(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ B΄

ΣΥΝΕΔΡΙΑΣΗ ΡΛΗ΄

Τετάρτη, 18 Ιουνίου 2025

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Άδεια απουσίας των Βουλευτών κ.κ Ε. Αποστολάκη, Ν. Βρεττού, Χ. Στυλιανίδη και Γ. Παπανδρέου., σελ.   
3. Ανακοινώνεται ότι τη συνεδρίαση παρακολουθούν μέλη του PROPELLER CLUB Πειραιά., σελ.   
4. Ειδική Ημερήσια Διάταξη: Συζήτηση και λήψη απόφασης για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν. 3126/2003 περί της «Ποινικής Ευθύνης των Υπουργών», όπως ισχύουν, επί των υπ’ αριθμόν πρωτοκόλλου 3288/ 19.05.2025, 3418/27.05.2025 και 3703/05.06.2025 προτάσεων που κατέθεσαν, αντίστοιχα:, σελ.   
 Α) ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας «ΠΑΣΟΚ-ΚΙΝΗΜΑ ΑΛΛΑΓΗΣ», κ. Νικόλαος Ανδρουλάκης και τριάντα δύο (32) Βουλευτές της Κοινοβουλευτικής του Ομάδας σχετικά με «την εθνική τραγωδία των Τεμπών», για την ενδεχόμενη τέλεση του αδικήματος «Επικίνδυνες παρεμβάσεις στη συγκοινωνία μέσων σταθερής τροχιάς, πλοίων και αεροσκαφών (291ΠΚ)», κατά την άσκηση των καθηκόντων τους και σύμφωνα με τα διαλαμβανόμενα στην πρόταση «κατά των πρώην Υπουργών Μεταφορών και Υποδομών Κωνσταντίνου Αχ. Καραμανλή και Χρήστου Σπίρτζη, καθώς και κατά των πρώην Υφυπουργών Μιχαήλ Παπαδόπουλου, Ιωάννη Κεφαλογιάννη, Γεωργίου Καραγιάννη, Μαρίνας Χρυσοβελώνη, Νικόλαου Μαυραγάνη και Αθανάσιου Μωραΐτη»., σελ.   
 Β) τριάντα (30) Βουλευτές της Κοινοβουλευτικής Ομάδας «ΝΕΑ ΔΗΜΟΚΡΑΤΙΑ» σχετικά με «το τραγικό δυστύχημα, που έλαβε χώρα στις 28/02/2023 στην περιοχή Ευαγγελισμός Τεμπών Λάρισας» για την ενδεχόμενη τέλεση του αδικήματος «της παράβασης καθήκοντος (259 ΠΚ) και ειδικότερα της κατά το χρονικό διάστημα από τον Σεπτέμβριο 2021 έως και τις 28.2.2023, κατά παράβαση του άρθρου 40 παρ.3 του νόμου 4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία «Οργανισμός Σιδηροδρόμων Ελλάδος ΑΕ», εκ προθέσεως παράλειψής του, α. να καθορίσει ένα επαρκές πλαίσιο χρηματοδότησης για τον τομέα των σιδηροδρόμων, β. να μεριμνήσει για τη διασφάλιση διάθεσης προς τον ΟΣΕ των δημόσιων πόρων που ήταν απαραίτητοι για τη συντήρηση, επισκευή, επέκταση και ανακαίνιση του σιδηροδρομικού δικτύου και την ορθή κατάρτιση του προϋπολογισμού με βάση ένα πολυετές Στρατηγικό Πρόγραμμα Σιδηροδρομικών Επενδύσεων που χρηματοδοτείται από το συγχρηματοδοτούμενο ή το εθνικό Πρόγραμμα Δημοσίων Επενδύσεων ή από πόρους του Ταμείου Ανάκαμψης και Ανθεκτικότητας χάριν και της στελέχωσης της εταιρείας ΟΣΕ ΑΕ με το αναγκαίο για την εύρυθμη λειτουργία του προσωπικό», κατά την άσκηση των καθηκόντων του και σύμφωνα με τα διαλαμβανόμενα στην πρόταση, «από τον κ. Κωνσταντίνο Καραμανλή του Αχιλλέως, πρώην Υπουργό Υποδομών και Μεταφορών» , σελ.   
 Γ) ο Πρόεδρος της Κοινοβουλευτικής Ομάδας «ΕΛΛΗΝΙΚΗ ΛΥΣΗ ΚΥΡΙΑΚΟΣ ΒΕΛΟΠΟΥΛΟΣ», κ. Κυριάκος Βελόπουλος και δέκα (10) Βουλευτές της Κοινοβουλευτικής του Ομάδας, ο Πρόεδρος της Κοινοβουλευτικής Ομάδας «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ ¨ΝΙΚΗ¨», κ. Δημήτριος Νατσιός και οκτώ (8) Βουλευτές της Κοινοβουλευτικής του Ομάδας, η Πρόεδρος της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ ΖΩΗ ΚΩΝΣΤΑΝΤΟΠΟΥΛΟΥ», κυρία Ζωή Κωνσταντοπούλου και πέντε (5) Βουλευτές της Κοινοβουλευτικής της Ομάδας, καθώς και έξι (6) Ανεξάρτητοι Βουλευτές σχετικά με την «πλήρη διερεύνηση όλων των πτυχών του Εγκλήματος των Τεμπών» για την ενδεχόμενη τέλεση των αδικημάτων «α) της ανθρωποκτονίας κατά συρροή με ενδεχόμενο δόλο (299 και 27 παρ.1β' ΠΚ), β) της βαριάς και της επικίνδυνης σωματικής βλάβης κατά συρροή με ενδεχόμενο δόλο (309 και 310 παρ.2 ΠΚ), γ) της κακουργηματικής έκθεσης κατά συρροή με αποτέλεσμα τον θάνατο και της έκθεσης κατά συρροή με αποτέλεσμα τη βαριά σωματική βλάβη (306 παρ.2 ΠΚ) και της έκθεσης με αποτέλεσμα την επικίνδυνη σωματική βλάβη κατά συρροή, δ) της κακουργηματικής πράξης των επικίνδυνων παρεμβάσεων στη συγκοινωνία μέσων σταθερής τροχιάς με αποτέλεσμα τον θάνατο μεγάλου αριθμού προσώπων (διατάραξη της ασφάλειας των συγκοινωνιών) (291 παρ. 1 περ. δ' ΠΚ), ε) της κακουργηματικής απιστίας σε βάρος του Ελληνικού Δημοσίου (390 παρ. 2 ΠΚ), στ) της παράβασης καθήκοντος (259 ΠΚ), ζ) της παρασιώπησης εγκλημάτων (232 ΠΚ), η) της υπόθαλψης- παρεμπόδισης της δικαιοσύνης (231 ΠΚ), θ) της απάτης σε βάρος των οικονομικών συμφερόντων της Ευρωπαϊκής Ένωσης κατά τον Κανονισμό 1939/2017 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (««Ευρωπαϊκή Εισαγγελία»») και τον νόμο Ν. 4689/2020, ι) της εσχάτης προδοσίας (134ΠΚ)», κατά την άσκηση των καθηκόντων τους και σύμφωνα με τα διαλαμβανόμενα στην πρόταση «κατά: 1) του Κυριάκου Μητσοτάκη του Κωνσταντίνου, Πρωθυπουργού, 2) του Κωνσταντίνου Καραμανλή του Αχιλλέα, πρώην Υπουργού Υποδομών και Μεταφορών και νυν βουλευτή, 3) του Ιωάννη Κεφαλογιάννη, πρώην Υφυπουργού Μεταφορών και Υποδομών και νυν Υπουργού Κλιματικής Κρίσης και Πολιτικής Προστασίας, 4) του Γεωργίου Καραγιάννη, πρώην Υφυπουργού Υποδομών και Μεταφορών, 5) του Μιχάλη Παπαδόπουλου, πρώην Υφυπουργού Υποδομών και Μεταφορών, 6) του Γεώργιου Γεραπετρίτη, πρώην Υπουργού Υποδομών και Μεταφορών και νυν Υπουργού Εξωτερικών, 7) του Ιωάννη Τσακίρη, πρώην Υφυπουργού Ανάπτυξης και Επενδύσεων, 8) της Ζωής Ράπτη, πρώην Υφυπουργού Υγείας και πρώην Υφυπουργού Ανάπτυξης και Επενδύσεων, 9) του Αθανάσιου Πλεύρη, πρώην Υπουργού Υγείας και νυν κοινοβουλευτικού εκπροσώπου της Νέας Δημοκρατίας, 10) του Νικολάου Παπαθανάση, πρώην Αναπληρωτή Υπουργού Ανάπτυξης και νυν Αναπληρωτή Υπουργού Εθνικής Οικονομίας και Οικονομικών και 11) του Χρήστου Σπίρτζη, πρώην Υπουργού Υποδομών και Μεταφορών», σελ.   
5. Ανακοινώνονται τα υπ’ αριθμ. 3857/16-6-2025, 3875/17-6-2025, 3888/18-6-2025, 3889/18-6-2025, 3890/18-6-2025, 3891/18-6-2025, 3892/18-6-2025, 3893/18-6-2025 έγγραφα υπομνήματα της κ. Ράπτη Ζωής και των κ.κ. Μαυραγάνη Νικολάου, Παπαθανάση Νικολάου, Πλεύρη Αθανασίου, Παπαδόπουλου Μιχαήλ, Καραγιάννη Γεωργίου, Κεφαλογιάννη Ιωάννη, Γεραπετρίτη Γεωργίου, σελ.   
6. Ονομαστική μυστική ψηφοφορία επί της Ειδικης Ημερήσιας Διάταξης., σελ.   
7. Επιστολικές ψήφοι επί της ονομαστικής μυστικής ψηφοφορίας., σελ.   
8. Ανακοινωνεται ότι κατόπιν των αποτελεσμάτων της διεξαχθείσης μυστικής ψηφοφορίας η πρόταση που κατέθεσαν τριάντα (30) Βουλευτές της Κοινοβουλευτικής Ομάδας «ΝΕΑ ΔΗΜΟΚΡΑΤΙΑ» σχετικά με «το τραγικό δυστύχημα, που έλαβε χώρα στις 28-02-2023 στην περιοχή Ευαγγελισμός Τεμπών Λάρισας» για την ενδεχόμενη τέλεση του αδικήματος «της παράβασης καθήκοντος (259 ΠΚ) και ειδικότερα της κατά το χρονικό διάστημα από τον Σεπτέμβριο 2021 έως και τις 28.2.2023, κατά παράβαση του άρθρου 40 παρ.3 του νόμου 4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία «Οργανισμός Σιδηροδρόμων Ελλάδος ΑΕ», εκ προθέσεως παράλειψής του, α. να καθορίσει ένα επαρκές πλαίσιο χρηματοδότησης για τον τομέα των σιδηροδρόμων, β. να μεριμνήσει για τη διασφάλιση διάθεσης προς τον ΟΣΕ των δημόσιων πόρων που ήταν απαραίτητοι για τη συντήρηση, επισκευή, επέκταση και ανακαίνιση του σιδηροδρομικού δικτύου και την ορθή κατάρτιση του προϋπολογισμού με βάση ένα πολυετές Στρατηγικό Πρόγραμμα Σιδηροδρομικών Επενδύσεων που χρηματοδοτείται από το συγχρηματοδοτούμενο ή το Εθνικό Πρόγραμμα Δημοσίων Επενδύσεων ή από πόρους του Ταμείου Ανάκαμψης και Ανθεκτικότητας χάριν και της στελέχωσης της εταιρείας ΟΣΕ ΑΕ με το αναγκαίο για την εύρυθμη λειτουργία του προσωπικό», κατά την άσκηση των καθηκόντων του και σύμφωνα με τα διαλαμβανόμενα στην πρόταση, «από τον κ. Κωνσταντίνο Καραμανλή του Αχιλλέως, πρώην Υπουργό Υποδομών και Μεταφορών», γίνεται δεκτή εφόσον συγκέντρωσε την απόλυτη πλειοψηφία του όλου αριθμού των Βουλευτών, σύμφωνα με το άρθρο 155 παράγραφος 9 του Κανονισμού της Βουλής για τον Κωνσταντίνο Καραμανλή., σελ.   
9. Έγκρισή του σώματος, η Ειδική Κοινοβουλευτική Επιτροπή προς διενέργεια προκαταρκτικής εξέτασης σύμφωνα με το άρθρο 86 παρ. 3 του Συντάγματος, τα άρθρα 153 επί του Κανονισμού της Βουλής και το άρθρο 5 του ν.3126/2003 περί της «Ποινικής Ευθύνης των Υπουργών», όπως ισχύουν, σχετικά με το τραγικό δυστύχημα που έλαβε χώρα στις 28-02-2023 στην περιοχή Ευαγγελισμός Τεμπών Λάρισας, για την ενδεχόμενη τέλεση από τον Καραμανλή Κωνσταντίνο του Αχιλλέως, πρώην Υπουργού Υποδομών και Μεταφορών, του αδικήματος της παράβασης καθήκοντος (259ΠΚ) και ειδικότερα κατά χρονικό διάστημα από τον Σεπτέμβριο 2021 έως και τις 28-2-2023, κατά παράβαση του άρθρου 40 παρ.3 του ν. 4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία «Οργανισμός Σιδηροδρόμων Ελλάδος ΑΕ» και σύμφωνα με τα διαλαμβανόμενα στην πρόταση, να αποτελείται από είκοσι έξι μέλη και η προθεσμία για την ολοκλήρωση των εργασιών της επιτροπής, η υποβολή του πορίσματος και του αποδεικτικού υλικού της, να είναι σε δύο μήνες από τη συγκρότηση της επιτροπής., σελ.   
10. Επί προσωπικού θέματος, σελ.   
11. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
 Κατάθεση Εκθέσεως Διαρκούς Επιτροπής: Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υφυπουργού στον Πρωθυπουργό: «Ενίσχυση της δημοσιότητας και της διαφάνειας στον έντυπο και ηλεκτρονικό τύπο Τροποποιήσεις ν. 5005/2022 και ν. 3548/2007 και λοιπές διατάξεις», σελ.

Ο ΠΡΟΕΔΡΟΣ

ΚΑΚΛΑΜΑΝΗΣ Ν. , σελ.

ΠΡΟΕΔΡΕΥΟΝΤΕΣ

ΒΙΛΙΑΡΔΟΣ Β. , σελ.

ΓΕΡΟΒΑΣΙΛΗ Ο. , σελ.

ΓΕΩΡΓΑΝΤΑΣ Γ. , σελ.

ΚΩΝΣΤΑΝΤΙΝΟΠΟΥΛΟΣ Ο. , σελ.

ΛΑΜΠΡΟΥΛΗΣ Γ. , σελ.

ΜΠΟΥΡΑΣ Α. , σελ.

ΠΛΑΚΙΩΤΑΚΗΣ Ι. , σελ.

ΟΜΙΛΗΤΕΣ

Α. Επί της Ειδικής Ημερήσιας Διάταξης:  
  
 ΑΘΑΝΑΣΙΟΥ Χ. , σελ.   
 ΑΜΥΡΑΣ Γ. , σελ.   
 ΑΝΔΡΟΥΛΑΚΗΣ Ν. , σελ.   
 ΑΠΟΣΤΟΛΑΚΗ Ε. , σελ.   
 ΑΧΤΣΙΟΓΛΟΥ Ε. , σελ.   
 ΒΕΛΟΠΟΥΛΟΣ Κ. , σελ.   
 ΓΙΑΝΝΟΥΛΗΣ Χ. , σελ.   
 ΓΚΙΟΚΑΣ Ι. , σελ.   
 ΔΕΛΒΕΡΟΥΔΗΣ Κ. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΙΡΙΔΗΣ Δ. , σελ.   
 ΚΑΠΠΑΤΟΣ Π. , σελ.   
 ΚΑΡΑΓΕΩΡΓΟΠΟΥΛΟΥ Ε. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΑΡΑΜΑΝΛΗΣ Κ. , σελ.   
 ΚΑΡΑΜΠΑΤΣΩΛΗ Κ. , σελ.   
 ΚΕΛΕΤΣΗΣ Σ. , σελ.   
 ΚΟΜΝΗΝΑΚΑ Μ. , σελ.   
 ΚΟΥΡΟΥΠΑΚΗ Α. , σελ.   
 ΚΟΥΤΣΟΥΜΠΑΣ Δ. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΙΑΚΟΥΛΗ Ε. , σελ.   
 ΜΑΝΤΖΟΣ Δ. , σελ.   
 ΜΕΪΚΟΠΟΥΛΟΣ Α. , σελ.   
 ΜΗΤΑΡΑΚΗΣ Π. , σελ.   
 ΜΗΤΣΟΤΑΚΗΣ Κ. , σελ.   
 ΜΟΥΛΚΙΩΤΗΣ Γ. , σελ.   
 ΜΠΟΥΜΠΑΣ Κ. , σελ.   
 ΝΑΤΣΙΟΣ Δ. , σελ.   
 ΝΙΚΟΛΑΚΟΠΟΥΛΟΣ Α. , σελ.   
 ΞΑΝΘΟΠΟΥΛΟΣ Θ. , σελ.   
 ΠΑΠΑΔΑΚΗΣ Π. , σελ.   
 ΡΟΥΝΤΑΣ Γ. , σελ.   
 ΣΠΙΡΤΖΗΣ Χ. , σελ.   
 ΤΖΑΝΑΚΟΠΟΥΛΟΣ Δ. , σελ.   
 ΦΑΜΕΛΛΟΣ Σ. , σελ.   
 ΦΛΩΡΙΔΗΣ Γ. , σελ.   
 ΧΑΡΙΤΣΗΣ Α. , σελ.   
 ΧΗΤΑΣ Κ. , σελ.   
 ΧΡΗΣΤΙΔΟΥ Ρ. , σελ.   
 ΧΡΥΣΟΒΕΛΩΝΗ Μ. , σελ.

Β. Επί προσωπικού θέματος:  
  
 ΘΕΟΧΑΡΗΣ Θ. , σελ.   
  
Γ. Επί διαδικαστικού θέματος:  
  
 ΑΘΑΝΑΣΙΟΥ Χ. , σελ.   
 ΑΠΟΣΤΟΛΑΚΗ Ε. , σελ.   
 ΒΙΛΙΑΡΔΟΣ Β. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΓΙΑΝΝΟΥΛΗΣ Χ. , σελ.   
 ΗΛΙΟΠΟΥΛΟΣ Α. , σελ.   
 ΚΑΚΛΑΜΑΝΗΣ Ν. , σελ.   
 ΚΑΡΑΘΑΝΑΣΟΠΟΥΛΟΣ Ν. , σελ.   
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΜΑΝΤΖΟΣ Δ. , σελ.   
 ΜΗΤΑΡΑΚΗΣ Π. , σελ.   
 ΜΠΟΥΡΑΣ Α. , σελ.   
 ΟΙΚΟΝΟΜΟΥ Θ. , σελ.   
 ΠΑΠΠΑΣ Ν. , σελ.   
 ΠΛΑΚΙΩΤΑΚΗΣ Ι. , σελ.   
 ΧΗΤΑΣ Κ. , σελ.   
  
Δ. ΠΑΡΕΜΒΑΣΕΙΣ:

ΒΡΕΤΤΟΣ Ν. , σελ.   
 ΓΕΡΟΒΑΣΙΛΗ Ό. , σελ.   
 ΓΕΩΡΓΑΝΤΑΣ Γ. , σελ.   
 ΚΑΛΑΜΑΤΙΑΝΟΣ Δ. , σελ.   
 ΚΑΛΑΦΑΤΗΣ Σ. , σελ.   
 ΚΑΡΑΜΕΡΟΣ Γ. , σελ.   
 ΜΙΧΑΗΛΙΔΗΣ Σ. , σελ.   
 ΜΠΑΚΟΓΙΑΝΝΗ Θ. , σελ.   
 ΜΠΑΡΚΑΣ Κ. , σελ.   
 ΜΠΙΑΓΚΗΣ Δ. , σελ.   
 ΠΑΠΑΔΟΠΟΥΛΟΣ Ν. , σελ.   
 ΠΑΠΠΑΣ Ν. , σελ.   
 ΠΕΤΣΑΣ Σ. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡΛΗ΄

Τετάρτη 18 Ιουνίου 2025

Αθήνα, σήμερα στις 18 Ιουνίου 2025, ημέρα Τετάρτη και ώρα 9.27΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Προέδρου αυτής κ. **ΝΙΚΗΤΑ ΚΑΚΛΑΜΑΝΗ**.

**ΠΡΟΕΔΡΟΣ (Νικήτας Κακλαμάνης):** Κυρίες και κύριοι συνάδελφοι, καλημέρα. Αρχίζει η συνεδρίαση.

Εισερχόμαστε στην

**ΕΙΔΙΚΗ ΗΜΕΡΗΣΙΑ ΔΙΑΤΑΞΗ**

Συζήτηση και λήψη απόφασης για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν. 3126/2003 περί της «Ποινικής Ευθύνης των Υπουργών», όπως ισχύουν, επί των υπ’ αριθμόν πρωτοκόλλου 3288/ 19.05.2025, 3418/27.05.2025 και 3703/05.06.2025 προτάσεων που κατέθεσαν, αντίστοιχα:

Α) ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας **«**ΠΑΣΟΚ-ΚΙΝΗΜΑ ΑΛΛΑΓΗΣ**»,** κ.Νικόλαος Ανδρουλάκης και τριάντα δύο (32) Βουλευτές της Κοινοβουλευτικής του Ομάδας σχετικά με «την εθνική τραγωδία των Τεμπών», για την ενδεχόμενη τέλεση του αδικήματος «Επικίνδυνες παρεμβάσεις στη συγκοινωνία μέσων σταθερής τροχιάς, πλοίων και αεροσκαφών (291ΠΚ)», κατά την άσκηση των καθηκόντων τους και σύμφωνα με τα διαλαμβανόμενα στην πρόταση «κατά των πρώην Υπουργών Μεταφορών και Υποδομών Κωνσταντίνου Αχ. Καραμανλή καιΧρήστου Σπίρτζη**,** καθώς και κατά των πρώην Υφυπουργών Μιχαήλ Παπαδόπουλου**,** Ιωάννη Κεφαλογιάννη**,** Γεωργίου Καραγιάννη**,** Μαρίνας Χρυσοβελώνη**,** Νικόλαου Μαυραγάνηκαι Αθανάσιου Μωραΐτη**».**

Β) τριάντα (30) Βουλευτές της Κοινοβουλευτικής Ομάδας **«**ΝΕΑ ΔΗΜΟΚΡΑΤΙΑ**»** σχετικά με «το τραγικό δυστύχημα, που έλαβε χώρα στις 28/02/2023 στην περιοχή Ευαγγελισμός Τεμπών Λάρισας» για την ενδεχόμενη τέλεση του αδικήματος «της παράβασης καθήκοντος (259 ΠΚ) και ειδικότερα της κατά το χρονικό διάστημα από τον Σεπτέμβριο 2021 έως και τις 28.2.2023, κατά παράβαση του άρθρου 40 παρ.3 του νόμου 4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία «Οργανισμός Σιδηροδρόμων Ελλάδος ΑΕ», εκ προθέσεως παράλειψής του,

α. να καθορίσει ένα επαρκές πλαίσιο χρηματοδότησης για τον τομέα των σιδηροδρόμων,

β. να μεριμνήσει για τη διασφάλιση διάθεσης προς τον ΟΣΕ των δημόσιων πόρων που ήταν απαραίτητοι για τη συντήρηση, επισκευή, επέκταση και ανακαίνιση του σιδηροδρομικού δικτύου και την ορθή κατάρτιση του προϋπολογισμού με βάση ένα πολυετές Στρατηγικό Πρόγραμμα Σιδηροδρομικών Επενδύσεων που χρηματοδοτείται από το συγχρηματοδοτούμενο ή το εθνικό Πρόγραμμα Δημοσίων Επενδύσεων ή από πόρους του Ταμείου Ανάκαμψης και Ανθεκτικότητας χάριν και της στελέχωσης της εταιρείας ΟΣΕ ΑΕ με το αναγκαίο για την εύρυθμη λειτουργία του προσωπικό», κατά την άσκηση των καθηκόντων του και σύμφωνα με τα διαλαμβανόμενα στην πρόταση, «από τον κ. Κωνσταντίνο Καραμανλή του Αχιλλέως, πρώην Υπουργό Υποδομών και Μεταφορών» και

Γ) ο Πρόεδρος της Κοινοβουλευτικής Ομάδας **«**ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ**»,** κ. Κυριάκος Βελόπουλος καιδέκα (10) Βουλευτές της Κοινοβουλευτικής του Ομάδας, ο Πρόεδρος της Κοινοβουλευτικής Ομάδας **«**ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”**»,** κ. Δημήτριος Νατσιός και οκτώ (8) Βουλευτές**τ**ης Κοινοβουλευτικής του Ομάδας, η Πρόεδρος της Κοινοβουλευτικής Ομάδας **«**ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ**»,** κυρία Ζωή Κωνσταντοπούλου και πέντε (5) Βουλευτές της Κοινοβουλευτικής της Ομάδας, καθώς και έξι (6) Ανεξάρτητοι Βουλευτές σχετικά με την «πλήρη διερεύνηση όλων των πτυχών του Εγκλήματος των Τεμπών» για την ενδεχόμενη τέλεση των αδικημάτων «α) της ανθρωποκτονίας κατά συρροή με ενδεχόμενο δόλο (299 και 27 παρ.1β΄ ΠΚ), β) της βαριάς και της επικίνδυνης σωματικής βλάβης κατά συρροή με ενδεχόμενο δόλο (309 και 310 παρ.2 ΠΚ), γ) της κακουργηματικής έκθεσης κατά συρροή με αποτέλεσμα τον  θάνατο και της έκθεσης κατά συρροή με αποτέλεσμα τη βαριά σωματική βλάβη (306 παρ.2 ΠΚ) και της έκθεσης με αποτέλεσμα την επικίνδυνη σωματική βλάβη κατά συρροή, δ) της κακουργηματικής πράξης των επικίνδυνων παρεμβάσεων στη συγκοινωνία μέσων σταθερής τροχιάς με αποτέλεσμα τον θάνατο μεγάλου αριθμού προσώπων (διατάραξη της ασφάλειας των συγκοινωνιών) (291 παρ. 1 περ. δ΄ ΠΚ), ε) της κακουργηματικής απιστίας σε βάρος του Ελληνικού Δημοσίου (390 παρ. 2 ΠΚ), στ) της παράβασης καθήκοντος (259 ΠΚ), ζ) της παρασιώπησης εγκλημάτων (232 ΠΚ), η) της υπόθαλψης-παρεμπόδισης της δικαιοσύνης (231 ΠΚ), θ) της απάτης σε βάρος των οικονομικών συμφερόντων της Ευρωπαϊκής Ένωσης κατά τον Κανονισμό 1939/2017 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (««Ευρωπαϊκή Εισαγγελία»») και τον νόμο Ν. 4689/2020, ι) της εσχάτης προδοσίας (134ΠΚ)», κατά την άσκηση των καθηκόντων τους και σύμφωνα με τα διαλαμβανόμενα στην πρόταση «κατά: 1) του Κυριάκου Μητσοτάκητου Κωνσταντίνου, Πρωθυπουργού, 2) του Κωνσταντίνου Καραμανλή του Αχιλλέα, πρώην Υπουργού Υποδομών και Μεταφορών και νυν βουλευτή, 3) του Ιωάννη Κεφαλογιάννη, πρώην Υφυπουργού Μεταφορών και Υποδομών και νυν Υπουργού Κλιματικής Κρίσης και Πολιτικής Προστασίας, 4) του Γεωργίου Καραγιάννη, πρώην Υφυπουργού Υποδομών και Μεταφορών, 5) του Μιχάλη Παπαδόπουλου, πρώην Υφυπουργού Υποδομών και Μεταφορών, 6) του Γεώργιου Γεραπετρίτη, πρώην Υπουργού Υποδομών και Μεταφορών και νυν Υπουργού Εξωτερικών, 7) του Ιωάννη Τσακίρη, πρώην Υφυπουργού Ανάπτυξης και Επενδύσεων, 8) της Ζωής Ράπτη**,** πρώην Υφυπουργού Υγείας και πρώην Υφυπουργού Ανάπτυξης και Επενδύσεων, 9) του Αθανάσιου Πλεύρη, πρώην Υπουργού Υγείας και νυν κοινοβουλευτικού εκπροσώπου της Νέας Δημοκρατίας, 10) του Νικολάου Παπαθανάση, πρώην Αναπληρωτή Υπουργού Ανάπτυξης και νυν Αναπληρωτή Υπουργού Εθνικής Οικονομίας και Οικονομικών και 11) του Χρήστου Σπίρτζη, πρώην Υπουργού Υποδομών και Μεταφορών».

Οι τρεις ως άνω προτάσεις θα συζητηθούν ταυτόχρονα.

Η σημερινή συζήτηση θα διεξαχθεί σύμφωνα με το άρθρο 155 του Κανονισμού της Βουλής και με ανάλογη εφαρμογή του άρθρου 137 παράγραφος 2 του Κανονισμού της Βουλής, δηλαδή με τη διαδικασία της γενικευμένης συζήτησης επερώτησης και θα ολοκληρωθεί σε μία συνεδρίαση.

Ειδικότερα, ως προς τη διαδικασία της συζητήσεως και σύμφωνα με την από 16 Ιουνίου 2025 απόφαση της Διάσκεψης των Προέδρων, προτείνω οι αγορεύσεις των συναδέλφων Βουλευτών να οργανωθούν σε δύο κύκλους ομιλητών. Η συζήτηση θα αρχίσει με έναν πρώτο κύκλο εννέα κατά προτεραιότητα ομιλητών, στον οποίο θα εκπροσωπηθούν ισαρίθμως οι οκτώ Κοινοβουλευτικές Ομάδες και ένας από τους ανεξάρτητους Βουλευτές, με χρόνο ομιλίας για τον κάθε ομιλητή δέκα λεπτά χωρίς δικαίωμα δευτερολογίας.

Ο δεύτερος κύκλος, κατ’ εφαρμογή της διάταξης της παραγράφου 5 του άρθρου 65 του Κανονισμού, θα απαρτίζεται από δεκαπέντε Βουλευτές και συγκεκριμένα έξι από τη Νέα Δημοκρατία, δύο από το ΠΑΣΟΚ – Κίνημα Αλλαγής, ένας από τον Συνασπισμό Ριζοσπαστικής Αριστεράς, μία ή έναν Βουλευτή από το Κομμουνιστικό Κόμμα Ελλάδας, μία ή έναν Βουλευτή από την Ελληνική Λύση «Κυριάκος Βελόπουλος», μία ή έναν Βουλευτή από τη Νέα Αριστερά, μία ή έναν Βουλευτή από το Δημοκρατικό Πατριωτικό Κίνημα-ΝΙΚΗ, μία ή έναν Βουλευτή από την Πλεύση Ελευθερίας «Ζωή Κωνσταντοπούλου» και μία ή έναν ανεξάρτητο Βουλευτή, με χρόνο ομιλίας για τον κάθε ομιλητή πέντε λεπτά χωρίς δικαίωμα δευτερολογίας, στον οποίο οι Βουλευτές της Συμπολίτευσης θα εναλλάσσονται με τους Βουλευτές της Αντιπολίτευσης.

Οι Κοινοβουλευτικές Ομάδες έχουν ήδη υποβάλει κατάλογο με ομιλητές. Τα ονόματα και η σειρά των ανεξάρτητων Βουλευτών που θα λάβουν τον λόγο κατά τη σημερινή διαδικασία καθορίστηκαν κατόπιν κληρώσεως, η οποία διενεργήθηκε στις 17-6-2025 μεταξύ όσων είχαν εκδηλώσει την επιθυμία να ομιλήσουν. Η αρμόδια υπηρεσία έχει καταρτίσει τον ενιαίο κατάλογο.

Στη συζήτηση μπορούν να μετέχουν επίσης, εφόσον το επιθυμούν, οι Πρόεδροι των Κοινοβουλευτικών Ομάδων, Υπουργοί και Αναπληρωτές Υπουργοί, σύμφωνα με τα αναφερόμενα στο άρθρο 97 του Κανονισμού. Οι Κοινοβουλευτικοί Εκπρόσωποι δικαιούνται να μιλήσουν έως τρεις φορές για δώδεκα, έξι και τρία λεπτά, εκτός αν έχει προηγηθεί η ομιλία του Προέδρου της Κοινοβουλευτικής τους Ομάδας, οπότε θα περιοριστούν στον χρόνο της δευτερολογίας και της τριτολογίας.

Οι Πρόεδροι των Κοινοβουλευτικών Ομάδων, οι Υπουργοί και οι Κοινοβουλευτικοί Εκπρόσωποι, σύμφωνα με το Σύνταγμα και τον Κανονισμό της Βουλής, έχουν δικαίωμα να παρεμβαίνουν ενδιαμέσως των αγορεύσεων των ομιλητών του καταλόγου. Σύμφωνα με την από 16 Ιουνίου 2025 απόφαση της Διάσκεψης των Προέδρων και την κοινοβουλευτική πρακτική, θα έχουν δικαίωμα παρεμβάσεων μέχρι τρεις φορές χωρίς καμία εξαίρεση. Συγκεκριμένα, προβλέπεται μια αρχική παρέμβαση διάρκειας πενήντα λεπτών και δύο επιπλέον παρεμβάσεις τριών λεπτών η καθεμία. Εφόσον εξαντληθεί ο προβλεπόμενος συνολικός χρόνος των παρεμβάσεων, δεν παρέχεται η δυνατότητα για καμία περαιτέρω παρέμβαση, άρα συνολικά έντεκα λεπτά σε κάθε περίπτωση, τα οποία αν εξαντληθούν σε μία παρέμβαση, δεν θα δοθεί ξανά ο λόγος.

Τυχόν αλλαγές στη σειρά των εγγεγραμμένων ομιλητών θα πρέπει να γίνονται σε εξαιρετικές περιπτώσεις με έγγραφο του Γραμματέα της Κοινοβουλευτικής Ομάδας, στην οποία ανήκουν οι Βουλευτές, το οποίο θα απευθύνεται στο Προεδρείο και με την απαραίτητη προϋπόθεση της αμοιβαίας αλλαγής.

Σύμφωνα με το άρθρο 155 παράγραφος 6 του Κανονισμού της Βουλής, κατά τη διάρκεια της συζήτησης της πρότασης για την άσκηση δίωξης η Βουλή μπορεί να επιτρέψει την εμφάνιση ενώπιόν της του προσώπου κατά του οποίου στρέφεται η πρόταση, προκειμένου να ακούσει τις απόψεις του. Σε κάθε περίπτωση, το πρόσωπο αυτό έχει δικαίωμα να υποβάλει στη Βουλή έγγραφο υπόμνημα που καταχωρίζεται στα Πρακτικά. Τα πρόσωπα κατά των οποίων στρέφονται οι προτάσεις δύνανται να μιλήσουν έως είκοσι λεπτά έκαστο, όποτε το επιθυμούν.

Επί της αρχικής αυτής πρότασης έχω τη συναίνεση του Σώματος;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Κύριε Πρόεδρε, ζητώ τον λόγο.

**ΠΡΟΕΔΡΟΣ (Νικήτας Κακλαμάνης):** Δεν ολοκλήρωσα την εισήγηση. Για το συγκεκριμένο κομμάτι ρωτώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Κύριε Πρόεδρε…

**ΠΡΟΕΔΡΟΣ (Νικήτας Κακλαμάνης):** Ναι, τι θέλετε;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν ρωτήσατε αν έχετε τη συναίνεση;

**ΠΡΟΕΔΡΟΣ (Νικήτας Κακλαμάνης):** Ναι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ζητώ τον λόγο.

**ΠΡΟΕΔΡΟΣ (Νικήτας Κακλαμάνης):**  Όχι για να πάρετε τον λόγο, απαντάτε αν συναινείτε ή δεν συναινείτε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι. Και ζητώ τον λόγο.

**ΠΡΟΕΔΡΟΣ (Νικήτας Κακλαμάνης):** Τον λόγο θα τον πάρετε, όταν ολοκληρώσω την εισήγησή μου. Έχετε το δικαίωμα ως Πρόεδρος να πάρετε τον λόγο και θα σας τον δώσω. Τώρα ψηφίζουμε αν συναινούμε ή όχι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Επί της διαδικασίας ζητώ τον λόγο.

**ΠΡΟΕΔΡΟΣ (Νικήτας Κακλαμάνης):**  Όταν ολοκληρωθεί η εισήγησή μου, θα σας δώσω τον λόγο επί της διαδικασίας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Άρα δεν ψηφίζουμε τώρα, μετά.

**ΠΡΟΕΔΡΟΣ (Νικήτας Κακλαμάνης):** Τώρα είναι για το πρώτο κομμάτι, το διαδικαστικό.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):**  Ζητώ τον λόγο για το διαδικαστικό, κύριε Πρόεδρε.

**ΘΩΜΑΪΣ (ΤΖΙΝΑ) ΟΙΚΟΝΟΜΟΥ:** Δεν έχει τελειώσει!

**ΠΡΟΕΔΡΟΣ (Νικήτας Κακλαμάνης):** Δεν έχω τελειώσει. Όταν τελειώσω, θα σας τον δώσω.

Επαναλαμβάνω, επί της αρχικής αυτής πρότασης έχω τη συναίνεση του Σώματος;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΟΣ (Νικήτας Κακλαμάνης):** Το πρώτο τμήμα της εισήγησης εγκρίνεται κατά πλειοψηφία.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι «κατά πλειοψηφία», κύριε Πρόεδρε; Αφού αντιλέγουμε και ζήτησα τον λόγο!

**ΠΡΟΕΔΡΟΣ (Νικήτας Κακλαμάνης):** Προχωρούμε.

Ως προς την ψηφοφορία: Σύμφωνα με την παράγραφο 3 του άρθρου 86 του Συντάγματος, την παράγραφο 8 του άρθρου 155 και του άρθρου 73 του Κανονισμού, μετά την ολοκλήρωση της συζήτησης η Ολομέλεια της Βουλής θα αποφασίσει, με μυστική ψηφοφορία, για τη συγκρότηση ή μη ειδικής κοινοβουλευτικής επιτροπής για τη διεξαγωγή προκαταρκτικής εξέτασης. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών, άλλως η πρόταση απορρίπτεται.

Η διεξαγωγή της ψηφοφορίας θα γίνει με μία ανάγνωση του καταλόγου είτε με την εκφώνηση του ονόματος του κάθε Βουλευτή, που καλείται να ψηφίσει σε όλες τις κάλπες. Η ψηφοφορία θα είναι αυτοτελής για κάθε πρόσωπο εναντίον του οποίου στρέφεται η πρόταση ή οι προτάσεις, δηλαδή η σημερινή ψηφοφορία θα πραγματοποιηθεί με ξεχωριστές ψηφοδόχους ανά πρόσωπο.

Θα υπάρχουν συνεπώς δεκατέσσερις χωριστές ψηφοδόχοι, ώστε να τηρήσουμε το άρθρο 155 παράγραφος 8 εδάφιο β΄ του Κανονισμού που αναφέρει ότι στην ψηφοφορία δεν μετέχει εκείνος, κατά του οποίου στρέφεται η πρόταση άσκησης δίωξης αν είναι Βουλευτής. Κάθε ένα ψηφοδέλτιο θα αντιστοιχεί σε μία ψηφοδόχο. Οι κάλπες είναι διατεταγμένες με τη σειρά που αναγράφονται τα ονόματα στις προτάσεις που καλούμαστε να ψηφίσουμε σήμερα και φέρουν εμφανώς το ονοματεπώνυμο του προσώπου που αφορά εκάστη, καθώς και τον αντίστοιχο αύξοντα αριθμό, σύμφωνα με την εν λόγω σειρά.

Μαζί με τα ψηφοδέλτια που θα σας διανεμηθούν, θα λάβετε τη συνοδευτική κατάσταση στην οποία αναγράφονται τα ονόματα των προσώπων με τη σειρά που προαναφέραμε και τον σχετικό αύξοντα αριθμό προς διευκόλυνσή σας κατά τη διαδικασία.

Αναφορικά με τις κατατεθείσες προτάσεις, επισημαίνονται τα εξής: Για εννέα από τα δεκατέσσερα πρόσωπα έχει υποβληθεί μία πρόταση. Για τέσσερα πρόσωπα έχουν κατατεθεί δύο προτάσεις. Για ένα πρόσωπο, συγκεκριμένα τον Κωνσταντίνο Αχιλλέα Καραμανλή, έχουν υποβληθεί τρεις προτάσεις. Στις περιπτώσεις προσώπων για τα οποία έχουν υποβληθεί περισσότερες από μία προτάσεις, αυτές θα παρουσιάζονται διακριτά εντός του ίδιου ψηφοδελτίου.

Οι κυρίες και κύριοι συνάδελφοι Βουλευτές έχουν τη δυνατότητα να ψηφίσουν ελεύθερα επί όλων των προτάσεων που αναγράφονται σε κάθε ψηφοδέλτιο.

Τέλος, σημειώνεται ότι οποιαδήποτε πρόταση συγκεντρώσει τουλάχιστον 151 θετικές ψήφους είναι αποδεκτή. Εφ’ όσον το ψηφοδέλτιο δεν φέρει κανέναν σταυρό ή άλλο σύμβολο σε καμία από τις προτάσεις που αναγράφονται, τότε αυτό θεωρείται άκυρο. Αν βρεθεί ψηφοδέλτιο άλλου ονόματος σε άλλη κάλπη, επίσης θεωρείται άκυρο.

Όπως γνωρίζετε, η μυστική ψηφοφορία μπορεί να γίνει τόσο με φυσική παρουσία όσο και με επιστολική ψήφο, σύμφωνα με το άρθρο 70Α του Κανονισμού της Βουλής, όπως ισχύει. Οι ψήφοι αυτές θα συνυπολογιστούν στην καταμέτρηση που θα ακολουθήσει. Σε αυτή την περίπτωση, πριν από την ψηφοφορία θα παραδοθούν στο Προεδρείο τα ψηφοδέλτιά τους μέσα σε σφραγισμένους φακέλους. Κάθε φάκελος εσωκλείεται σε έναν μεγαλύτερο επίσης κλειστό, ο οποίος αναγράφει το ονοματεπώνυμο εκείνου κατά του οποίου στρέφεται η πρόταση άσκησης δίωξης. Ο δεύτερος φάκελος εσωκλείεται σε έναν μεγαλύτερο τρίτο φάκελο επίσης κλειστό, ο οποίος αναγράφει το όνομα του Βουλευτή ή του μέλους της Κυβέρνησης που ψηφίζει με επιστολική ψήφο. Ο φάκελος συνοδεύεται από διαβιβαστικό έγγραφο που απευθύνεται προς τον Πρόεδρο της Βουλής και αντίγραφό τους θα κατατεθεί στα Πρακτικά της σημερινής συνεδρίασης. Η παράδοση των φακέλων με τα ψηφοδέλτια θα γίνει από διαπιστευμένους συνεργάτες των Βουλευτών ή των μελών της Κυβέρνησης που πρόκειται να ψηφίσουν με βάση το άρθρο 70Α του Κανονισμού της Βουλής.

Σύμφωνα με τους χρόνους που σας προανέφερα, αν αυτοί τηρηθούν, η συνεδρίαση θα διαρκέσει περίπου από δέκα έως δώδεκα ώρες, ώστε η έναρξη της μυστικής ψηφοφορίας να ξεκινήσει γύρω στις 9.00΄ με 10.00΄ το βράδυ. Στη συνέχεια, οι εφορευτικές επιτροπές θα προχωρήσουν στη διαλογή και καταμέτρηση των ψήφων. Υπενθυμίζω ότι η διαδικασία της μυστικής ψηφοφορίας, καθώς και της εξαγωγής του αποτελέσματος αναμένεται να διαρκέσει τουλάχιστον τέσσερις ώρες, δύο ώρες η ψηφοφορία και δύο ώρες περίπου η διαλογή, η καταμέτρηση και η εξαγωγή του αποτελέσματος.

Τώρα, πριν ζητήσω την έγκριση, όποιος θέλει παίρνει τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, έχω ζητήσει τον λόγο.

**ΠΡΟΕΔΡΟΣ (Νικήτας Κακλαμάνης):** Η κ. Κωνσταντοπούλου έχει τον λόγο.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ζήτησα νωρίτερα τον λόγο επί της διαδικασίας.

**ΠΡΟΕΔΡΟΣ (Νικήτας Κακλαμάνης):** Κύριε Γιαννούλη, είθισται, όταν ζητάει Πρόεδρος Κοινοβουλευτικής Ομάδος, να προηγείται. Αμέσως σε όποιον θέλει επί της διαδικασίας μετά την κ. Κωνσταντοπούλου, θα του δώσω τον λόγο.

Ορίστε, κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε και κυρίες και κύριοι Βουλευτές, σήμερα είναι μία πολύ σημαντική ημέρα για το Κοινοβούλιο στην οποία θα συζητηθούν και στο πέρας της συζήτησης θα ψηφιστούν τρεις προτάσεις που αφορούν τη διενέργεια έρευνας -αυτό είναι που αποφασίζουμε- για αδικήματα, όπως αυτά κατά περίπτωση περιλαμβάνονται στις προτάσεις, για την πρόταση της Νέας Δημοκρατίας ένα και μόνο πλημμέλημα για ένα και μόνο κυβερνητικό πρόσωπο, για την πρόταση του ΠΑΣΟΚ συγκεκριμένο κακούργημα για συγκεκριμένα κυβερνητικά πρόσωπα και για την πρόταση που έρχεται στη Βουλή εκ μέρους συγγενών θυμάτων διαφορετικά κακουργήματα πλείστα για διαφορετικά κυβερνητικά πρόσωπα.

Είναι πραγματικά λυπηρό με ποιον τρόπο και με ποια τεχνάσματα επιχειρείται από πλευράς της Νέας Δημοκρατίας και της Κυβέρνησης να περιορίσουν τη συζήτηση, προκειμένου να συγκαλύψουν ακόμη και αυτά που επιθυμούν να πουν εκείνοι οι οποίοι δεν πιστεύουν ούτε ότι ο κ. Μητσοτάκης είναι αθώος και δεν πρέπει να ελεγχθεί ούτε ότι ο κ. Καραμανλής είναι αθώος και δεν πρέπει να ελεγχθεί ούτε ότι όλα είναι καλώς καμωμένα και δεν έγινε έγκλημα, αλλά εκείνοι που πιστεύουν ακριβώς τα αντίθετα, ότι υπήρξε έγκλημα, ότι το έγκλημα μέχρι αυτή τη στιγμή συγκαλύπτεται, ότι υπάρχει ενεργός δράση του ίδιου του Πρωθυπουργού και πλείστων κυβερνητικών προσώπων στη συγκάλυψη.

Επί της διαδικασίας που θα ακολουθηθεί, όπως την προτείνει ο Πρόεδρος, έχω να πω τα εξής: Πρώτον, αυτά όλα που ανακοινώθηκαν είναι η πρόταση της Νέας Δημοκρατίας, του Προέδρου της Βουλής στη Διάσκεψη των Προέδρων, την οποία ψήφισε η Κοινοβουλευτική Ομάδα και οι εκπρόσωποι της Νέας Δημοκρατίας και δυστυχώς και οι εκπρόσωποι του ΠΑΣΟΚ. Εμάς δεν μας βρίσκουν σύμφωνους, πρώτα από όλα διότι περιέχουν έναν απαράδεκτο περιορισμό των παρεμβάσεων της Αντιπολίτευσης και πρώτα από όλα των παρεμβάσεων των Αρχηγών της Αντιπολίτευσης.

Είναι πρωτοφανές, κύριε Πρόεδρε, ότι εισηγηθήκατε και ψηφίσατε μαζί με το ΠΑΣΟΚ –δεν ξέρω αν θα αλλάξει άποψη το ΠΑΣΟΚ- να χρονομετράτε τους Αρχηγούς της Αντιπολίτευσης και αν μιλήσουν ένα λεπτό παραπάνω στην τάδε παρέμβαση, να τους αφαιρείται και αν υπερβούν τα έντεκα λεπτά, να μην μιλήσουν άλλη φορά, ακόμη και αν δεν έχουν πάρει τον λόγο για παρεμβάσεις τρεις φορές. Αυτά είναι πρωτοφανή, δεν έχουν ξαναγίνει ποτέ, δεν αναφέρονται, όπως ψευδεπίγραφα ειπώθηκε, ούτε στην κοινοβουλευτική πρακτική ούτε στο Σύνταγμα ούτε σε καμία άλλη διαδικασία. Αναφέρονται μόνο στην επιθυμία της Κυβέρνησης να περιορίσει αυτά που θα ακουστούν από την Αντιπολίτευση, γιατί θέλει ακριβώς να διαχειριστεί ακόμη και αυτές τις κοινοβουλευτικές ώρες στις οποίες η Βουλή θα συζητήσει.

Εμείς αντιλέγουμε, κύριε Πρόεδρε. Βεβαίως, εγώ έχω τη δυνατότητα να λάβω τον λόγο και με άλλη ιδιότητα, της πρώην Προέδρου της Βουλής. Θα δούμε τι άλλες επινοήσεις θα μας πείτε για να μην λαμβάνουμε τον λόγο. Όμως, είναι μία καθαρή προσπάθεια φίμωσης και λογοκρισίας και περιστολής της κοινοβουλευτικής διαδικασίας.

Σε σχέση με την ψηφοφορία, κατ’ αρχάς, ο τρόπος με τον οποίο προηγουμένως διαγνώσατε πλειοψηφία χωρίς ψηφοφορία είναι –νομίζω- χαρακτηριστικός, θα μείνει στην ιστορία. Δεν έγινε ψηφοφορία, καλό είναι να γίνει. Επί της διαδικασίας πάλι την πλειοψηφία έχετε, αλλά –ξέρετε- καθένας κρίνεται και από το πώς διαχειρίζεται την πλειοψηφία και από το πώς διαχειρίζεται την εξουσία και η ιστορία ευτυχώς δεν τελειώνει.

Δεύτερον, σε σχέση με τη διαδικασία της ψηφοφορίας, τα αδικήματα είναι διαφορετικά. Η πρόταση των συγγενών είναι γνωστό ότι κυρίως περιέχει αδικήματα κατά της ζωής -και μάλιστα κακουργήματα κατά της ζωής- ανθρωποκτονία με ενδεχόμενο δόλο κατά συρροή, έκθεση σε βαθμό κακουργήματος κατά συρροή, με αποτέλεσμα τον θάνατο και αυτά τα αδικήματα, δυστυχώς, δεν περιέχονται σε καμία άλλη πρόταση.

Εμείς πιστεύουμε και υποστηρίζουμε ότι η ψηφοφορία επί των αδικημάτων θα έπρεπε να γίνει ακριβώς επί των αδικημάτων και έχει να κάνει με το ποια αδικήματα θα διερευνηθούν. Πραγματικά, ο φόβος της διερεύνησης, ακόμη και της προκαταρκτικής διερεύνησης, εντυπωσιάζει. Διαφωνούμε, λοιπόν, στον τρόπο ψηφοφορίας που εισηγηθήκατε. Υποστηρίζουμε δε, μιας και αναφερθήκατε στην κοινοβουλευτική πρακτική, ότι στη συντριπτική πλειοψηφία των ψηφοφοριών που έχουν γίνει για ζητήματα προανακριτικής επιτροπής η ψηφοφορία έχει γίνει με διάκριση των αδικημάτων και όχι μόνον επί προτάσεων. Εμείς δεν έχουμε διλήμματα. Θέλουμε όλα να έρθουν στο φως και όλα να διερευνηθούν και άλλα είκοσι αδικήματα ή πρόσωπα αν προτείνατε, πάλι να διερευνηθούν θα λέγαμε.

Εσείς πάλι που λέτε ότι θέλετε τη δικαιοσύνη και την αλήθεια για ποιον λόγο μπλοκάρετε ακόμα και τη δυνατότητα ενός Βουλευτή σας να ψηφίσει να διερευνηθούν τα αδικήματα κατά της ζωής; Αυτό θα το κρίνει ο κόσμος. Εμείς καταγράφουμε την αντίρρησή μας και θα καταγράψουμε, βεβαίως και τις θέσεις μας με τον ευκρινή τρόπο που συνηθίζουμε και που οφείλουμε προς τα θύματα και προς την κοινωνία.

Ευχαριστώ.

**ΠΡΟΕΔΡΟΣ (Νικήτας Κακλαμάνης):** Επειδή έχω δει ποιοι έχετε ζητήσει τον λόγο και με τι σειρά θα τον πάρετε, ο κ. Γιαννούλης, ο κ. Καραθανασόπουλος, ο κ. Χήτας, είναι οι συνάδελφοι που έκαναν τις ίδιες ενστάσεις, ο κ. Μάντζος, ο Εκπρόσωπος της Νέας Δημοκρατίας, ο κ. Μηταράκης, δίνω την απάντηση η οποία ισχύει για όλους όσοι θα ακουστούν από αυτούς που έθεσαν το θέμα και στη Διάσκεψη των Προέδρων.

Από τη Μεταπολίτευση μέχρι σήμερα επί πενήντα χρόνια οι ψηφοφορίες στην προανακριτική γίνονται πάντα επί των προτάσεων. Ακόμη και η παρούσα Βουλή, στην 717, που οι προτάσεις ήταν δύο, έγινε επί των προτάσεων και ουδείς έθεσε θέμα να γίνει επί των αδικημάτων.

Η πιο κλασική περίπτωση ήταν αυτή της λίστας Λαγκάρντ, που την έχω εδώ, όπου οι προτάσεις ήταν τρεις και έγινε επί των προτάσεων.

Παρακαλώ να κατατεθεί στα Πρακτικά.

(Το προαναφερθέν έγγραφο καταχωρίζεται στα Πρακτικά και έχει ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 20-23)

ΑΛΛΑΓΗ ΣΕΛΙΔΑΣ

**ΠΡΟΕΔΡΟΣ (Νικήτας Κακλαμάνης):** Αναφέρομαι σε όλες όσες έχουν γίνει. Έτσι επειδή είθισται; Όχι βεβαίως. Αυτό επιτάσσει το άρθρο 86 του Συντάγματος που είναι ξεκάθαρο και μιλάει για «πρόταση» και τα άρθρα 153, 154 και 155 του Κανονισμού που επίσης μιλούν επί των προτάσεων.

Αντιλαμβάνομαι τον λόγο που δεν αρέσει στους συναδέλφους αυτή η διαδικασία, αλλά δεν θα την αλλάξουμε επειδή δεν τους αρέσει και έχουν λόγο. Αυτό λέει το Σύνταγμα, αυτό λέει ο Κανονισμός, αυτό γίνεται στη Βουλή επί πενήντα συνεχή χρόνια από τη Μεταπολίτευση μέχρι σήμερα.

Και τώρα τον λόγο έχει ο κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Στο ερώτημα το οποίο εικάσατε και στο οποίο απαντήσατε, μόνος σας δώσατε και την απάντηση στο γιατί υπάρχει η καχυποψία από μεγάλο μέρος των παρατάξεων για τη μέθοδο της συγκάλυψης στην υπόθεση του εγκλήματος των Τεμπών. Μόνος σας αναρωτηθήκατε -και το λέω με κάθε σεβασμό- για το ότι το άρθρο 86 του Συντάγματος δεν μπορούμε να το αλλάζουμε ή να το τροποποιήσουμε ή να το εφαρμόζουμε, όπως γουστάρουμε. Μα, αυτό κάνετε!

Το άρθρο 86 είναι η ναυαρχίδα της παραβίασης της συνταγματικής τάξης που αποδυναμώνει και την ισχύ και το κύρος του Κοινοβουλίου που εσείς υπηρετείτε πολλά χρόνια με συνέπεια και εμείς πολύ λιγότερα. Όμως, όλοι εκτός από το να αποδοθεί δικαιοσύνη, οι πολιτικές και ποινικές ευθύνες σε όσους ευθύνονται για εκείνα τα δώδεκα λεπτά που οδήγησαν πενήντα επτά ανθρώπους στον θάνατο, έχουμε και μια δεύτερη αποστολή που έγκειται στο να αναβαθμίσουμε την εμπιστοσύνη και το κύρος του Κοινοβουλίου και της κοινοβουλευτικής διαδικασίας όχι με συνεχιζόμενες επιχειρήσεις συγκάλυψης και διαδικασίες fast track.

Δεκτό το επιχείρημα που είπατε για τη λίστα Λαγκάρντ, αλλά παραβλέπετε μία ουσιώδη διαφορά: Εδώ στερείτε τη δυνατότητα κάθε Βουλευτή που ελεύθερα βουλεύεται, ελεύθερα σκέπτεται και δεν είναι όμηρος μιας κομματικής αγέλης ώστε να δέχεται εντολές άκριτα, να αναδείξει τη θέλησή του για διερεύνηση κατηγοριών και πράξεων και όχι πολιτικών αντιλήψεων.

Με λίγα λόγια και για να καταλάβει ο κόσμος τι είναι αυτό για το οποίο σας κατηγορούμε, πραγματικά περιορίζετε τις δυνατότητες ευσυνείδητων Βουλευτών, που υπάρχουν και στην πλειοψηφούσα παράταξη, που θέλουν -μπορεί να μην μπορούν να το εκφράσουν για λόγους κομματικής πειθαρχίας- να διερευνηθεί το αν η μόνη παράβαση του κ. Καραμανλή είναι ότι στέρησε χρήματα και προσωπικό από τον ΟΣΕ. Ότι δεν είναι ο αποδέκτης των καταγγελιών, των επιστολών και της επί χρόνια αγωνίας για τους κινδύνους στον ελληνικό σιδηρόδρομο και η μόνη παράβαση την οποία αναδεικνύετε είναι σε βαθμό πλημμελήματος, το ότι δηλαδή αποστέρησε έσοδα και προσωπικό.

Επανέρχομαι στο άρθρο 86. Αποφασίστε: Όταν πρόκειται να μπαζωθεί η υπόθεση μπαζώματος Τριαντόπουλου, το παραβιάζουμε λέγοντας: «Έλα ρε συ, αφού ούτως ή άλλως θα το καταργήσουμε στην επόμενη κοινοβουλευτική διαδικασία, στην επόμενη συνταγματική αναθεώρηση, ας το κάνουμε τώρα λίγο στο πόδι, γιατί μας διευκολύνει». Διότι διευκολύνει και απαλλάσσει από τη βάσανο των ανακρίσεων, των ερωτήσεων, της ανάδειξης στοιχείων τον υπεύθυνο Βουλευτή, τον σοβαρό Βουλευτή, τον Βουλευτή που έχει αντίληψη ευθύνης και δεν επιλέγει να συρθεί πίσω μόνο από την κομματική πρόταση.

Κύριε Πρόεδρε, η σταθερή μας απόφαση είναι να ελεγχθούν όλοι όσο ψηλά κι αν βρίσκονται με βάση τα στοιχεία που υπάρχουν στη δικογραφία.

Δεν ξέρω, κύριε Πρόεδρε, αν αυτό που μου βγάζετε είναι κόκκινη κάρτα.

**ΝΟΤΗΣ ΜΗΤΑΡΑΚΗΣ:** Κίτρινη κάρτα!

**ΧΡΗΣΤΟΣ ΓΙΑΝΝΟΥΛΗΣ:** Κίτρινη κάρτα! Μάλιστα!

Θεωρούμε απαράδεκτη την απόφαση που ελήφθη στη Διάσκεψη των Προέδρων. Εμείς διατυπώσαμε την άποψη ότι θα προσπαθήσουμε παρόντες μέχρι και το τελευταίο λεπτό της διαδικασίας να οδηγήσουμε την κατάσταση των πραγμάτων στη διαμόρφωση συνθηκών πλήρους αλήθειας, πλήρους αποκάλυψης στοιχείων και μιας διάφανης και αψεγάδιαστης διαδικασίας, κάτι που δεν βλέπω να είναι η πλειοψηφούσα άποψη, αριθμητικά τουλάχιστον, γιατί έξω ο κόσμος αυτό ζητά επιτακτικά από όλους μας. Κι εμείς δεν ζητάμε τίποτα. Μάλιστα, είναι χυδαίο το επιχείρημα το οποίο πολλές φορές απευθύνεται προς εμάς, ότι πάμε να εργαλειοποιήσουμε επικοινωνιακά αυτή την υπόθεση. Όποιος το εκφέρει δημόσια, θα πρέπει να ντρέπεται.

Συμπερασματικά, ζητήσαμε δεκατέσσερις κάλπες ανά όνομα που θα στηθούν κάτω από το όνομα, όπως και το να υπάρχουν τα αδικήματα και όχι οι τρεις προτάσεις που περιέχουν μέσα και πολιτική σκοπιμότητα. Διατυπώσαμε, συγκροτήσαμε την πιο ισορροπημένη πρόταση σε σχέση με τα πρόσωπα και τα αδικήματα συμπεριλαμβάνοντας και τη δικογραφία μετά το δυστύχημα, μετά τη σύσταση…

**ΠΡΟΕΔΡΟΣ (Νικήτας Κακλαμάνης):** Κύριε Γιαννούλη, αυτά στην ομιλία σας. Τώρα πρέπει να μιλήσετε επί της διαδικασίας.

**ΧΡΗΣΤΟΣ ΓΙΑΝΝΟΥΛΗΣ:** Ωραία, κύριε Πρόεδρε.

Ολοκληρώνω, λοιπόν, λέγοντας το εξής: Σώστε την τιμή της κοινοβουλευτικής διαδικασίας, των Βουλευτών που θέλουν να συμμετέχουν για να δοθεί απάντηση στις οικογένειες και στους συγγενείς των θυμάτων. Ας σταματήσει αυτό το γαϊτανάκι των συγκάλυψης των fast track διαδικασιών που εκθέτουν και την πολιτική και την Κυβέρνηση και το Κοινοβούλιο και ας κάνουμε αυτά που πρέπει, όπως ορίζουν οι κανόνες και το δίκαιο και όχι αυτά που προστατεύουν το κόμμα. Ας προστατεύσουμε τη χώρα και τους πολίτες.

Ευχαριστώ πολύ.

**ΠΡΟΕΔΡΟΣ (Νικήτας Κακλαμάνης):** Κύριε Γιαννούλη, δεν πρόκειται να απαντήσω παρά το γεγονός ότι έχω απαντήσει σε όλα, για θέματα που θέσατε και δεν έχουν σχέση με το παρεμπίπτον, που είναι ο τρόπος ψηφοφορίας και μόνο.

Ο τρόπος ψηφοφορίας, λοιπόν, γίνεται σύμφωνα με το Σύνταγμα, σύμφωνα με τον Κανονισμό και αυτό είναι που περιποιεί τιμή στους δεκαοκτώ συναδέλφους στη Διάσκεψη των Προέδρων που στήριξαν την πρόταση. Το αποτέλεσμα ήταν «δεκαοκτώ-επτά».

Δεν μπορεί, λοιπόν, όταν δεν σας βολεύει ένα αποτέλεσμα, να κατηγορείτε την πλειοψηφία των συναδέλφων σας ότι δεν τους περιποιεί τιμή το αποτέλεσμα.

Τον λόγο έχει τώρα ο κ. Καραθανασόπουλος.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ πολύ, κύριε Πρόεδρε.

Ως ΚΚΕ θεωρούμε την πρόταση της Πλειοψηφίας του Προεδρείου για τον τρόπο ψηφοφορίας ως διαβλητή και αυθαίρετη διαδικασία, γιατί ακριβώς παραβιάζει και τον Κανονισμό της Βουλής και την Ποινική Δικονομία. Παραβιάζει τον Κανονισμό της Βουλής, γιατί ο Κανονισμός της Βουλής λέει πολύ συγκεκριμένα ότι η πρόταση για ποινική δίωξη πρέπει να περιλαμβάνει συγκεκριμένα αδικήματα, αλλιώς δεν γίνεται παραδεκτή.

Δεύτερον, παραβιάζει την Ποινική Δικονομία, γιατί η πρόταση δίωξης έχει τη θέση είτε της έκκλησης είτε της μήνυσης και η διαδικασία η οποία θα ακολουθηθεί και στην Ολομέλεια, αλλά και στην προανακριτική επιτροπή ενέχει τον ρόλο του εισαγγελέα πρωτοδικών.

Έτσι, λοιπόν, ο εισαγγελέας πρωτοδικών εξετάζει μία μήνυση και κρίνει τις πράξεις. Και από αυτή την άποψη, έχει την ευχέρεια να παραγγείλει τη διενέργεια προκαταρκτικής εξέτασης για όσες πράξεις και όχι για το σύνολο των πράξεων που περιλαμβάνονται σε μία μήνυση. Κρίνει ότι υφίσταται συγκεκριμένος λόγος.

Τρίτον, η συγκεκριμένη πρότασή σας οδηγεί σε τραγελαφικά αποτελέσματα. Για παράδειγμα, δηλαδή, να υπερψηφιστεί η πρόταση του ΠΑΣΟΚ που μιλάει για κακουργηματικό αδίκημα της διατάραξης της συγκοινωνίας και την ίδια στιγμή, να μην ψηφιστεί αντίστοιχη πρόταση που περιλαμβάνεται για το ίδιο αδίκημα στην πρόταση των τεσσάρων κομμάτων, των τριών συν των ανεξάρτητων Βουλευτών. Άρα, αυτό είναι μια τεράστια αντίφαση και τραγέλαφος.

Τέταρτον, δεν έχει σχέση με την κοινοβουλευτική πρακτική, κύριε Πρόεδρε –πρέπει να το ξεκαθαρίσουμε αυτό το πράγμα- γιατί συνήθως όσες προτάσεις έχουν έρθει για προανακριτική επιτροπή είναι συνήθως μία πρόταση και για ένα αδίκημα –άντε, το πολύ για δύο- και υπήρχε μία συμφωνία συνολικότερα. Να θυμίσω ότι σε μία αντίστοιχη περίπτωση της Novartis –γιατί επικαλείστε την Πλειοψηφία και τη Μειοψηφία, που είναι πάντοτε σχετικά αυτά τα πράγματα- η πρόταση τότε της Νέας Δημοκρατίας, κύριε Πρόεδρε –επειδή εσείς τιμάτε το Σύνταγμα, τους θεσμούς και τον Κανονισμό της Βουλής- ήταν μία κάλπη και για τα δέκα πρόσωπα. Το θυμάστε αυτό; Τότε ποιος είχε δίκιο;

Από αυτήν την άποψη, λοιπόν, εμείς θεωρούμε απαράδεκτη αυτή τη διαδικασία. Συμπερασματικά, θεωρούμε ότι είναι μια προαποφασισμένη απόφαση για τον έλεγχο των Βουλευτών, για να αποφύγουν τυχόν διαρροές, αλλά και για να αξιοποιηθεί επί της ουσίας το έγκλημα στα Τέμπη, η σύγκρουση των δύο τρένων, η έκρηξη και το μπάζωμα του χώρου, οι αιτίες του εγκλήματος, αλλά και οι υπεύθυνοι που είναι διαχρονικά. Και, βεβαίως, όλο αυτό διευκολύνει τη σταθερή επιδίωξη της κυβερνητικής Πλειοψηφίας για συγκάλυψη των αιτιών, των υπευθύνων, του εγκλήματος.

Επίσης, μας γεννά ερωτηματικά η στάση του ΠΑΣΟΚ που διευκολύνει αυτό το έργο της κυβερνητικής Πλειοψηφίας, αλλά και η στάση και της Ελληνικής Λύσης και της Νίκης που δεν πήραν θέση στη συγκεκριμένη διαδικασία.

Η δική μας πρόταση είναι καθαρή: άτομο και συγκεκριμένα αδικήματα, όπως και ο κάθε Βουλευτής να μπορεί να επιλέξει όσα αδικήματα, κατά τη γνώμη του, συμφωνεί με αυτά και όχι με ένα σύνολο προτάσεων ή αδικημάτων που περιλαμβάνονται σε μία πρόταση.

Από αυτήν την άποψη, εμείς λέμε καθαρά πως εάν επιμείνει η Πλειοψηφία σε αυτή τη διάτρητη διαδικασία, εμείς δεν θα τη νομιμοποιήσουμε αυτή τη διαδικασία γιατί είναι αυθαίρετη. Βεβαίως, θα θέλαμε να μπει σε ψηφοφορία η πρότασή μας.

**ΠΡΟΕΔΡΟΣ (Νικήτας Κακλαμάνης):**  Ο κ. Χήτας έχει τον λόγο.

**ΚΩΝΣΤΑΝΤΙΝΟΣ ΧΗΤΑΣ:** Κοιτάξτε, το ότι ισχύει το «Γιάννης πίνει, Γιάννης κερνάει», το ότι έχετε την πλειοψηφία και μπορείτε, τρόπον τινά, να κάνετε ό,τι θέλετε δεν σημαίνει ότι πρέπει να παρατήσουμε εμείς τη μάχη. Όχι. Εμείς θα είμαστε εδώ και θα δώσουμε τη μάχη μέχρις εσχάτων.

Σήμερα, κύριε Πρόεδρε, είναι μια ιστορική μέρα, γιατί καταφέραμε να φέρουμε εντός της Ολομέλειας μέσα στη Βουλή τους συγγενείς των θυμάτων. Και είμαστε πολύ περήφανοι γι’ αυτό που καταφέραμε, αυτοί που συνυπέγραψαν την πρόταση αυτή των συγγενών των θυμάτων να τους φέρουμε εδώ μέσα για να ακουστεί η φωνή τους, διότι μόνο για αυτούς λειτουργούμε και μόνο αυτούς εκπροσωπούμε αυτή τη στιγμή εδώ μέσα. Τίποτα άλλο! Ούτε το κόμμα μας ούτε το λογότυπό μας ούτε την ιδεολογία μας, τίποτα! Μόνο αυτούς τους ανθρώπους!

Αυτήν, λοιπόν, την ύστατη ώρα, αυτή τη μεγάλη μέρα, τη σημερινή μεγάλη μέρα που οι κραυγές των ανθρώπων αυτών έχουν πάρει θέση εδώ στα έδρανά μας και περιμένουν από εμάς να σταθούμε στο ύψος των περιστάσεων, ακόμα και σήμερα προσπαθείτε να βάλετε φρένο σε αυτούς τους ανθρώπους. Γιατί; Αυτό είναι το ερώτημα. Ακόμα και σήμερα είστε κατά των συγγενών με την πρακτική που ακολουθείτε. Ακόμα και σήμερα τους δυσαρεστείτε. Ακόμα και σήμερα πάτε κόντρα σε αυτούς, γιατί αυτό βγαίνει εκεί έξω, ό,τι και να λέτε, ό,τι και να επικαλείστε.

Ποιο Σύνταγμα, κύριε Πρόεδρε; Το Σύνταγμα-ακορντεόν; Το Σύνταγμα που το έχουμε ξεχειλώσει; Το Σύνταγμα που ανά δύο παραγράφους αναφέρει «ως ο νόμος ορίζει»; Το Σύνταγμα που επικαλείται η Κυβέρνηση όταν τη συμφέρει και το επικαλείται, επίσης, το «ως νόμος ορίζει», όταν δεν τη συμφέρει; Ποιο Σύνταγμα ακριβώς; Σε ποιο Σύνταγμα ακριβώς αναφέρεστε; Το «ως ορίζει ο νόμος», που τους νόμους τους ορίζει η Κυβέρνηση, η Πλειοψηφία.

Άρα, πάει το Σύνταγμα, κύριε Πρόεδρε! Κουρελόχαρτο για άλλη μια φορά, όποτε σας συμφέρει και όποτε δεν σας συμφέρει.

Τι ζητάμε, για να καταλάβει ο κόσμος; Ας μην μπλέκουμε σε άρθρα, παραγράφους, Συντάγματα. Τι λέμε εμείς; Δώστε τη δυνατότητα στον κάθε Βουλευτή να ψηφίσει για το κάθε αδίκημα που αφορά στα πρόσωπα και όχι να ψηφίσει ή να καταψηφίσει μια πρόταση συνολικά. Λέτε για τον Μητσοτάκη, λένε τα «παπαγαλάκια» στα μέσα ενημέρωσης, «Ο Μητσοτάκης, αδίκημα εσχάτης προδοσίας». Μα, δεν είναι μόνο αυτό. Κατηγορείται για άλλα δέκα αδικήματα ο Μητσοτάκης, ο Πρωθυπουργός της χώρας. Γιατί να μην έχει, λοιπόν, τη δυνατότητα ο Βουλευτής να ψηφίσει τα πέντε από αυτά, τα τέσσερα, τα οκτώ ή και τα δέκα;

Αυτό λέμε εμείς, κύριε Πρόεδρε, γιατί είναι δέκα τα αδικήματα για τα οποία κατηγορείται ο Πρωθυπουργός της χώρας και όχι μόνο για εσχάτη προδοσία και καλύπτετε όλα τα υπόλοιπα με την επικοινωνιακή τακτική της τηλεόρασης, δυστυχώς.

Είπατε ότι από τη Μεταπολίτευση και μετά δεν έχει ακολουθηθεί ποτέ αυτή η διαδικασία. Έχω να σας πω, κύριε Πρόεδρε, ότι από τη Μεταπολίτευση και μετά, γιατί ακριβώς τότε γεννήθηκα, στα πενήντα δύο μου σήμερα, δεν θυμάμαι άλλη τέτοια φρίκη να έχει ζήσει η ελληνική κοινωνία και άλλο όμοιο ή παρόμοιο έγκλημα. Δεν θυμάμαι παρόμοιο έγκλημα και δεν θυμάμαι και παρόμοια συζήτηση στη Βουλή για ένα τέτοιο έγκλημα! Άρα, μην επικαλείστε προγενέστερες καταστάσεις.

Εμείς δεν αποχωρούμε. Δεν απέχουμε. Θα είμαστε εδώ αυτή την πολύ μεγάλη, τη σπουδαία μέρα σήμερα, νοιώθοντας τους ανθρώπους αυτούς στο πλευρό μας και θα δώσουμε μάχη μέχρις εσχάτων, για να επέλθει σε αυτόν τον κόσμο και σε αυτήν την Αίθουσα, κύριε Πρόεδρε, επιτέλους μία λέξη, η λέξη «δικαιοσύνη».

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΟΣ (Νικήτας Κακλαμάνης):** Ο κ. Μάντζος έχει τον λόγο.

**ΔΗΜΗΤΡΙΟΣ ΜΑΝΤΖΟΣ:** Κύριε Πρόεδρε, κυρίες και κύριοι συνάδελφοι, η σημερινή συνεδρίαση είναι πράγματι πολύ κρίσιμη, διότι η κοινωνία κοιτάζει ξανά σε αυτήν εδώ την Αίθουσα, περιμένοντας απαντήσεις, περιμένοντας ότι θα αρθούμε, επιτέλους, στο ύψος των περιστάσεων και ίσως –και το «ίσως» είναι υπερβολικό- είναι η τελευταία ευκαιρία που έχει αυτό το Κοινοβούλιο να υπερασπιστεί την τιμή του πολιτικού μας συστήματος, να εγγυηθεί ότι η δικαιοσύνη θα μπορέσει να διερευνήσει εις βάθος και εις ύψος τις ευθύνες για το εγκληματικό δυστύχημα στα Τέμπη.

Οι πολίτες ζητούν από εμάς χρόνια τώρα δικαιοσύνη, φως, οξυγόνο, μέσα από τους θεσμούς της δημοκρατίας μας. Απαιτούν να κάνουμε το ελάχιστο των καθηκόντων μας, να διευκολύνουμε και να εγγυηθούμε ότι η δικαιοσύνη θα μπορεί να κάνει τη δουλειά της. Το τελευταίο που περιμένουν από εμάς είναι μια διαδικαστική διελκυστίνδα, ιδίως ανάμεσα στα κόμματα της Αντιπολίτευσης. Είναι το τελευταίο που θα περίμεναν από εμάς.

Αγαπητές και αγαπητοί συνάδελφοι, ιδίως της Αντιπολίτευσης, καλούμαστε να ασχοληθούμε με τους πραγματικούς υπεύθυνους αυτού του εγκληματικού δυστυχήματος και της επέλευσης της εγκληματικής σύγκρουσης με τις παραλείψεις που προηγήθηκαν, αλλά και της συγκάλυψης που ακολούθησε και όλοι και όλες καταδικάσαμε. Οι πολίτες δεν περιμένουν από εμάς διαδικαστικές αντιπαραθέσεις, αλλά απαιτούν να μπούμε στην ουσία. Και, ναι, η ουσία λέει ότι πρέπει να διερευνήσουμε το εγκληματικό δυστύχημα, όπως ορίζει το Σύνταγμα και η κοινοβουλευτική πρακτική.

Το 2023, σε αυτήν εδώ την Αίθουσα ψηφίσαμε τις προτάσεις τις δικές μας και του ΣΥΡΙΖΑ τότε, με τη διαδικασία αυτή που θα ακολουθηθεί και σήμερα. Τι άλλαξε σήμερα, ώστε ο ΣΥΡΙΖΑ, να αντιδρά, κυρίες και οι συνάδελφοι του ΣΥΡΙΖΑ, παρά μόνο το γεγονός ότι δεν μπορείτε σήμερα να έχετε τη δική σας πρόταση, για παράδειγμα;

Και να υπάρχει και μία συστολή, κυρίες και κύριοι συνάδελφοι του Κομμουνιστικού Κόμματος Ελλάδας, όταν ακούμε για «διευκόλυνση της συγκάλυψης της Νέας Δημοκρατίας», γιατί όλοι θυμόμαστε πού οδήγησε η πρότασή σας για την εξεταστική επιτροπή και πώς την αξιοποίησε η Νέα Δημοκρατία και η Κυβέρνηση και η Πλειοψηφία για να διαλύσει και να διαχύσει τις ευθύνες της.

(Θόρυβος - Διαμαρτυρίες από την πτέρυγα του ΚΚΕ)

Κυρίες και κύριοι συνάδελφοι, σε νομικό επίπεδο, επίσης, δεν είναι ορθό να ταυτίζουμε σε μία κάλπη κατηγορίες για μία ποινική διάταξη με διαφορετικό σκεπτικό. Τι σχέση έχει, για παράδειγμα, η παράβαση καθήκοντος της υποκριτικής και προκατασκευασμένης πρότασης της Νέας Δημοκρατίας με την παράβαση καθήκοντος που προτείνουν οι υπόλοιπες Κοινοβουλευτικές Ομάδες της Αντιπολίτευσης; Καμία!

Γι’ αυτόν τον λόγο, εμείς από την πλευρά μας έχουμε κάνει μια ολοκληρωμένη νομική πρόταση, απολύτως στοιχειοθετημένη και τεκμηριωμένη, στηριγμένη αποκλειστικά και μόνο στην ποινική δικογραφία και στη δουλειά της δικαιοσύνης.

Ζητούμε αυτή η πρόταση να αξιολογηθεί και να ψηφιστεί καθ’ ολοκληρία και ως προς το αιτητικό της και ως προς το σκεπτικό της. Μια πρόταση, επαναλαμβάνω, απολύτως στοιχειοθετημένη στην ποινική δικογραφία, σύμφωνα με την οποία υπάρχει εγκληματική παράλειψη -σειρά εγκληματικών παραλείψεων- στην κορυφή, στην πολιτική ηγεσία του Υπουργείου Υποδομών και Μεταφορών, η οποία ενώ γνώριζε, μπορούσε, εδικαιούτο και είχε τη νόμιμη υποχρέωση να επέμβει στη γραμμή και να αποσοβήσει τον θανατηφόρο κίνδυνο για τους πενήντα επτά συμπολίτες μας, δεν έπραξε τίποτα παρά τις προειδοποιήσεις, παρά τα σήματα κινδύνου, παρά τη γνώση της για την κατάσταση ανασφάλειας στους σιδηροδρόμους.

Εμείς με την πρότασή μας δίνουμε χώρο στη δικαιοσύνη να διερευνήσει και η Νέα Δημοκρατία με τη δική της πρόταση την περιορίζει. Ας έρθουν να μας πουν σε όλη τη διάρκεια της ημέρας, σε αυτή τη διαδικασία, οι κυρίες και οι κύριοι συνάδελφοι της Νέας Δημοκρατίας και όσοι από την Κυβέρνηση έρθουν από αυτό εδώ το έδρανο, ο Πρωθυπουργός ο ίδιος, να μας απαντήσουν ποιοι είναι αυτοί που σέβονται τη δικαιοσύνη: Εκείνοι που στηρίζουν τη δουλειά της και φέρνουν εδώ μία πρόταση στοιχειοθετημένη πάνω στη δικογραφία, ζητώντας να συνεχίσει τη δουλειά της η δικαιοσύνη ανεμπόδιστη, ή εκείνοι οι οποίοι φέρνουν μια προκατασκευασμένη, προσχεδιασμένη πρόταση απαλλαγής για τον Υπουργό τους, τον κ. Καραμανλή και τους Υφυπουργούς του;

Κυρίες και κύριοι συνάδελφοι, ιδίως της Αντιπολίτευσης, ας μείνουμε στην ουσία, λοιπόν, διότι εδώ υπάρχει μια καθαρή πρόταση που μπορεί να ψηφιστεί -και πρέπει να ψηφιστεί, λέμε εμείς- η πρόταση του ΠΑΣΟΚ. Απέναντί μας έχουμε μια πρόταση προκατασκευασμένη, υποκριτική, κομμένη και ραμμένη στα μέτρα της Νέας Δημοκρατίας και των κομματικών της αναγκών, υπογεγραμμένη από τριάντα με το ζόρι Βουλευτές της Πλειοψηφίας, που ζητούν από αυτή τη Βουλή να μην επιτρέψει στη δικαιοσύνη να κάνει τη δουλειά της, να μην φτάσει ούτε καν στον φυσικό δικαστή και να απαλλαγεί από το δικαστικό συμβούλιο ίσως, ο κ. Καραμανλής και οι Υπουργοί της Νέας Δημοκρατίας. Σε αυτή την πρόταση, το αντικείμενο της δικαιοσύνης περιορίζεται με μια αντιφατική κατηγορία.

Κλείνω με δύο φράσεις. Η Νέα Δημοκρατία άργησε να μελετήσει τον φάκελο δικογραφίας όχι για να βρει στοιχεία, αλλά για να εφεύρει μία κατηγορία έωλη, που θα απαλλάξει τον κ. Καραμανλή μετά από ένα σκληρό εσωκομματικό παζάρι. Δεν χωράει στο εσωκομματικό παζάρι της Νέας Δημοκρατίας η αλήθεια για τα Τέμπη.

Καλούμε, κύριε Πρόεδρε, για μία ακόμη φορά όλους τους συναδέλφους όλων των πτερύγων της Βουλής, πέρα από τις κομματικές τους ιδιότητες, να στηρίξουν την πρόταση του ΠΑΣΟΚ για τη διερεύνηση ευθυνών για εγκληματικές παραλείψεις για το εγκληματικό δυστύχημα στην τραγωδία των Τεμπών.

Σήμερα, στη συζήτηση και στην ψηφοφορία δεν αναμετρόμαστε, κυρίες και κύριοι συνάδελφοι, ιδίως της Πλειοψηφίας, με την κομματική μας πειθαρχία, αλλά με την ιστορική μας ευθύνη, με το καθήκον μας να προασπίσουμε τη δικαιοσύνη, το κράτος δικαίου, να αρθούμε στο ύψος των περιστάσεων και να ανταποκριθούμε στο αίτημα αυτής της κοινωνίας για αλήθεια, για φως, για δικαιοσύνη.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΟΣ (Νικήτας Κακλαμάνης):** Ο κ. Ηλιόπουλος έχει τον λόγο.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, τα ζητήματα της μεθοδολογίας δεν είναι ουδέτερα. Ο τρόπος με τον οποίο θα ορίσουμε τη συζήτηση, ο τρόπος με τον οποίο θα ορίσουμε τη διαδικασία με την οποία θα πάρουμε απόφαση δεν είναι κάτι στεγνό από ουσία, η διαδικασία είναι η ουσία και να σας δώσω ένα πολύ απλό παράδειγμα. Το γεγονός ότι και σε αυτή τη συζήτηση η Κυβέρνηση επιλέγει να εκπροσωπηθεί από έναν άνθρωπο που έχει μιλήσει με τον πιο χυδαίο τρόπο γι’ αυτή την υπόθεση, τον κ. Φλωρίδη, είναι ζήτημα ουσίας. Το γεγονός ότι επιλέγετε να έχετε μέσα σε αυτή την Αίθουσα, τη στιγμή που συζητάμε για ένα έγκλημα με πενήντα επτά νεκρούς, τον άνθρωπο που δεν ντράπηκε να πει σε αυτή την Αίθουσα «Τέρμα τα Τέμπη και οι κλάψες» και κοιμάται καλά το βράδυ, γιατί προφανώς δεν έχει συνείδηση, δεν είναι ζήτημα διαδικαστικό, είναι ζήτημα ουσίας για το πώς βλέπετε αυτή τη συζήτηση, πώς σχεδιάζετε την κατάληξη της συζήτησης.

Γιατί μιλάμε για ουσία; Αν αυτό το οποίο απασχολεί αυτήν την Αίθουσα, είναι η διερεύνηση και το αίτημα για δικαιοσύνη, αυτό σημαίνει ότι πρέπει να σχεδιάσουμε με βάση την αρχή της εξατομικευμένης έρευνας. Να προσδιορίσουμε εξατομικευμένα, δηλαδή, τα όρια εντός των οποίων θα κινηθεί η έρευνα, την κατεύθυνση η οποία θα κινηθεί η έρευνα.

Έχετε δει εσείς ποτέ τη δικαιοσύνη να αποφασίζει με όρους σωματείου, με όρους προτάσεις-πακέτο, με όρους πλαίσια-παρατάξεων; Όχι, η δικαιοσύνη αποφασίζει και ορθώς αποφασίζει εξατομικευμένα, ανάμεσα στο πρόσωπο και στην κατηγορία. Αυτό, αν σε ενδιαφέρει η δικαιοσύνη! Και γι’ αυτό λέμε ότι η μεθοδολογία δεν είναι ουδέτερη. Ακούμε ότι πενήντα χρόνια έτσι γίνεται. Τι ακριβώς συγκρίνουμε; Μπορεί κάποιος εδώ μέσα, σε αυτή την Αίθουσα, να δώσει ένα παράδειγμα που είχαμε αντίστοιχο μέγεθος λίστας προσώπων και αντίστοιχο μέγεθος κατηγοριών ή θεωρείτε ότι αυτό είναι μια απλή λεπτομέρεια; Δεν είναι απλή λεπτομέρεια, δεν είναι καθόλου λεπτομέρεια. Είναι ουσιαστικό το μέγεθος της υπόθεσης, το μέγεθος της τραγωδίας, ο αριθμός των προς διερεύνηση προσώπων και ο αριθμός των κατηγοριών και μας επιβάλλει να ακολουθήσουμε άλλη από τη διαδικασία την οποία έχει προτείνει αυτή τη στιγμή η Κυβέρνηση, έχει συναινέσει το ΠΑΣΟΚ και αποδέχθηκαν, δυστυχώς, και άλλες δυνάμεις της Αντιπολίτευσης.

Δεν βλέπετε εδώ μια τρομακτική αντίθεση που υπάρχει; Δυνητικά, υπάρχουν κατηγορίες σε διαφορετικές προτάσεις. Μπορεί μια πρόταση να υπερψηφιστεί και μία πρόταση να καταψηφιστεί. Σε αυτό δεν απάντησε η Κυβέρνηση. Δεν απαντήσατε και να σας πω γιατί δεν απαντήσατε; Γιατί το πραγματικό σας επιχείρημα σε αυτή την αντίφαση που έχει δημιουργήσει η πρότασή σας, είναι «μην αγχώνεστε θα τα καταψηφίσουμε όλα». Αυτό είναι το πραγματικό σας επιχείρημα. Μη μας κουράζετε με τη διαδικασία, αφού έχουμε αποφασίσει τι θα κάνουμε. Ήρθαμε εδώ, έχουμε στήσει το πλυντήριο μας, θα το προχωρήσουμε. Γιατί τώρα χάνουμε τη μέρα μας μαζί σας που μας λέτε πράγματα παράξενα για διαδικασίες, μεθοδολογίες, ουσίες, δικαιοσύνη; Δεν σας αφορούν αυτά τα ζητήματα. Ευτυχώς -και το εννοώ το ευτυχώς- δεν έχουμε φτάσει στο επίπεδο της απανθρωπιάς που θα βγείτε χωρίς ντροπή -βάζω έναν αστερίσκο, ο κ. Φλωρίδης μπορεί να το ξεπεράσει αυτό- να πείτε: «Μην ανησυχείτε, θα τα καταψηφίσουμε όλα, άρα, τζάμπα συζητάμε για τη διαδικασία». Δεν θα σας κάνουμε, όμως, αυτή τη χάρη και κλείνω με το εξής:

Όσο και να επικαλείστε το Σύνταγμα, δεν μιλάμε την ίδια γλώσσα. Δεν διαβάζουμε τα ίδια πράγματα στο Σύνταγμα. Θεωρείτε ότι με εφήμερες πλειοψηφίες -εσείς, ακόμα και μέσα στο Σύνταγμα, τα «απαγορεύεται» τα διαβάζετε, «επιτρέπεται»-, ακόμα και μέσα στη διαδικασία αυτή, την ιερή διαδικασία που αφορά τον θάνατο σε ένα έγκλημα πενήντα επτά ανθρώπων, θα λέτε δικαιοσύνη και θα εννοείτε συγκάλυψη, «πλυντήριο» και «μπάζωμα».

Να ξέρετε, όμως, ότι πλάτη από εμάς δεν θα έχετε, όπως δεν έχετε και πλάτη από την κοινωνία.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΟΣ (Νικήτας Κακλαμάνης):** Και κλείνει η συζήτηση στο παρεμπίπτον ζήτημα με τον κ. Μηταράκη.

**ΝΟΤΗΣ ΜΗΤΑΡΑΚΗΣ:**  Ευχαριστώ πολύ, κύριε Πρόεδρε.

Κυρίες και κύριοι συνάδελφοι, να ξεκινήσω με το προφανές. Η συζήτηση στην Ολομέλεια της Βουλής, γίνεται βάσει του Κανονισμού και πρέπει να τηρούνται οι χρόνοι. Αυτό είναι αυτονόητο και μου κάνει εντύπωση που τέθηκε ως θέμα σήμερα στη συζήτηση. Η συστηματική παραβίαση του χρόνου ομιλιών από ελάχιστους συναδέλφους δείχνει έλλειψη σεβασμού στους υπόλοιπους Βουλευτές περιμένουν ώρες και ώρες, για να έρθει η σειρά τους να τοποθετηθούν.

Να πάω, όμως, στην ουσία της συζήτησης. Το άρθρο 86 του Συντάγματος είναι σαφές, αναφέρεται σε κατάθεση πρότασης, η πρόταση έχει μια δεδομένη λογική ένα σκεπτικό, το οποίο καταλήγει στο τι πρέπει να διερευνήσει η προανακριτική επιτροπή και μετά, σύμφωνα με το άρθρο 86, η Βουλή αποφασίζει είτε τη σύσταση προανακριτικής επιτροπής κατά την πρόταση είτε την απόρριψη αυτής της πρότασης. Είναι μια διαδικασία σαφής στο Σύνταγμα, στον Κανονισμό της Βουλής, είναι μια διαδικασία που έχουμε εφαρμόσει εδώ και πάρα πολλές φορές στη Μεταπολίτευση. Υπάρχουν όμως εδώ δύο πολιτικά συμπεράσματα τα οποία αξίζει να δούμε:

Πρώτον, δεν βλέπω από την πλευρά της Ήσσονος Αντιπολίτευσης καχυποψία, όπως είπε ο Κοινοβουλευτικός Εκπρόσωπος του ΣΥΡΙΖΑ, αλλά αγωνία, αγωνία πολιτικής διαφοροποίησης των κομμάτων της Αντιπολίτευσης μεταξύ τους, στην προσπάθεια να εργαλειοποιήσουν μία τραγωδία που κόστισε τη ζωή σε πενήντα επτά συνανθρώπους μας και αδυναμία να υπάρξει μια κοινή άποψη, διότι τα κίνητρα των προτάσεων έχουν ξεκάθαρα πολιτική διάσταση.

Σήμερα όλοι οι Βουλευτές κατά το Σύνταγμα και τον Κανονισμό μπορούσαν να καταθέσουν μία ολοκληρωμένη πρόταση. Αν κάποιες προτάσεις δεν συγκέντρωσαν τη στήριξη των Βουλευτών της Εθνικής Αντιπροσωπείας, αυτό είναι ένα ζήτημα που αφορά αυτά τα κόμματα.

Τις παρεμβάσεις, λοιπόν, αυτών των κομμάτων τις διακρίνει η αγωνία και η περισσή αγωνία σε κάποια κόμματα οδηγεί στην απρέπεια, στην απρέπεια στον τρόπο που ήδη Κοινοβουλευτικοί Εκπρόσωποι έχουν τοποθετηθεί σε αυτήν την Αίθουσα.

Αυτό όμως που μου κάνει μεγαλύτερη εντύπωση, κυρίες και κύριοι συνάδελφοι, είναι η τοποθέτηση της Προέδρου και του Κοινοβουλευτικού Εκπροσώπου κομμάτων που έχουν καταθέσει πρόταση σήμερα και η οποία συζητείται. Δείχνουν με τις παρεμβάσεις τους να αμφισβητούν το ίδιο το σκεπτικό των δικών τους προτάσεων, την εσωτερική λογική που η πρότασή τους έχει. Προφανώς θα έπρεπε σήμερα να υποστηρίζουν ότι αυτές πρέπει να γίνουν δεκτές στο σύνολό τους, αφού έχουν μια εσωτερική λογική, αλλά βλέποντας ξεκάθαρα ότι οι προτάσεις τους δεν βρίσκουν ανταπόκριση ούτε στους Βουλευτές της Αντιπολίτευσης προσπαθούν σήμερα να συμμετάσχουν σε αυτήν τη γενικευμένη συζήτηση που ο μόνος στόχος που έχει είναι να βγάλει τη συζήτηση από την ουσία.

Η ουσία σήμερα είναι ότι η Βουλή δεν ασκεί διώξεις. Σήμερα η Βουλή αποφασίζει αν ανιχνεύονται απλές ενδείξεις, ώστε να συσταθεί προανακριτική επιτροπή. Από εκεί και πέρα, αν συσταθεί προανακριτική επιτροπή -που θα συσταθεί, διότι η Νέα Δημοκρατία, η Κυβέρνηση θα υποστηρίξει σύσσωμη την πρόταση που καταθέσαμε- θα συζητήσουμε μετά αυτό το πόρισμα στην Ολομέλεια.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΟΣ (Νικήτας Κακλαμάνης):** Ολοκληρώθηκε η συζήτηση. Είναι δύο οι απόψεις. Παρότι ο Κανονισμός μού δίνει το δικαίωμα να αποφασίσω μόνος μου, δεν το κάνω.

Απευθύνομαι στο Σώμα και παρακαλώ όσοι συνάδελφοι συμφωνούν με την εισήγηση της Διάσκεψης των Προέδρων να εγερθούν.

(Εγείρονται οι αποδεχόμενοι την εισήγηση της Διάσκεψης των Προέδρων)

Ευχαριστώ πολύ.

Παρακαλώ όσοι διαφωνούν με την απόφαση της Διάσκεψης των Προέδρων να εγερθούν.

(Εγείρονται οι διαφωνούντες με την απόφαση της Διάσκεψης των Προέδρων)

Ευχαριστώ πολύ.

Προφανώς η πρόταση που υπέβαλε η Ελάσσων Αντιπολίτευση απορρίπτεται. Ήταν εμφανέστατη η πλειοψηφία υπέρ της πρότασης της Διάσκεψης των Προέδρων. Τελειώνουμε εδώ.

Καλείται στο Βήμα η κ. Μιλένα Αποστολάκη ως πρώτη από τους εισηγητές.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

**ΠΡΟΕΔΡΕΥΩΝ (Γεώργιος Γεωργαντάς):** Κυρία Αποστολάκη, μισό λεπτό παρακαλώ.

Ενημερώνουμε ότι έχουν υποβληθεί ως τώρα τα υπ’ αριθμ. 3857/16-6-2025, 3875/17-6-2025, 3888/18-6-2025, 3889/18-6-2025, 3890/18-6-2025, 3891/18-6-2025, 3892/18-6-2025, 3893/18-6-2025 έγγραφα υπομνήματα της κ. Ράπτη Ζωής και των κυρίων Μαυραγάνη Νικολάου, Παπαθανάση Νικολάου, Πλεύρη Αθανασίου, Παπαδόπουλου Μιχαήλ, Καραγιάννη Γεωργίου, Κεφαλογιάννη Ιωάννη, Γεραπετρίτη Γεωργίου, τα οποία καταχωρίζονται στα Πρακτικά της σημερινής συνεδρίασης και αφού φωτοτυπηθούν θα είναι στη διάθεση των συναδέλφων.

(Τα προαναφερθέντα υπομνήματα καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ. 46-84)

ΑΛΛΑΓΗ ΣΕΛΙΔΑΣ

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πότε θα κατατεθούν, κύριε Πρόεδρε;

**ΠΡΟΕΔΡΕΥΩΝ (Γεώργιος Γεωργαντάς):** Άμεσα.

Κυρία Αποστολάκη, έχετε τον λόγο.

**ΜΙΛΕΝΑ ΑΠΟΣΤΟΛΑΚΗ:** Κυρίες και κύριοι συνάδελφοι, η απόδοση ευθυνών στους υπαιτίους της τραγωδίας των Τεμπών είναι η μόνη συνθήκη που μπορεί να υπηρετήσει την απαίτηση της κοινωνίας για αλήθεια και δικαιοσύνη και την ανάγκη ανάκτησης της εμπιστοσύνης στη λειτουργία του κράτους δικαίου και των θεσμών. Γιατί τα θεμέλια της Γ΄ Ελληνικής Δημοκρατίας διαβρώνονται καθημερινά από την εδραιωμένη πεποίθηση της συγκάλυψης, την οποία όχι μόνο επέτρεψε αλλά ενορχήστρωσε ο Πρωθυπουργός:

Ο Πρωθυπουργός εξασφάλισε το ακαταδίωκτο στον κ. Καραμανλή, ενώ σήμερα δεκαέξι φυσικά πρόσωπα διώκονται για κακουργηματική απιστία και ο εισαγγελέας κατονομάζει στη δικογραφία ως ηθικό αυτουργό αυτής της απιστίας τον κ. Καραμανλή.

Ο Πρωθυπουργός αποφάσισε να απαγορευτεί σε κρίσιμους μάρτυρες να καταθέσουν στην εξεταστική, όπως ο Υπουργός του, ο κ. Τριαντόπουλος.

Ο Πρωθυπουργός αποφάσισε καταστρατηγώντας το Σύνταγμα να απαγορεύσει τη λειτουργία της προανακριτικής επιτροπής που θα διερευνούσε τυχόν ευθύνες του κ. Τριαντόπουλου -και θα το επαναλάβει- με την πρωτοφανή ερμηνεία ότι ο διωκόμενος, ο εγκαλούμενος μπορεί να επιλέγει τον τρόπο που θα ελεγχθεί.

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, παρακαλώ μην απευθύνεστε στους Υπουργούς. Έχουμε συζήτηση προανακριτικής.

Συγγνώμη, κυρία συνάδελφε. Συνεχίστε.

**ΜΙΛΕΝΑ ΑΠΟΣΤΟΛΑΚΗ:** Το ΠΑΣΟΚ, με επίγνωση της ιστορικής του ευθύνης και του καθήκοντός του απέναντι στην κοινωνία, καταθέτει προς ψήφιση τη στοιχειοθετημένη πρόταση για τη σύσταση Ειδικής Κοινοβουλευτικής Επιτροπής για τη διενέργεια προκαταρκτικής εξέτασης, προκειμένου να διερευνηθούν οι τυχόν ευθύνες για αδικήματα που τελέστηκαν κατά την άσκηση των καθηκόντων της πολιτικής ηγεσίας του Υπουργείου Μεταφορών το κρίσιμο για την τραγωδία διάστημα.

Η πρότασή μας είναι απόρροια των επιταγών του Συντάγματος, της κείμενης νομοθεσίας και αποκλειστικά των κατηγορητηρίων που συνέταξε ο εφέτης ανακριτής. Αποτελεί την αναγκαία ενέργεια για να προχωρήσει η ποινική δίωξη όσων πολιτικών εμπλέκονται, τη στιγμή που ιεραρχικά υφιστάμενα πρόσωπα, υφιστάμενοί τους ήδη διώκονται για κακουργήματα.

Στον αντίποδα αυτής της θεσμικής επιταγής αντιπαραβάλλεται το καινοφανές δόγμα της διακυβέρνησης Μητσοτάκη σύμφωνα με το οποίο η χώρα μας κυβερνάται από ανεύθυνους Υπουργούς. Το δόγμα αυτό αποτυπώνεται στην πρόταση που κατέθεσε η Νέα Δημοκρατία, συνιστώντας προσβολή στη μνήμη των πενήντα επτά νεκρών και τον σπαρακτικό πόνο των οικογενειών τους, αλλά και πρωτοφανή νομική ακροβασία που ενδυναμώνει την εδραιωμένη πεποίθηση της συγκάλυψης και υπηρετεί το εσωκομματικό δούναι και λαβείν του κ. Μητσοτάκη και του κ. Καραμανλή.

Στην πρότασή της η Νέα Δημοκρατία αναφέρει ότι ο κ. Καραμανλής είχε απλή διοικητική εποπτεία, καμία ευθύνη για την ασφάλεια. Οι συντάκτες παρέλειψαν να αναφέρουν ότι σύμφωνα με το προεδρικό διάταγμα 123/2017 αποστολή του Υπουργείου Μεταφορών και Υποδομών είναι η προαγωγή της ασφάλειας στις υποδομές και στις μεταφορές.

Παρέλειψαν ακόμα να αναφερθούν στο άρθρο 60 του ν.4632/2019, στο οποίο προβλέπεται ότι με απόφαση του Υπουργού θεσπίζονται νέοι εθνικοί κανόνες για ειδικούς λόγους, όπως ως επείγον προληπτικό μέτρο ιδιαίτερα μετά από ατύχημα ως συμβάν.

Στις δημοκρατίες, κυρίες και κύριοι συνάδελφοι, οι Υπουργοί δεν είναι ανεύθυνοι. Ο κ. Καραμανλής λόγω της θέσης και των αρμοδιοτήτων του είχε ιδιαίτερη νομική υποχρέωση για την ασφάλεια των σιδηροδρομικών μεταφορών και όπως προκύπτει από τη δικογραφία και τις ποινικές διώξεις που άσκησε σε διευθυντικά στελέχη του Υπουργείου ο κ. Μπακαΐμης, παρότι γνώριζε τους ενεχόμενους κινδύνους όχι μόνο δεν μερίμνησε, αλλά αντίθετα παρέβλεψε να προβεί σε κρίσιμες και αναγκαίες για την ασφάλεια του σιδηροδρόμου ενέργειες.

Θα πρέπει να μας απαντήσει ο Πρωθυπουργός αυτή τη φορά πώς ενώ ο κ. Καραμανλής δεν ευθυνόταν για την ασφάλεια εμφανιζόταν στη Βουλή και διαβεβαίωνε για την ασφάλεια και μας έλεγε ότι είναι ντροπή να θέτουμε ζητήματα ασφαλείας. Αν είχε μόνο διοικητική εποπτεία, γιατί δεσμευόταν για την ασφάλεια;

Και αν ο Υπουργός είναι ανεύθυνος, οι δεσμεύσεις του διαδόχου του, του κ. Κυρανάκη, 16 Μαρτίου, 10 Απριλίου, 11 Απριλίου, 2 Μαΐου, για έναν ασφαλή σιδηρόδρομο με μηδενική πιθανότητα σύγκρουσης, σε ποια βάση αρμοδιοτήτων εδράζεται;

Κυρίες και κύριοι συνάδελφοι, το χρονικό στον ΟΣΕ είναι το χρονικό πολλών προαναγγελθέντων θανάτων. Οι υπηρεσιακοί παράγοντες και οι εκπρόσωποι των εργαζομένων είχαν κατ’ επανάληψη προειδοποιήσει την πολιτική ηγεσία.

Ο δε κ. Καραμανλής, υπογράφοντας επανειλημμένες παρατάσεις της 717 και επιτρέποντας τη λειτουργία χωρίς συστήματα ασφαλείας ή υποκατάστατα μέτρα, παρά το γεγονός ότι γνώριζε τους ενδεχόμενους κινδύνους, αποδεχόταν την κρίσιμη διακινδύνευση της ασφαλούς μεταφοράς των επιβατών.

Η τηλεδιοίκηση ήταν μόνο ένας από τους παράγοντες που θα είχαν αποτρέψει το δυστύχημα. Υπήρχαν μια σειρά από συστήματα και δικλείδες, που αν λειτουργούσαν δεν θα μπορούσε να συμβεί το δυστύχημα, ακόμη και αν υπήρχε η δεδομένη ενέργεια του σταθμάρχη.

Τα παραπάνω, κυρίες και κύριοι συνάδελφοι, είναι αυτούσια συμπεράσματα που εμπεριέχονται στη δικογραφία και στα κατηγορητήρια του εφέτη ανακριτή. Παρά τις πολλαπλές ελλείψεις στη λειτουργία κρίσιμων συστημάτων ασφαλείας, ουδέποτε επιβλήθηκε από το Υπουργείο στον ΟΣΕ ο περιορισμός της ταχύτητας των αμαξοστοιχιών με την επιβολή εγκυκλίου βραδυπορίας.

Είναι ο περιβόητος «νέος εθνικός κανόνας», που ουδέποτε εφαρμόστηκε, ενώ ανήκε στις αρμοδιότητες του κ. Καραμανλή, ένα προσωρινό, επείγον προληπτικό μέτρο, αμέσου εφαρμογής, που θα μπορούσε να προβλέπει ακόμα και προσωρινή διακοπή της λειτουργίας, μείωση ταχυτήτων, χρήση επιπλέον προσωπικού σταθμαρχών σε όλες τις βάρδιες και έλεγχο της καταλληλότητάς τους.

Ισχυρίζεται η Πλειοψηφία ότι ο ανεύθυνος Υπουργός δεν γνώριζε τίποτα. Λένε ψέματα. Και δεν τους διαψεύδει το ΠΑΣΟΚ, τους διαψεύδει ο εφέτης ανακριτής και τα έγγραφα από τη δικογραφία της Λάρισας. Στις 6 Σεπτεμβρίου 2021 ο διευθύνων σύμβουλος της ΤΡΑΙΝΟΣΕ Φίλιππος Τσαλίδης με επιστολή του διατυπώνει σαφή προειδοποίηση για πιθανό συμβάν μέγιστης σοβαρότητας.

Στις 10 Σεπτεμβρίου 2021 ο Γενικός Διευθυντής Μεταφορών κ. Πολάκης με έγγραφό του αναφέρει ότι το έλλειμμα χρηματοδότησης στον ΟΣΕ έχει οδηγήσει σε περιορισμένη συντήρηση της υποδομής με επιπτώσεις στην ασφάλεια.

Στις 13 Δεκεμβρίου 2021 η Ρυθμιστική Αρχή Σιδηροδρόμων με έγγραφό της αναφέρει ότι το έλλειμμα χρηματοδότησης του ΟΣΕ έχει οδηγήσει σε περιορισμένη συντήρηση της υποδομής με επιπτώσεις στην ασφάλεια. Η ανησυχία αυτή επαναλαμβάνεται στο από 23 Δεκεμβρίου 2021 έγγραφο της ΡΑΣ.

Στις 7 Φεβρουαρίου 2023 η Δημοκρατική Ενωτική Συνδικαλιστική Κίνηση Σιδηροδρομικών με ανακοίνωσή της καταλήγει: «Δεν θα περιμένουμε το σιδηροδρομικό ατύχημα που έρχεται για να σας δούμε να χύνετε δάκρυα κάνοντας διαπιστώσεις».

Το επείγον και προειδοποιητικό περιεχόμενο των εγγράφων αυτών, που είχαν όλα κοινοποιηθεί στην πολιτική ηγεσία, προοικονομεί μια επικείμενη εθνική τραγωδία. Κατά συνέπεια, η πολιτική ηγεσία παρότι γνώριζε, παρότι τελούσε σε πλήρη γνώση του κινδύνου από την έλλειψη των δικλείδων ασφαλείας, τον αποδέχτηκε και δεν μερίμνησε προκειμένου να διασφαλιστεί η ασφαλής σιδηροδρομική κυκλοφορία.

Πρόκειται περί αξιόποινης συμπεριφοράς, τελεσθείσας με ενδεχόμενο δόλο, καθώς προέβλεψαν την πραγμάτωση της αντικειμενικής υπόστασης του άρθρου 291 του Ποινικού Κώδικα, δηλαδή αντιλαμβάνονταν πλήρως την επικινδυνότητα της αξιόποινης συμπεριφοράς τους και παρά τούτο αδιαφόρησαν, αν και όφειλαν και μπορούσαν να έχουν πράξει διαφορετικά, και αποδέχτηκαν τον κίνδυνο αυτό για λόγους πολιτικής σκοπιμότητας.

Αρνήθηκαν να πάρουν επείγοντα και επώδυνα μέτρα, όπως το κλείσιμο του σιδηροδρόμου προσωρινά ή την επιβολή βραδυπορίας, προκειμένου να αποφύγουν το πολιτικό κόστος. Η λειτουργία του σιδηροδρόμου αφέθηκε στην τύχη της. Η διακινδύνευση αποτέλεσε συνειδητή πολιτική επιλογή.

Κυρίες και κύριοι συνάδελφοι, ουδείς δικαιούται να κρίνει τις αποφάσεις των οικογενειών, των συνανθρώπων μας που χάθηκαν, ενώ τα ζητήματα ασφαλείας ήταν γνωστά. Ο πόνος τους είναι αφόρητος και έχουν τον απεριόριστο σεβασμό μας.

Σε ό,τι αφορά την πρόταση που συνυπογράφουν κόμματα της Αντιπολίτευσης και ανεξάρτητοι Βουλευτές, οι διευρύνσεις της κατηγορίας, χωρίς στοιχειοθέτηση βασισμένη στο περιεχόμενο της δικογραφίας, υπηρετεί μικροκομματικά κίνητρα. Διεκδικούν τον ρόλο του γνήσιου τιμωρού, του απηνούς διώκτη.

Η δημοκρατία όμως δεν έχει ανάγκη από Ροβεσπιέρους. Σε κάθε περίπτωση, προσφέρουν πολύτιμη υπηρεσία προσωπικά στον κ. Μητσοτάκη, που από απολογούμενος θα εμφανιστεί σήμερα ως διωκόμενος και με τους προπαγανδιστικούς μηχανισμούς που διαθέτει θα επιχειρήσει να αποπροσανατολίσει τη συζήτηση.

Η Πλειοψηφία, μην μπορώντας μετά τα συλλαλητήρια να εξασφαλίσει ξανά το ακαταδίωκτο εκείνο, που όρθιοι χειροκροτούσαν, καταθέτει εξαναγκασμένη σήμερα ένα προδήλως έωλο κατηγορητήριο, που πάσχει νομικά, ώστε βασίμως να οδηγήσει σε ένα απαλλακτικό βούλευμα, ένα κατηγορητήριο, τα πραγματικά περιστατικά του οποίου δεν υπάρχει καμία δυνατότητα να διευρυνθούν από το δικαστικό συμβούλιο, όπως ψευδώς ισχυρίζεται το Μέγαρο Μαξίμου. Απαιτούνται νέα περιστατικά. Η αποψινή ψήφος της Βουλής οριοθετεί το πεδίο έρευνας του δικαστικού συμβουλίου.

Κι αν ανησυχούν μήπως για δεύτερη φορά προκύψει ακαταδίωκτο για τον κ. Καραμανλή, ας ψηφίσουν την πρότασή μας. Με την πρόταση της Πλειοψηφίας, κυρίες και κύριοι συνάδελφοι, παρακολουθούμε μια ακόμη οργανωμένη πράξη συγκάλυψης. Προσέξτε, υπάλληλοι κατηγορούνται για τη διατάραξη ασφάλειας συγκοινωνιών και η Κυβέρνηση ισχυρίζεται ότι ο προϊστάμενός τους Υπουργός ήταν ανεύθυνος.

Αν όμως είναι ένοχος για παράβαση καθήκοντος, επειδή δεν φρόντισε για τη διοικητική και δημοσιονομική υποστήριξη του σιδηροδρόμου, τότε αυτό το καθήκον το έχουν πολύ περισσότερο άλλα μέλη της Κυβέρνησης υπεύθυνα για τη χρηματοδότηση. Αυτή η παραπλανητική μετατόπιση της ευθύνης σε ένα ανύπαρκτο πλημμέλημα, που είχε σκοπό την πρόκληση βλάβης στον ΟΣΕ, θεωρώντας ότι με αυτόν τον τρόπο προστατεύετε τον κ. Καραμανλή σάς εκθέτει και αναδεικνύετε ποινικές ευθύνες άλλων Υπουργών και πρωτίστως του Πρωθυπουργού.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ ολοκληρώστε με αυτό.

**ΜΙΛΕΝΑ ΑΠΟΣΤΟΛΑΚΗ:** Κυρίες και κύριοι συνάδελφοι, οι παθογένειες της διοίκησης επιστρατεύονται ως άλλοθι, οι Υπουργοί απαλλάσσονται και για δεύτερη φορά επιχειρείται να αμνηστευθεί ο κ. Καραμανλής, ενώ τον Οκτώβριο επέρχεται παραγραφή. Ξεχάσατε να ψηφίσετε…

**ΠΡΟΕΔΡΕΥΩΝ (Γεώργιος Γεωργαντάς):** Κυρία συνάδελφε, σας παρακαλώ. Δεν μπορείτε να αδιαφορείτε για τις παρατηρήσεις του Προεδρείου. Ο καθορισμένος χρόνος ήταν δώδεκα λεπτά και είστε στα δεκατρία και μισό. Είχαμε και είκοσι δευτερόλεπτα που σας χρωστούσαμε. Έχετε ξεπεράσει κατά πάνω από τρία λεπτά τον χρόνο. Δεν θα το επιτρέψω σε κανέναν από τους επόμενους εισηγητές και όχι μόνο σε σας. Παρακαλώ μία φράση.

**ΜΙΛΕΝΑ ΑΠΟΣΤΟΛΑΚΗ:** Κύριε Πρόεδρε, με συγχωρείτε πολύ. Μίλησα με τον Πρόεδρο της Βουλής και μου είπε ότι ο χρόνος θα ήταν στα 15 λεπτά.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ μία φράση. Ναι, 13 με 14 λεπτά θα είναι. Παρακαλώ.

**ΜΙΛΕΝΑ ΑΠΟΣΤΟΛΑΚΗ:** Σας παρακαλώ, κύριε Πρόεδρε. Μίλησα με τον Πρόεδρο της Βουλής. Μη με διακόπτετε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ μία φράση. Αυτή τη στιγμή είμαι Προεδρεύων.

**ΜΙΛΕΝΑ ΑΠΟΣΤΟΛΑΚΗ:** Έχω τη διαβεβαίωση από τον Πρόεδρο της Βουλής, μη με διακόψετε.

**ΠΡΟΕΔΡΕΥΩΝ (Γεώργιος Γεωργαντάς):** Κυρία Αποστολάκη, παρακαλώ πάρα πολύ. Όταν λέμε δέκα λεπτά υπάρχει πάντα μια σχετική ανοχή, δεν μπορεί να την υπερβαίνει καθένας που νομίζει ότι είναι κάτοχος της απόλυτης αλήθειας. Λοιπόν, μετά τα 13 λεπτά σάς κάνω παρατήρηση, παρακαλώ πείτε δύο φράσεις και ολοκληρώστε. Δεν χρειάζεται να κάνουμε συζήτηση.

**ΜΙΛΕΝΑ ΑΠΟΣΤΟΛΑΚΗ:** Δεν υπάρχει στιγμή της ζωής, ούτε δημόσια ούτε ιδιωτική, ούτε στο πώς συμπεριφέρεσαι, ούτε στις συναλλαγές σου με τους άλλους που να μπορείς να απαλλαγείς από τη λογοδοσία. «Για όλα θα καλείσαι να δίνεις λογαριασμό», γράφει ο Κικέρων στο βιβλίο του «Περί καθηκόντων».

Είναι προφανές ότι αυτά δεν αφορούν τους κυρίους Μητσοτάκη και Καραμανλή. Το ΠΑΣΟΚ -και κλείνω, κύριε Πρόεδρε- με την πρότασή του, που στηρίζεται αποκλειστικά στα κατηγορητήρια του εφέτη ανακριτή, αναλαμβάνει το ιστορικό χρέος της απόδοσης των ευθυνών και της διασφάλισης ότι ποτέ ξανά δεν θα επιτραπεί στην πολιτική εξουσία να αποδεχτεί ανεύθυνα και ασύγγνωστα τη διακινδύνευση της δημόσιας ασφάλειας.

Σας καλούμε να υπερψηφίσετε τη μόνη πρόταση που διασφαλίζει ότι θα δοθεί δυνατότητα στους υπαιτίους να λογοδοτήσουν στον φυσικό δικαστή, και μαζί με το σύνολο της ελληνικής κοινωνίας απομονώνουμε και καταγγέλλουμε τη για μία ακόμα φορά επιχειρούμενη από τον Πρωθυπουργό συγκάλυψη και αμνήστευση των ευθυνών του κ. Καραμανλή για την τραγωδία των Τεμπών.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τον λόγο τώρα έχει, από τη Νέα Δημοκρατία, ο κ. Ανδρέας Νικολακόπουλος.

Παρακαλώ, κύριε συνάδελφε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, η τραγωδία των Τεμπών θα αποτελεί πάντοτε ένα τραύμα στη συλλογική μας συνείδηση, ένα τραύμα, όμως, που δημιουργεί και μια μεγάλη ευθύνη, ευθύνη αναστοχασμού και ανάλυσης για τα αίτια που οδήγησαν σε αυτήν την ανείπωτη τραγωδία, ευθύνη να εργαστούμε όλοι, από όποια θέση οι πολίτες μας όρισαν, για έναν σύγχρονο και ασφαλή σιδηρόδρομο για σύγχρονες και ασφαλείς μεταφορές. Ευθύνη έχουμε, όμως, να αποδώσουμε και ευθύνες παντού, σε όποιον ευθύνεται, σε όποια θέση κι αν υπηρέτησε ή υπηρετεί, όποια ιδιότητα κι αν έχει, όσο ψηλά κι αν βρίσκεται να αποδώσουμε ευθύνες πολιτικές, αλλά και ποινικές.

Όταν, όμως, μιλάμε για ποινικές ευθύνες -γιατί εκεί επικεντρώνεται η σημερινή συζήτηση- μιλάμε, προφανώς, για εγκλήματα, όμως, εγκλήματα όχι γενικά και αόριστα, όχι με πολιτικές προσεγγίσεις. Εγκλήματα είναι αυτά που προβλέπονται στον νόμο. Κανένας δεν είναι ένοχος χωρίς νόμο που να προβλέπει από πριν την πράξη για την οποία κατηγορείται. Αυτό επιβάλλει ο νομικός μας πολιτισμός, ο σεβασμός στα θεμελιώδη ανθρώπινα δικαιώματα, στη Διεθνή Σύμβαση για τα Δικαιώματα του Ανθρώπου.

Ο όρος «έγκλημα» δεν είναι πολιτικός όρος που να γίνεται πολιτικό σύνθημα και με αυτό να αποδίδεται δικαιοσύνη. Στο πλαίσιο αυτό έχουμε ευθύνη όλοι να διαχωρίσουμε προσεκτικά τις πολιτικές ευθύνες από τις ποινικές ευθύνες, τους πολιτικούς όρους από τους ποινικούς, νομικούς όρους. Είναι μεγάλη ευθύνη αυτή που δεν αφορά μόνο στον σεβασμό στα ανθρώπινα δικαιώματα, αλλά και προς τους θεσμούς και την ίδια τη δημοκρατία.

Η πολιτική ζωή μπορεί να ποινικοποιείται, όταν, όμως, πράγματι, υπάρχουν ποινικές ευθύνες και προβλέπονται ρητά στον ποινικό νόμο και αυτό πράγματι γίνεται, στο τέλος, από τη δικαιοσύνη. Το είδαμε να γίνεται και πρόσφατα με δύο πρώην Υπουργούς της κυβέρνησης ΣΥΡΙΖΑ-ΑΝΕΛ, να έχουν καταδικαστεί από την ελληνική δικαιοσύνη. Το είδαμε και παλαιότερα με Υπουργούς του ΠΑΣΟΚ.

Κυρίες και κύριοι συνάδελφοι, η ευθύνη αυτή και οι πράξεις αυτές πρέπει να κινούνται, πάνω από όλα, σύμφωνα με το Σύνταγμα, τους νόμους, αλλά και με απόλυτο σεβασμό στη μνήμη των πενήντα επτά νεκρών και των δικών τους ανθρώπων και γενικά, με σεβασμό προς τον Έλληνα πολίτη, σεβασμό, όμως, από όλους μας.

Σεβασμός σίγουρα σημαίνει να οδηγηθούν και να κριθούν από την ελληνική δικαιοσύνη όλοι όσοι μπορεί να έχουν ποινική ευθύνη για οποιοδήποτε έγκλημα έχει να κάνει με την τραγωδία των Τεμπών. Σεβασμός, όμως, σημαίνει και να μην προσπαθείς να εκμεταλλευτείς μια ανθρώπινη τραγωδία, τον ανθρώπινο πόνο για να στοχοποιήσεις, να κατηγορήσεις, για οποιοδήποτε έγκλημα όλους τους πολιτικούς σου αντιπάλους και να εκμεταλλευτείς πολιτικά μια κατάσταση για να ανεβάσεις τα εκλογικά σου ποσοστά, όπως είδαμε να συμβαίνει με την Πλεύση Ελευθερίας που μονοθεματικά έχει αναλάβει -όχι μόνο κοινοβουλευτικά και πολιτικά, αλλά και δικαστικά- την εργαλειοποίηση του ανθρώπινου πόνου και της ανθρώπινης ανησυχίας.

Δικαστικά, ως δικηγόρος των συγγενών των θυμάτων, η Πρόεδρος της Πλεύση Ελευθερίας μπορεί να ισχυρίζεται πραγματικά ό,τι θέλει. Πολιτικά, όμως, αυτό είναι ανεπίτρεπτο. Όμως, εδώ έχουν μπερδευτεί και αυτές οι ιδιότητες.

Ξέρετε κάτι; Δεν είναι η πρώτη φορά που συμβαίνει αυτό. Είναι ακόμη νωπές οι μνήμες από την προσπάθεια στοχοποίησης πολιτικών αντιπάλων. Όλοι θυμόμαστε το στήσιμο μιας υπόθεσης με σκοπό να κατηγορηθούν πολιτικοί αντίπαλοι, ακόμα και πρώην Πρωθυπουργοί, για το δήθεν μεγαλύτερο σκάνδαλο στην ιστορία του ελληνικού κράτους -που αποδείχθηκε η μεγαλύτερη σκευωρία- με αποτέλεσμα την καταδίκη πρώην Υπουργού της κυβέρνησης ΣΥΡΙΖΑ-ΑΝΕΛ για παράβαση καθήκοντος και την ποινική δίωξη κουκουλοφόρων μαρτύρων που δικάζονται αυτές τις ημέρες.

Μη χρησιμοποιείτε, λοιπόν, μια ανθρώπινη τραγωδία. Μη χρησιμοποιείτε τον ανθρώπινο πόνο, τον πόνο ανθρώπων που έχασαν τους δικούς τους ανθρώπους για να στοχοποιήσετε πολιτικούς αντιπάλους και να αποκομίσετε πολιτικά οφέλη. Η πρόσφατη ιστορία μάς δείχνει ότι το μόνο αποτέλεσμα αυτών των ενεργειών, είναι τελικά να μην την πληρώνουν οι πραγματικοί ένοχοι.

Εμείς καλούμαστε σήμερα, κυρίες και κύριοι συνάδελφοι, να αποφασίσουμε σύμφωνα με το άρθρο 86 του Συντάγματος για τη σύσταση Ειδικής Κοινοβουλευτικής Επιτροπής για τη διερεύνηση τυχόν τέλεσης αδικημάτων από πολιτικά πρόσωπα και δη πρώην Υπουργούς για την τραγική αυτή υπόθεση.

Όμως, θα πρέπει να θυμίσω ότι η Βουλή έρχεται με τη σύσταση προανακριτικής επιτροπής να ασκήσει εισαγγελικά ανακριτικά καθήκοντα και εδώ εφαρμόζονται αναλογικά οι διατάξεις του Κώδικα Ποινικής Δικονομίας που ορίζει ότι τα πρόσωπα αυτά πρέπει να ασκούν τα καθήκοντά τους αντικειμενικά και αμερόληπτα.

Ερωτώ κυρίες και κύριοι: Είναι όλοι αντικειμενικοί και αμερόληπτοι σε αυτήν την Αίθουσα; Είναι αντικειμενικός ο κ. Βελόπουλος που έχει ανακαλύψει, αναπαράξει και υιοθετήσει όλες τις θεωρίες συνωμοσίας περί χαμένων βαγονιών κ.λπ.; Η κ. Κωνσταντοπούλου που έχει αναλάβει δικαστικώς τους συγγενείς θυμάτων; Και είναι δικαίωμά της, πραγματικά, ως δικηγόρος να το κάνει. Όμως, αντικειμενική και αμερόληπτη δεν μπορεί να είναι εδώ. Είναι αντικειμενικός ο κ. Ανδρουλάκης και το ΠΑΣΟΚ που πριν διαβάσει το πόρισμα του ΕΟΔΑΣΑΑΜ έσπευσε να καταθέσει πρόταση δυσπιστίας, με βάση υπόθεση δήθεν μεταφοράς εύφλεκτου υλικού, ξυλολίου, από την αμαξοστοιχία, ενδεχόμενο τότε σύμφωνα με το πόρισμα, το οποίο, όμως, με τα μεταγενέστερα και όχι μόνο στοιχεία, φαίνεται να καταρρίπτεται.

Καταλαβαίνω, κυρίες και κύριοι συνάδελφοι, ότι μπορείτε να πείτε ότι και εμείς δεν είμαστε αντικειμενικοί. Όμως, εμείς λέμε η υπόθεση να πάει στη δικαιοσύνη και η δικαιοσύνη και, μάλιστα, το δικαστικό συμβούλιο -όπως αυτό προβλέπεται στο άρθρο 86 παράγραφος 4 και συγκροτείται από ανώτατους δικαστικούς- μπορεί να εκδώσει βούλευμα, το οποίο να αποφασίσει είτε επέκταση του κατηγορητηρίου σε άλλα πρόσωπα είτε άλλα αδικήματα είτε βαρύτερη ποινική μεταχείριση.

Επειδή εδώ η Αντιπολίτευση ισχυρίζεται αναληθώς, ότι το δικαστικό συμβούλιο δεν μπορεί να το κάνει αυτό, επικαλούμαι συγκεκριμένα τις διατάξεις των άρθρων 309 και επόμενα και 315 του Κώδικα Ποινικής Δικονομίας. Μπορεί, λοιπόν, η Βουλή να αναπέμψει στη Βουλή την υπόθεση ή το δικαστικό συμβούλιο για περαιτέρω ανάκριση και τότε θα είμαστε υποχρεωμένοι ως Βουλή να το κάνουμε και θα κριθούμε αν δεν το κάνουμε.

Να παραπέμψουμε, όμως, εκ των προτέρων, όποιον εσείς θέλετε, με τις βαρύτατες κατηγορίες που εσείς θέλετε και δεν ανταποκρίνεται, κατά την άποψή μας, στην κοινή λογική, στα πραγματικά περιστατικά της υπόθεσης, παρά μόνο πολιτικές σκοπιμότητες, δεν θα το κάνουμε, όπως είναι, βέβαια, αυτή η απαράδεκτη και αδιανόητη κατηγορία στον Πρωθυπουργό περί εσχάτης προδοσίας.

Εδώ, η Βουλή -το ξαναλέω- ασκεί ανακριτικά καθήκοντα, σύμφωνα με τον νόμο. Δεν αναπαράγει χυδαία πολιτικά συνθήματα. Αυτό που προτείνει, κυρίες και κύριοι συνάδελφοι, η κοινοβουλευτική Πλειοψηφία της Νέας Δημοκρατίας δεν είναι λίγο. Είναι η πρώτη φορά στη Μεταπολίτευση που η κυβερνητική πλειοψηφία προτείνει την παραπομπή στη δικαιοσύνη Υπουργού της. Μετά, βέβαια, την υπόθεση Τριαντόπουλου.

Θέλετε να σας θυμίσω τι κάνατε εσείς της Αντιπολίτευσης στο παρελθόν; Οι πολίτες θυμούνται ότι δεν ψηφίσατε καμία από τις παραπομπές πρώην Υπουργών σας.

Κυρίες και κύριοι συνάδελφοι, οι προτάσεις που τίθενται σήμερα ενώπιόν σας είναι γνωστές και τα νομικά και τα ουσιαστικά επιχειρήματα και δεν θα αναφερθώ επί μακρόν σε αυτά. Δεν επαρκεί ο χρόνος. Θα μου επιτρέψετε, όμως, πολύ μικρά, κρίσιμα σχόλια.

Όλα αυτά τα σύγχρονα αυτοματοποιημένα συστήματα, όπως το ETCS, τηλεδιοίκηση, λειτουργούν πραγματικά ενισχυτικά στην ασφαλέστερη λειτουργία του σιδηροδρομικού δικτύου και αυξάνουν το επίπεδο ασφάλειας, με την προϋπόθεση, όμως, πάντοτε, της πιστής τήρησης των κανονισμών κίνησης από όλους τους εμπλεκόμενους μέσα στο σιδηροδρομικό έργο. Δεν αρκούν για να αποτρέψουν ένα ατύχημα. Βοηθούν, πράγματι, στην αποτροπή. Η έλλειψη τους, όμως, δεν μπορεί να προκαλεί από μόνη της το δυστύχημα ούτε θέτει σε κίνδυνο τις εγκαταστάσεις και τις συγκοινωνίες και αυτό έχει ιδιαίτερη νομική σημασία. Καταλαβαίνουν όλοι τι σημαίνει αυτό, ως προς την αιτιώδη συνάφεια για την επέλευση του ατυχήματος. Χωρίς στοιχειώδη συνάφεια δεν υπάρχει ποινικό αδίκημα, όπως αυτά που επιχειρούν να προσάψουν τα κόμματα της Αντιπολίτευσης.

Με την ίδια λογική θα έπρεπε τα αυτοκινητιστικά δυστυχήματα να αποδίδονται στη μη ολοκλήρωση ή στη μη ύπαρξη αρτιότερων αυτοκινητοδρόμων σε όλο το οδικό δίκτυο μιας χώρας και όχι στις παραβάσεις του Κώδικα Οδικής Κυκλοφορίας.

Στην περίπτωση, δηλαδή, των θυμάτων του δρόμου Πατρών-Πύργου μέχρι σήμερα, που ολοκληρώνεται, θα έπρεπε να είναι κατηγορούμενοι όλοι όσοι ήταν Υπουργοί Υποδομών έως τώρα για διατάραξη συγκοινωνιών ή για ανθρωποκτονία με ενδεχόμενο δόλο.

Αναλογιστείτε, επίσης, ότι ακόμα και εκεί που έχουν εγκατασταθεί αυτοματοποιημένα συστήματα, έχουν συμβεί πολύνεκρα σιδηροδρομικά δυστυχήματα. Δείτε τις περιπτώσεις της Ισπανίας, της Γερμανίας, του Βελγίου.

Το νομικό συμπέρασμα, λοιπόν -και μιλάω καθαρά νομικά στο σημείο αυτό-, είναι ότι η έλλειψη αυτοματοποιημένων συστημάτων δεν θεμελιώνει υπό νομική έννοια καμία επικίνδυνη κατάσταση, ικανή να οδηγήσει στην ποινική ευθύνη του αρμόδιου Υπουργού. Πραγματικά, κυρίες και κύριοι συνάδελφοι, δεν μπορώ να δεχτώ δόλο ανθρωποκτονίας ή διατάραξης συγκοινωνιών, έστω και ενδεχόμενο, όχι μόνο από τον κ. Καραμανλή, αλλά και για κανέναν προκάτοχό του ή για κανέναν πολιτικό σε αυτήν την Αίθουσα.

Να διερευνηθεί πλήρως, ναι, και μέχρι τέλους από τη δικαιοσύνη οποιαδήποτε αμέλεια ή παράβαση καθήκοντος, αλλά σε καμία περίπτωση δόλος. Και εάν σε κάθε περίπτωση εμείς κάνουμε ένα κραυγαλέο, ένα τόσο μεγάλο, κραυγαλέο λάθος, το δικαστικό συμβούλιο, όπως είπα, και η δικαιοσύνη είναι εδώ για να αναπέμψουν την υπόθεση στη Βουλή με βαρύτερο χαρακτηρισμό, για άλλο αδίκημα.

Σε κάθε περίπτωση, κυρίες και κύριοι συνάδελφοι, έχουμε και μια πρόσφατη νομολογία στην υπόθεση της τραγωδίας στο Μάτι. Τι απάντησε η δικαιοσύνη στη περίπτωση αυτή; Πήγαν κατηγορούμενοι πολιτικοί για αδίκημα που σχετίζεται με δόλο, επειδή δεν είχαν εγκαταστήσει το «112», το οποίο αποδεδειγμένα θα μπορούσε να σώσει ανθρώπινες ζωές; Πήγαν κατηγορούμενοι κάποιοι πολιτικοί και όχι μόνο, αλλά υπάλληλοι, πολίτες, για ανθρωποκτονία με ενδεχόμενο δόλο; Και μην ακούσω ότι η Κυβέρνηση επηρέασε τη δικαιοσύνη, για να ευνοήσει πολιτικούς του ΣΥΡΙΖΑ.

Αυτές τις κατηγορίες θέλετε να προσάψετε για πρώτη φορά στον κ. Καραμανλή και στους πολιτικούς της Νέας Δημοκρατίας για προφανείς πολιτικές σκοπιμότητες. Ποια νομολογία επικαλείστε, για να στηρίξετε αυτές τις κατηγορίες; Σας προκαλώ και περιμένω να ακούσω νομολογία και δικαστικό προηγούμενο, όχι μόνο για απόδοση τέτοιων κατηγοριών, αλλά και για καταδίκη άλλων πολιτικών προσώπων στο παρελθόν για τέτοιες κατηγορίες. Ούτε αποφάσεις ούτε διώξεις ως δικαστικό προηγούμενο μπορείτε να προσκομίσετε. Άλλωστε, τέτοια αδικήματα με τέτοιο δόλο δεν εξετάστηκαν και από την ανάκριση που διεξάγεται στην υπόθεση και έρχεστε εσείς να τα προτείνετε.

Σε κάθε περίπτωση, όμως, κυρίες και κύριοι συνάδελφοι, θα πρέπει να πω και το εξής επί της ουσίας: Πώς να καταλογίσουμε δόλο στον κ. Καραμανλή, όταν από τα στοιχεία της δικογραφίας προκύπτει ότι η ΡΑΣ, η Εθνική Αρχή Ασφάλειας των Σιδηροδρόμων, αρμόδια για την ασφάλεια, εξέδωσε δύο πιστοποιητικά, στις 20 Οκτωβρίου 2021, πιστοποιητικό ασφάλειας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Η παράβαση καθήκοντος…

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** …με ισχύ μέχρι τις 3 Οκτωβρίου 2026. Στις 31 Ιανουαρίου 2023 εξέδωσε πάλι πιστοποιητικό και το ίδιο έκανε στις 6 Φεβρουαρίου 2023 η Ευρωπαϊκή Αρχή Σιδηροδρόμων με πενταετή ισχύ. Άρα, και επί της ουσίας δεν μπορούμε να σταθούμε σε κατηγορία δόλου.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Και έρχομαι…

**ΠΡΟΕΔΡΕΥΩΝ (Γεώργιος Γεωργαντάς):** Και ολοκληρώστε με αυτό, παρακαλώ.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Έρχομαιστον απόλυτο πολιτικό κατήφορο, τον πιο χυδαίο και κυνικό τρόπο πολιτικής εργαλειοποίησης μιας ανθρώπινης τραγωδίας, στην πρόταση απόδοσης κατηγορίας στον Πρωθυπουργό για εσχάτη προδοσία. Εδώ, προφανώς, δεν ζητώ να βρείτε δικαστικό προηγούμενο. Εδώ σας καλώ να ανατρέξετε στις πιο μαύρες σελίδες της ελληνικής πολιτικής ιστορίας.

Θέλω εδώ να διαχωρίσω τη θέση των συγγενών των θυμάτων. Έχουν τον πόνο τους, την οργή τους, τον θυμό τους. Επιδιώκουν δικαίωση, επιδιώκουν δικαιοσύνη. Κάποιοι, όμως, από εδώ, που υπογράφουν τέτοιες προτάσεις, εκμεταλλεύονται χυδαία αυτόν τον πόνο και την οργή. Επιχειρούν μια ακόμα σκευωρία, που στο τέλος στρέφεται κατά του ίδιου του πολιτεύματος. Δεν έμαθαν τίποτα από τις πρόσφατες σκευωρίες, που οδήγησαν σε καταδίκες. Δεν έμαθαν τίποτα από θεωρίες συνωμοσίας, που κατέρρευσαν, περί δήθεν παράνομου φορτίου, συγκάλυψης, χαμένων βαγονιών μέχρι και σύνδεσης άσχετων ανθρωποκτονιών με τη διερεύνηση της υπόθεσης.

Σε μια κρίσιμη παγκόσμια συγκυρία, που απαιτεί ενότητα και ομοψυχία, εσείς εισφέρετε τοξικότητα και διχασμό. Η προσπάθεια πολιτικής εκμετάλλευσης φαίνεται, βέβαια, και από άλλα στοιχεία. Επιχειρείτε να εμπλέξετε Υφυπουργούς, επιχειρείτε να εμπλέξετε πολλά πρόσωπα. Πραγματικά, όλα αυτά δεν στηρίζονται σε κανένα μα κανένα στοιχείο και δεν μπορούν να υποστηριχθούν. Όλα αυτά είναι ανεξήγητα, αλλά πραγματικά μπορούν να εξηγηθούν, ενδεχομένως, μόνο από την προσπάθειά σας να εκμεταλλευτείτε μια ανθρώπινη τραγωδία.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, κλείστε.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Ολοκληρώνω, κύριε Πρόεδρε.

Κυρίες και κύριοι συνάδελφοι, με τους θεσμούς δεν έχει το δικαίωμα να παίζει κανείς, πόσω μάλλον όταν μιλάμε για μια εθνική τραγωδία που σημάδεψε τις σκέψεις και τη συνείδηση όλων, πόσω μάλλον όταν μιλάμε για τον άδικο χαμό νέων ανθρώπων, στη θέση των οποίων θα μπορούσε να είναι ο καθένας. Σε μια ισχυρή δημοκρατία, όμως, όπως η δική μας, η τιμωρία των ενόχων γίνεται μόνο, όταν…

**ΠΡΟΕΔΡΕΥΩΝ (Γεώργιος Γεωργαντάς):** Σας παρακαλώ, κύριε συνάδελφε. Έχετε ξεπεράσει τον χρόνο.

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Και το κυριότερο, κύριε Πρόεδρε -και κλείνω-, είναι ότι το δημοκρατικό μας πολίτευμα δεν νομιμοποιεί την ύπαρξη ούτε αυτόκλητων τιμωρών ούτε λαϊκών δικαστηρίων. Σκύβουμε το κεφάλι με σεβασμό στις οικογένειες και στη μνήμη των θυμάτων και βοηθούμε όλοι το κρίσιμο έργο των δικαστικών αρχών, επιδιώκοντας όλοι να μη μείνει καμία σκιά.

Εάν θέλουμε, λοιπόν, πραγματικά να διερευνηθεί η υπόθεση από την ελληνική δικαιοσύνη και ως προς το κομμάτι που αφορά σε πολιτικά πρόσωπα, σας καλώ όλους να ψηφίσετε την πρόταση της Νέας Δημοκρατίας και ας ψηφίσετε εσείς της Αντιπολίτευσης και οποιαδήποτε άλλη πρόταση θέλετε. Μόνο έτσι, σίγουρα, η δικαιοσύνη θα επιληφθεί, θα ριχθεί άπλετο φως στην υπόθεση και όλοι θα τεθούν ενώπιον των ευθυνών τους. Και η δικαιοσύνη θα μας πει στο τέλος και τις κατηγορίες και τα πρόσωπα.

**ΠΡΟΕΔΡΕΥΩΝ (Γεώργιος Γεωργαντάς):** Κύριε συνάδελφε, παρακαλώ!

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Κλείνω, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριε συνάδελφε! Πρέπει να προσαρμόζουμε όλοι τον χρόνο της ομιλίας μας. Παρακαλώ!

**ΑΝΔΡΕΑΣ ΝΙΚΟΛΑΚΟΠΟΥΛΟΣ:** Μια φράση μόνο, κύριε Πρόεδρε. Η Βουλή ούτε καταδικάζει ούτε αθωώνει. Η δικαιοσύνη αθωώνει, η δικαιοσύνη παραπέμπει, η δικαιοσύνη καταδικάζει. Και στο τέλος, μας κρίνει όλους ο κυρίαρχος ελληνικός λαός.

Ευχαριστώ, κύριε Πρόεδρε.

(Χειροκροτήματα από την πτέρυγα της Νέας Δημοκρατίας)

**ΜΙΛΕΝΑ ΑΠΟΣΤΟΛΑΚΗ:** …(Δεν ακούστηκε).

**ΠΡΟΕΔΡΕΥΩΝ (Γεώργιος Γεωργαντάς):** Η προσπάθεια από το Προεδρείο γίνεται πάντα, κύρια Αποστολάκη. Και θα είναι και αυστηρότερη. Γίνεται πάντα, το βλέπετε όλοι. Παρακαλώ.

Τοn λόγο έχει από τον ΣΥΡΙΖΑ ο κ. Θεόφιλος Ξανθόπουλος, που ως παλιός συνάδελφος είμαι σίγουρος ότι δεν θα φέρει σε δύσκολη θέση το Προεδρείο.

Παρακαλώ, κύριε Ξανθόπουλε.

(Θόρυβος στην Αίθουσα)

Μέχρι τα δεκατρία λεπτά, κύριοι συνάδελφοι, είμαστε εντάξει.

**ΘΕΟΦΙΛΟΣ ΞΑΝΘΟΠΟΥΛΟΣ:** Σας ευχαριστώ, κύριε Πρόεδρε.

Για τα Πρακτικά, ο προηγούμενος συνάδελφος υπερέβη τον χρόνο κατά έξι λεπτά και έξι δευτερόλεπτα. Άρα, θα ασκήσω το ανάλογο δικαίωμα κατά πώς κρίνω και μπορεί να τελειώσω στα δέκα λεπτά, μπορεί να τελειώσω και στα δεκαέξι και πέντε. Ένα δευτερόλεπτο για τον συνάδελφο, επειδή διετέλεσε…

**ΠΡΟΕΔΡΕΥΩΝ (Γεώργιος Γεωργαντάς):** Χάνετε χρόνο. Παρακαλώ!

**ΘΕΟΦΙΛΟΣ ΞΑΝΘΟΠΟΥΛΟΣ:** Δεν χάνω καθόλου χρόνο. Τον αξιοποιώ κατά το δοκούν, κύριε Πρόεδρε.

Κυρίες και κύριοι συνάδελφοι, συζητάμε μια εξόχως σοβαρή υπόθεση σήμερα, η οποία αποτελεί τομή, κατά την άποψή μας, στη σύγχρονη πολιτική ιστορία. Σήμερα στην κοινωνία υπάρχει ένα πολύ σοβαρό πρόβλημα, το οποίο ξεκινάει από τη σύγκρουση των τρένων στα Τέμπη και φτάνει στην απαξίωση συνολικά των θεσμών, είτε εννοούμε ως θεσμούς το Κοινοβούλιο είτε τη δικαιοσύνη. Αυτό πρέπει να μας καθιστά πολλαπλά προσεκτικούς στη διατύπωση γνώμης, άποψης, πρότασης, γιατί δεν είναι μια υπόθεση που αφορά μόνο στη Βουλή, αλλά στην κυριολεξία δονεί την κοινωνία.

Έχω, σύμφωνα με τον Κανονισμό, χρόνο δέκα λεπτών, για να μιλήσω για το ενδεχόμενο παραπομπής ενός Πρωθυπουργού, ενός Υπουργού, τριών Υφυπουργών και ενός πρώην Υπουργού. Ειλικρινά, προσπαθώ να ανταποκριθώ στην ευθύνη αυτή με επάρκεια, αλλά σε αυτούς τους ασφυκτικούς χρόνους, μόνο ακροθιγώς και σταχυολογώντας κάποια πράγματα μπορώ να εισφέρω στη συζήτηση και με αυτήν την έννοια θα επιμείνω μόνο σε αυτό, που εμείς, ως ΣΥΡΙΖΑ, καταθέσαμε ως πρόταση στη δημόσια σφαίρα για την παραπομπή του κυρίου Πρωθυπουργού, των τριών Υφυπουργών, του κ. Καραμανλή, καθώς και του κ. Χρήστου Σπίρτζη.

Βεβαίως, η πρόταση αυτή, ενώ έτυχε αρχικά της συνυπογραφής και άλλων, πλην της Κοινοβουλευτικής Ομάδας του ΣΥΡΙΖΑ, κατά προφανή πολιτική, αλλά και προσωπική ανακολουθία οι συνάδελφοι που συνυπέγραψαν την πρόταση για να επιτευχθεί ο αριθμός των τριάντα συν ένας, ανακάλεσαν τις υπογραφές τους.

Κυρίες και κύριοι συνάδελφοι, η πρόταση του ΣΥΡΙΖΑ, αλλά θεωρώ και όλες οι προτάσεις, κατ’ αρχάς είναι ένα αμιγώς νομικό κείμενο. Είναι ένα αμιγώς νομικό κείμενο διότι στηρίζεται στον νόμο, σε πραγματικά περιστατικά και θα αποτελέσει το εφαλτήριο, τη βάση για ποινική διερεύνηση ευθυνών. Είναι αυτονόητο ότι έχει πολιτικές προεκτάσεις, ότι εμπεριέχει πολιτικές συνδηλώσεις, αλλά εμείς στον ΣΥΡΙΖΑ δεν βάζουμε το κάρο εμπρός από το άλογο, νομικά αξιολογούμε και, βεβαίως, πολιτικά κρίνουμε.

Με βάση, λοιπόν, αυτήν την αρχή εμείς ως Κοινοβουλευτική Ομάδα του ΣΥΡΙΖΑ στηριχτήκαμε σε αμιγώς νομικά στοιχεία. Κατ’ αρχάς, φέραμε στο προσκήνιο το υπ’ αριθμόν 16/2025 βούλευμα των Εφετών Λάρισας, το οποίο αποφάνθηκε ότι η κρίση στην υπόθεση των Τεμπών πρέπει να είναι ενιαία, δηλαδή η δικογραφία να αφορά και στη σύγκρουση αυτήν καθαυτήν, αλλά και στην αλλοίωση του τόπου, στην επιχωμάτωση, στο μπάζωμα, όπως επικράτησε να λέγεται. Αυτό, αυτομάτως, θέτει εντός κάδρου την υποχρέωσή μας να δούμε τι έγινε, ταυτόχρονα, και στη σύγκρουση, αλλά και στο μπάζωμα που επακολούθησε και, βεβαίως, είναι ένα πρώτο δείγμα του πώς προσεγγίσαμε την υπόθεση αυτή βασιζόμενοι στο βούλευμα του Συμβουλίου Πλημμελειοδικών.

Έχουμε και ένα δεύτερο κείμενο, την υπ’ αριθμόν 69/2024 διάταξη του Εισαγγελέα Εφετών Λάρισας, που λέει ότι ουδεμία εντολή δόθηκε για παρέμβαση στο πεδίο της σύγκρουσης και ότι ό,τι έγινε συνιστά αυθαίρετη παρέμβαση επί του πεδίου και, μάλιστα, αυτό ήταν αποτέλεσμα κοινοβουλευτικού ελέγχου που κάναμε ως Κοινοβουλευτική Ομάδα του ΣΥΡΙΖΑ. Άρα, η δήλωση του κυρίου Πρωθυπουργού ότι το μπάζωμα έγινε για καλό σκοπό ανατρέπεται πλήρως από τη διάταξη που σας προανέφερα, που λέει ότι συνιστά αυθαίρετη παρέμβαση επί του πεδίου και επομένως παράνομη πράξη.

Τρίτον, έχει εκδοθεί η απόφαση 966/2024 του Μονομελούς Πρωτοδικείου Αθηνών τόσο κατά της Hellenic Train όσο και κατά του ΟΣΕ, που η απόφαση αυτή πιστοποιεί κενά, αναγνωρίζει ελλείψεις, αναδεικνύει λάθη και τεκμηριώνει την ευθύνη των δύο εναγομένων, της Hellenic Train και του ΟΣΕ, για την αποζημίωση των ανθρώπων που υπέστησαν ζημία από τη σύγκρουση των τρένων.

Όταν, λοιπόν, έχω τρεις αποφάσεις δικαιοδοτικών οργάνων, δεν μπορώ να σφυρίζω αδιάφορα, διότι είμαι ανακόλουθος και με το καθήκον μου και με τη συνείδησή μου. Υπ’ όψιν ότι ο στόχος μας, για να αποφορτίσω την ατμόσφαιρα, είναι να συστήσουμε μια προκαταρκτική επιτροπή, η οποία θα συλλέξει στοιχεία, θα διερευνήσει δηλαδή, ούτε απαγγέλει κατηγορία και πολύ περισσότερο δεν δικάζει, για να συνεννοούμαστε σε αυτήν την Αίθουσα.

Ποιο είναι το μείζον γεγονός, κύριοι συνάδελφοι, το οποίο καλούμαστε να αντιμετωπίσουμε, που είναι αδιανόητο για χώρα της Ευρωπαϊκής Ένωσης; Ότι δύο τρένα κινούνται στην ίδια γραμμή επί δώδεκα λεπτά το ένα αντίθετα από το άλλο και κανένας, μα κανένας δεν παίρνει μια πρωτοβουλία για να σώσει τον κόσμο από τον επερχόμενο θάνατο. Αυτό είναι ο πυρήνας της διερεύνησης.

Πάμε στα πραγματικά περιστατικά, λοιπόν. Καταθέσαμε αυτό που εμείς θεωρούμε ως τεκμηριωμένο πόρισμα και το θέτουμε στην κρίση της κοινωνίας και λέμε προκύπτει η υποστελέχωση όλων των υπηρεσιών του ΟΣΕ, προκύπτει ο μη σύννομος διορισμός του σταθμάρχη. Αλλάξατε τα όρια ηλικίας. Αυτό είναι, δηλαδή, η επιτομή του ρουσφετιού, ΕΡΕ της δεκαετίας του 1960. Αυτοί είστε η σύγχρονη κεντροδεξιά παράταξη. Τις σπουδαίες παραδόσεις σας δεν τις εγκαταλείπετε. Καταργήσατε το δευτεροβάθμιο όργανο ελέγχου από το 2020. Η τοπική τηλεδιοίκηση ήταν εκτός λειτουργίας από το 2019 διότι έγινε μια πυρκαγιά και κανείς δεν φιλοτιμήθηκε να την αποκαταστήσει. Το Ευρωπαϊκό Σύστημα Διαχείρισης Σιδηροδρομικής Κυκλοφορίας ήταν εκτός λειτουργίας. Η 717 παραδόθηκε σε εσάς το 2019 σε ένα ποσοστό άνω του 70% ολοκληρωμένη και, από εκεί και μετά, χρειάστηκαν διαδοχικές παρατάσεις και πάλι δεν κατορθώσατε να την ολοκληρώσετε. Οι εθνικοί κανόνες ασφαλείας πήγαν στα αζήτητα.

Και, βεβαίως, υπάρχει το μείζον ζήτημα της απιστίας, διότι από μια σύμβαση, με βάση την οποία η Hellenic Train είχε την υποχρέωση να επενδύσει στον ελληνικό σιδηρόδρομο -να συμβουλευτώ λίγο τις σημειώσεις μου, κύριε Πρόεδρε- περί τα 600 τόσα εκατομμύρια ευρώ απηλλάγη από τα 600 και ο κ. Καραμανλής έρχεται στη Βουλή επικαλούμενος ότι έκανε πολύ καλά τη δουλειά του.

Αυτά δεν πρέπει να διερευνηθούν; Αυτά είναι εκτός της ημερήσιας διάταξης; Έρχεται, σας είπα προηγουμένως, η διάταξη του Εισαγγελέα Εφετών Λάρισας που λέει ότι πολύ κακώς και παράνομα έγινε παρέμβαση επί του χώρου. Παραπέμπεται ο παρά τω Πρωθυπουργώ κ. Τριαντόπουλος. Ο πολιτικός προϊστάμενος θα μείνει στο απυρόβλητο; Άντε, τον κ. Τριαντόπουλο τον καλύψατε, κάνατε μια διαδικασία fast track, ο ίδιος δε στην επιτροπή έστειλε ένα υπόμνημα διακοσίων λέξεων, αν θυμάμαι καλά, πήγε απ’ ευθείας στο δικαστικό συμβούλιο και εν κρυπτώ και παραβύστω ολοκληρώσατε τη διαδικασία.

Ας έρθει, λοιπόν, ο πολιτικός του προϊστάμενος, ο κ. Μητσοτάκης, να μας πει αν έδωσε εντολές, αν είχε επίγνωση, αν ήταν στο πλαίσιο των ανατεθεισών αρμοδιοτήτων. Γιατί, λοιπόν, υπάρχει αυτή η λυσσαλέα αντίδραση και τι είναι ο Πρωθυπουργός; Είναι πάνω από τον πολίτη; Ίσα-ίσα το αντίθετο συμβαίνει. Ο Πρωθυπουργός είναι ο πρώτος πολίτης και οφείλει τον απόλυτο σεβασμό στους θεσμούς και, κατά την άποψή μας, θα έπρεπε να έρθει να λογοδοτήσει και να εξηγήσει κατά πόσον ισχύουν αυτά για τα οποία υπάρχει ένα έδαφος σοβαρών ερωτημάτων.

Τι έγινε με το περίφημο επιτελικό κράτος, το οποίο, ουσιαστικά, είναι ο Πρωθυπουργός και ένας κλειστός πυρήνας του Μαξίμου; Είναι, δηλαδή, κατά την κοινή λογική, ο πολιτικός προϊστάμενος, βεβαίως, αλλά κανείς σας δεν μπορεί να αποκρούσει ένα επιχείρημα που λέει ότι τίποτα δεν γίνεται χωρίς να λάβει γνώση ο πολύ στενός πρωθυπουργικός πυρήνας.

Υπάρχει ένα έγγραφο των σιδηροδρόμων της Πανελλήνιας Ομοσπονδίας Σιδηροδρομικών με ημερομηνία 20 Σεπτεμβρίου, που λέει ότι «πάμε κατά διαόλου», το οποίο κοινοποιεί στον Πρωθυπουργό και στους υπόλοιπους Αρχηγούς των Κομμάτων. Το πήρε ο Πρωθυπουργός; Έκανε κάτι για να αντιμετωπίσει αυτό το οποίο διαλαμβάνεται στο έγγραφο;

Ο κ. Σπηλιόπουλος, ο πρώην πρόεδρος και διευθύνων σύμβουλος του ΟΣΕ, με την 28-5-2020 εμπιστευτική επιστολή τα ίδια επισημαίνει, ότι είμαστε προ ενός πιθανού πολύ σοβαρού δυστυχήματος στον σιδηρόδρομο και υπάρχει -είναι προφανές- μια αδιαμεσολάβητη και συνεχής ενημέρωση τόσο του πρωθυπουργικού περιβάλλοντος όσο και του Πρωθυπουργού. Να μην ερωτηθεί ο Πρωθυπουργός για αυτά, λοιπόν;

Αυτό που εμείς αντιλαμβανόμαστε όχι από κακοπιστία, αλλά από ανάλυση των δεδομένων ότι ως πλήρη γνώση δεν πρέπει να γίνει μια διερεύνηση και να δούμε; Μπορεί να τον αδικούμε τον άνθρωπο. Όμως, η λογική αυτή ότι για όλα φταίει ένας, ο σταθμάρχης, και ένας από το πολιτικό προσωπικό, ο Καραμανλής, είναι παντελώς αδιέξοδη και, κυρίως, είναι αντιφατική με τη δομή διοίκησης που έχετε δημιουργήσει.

Καλά για τον κ. Καραμανλή τι να πω; Όταν εσείς στοιχειοθετείτε ένα αδίκημα για τον κ. Καραμανλή, εμείς νομίζω παραβιάζουμε πόρτες ανοιχτές. Θα θυμίσω μόνο αυτήν την ιταμή στάση του απέναντι στην ερώτηση του κ. Μεϊκόπουλου ότι δεν δικαιούσθε διά να ομιλείτε, κατά το κοινώς λεγόμενο. «Είναι ντροπή να θέτετε ζητήματα ασφάλειας στον σιδηρόδρομο» και ήρθε κατά τραγική συγκυρία η σύγκρουση στα Τέμπη.

Και ακόμα πιο τραγικό είναι –και σας καλώ να το να σκεφτείτε, κυρίες και κύριοι της Συμπολίτευσης- ότι εκείνη ή την επόμενη ημέρα ο Πρωθυπουργός σχεδίαζε να πάει στη Θεσσαλονίκη, για να εγκαινιάσει το σύστημα τηλεδιοίκησης, το οποίο ήταν μια μούφα, ήταν ένα ψευδεπίγραφο στοιχείο το οποίο θα χρησιμοποιούσαμε για την επικοινωνιακή διαχείριση του προβλήματος.

Μπαίνω στους Υφυπουργούς, γιατί βλέπω ότι τελειώνει ο χρόνος.

Από το ΦΕΚ, ο κ. Κεφαλογιάννης έχει απευθείας εποπτεία του ΟΣΕ. Δεν πρέπει να έρθει να μας πει τι έκανε εκεί ο κύριος αυτός, όταν τα εξώδικα πηγαινοερχόντουσαν και όταν οι καταγγελίες και τα επιμέρους δυστυχήματα ή ατυχήματα που είχε ο ΟΣΕ συνηγορούσαν στο να υπάρχει μια αυξημένη εποπτεία αυτού του οργανισμού;

Ο ίδιος ο κ. Καραγιάννης, υπεύθυνος για την ΕΡΓΟΣΕ και τη ΓΑΙΑΟΣΕ, είχε εικόνα της πορείας των συμβάσεων. Υπήρχαν προειδοποιήσεις για τους κινδύνους και τις ελλείψεις. Άσκησε εποπτεία ο κ. Καραγιάννης; Όχι, προφανώς. Παρέλειψε. Όφειλε; Ενδεχομένως. Καλέστε τον, λοιπόν, να δούμε το τι γίνεται. Αλλά κι εδώ «ομερτά» κι εδώ φράγμα υποστήριξης.

**ΠΡΟΕΔΡΕΥΩΝ (Γεώργιος Γεωργαντάς):** Και παρακαλώ, κύριε συνάδελφε.

**ΘΕΟΦΙΛΟΣ ΞΑΝΘΟΠΟΥΛΟΣ:** Ναι, προφανώς, κύριε Πρόεδρε, έχω επίγνωση. Είναι 3.50. Σας είπα ότι στα 6.9 θα κατέβω.

**ΠΡΟΕΔΡΕΥΩΝ (Γεώργιος Γεωργαντάς):** Στην «παραβατικότητα» θέλετε να είστε μαζί με τον συνάδελφο.

**ΘΕΟΦΙΛΟΣ ΞΑΝΘΟΠΟΥΛΟΣ:** Ξαναλέω –και ολοκληρώνω, κύριε Πρόεδρε, επί της ουσίας- πως, βεβαίως, εμείς ανοίγουμε και το ζήτημα για τον Χρήστο Σπίρτζη που διετέλεσε από το ’15 έως το ’19 να έρθει και να ελεγχθεί. Και λέμε ότι, βεβαίως, δεν υπάρχει αιτιώδης συνάφεια ανάμεσα στις τυχόν παραλείψεις του Σπίρτζη και τους επελθόντες θανάτους, αλλά η ευθύνη του για τον κίνδυνο ενδεχομένως να υπάρχει. Για να χρησιμοποιήσω νομικούς όρους, διαφοροποιούμε το πεδίο του ελέγχου.

Θέλω, επίσης, να δείξω –και με αυτό κλείνω- και τη διαφορά στάσης. Ο Σπίρτζης ζητά διακαώς και επανειλημμένως να ελεγχθεί. Ο Σπίρτζης ζητά να έχει λόγο και να λογοδοτήσει γι’ αυτό που ενδεχομένως τον κατηγορούν κάποιοι, είτε είναι κατά τη διαδικασία της προανακριτικής είτε είναι κατά τη διαδικασία του άρθρου 86 παράγραφος 5. Αυτή η δυνατότητα, λοιπόν, διαφοροποιεί το ήθος, την ποιότητα και το πώς αντιμετωπίζει ο κάθε πολιτικός άνδρας την ευθύνη του απέναντι στο κοινωνικό σύνολο.

Κυρίες και κύριοι συνάδελφοι, ολοκληρώνω λέγοντας ότι εμείς έχουμε μία πρόταση που, κατά την άποψή μας, τεκμηριώνει νομικά -όπως προσπάθησα να αποδείξω- το ενδεχόμενο αναζήτησης και διερεύνησης ευθυνών. Θεωρούμε ότι η πρόταση της Κυβέρνησης κατά τη διεξαγωγή της ψηφοφορίας δεν βοηθάει στην αναζήτηση της ευθύνης. Προσφέρει ένα ακόμα άλλοθι σε αυτούς που διέπραξαν τα αδιανόητα και τους καλύπτει. Απονομιμοποιεί περαιτέρω το πολιτικό σύστημα στη συνείδηση της κοινωνίας. Και σας καλούμε, έστω και την τελευταία στιγμή, να επιτρέψετε στο Σώμα να εκφραστεί, να ψηφίσει κατά πρόσωπο και κατά αδίκημα και εκεί θα μετρηθούμε όλοι.

Σας ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από το Κομμουνιστικό Κόμμα Ελλάδας ο κ. Ιωάννης Γκιόκας.

Παρακαλώ, κύριε συνάδελφε.

**ΙΩΑΝΝΗΣ ΓΚΙΟΚΑΣ:** Ως ΚΚΕ αντιμετωπίζουμε τη σημερινή συζήτηση ως ένα βήμα για να ενημερώσουμε τον λαό για τις πολιτικές και ποινικές ευθύνες του εγκλήματος των Τεμπών, ως ένα βήμα για να καταγγείλουμε τις επανειλημμένες προσπάθειες συγκάλυψης που εκδηλώθηκαν από την πρώτη στιγμή και που στιγματίζουν εδώ και δύο χρόνια την όποια προσπάθεια γίνεται για να βγει στο φως η αλήθεια και, πάνω απ’ όλα, ως ένα βήμα για να δυναμώσει τώρα ακόμα περισσότερο η λαϊκή απαίτηση για δικαίωση.

Δεν τρέφουμε αυταπάτες και υψηλές προσδοκίες για την εξέλιξη της σημερινής συζήτησης. Άλλωστε η κοινοβουλευτική Πλειοψηφία της Νέας Δημοκρατίας που έχει, ελέω του κατάπτυστου νόμου περί ευθύνης Υπουργών, τον έλεγχο της διαδικασίας, έδειξε από πολύ νωρίς τις προθέσεις της.

Στην αρχή κατέθεσε μία πρόταση έωλη, μια πρόταση-«πλυντήριο» για τον Κώστα Καραμανλή. Στη συνέχεια προανήγγειλε ότι η προανακριτική επιτροπή θα λειτουργήσει με τις γνωστές fast track διαδικασίες, όπως στην περίπτωση Τριαντόπουλου, δηλαδή μια προανακριτική επιτροπή «καρικατούρα» που δεν θα κάνει καμία απολύτως έρευνα και τελευταία πράξη στις μεθοδεύσεις της κυβερνητικής πλειοψηφίας ήταν η επιβολή –με τη στήριξη του ΠΑΣΟΚ, αλλά και τη βοήθεια των κομμάτων της Νίκης και της Ελληνικής Λύσης- ενός τρόπου ψηφοφορίας διάτρητου, προαποφασισμένου και εντελώς αντίθετου με τον Κανονισμό της Βουλής, προφανώς για την αντιμετώπιση πιθανών διαρροών στην ψηφοφορία και τον προληπτικό έλεγχο των Βουλευτών τους.

Πετάτε στα σκουπίδια ακόμα και τη στοιχειώδη ποινική δικονομία, με βάση την οποία η πρόταση που τίθεται σε ψηφοφορία είναι πρόταση ποινικής δίωξης και η ποινική δίωξη αφορά σε φυσικά πρόσωπα και σε συγκεκριμένα αδικήματα και όχι το συνολικό σκεπτικό, που μπορεί να περιλαμβάνεται στις προτάσεις των κομμάτων και δεν έχει καμία απολύτως βάση το επιχείρημα περί κοινοβουλευτικής πρακτικής γιατί είναι η πρώτη φορά που ζητείται η συγκρότηση προανακριτικής επιτροπής για τόσα πρόσωπα και τόσα αδικήματα.

Και στο κάτω κάτω, αν υπάρχει ζήτημα αντίθετων ερμηνειών –εσείς υιοθετείτε τη μία ερμηνεία, εμείς υιοθετούμε την άλλη- υπάρχει λύση. Υπάρχει ο Κώδικας Ποινικής Δικονομίας, κατ’ αναλογία του οποίου διεξάγεται και η σημερινή συζήτηση. Κι εκεί δίνεται η δυνατότητα στον αρμόδιο Εισαγγελέα Πρωτοδικών να κρίνει τις πράξεις αυτοτελώς, με αποτέλεσμα να είναι δυνατόν να παραγγείλει τη διενέργεια προκαταρκτικής εξέτασης για όσες από αυτές το κρίνει αναγκαίο.

Εμείς θα παραμείνουμε στη συζήτηση μέχρι τέλους. Θα σας αποκαλύπτουμε και για την πολιτική σας και για τις ευθύνες σας και για τις μεθοδεύσεις σας. Θα επιμείνουμε μέχρι την τελευταία στιγμή αυτές οι μεθοδεύσεις να μετατραπούν.

Όμως, μία σικέ, μία διάτρητη, μία ψηφοφορία-«κοροϊδία» δεν πρόκειται να τη νομιμοποιήσουμε. Γιατί ως ΚΚΕ, μέχρι σήμερα, πορευτήκαμε με πυξίδα την ανάγκη τιμωρίας των ενόχων για το έγκλημα, αλλά και αναμέτρησης με μια πολιτική που όσο εξακολουθεί να εφαρμόζεται και να υλοποιείται –και εξακολουθεί να εφαρμόζεται και να υλοποιείται- θα μένει απραγματοποίητο το σύνθημα «Όχι άλλα Τέμπη».

Αυτό άλλωστε κάναμε ως κόμμα από την πρώτη στιγμή σε κοινοβουλευτικό επίπεδο με την πρότασή μας για τη συγκρότηση εξεταστικής επιτροπής, που κάποιοι τότε τη λοιδορούσαν. Όμως, ήταν αυτή η πρόταση που εισέφερε πολύτιμα στοιχεία, αλλά και εξέθεσε την Κυβέρνηση και τους Βουλευτές της με τις μεθοδεύσεις που έκαναν στη συγκεκριμένη επιτροπή, για να εμποδίσουν την έρευνα. Και θυμίζουμε ξανά ότι αν δεν είχε υπάρξει τότε αυτή η πρόταση του ΚΚΕ, με βάση και τις μετέπειτα εξελίξεις που είχαμε, κοινοβουλευτικά δεν θα είχε γίνει τίποτε απολύτως για τη διερεύνηση του εγκλήματος των Τεμπών.

Αυτό κάναμε, επίσης, όταν ψηφίσαμε για τη συγκρότηση της προανακριτικής επιτροπής για τον Τριαντόπουλο με το δικό μας σκεπτικό, έστω κατ’ αρχάς για το αδίκημα που περιλαμβανόταν σε αυτήν. Ταυτόχρονα, όμως, δώσαμε μάχη η προανακριτική επιτροπή να κάνει πραγματική έρευνα και να μην κλείσει άρον άρον, όπως, τελικά, αποφάσισε η κοινοβουλευτική Πλειοψηφία.

Αυτό, λοιπόν, κάνουμε και τώρα, μετά από τη διαβίβαση στη Βουλή των δικογραφιών που σχηματίστηκαν από τις μηνύσεις συγγενών και ενώ είχε προηγηθεί μια κοπιώδης προσπάθεια αυτών των ανθρώπων για την αναζήτηση της αλήθειας και παρά τα πολλαπλά εμπόδια που τους έβαζε το κράτος σε κάθε φάση.

Με αίσθημα ευθύνης καταθέσαμε το σκεπτικό και την πρότασή μας. Δεν προσπαθήσαμε να κρυφτούμε πίσω από άλλους ούτε μπήκαμε σε διαπραγματεύσεις απλά και μόνο προς άγραν υπογραφών και εντυπώσεων, όπως αυτό το αποκρουστικό παζάρι που είδαμε πριν λίγες ημέρες, με υπογραφές να μπαίνουν και μετά να αποσύρονται ανάμεσα σε ομάδες, κόμματα, Βουλευτές της Αντιπολίτευσης. Δεν προσπαθήσαμε να εκμεταλλευτούμε τον πόνο των συγγενών. Κατανοούμε και σεβόμαστε την αγωνία τους, ακόμα και τις ενδεχόμενες διαφοροποιήσεις τους ως προς τη δικαστική διερεύνηση του εγκλήματος.

Θεωρούμε ότι οι προτάσεις με κατηγορίες μη στοιχειοθετημένες, τελικά, διευκολύνουν την Κυβέρνηση να αποπροσανατολίσει από το κύριο έγκλημα και από τις ευθύνες αυτών που το προκάλεσαν, το προετοίμασαν και προσπάθησαν στη συνέχεια να το συγκαλύψουν.

Ταυτόχρονα, ως πολιτικό κόμμα έχουμε την υποχρέωση να λέμε τα πράγματα με το όνομά τους, να μη χαϊδεύουμε αυτιά, τώρα ειδικά που η συζήτηση και η έρευνα φτάνει στο κύριο έγκλημα, αυτό της σύγκρουσης των τρένων. Από αυτή την άποψη, αναλαμβάνουμε πλήρως την ευθύνη που μας αναλογεί για τον εντοπισμό των ποινικών ευθυνών, αλλά και των πολιτικών αιτιών που οδήγησαν σε αυτό το έγκλημα.

Αυτός ο στόχος δεν υπηρετείται από κείμενα, που -ανεξάρτητα από αυτό που περιλαμβάνουν για τις ποινικές ευθύνες- δεν λένε την παραμικρή κουβέντα για την ιδιωτικοποίηση του σιδηρόδρομου, για την πολιτική της απελευθέρωσης, συνολικά για την πολιτική της επιχειρηματικής λειτουργίας με σκοπό το κέρδος. Δεν υπηρετείται από τα κείμενα όλων των άλλων κομμάτων που αθωώνουν την Ευρωπαϊκή Ένωση από τις ευθύνες της και πολύ περισσότερο την παρουσιάζουν σαν τον παράγοντα που μπορεί να διασφαλίσει την ασφάλεια.

Διότι ήταν αυτή ακριβώς η πολιτική που εφάρμοσαν διαδοχικά όλες οι κυβερνήσεις, Νέα Δημοκρατία, ΠΑΣΟΚ, ΣΥΡΙΖΑ, που οδήγησε στην τραγική υποστελέχωση και υποχρηματοδότηση του σιδηρόδρομου και άρα, στην κακή συντήρηση του δικτύου, που διαχώρισε το δίκτυο από το μεταφορικό έργο υπονομεύοντας την ασφάλεια, που μείωσε το προσωπικό, που έκοψε τις συμβάσεις για μέτρα ασφαλείας σε πολλά κομμάτια, μόνο και μόνο για να ταΐζονται τα πολλαπλά διαφορετικά επιχειρηματικά συμφέροντα, οδηγώντας τελικά σε ασυμβατότητες, δυσλειτουργίες και καθυστερήσεις χρόνων. Όλα αυτά έγιναν ακριβώς στη βάση των κατευθύνσεων της Ευρωπαϊκής Ένωσης, η οποία επιπλέον ήταν αυτή που αδειοδοτούσε τους συρμούς της Hellenic Train, χωρίς καμία προδιαγραφή, όπως έχει αδειοδοτήσει και πάνω από πέντε χιλιάδες βαγόνια-σαπάκια που αυτήν τη στιγμή κυκλοφορούν σε όλο το δίκτυό της.

Το πιο σημαντικό είναι ότι στην πρότασή μας δεν διαχωρίζουμε το πολιτικό από το ποινικό σκέλος, οι ποινικές ευθύνες των προσώπων εδράζονται, ακριβώς, πάνω σε αυτήν την πολιτική που έφερε τον σιδηρόδρομο σε αυτά τα χάλια.

Παίρνοντας υπ’ όψιν τη δικογραφία και τη μήνυση που κατέθεσαν σε βάρος των δύο πρώην Υπουργών συγγενείς των θυμάτων, προκύπτουν σαφέστατες ποινικές ευθύνες των αρμοδίων Υπουργών Υποδομών και Μεταφορών της περιόδου 2015-2023, Χρήστου Σπίρτζη και Κώστα Καραμανλή, για το κακουργηματικό αδίκημα της διά παραλείψεως διατάραξης της ασφάλειας των σιδηροδρομικών συγκοινωνιών, από το οποίο προήλθε ο θάνατος πενήντα επτά ανθρώπων και η βαριά σωματική βλάβη δεκάδων ακόμα άλλων, για το κακουργηματικό αδίκημα της θανατηφόρου έκθεσης, για την ανθρωποκτονία με ενδεχόμενο δόλο, για τον θάνατο των πενήντα επτά ανθρώπων, γιατί -σύμφωνα με το προεδρικό διάταγμα 123/2017- αποστολή του Υπουργείου Υποδομών και Μεταφορών είναι μεταξύ άλλων και η προαγωγή της ασφάλειας στις υποδομές και μεταφορές, ο συντονισμός των εποπτευόμενων φορέων και η εποπτεία των προγραμμάτων της δράσης αυτών.

Συνεπώς, η ανάθεση της υλοποίησης των πιο πάνω έργων σε εποπτευόμενους φορείς δεν απαλλάσσει τον εκάστοτε Υπουργό Μεταφορών από την υποχρέωσή του για έλεγχο, εποπτεία και οργάνωση των συγκοινωνιακών υποδομών με τελικό στόχο και την ασφαλή σιδηροδρομική συγκοινωνία.

Η νομική υποχρέωση του εκάστοτε Υπουργού για θετική δράση προς αποτροπή σιδηροδρομικών ατυχημάτων η οποία απορρέει ευθέως από τον νόμο έχει ως περαιτέρω συνέπεια τη θεμελίωση της ποινικής ευθύνης, όταν -λόγω παράλειψής του να ενεργήσει προς αποτροπή του αξιόποινου αποτελέσματος- επέλθει τελικά το αποτέλεσμα αυτό, πολύ δε περισσότερο όταν από την ανακριτική διαδικασία έχουν ήδη προκύψει στοιχεία σχετικά με την εποπτεία των Υπουργών επί των εμπλεκομένων φορέων του διερευνώμενου εγκλήματος ΟΣΕ και ΕΡΓΟΣΕ και έχουν ήδη απαγγελθεί κατηγορίες σε βάρος στελεχών τους –τριάντα ένας συνολικά κατηγορούμενοι- για παραλείψεις, των οποίων ο χρόνος συμπίπτει με τον χρόνο εποπτείας των παραπάνω Υπουργών.

Με δεδομένο ότι οι ελλείψεις στα συστήματα ασφαλείας ήταν σε γνώση των αρμοδίων Υπουργών Υποδομών και Μεταφορών ανακύπτει ζήτημα όχι απλά αμέλειάς τους, αλλά συμπεριφοράς που μπορεί να θεωρηθεί ότι τελέστηκε με ενδεχόμενο δόλο, αφού αποδέχονταν με τη στάση τους αυτήν την αυξημένη πιθανότητα πρόκλησης θανατηφόρου δυστυχήματος. Άλλωστε, σχετικά ατυχήματα γίνονταν επανειλημμένα όλα αυτά τα χρόνια. Το ότι ήταν σε πλήρη γνώση τους αυτή η πιθανότητα επιβεβαιώνεται και από τα δεκάδες έγγραφα που συνέταξαν, δημοσιοποίησαν και απέστειλαν αρμοδίως οι διάφορες συνδικαλιστικές οργανώσεις και φορείς των εργαζομένων, όπως η συνδικαλιστική παράταξη του ΚΚΕ στους σιδηροδρομικούς λίγες μόνο ημέρες πριν από το έγκλημα, κρούοντας τον κώδωνα του κινδύνου για το δυστύχημα που έρχεται.

Στην πρότασή του το ΚΚΕ αναδεικνύει και τις ευθύνες των Υφυπουργών, αλλά και των επικεφαλής των κυβερνήσεων όλα αυτά τα χρόνια.

Ειδικά, τέλος, για τον Πρωθυπουργό Κυριάκο Μητσοτάκη, πέραν των παραπάνω κακουργηματικών πράξεων που βαραίνουν και τους αρμόδιους Υπουργούς, θεωρούμε ότι πρέπει να ελεγχθεί και για το ζήτημα της υπόθαλψης, παρεμπόδισης της δικαιοσύνης με βάση τους κυβερνητικούς χειρισμούς στον τόπο του εγκλήματος, αλλά και την αλλοίωση με σκοπό την απόκρυψη σημαντικών στοιχείων.

Το κυριότερο -και κλείνω, κύριε Πρόεδρε- είναι ότι θα συνεχίσουμε να δίνουμε όλες μας τις δυνάμεις στις πολύμορφες κινητοποιήσεις του λαού και της νεολαίας που ζητούν δικαίωση για το έγκλημα, γιατί έχουμε εμπιστοσύνη στη δύναμη του λαού, γιατί πιστεύουμε ακράδαντα ότι ο λαϊκός παράγοντας είναι αυτός που μπορεί να ασκήσει την πιο αποτελεσματική πίεση, να κρατήσει το θέμα στην επιφάνεια, όπως έχει καταφέρει εδώ και δυόμισι χρόνια, να ακυρώσει τις προσπάθειες συγκάλυψης των αιτιών και των υπευθύνων, μια δικαίωση που προϋποθέτει, προφανώς ,την τιμωρία των ενόχων, όσο ψηλά κι αν βρίσκονται, προϋποθέτει, όμως και τη σύγκρουση με μια πολιτική και ένα κράτος που στα Τέμπη, όπως και σε άλλα εγκλήματα σε βάρος του λαού μας, στο Μάτι, στη Θεσσαλία και αλλού, έδειξε το πιο βάρβαρο και εγκληματικό του πρόσωπο, μια πολιτική και ένα κράτος που είναι φτιαγμένα για να υπηρετούν το κέρδος και για αυτό ούτε θέλουν ούτε μπορούν να προστατεύσουν τις λαϊκές ανάγκες και πάνω από όλα να προστατεύσουν την ανθρώπινη ζωή.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο κ. Παπαδάκης από την Ελληνική Λύση.

**ΠΑΡΑΣΧΟΣ ΠΑΠΑΔΑΚΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η Νέα Δημοκρατία θα έρθει σήμερα με τους εκατόν πενήντα πέντε, εκατόν πενήντα έξι –πόσους έχει;- να υπερψηφίσει μια πρόταση για να παραπεμφθεί ο κ. Καραμανλής για πλημμέλημα. Απορώ, όμως, πόσοι από αυτούς της Νέας Δημοκρατίας που θα ψηφίσουν τη συγκεκριμένη πρόταση έχουν μια στοιχειώδη γνώση της δικογραφίας. Αν έχουν διαβάσει έστω το κατηγορητήριο, τι έστειλε δηλαδή ο εφέτης ανακριτής κ. Μπακαΐμης στη Βουλή και για ποιους άλλους έχει ασκήσει ποινική δίωξη και για ποια αδικήματα.

Σας καλώ, λοιπόν, πριν ψηφίσετε, να πάτε να δείτε τη δικογραφία και να δείτε και τις φωτογραφίες των αδικοχαμένων παιδιών στο νεκροτομείο και να δείτε τι υπολείμματα ανθρώπων πήραν αυτοί οι άνθρωποι, οι συγγενείς των θυμάτων, μέσα στις σακούλες και να γνωρίζετε ότι οι γονείς ακόμη δεν πρόλαβαν να πενθήσουν, δεν πενθούν. Ακόμα αγωνίζονται μέχρι τέλους για να αποδοθεί δικαιοσύνη. Παλεύουν με τα θεριά της Κυβέρνησης. Θα πενθήσουν μόνο όταν αποδοθεί δικαιοσύνη.

Σας έστειλαν ένα μήνυμα ότι πρέπει να ψηφίσετε τη συγκεκριμένη πρόταση, ό,τι σας πουν. Θα πατήσετε, λοιπόν, τη σκανδάλη στις 9.00΄ η ώρα, όταν θα ανοίξουν οι κάλπες και από εκεί και πέρα μετά θα πάτε απέναντι, εδώ στο Κολωνάκι, να πιείτε ένα ποτό και θα προσπαθήσετε να πείσετε τους φίλους σας και πρωτίστως τον εαυτό σας -γιατί θα τα λέτε σε αυτούς για να τα ακούτε εσείς- ότι κάνατε καλά σήμερα, δεν υπάρχει καμία άλλη ποινική ευθύνη του κ. Καραμανλή, για να κοιμηθείτε καλά.

Μιλάτε για εργαλειοποίηση της Αντιπολίτευσης, μια καραμέλα η οποία έχει λιώσει. Οι μοναδικοί που εργαλειοποιούν το θέμα των Τεμπών, το έγκλημα των Τεμπών, είστε εσείς, η Νέα Δημοκρατία, που αποφεύγετε ακόμα να το πείτε και «έγκλημα», το λέτε «δυστύχημα», «τραγωδία», οτιδήποτε άλλο. Αυτή είναι η εντολή που έχετε πάρει από το Μαξίμου και αν θέλετε, διαφοροποιηθείτε, κάντε αλλιώς. Εργαλειοποιείτε το έγκλημα για να βγάλετε καθαρό με ένα απλό πλημμέλημα τον κ. Καραμανλή. Εργαλειοποιείτε το έγκλημα λέγοντας ότι θα αποφασίσει η δικαιοσύνη. Ποια δικαιοσύνη, όμως, όταν εσείς μπαζώνετε την αλήθεια και τα στοιχεία και δεν αφήνετε την ίδια δικαιοσύνη να κάνει τη δουλειά της;

Πρέπει, όμως, να πείτε κάτι, ένα επιχείρημα, μια δικαιολογία στον τυφλό οπαδό, ψηφοφόρο της Νέας Δημοκρατίας και αυτός περαιτέρω πρέπει να πει κάτι στο καφενείο.

Η Ελληνική Λύση τον Φεβρουάριο του 2025 κατέθεσε μηνυτήρια αναφορά στην Εισαγγελέα του Αρείου Πάγου, μήνυση η οποία οδήγησε τους πρώην διευθύνοντες συμβούλους και νυν, τον κ. Τερεζάκη, τον κ. Πατέρα και τον ιδιοκτήτη της εταιρείας security στο εδώλιο του κατηγορουμένου για υπεξαγωγή εγγράφων και απείθεια, γιατί δεν έστειλαν ποτέ τα βίντεο για να δούμε και να δει και ο ανακριτής τι φορτώθηκε στην εμπορική αμαξοστοιχία. Πόσοι, λοιπόν, από εδώ μέσα το γνωρίζουν αυτό και σε πόσα μέσα μαζικής ενημέρωσης έπαιξε ότι με τη μήνυση του κ. Βελόπουλου για πρώτη φορά…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και ο Φλωρίδης δεν το γνώριζε!

**ΠΑΡΑΣΧΟΣ ΠΑΠΑΔΑΚΗΣ:** Θα το μάθει!

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ!

**ΠΑΡΑΣΧΟΣ ΠΑΠΑΔΑΚΗΣ:** …διερευνάται το αδίκημα της υπόθαλψης εγκληματία; Αυτό διερωτόμαστε όλοι και αυτό λέτε κι εσείς στα κανάλια και οπουδήποτε βρεθεί βήμα. Ποιον θέλουμε να συγκαλύψουμε; Αυτεπάγγελτες διαδικασίες και ενέργειες μέχρι σήμερα από τη δικαιοσύνη για την υπόθεση εγκληματία δεν έγινε. Έγινε μόνο ύστερα από τη μηνυτήρια αναφορά της Ελληνικής Λύσης.

Και για να μη νομίζετε ότι αυτά τα λέω εγώ, σας διαβάζω αυτολεξεί το βούλευμα του Συμβουλίου Πλημμελειοδικών Λαρίσης: «Με αφορμή την από 12-2-2025 μηνυτήρια αναφορά του Κυριάκου Βελόπουλου του Ιωσήφ μετά την περαίωση της διενεργηθείσας προκαταρκτικής εξέτασης, προχωρήσαμε στις εξής ενέργειες: Α) στην άσκηση ποινικής δίωξης σε βάρος των κ.κ. Τσαντσαράκη, Τερεζάκη και Πατέρα για τα αδικήματα της απιστίας και της υπεξαγωγής εγγράφων. Β) Στην εξαγωγή αντιγράφων της παρούσας δικογραφίας και στον σχηματισμό μιας νέας δικογραφίας, προκειμένου να συνεχίσουμε τη διενέργεια προκαταρκτικής εξέτασης προς διερεύνηση τυχόν τέλεσης και της αξιόποινης πράξης της υπόθαλψης εγκληματία».

Πείτε μου τώρα το εξής: Άντε εργαλειοποιούμε τον κόσμο, άντε εργαλειοποιούμε τους ψηφοφόρους, εργαλειοποιούμε και τη δικαιοσύνη που βρίσκει βάσιμες τις καταγγελίες και τις μηνύσεις της Ελληνικής Λύσης;

Εσείς καταθέσατε μια πρόταση για προανακριτική για παράβαση καθήκοντος, η οποία παράβαση καθήκοντος δεν έχει καμία, μα καμία σχέση με το έγκλημα των Τεμπών. Είναι γιατί δεν χρηματοδότησε τον ΟΣΕ ο κ. Καραμανλής και ότι ο σκοπός του ήταν να βλάψει τον ΟΣΕ. Αυτό δεν έχει καμία σχέση με το έγκλημα των Τεμπών. Δεν μιλάει για την 717, δεν μιλάει για τις παρατάσεις, όπως δεν μιλάει και για τα συστήματα ασφαλείας που δεν μπήκαν ποτέ,

Αντίθετα, για τον κ. Σπίρτζη λέτε μέσα στην πρόταση ότι δεν προτείνετε κάτι, γιατί έχει παραγραφεί το αδίκημα. Και ποιοι είστε εσείς για να μιλήσετε για παραγραφή αδικήματος, για οριστική παύση ποινικής δίωξης λόγω παραγραφής; Τους δικαστές κάνετε; Όσον αφορά στο αν έχει παραγραφεί ή όχι κάποιο αδίκημα, θα το πει η ίδια η δικαιοσύνη και όχι εσείς. Όπου σας βολεύει μας λέτε πως ό,τι πει η δικαιοσύνη, δεν είμαστε δικαστές και όπου σας βολεύει, υποκαθιστάτε τη δικαιοσύνη και μιλάτε για «παραγραφή του αδικήματος».

Εκ του πονηρού δεν θέλετε να βάλετε μέσα στην πρόταση τον κ. Σπίρτζη, ο οποίος πιθανόν να μην υιοθετήσει την τακτική του κ. Τριαντόπουλου και να πει με ένα έγγραφο να τον στείλουμε στην ανεξάρτητα δικαιοσύνη και να θέλει να γίνει η προανακριτική και να έρθουν εκεί οι μάρτυρες, να εξεταστούν κατ’ αντιπαράσταση, να ανοίξουν οι ψηφιακοί δίσκοι, να γίνουν κατασχέσεις και πραγματογνωμοσύνες. Αυτό είναι που δεν θέλετε.

Πετάτε την ευθύνη στη ΡΑΣ, ότι αυτή ήταν αρμόδια για την ασφάλεια του σιδηροδρόμου. Έτσι λέτε μέσα στην πρόταση. Και θα σας φρεσκάρω τη μνήμη σχετικά με το τι έλεγε η Πρόεδρος της ΡΑΣ κ. Τσιαπαρίκου στην εξεταστική επιτροπή. Απορώ πώς σας ξέφυγε η εξεταστική επιτροπή, πώς την πατήσατε και κάνατε εκείνη την εξεταστική επιτροπή και έγινε εκείνο το τσίρκο που έγινε, γιατί τσίρκο ήταν τότε.

Η κ. Τσιαπαρίκου, λοιπόν, σε ερώτηση συναδέλφου σχετικά με το αν θα έβαζε το παιδί της μέσα στα τρένα είχε πει «δεν θέλω να απαντήσω». Αυτήν την κυρία, λοιπόν, η οποία κατηγορείται για κακούργημα, δεν την έχετε ξηλώσει ακόμη -βρίσκεται κανονικά στη θέση της-, ενώ στην πρόταση την οποία καταθέτετε και την οποία θα υπερψηφίσετε της αποδίδετε ευθύνες.

Στην πρότασή σας λέτε ότι οι Υπουργοί δεν έχουν ποινική ευθύνη, έχουν μόνο διοικητική εποπτεία. Τότε ο Τσοχατζόπουλος γιατί πήγε φυλακή; Γιατί ήταν ΠΑΣΟΚ; Ο Παπαντωνίου γιατί πήγε φυλακή; Γιατί ήταν ΠΑΣΟΚ; Ο Παππάς του ΣΥΡΙΖΑ γιατί καταδικάστηκε; Γιατί ήταν ΣΥΡΙΖΑ; Και όλοι αυτοί που καταδικάστηκαν δεν είχαν διοικητική εποπτεία; Διοικητική εποπτεία έχουν μόνο οι δικοί σας Υπουργοί; Πραγματικά ποιος ιθύνων νους σάς τα γράφει αυτά; Ποιος σας είπε ότι δεν μπορεί να συντρέξει διοικητική, πειθαρχική και ποινική ευθύνη;

Ο κ. Καραμανλής έχει τελέσει κακουργήματα και πλημμελήματα. Συγκεκριμένα, σας λέω τι αναφέρεται μέσα στην πρόταση των συγγενών την οποία συνυπογράψαμε: ανθρωποκτονία διά παραλείψεως με ενδεχόμενο δόλο κατά συρροή -άρθρο 259 του Ποινικού Κώδικα-, διατάραξη της ασφάλειας συγκοινωνιών, μέσων σταθερής τροχιάς διά παραλείψεως -άρθρο 251 του Ποινικού Κώδικα-, βαριά σωματική βλάβη κατά συρροή διά παραλείψεως, απλή σωματική βλάβη κατά συρροή διά παραλείψεως, παράβασης καθήκοντος. Αυτό είναι το κατηγορητήριο με τη διαφοροποίηση ότι δεν έχει ανθρωποκτονία με δόλο, αλλά ανθρωποκτονία από αμέλεια για τους υπόλοιπους σαράντα έξι κατηγορούμενους μέχρι σήμερα. Εγκλήματα που συρρέουν αληθινά και όχι φαινομενικά. Γι’ αυτά τα εγκλήματα παραγγέλθηκε ανάκριση από την Εισαγγελέα Πρωτοδικών Λάρισας και γι’ αυτά τα εγκλήματα γίνεται ανάκριση από τον εφέτη ανακριτή. Και γι’ αυτό ήρθε εδώ σήμερα η δικογραφία και όχι για να το κάνετε εσείς πλημμέλημα.

Μιλώντας νομικά και όχι αντιπολιτευτικά, θα σας πω ότι τα εγκλήματα δεν τελούνται μόνο διά πράξεως -κάτι που γνωρίζετε οι νομικοί εδώ μέσα-, αλλά και διά παραλείψεως, σύμφωνα με το άρθρο 15 του Ποινικού Κώδικα. Όπως λέει το άρθρο 15, όποιος έχει νομική υποχρέωση που απορρέει είτε από σύμβαση είτε από νόμο να αποτρέψει το αξιόποινο αποτέλεσμα και δεν το πράξει, τότε ευθύνεται σαν να το τέλεσε με ενέργεια.

Ενδεχόμενος δόλος υπάρχει, σύμφωνα με το άρθρο 27 του Ποινικού Κώδικα, όταν ο δράστης δεν επιθυμεί άμεσα το αξιόποινο αποτέλεσμα. Το θεωρεί, όμως, πολύ πιθανό να επέλθει και αυτός το αποδέχεται.

Πάμε τώρα παρακάτω. Ας δούμε από πού προκύπτει η ιδιαίτερη νομική υποχρέωση του κ. Καραμανλή. Συγκεκριμένα, από το άρθρο 11, παράγραφος 2 του Προεδρικού Διατάγματος 123/2017. Αυτό λέει και το κατηγορητήριο, οι εκατό σελίδες, του κ. Μπακαΐμη.

Το Υπουργείο Υποδομών εποπτεύει τον ΟΣΕ. Από το άρθρο 13, παράγραφος 1 του ν.4622/2019 με τίτλο «Επιτελικό κράτος» του κ. Μητσοτάκη, οι Υπουργοί έχουν τις ακόλουθες αρμοδιότητες: προΐστανται του συνόλου των υπηρεσιών που υπάγονται στο Υπουργείο τους, συντονίζουν, εποπτεύουν και ελέγχουν τη δράση τους. Κατά το άρθρο 14 του ιδίου νόμου που αναφέρει ότι ο Πρωθυπουργός και οι Υπουργοί υπέχουν κοινοβουλευτική ευθύνη για τις πράξεις ή παραλείψεις τους, καθώς επίσης και για πράξεις ή παραλείψεις των Υφυπουργών του Υπουργείου στο οποίο προΐστανται. Τα μέλη της Κυβέρνησης και οι Υφυπουργοί υπέχουν αστική και ποινική ευθύνη, σύμφωνα με το Σύνταγμα.

Θέλετε και τον ενδεχόμενο δόλο; Ως προς το στοιχείο αυτό, θεμελιώδες στοιχείο είναι η γνώση. Γιατί αν δεν γνώριζε, δεν μπορούμε να αποδώσουμε ευθύνη για δόλο στον κ. Καραμανλή. Εκεί είναι όλη η ιστορία. Κατά πόσο γνώριζε για την επικινδυνότητα των τρένων.

Η κ. Δεμερτζή Αικατερίνη, προϊσταμένη του Υπουργείου Υποδομών, αναφέρει στην απολογία της στον κύριο ανακριτή ότι είχε ενημερώσει τον Υπουργό κ. Καραμανλή με τα υπ’ αριθμόν 242749/10-9-2021 και 244143/21-9-2021 έγγραφά της.

Ο Αναπληρωτής Υπουργός του Υπουργείου κ. Πατσιαβός αναφέρει ότι είχε ενημερωθεί ο Υπουργός, οι Υφυπουργοί και οι Γενικοί Γραμματείς. Ο κ. Γενιδούνιας, ο πρόεδρος της μηχανοδηγών, καταθέτει στον ανακριτή -και καταθέτει και τα έγγραφα- ότι έστειλε τρία εξώδικα: το πρώτο στις 7-9-2021, το δεύτερο στις 8-3-2022 και το τρίτο στις 31-10-2022. Όλα ανέφεραν τα θέματα έλλειψης της τηλεδιοίκησης και ATCS και τα θέματα ασφαλείας. Μάλιστα, ο κ, Γενιδούνιας στις 19-10-2021 έστειλε και επιστολή στον Γενικό Γραμματέα κ. Ξιφαρά και στον Υπουργό κ. Καραμανλή για οκτώ συμβάντα εκτροχιασμού που είχαν υπάρξει εκείνη την περίοδο.

Ξέρετε ποια ήταν η απάντηση του κ. Καραμανλή που έβγαινε στα κανάλια; «Φέρτε μου ένα έγγραφο που να λέει ότι ήξερα». Μιλάμε για έγγραφα που είναι κατατεθειμένα στη δικογραφία. Δεν απαντήθηκε ποτέ κανένα έγγραφο από τον κύριο Υπουργό και από κανέναν άλλον. Άρα, όχι μόνο γνώριζε, αλλά παραγνώριζε ο κ. Καραμανλής.

Με το να παραπέμψετε τον κ. Καραμανλή για πλημμέλημα στο ειδικό δικαστήριο, αυτόματα συμπαρασύρει, σύμφωνα με το άρθρο 7 του νόμου περί ευθύνης Υπουργών, και τους υπόλοιπους τριάντα έξι κατηγορούμενους οι οποίοι θα δικαστούν για κακούργημα και ο κ. Καραμανλής για πλημμέλημα. Θα δημιουργήσετε, δηλαδή, μια παγκόσμια πρωτοτυπία και μια παγκόσμια νομολογία. Σύμφωνα με τον Κώδικα Ποινικής Δικονομίας, όταν υπάρχουν πολλοί κατηγορούμενοι, το δικαστήριο που δικάζει το βαρύτερο έγκλημα συμπαρασύρει και τα ελαφρύτερα εγκλήματα. Εσείς εδώ το πάτε ανάποδα. Το δικαστήριο που θα δικάσει τον κ. Καραμανλή με το ελαφρύτερο έγκλημα, παρασύρει τα κακουργήματα. Αυτό είναι παγκόσμια πρωτοτυπία.

Και κλείνω με το εξής: Ως προς την εσχάτη προδοσία, για την οποία έγινε μεγάλος ντόρος και για την οποία μας κούνησε το δάχτυλο ο κ. Μητσοτάκης, κατέθεσε κάποια πράγματα και η κ. Καρυστιανού, όπως και η κ. Βουτσινά για απειλές. Η εσχάτη προδοσία του άρθρου 134 του Ποινικού Κώδικα δεν τελείται μόνο με την κάθοδο των τανκς στις πλατείες, όπως λέει ο υπερασπιστής σας κ. Δημητρακόπουλος στα κανάλια. Τελείται, σύμφωνα και με την παράγραφο 2 του άρθρου 134 και χωρίς βία, όπου όποιος με κατάχρηση της ιδιότητάς του σφετεριζόμενος τη δημόσια εξουσία και την ιδιότητά του επιχειρεί να καταλύσει θεμελιώδεις αρχές του πολιτεύματος, όπως είναι η αρχή της διάκρισης των λειτουργιών και συγκεκριμένα της δικαστικής εξουσίας. Και πώς έγινε αυτό; Δεν το λέω εγώ, δεν το λέει η Ελληνικής Λύση, αλλά η Ένωση Δικαστών και Εισαγγελέων. Γίνεται κατ’ αρχάς με την παρέμβαση του κ. Μητσοτάκη στον Εισαγγελέα κ. Ντογιάκο, τον παναθηναϊκάκια, που είχε στείλει ένα έγγραφο και του είχε πει να φύγει η δικογραφία από τον Πρωτοδίκη Ανακριτή Λαρίσης και να πάει σε εφέτη ανακριτή.

Αυτό καταγγέλθηκε, κυρίες και κύριοι συνάδελφοι, στις 7-3-2023 από την Ένωση Δικαστών και Εισαγγελέων ως ωμή παρέμβαση στη δικαιοσύνη. Αν αυτό δεν είναι παρέμβαση, τότε τι είναι; Ο κ. Τριαντόπουλος, αναφορικά με το μπάζωμα, ενώ την εποπτεία για την έρευνα και την προανάκριση, σύμφωνα με τον Κώδικα Ποινικής Δικονομίας, την έχει η Εισαγγελία Εφετών Λάρισας, μπάζωσε τα αποδεικτικά στοιχεία και μετά έστειλε το γνωστό mail και έδωσε αναφορά στους εντολείς του. Ποιοι; Πρωθυπουργικό Γραφείο, Γεραπετρίτη, Σκέρτσο. Ξεκάθαρη ηθική αυτουργία και τελούμενο κατά αντικειμενική υπόσταση, με το άρθρο 34 του Ποινικού Κώδικα, παρέμβαση ξεκάθαρη στις ανακριτικές αρχές και κατάλυση της δικαστικής εξουσίας! Και πάλι δεν το λέει η Ελληνική Λύση, πάλι δεν το λέει ο Βελόπουλος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Το λέει ο Εισαγγελέας Εφετών κ. Τσόγκας, όταν έστειλε έγγραφο –και υπάρχει μέσα στη δικογραφία- που λέει συγκεκριμένα: «Ουδεμία εντολή δώσαμε για να γίνει καμία ενέργεια μέσα στον χώρο του εγκλήματος».

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώστε, κύριε συνάδελφε, σας παρακαλώ.

**ΠΑΡΑΣΧΟΣ ΠΑΠΑΔΑΚΗΣ:** Κλείνω, κύριε Πρόεδρε και ευχαριστώ.

Και αν τα λόγια μου δεν έχουν καμία βάση, δεν με θεωρείτε τόσο σοβαρό ή οτιδήποτε άλλο, σας παραπέμπω στην ομιλία του κ. Βενιζέλου στις 21-2-2018 που τότε κατηγορούσε την κυβέρνηση ΣΥΡΙΖΑ για παρέμβαση στη δικαιοσύνη για την Novartis και τότε κάποιοι από εδώ μέσα –που είστε και σήμερα εδώ και τώρα λέτε τα ανάποδα- χειροκροτούσατε.

Εμείς συνυπογράφουμε –και κλείνω- την πρόταση των συγγενών, γιατί μόνο αυτοί πονάνε περισσότερο από όλους μας. Αυτοί είναι οι οδηγοί των εξελίξεων και αυτοί πρέπει να είναι. Αυτούς οφείλουμε να ακούμε. Η ιστορία σήμερα, ανεξαρτήτως αποτελέσματος, θα γράψει ότι στην κάλπη θα μπει το όνομα του Πρωθυπουργού για εσχάτη προδοσία. Και ό,τι γράφει εδώ μέσα δεν ξεγράφει.

Ευχαριστώ πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από τη Νέα Αριστερά ο κ. Τζανακόπουλος.

Ορίστε, έχετε τον λόγο.

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κυρίες και κύριοι συνάδελφοι, κύριε Πρόεδρε, κύριοι Υπουργοί, νομίζω ότι είναι κοινότοπο, αλλά οφείλω να το πω, ότι βρισκόμαστε σε κρίση όχι πια κάποιου συγκεκριμένου θεσμού –του Κοινοβουλίου, της εκτελεστικής εξουσίας, της κυβέρνησης, της διοίκησης, της δικαστικής εξουσίας- αλλά σε γενικευμένη κρίση δημοκρατίας, κρίση που αποτυπώνεται και στην απόλυτη έλλειψη εμπιστοσύνης των πολιτών σε όλους τους θεσμούς, στην Κυβέρνηση, στη νομοθετική εξουσία, εσχάτως και στη δικαστική εξουσία. Και είναι ακριβώς αυτή η γενικευμένη κρίση δημοκρατίας, αυτή η γενικευμένη κρίση των θεσμών, που λίγους μήνες πριν, έβγαλε δύο εκατομμύρια κόσμου στον δρόμο και οδήγησε τον ίδιο τον Πρωθυπουργό, τον ίδιο τον κ. Μητσοτάκη, να ανακρούσει πρύμναν σε ό,τι αφορά στη διαχείριση ακριβώς αυτής της κρίσης, την οποία, βεβαίως, ο ίδιος δημιούργησε, πυροδότησε, τροφοδότησε, καλλιέργησε.

Θυμίζω σύντομα το ιστορικό. Πριναπό τις 28 Φλεβάρη, πριν, δηλαδή, τη μεγάλη κινητοποίηση, ο Πρωθυπουργός είχε επιλέξει τη μετωπική επίθεση σε όποιον τολμούσε να μιλήσει για κυβερνητικές ευθύνες και ευθύνες του κ. Καραμανλή και των άλλων Υπουργών της Νέας Δημοκρατίας ή και του ίδιου του κ. Μητσοτάκη, για την ασφάλεια των σιδηροδρόμων, για τη μετωπική σύγκρουση εν έτει 2023 δύο τρένων τα οποία κινούνταν επί ένα τέταρτο της ώρας στην ίδια γραμμή.

Σας θυμίζω ότι τέτοιο σιδηροδρομικό δυστύχημα έχει να γίνει στην Ελλάδα, αν δεν κάνω λάθος, από το 1969 ή από το 1970. Μιλάμε για μετωπική σύγκρουση τρένων. Πενήντα τρία χρόνια!

Είχαμε, λοιπόν, μετωπική επίθεση σε όποιον μιλούσε για κυβερνητικές ευθύνες, σε όποιον μιλούσε για την ασφάλεια των σιδηροδρόμων, σε όποιον μιλούσε για την εγκατάλειψη των υποδομών, σε όποιον μιλούσε για τη μείωση του προσωπικού, ενώ ο ίδιος ο κ. Μητσοτάκης, ελάχιστες ημέρες μετά το δυστύχημα, είχε σπεύσει να βγάλει και δικαστική απόφαση. Είχε πει ότι το δυστύχημα οφείλεται, κυρίως, σε ανθρώπινο λάθος.

Μετά από τις 28 Φλεβάρη, όλα άλλαξαν. Τι έγινε τότε; Δήλωσε σε συνέντευξή του ο κ. Μητσοτάκης ότι δεν πρόκειται ούτε ο ίδιος ούτε η Κυβέρνηση ούτε η κοινοβουλευτική Πλειοψηφία της Νέας Δημοκρατίας να σταθεί εμπόδιο στη διερεύνηση πιθανών ευθυνών, ακόμα και πολιτικών προσώπων. Αυτό δεν έγινε από κάποιου είδους πολιτική ευθιξία του κ. Μητσοτάκη. Έγινε υπό την πίεση της λαϊκής αγανάκτησης και της κατακραυγής.

Όμως, τι έχει συμβεί από τότε; Πόσο ειλικρινής ήταν σε αυτή του τη δήλωση ο Πρωθυπουργός ότι δεν πρόκειται να σταθεί εμπόδιο στη διερεύνηση ενδεχόμενων ποινικών αδικημάτων από τη μεριά των Υπουργών του ή και του ιδίου, όπως θα πω εγώ; Τι έκανε; Η Νέα Δημοκρατία υπερψήφισε την πρόταση για τη συγκρότηση προκαταρκτικής επιτροπής για τον κ. Τριαντόπουλο για τη διερεύνηση του αδικήματος της παράβασης καθήκοντος. Στη συνέχεια, όμως, κατά παράβαση και του Συντάγματος και του Κανονισμού της Βουλής, φρόντισε να την υπονομεύσει αυτήν την επιτροπή προκαταρκτικής εξέτασης, η οποία δεν εξέτασε μάρτυρες, δεν έκανε στην πραγματικότητα προκαταρκτική εξέταση, ενώ στη συνέχεια υπερψήφισε ένα «ψευδοπόρισμα» το οποίο –προσέξτε- για τον κ. Τριαντόπουλο δεν περιγράφει καμία πράξη για την οποία οφείλει αυτός να διωχθεί, αλλά, αντιθέτως, παραπέμπει στην έρευνα που έχει κάνει ο εισαγγελέας για άλλα πρόσωπα και λέει στο δικαστικό συμβούλιο «Δείτε την εισαγγελική έρευνα που έχει γίνει για άλλα πρόσωπα, όχι για τον κ. Τριαντόπουλο, και φροντίστε να προχωρήσετε στην ανάκριση, η οποία, όμως, ανάκριση θα πρέπει να κάνει τη δουλειά της επιτροπής προκαταρκτικής εξέτασης».

Πρόκειται για πρωτοφανή πράγματα! Πρόκειται για πρωτοφανείς νομικές διαδικασίες, οι οποίες εγκυμονούν –και το είχαμε πει από την πρώτη στιγμή- τεράστιο κίνδυνο ακυρότητας της ποινικής δίωξης ή αρχειοθέτησης λόγω αοριστίας του πορίσματος. Το πόρισμα δεν περιγράφει τίποτα. Άρα, λοιπόν, ο κ. Μητσοτάκης φρόντισε να υπονομεύσει, να ναρκοθετήσει τη διαδικασία της διερεύνησης για τον κ. Τριαντόπουλο.

Τι κάνει σήμερα, αυτή τη φορά, για τον κ. Καραμανλή; Ακολουθεί την ίδια ακριβώς μεθοδολογία. Καταθέτει μία πρόταση που αφορά μόνο στην παράβαση καθήκοντος, χωρίς να περιγράφει τις συγκεκριμένες πράξεις στην πρόταση οι οποίες δικαιολογούν τη συγκρότηση της επιτροπής προκαταρκτικής εξέτασης. Χονδρικά λέει: «Εμείς λέμε ότι είναι αθώος, αλλά εν πάση περιπτώσει ας του ασκήσουμε, έτσι, και μία δίωξη για να υφίσταται και να πάει η υπόθεση στο δικαστικό συμβούλιο». Και τι θα κάνει το δικαστικό συμβούλιο; Επί ποίας ποινικής δίωξης θα ξεκινήσει η ανάκριση; Επί ποίων πράξεων θα δικαιολογηθεί η συγκεκριμένη νομική υπαγωγή, έστω και για αυτό το κολοβό κατηγορητήριο της παράβασης καθήκοντος; Ξαναλέω ότι αυτά είναι πρωτοφανή πράγματα, στο όνομα, ακριβώς, της επιχείρησης και της μεθόδευσης της συγκάλυψης των ποινικών ευθυνών.

Και κάτι ακόμα. Γιατί μόνο παράβαση καθήκοντος; Πώς προτρέχετε και βγάζετε δικαστική απόφαση ή πώς αποκλείετε τη δυνατότητα διερεύνησης άλλων αδικημάτων; Δεν θα πω καν την απιστία. Θα πω, γιατί όχι διατάραξη συγκοινωνιών; Γιατί όχι έκθεση σε κίνδυνο ζωής; Προσέξτε, αυτά τα αδικήματα τα οποία δεν υπάρχουν στην πρόταση της Νέας Δημοκρατίας, δεν τα βγάζουμε από το μυαλό μας. Είναι τα αδικήματα για τα οποία έχουν παραπεμφθεί στον ανακριτή και για τα οποία έχουν ασκηθεί διώξεις σε όλους τους υφισταμένους του κ. Καραμανλή.

Δεν βγάζουμε λαγούς από το καπέλο. Λέμε: Όλοι οι υφιστάμενοι ελέγχονται για διατάραξη. Για ποιον λόγο περιορίζετε την έρευνα, εκ των προτέρων, αποκλειστικά και μόνο στην παράβαση καθήκοντος;

Όταν, λοιπόν, ο κ. Μητσοτάκης λέει ότι για όλα θα αποφασίσει το δικαστικό συμβούλιο, λέει απλούστατα ψέματα.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:**…(Δεν ακούστηκε)

**ΔΗΜΗΤΡΙΟΣ ΤΖΑΝΑΚΟΠΟΥΛΟΣ:** Κύριε Θεοχάρη, σας παρακαλώ! Μπορείτε να με ρωτήσετε στη συνέχεια, να σας δώσω τις απαραίτητες εξηγήσεις, αν δεν καταλαβαίνετε.

Ο κ. Μητσοτάκης, λοιπόν, λέει ψέματα όταν λέει ότι για όλα θα αποφασίσει το δικαστικό συμβούλιο. Το δικαστικό συμβούλιο, ο κ. Μητσοτάκης έχει αποφασίσει ότι θα κάνει έρευνα μόνο γι’ αυτά που θα το ρωτήσει ο ίδιος. Για την παράβαση καθήκοντος για τον κ. Καραμανλή, στη βάση του ψευδοπορίσματος, το οποίο έχετε προαναγγείλει ότι θα βγάλει η προκαταρκτική επιτροπή, η οποία θα συσταθεί και η οποία θα λειτουργήσει ακριβώς, όπως λειτούργησε η επιτροπή για τον κ. Τριαντόπουλο. Συγκάλυψη, λοιπόν, και απαλλαγή του κ. Καραμανλή, αλλά και του κ. Μητσοτάκη από όλες τους τις ευθύνες.

Επιτρέψτε μου δυο λόγια για τη στάση της Αντιπολίτευσης. Αφής στιγμής έγινε σαφής η πρόθεση του κ. Μητσοτάκη, του Πρωθυπουργού, να ψηφίσει αποκλειστικά και μόνο πρόταση σύστασης επιτροπής προκαταρκτικής εξέτασης για παράβαση καθήκοντος. Ζούμε σε μια άλλη πραγματικότητα. Ποια είναι αυτή; Εφόσον -και το λέω πάρα πολύ σύντομα, γιατί δεν έχω χρόνο- καταψηφιστούν οι υπόλοιπες προτάσεις της Αντιπολίτευσης, είτε η πρόταση του ΠΑΣΟΚ είτε η πρόταση των τριάντα δύο Βουλευτών και των τριών κοινοβουλευτικών κομμάτων, αυτό, με βάση τον Κανονισμό της Βουλής, οδηγεί σε απόρριψη των προτάσεων ως προδήλως αβάσιμων. Αυτό σημαίνει ότι η έρευνα κλείνει οριστικά. Και όλα αυτά τα πρόσωπα είτε ο κ. Καραμανλής είτε ή ο κ. Μητσοτάκης είτε οποιοσδήποτε άλλος ποινικά εμπλεκόμενος, δεν μπορούν να ελεγχθούν ποτέ στο μέλλον για τις ίδιες πράξεις και για τα ίδια αδικήματα. Και είναι ακριβώς αυτός ο λόγος για τον οποίο από το 1974 μέχρι το 2023 η Αντιπολίτευση ουδέποτε κατέθεσε πρόταση για τη σύσταση προκαταρκτικής επιτροπής. Ποτέ! Διότι γνώριζε ότι η πρόταση αυτή θα απορριφθεί και αυτό θα κλείσει οριστικά την έρευνα.

Βλέπετε, λοιπόν, ότι ο διαγκωνισμός για τις εντυπώσεις, ο ποινικός πληθωρισμός, οι συμψηφισμοί και η διάχυση ευθυνών δεν υπηρετούν τον στόχο της απόδοσης δικαιοσύνης. Και αυτό είναι το μεγάλο πρόβλημα εδώ και γι’ αυτό εμείς από την πρώτη στιγμή που ο κ. Μητσοτάκης είπε ότι δεν πρόκειται να ψηφίσει καμία άλλη πρόταση εκτός από την πρόταση της Νέας Δημοκρατίας, ζητήσαμε την απόσυρση των υπολοίπων προτάσεων. Διότι κλείνουν την έρευνα και δεν την κλείνουν μόνο προσωρινά, την κλείνουν οριστικά. Και όλα αυτά, στο όνομα, ακριβώς, μιας πολιτικής διαγκωνισμών για τις πολιτικές εντυπώσεις. Και είναι πραγματικά κρίμα όχι για μας, όχι για την Ολομέλεια, όχι για τον κοινοβουλευτικό θεσμό, αλλά για τους συγγενείς και για τα θύματα της τραγωδίας του εγκλήματος, τα οποία ακριβώς λόγω της ανικανότητας της Αντιπολίτευσης να λειτουργήσει με μακροπρόθεσμο πολιτικό ορίζοντα για την απόδοση δικαιοσύνης, θα κλείσει αυτός ο δρόμος της δικαίωσής τους.

Σας καλώ, λοιπόν, λαμβανομένων υπ’ όψιν όλων αυτών ακόμη και τώρα, να αφήσουμε τον δρόμο της ποινικής διερεύνησης ανοιχτό, γιατί η ποινική διερεύνηση πολιτικών προσώπων είναι ζήτημα που είτε το θέλουμε είτε δεν το θέλουμε -είτε συμφωνούμε είτε δεν συμφωνούμε- εξαρτάται απολύτως από τον κοινοβουλευτικό συσχετισμό δύναμης.

Να μείνει, λοιπόν, αυτός ο δρόμος ανοιχτός, για να δοθεί πολιτική και ποινική λύση. Να δοθεί απάντηση και να βρουν οι συγγενείς και τα θύματα της τραγωδίας των Τεμπών, του εγκλήματος των Τεμπών, επιτέλους, τη δικαίωση που τους αξίζει.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, γίνεται γνωστό στο Σώμα ότι από τα άνω δυτικά θεωρεία παρακολουθούν τη συνεδρίαση, αφού ενημερώθηκαν για την ιστορία του κτιρίου και τον τρόπο οργάνωσης και λειτουργίας της Βουλής και ξεναγήθηκαν στην έκθεση της Αίθουσας «Ελευθέριος Βενιζέλος», πενήντα μέλη του Propeller Club Πειραιά.

Η Βουλή σάς καλωσορίζει.

(Χειροκροτήματα από όλες τις πτέρυγες της Βουλής)

Τον λόγο έχει τώρα από το κόμμα της Νίκης ο κ. Γεώργιος Ρούντας.

**ΓΕΩΡΓΙΟΣ ΡΟΥΝΤΑΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, σήμερα είναι μια ιστορική στιγμή και είναι, πραγματικά, δύσκολο έργο να μπορέσει κάποιος να μιλήσει αναλυτικά γι’ αυτό το συγκλονιστικό γεγονός, γι’ αυτό το έγκλημα που ταλαιπωρεί την ελληνική κοινωνία από τον Φεβρουάριο του 2023 και αυτό το έργο γίνεται ακόμα δυσκολότερο, λόγω και του αυστηρά περιορισμένου χρόνου τον οποίο έχουμε σήμερα. Θα φροντίσω, όμως, να είμαι όσο το δυνατό περισσότερο σαφής, συγκεκριμένος και ουσιώδης.

Η αξία της σημερινής συνεδρίασης είναι τεράστια, γιατί πραγματικά η φωνή όλου του ελληνικού λαού, η φωνή των θυμάτων και η φωνή των συγγενών βρίσκεται ατόφια σήμερα μέσα εδώ και ακούγεται. Ξέρετε, αυτή η φωνή της διαμαρτυρίας σε όλη την Ελλάδα που διατρανώθηκε, απαξίωσε και συνολικά την Κυβέρνηση και εξέφρασε ένα τεράστιο κοινωνικό αίτημα και μια απαίτηση για δικαιοσύνη. Δικαιοσύνη για τους θεσμούς, για το δίκαιο, για τη δημοκρατία και πρέπει να την ακούσουμε.

Έχουμε ένα έγκλημα και μια συγκάλυψη και ποτέ δεν θα μπορέσουμε -δεν πρέπει να το ξεχνάμε αυτό- να μάθουμε οι ίδιοι τι πέρασαν αυτοί οι άνθρωποι που έχασαν με τραγικό τρόπο τη ζωή τους εκείνο το βράδυ. Ποτέ δε θα μπορέσουμε να μάθουμε τι ένιωσαν οι οικογένειες και πόσοι άνθρωποι έχασαν τις ζωές τους. Γι’ αυτό έχουμε τεράστιο χρέος τόσο ως άνθρωποι, αλλά και ως πολιτειακοί παράγοντες και ταγοί, από τη θέση που βρίσκεται ο καθένας, να ασκήσουμε σωστά τα καθήκοντά μας, έχοντας στη σκέψη μας όλους αυτούς τους ανθρώπους. Όχι, όμως, μόνο αυτούς, αλλά και όσους συνεχίζουν ακόμα να κινούνται με τα τρένα της ίδιας εταιρείας χωρίς να έχουν λυθεί τα προβλήματα. Είναι οφειλή όχι μόνο σε αυτούς που έχασαν τη ζωή τους και στους συγγενείς τους, αλλά και προς όλες τις μελλοντικές γενιές και τους τωρινούς συμπολίτες μας.

Η πολιτική εδραίωση της κομματοκρατίας, η οποία συμπεριφέρεται με όρους εκλόγιμης μοναρχίας κι η οποία έχει ως μοναδικό στόχο τη νομή και κατοχή της εξουσίας, είναι ένα γεγονός το οποίο έχει καταστήσει τη δημοκρατία μας ελλειμματική και το άμεσο αποτέλεσμα είναι η αδυναμία της χώρας μας να σταθεί στο ύψος των περιστάσεων, στο ύψος των εθνικών αναγκών και να υπηρετήσει ουσιαστικά την κοινωνία μας.

Ενδεικτική απόδειξη είναι ο εξευτελισμός της χώρας από τα μνημόνια και, φυσικά, ο διασυρμός μας στα εθνικά ζητήματα. Λόγω στρεβλώσεων πολιτικών, πολλές φορές έχουμε γίνει διεθνώς περίγελος τόσο για τις μεθόδους διοίκησης που εφαρμόζονται, αλλά και για την ανικανότητά μας να φανούμε συνεπείς στις διεθνείς υποχρεώσεις μας.

Το σκάνδαλο της ΤΡΑΙΝΟΣΕ που μετονομάστηκε σε Hellenic Train είναι διαχρονικό και επειδή οι παραβάσεις είναι τόσες πολλές και μεγάλες, φαίνεται ότι έχει επινοηθεί ένας συμψηφισμός μεταξύ των κομμάτων εξουσίας, ώστε οι μεν να αποκρύπτουν τις ευθύνες των δε και έτσι όλοι να περνάνε αλώβητοι από τους ελέγχους της δικαιοσύνης. Έχουμε ξεχάσει, προφανώς, τι σημαίνει η λέξη «πολιτική ευθύνη», την οποία πάρα πολύ εύκολα ακούμε να λέγεται στα μέσα μαζικής ενημέρωσης και να την επαναλαμβάνουμε πάρα πολύ εύκολα χωρίς συναίσθηση της αξίας της.

Οι ζωές των ανθρώπων είναι κάτι πολύ βαθύ. Δεν είναι απλά μονάδες σε ένα επιτραπέζιο παιχνίδι το οποίο κάποιοι δεν το έπαιξαν καλά.

Η σημερινή μέρα μάς επιβάλλει να περιοριστούμε στο κατηγορητήριο το προτεινόμενο από τον σύλλογο των πληγέντων, που αποκαλύπτει τα εγκλήματα που διαπράχθηκαν και εξακολουθούν να διαπράττονται σε βάρος του ελληνικού λαού.

Το σύνολο των εγκλημάτων διακρίνεται σε τρία είδη:

Το πρώτο είδος αφορά σε εκείνα που διαπράχθηκαν επαναληπτικά και για πολλά έτη, όπως είναι οι βλαπτικές για το Δημόσιο συμβάσεις, τα ξεπουλήματα για ευτελή ποσά, οι επιβαρύνσεις του Δημοσίου και η μη άσκηση ελέγχων και φυσικά η μη υλοποίηση της σύμβασης 717 μετά και από πολλές αθέμιτες παρατάσεις. Είναι αυτά που απαριθμούνται στις περιπτώσεις «δ» έως «θ» στην πρόταση. Αυτές οι πράξεις συνδέονται μεταξύ τους και αφορούν σειρά προσώπων, επειδή κάθε φορά κάποιος όταν διαπίστωνε το κενό και το διαπραχθέν έγκλημα του προηγούμενου δεν το κατήγγειλε ως όφειλε, αλλά έπραττε ένα καινούργιο έγκλημα συγκάλυψης για να μπορέσει να συνεχίσει ο ίδιος την πορεία του.

Είναι γνωστό ότι ο κάθε δημόσιος λειτουργός οφείλει να αναφέρει αρμοδίως κάθε έγκλημα που διαπιστώνει στην υπηρεσία του, πόσω μάλλον ένα ανώτερο στέλεχος, ένας γενικός γραμματέας, ένας Υφυπουργός, ένας Υπουργός και φυσικά πόσω μάλλον ο ίδιος ο Πρωθυπουργός. Οι διαδοχικές παρατάσεις της σύμβασης 717 είναι ένα παράδειγμα και μόνο.

Το δεύτερο είδος αφορά σε όσα διαπράχθηκαν λίγο πριν το δυστύχημα και είναι αυτά με αρίθμηση «α» έως «γ» στην πρόταση. Αυτά αν δεν είχαν διαπραχθεί ή αν είχαν δοθεί έστω εντολές για χαμηλή ταχύτητα σε κάποια τμήματα, το δυστύχημα προφανώς θα είχε αποφευχθεί. Πολλά θα μπορούσαν να γίνουν και να είχαν σωθεί ζωές. Δυστυχώς τίποτα δεν έγινε.

Το τρίτο είδος αφορά εκείνα που διαπράχθηκαν μετά το δυστύχημα και ορισμένα εκ των οποίων συνεχίζονται μέχρι και σήμερα, όπως είναι η αλλοίωση του χώρου του εγκλήματος, η ανάληψη δράσης από αναρμόδια πρόσωπα μέσω υπέρβασης και κατάχρησης εξουσίας και η συγκάλυψη των εγκλημάτων, αυτά τα οποία αναφέρονται στις περιπτώσεις «δ» ή «θ». Σε αυτά προστίθεται και η εσχάτη προδοσία στην περίπτωση «ι» διότι ακριβώς έχουμε ευθεία παρέμβαση στη λειτουργία των θεσμών, ευθεία παραβίαση της τριμερούς διάκρισης των εξουσιών που εκδηλώθηκε με ευθεία παρέμβαση του Πρωθυπουργού στην ιεραρχία της δικαιοσύνης και στην εξέλιξη των ερευνών. Και αυτό το είπε με επίσημη ανακοίνωσή της η Ένωση Δικαστών και Εισαγγελέων.

Εντελώς συνοπτικά να δούμε τι προηγήθηκε:

Πώληση έναντι ευτελούς τιμήματος 40 περίπου εκατομμυρίων ευρώ της ΤΡΑΙΝΟΣΕ - «Hellenic Train» από τον ΣΥΡΙΖΑ, ενώ είχαν διαγραφεί και οφειλές 670 εκατομμυρίων πριν την πώληση.

Το 2019 εξαγορά του 100% της ελληνικής εταιρείας συντήρησης σιδηροδρομικού τροχαίου υλικού από τη «Hellenic Train» έναντι ασυνήθιστα χαμηλού τιμήματος. Το μνημόνιο που υπεγράφη μεταξύ του Ελληνικού Δημοσίου και της εταιρείας που εξαγόρασε, προέβλεπε ουσιαστική αναβάθμιση των παρεχόμενων υπηρεσιών στο σιδηροδρομικό δίκτυο. Βασικοί όροι ήταν η πλήρης ολοκλήρωση της εγκατάστασης συστημάτων σηματοδότησης στον κύριο σιδηροδρομικό άξονα Πειραιάς - Αθήνα - Θεσσαλονίκη - Ειδομένη, η σύμβαση 717 έως το τέλος του 2021, η ενεργοποίηση και λειτουργία του συστήματος αυτόματης πέδησης στον ίδιο άξονα εντός της αυτής προθεσμίας.

Η Hellenic Train ανέλαβε και επενδυτικές υποχρεώσεις πολύ μεγάλου ύψους, εκατομμυρίων ευρώ. Ωστόσο οι προβλεπόμενες αυτές επενδύσεις τελούν υπό ρητές αιρέσεις, που επιρρίπτουν στο Ελληνικό Δημόσιο την ευθύνη ολοκλήρωσης βασικών έργων υποδομής.

Τι υλοποιήθηκε από όλα αυτά; Τίποτα δεν υλοποιήθηκε, απολύτως τίποτα. Είναι προφανής η βλάβη του Δημοσίου και πρέπει να αποδοθούν οι κατά νόμο ευθύνες για την τέλεση των αδικημάτων, καθώς και οποιουδήποτε άλλου τυχόν αδικήματος έχει τελεστεί με τις πράξεις, τις παραλείψεις και τη συμμετοχή όλων των αναφερομένων. Και δεν έφτανε αυτό, αλλά τον Ιούλιο του 2022 αναθεωρήθηκε και η ίδια σύμβαση με ένα τεράστιο ποσό ύψους 50 έως 60 περίπου εκατομμυρίων ευρώ για την εκτέλεση δρομολογίων. Μάλιστα το ποσό αυτό καθορίστηκε αυθαίρετα χωρίς κάποια εμπεριστατωμένη οικονομική μελέτη.

Συνολικά η κατάσταση ήταν εγκληματικά άθλια. Ήταν γνωστή από σύσσωμη την πολιτική εξουσία. Αυτό αποδεικνύεται από τις έγγραφες διαμαρτυρίες των εργαζομένων με περίπου στα δέκα, δώδεκα εξώδικα. Συνοπτικά:

Προειδοποιητικό έγγραφο για κενά ασφάλειας που είχε φτάσει τον Σεπτέμβριο του 2021 πριν τη μοιραία νύχτα στα Τέμπη.

Τρισέλιδη επιστολή με παραλήπτες το Γραφείο του Πρωθυπουργού, του τότε Υπουργού Υποδομών και Μεταφορών, τα κόμματα και τον πρόεδρο του ΟΣΕ που έφερε την υπογραφή του προέδρου των σιδηροδρομικών.

Το 2020 επιστολή που παραδόθηκε στην Κυβέρνηση από τον πρόεδρο και διευθύνοντα σύμβουλο Σπηλιόπουλο Κωνσταντίνο με παράπονο για άρνηση συνεργασίας του τότε Υπουργού, που κατήγγειλε κομματικές νοοτροπίες.

Ενημερωτικό σημείωμα της Αικατερίνης Δεμερτζή, προϊσταμένης της Διεύθυνσης Σιδηροδρομικών Μεταφορών αναφορικά με την ασφάλεια του δικτύου λόγω έλλειψης συντήρησης της υποδομής και έλλειψης προσωπικού για το οποίο, όπως επισημαίνει η ίδια, δεν υπήρξε καμία αντίδραση. Μεταξύ άλλων λέει -το διαβάζω ακριβώς- τα εξής: «Η ελλιπής συντήρηση του σιδηροδρομικού δικτύου υποβαθμίζει την ασφάλεια των σιδηροδρομικών μεταφορών, αυξάνοντας τις πιθανότητες ατυχημάτων και συμβάντων».

Επίσης, η έκθεση της Ρυθμιστικής Αρχής Σιδηροδρόμων παρατηρούσε ότι πιθανόν να είχε αποφευχθεί το οποιοδήποτε ατύχημα, όπως και το δυστύχημα που έγινε στο Άδενδρο Θεσσαλονίκης το 2017, εάν λειτουργούσε το σύστημα τηλεδιοίκησης και σηματοδότησης.

Τέλος, υπηρεσιακό έγγραφο της προέδρου της ΡΑΣ, Ιωάννας Τσιαπαρίκου, προς το γραφείο του τότε Υπουργού Μεταφορών, με το οποίο αναφερόταν στο γεγονός πως στο τμήμα Λάρισας - Θεσσαλονίκης δεν υπάρχει σε λειτουργία σύστημα σηματοδότησης και τηλεδιοίκησης το οποίο θα απέτρεπε να συμβούν παρόμοια συμβάντα. Ξαναλέω: Θα απέτρεπε να συμβούν παρόμοια συμβάντα. Όλοι γνώριζαν την κατάσταση, όλοι οι πολιτικοί, όλες οι κυβερνήσεις.

Ξέρετε, κανείς δεν έκανε αυτό που έπρεπε. Και μάλιστα συγκάλυψαν και συνέχισαν και συνεχίζουν να συγκαλύπτουν. Καλούμε αυτήν τη στιγμή όλους τους Βουλευτές του Ελληνικού Κοινοβουλίου να υπερψηφίσουν την κοινή πρόταση των γονέων του συλλόγου των θυμάτων, η οποία θα αποδώσει δικαιοσύνη όπως ο λαός το επιθυμεί, όπως τα θύματα, όπως οι συγγενείς, όπως οι παθόντες. Είναι ανάγκη να επουλωθεί η πληγή στο κοινό περί δικαίου αίσθημα. Κάθε άλλη πρόταση θα είναι μια αποτυχία, θα είναι μια συγκάλυψη σε μικρό ή μεγάλο βαθμό, θα είναι προδοσία στα ιδανικά της δικαιοσύνης και της δημοκρατίας, θα είναι προδοσία του ελληνικού λαού. Δεν πρέπει σε καμία περίπτωση να επιτρέψουμε να συμβεί αυτό.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Γεωργαντάς):** Εμείς ευχαριστούμε, κύριε συνάδελφε.

Τον λόγο έχει από την Πλεύση Ελευθερίας η κ. Ελένη Καραγεωργοπούλου.

**ΕΛΕΝΗ ΚΑΡΑΓΕΩΡΓΟΠΟΥΛΟΥ:** Σας ευχαριστώ πολύ, κύριε Πρόεδρε.

Ρωτούσε προ ολίγων ημερών δημοσιογράφος τον κ. Φλωρίδη επιμένοντας -οκτώ, εννιά φορές τον ρώτησε- γιατί ο κ. Καραμανλής στην εξεταστική ήταν αθώος ενώ τώρα στην προανακριτική πάει για πλημμέλημα. Κάτι για κυκλοφορούντα ψεύδη από bots ψέλλισε ο κύριος Υπουργός που απεσύρθησαν μεν, αλλά…

Επειδή δεν απαντήθηκε το ερώτημα, το ξαναθέτουμε μαζί με το κοινό του δημοσιογράφου και τους πολίτες ζητώντας απάντηση: Προέκυψε κάτι καινούργιο; Υπήρξαν νέα στοιχεία εις βάρος του; Δεν αφορά η ερώτηση στην πρόταση για προανακριτική των συγγενών και της Αντιπολίτευσης, αλλά στην πρόταση του ίδιου του κυβερνώντος κόμματος.

Η Κυβέρνηση σε μία στιγμή μεγαλοψυχίας της είχε δηλώσει πως οι συγγενείς των θυμάτων δικαιούνται να λένε ό,τι θέλουν. Με την κατάθεση της πρότασης για προανακριτική που κατέθεσε ο Σύλλογος των Τεμπών και προσυπογράψαμε τριάντα δύο Βουλευτές η Κυβέρνηση διά του κ. Μαρινάκη αγανακτισμένα δήλωσε αφοριστικά ότι η πρόταση να παραπεμφθεί ο Μητσοτάκης για τα Τέμπη είναι μαύρη σελίδα για την ιστορία της χώρας. Μα η πρόταση για προανακριτική από τους συγγενείς των δολοφονημένων γίνεται. Έχουν ή δεν έχουν τελικά το δικαίωμα να λένε αυτά που θέλουν;

Όμως ναι, έχει απόλυτο δίκιο ο κ. Μαρινάκης. Η πρόταση να παραπεμφθεί ο Μητσοτάκης για τα Τέμπη είναι μαύρη σελίδα για την ιστορία της χώρας. Για πρώτη φορά η πρόταση - μήνυση πολιτών και μάλιστα συγγενών θυμάτων κρατικού εγκλήματος έρχεται στη Βουλή προς ψήφιση χωρίς το τείχος προστασίας που τα κυβερνητικά πρόσωπα έθεταν όλα αυτά τα χρόνια.

Στον πρωτοσέλιδο τίτλο της κυριακάτικης «Καθημερινής» συνοψίζεται η κατάπτωση της Νέας Δημοκρατίας: «Πειθαρχία, αλλιώς εκλογές», το μήνυμα δηλαδή του Μαξίμου εν’ όψει της προανακριτικής. Μετάφραση: Οι Βουλευτές της Νέας Δημοκρατίας να συμπράξουν στο κουκούλωμα των Τεμπών. Άλλως μπορεί να χάσουν μέσω εκλογών τη βολή τους. Οφείλουμε όλοι να αντιληφθούμε ότι το διακύβευμα δεν είναι οι νομικοί χαρακτηρισμοί των πιθανών ευθυνών του κ. Μητσοτάκη, αλλά η ουσία. Η ουσία είναι ότι έχουμε ένα πολλαπλό έγκλημα που ξεδιπλώνεται επί δύο χρόνια μπροστά στην κοινή γνώμη, για το οποίο οι ευθύνες του Πρωθυπουργού είναι καταφανείς, κραυγαλέες. Η ουσία δεν μπορεί να γίνει διακριτή εάν μπλεχτούμε και χαθούμε σε πολλαπλούς δαιδαλώδεις διαδρόμους νομικού λαβύρινθου κραδαίνοντας ξίφη νομικοφανών ερμηνειών και νομιμοφανούς ακριβολογίας.

Ο κ. Μητσοτάκης σαν αθώος που λέει ότι είναι οφείλει, το πρώτον, στους συγγενείς των δολοφονηθέντων από αγνώστους, στους επιζώντες και στους πολίτες αυτής της χώρας και κατά δεύτερον στον μη ένοχο εαυτό του, να προσέλθει στην προανακριτική και να δώσει εξηγήσεις.

Η Νέα Δημοκρατία, που λέει ότι διψά να λάμψει η αλήθεια, οφείλει να συναινέσει σε αυτήν τη δύσκολη μεν, αλλά αναγκαία αποκάλυψη και όχι να την αποτρέψει.

Και η Αντιπολίτευση οφείλει να συνταχθεί, να στοιχηθεί πίσω από την πρόταση της κ. Καρυστιανού και των συγγενών θυμάτων των Τεμπών, νεκρών, επιζώντων, τραυματισμένων ακόμα, εκφράζοντας έτσι και ολόκληρη την κοινωνία, ακόμη και αν αυτό πιθανώς αντιβαίνει στα τυχόν μικροπολιτικά συμφέροντά της, να επιτελέσει τον ρόλο που της αναγνωρίζει το Σύνταγμα, να γίνει η φωνή και η πράξη των φιμωμένων, αποκλεισμένων πολιτών, εκπροσωπώντας όλους αυτούς στους οποίους παρέχει την εξουσία το άρθρο 120 του Συντάγματος.

Το Σύνταγμα δεν είναι ένα απλό χαρτί. Δεν είναι τέτοιο, επειδή εμείς θα το τηρήσουμε. Το άρθρο 120 του Συντάγματος δεν επιδέχεται παρερμηνείες. Η υπεράσπιση της δύναμής του δεν είναι θέμα νομικών ερμηνειών. Δεν είναι θέμα κρατούσας δικανικής κρίσης και ετυμηγορίας. Αποτελεί το ύψιστο δημοκρατικό καθήκον όλων των πολιτών, γιατί ο σφετερισμός με οποιονδήποτε τρόπο της λαϊκής κυριαρχίας και των εξουσιών που απορρέουν από αυτή διώκεται μόλις αποκατασταθεί η νόμιμη εξουσία.

Κύριε Πρωθυπουργέ, το Σύνταγμα δεν είναι το άλλοθι των ιδεοληψιών κάποιων, όπως αναφέρατε στο προσφιλές σας TikTok. Σε μια περίοδο όπου τα θεσμικά αντίβαρα εμφανίζονται όλο και πιο αποδυναμωμένα απέναντι σε αυταρχικές συμπεριφορές της εκτελεστικής εξουσίας, η προσήλωση στις συνταγματικές αρχές είναι πράξη αντίστασης και ελπίδας.

Θα τηρήσουμε το Σύνταγμα, να διαφυλάξουμε το γράμμα και το πνεύμα του, με τη βοήθεια ενεργών, συνειδητών πολιτών, για να δώσουμε στη δημοκρατία το οξυγόνο που χρειάζεται για να αναπνεύσει, για να συνεχίσει να υπάρχει. Θα τηρήσουμε την υπόσχεσή μας προς τους πολίτες για ένα μέλλον ελευθερίας χωρίς μνημονιακά δεσμά, με πυξίδα τη δημοκρατία, τη δικαιοσύνη, τη διαφάνεια, τα ανθρώπινα δικαιώματα.

Σε έναν Πρωθυπουργό, που μετά τη σφοδρή ανομολόγητη επίθεση του γενοκτόνου των Παλαιστινίων κράτους του Ισραήλ αντιλαμβάνεται και δηλώνει στο κυριακάτικο μήνυμά του ότι συμφωνεί με τον καταζητούμενο εγκληματία πολέμου Νετανιάχου, σε έναν Πρωθυπουργό που ουδέποτε εκδήλωσε το παραμικρό ενδιαφέρον για τους γονείς που έχασαν για πάντα τα παιδιά τους στο έγκλημα των Τεμπών, απαντάμε πως δεν θα σταματήσουμε να αγωνιζόμαστε για τη δικαιοσύνη που αναμένουμε να λάμψει, όταν είναι γνωστό από δημοσιεύματα αλλά και την ποινική δικογραφία του εγκλήματος των Τεμπών, των εξήντα χιλιάδων και πλέον σελίδων, ότι το καταγραφικό που ανήκει στο σύστημά ETCS και ήταν εγκατεστημένο στις ηλεκτράμαξες που συνεπλάκησαν στο ατύχημα -όπως λένε στη δικογραφία- ήταν απενεργοποιημένο από 19-6-2018.

Τι δηλώνει ο Κυριάκος Μητσοτάκης στις 26-5-2019; Διαφημίζει σε προεκλογικό του site ότι δεν υπάρχουν καταγραφικά στα τρένα, ότι δεν υπάρχει ανεξάρτητος πιστοποιητής. Στη δήλωσή του ο ίδιος επιβεβαιώνει μετά τις 28-2-2023 ότι αν το έργο της τηλεδιοίκησης είχε ολοκληρωθεί αυτό το δυστύχημα θα ήταν πρακτικά αδύνατο να συμβεί.

Ζητάμε εξηγήσεις γιατί το Γενικό Χημείο του Κράτους προέβη σε επιλεκτική παρουσίαση, εστιάζοντας μόνο στα έλαια σιλικόνης, δηλαδή αγνόησε άλλες σημαντικές ενώσεις που εμφανίζονται στα χρωμογραφήματα, έκανε μόνο έναν ποσοτικό προσδιορισμό ξυλολίου σε ένα δείγμα, με έλλειψη επιστημονικής τεκμηρίωσης, με μη τήρηση προτύπων, χωρίς να ζητήσει ο ανακριτής πρωτογενή δεδομένα, με παράλειψη συλλογής δειγμάτων αμέσως μετά το έγκλημα, όπως επιβάλλεται από τους κανόνες της ιατροδικαστικής, της εγκληματολογίας, της ανακριτικής, της ποινικής δικονομίας.

Να σημειωθεί ότι το Γενικό Χημείο του Κράτους έλαβε δείγματα για εξέταση έναν μήνα μετά το έγκλημα. Από προσομοίωση όμως που έγινε αποδείχθηκε η εμπλοκή υδρογονανθράκων στη δημιουργία πυρόσφαιρας.

Ζητάμε εξηγήσεις, με αφορμή τα συμπεράσματα παρατηρήσεων του ΕΟΔΑΣΑΑΜ, υπό τη σκιά βεβαίως της αναγκαστικής παραίτησης του τέως προέδρου κ. Παπαδημητρίου. Τι λέει η παρατήρηση 480; «Δεδομένων των τεχνικών τους χαρακτηριστικών και των ποσοτήτων των υλικών στα τρένα, που θεωρητικά θα μπορούσαν να έχουν συμβάλει, αυτά δεν παρέχουν αρκετή ποσότητα καυσίμου για να εξηγήσουν τη δημιουργία και την ανάπτυξη της παρατηρουμένης πυρόσφαιρας».

Και βέβαια, συμπληρώνω, τα βίντεο της φόρτωσης της εμπορικής αμαξοστοιχίας εξαφανίστηκαν και δεν παραδόθηκαν ποτέ.

Συνεχίζει η έκθεση: «Επομένως, αποκλείοντας οποιοδήποτε άλλο εύφλεκτο υλικό από το βαγόνι του εστιατορίου και εξαλείφοντας κάθε άλλη πιθανότητα, η πιο πιθανή εξήγηση για τα παραπάνω ευρήματα φαίνεται να είναι ένας άγνωστος όγκος εύφλεκτου υλικού, που δεν έχει» -συμπληρώνω- «δηλωθεί ως φορτίο».

Το υλικό αυτό προκάλεσε την ανάφλεξη, την τεράστια πυρόσφαιρα, και στη συνέχεια την πυρκαγιά που κατέκαψε ανθρώπους, νέα παιδιά, που είχαν επιζήσει της σύγκρουσης και που ακούσαμε όλοι τις φωνές τους.

«Συνεπώς, από τη γνωμοδότηση του καθηγητή Κωνσταντόπουλου» -λέει η έκθεση ΕΟΔΑΣΑΑΜ- «τεκμηριώνεται ότι η ανάφλεξη και η πυρόσφαιρα δεν μπορούν να αποδοθούν σε κανένα από τα γνωστά υλικά ούτε βέβαια στα λάδια μηχανής, τα έλαια σιλικόνης».

Για τη σύμβαση 717 ποιος ευθύνεται; Πριν ακόμα υπογραφεί η ΕΡΓΟΣΕ ανέθετε πλαγίως έργα εκατομμυρίων στη SIEMENS. Διπλοπληρώθηκαν μελέτες εγκαταστάσεις, εξοπλισμός που καταργήθηκε παράνομα. Το έργο της σύμβασης 717 είναι γνωστό ότι ήταν έργο ανάταξης και αν είχε ολοκληρωθεί, το έγκλημα δεν θα είχε συμβεί ποτέ.

Από τα συμπεράσματα της έρευνας της ομάδας ANUBIS σάς καλούμε να απολογηθείτε γιατί το συνεργείο της ομάδας σάς είχε στείλει σχετικό e-mail από την πρώτη στιγμή της σύγκρουσης. Εάν είχαν κληθεί σαν συνεργείο, σίγουρα τα ευρήματα θα ήταν πολύ πιο πλούσια.

Γιατί, ενώ δεν είχε ταυτοποιηθεί έστω και ένας άνθρωπος βιολογικά, μεταφέρθηκαν συντρίμμια, αδρανή υλικά, καλύπτοντας όλο το πεδίο; Ο τρόπος μεταφοράς, ειδικά για το βαγόνι - κυλικείο, που έφερε ανθρώπινα ακόμα υπολείμματα, έπρεπε να είχε εξασφαλίσει καλυμμένο περιβάλλον, ακόμη και εκεί που μεταφέρθηκε, γιατί δεν είχε οροφή. Όμως ούτε αυτό έγινε.

Εκθέτουν τις ευθύνες σας και τα συμπεράσματα του ERA, του Οργανισμού Σιδηροδρόμων της Ευρωπαϊκής Ένωσης. Διαπίστωσε παραδείγματα εσφαλμένης εφαρμογής της νομοθεσίας της ένωσης για την ασφάλεια των σιδηροδρόμων και πολλά ακόμα, που θα αναφέρω σε άλλη χρονική στιγμή και στο πλαίσιο ίσως της προανακριτικής.

Διότι θέλω να κλείσω μιλώντας για τα τροχαία. Είναι και επίκαιρο το θέμα των τροχαίων. Ο μάρτυρας Χρυσάγης, που κατέθεσε στην επιτροπή Γεραπετρίτη, μίλησε για δύο στικάκια καταγραφικού της Λάρισας, τα οποία μάλιστα του τα έδωσε ο κ. Τερεζάκης στην Καρόλου.

Εξήγησε ο μάρτυρας σε αυτή την κατάθεση, που επικαλούμαι καθώς ο ίδιος δεν είναι στη ζωή, ότι αφορά τα δύο καταγραφικά, τον πίνακα καταγραφής κινήσεων που κάνει ο τοπικός χειρισμός και τις συνομιλίες, που είναι το ραδιοτηλέφωνο και το τηλέφωνο του σταθμού.

Μάρτυρας που κατέθεσε αρχικά στις 16-5-2023 επιβεβαιώνει ότι ζήτησε μετ’ επιτάσεως από τον κ. Πατέρα να στείλει ομάδα να διατηρήσει το καταγραφικό, ώστε να μην υπάρχει ενδεχόμενο να αλλοιωθούν τα στοιχεία της καταγραφής. Ο ίδιος μάρτυρας καλείται εκ νέου, πρόσφατα, για συμπληρωματική κατάθεση και τι δηλώνει; Ότι δεν εννοούσε το καταγραφικό συνομιλιών, αλλά μόνο το καταγραφικό σηματοδότησης του πίνακα τοπικού χειρισμού αλλαγών του σταθμάρχη.

Δηλώνει ότι παρόντες στη συνάντηση στην Καρόλου ήταν ο κ. Χρυσάγης -που δεν ζει, είχε τροχαίο και γνώριζε το περιεχόμενο των συνομιλιών- ο κ. Πατέρας, ο κ. Τερζάκης -που δηλώνουν αθώοι και αναβάλλουν πριν μία εβδομάδα, στις 11-6, την πρώτη δίκη για τα εξαφανισμένα μέχρι και σήμερα βίντεο φόρτωσης της εμπορικής αμαξοστοιχίας.

Σας καλούμε να υπερψηφίσετε την πρόταση που έχουμε υπογράψει από ύψιστο καθήκον και αίσθημα ευθύνης τριάντα δύο Βουλευτές, μεταξύ των οποίων η Κοινοβουλευτική Ομάδα της Πλεύσης Ελευθερίας. Δεν είναι πρόταση κομματική, είναι πρόταση των θυμάτων, των συγγενών, είναι υποχρέωση ηθική και δημοκρατική η υπερψήφισή της.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε την κυρία συνάδελφο.

Πριν δώσω τον λόγο στην τελευταία ομιλήτρια του πρώτου κύκλου των ομιλητών, έχω να κάνω μια ανακοίνωση προς το Σώμα.

Έχουν ζητήσει αρκετοί Αρχηγοί κομμάτων τον λόγο. Αναμένεται σε λίγο και ο Πρωθυπουργός, ο οποίος επίσης, θα μιλήσει.

Προτείνω -μετά την τελευταία ομιλήτρια, την κ. Χρηστίδου- να δώσω τον λόγο σε έναν - δύο Βουλευτές, όσους χρειαστεί, από τον δεύτερο κύκλο, έτσι ώστε με το που θα έρθει ο Πρωθυπουργός να τοποθετηθούν στη συνέχεια και οι υπόλοιποι Αρχηγοί κατά την κοινοβουλευτική τους δύναμη.

Παρακαλώ, η ανεξάρτητη Βουλευτής, η κ. Ραλλία Χρηστίδου, έχει τον λόγο.

**ΡΑΛΛΙΑ ΧΡΗΣΤΙΔΟΥ:** Ευχαριστώ πολύ, κύριε Πρόεδρε.

Σας ευχαριστώ πολύ για το νεράκι.

Κύριοι Υπουργοί, αγαπητοί συνάδελφοι, σήμερα η Βουλή καλείται να αναμετρηθεί με ένα μόνο πράγμα και αυτό είναι με τη συνείδησή της. Θέλω να είμαστε ξεκάθαροι, δεν είμαστε σήμερα εδώ για να δικάσουμε, πολύ περισσότερο δεν είμαστε εδώ για να διχάσουμε. Είμαστε εδώ για να ενώσουμε, να ενώσουμε τη φωνή της Βουλής με την ευθύνη μας απέναντι στην κοινωνία, την ευθύνη της Βουλής με τη φωνή των ανθρώπων που έχασαν τα παιδιά τους και ζητούν το αυτονόητο, τη δικαίωσή τους. Διότι πολύ απλά η ιστορία δεν θα γράψει ποιοι μείναμε πιστοί στην κομματική γραμμή. Θα γράψει ποιοι μείναμε πιστοί στη συνείδησή μας.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ**. ΑΘΑΝΑΣΙΟΣ ΜΠΟΥΡΑΣ**)

Μιλάμε για ένα γεγονός που στοίχισε τη ζωή σε πενήντα επτά ανθρώπους και τραυμάτισε άλλους διακόσιους -στην πλειοψηφία τους νέους ανθρώπους- και που από τότε δοκιμάζει τα θεμέλια της δημοκρατίας μας, δοκιμάζει αν έχουμε το θάρρος να οδηγήσουμε τους πραγματικά υπεύθυνους στη δικαιοσύνη και δοκιμάζει και αν έχουμε το σθένος να ερευνήσουμε, όχι μόνο τις αιτίες και τις ενέργειες ή παραλείψεις που οδήγησαν σε αυτό το φρικτό έγκλημα, αλλά και τα κίνητρα, τις εντολές και τις σκοπιμότητες που κρύβονται πίσω από τη μεθοδική και αδιανόητη συγκάλυψη που ακολούθησε.

Το Κίνημα Δημοκρατίας στηρίζει πλήρως το κατηγορητήριο των συγγενών των θυμάτων και αυτό γιατί πολύ απλά είναι σχεδόν ίδιο με αυτό που πρώτοι εμείς πριν από όλα τα κόμματα καταθέσαμε και συντάξαμε τεκμηριωμένα και καθαρά, χωρίς υπεκφυγές. Το κάναμε αυτό διότι αν και είμαστε ένα μικρό κόμμα, ένα νεοσύστατο, νεογέννητο κόμμα, έχουμε βαθιές ρίζες στην κοινωνία και από την πρώτη στιγμή ήρθαν κοντά μας άνθρωποι και συνέδραμαν αυτή την προσπάθεια, προκειμένου να μας δώσουν τη δυνατότητα να μπορέσουμε να πούμε τα πράγματα με το όνομά τους. Διότι είμαστε εδώ χωρίς βαρίδια, χωρίς δεσμά από το παρελθόν, χωρίς δεσμεύσεις και εξαρτήσεις από συμφέροντα και είμαστε ελεύθεροι να μπορούμε να μεταφέρουμε την αλήθεια, έτσι όπως την αντιλαμβάνονται και την έχουν βιώσει και τη νιώθουν οι συγγενείς των θυμάτων, ό,τι δηλαδή ευθύνες φέρουν όλα τα πολιτικά πρόσωπα που ενεπλάκησαν στην υπόθεση.

Το Κίνημα Δημοκρατίας μαζί με την πολιτική ομάδα των ευρωπαίων δημοκρατών, εχθές έφερε το ζήτημα των Τεμπών στην Ολομέλεια του Ευρωπαϊκού Κοινοβουλίου. Έτσι καταφέραμε να ακουστεί ξανά η φωνή των συγγενών σε ευρωπαϊκό επίπεδο και να μεταφέρουμε τις καταγγελίες τους για συγκάλυψη και το αίτημα για δικαιοσύνη, τη δικαιοσύνη που μέχρι σήμερα δεν έχουν βρει στη χώρα τους, στη χώρα μας.

Πάμε τώρα στα πιο ειδικά, το άρθρο 134 του Ποινικού Κώδικα -τον άφησα τον Ποινικό Κώδικα κάτω- με τις πρόσφατες ενημερώσεις του, μέχρι και την τελευταία έχει έναν τίτλο, το οποίο λέγεται «Εσχάτη προδοσία». Δεν αφορά όμως, μόνο την κατάλυση ή αλλοίωση του πολιτεύματος. Περιλαμβάνει την αλλοίωση ή την κατάργηση θεμελιωδών αρχών του πολιτεύματος, όπως είναι η αρχή της διάκρισης των εξουσιών, η οποία κατοχυρώνεται ρητά στο Σύνταγμα στο άρθρο 26.

Η παραβίαση της αρχής της διάκρισης των λειτουργιών όταν γίνεται με πρόθεση, συνιστά κατάχρηση εξουσίας, σφετερισμό κρατικής λειτουργίας και εμπίπτει στην ουσία του άρθρου 134. Τόσο απλά. Αυτή την άποψη υποστηρίζουμε, αυτό που καταγγέλλουν και οι συγγενείς των θυμάτων, αυτοί που γνωρίζουν καλύτερα από όλους μας εδώ μέσα και έξω, τη δικογραφία, αυτοί που γνωρίζουν καλύτερα, διότι πολύ απλά ήταν οι πρώτοι που αισθάνθηκαν τη συγκάλυψη να τους προσβάλλει.

Το κατηγορητήριο που κατέθεσαν και που υποστηρίζουμε, δεν αναφέρεται σε προδοσία του έθνους, όπως επίτηδες το διαστρεβλώνετε μέρες τώρα, εν είδει συζήτησης πολιτικού καφενείου, αλλά αναφέρεται πολύ συγκεκριμένα σε κατάλυση της διάκρισης των εξουσιών και σφετερισμό της εξουσίας.

Ειδικότερα: Πρώτον, ο Πρωθυπουργός παρενέβη απροκάλυπτα στη δικαιοσύνη, ορίζοντας ανακριτή τον κ. Μπακαΐμη κατά παράβαση της προβλεπόμενης διαδικασίας και το έκανε επί σκοπού. Διότι, ο κ. Μπακαΐμης, όπως καταγγέλλουν οι συγγενείς, συνειδητά παρακωλύει τη δικαιοσύνη και εξαφανίζει στοιχεία. Δεύτερον, στο άρθρο 251 του Κώδικα Ποινικής Δικονομίας καθορίζεται με σαφήνεια ότι την ευθύνη για τη συλλογή, διαφύλαξη, διατήρηση των αποδεικτικών στοιχείων την έχουν αποκλειστικά και μόνον οι ανακριτικές αρχές.

Το καταθέτω στα Πρακτικά. Παρακαλώ το παίρνετε αν έχετε την ευγενή καλοσύνη;

(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά το προαναφερθέν άρθρο του Κώδικα Ποινικής Δικονομίας, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο χώρος του εγκλήματος πρέπει να είναι προστατευμένος, πρέπει να παραμένει ανέπαφος. Απαγορεύεται δε οποιαδήποτε παρέμβαση μπορεί να αλλοιώσει την κατάσταση των πραγμάτων, καθώς κάτι τέτοιο ενδέχεται να επηρεάσει σοβαρά τη δυνατότητα συγκέντρωσης και αξιοποίησης των αποδεικτικών στοιχείων. Κι όμως, την επόμενη μέρα απομακρύνθηκαν 300 κυβικά μέτρα χώματος και υλικών από τον τόπο του δυστυχήματος και εν συνεχεία, έγινε ασφαλτόστρωση και διαμόρφωση του χώρου παρουσία κυβερνητικών στελεχών, χωρίς καμία γνώση και καμία άδεια των δικαστικών αρχών.

Ο κ. Τσόγκας, Εισαγγελέας Εφετών, υπογράφει το εξής έγγραφο: Για την απόληψη χωμάτων στο σημείο σύγκρουσης των τρένων δεν προηγήθηκε παραγγελία ούτε από τον διευθύνοντα την Εισαγγελία Εφετών Λάρισας ούτε από τον διευθύνοντα την Εισαγγελία Πρωτοδικών Λάρισας.

Το καταθέτω στα Πρακτικά.

(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ευχαριστώ πάρα πολύ.

Θέλετε δηλαδή να πιστέψουμε ότι αυτές οι ενέργειες τελέστηκαν εν αγνοία του Πρωθυπουργού, ενώ παρίσταντο και έδιναν εντολές μέλη της Κυβέρνησής του. Υπάρχει πιο κυνική απόδειξη κατάλυσης και σφετερισμού της δικαστικής εξουσίας;

Τρίτον, τον Ιούλιο του 2022 δεν ήταν που η Κυβέρνηση τροποποίησε τη σύμβαση που είχε συναφθεί με τη Hellenic Train, απαλλάσσοντας την εταιρεία από την υποχρέωση πραγματοποίησης επενδύσεων ύψους 623 εκατομμυρίων ευρώ, όπως προβλεπόταν στην αρχική συμφωνία; Αν αυτές οι επενδύσεις είχαν υλοποιηθεί και είχαν εγκατασταθεί συστήματα ασφαλείας, έστω εν μέρει, δεν θα είχε αποτραπεί η τραγωδία στη μορφή που επήλθε τελικά; Αντί γι’ αυτό, τα τρένα συνέχισαν να κινούνται αφύλακτα για δώδεκα λεπτά, στην ίδια γραμμή τα τρένα, τυφλά και κουφά. Αυτό δεν αποτελεί απόφαση πολιτική, δεν έχει συνέπειες δεν έχει συγκεκριμένη υπογραφή;

Τέταρτον, με απόφαση της Κυβέρνησης συγκροτήθηκε στην Προεδρία της Κυβέρνησης ένα υπερκεντρικό επιτελικό κέντρο, βάσει του άρθρου 21 του ν.4622, του περίφημου νόμου περί επιτελικού κράτους, το οποίο παρακολουθεί σε πραγματικό χρόνο τις ενέργειες όλων των Υπουργείων και δημόσιων υπηρεσιών μέσω του συστήματος «Μαζί».

Το καταθέτω στα Πρακτικά.

(Στο σημείο αυτό η Βουλευτής κ. Ραλλία Χρηστίδου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Το σύστημα αυτό αναφέρεται απευθείας στον Πρωθυπουργό και ελέγχεται αποκλειστικά από το Μαξίμου. Άρα, ο Πρωθυπουργός, με πιθανότητες που προσεγγίζουν τη βεβαιότητα, γνώριζε τα πάντα και όπως προκύπτει και από πλήθος άλλων πηγών, όλοι οι αρμόδιοι Υπουργοί και ο Πρωθυπουργός είχαν πλήρη γνώση της μη εφαρμογής της σύμβασης 717 και άρα, της παντελούς έλλειψης λειτουργικού συστήματος ασφαλείας στο σιδηροδρομικό δίκτυο.

Η γνώση αυτή ακριβώς σημαίνει επίγνωση του διαρκώς κινδύνου για την ασφάλεια των επιβατών, των οποίων όμως αποδέχθηκαν σιωπηλά, γνώση και αποδοχή πραγματικών περιστατικών. Αυτός είναι ο ορισμός του ενδεχομένου δόλου ότι: Μπορεί να συμβεί το κακό, αλλά ελπίζουμε ότι δεν θα συμβεί, σε μια ανώτερη δύναμη σε αυτήν βασιζόμαστε!

Κλείνω, κύριε Πρόεδρε. Αναρωτιόμαστε: Γιατί ο αξιότιμος κύριος Πρωθυπουργός ενοχλήθηκε τόσο πολύ, όταν ακούστηκε από τα φίλια κυβερνητικά μέσα -γιατί αυτά το ανέδειξαν, διότι «χτυπάει», προκαλεί τίτλους και βολεύει επικοινωνιακά-, η φράση «εσχάτη προδοσία»; Μόνο αυτό το άρθρο, το 134, μόνο αυτή η κατηγορία σας ενόχλησε; Δηλαδή, όλα τα υπόλοιπα είναι εντάξει; Τα αποδέχεστε; Ανθρωποκτονία με ενδεχόμενο δόλο κ.λπ., δεν σας ενοχλούν αυτά;

Κλείνω με το εξής, επειδή υπάρχουν μνήμες και συνειδήσεις και ιστορία: Πράγματι, η παράταξη του Κωνσταντίνου Καραμανλή διαχειρίστηκε με επιτυχία τη δημοκρατική μετάβαση το 1974, αλλά δεν έφερε τη δημοκρατία. Η δημοκρατία δεν ήταν μια αποσκευή, μια χειραποσκευή, όταν ερχόταν ο Καραμανλής από το Παρίσι. Δεν την έφερε μαζί του στο αεροπλάνο. Η δημοκρατία ήρθε από έναν λαό που σηκώθηκε όρθιος απέναντι στη δικτατορία, στο παλάτι και στους πολιτικούς που υπέσκαψαν την κοινοβουλευτική τάξη. Εάν η Κυβέρνηση, μέσω του Κυβερνητικού Εκπροσώπου, και ο ίδιος ο Πρωθυπουργός θίγονται τόσο πολύ από το δικαίωμα των Βουλευτών να ασκούν το συνταγματικό τους καθήκον και από την αναφορά των ίδιων των συγγενών για συνταγματικό σφετερισμό και μας εγκαλούν, μιλώντας για μαύρη σελίδα στην πολιτική ιστορία της χώρας, για ηθικό και πολιτικό κατήφορο και εσχάτη ανοησία, εσχάτη τραγωδία, έσχατη, δεν ξέρω εγώ τι άλλο, που εντείνεται κιόλας, ας θυμηθούν πραγματικά ποιες ήταν οι μαύρες μέρες στην Ιστορία αυτού του τόπου και ποιοι τις έγραψαν. Ας θυμηθούν ποια υπογραφή έφερε πρώτα τη φράση αυτή στη νεότερη Ιστορία μας και ας λογοδοτήσουν για τον εαυτό τους.

Όσο δε για τους Υπουργούς της Κυβέρνησης, οι οποίοι υπηρετούν την Κυβέρνηση Μητσοτάκη και προέρχονται από το ΠΑΣΟΚ και εν ενεργεία στελέχη ενδεχομένως του ΠΑΣΟΚ, δυστυχώς, θα πω ένα μόνο πράγμα: Από τις Θερμοπύλες της δημοκρατίας και της αλλαγής επιλέγουν σήμερα τη ψυχρή σιωπή μπροστά στις επιταγές του Μαξίμου, μην τυχόν και διαταραχθεί η ισορροπία της ευθύνης. Κρίμα! Η δημοκρατία δεν είναι ιδιοκτησία καμιάς παράταξης. Κερδήθηκε με αγώνες του λαού και αυτούς τους αγώνες έχουμε χρέος να τους τιμήσουμε, όχι με σιωπές, όχι με προσχήματα. Σήμερα σας καλούμε να τους τιμήσουμε και να τους τιμήσετε με την ψήφο σας.

Ευχαριστώ πολύ.

(Χειροκροτήματα)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε την κ. Χρηστίδου.

Καλείται στο Βήμα τώρα ο Βουλευτής της Νέας Δημοκρατίας, ο κ. Σταύρος Κελέτσης, για πέντε λεπτά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Άλλαξε η σειρά, κύριε Πρόεδρε;

**ΠΡΟΕΔΡΕΥΩΝ (Αθανάσιος Μπούρας):** Έχει γίνει μια αλλαγή στη σειρά. Στη θέση του κ. Αθανασίου έχει μπει ο κ. Κελέτσης και θα μιλήσει μετά ο κ. Αθανασίου.

Κύριε Κελέτση, έχετε τον λόγο.

**ΣΤΑΥΡΟΣ ΚΕΛΕΤΣΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, η ελληνική κοινωνία και η χώρα βιώνει τα δύο τελευταία χρόνια υπό το βάρος των απωλειών των πενήντα επτά ανθρώπινων ζωών, του σιδηροδρομικού δυστυχήματος των Τεμπών. Και έρχεται αυτή η απώλεια σε συνέχεια μιας άλλης τραγωδίας του 2018, με τους εκατόν τέσσερις νεκρούς από την πυρκαγιά στο Μάτι. Δύο τραγικά γεγονότα μέσα σε πέντε χρόνια, με συλλογικές απώλειες που τραυμάτισαν τη συλλογική συνείδηση και πόνεσαν την ψυχή όλων των Ελλήνων σε διαφορετικά, βέβαια, πεδία με έναν κοινό παρονομαστή: τις ατέλειες και την αναποτελεσματικότητα στη λειτουργία του κράτους.

Υπήρξαν ευθύνες στις δύο αυτές περιπτώσεις; Και εάν υπήρξαν, τι είδους ευθύνες είναι; Όταν αναφερόμαστε στη σφαίρα της διακυβέρνησης, δύο είναι τα είδη της ευθύνης που μπορούν να υπάρξουν: η πολιτική και η ποινική. Εδώ, όμως, θα πρέπει να είμαστε προσεκτικοί. Πού ξεκινά και πού σταματά η πολιτική ευθύνη; Επίσης, από ποιο σημείο ξεκινά η ποινική ευθύνη ενός πολιτικού στελέχους;

Η πολιτική ευθύνη είναι θεσμική και ηθική ευθύνη και αφορά τις πράξεις και τις παραλείψεις, στο πλαίσιο της διακυβέρνησης, στον τομέα των αρμοδιοτήτων ενός Υπουργού. Η ποινική ευθύνη σημαίνει παραβίαση του νόμου. Χρειάζονται αποδείξεις για την τέλεση αξιόποινης πράξης και μόνο αρμόδια για να κρίνουν, είναι τα δικαστήρια.

Δυστυχώς, στο θέμα των Τεμπών γίνεται μια προσπάθεια από πολλές πλευρές ταύτισης των δύο ειδών αυτής της ευθύνης, δηλαδή της πολιτικής και της ποινικής.

Απαντώντας στο ερώτημα, εάν υπήρξαν ευθύνες, η απάντηση είναι ότι ασφαλώς και υπήρξαν. Στην υπόθεση στο Μάτι, ήδη, η δικαιοσύνη τις απέδωσε αυτές τις ευθύνες. Όσον αφορά τα Τέμπη, κατ’ αρχάς, την πολιτική ευθύνη -και πρέπει να το πούμε αυτό- ανέλαβε από την πρώτη στιγμή ο Υπουργός Κώστας Καραμανλής, ως προϊστάμενος του τομέα των συγκοινωνιών, παραιτούμενος.

Σήμερα, λοιπόν, συζητούμε εδώ, σε αυτή τη συζήτηση, ένα και μόνο πράγμα: Την ύπαρξη ή μη ποινικών ευθυνών για τα πολιτικά πρόσωπα, που οι τρεις διαφορετικές προτάσεις που έχουν κατατεθεί προτείνουν προς διερεύνηση.

Στόχος μας είναι η αναζήτηση και η ανάδειξη της αλήθειας, η εξέταση των πραγματικών περιστατικών, πράξεων ή παραλείψεων του καθενός, βάσει των οποίων η δικαιοσύνη και μόνο αυτή, ως το μόνο αρμόδιο θεσμικά όργανο της πολιτείας, θα κρίνει -εφόσον κάποιοι παραπεμφθούν, εάν έτσι κριθεί- εάν είναι ένοχοι ή αθώοι, απονέμοντας το δίκαιο.

Το κράτος δικαίου επιβάλλει να μη μείνει ατιμώρητη καμία αξιόποινη πράξη, που πιθανόν έχει τελεστεί, στο μέτρο όμως και στον βαθμό της πραγματικής ευθύνης του καθενός.

Εμείς σήμερα εδώ οφείλουμε, με σεβασμό στη μνήμη των πενήντα επτά αθώων ανθρώπων που έχασαν άδικα τη ζωή τους, με σεβασμό στον πόνο των συγγενών που έχασαν τους δικούς τους ανθρώπους, να τοποθετήσουμε τα πράγματα στην αληθινή τους διάσταση. Θα τα τοποθετηθούμε, επίσης, με σεβασμό προς τις αρχές και τους κανόνες του κράτους δικαίου μιας ευνομούμενης πολιτείας, που ο καθένας τιμωρείται στο μέτρο της αναλογίας της ευθύνης που έχει για τις πράξεις ή τις παραλείψεις του και με βάση τα πραγματικά περιστατικά που έχουν προκύψει βάσει των γεγονότων, που, όταν τεθούν ενώπιον των αρμοδίων οργάνων, δηλαδή της δικαιοσύνης, ενώπιον του φυσικού δικαστή, θα υπαχθούν στον πραγματικό τους κανόνα δικαίου, ώστε τελικά να επέλθουν οι έννομες συνέπειες, να τιμωρηθεί, δηλαδή, για το ποινικό αδίκημα που διέπραξε, εάν διέπραξε, τον συγκεκριμένο λόγο ακριβώς της ευθύνης της ποινικής που έχει και για απόδοση δικαίου και όχι προς ικανοποίηση άλλων σκοπιμοτήτων, πολιτικών ή ικανοποίησης ενδεχομένως της κοινής γνώμης.

Έρχομαι τώρα στις τρεις προτάσεις, τις οποίες θα διατρέξω πολύ γρήγορα. Ξεκινώ από την πιο αβάσιμη και με καθαρά πολιτικές σκοπιμότητες, την πρόταση που υιοθέτησαν οι δυνάμεις του λαϊκισμού, η οποία στερείται, σύμφωνα με τους πιο έγκριτους νομικούς, κάθε ίχνους σοβαρότητας, περί εσχάτης προδοσίας. Μόνος στόχος είναι η εργαλειοποίηση του τραγικού δυστυχήματος και η εκμετάλλευση των συγγενών.

Κύριε Νατσιέ, προσωπικά απευθυνόμενος σε εσάς, λέω ότι δεν θα περίμενα, από τη δική σας τουλάχιστον πλευρά, να συνυπογράψετε αυτό το κείμενο μαζί με το κόμμα της κ. Κωνσταντοπούλου και τον κ. Βελόπουλο. Θεωρώ ότι είστε μια συντηρητική έκφραση ενός πολιτικού χώρου, που δεν είχατε τέτοια λαϊκίστικα στοιχεία στον δικό σας λόγο και στη δική σας πορεία. Δυστυχώς, όμως, αποδεικνύεται ότι και εσείς πέσατε στην ίδια παγίδα. Συμβαίνουν και θαύματα βέβαια και ίσως είναι μέσα στα θαύματα αυτά. Ίσως, ο κ. Βελόπουλος ανέσυρε κάποια από τις άγνωστες επιστολές του Ιησού και σας έπεισε τελικά να συνυπογράψετε αυτό το κείμενο.

Η πρόταση του ΠΑΣΟΚ δεν λαμβάνει καθόλου υπ’ όψιν τις ευθύνες που είχε ο σταθμάρχης και το γεγονός ότι παραβιάστηκαν όλοι οι κανόνες του κανονισμού λειτουργίας του σιδηροδρόμου. Φυσικά, σε καμία περίπτωση δεν μπορεί να αποδειχθεί η ύπαρξη δόλου από την πλευρά του Υπουργού.

Σε ό,τι αφορά τώρα την πρόταση της Νέας Δημοκρατίας, είναι η μόνη πρόταση, η οποία στηρίζεται στον φάκελο που έχει σταλεί από τη δικαιοσύνη στη Βουλή. Στέκεται ακριβώς σε αυτά τα οποία έχουν προκύψει, σε κάποια κενά που έχουν να κάνουν με τη χρηματοδότηση του Οργανισμού Σιδηροδρόμων, ενδεχομένως με την ενδεχόμενη έλλειψη χρηματοδότησης και βέβαια με την ενίσχυση σε προσωπικό. Αυτά ακριβώς είναι θέματα προς διερεύνηση και με την πρότασή της η Νέα Δημοκρατία αυτά προτείνει να διερευνηθούν περαιτέρω από τη δικαιοσύνη.

Και τελειώνω λέγοντας ότι η Κυβέρνηση από την πρώτη στιγμή ούτε έκρυψε ούτε έκανε οποιαδήποτε προσπάθεια να συγκαλύψει ευθύνες πολιτικές ή ποινικές. Με σεβασμό στα αθώα θύματα, στον πόνο των συγγενών έκανε ό,τι είναι δυνατόν προκειμένου να αναδειχθεί η αλήθεια και να διευκολυνθεί η απόδοση δικαιοσύνης.

Στην περίπτωση Τριαντόπουλου ήταν η πρώτη φορά που η Κυβέρνηση παρέπεμψε στέλεχός της, πράγμα που και ο ίδιος ζήτησε, προκειμένου να αναδειχθεί η αλήθεια και να αποφασίσει το μόνο αρμόδιο όργανο απερίσπαστα αν υπάρχει ή όχι ποινική ευθύνη.

Το ίδιο κάνουμε και τώρα. Ζητούμε τη σύσταση της προανακριτικής για περαιτέρω διερεύνηση τυχόν ύπαρξης ευθυνών με στόχο την ανάδειξη της αλήθειας και την απόδοση δικαίου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Κελέτση.

Να καλέσω τώρα στο Βήμα τη Βουλευτή του ΠΑΣΟΚ - Κινήματος Αλλαγής, την κ. Ευαγγελία Λιακούλη.

**ΕΥΑΓΓΕΛΙΑ ΛΙΑΚΟΥΛΗ:** Ευχαριστώ πολύ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, σήμερα αναμφισβήτητα πρόκειται για μια κορυφαία κοινοβουλευτική διαδικασία, αλλά ταυτόχρονα και μια ιστορική στιγμή, γιατί ο καθένας και η καθεμία οφείλουμε να αναμετρηθούμε με την ίδια τη συνείδησή μας, με την ατομική, την κοινωνική και την πολιτική ειδική ευθύνη που έχουμε απέναντι στο θέμα. Αντάξιοι πρέπει να βρεθούμε της εμπιστοσύνης του ελληνικού λαού που την έχει χάσει συλλήβδην από το πολιτικό σύστημα, διότι η τραγωδία των Τεμπών σημάδεψε τη χώρα, λάβωσε τους ανθρώπους, αποτελεί ένα συλλογικό τραύμα, θα μείνει για πολύ και για πάντα, για τα παιδιά που χάθηκαν, για όλους όσοι έφυγαν με τόσο άδικο τρόπο, για όλα όσα διαλύθηκαν για μια στιγμή για ανθρώπους, οικογένειες, για τη χώρα.

Ειδικά για τους γονείς θέλω να κάνω μια αναφορά. Σωπάστε. Σταματήστε να ασχολείστε μαζί τους. Σταματήστε να τους σχολιάζετε. Σταματήστε να βάζετε ή καρδούλες ή θαυμαστικά. Δεν τα χρειάζονται. Έχουν εκείνοι αυτά που πρέπει να ασχοληθούν, τον ανείπωτο πόνο, φορείς του οποίου είναι οι ίδιοι και, βεβαίως, ταυτόχρονα τον αγώνα τους για τη δικαίωση.

Σήμερα, λοιπόν, εμείς αυτό το χρέος που έχουμε να κάνουμε είναι να ζήσουμε μαζί σας την κορυφαία πράξη του δράματος και να προσπαθήσουμε να αποκαλύψουμε τη συγκάλυψη στη διερεύνηση των ευθυνών του κράτους, της πολιτικής ηγεσίας για την τραγωδία, για τις πράξεις και τις παραλείψεις αυτών στους οποίους εμπιστεύθηκε ο ελληνικός λαός την ασφάλειά του, που εμπιστεύτηκαν οι γονείς τις ζωές των παιδιών τους.

Και μια τέτοια ώρα κρίσεως η αλήθεια, η σοβαρότητα, η ειλικρίνεια έχει πολλαπλάσια αξία. Φτάνουν πια οι παραστάσεις και τα σόου. Φτάνουν πια όλα όσα είπατε μέχρι τώρα μεθοδεύοντας μια προανακριτική που δεν θα γίνει, ένα πόρισμα που δεν θα υπάρξει, μια ψευδεπίγραφη διαδικασία μόνο και μόνο για να αθωώσετε αυτούς που θέλετε. Γνωρίζετε καλά, όμως, την τεράστια ευθύνη που έχει η Κυβέρνησή σας και αυτό το γνωρίζετε διότι τα δεδομένα διαψεύδουν κάθε δική σας πρωτοβουλία για το αντίθετο.

Ο Εφέτης Ανακριτής, ο κ. Μπακαΐμης, παρέπεμψε τη δικογραφία στη Βουλή, κυρίες και κύριοι συνάδελφοι κυρίως της Νέας Δημοκρατίας, διότι ο ίδιος δεν μπορούσε να ερευνήσει τις ευθύνες των Υπουργών, των Υφυπουργών και των στελεχών των Υπουργείων. Μετά τις απολογίες των υπηρεσιακών στελεχών παραπέμφθηκαν για κακούργημα. Ο κ. Καραμανλής ήταν εκείνος ο οποίος είχε πλήρη γνώση εξαιτίας, βεβαίως, του γεγονότος ότι κοινοποιήθηκαν έγγραφα στον ίδιο. Γνώριζε τη μη λειτουργία από το 2019 του συστήματος φωτεινής σηματοδότησης, την έλλειψη τηλεδιοίκησης, την έλλειψη συστήματος αυτόματης πέδησης. Ο Υπουργός γνώριζε την ελλιπή λειτουργία του δικτύου κινητής τηλεφωνίας σιδηρόδρομου, καθώς και την έλλειψη χρηματοδότησης.

Πόση υποκρισία ακόμη θα φέρετε στην Αίθουσα της Ολομέλειας του Κοινοβουλίου; Πόση υποκρισία; Είστε υποκριτές, διότι μέσα στη δικογραφία για όσους το διάβασαν 6-9-2021 κοινοποιήθηκε στο Υπουργείο εμπιστευτική επιστολή του τότε διευθύνοντος συμβούλου της ΤΡΑΙΝΟΣΕ στον ίδιο τον Υπουργό. Είστε υποκριτές, γιατί η Πανελλήνια Ένωση Προσωπικού Έλξης είχε στείλει επιστολές - εξώδικα τον 9-2021 και τον 12-2022 οι εργαζόμενοι προχώρησαν σε απεργιακές κινητοποιήσεις και εσείς ο Υπουργός τις χαρακτηρίσατε παράνομες.

Υπάρχουν, λοιπόν, επιστολές, ανακοινώσεις, εξώδικα, ένα σωρό ημερομηνίες που δεν χρειάζεται να τις πω γιατί όσοι διάβασαν τη δικογραφία γνωρίζουν, σοβαρές ανησυχίες και προειδοποιήσεις του γενικού διευθυντή των μεταφορών. Η ίδια η ΡΑΣ, που τους έχετε κατηγορούμενους μπας και η μπάλα πέσει στην κερκίδα, στις 13-12-2021 παρακαλώ προειδοποιούσε ότι θα έχουμε μεγάλο δυστύχημα στον σιδηρόδρομο. Η Εθνική Αρχή Διαφάνειας με έκθεσή της για την 717. Όλα αυτά, λοιπόν, τα στοιχεία δεν χρειάζεται παραπέρα να τα πω.

Και εσείς τι λέτε; Έρχεστε, λοιπόν, και κάνετε το κόλπο γκρόσο για να καταλάβει ο ελληνικός λαός ποιο είναι το μεγάλο κόλπο. Λέτε στον ελληνικό λαό: Τι σας πειράζει εσάς στην Αντιπολίτευση να το περάσουμε από την προανακριτική επιτροπή επειδή έτσι λέει το Σύνταγμα και ο ίδιος ο κ. Καραμανλής και οι υπόλοιποι Υφυπουργοί κ.λπ. να πουν ότι εμείς θέλουμε να πάμε στο δικαστικό συμβούλιο, στον φυσικό μας δικαστή; Δεν έχουμε εμπιστοσύνη στον φυσικό δικαστή;

Κυρίες και κύριοι συνάδελφοι, το μεγάλο κόλπο είναι ότι ο φυσικός δικαστής και το δικαστικό συμβούλιο δεν μπορεί να αποφασίσει εν κενώ ούτε μπορεί να αναπέμψει τη δικογραφία χωρίς νέα –προσέξτε- περιστατικά, όχι νέα στοιχεία απλώς που κρίνει, συγκρίνει και αξιολογήσει, αλλά νέα γεγονότα, νέα περιστατικά που δεν υπάρχουν, γιατί αν υπήρχαν, θα τα είχε συμπεριλάβει ήδη στη δικογραφία του ο εφέτης ανακριτής, θα τα είχαν ήδη καταθέσει όλοι οι μάρτυρες.

Γι’ αυτό, λοιπόν, είστε υποκριτές. Αυτό που θέλετε να κάνετε είναι μια fast track διαδικασία, να υπονομεύσετε πάλι τη δικαιοσύνη και τους θεσμούς, ενώ πρόκειται για ένα κακούργημα και η πρόταση του ΠΑΣΟΚ, διαυγής απόλυτα και στο μέτρο, χωρίς να λαϊκίσουμε, χωρίς να εργαλειοποιήσουμε το θέμα, διαβάσαμε τη δικογραφία και ανοίξαμε τον ορίζοντα τον πραγματικό για διερεύνηση στο δικαστικό συμβούλιο.

Για εσάς στη Νέα Δημοκρατία οι Υπουργοί σας είναι επόπτες, άμοιροι των ευθυνών μόνο για να κόβουν κορδέλες. Αλήθεια, όμως, σας ρωτάω: Τι εποπτεύουν οι Υπουργοί σας τελικά; Δεν εποπτεύουν κανέναν; Δεν εποπτεύουν τίποτα; Δεν έχουν αντικείμενο στο Υπουργείο τους;

Οι νομικές ακροβασίες, το κατηγορητήριο, επίσης, εκεί είναι αστεία, όπως και η παράβαση καθήκοντος πλημμεληματικού χαρακτήρα για το ότι δήθεν το κατηγορητήριο το δικό μας αφορά άλλου είδους εγκλήματα και όχι αυτά που λέμε.

Σε ό,τι αφορά την υπόλοιπη Αντιπολίτευση, εγώ δεν θέλω να κάνω καμία αναφορά. Ο καθένας έχει τη δική του οπτική.

Μόνο να πω ένα πράγμα: Κοιτάξτε, κυρίες και κύριοι, επειδή ζούμε όλοι εδώ, όταν γίνεται μια προσπάθεια να δημιουργηθούν πλειοψηφίες από κόμματα και παρατάξεις, οι προσπάθειες αυτές επί μέρες, επί εβδομάδες, επί μήνες αποτυγχάνουν και στο τέλος μεθοδεύεται μια άλλη διαδικασία, τότε, λοιπόν, θα μου επιτρέψετε να διατηρήσω τις επιφυλάξεις και την αμφιβολία για το πόσο αυθεντικά είναι τα κίνητρα αυτά.

Όμως, τώρα έχουμε να κάνουμε με εσάς, που σήμερα θα μετρηθείτε με το ύψος και το βάρος της πράξης, της πολιτικής πράξης κατά τη διάρκεια της ψηφοφορίας. Ένας-ένας μέχρι το τέλος θα αναμετρηθείτε με την πολιτική, την ατομική, την κοινωνική σας ευθύνη και αυτό θα γραφτεί στα Πρακτικά, αλλά ταυτόχρονα και στη νεότερη πολιτική ιστορία της Ελλάδας με ονοματεπώνυμο και υπογραφή.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε την κ. Λιακούλη.

Καλείται στο Βήμα ο Βουλευτής του ΣΥΡΙΖΑ - Προοδευτική Συμμαχία, ο κ. Αλέξανδρος Μεϊκόπουλος.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Ορίστε κύριε Μεϊκόπουλε, έχετε τον λόγο.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, είναι αλήθεια πως το έγκλημα των Τεμπών υπονομεύει την εμπιστοσύνη προς τους θεσμούς της χώρας.

(Στο σημείο αυτό ο Πρόεδρος της Κυβέρνησης κ. Κυριάκος Μητσοτάκης εισέρχεται στη Αίθουσα της Ολομέλειας)

Γι’ αυτό όμως -και για να είμαι ξεκάθαρος- δεν φταίνε ούτε οι συγγενείς των θυμάτων ούτε οι τεράστιες κινητοποιήσεις των πολιτών ούτε η κριτική της Αντιπολίτευσης.

Είναι οι προκλητικές παραλείψεις της έρευνας αυτές που υπονομεύουν την εμπιστοσύνη στη δικαιοσύνη, είναι η τυχαία ανακάλυψη των βίντεο, κύριε Πρωθυπουργέ, δύο χρόνια μετά το έγκλημα αυτή που δημιουργεί μια γενικευμένη αίσθηση εμπαιγμού, είναι ο τρόπος που εργαλειοποιούνται τα πορίσματα από τα κυβερνητικά στελέχη του κ. Καρώνη, του ΕΟΔΑΣΑΑΜ, των πραγματογνωμόνων των συγγενών. Προβάλλονται από την Κυβέρνηση με τρόπο που δημιουργούν σύγχυση για το τι ακριβώς συνέβη στα Τέμπη, βολική σύγχυση ομολογουμένως για τη Νέα Δημοκρατία.

Αν δεν μπορείς να βγάλεις άκρη με τα γεγονότα, δεν μπορείς να αποδώσεις και ευθύνη, κύριε Πρωθυπουργέ.

Είναι η συγκάλυψη αυτή που δημιουργεί αγανάκτηση στους πολίτες. Και όταν μιλάμε για συγκάλυψη, αναφερόμαστε στην εκχέρσωση και στο μπάζωμα του χώρου αμέσως μετά το τρομακτικό δυστύχημα.

Γιατί το μπάζωμα, κυρίες και κύριοι συνάδελφοι, δεν αποτελεί απλώς μια αστοχία στο πεδίο, όπως εμμέσως είχε υποστηρίξει ο κ. Μητσοτάκης πριν λίγο καιρό στη Βουλή. Το μπάζωμα στον τόπο της τραγωδίας, πέραν του ότι ήταν ύψιστη ύβρις όχι μόνο για τους πενήντα επτά νεκρούς αλλά και για την κοινή λογική και τη συλλογική αξιοπρέπεια, ήταν και η βασική πράξη συγκάλυψης του εγκλήματος, εξαιτίας της οποίας δεν κατέστη εφικτό να ανακαλυφθεί ολοκληρωμένα και πέραν πάσης αμφιβολίας η εξέλιξη της σύγκρουσης και της πυρκαγιάς στην ανακριτική διαδικασία.

«Τι θέλαμε να συγκαλύψουμε;» με ρωτούν πολλές φορές δημόσια και με αρκετή δόση ειρωνείας αρκετά κυβερνητικά στελέχη. Θα σας το πω ξεκάθαρα. Η μεγαλύτερη επιτυχία αυτής της Κυβέρνησης σε σχέση με το έγκλημα των Τεμπών είναι να αποφεύγει με ευκολία μέχρι και σήμερα να απαντήσει σε ένα αμείλικτο και σοβαρό ερώτημα: πώς δύο τρένα μπήκαν στην ίδια γραμμή με αντίθετη κατεύθυνση και επί δώδεκα λεπτά κινούνταν με ταχύτητα χωρίς να βλέπουν το ένα το άλλο.

Γιατί η απάντηση στο ερώτημα αυτό θα αποκάλυπτε την παντελή απουσία οποιουδήποτε συστήματος ασφαλείας, ώστε έγκαιρα να είχε αποτραπεί η σύγκρουση.

Γιατί θα έφερνε στο προσκήνιο ότι η Κυβέρνηση στην προσπάθεια να πουλήσει γρήγορα τρένα –θυμάστε τα «λευκά βέλη»- αγνόησε τους κινδύνους, δεν επιτάχυνε τα έργα ανάταξης της ασφάλειας των δικτύων ούτε επέβαλε επιπλέον ασφάλεια στα τυφλά σημεία. Απλώς πάτησε το κουμπί της αντίστροφης μέτρησης για την τραγωδία.

Γιατί σε προεκλογική περίοδο, κύριε Πρωθυπουργέ, θα ακυρωνόταν το πιο βασικό αφήγημα σας, ότι στη δική σας βάρδια όλα στη χώρα λειτουργούν εύρυθμα, ότι στη δική σας βάρδια όλα λειτουργούν ρολόι. Άραγε ποια εύρυθμη λειτουργία θα μπορούσε να υπάρξει όταν τα τρένα συγκρούονται, όταν δεν μπορούσαν να κρατήσουν ασφαλή μία και μοναδική κύρια σιδηροδρομική γραμμή;

Κύριε Πρωθυπουργέ, είστε βαριά εκτεθειμένος αφού νομοθετήσατε για τον εαυτό σας την ισχυρότατη θεσμική σύνδεση με το έργο κάθε Υπουργείου. Με το ν.4622/2019 η Κυβέρνηση της Νέας Δημοκρατίας συγκέντρωσε την επιτελική ευθύνη και τον έλεγχο όλων των Υπουργείων στο Μέγαρο Μαξίμου, δηλαδή –με πολύ απλά λόγια- ο κ. Μητσοτάκης μέσω μιας κεντρικής πλατφόρμας παρακολουθεί έργα, χρονοδιαγράμματα και κινδύνους, ο Πρωθυπουργός παρακολουθεί και μεριμνά, ο Πρωθυπουργός παρακολουθεί και παρεμβαίνει.

Πού είναι λοιπόν το επιτελικό κράτος, δηλαδή ο Πρωθυπουργός σε σχέση με την κατάσταση και τη λειτουργία του σιδηροδρόμου; Η επιτελικότητα δηλαδή εξαντλήθηκε μόνο στην κατανομή δημοσίων έργων και άλλων κονδυλίων; Δηλαδή υπάρχει επιτελική εποπτεία του συνόλου του κυβερνητικού έργου, αλλά όχι επιτελικές ευθύνες όταν πάει κάτι στραβά;

Κυρίες και κύριοι συνάδελφοι, από τον Σεπτέμβριο του 2021 ο κ. Σπηλιόπουλος και ο κ. Τσαλίδης, δηλαδή τα δύο κορυφαία διοικητικά πρόσωπα του σιδηρόδρομου, με επίσημα έγγραφα καταγγέλλουν προς την Κυβέρνηση που τους εποπτεύει –βάσει του νόμου του επιτελικού κράτους και κατ’ επέκταση όλης της σιδηροδρομικής νομοθεσίας, εθνικής και ευρωπαϊκής- τις αντιξοότητες του σιδηροδρομικού δικτύου σε επίπεδο υποδομής, για τις οποίες απαιτούνταν στρατηγικός σχεδιασμός και προγραμματισμός, και δεν έγινε απολύτως τίποτα.

Να θυμίσω μόνο ότι την περίοδο 2020-2022 η χώρα βρισκόταν σε lockdown λόγω πανδημίας, άρα υπήρχαν ελάχιστα δρομολόγια, υπήρχε συνεπώς και άνεση χρόνου και άνεση χρηματοδότησης. Με πολύ απλά λόγια, υπήρχαν δυνατότητες επεμβάσεων στην υποδομή και δυνατότητα άμεσης ευρωπαϊκής χρηματοδότησης.

Παρ’ όλα αυτά, η τοπική τηλεδιοίκηση της Λάρισας παρέμεινε τυφλή. Δεν αποκαταστάθηκε ποτέ ούτε δόθηκαν εντολές από εσάς να αποκατασταθεί. Μιλάμε για ένα κόστος 100.000 ευρώ. Βέβαια για το μπάζωμα μέσα σε μια μέρα βρέθηκαν 700.000 ευρώ!

Κυρίες και κύριοι συνάδελφοι, θα το πω χωρίς περιστροφές. Ο κ. Καραμανλής ήξερε. Ο κ. Καραμανλής ήξερε και δεν έπραξε. Από το 2019 είχε πλήρη ενημέρωση, γραπτές αναφορές των μηχανοδηγών και των τεχνικών, αλλεπάλληλες προειδοποιήσεις των συνδικαλιστών, συνεχείς εκκλήσεις των επιθεωρητών ασφαλείας.

Παρ’ όλα αυτά, τα τρένα να κινούνται στα τυφλά χωρίς τηλεδιοίκηση, χωρίς ETCS, χωρίς λειτουργικά συστήματα έγκαιρης προειδοποίησης. Συκοφάντησε όσους προειδοποιούσαν. Αντί να θωρακίσει το δίκτυο, στόχευε τους αγγελιοφόρους. Αποκαλούσε τους εργαζομένους καταστροφολόγους. Μιλούσε για κέντρο τηλεδιοίκησης στη Λάρισα, ένα κέντρο που δεν λειτούργησε ποτέ, όπως παρουσιάστηκε. Παράλληλα, έδωσε παράνομη έγκριση σε πρόσληψη σταθμάρχη χωρίς τα προβλεπόμενα προσόντα, ο οποίος βέβαια στη συνέχεια επιχειρήθηκε –αμέσως μετά τη σύγκρουση- να μετατραπεί και στον μοναδικό αποδιοπομπαίο τράγο. Ο κ. Καραμανλής, λοιπόν, διέθετε τα κονδύλια για τέσσερα ολόκληρα χρόνια. Παρ’ όλα αυτά, δεν ολοκλήρωσε ούτε το 1/3 των κρίσιμων έργων ασφαλείας.

Πριν ένα μήνα περίπου η Κυβέρνηση, ο κ. Μητσοτάκης, μάς παρουσίασε ένα νέο μνημόνιο συνεργασίας με την ιταλική Hellenic Train για επενδύσεις σε τρένα και υποδομές. Βέβαια, κύριε Πρωθυπουργέ, τελευταία φορά που υπεγράφη αντίστοιχο μνημόνιο επί υπουργίας του Καραμανλή με την ιταλική εταιρεία, προβλέπονταν από πλευράς εταιρείας επενδύσεις τουλάχιστον 645 εκατομμυρίων ευρώ και από την πλευρά της Κυβέρνησης υλοποίηση συγκεκριμένων τεχνικών έργων και συστημάτων ασφαλείας.

Η τελική λοιπόν σύμβαση που ήρθε και ψηφίστηκε στη Βουλή τον Ιούλιο του 2022 ήταν δραστικά τροποποιημένη. Ο κ. Καραμανλής περιόρισε τις υποχρεώσεις της εταιρείας για επενδύσεις από –τουλάχιστον- 645 εκατομμύρια ευρώ σε μόλις 77 εκατομμύρια ευρώ, αλλά ταυτόχρονα παρέλειψε και απάλειψε τις υποχρεώσεις που είχε αναλάβει η Κυβέρνηση να ολοκληρώσει το περίφημο ETCS και τη σηματοδότηση.

Η μη ολοκλήρωση λοιπόν αυτών των έργων συνετέλεσε στο να μην είναι δυνατόν να αποτραπεί η τραγωδία των Τεμπών. Για να κάνετε εκπτώσεις, κύριε Πρωθυπουργέ, σε μια εταιρεία, κάνατε εκπτώσεις στην ασφάλεια με την οποία λειτουργεί ο ελληνικός σιδηρόδρομος.

Το πλέγμα όμως των σχέσεων Κυβέρνησης και Hellenic Train δεν σταματά εκεί. Κινείται από τη μεταχείριση των προσώπων που συνεχίζουν να μιλούν για τα Τέμπη. Την ώρα λοιπόν, που έφτανε η δικογραφία στη Βουλή για ενδεχόμενες ποινικές ευθύνες του τέως Υπουργού κ. Καραμανλή, απολύεται αναιτιολόγητα από την εταιρεία ο μηχανοδηγός της Hellenic Train, ο κ. Γενιδούνιας, ουσιώδης μάρτυρας για τη δίκη των Τεμπών.

Κύριε Πρόεδρε, ζητώ λίγο την ανοχή σας.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε όμως, κύριε Μεϊκόπουλε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Και φτάνουμε –και θα ολοκληρώσω με αυτό το τελευταίο- στα γεγονότα που συντελέστηκαν στη Βουλή λίγες μέρες πριν το τραγικό δυστύχημα των Τεμπών. Το θυμάμαι μέχρι και σήμερα ακόμα. Ήμουν εγώ ο Βουλευτής στον οποίο απαντούσε ο κ. Καραμανλής και είχε και το θράσος να εγγυάται για την ασφάλεια των τρένων, να εγγυάται για την ασφάλεια συνολικά του σιδηροδρομικού δικτύου και εγκαλούσε εμένα και τους Βουλευτές του ΣΥΡΙΖΑ ότι θα έπρεπε να ντρεπόμαστε γιατί είμαστε αδιάβαστοι.

Προσέξτε κάτι, κύριε Μητσοτάκη. Ο κ. Καραμανλής εδώ πέρα μέσα εγγυήθηκε για την ασφάλεια των τρένων λέγοντας ότι επειδή έχουμε ΥΔΗ, δηλαδή Υποχρεώσεις Δημόσιας Υπηρεσίας, είναι ασφαλή τα τρένα. Σοβαρά μιλάμε;

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Μεϊκόπουλε. Σας παρακαλώ κλείστε. Έχετε κάνει μια μεγάλη χρονική υπέρβαση.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Σήμερα λέτε, κύριε Μητσοτάκη, ότι οι αρμόδιοι για την ασφάλεια δεν έχουν οι ίδιοι υποχρεώσεις…

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε. Σας παρακαλώ.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** …δηλαδή το Υπουργείο Μεταφορών, αλλά η ΡΑΣ, δηλαδή ότι τότε ο κ. Καραμανλής δεν ήξερε τι έλεγε και σήμερα ξέρετε τι λέτε εσείς.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Μεϊκόπουλε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Έχετε χάσει πραγματικά την μπάλα.

Κλείνω με ένα τελευταίο θέμα.

**ΠΡΟΕΔΡΕΥΩΝ (Αθανάσιος Μπούρας):** Όχι, όχι. Ολοκληρώσατε.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Λίγα δευτερόλεπτα, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Ολοκληρώσατε. Σας ευχαριστώ πολύ. Δεν είναι δυνατόν. Έχετε πάει κοντά στα εννέα λεπτά.

**ΑΛΕΞΑΝΔΡΟΣ ΜΕΪΚΟΠΟΥΛΟΣ:** Να είστε καλά.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ πολύ.

(Στο σημείο αυτό την Προεδρική Έδρα καταλαμβάνει ο Πρόεδρος της Βουλής κ**. ΝΙΚΗΤΑΣ ΚΑΚΛΑΜΑΝΗΣ**)

**ΠΡΟΕΔΡΟΣ (Νικήτας Κακλαμάνης):** Καλείται στο Βήμα ο Πρωθυπουργός κ. Κυριάκος Μητσοτάκης.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

Έχετε τον λόγο, κύριε Πρόεδρε.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Κυρίες και κύριοι συνάδελφοι, δεν θα κρύψω ότι προβληματίστηκα πολύ πριν παραστώ στη σημερινή συνεδρίαση. Έχουμε μιλήσει πολλές φορές σε αυτή την Αίθουσα για την τραγωδία των Τεμπών και έχω αναφερθεί εκτενώς στη δικιά μου ερμηνεία όχι μόνο για το τι προκάλεσε αυτό το περιστατικό, αλλά κυρίως για το πώς θα το αντιμετωπίσουμε από εδώ και στο εξής και κυρίως για το πώς θα κάνουμε τα τρένα μας πιο ασφαλή.

Η σημερινή συνεδρίαση όμως, όσον αφορά εμένα προσωπικά, έχει μία ιδιαιτερότητα και δεν θα ήθελα, σε καμία περίπτωση, η παρουσία μου εδώ να εκληφθεί ως έστω και μία έμμεση νομιμοποίηση –ούτε καν συμβολική θα έλεγα- μιας διαδικασίας που μου αποδίδει προσωπικά κατηγορίες αδιανόητες!

Δεν θα μπορούσα, όμως, κυρίες και κύριοι συνάδελφοι, να μην αντιδράσω σε μία χυδαία απόπειρα των τεσσάρων πιο μικρών κομμάτων της Αντιπολίτευσης να μετατρέψουν ένα συλλογικό δράμα σε μία άθλια πολιτική σκευωρία, φτάνοντας στο πιο ακραίο -και για αυτό είμαι σήμερα εδώ- με αιχμή το τραγικό δυστύχημα στα Τέμπη να κατηγορήσουν τον Πρωθυπουργό της χώρας για εσχάτη προδοσία, με άλλα λόγια, να συκοφαντήσουν εμένα και τη Νέα Δημοκρατία –ως τι;- ως τάχα υπονομευτές του πολιτεύματος με στόχο την κατάλυσή του με την ίδια ακριβώς κατηγορία με την οποία δικάστηκαν οι χουντικοί πραξικοπηματίες και οι έξι της Μικρασιατικής Καταστροφής. Είναι μία αθλιότητα εναντίον της παράταξης που επανέφερε τη δημοκρατία στην Ελλάδα!

(Χειροκροτήματα από την πτέρυγα της Νέας Δημοκρατίας)

Και ναι, είναι μία αθλιότητα και εναντίον ενός εκλεγμένου Πρωθυπουργού με συντριπτική λαϊκή εντολή σε τρεις διαδοχικές αναμετρήσεις.

(Χειροκροτήματα από την πτέρυγα της Νέας Δημοκρατίας)

Η εξέλιξη αυτή θα ήταν πράγματι γελοία, αν δεν ήταν ταυτόχρονα και επικίνδυνη, γιατί μόνο έτσι, δυστυχώς, μπορεί να χαρακτηριστεί η σύμπραξη τριάντα δύο Βουλευτών της άκρας Δεξιάς και της άκρας Αριστεράς σε μία κοινή πρωτοβουλία λαϊκισμού, πρωτοβουλία νομικά παντελώς έωλη, γιατί η προτεραιοποίηση και η δικαστική αναβάθμιση της υπόθεσης των Τεμπών δεν μπορεί προφανώς να ερμηνευτεί καθ’ οποιονδήποτε τρόπο ως προσπάθεια ανατροπής του πολιτεύματος, αλλά μια πρωτοβουλία που δεν συγκρούεται απλά με την αλήθεια και τη λογική, συγκρούεται και με την ίδια την ηθική από αυτό το ετερόκλητο σχήμα σκοπιμότητας. Αυτός ο νέος συνεταιρισμός της τοξικότητας της κ. Κωνσταντοπούλου μαζί με τους κύριους Βελόπουλο, Κασσελάκη και Νατσιό δεν είναι, βέβαια, κάτι καινούργιο επί της ουσίας. Τον έχουμε ξαναζήσει σε λίγο διαφορετικές εκφάνσεις στις πάνω και στις κάτω πλατείες και στη μοιραία διακυβέρνηση του 2015. Τότε η αγκαλιά της κ. Κωνσταντοπούλου φιλοξενούσε άλλους, τον Πάνο Καμμένο, τον Γιάνη Βαρουφάκη και τη Χρυσή Αυγή, για να αποδειχθεί έτσι ότι ο πολιτικός αμοραλισμός πάντοτε ενώνει τα άκρα, καθώς τελικά έχουν τις ίδιες επιδιώξεις.

(Χειροκροτήματα από την πτέρυγα της Νέας Δημοκρατίας)

Λυπάμαι, αλλά δέκα χρόνια μετά κάποιοι φαίνεται να νοσταλγούν ακόμα τις κρεμάλες στο Σύνταγμα. Και αν η ιστορία επαναλαμβάνεται εν προκειμένω ως φάρσα, τότε θα έλεγα ότι κάποιοι ίσως επιδιώκουν να ξαναστήσουν εκεί στο Σύνταγμα χορούς και πανηγύρια, γιορτάζοντας το δημοψήφισμα, το οποίο παραλίγο να ρίξει την Ελλάδα στον γκρεμό.

Μόνο που τώρα έχετε -τρεις παρόντες και ο ένας απών- νέους ρόλους και διαλέξατε για σκηνικό τον χαμό πενήντα επτά ζωών, κάτι που κάνει τον καιροσκοπισμό σας ακόμα πιο απεχθή και σας καθιστά όχι μόνο αδιόρθωτους, αλλά και ανοιχτά επικίνδυνους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Στον δρόμο χάθηκαν ή τους σκοτώσατε;

**ΠΡΟΕΔΡΟΣ (Νικήτας Κακλαμάνης):** Σιωπή! Σιωπή, κυρία Κωνσταντοπούλου!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δημοκρατικά!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Όπως ήδη εξήγησα, θεωρώ τη συγκεκριμένη εκτροπή του κοινοβουλευτισμού και προσβολή της ίδιας της δημοκρατικής τάξης και γι’ αυτό και αρνούμαι να συζητήσω το περιεχόμενό της. Δεν πρόκειται να καταστήσω συνομιλητή μου κανένα συκοφάντη!

(Χειροκροτήματα από την πτέρυγα της Νέας Δημοκρατίας)

Ούτε και θα γίνω συνένοχος σε μια δραματική υποβάθμιση του πολιτικού διαλόγου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Με τον Βορίδη κυβερνάτε!

**ΠΡΟΕΔΡΟΣ (Νικήτας Κακλαμάνης):** Ηρεμήστε!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ήρεμη είμαι.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Αυτό θέλετε, αλλά δεν θα σας κάνουμε τη χάρη –ξέρετε- διότι αν μπαίναμε στη δικιά σας λογική, τότε ο πολιτικός διάλογος θα κατέληγε σε ένα αποκρουστικό σύνολο με άναρθρες κραυγές χωρίς όρια -ειδικεύεστε εξάλλου σε αυτές- μια ζούγκλα στην οποία θα επικρατεί εκείνος ή εκείνη με το μεγαλύτερο θράσος και τον περισσότερο κυνισμό.

(Χειροκροτήματα από την πτέρυγα της Νέας Δημοκρατίας)

Αυτό, όμως, δεν θα ήταν δημοκρατία, θα ήταν μία εφιαλτική καρικατούρα της στην οποία στοχεύει αυτός ο νέος λαϊκισμός των άκρων.

Εξαρχής, λοιπόν, δηλώνω ότι δεν είμαι εδώ για καμία εσχάτη προδοσία, για κανένα κακούργημα, για καμία άλλη απίθανη επινόηση.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αθώος!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δίνω το «παρών» για να τιμήσω και να τιμήσουμε τα θύματα των Τεμπών, επιμένοντας στη θέση ότι την κάθαρση σε αυτό το δράμα μπορεί τελικά να τη φέρει μόνο η ανεξάρτητη δικαιοσύνη και με τον φυσικό δικαστή να κρίνει όποιο πολιτικό πρόσωπο σχετίζεται με την υπόθεση, ειδικά από τη στιγμή που το ζητά και ο ίδιος.

Αποφάσισα, λοιπόν, να βρεθώ ακόμα μία φορά σήμερα εδώ για να καταγγείλω και μία Αντιπολίτευση που επί δύο ολόκληρα χρόνια δηλητηριάζει την κοινή γνώμη με ψέματα γύρω από αυτό το τραγικό δυστύχημα σε μια προσπάθεια όχι να βρεθεί η αλήθεια -που ουδέποτε σας ενδιέφερε- ούτε να διορθωθούν λάθη, τα οποία πρώτοι από όλους εμείς ομολογήσαμε και να αποκτήσουμε επιτέλους ασφαλέστερα τρένα.

Έναν και μόνο στόχο είχατε και έχετε με αφορμή την τραγωδία των Τεμπών: Να πέσουν η Κυβέρνηση και ο Μητσοτάκης. Γι’ αυτό και επί τόσους μήνες ξετυλίχτηκε μια τόσο μεθοδική προσπάθεια να μετατραπεί το ανθρώπινο πένθος σε κομματικό πάθος και μια εθνική τραγωδία περίπου σε πολιτική κρίση.

Ήρθε, όμως, η πραγματικότητα και διέλυσε τους μύθους.

Πού πήγαν, αλήθεια, κύριοι της Αντιπολίτευσης, τώρα τα ξυλόλια και τα λαθρεμπόρια; Και είχαν και το θράσος κάποιοι να πουν ότι δεν τα είπαν ποτέ αυτά από αυτό το Βήμα!

(Χειροκροτήματα από την πτέρυγα της Νέας Δημοκρατίας)

Πού πήγαν, κύριε Βελόπουλε, τα βαγόνια - φαντάσματα, τα όπλα - μυστήρια προς την Ουκρανία;

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Έγιναν νεκροί στα Τέμπη, αυτό έγιναν!

**ΠΡΟΕΔΡΟΣ (Νικήτας Κακλαμάνης):** Ηρεμία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Οι εξαφανισμένοι νεκροί!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γελάτε, κύριε Μητσοτάκη;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σταμάτησε η τυμβωρυχία άσχετων μεταξύ τους περιστατικών. Μέχρι και θανάτους βρήκατε να φορτώσετε σε αυτήν την Κυβέρνηση και σε εμένα προσωπικά, μην τυχόν και χαλάσει η άθλια σκευωρία την οποία στήσατε.

Και ακόμα και το μπάζωμα εγκαταλείφθηκε από τους ίδιους τους σκηνοθέτες του.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ξεμπάζωμα…

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και αυτό που μένει είναι ο αναστοχασμός του κάθε καλοπροαίρετου πολίτη και βέβαια, τα κοινά διδάγματα από μία ακόμα οδυνηρή εμπειρία.

Πρέπει να κλείσει αυτός ο τραυματικός κύκλος που δοκίμασε τη συνοχή της κοινωνίας, δοκίμασε τα αντανακλαστικά της δημοκρατίας, δοκίμασε μέχρι και τις αντοχές της δικαιοσύνης που πολύ συχνά βρέθηκε στο δικό σας στόχαστρο, ώστε να αποδειχθεί ότι τελικά, όμως, η Ελλάδα του 2025 είναι πιο ώριμη, μπορεί να ξεχωρίζει την ποινική ευθύνη -και ειδικά την ποινική ευθύνη σε βαθμό κακουργήματος- από την πολιτική ευθύνη για μία τόσο σοβαρή υπόθεση. Μπορεί να ξεχωρίζει τα έγκυρα πορίσματα από τις αυθαίρετες υποθέσεις και μπορεί, τέλος, να διακρίνει το εύλογο κοινό ενδιαφέρον από τη μονομερή κομματική εμπάθεια. Διότι πλέον νομίζω ότι όλοι αντιλαμβάνονται ότι αυτή η κατηγορία περί εσχάτης προδοσίας, την οποία συνυπέγραψαν τριάντα δύο Βουλευτές του Κοινοβουλίου…

**ΝΙΚΟΛΑΟΣ ΒΡΕΤΤΟΣ:** Είμαστε υπερήφανοι!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και είστε και υπερήφανοι που τη συνυπογράψατε!

**ΠΡΟΕΔΡΟΣ (Νικήτας Κακλαμάνης):** Ηρεμία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν είναι παρά το ύστατο αδιέξοδο μιας απόπειρας να χτυπηθεί η Κυβέρνηση και να οδηγηθεί η χώρα σε αστάθεια. Νομίζω, όμως, ότι γίνεται ήδη μπούμερανγκ κατά των εμπνευστών της.

Όσο για τα περίφημα αιτήματα της κοινωνίας, μάλλον αποδείχτηκαν φθηνές κατασκευές. Αλίμονο αν η ελληνική κοινωνία ήταν η κ. Ζωή Κωνσταντοπούλου και η καινούργια ετερόκλητη παρέα σας! «Η ζωή είναι αλλού», για να θυμηθούμε και το βιβλίο του Μίλαν Κούντερα.

(Χειροκροτήματα από την πτέρυγα της Νέας Δημοκρατίας)

Και για τους ίδιους λόγους δεν θέλω να σχολιάσω και αναλυτικά την πρόταση του ΠΑΣΟΚ. Εξάλλου, το έκαναν και οι εισηγητές μας και οι πρώτοι ομιλητές μας, όπως θα το κάνουν και οι υπόλοιποι.

Επισημαίνω μόνο, κύριε Ανδρουλάκη, ότι το αβάσιμο των ισχυρισμών των πολιτικών μας αντιπάλων δεν σημαίνει ότι το κράτος δεν εκτέθηκε στα Τέμπη. Κάθε άλλο. Γι’ αυτό και η έρευνα θα πρέπει να αναδείξει την αλήθεια σε κάθε επίπεδο, σε προσωπικό, σε διοικητικό και ασφαλώς και στο πολιτικό, αλλά όχι με όρους λαϊκών δικαστηρίων, αλλά με την ψυχραιμία και την αμεροληψία που μόνο η δικαιοσύνη διαθέτει σε μια σύγχρονη δημοκρατία.

Γι’ αυτό και θεωρώ ότι η εισήγηση της Νέας Δημοκρατίας και η πρότασή της είναι απολύτως σαφής. Εμείς δεν διαπιστώνουμε επαρκείς ενδείξεις ποινικής ευθύνης για στελέχη της Νέας Δημοκρατίας, αλλά δεν θέλουμε και καμία σκιά στη διερεύνηση. Κι αν συμφωνούμε με τη σύσταση προκαταρκτικής επιτροπής είναι γιατί είναι ο πιο σύντομος δρόμος για να φτάσουν τελικά τα πολιτικά πρόσωπα, των οποίων η δικογραφία έχει διαβιβαστεί στη Βουλή, στον φυσικό τους δικαστή. Και αυτό το οποίο διαχωρίζει τη δική μας παράταξη -θα επανέλθω στο θέμα αυτό στη συνέχεια- είναι ότι έχουν το θάρρος να το ζητήσουν οι ίδιοι.

Το κλειδί όμως, κυρίες και κύριοι συνάδελφοι -και αυτό θα έπρεπε κάποια στιγμή να απασχολήσει τουλάχιστον τα σοβαρά κόμματα αυτής της Αίθουσας, τα κόμματα που ενδιαφέρονται πραγματικά για τη βιωσιμότητα του κοινοβουλευτισμού μας- είναι ο διαχωρισμός της πολιτικής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποια είναι αυτά;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Μην ανησυχείτε, εσείς δεν ανήκετε σε αυτή κατηγορία. Δεν ανήκετε σε αυτήν την κατηγορία! Μην ξύνεστε στην γκλίτσα του τσοπάνη. Δεν ανήκετε σ’ αυτή την κατηγορία!

(Χειροκροτήματα από την πτέρυγα της Νέας Δημοκρατίας)

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Εσείς δεν ανήκετε σ’ αυτήν την κατηγορία!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς δεν ανήκετε σ’ αυτήν την κατηγορία!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σίγουρα ούτε εσείς, κυρία Κωνσταντοπούλου!

Ας δούμε ποιος είναι τελικά ο διαχωρισμός της πολιτικής και της ποινικής ευθύνης. Αναρωτιέμαι αν κάθε αστοχία σε οποιονδήποτε τομέα της διοίκησης ενοχοποιεί αυτόματα ποινικά και μάλιστα σε βαθμό κακουργήματος, όπως προτείνετε εσείς, τον πολιτικό προϊστάμενο.

Ας πάρουμε, λοιπόν, ένα απτό παράδειγμα, κυρίες και κύριοι συνάδελφοι. Ας πάρουμε ένα έργο που είναι πολύ γνωστό, ειδικά στον ΣΥΡΙΖΑ. Αναφέρομαι στον αυτοκινητόδρομο Πατρών - Πύργου. Φαντάζομαι πως όλοι θα συμφωνούσαμε ότι το έργο αυτό θα έπρεπε να είχε ολοκληρωθεί πριν από αρκετά χρόνια. Επίσης, όλοι συμφωνούμε ότι στον δρόμο αυτόν έχουν χαθεί άδικα πολλές ανθρώπινες ζωές και σίγουρα, φαντάζομαι, αν είχαμε έναν σύγχρονο αυτοκινητόδρομο, θα υπήρχαν περισσότερες πιθανότητες αυτοί οι άνθρωποι να μην είχαν χάσει τη ζωή τους.

Όλοι φαντάζομαι πως συμφωνούν ότι το έργο αυτό καρκινοβάτησε με ευθύνη, δεν θα πω μόνο μίας, αλλά σίγουρα μίας κυβέρνησης και άλλων κυβερνήσεων και τώρα φτάνει επιτέλους να ολοκληρώνεται και θα παραδοθεί εντός των επόμενων μηνών.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Και ο ΒΟΑΚ.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Το ίδιο ισχύει και για τον ΒΟΑΚ. Βεβαίως!

Ερωτώ λοιπόν, κύριε Φάμελλε: Εάν, λοιπόν, σήμερα στην παλιά οδό Πατρών - Πύργου γίνει ένα, ο μη γένοιτο, θανατηφόρο δυστύχημα, σύμφωνα με τη δική σας λογική, ποινικά υπεύθυνος θα πρέπει να είναι ο νυν Υπουργός Υποδομών που κατασκευάζει το έργο και όλοι οι προκάτοχοί του. Και σας ρωτώ: Σας φαίνεται λογικό αυτό; Διότι ακριβώς αυτή είναι η αναλογία την οποία χρησιμοποιείτε για την ποινική ευθύνη.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Δεν είναι σοβαρά πράγματα αυτά!

(Θόρυβος στην Αίθουσα)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σας ενοχλεί!

Αυτό ακριβώς κάνετε. Δεν κάνετε τίποτα διαφορετικό.

Ας πάμε και σε μία άλλη τραγωδία που ίσως σας ευαισθητοποιήσει λίγο περισσότερο. Πάμε, λοιπόν, στο Μάτι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Έγκλημα ήταν, κύριε Μητσοτάκη!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έγκλημα ήταν και στο Μάτι. Έγκλημα ήταν στο Μάτι, κυρία Κωνσταντοπούλου;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως και ήταν έγκλημα!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Έγκλημα και στο Μάτι, λοιπόν!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Συμψηφισμό κάνετε, κύριε Μητσοτάκη;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πάμε, λοιπόν, στο Μάτι.

**ΠΡΟΕΔΡΟΣ (Νικήτας Κακλαμάνης):** Ηρεμήστε, σας παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Βεβαίως και ήταν έγκλημα!

**ΠΡΟΕΔΡΟΣ (Νικήτας Κακλαμάνης):** Δεν καταγράφεται τίποτα από τις διακοπές.

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Η παράταξή μας…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Συμψηφισμό κάνει!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν κάνω κανέναν συμψηφισμό. Εξηγώ…

**ΓΕΩΡΓΙΟΣ ΚΑΡΑΜΕΡΟΣ:** Τυμβωρυχία κάνετε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εσείς, κύριοι συνάδελφοι, κάνετε «Τεμπωρυχία», όχι τυμβωρυχία! Αυτό κάνετε! Μη μιλάτε για τυμβωρυχία, ειδικά εσείς!

(Χειροκροτήματα από την πτέρυγα της Νέας Δημοκρατίας)

**ΓΕΩΡΓΙΟΣ ΚΑΡΑΜΕΡΟΣ:** Εσείς το ξεκινήσατε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πάμε, λοιπόν, στο Μάτι. Στο Μάτι ο ίδιος ο εισαγγελέας αναφέρθηκε ρητά στην έλλειψη του «112» επισημαίνοντας ότι αν υπήρχε αυτό το εργαλείο της έγκαιρης ενημέρωσης των πολιτών στο Μάτι, σίγουρα θα είχαμε γλιτώσει ανθρώπινες ζωές. Η Νέα Δημοκρατία άσκησε πολιτική κριτική, θα έλεγα ακόμα περισσότερο για την άθλια θεωρία συγκάλυψης, μιας και μιλάμε για συγκάλυψη. Αυτό κι αν ήταν συγκάλυψη, το σόου που στήσατε εκείνο το βράδυ στο Μάτι με τον κ. Τσίπρα να ρωτάει πότε πετάνε τα αεροπλάνα. Αυτό ήταν συγκάλυψη σε ζωντανή αναμετάδοση!

(Χειροκροτήματα από την πτέρυγα της Νέας Δημοκρατίας)

Όμως, εμείς δεν διανοηθήκαμε ποτέ να αναζητήσουμε ποινικές ευθύνες. Ούτε ζητήσαμε ποινικές ευθύνες από τους πολιτικούς προϊσταμένους.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Γιατί;

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ούτε εξεταστική κάνατε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και βέβαια, αυτή είναι η μεγάλη μας διαφορά. Τότε οι Υπουργοί δεν βρήκαν και τίποτα λάθος στο τι έκαναν, ενώ αυτή η Κυβέρνηση ανέλαβε αμέσως και το πολιτικό βάρος και την πολιτική ευθύνη αυτής της τραγωδίας. Και τα στελέχη της πιστεύοντας στην αθωότητά τους είναι πρόθυμα να εμφανιστούν ενώπιον της δικαιοσύνης. Πότε στην ιστορία της Μεταπολίτευσης έχει γίνει κάτι ανάλογο από την κυβερνητική πλειοψηφία, η οποία με τη σύμφωνη γνώμη στελεχών της να παραπέμπει ουσιαστικά στελέχη της στο δικαστικό συμβούλιο μόνο και μόνο για να μπορέσουν αυτά να βρουν, όπως τα ίδια αισθάνονται, πραγματική δίκαιη αντιμετώπιση.

(Χειροκροτήματα από την πτέρυγα της Νέας Δημοκρατίας)

Αυτή η στάση αρχής και συνέπειας είναι στο πλαίσιο μιας ευρύτερης άποψης που έχει η παράταξή μας και εγώ προσωπικά υπέρ της αλλαγής του νόμου περί ευθύνης Υπουργών.

Και να πω και κάτι ακόμα. Αυτή η άποψη δεν είναι τωρινή. Να σας γυρίσω πίσω στο 1994, σε μία ομιλία την οποία έκανε από αυτό το Βήμα ο Κωνσταντίνος Μητσοτάκης, όταν κατηγορήθηκε τότε για ανάμειξή του…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Για τις υποκλοπές!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** …στην περιβόητη υπόθεση της ιδιωτικοποίησης της τσιμεντοβιομηχανίας του Ηρακλή.

Έλεγε, λοιπόν, ο Κωνσταντίνος Μητσοτάκης από αυτό το Βήμα: «Στην πραγματικότητα ο νόμος αυτός, ο νόμος περί ευθύνης Υπουργών, λειτουργεί σε βάρος της πολιτικής ζωής, γιατί ακριβώς χρησιμοποιείται από τα κόμματα ως όπλο λασπολογίας για υποθέσεις οι οποίες αν βρισκόντουσαν στα χέρια της δικαιοσύνης, θα είχαν ξεκαθαρίσει αμέσως. Οι Υπουργοί, λοιπόν,» -συνέχιζε- «πρέπει να δικάζονται, όπως και οι υπόλοιποι πολίτες». Να, λοιπόν, γιατί μετά από τόσα χρόνια αυτή η παράταξη κινείται ακριβώς σε αυτή την κατεύθυνση.

Θέλω να θυμίσω ότι η Νέα Δημοκρατία είναι αυτή που κατήργησε από το 2019 την περίφημη αποσβεστική προθεσμία, με σκοπό τα τυχόν αδικήματα πολιτικών προσώπων να μην παραγράφονται γρήγορα.

**ΘΕΟΦΙΛΟΣ ΞΑΝΘΟΠΟΥΛΟΣ:** Πρόταση του ΣΥΡΙΖΑ ήταν αυτή!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και εμείς την ψηφίσαμε!

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Μητσοτάκη, τα ξεχάσατε όλα; Και η Νέα Δημοκρατία ψήφισε, αλλά εμείς την προτείναμε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Προσωπικά δε, από το 2006 ως απλός Βουλευτής έχω καταθέσει αντίστοιχη πρόταση.

**ΘΕΟΦΙΛΟΣ ΞΑΝΘΟΠΟΥΛΟΣ:** Εύγε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και εδώ θα πρέπει να προβληματιστούμε πολύ και εν όψει της επόμενης συνταγματικής Αναθεώρησης για το ποιος πρέπει τελικά να είναι ο ρόλος της Βουλής στην ποινική διερεύνηση τέτοιων υποθέσεων.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …(Δεν ακούστηκε)

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Και εμείς θα προτείνουμε την αναθεώρηση του άρθρου 86, έτσι ώστε να περιοριστεί ο ρόλος της Βουλής και οι υποθέσεις να φτάνουν πιο γρήγορα στον φυσικό δικαστή.

(Θόρυβος - Διαμαρτυρίες)

Αυτό δεν θέλετε, κυρίες και κύριοι της Αντιπολίτευσης; Δεν θέλετε, τελικά, οι πολιτικοί να δικάζονται από τον φυσικό τους δικαστή; Δεν το θέλετε, γιατί θα σας στερηθεί η δυνατότητα να κάνετε…

**ΝΙΚΟΛΑΟΣ ΠΑΠΠΑΣ:** Κάνεις ότι δεν καταλαβαίνεις, ε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Εσείς, κύριε Παππά…

**ΝΙΚΟΛΑΟΣ ΠΑΠΠΑΣ:** Ναι, τι;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είστε «13 - 0» καταδικασμένος από το Ειδικό Δικαστήριο! Σταματήστε να μιλάτε πια!

(Χειροκροτήματα από την πτέρυγα της Νέας Δημοκρατίας)

Εσείς πήγατε στη δικαιοσύνη, όχι γιατί το κόμμα σας το ήθελε, και καταδικαστήκατε!

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, θα ήθελα τον λόγο επί προσωπικού!

Να μη φύγεις όμως πάλι! Να κάτσεις στην Αίθουσα, όχι να φύγεις!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Πώς να θέλετε, λοιπόν, να μην αλλάξει το άρθρο; Εσείς καταδικαστήκατε από τη δικαιοσύνη, από το ανώτατο δικαστήριο, με μία βαριά ατιμωτική κατηγορία για οποιονδήποτε πολιτικό!

Ύστερα απ’ όλα αυτά…

**ΝΙΚΟΛΑΟΣ ΠΑΠΠΑΣ:** Επί προσωπικού ζητώ τον λόγο. Να κάτσεις να ακούσεις, όμως, να μην φύγεις!

**ΠΡΟΕΔΡΟΣ (Νικήτας Κακλαμάνης):** Ελάτε, κύριε Παππά! Ελάτε!

**ΝΙΚΟΛΑΟΣ ΠΑΠΠΑΣ:** Έρχομαι, αλλά δεν κάθεται!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Σιγά τα αίματα! Σιγά λίγο! Σιγά!

**ΝΙΚΟΛΑΟΣ ΠΑΠΠΑΣ:** Σιγά τα αίματα, λέει!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δεν θα μας δείρετε κιόλας! Σιγά! Σιγά!

(Χειροκροτήματα από την πτέρυγα της Νέας Δημοκρατίας)

Σιγά, κύριε «13-0»! Σιγά!

(Χειροκροτήματα από την πτέρυγα της Νέας Δημοκρατίας)

**ΝΙΚΟΛΑΟΣ ΠΑΠΠΑΣ:** Κύριε Πρόεδρε, γενναιότης! Είναι πρόκληση αυτό!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Είναι καιρός να γυρίσουμε την πλάτη σε όσους επιμένουν να διχάζουν και να δηλητηριάζουν την κοινωνία και πολύ περισσότερο σε μία τέτοια συγκυρία, όπου γύρω μας εκδηλώνονται πρωτοφανείς αλλαγές, πόλεμοι, γεωπολιτικές ανατροπές, οικονομικές αναταράξεις, μία πραγματικά κινούμενη άμμος, στην οποία η Ελλάδα μένει, ευτυχώς, μακριά και σταθερή, διατηρώντας την εσωτερική σιγουριά και σταθερότητα και συνεχίζοντας, παρά τις δυσκολίες, την αναπτυξιακή μας τροχιά.

Νομίζω ότι το καθήκον των πολιτικών δυνάμεων θα έπρεπε να είναι να σηκώσουμε το βλέμμα μακριά από αυτόν τον τοξικό και εσωστρεφή μικρο-ανταγωνισμό, να δούμε τη μεγάλη εικόνα η οποία διαμορφώνεται στον παγκόσμιο χάρτη, κυρίως με το πρόσφατο δεδομένο της σύγκρουσης Ισραήλ - Ιράν που μπορεί να φέρει αλυσιδωτές συνέπειες στην περιοχή μας. Και αυτό απαιτεί, προφανώς, εγρήγορση σε ό,τι αφορά τα εθνικά μας θέματα. Δεν θα κάνουμε σήμερα αυτή τη συζήτηση, αλλά θα ήμουν πολύ ανοικτός να την κάνουμε όποτε τα κόμματα της Αντιπολίτευσης το θέλουν…

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ή όποτε μας τρίζουν τα δόντια…

**ΔΗΜΗΤΡΙΟΣ ΜΑΝΤΖΟΣ:** Εμείς δεν θέλουμε;

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Ε, εδώ είμαστε! Εξάλλου, να θυμίσω, κύριε Μάντζο, ότι από τον Υπουργό Εξωτερικών όλα τα κόμματα έχουν τακτικότατη ενημέρωση για τα θέματα της εξωτερικής πολιτικής. Δεν το διαψεύδετε, φαντάζομαι…

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ενέργειες θεσμικές δεν βλέπουμε από την Κυβέρνηση!

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):**  Ενέργειες από τον Υπουργό Εξωτερικών δεν βλέπουμε!

**ΚΥΡΙΑΚΟΣ ΜΗΤΣΟΤΑΚΗΣ (Πρόεδρος της Κυβέρνησης):** Δυστυχώς, και σήμερα θα αποδειχθεί, αν κρίνω τουλάχιστον από το κλίμα, το οποίο πάτε να διαμορφώσετε, ότι είστε πολύ κατώτεροι των περιστάσεων. Είστε όμηροι του παρελθόντος, το οποίο μηδενίζει κάθε θετική προσπάθεια. Εγκλωβισμένοι στις αντιφάσεις σας, στο μένος σας απέναντι στην Κυβέρνηση -και τολμώ να πω, και σε μένα προσωπικά- αδυνατείτε να προτείνετε οποιαδήποτε θετική λύση.

Αρκεί να σκεφτεί κανείς, κύριε Υπουργέ Υγείας, ότι πρόσφατα υπήρξαν και κόμματα τα οποία τοποθετήθηκαν μέχρι και αρνητικά για τη διανομή κατ’ οίκον των φαρμάκων στους ασφαλισμένους του ΕΟΠΥΥ!

Όμως, αυτό, τελικά, ξέρετε, δεν είναι αντιπολίτευση στην Κυβέρνηση. Νομίζω ότι είναι αντιπολίτευση στον πολίτη και στην ίδια την κοινωνία. Το βλέπουμε παντού αυτό να εκδηλώνεται: «Όχι» στο Συμβούλιο της Επικρατείας που δικαιώνει τη λειτουργία των μη κρατικών πανεπιστημίων…

(Χειροκροτήματα από την πτέρυγα της Νέας Δημοκρατίας)

«Όχι» σε όλα. «Ναι» στο τίποτα, ένα αδιόρθωτο «ναι» στη μιζέρια και στην καθήλωση.

Η δική μας απάντηση σε αυτόν τον παραλογισμό, δυστυχώς, όσων επιδιώκουν να εκτρέψουν τη χώρα από την πορεία σιγουριάς και προόδου που έχει χαράξει, είναι η συνέχιση του έργου μας και η θετική μας ατζέντα απέναντι σε αυτή την τυφλή άρνηση των δυνάμεων της Αντιπολίτευσης και, πάνω από όλα, τα χειροπιαστά μας λόγια απέναντι στις ακοστολόγητες άναρθρες κραυγές σας.

Όλα αυτά συγκροτούν και την προσωπική μου θεώρηση για τη σημερινή συνεδρίαση, μια συνεδρίαση που είναι σίγουρο ότι θα περάσει στο χθες σύντομα, μαζί και με τα κόμματα που την προκάλεσαν.

Σας ευχαριστώ.

(Όρθιοι οι Βουλευτές της Νέας Δημοκρατίας χειροκροτούν ζωηρά και παρατεταμένα)

**ΠΡΟΕΔΡΟΣ (Νικήτας Κακλαμάνης):** Καλείται στο Βήμα ο Αρχηγός της Αξιωματικής Αντιπολίτευσης…

**ΝΙΚΟΛΑΟΣ ΠΑΠΠΑΣ:** Επί προσωπικού, κύριε Πρόεδρε! Δεν γίνεται αυτό!

**ΠΡΟΕΔΡΟΣ (Νικήτας Κακλαμάνης):** Καλείται στο Βήμα ο Αρχηγός της Αξιωματικής Αντιπολίτευσης κ. Ανδρουλάκης Νίκος.

Έχει ζητήσει τον λόγο πριν από εσάς.

**ΝΙΚΟΛΑΟΣ ΠΑΠΠΑΣ:** Ναι, αλλά για προσωπικό ζήτημα…

**ΠΡΟΕΔΡΟΣ (Νικήτας Κακλαμάνης):** Δεν υπάρχουν προσωπικά τώρα εδώ!

**ΝΙΚΟΛΑΟΣ ΠΑΠΠΑΣ:** Δεν υπάρχουν;

Α, πάλι φεύγει!

**ΠΡΟΕΔΡΟΣ (Νικήτας Κακλαμάνης):** Δεν υπάρχουν προσωπικά.

**ΝΙΚΟΛΑΟΣ ΠΑΠΠΑΣ:** Και θα λέει ό,τι θέλει και θα το βάζει στα πόδια;

**ΠΡΟΕΔΡΟΣ (Νικήτας Κακλαμάνης):** Ηρεμήστε!

Κύριε Πρόεδρε, έχετε τον λόγο.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ναι, αλλά υπάρχει προσωπική προσβολή! Δεν είναι προσβολή όλο αυτό;

**ΝΙΚΟΛΑΟΣ ΠΑΠΠΑΣ:** Ούτε να ακούσει τον Ανδρουλάκη δεν κάθεται!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Το μαντιλάκι του ξέχασε ο Πρωθυπουργός!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

(Θόρυβος στην Αίθουσα)

**ΠΡΟΕΔΡΟΣ (Νικήτας Κακλαμάνης):** Ηρεμήστε!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Ο Πρωθυπουργός ξέχασε το μαντιλάκι του! Παρακαλώ να του το μεταφέρετε!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΝΙΚΟΛΑΟΣ ΠΑΠΠΑΣ:** Ειδοποιήστε τον να γυρίσει, κύριε Πρόεδρε, ξεκινά ο Ανδρουλάκης!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Κύριε Πρόεδρε, κυρίες και κύριοι συνάδελφοι, σήμερα στη Βουλή παρακολουθήσαμε μία ακόμη παράσταση με τίτλο «Μητσοτάκης ο κυνηγημένος», σε μια προσπάθεια ο θύτης να εμφανιστεί ως θύμα. Μπροστά σε μια εθνική τραγωδία όπως αυτή των Τεμπών, που χάθηκαν άδικα πενήντα επτά ανθρώπινες ζωές, ο Πρωθυπουργός επιλέγει να μη λογοδοτήσει, να μην αναλάβει καμία ευθύνη, να μη δώσει καμία ουσιαστική απάντηση. Αντίθετα, έστησε το σκηνικό της αυτοθυματοποίησης, λες και το δράμα είναι δικό του και όχι πενήντα επτά οικογενειών που έχασαν τα συγγενικά τους πρόσωπα στα Τέμπη. Η προσπάθεια να μετατρέψει τη σημερινή συζήτηση σε μια προσωπική πολιτική αφήγηση είναι πραγματικά φθηνή και θλιβερή. Η κοινωνία απαιτεί αλήθεια και δικαιοσύνη και όχι στρεψοδικίες, υποκρισίες και επικοινωνιακά παιχνίδια, σαν αυτά όπου πρωταγωνιστεί για άλλη μια φορά η Νέα Δημοκρατία.

Βεβαίως, για να είμαι ακριβοδίκαιος, η σημερινή του θεατρική προσωπική παράσταση έχει και χορηγούς. Και δεν εννοώ οικονομικούς χορηγούς, όπως έχει συνηθίσει και όπως πιστοποιήθηκε στην υπόθεση της Ομάδας Αλήθειας όπου μάθαμε ότι ιδιώτες χρηματοδοτούν ιδιώτες, που όμως ήταν στελέχη της Νέας Δημοκρατίας, υπάλληλοι της Νέας Δημοκρατίας -ένα σκάνδαλο ακόμη στις πλάτες σας- αλλά πολιτικούς χορηγούς.

Σήμερα, λοιπόν, οι πολιτικοί χορηγοί επέτρεψαν στον κ. Μητσοτάκη, με κατηγορίες που δεν αφορούν τη συγκεκριμένη δικογραφία, να δραπετεύσει από τα μεγάλα ερωτήματα και από τα παιχνίδια που κάνει με τους θεσμούς και από την αθώωση του κ. Καραμανλή για τις κακουργηματικές του ευθύνες, παρουσιάζοντας τον εαυτό του ως θύμα. Το αποτέλεσμα είναι αντί να απολογείται, που για δεύτερη φορά αθωώνει σήμερα τον Υπουργό του για τις κακουργηματικές του ευθύνες και να μη διστάζει, αλλά να επιτίθεται. Δηλαδή, από απολογούμενος, επιτιθέμενος.

Ποιος, λοιπόν, είναι το θύμα, κύριε Μητσοτάκη; Εσείς; Εσείς είστε θύμα, που προστατεύσατε τον κ. Καραμανλή για να μη διερευνηθούν οι κακουργηματικές του ευθύνες σχετικά με τη σύμβαση 717; Είστε θύμα;

Έχουμε, λοιπόν, για την ιστορία της σύμβασης 717 μία φοβερή πρωτοτυπία. Ακούστε, παρακαλώ. Δεκαέξι μη πολιτικά πρόσωπα διώκονται για ηθική αυτουργία στην κακουργηματική απιστία του Υπουργού σας και εσείς δεν επιτρέψατε αυτός να οδηγηθεί στη δικαιοσύνη!

Ακούστε ποιος είναι το θύμα! Αυτός που έδεσε τα χέρια της δικαιοσύνης για τη σύμβαση 717 παρουσιάστηκε σήμερα εδώ ως το θύμα της υπόθεσης!

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Είναι, λοιπόν, το θύμα ο κ. Μητσοτάκης, που έστειλε τον στενότερο του συνεργάτη απεσταλμένο στα Τέμπη, για να αλλοιώσει τον τόπο της τραγωδίας; Και λέει σήμερα «Αυτά που λέτε είναι παράλογα»;

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Μα, διερευνάται από τη δικαιοσύνη και αυτός και οι υπόλοιποι που έμεναν σε αυτό το γραφείο που πήρε τις αποφάσεις αλλοίωσης του τόπου της τραγωδίας. Ποιος, λοιπόν, συνωμοσιολογεί; Ή ποιος υποτιμά τη δικαιοσύνη και τους θεσμούς, όταν εκστομίζει τέτοια επιχειρήματα στη Βουλή των Ελλήνων; Και βέβαια, χωρίς να ενημερώσει τις δικαστικές αρχές ο συγκεκριμένος Υπουργός, ο κ. Τριαντόπουλος, απευθείας αναθέσεις, απευθείας μεταδόσεις, e-mail, εμπλεκόμενο όλο το Μαξίμου, αλλά «να μην λειτουργήσει η προανακριτική επιτροπή».

Ποιος είναι το θύμα, λοιπόν, αυτός που χαρακτήριζε «ευαγγέλιο» το κρατικό πόρισμα του ΕΟΔΑΣΑΑΜ που με κατήγγειλε, όπως κατήγγειλε και άλλους, κατά τη διαδικασία της πρότασης δυσπιστίας, ότι κακώς δεν ψηφίσαμε την ίδρυση του ΕΟΔΑΣΑΑΜ και ξαφνικά μας καταγγέλλει γιατί επικαλεστήκαμε το πόρισμα του ΕΟΔΑΣΑΑΜ, ενώ μας κατήγγειλε προηγουμένως, ότι δεν ψηφίσαμε τον ΕΟΔΑΣΑΑΜ. Μιλάμε για «βέρτιγκο», επειδή εμπιστευτήκαμε το κρατικό πόρισμα. Ποιος είναι το θύμα, αυτός που δεν επέτρεψε να λειτουργήσει σωστά η προανακριτική επιτροπή, που καταπάτησε το Σύνταγμα; Δεν ήταν η «κακιά στιγμή», αλλά ένα μεθοδευμένο σχέδιο συγκάλυψης των ευθυνών της Νέας Δημοκρατίας, όπως συμβαίνει και σήμερα.

Ποιος λοιπόν είναι το θύμα; Εσείς που δεν έχετε απαντήσει ακόμη, μετά από πάνω από δύο χρόνια; Ποιος άλλαξε τα όρια ηλικίας, για να γίνει το ρουσφέτι του σταθμάρχη με τις τραγικές συνέπειες και μετά σας φταίει -λέει- το Σύνταγμα για την αξιοκρατία στο Δημόσιο. Δεν έχουμε αξιοκρατία, γιατί -λέει- στον κ. Μητσοτάκη φταίει το Σύνταγμα, ενώ ο ίδιος δεν εφαρμόζει τους νόμους που ψηφίζει. Ενώ ο ίδιος συμπεριφέρεται στο κράτος ως λάφυρο. Λάφυρο για τους φίλους, τους κολλητούς και τους ισχυρούς, αλλά τον εμποδίζει το Σύνταγμα. Ποιος είναι, λοιπόν, το θύμα. Αυτός που είπε ψέματα στον ελληνικό λαό ότι υπάρχει απόφαση της ελληνικής δικαιοσύνης που λέει ότι δεν υπάρχουν χαλκιδευμένες συνομιλίες, ενώ γνωρίζει ότι η δικαιοσύνη –μιλάω- για αυτά που διαθέτει η ίδια και όχι γι’ αυτά που στείλατε, λίγες ώρες μετά την τραγωδία σε φιλικά μέσα μαζικής ενημέρωσης; Έχετε το θράσος σήμερα να εμφανίζεστε ως θύμα;

Αγαπητοί συνάδελφοι ο κύριος Πρωθυπουργός στην απέλπιδα προσπάθεια αυτοθυματοποίησής του, πέτυχε την αυτογελοιοποίησή του. Είπε δημόσια ότι το άρθρο 291 του Ποινικού Κώδικα, που το ΠΑΣΟΚ επικαλείται στην πρόταση του σήμερα αφορά την κλοπή υλικού. Δηλαδή, είπε ο Πρωθυπουργός της χώρας ότι το 291 το οποίο επικαλείται ο κ. Μπακαΐμης και για το οποίο διώκονται οι γενικοί διευθυντές του υπουργείου, είναι για κλέφτες καλωδίων. Μα, είναι σοβαρός αυτός ο Πρωθυπουργός; Ποιος του τα λέει αυτά τα πράγματα; Στο βωμό τού να αποδείξει ότι αυτά που λέμε εμείς δεν ευσταθούν νομικά, υπονομεύει και τη δικαστική έρευνα και την πορεία της στη Βουλή των Ελλήνων; Ε, λίγη ντροπή! Λίγη ενσυναίσθηση!

(Χειροκροτήματα από την πτέρυγα ΠΑΣΟΚ - Κινήματος Αλλαγής)

Μιλάμε για νεκρούς. Έπρεπε να ντρέπεστε -και αυτός προσωπικά- για τα ψεύδη που εκστομίζει και τη φθηνή προπαγάνδα. Οι δικές σας μεθοδεύσεις και ανακολουθίες είναι αυτές που ευθύνονται -κυρία Μπακογιάννη ακούστε λίγο-, γιατί αυτές εξέθρεψαν τη συνωμοσιολογία και την καχυποψία στην κοινή γνώμη.

Αφήστε, λοιπόν, και άλλοι χρησιμοποίησαν ακραία σενάρια, αλλά και εσείς δώσατε πολύ μεγάλο περιθώριο, διότι σας βόλευε, όπως και σήμερα, να απαντάτε στην ακρότητα και όχι στα στοιχειοθετημένα νομικά επιχειρήματα. Γι’ αυτό είπατε μερικές παρόλες και μετάφύγατε, διότι τα δύσκολα ερωτήματα, που θα ακολουθήσουν δεν είναι εύκολο να τα απαντήσει κανείς, με νομική και πολιτική λογική. Μάλιστα, ο Πρωθυπουργός έφτασε στο σημείο να κάνει και τον πραγματογνώμονα, λίγες μέρες μετά την τραγωδία. Είπε ότι «το απίθανο σενάριο, μπορεί να είναι και πιθανό», αλλά μετά τον πειράζει η συνωμοσιολογία και στην υπόθεση αυτή. Αγαπητοί συνάδελφοι, η Νέα Δημοκρατία κάνει ό,τι έκανε και με τις υποκλοπές. Ομερτά! Εσωκομματική ομερτά! Για να κλείσουν, όμως, τα στόματα των εμπλεκομένων προσώπων είτε λέγεται Καραμανλής είτε διοικητής της ΕΥΠ είτε ανιψιός, διότι αν ανοίξουν τα στόματα δεν τον ξεπλένει τίποτα. Αν είχαν διερευνηθεί τα σκάνδαλα της εποχής του, όπως θα γινόταν σε κάθε άλλη ευρωπαϊκή χώρα, δεν θα μπορούσε να σταθεί ούτε λεπτό όχι ως Πρωθυπουργός ή ωςΑρχηγός της Νέας Δημοκρατίας, αλλά ούτε καν ως Βουλευτής του Ελληνικού Κοινοβουλίου. Έχει το θράσος, όμως, να παρουσιάζεται σήμερα απευθείας από θύτης, θύμα.

Κυρίες και κύριοι, σήμερα η Βουλή των Ελλήνων έχει ένα σημαντικό χρέος ηθικό, πολιτικό, θεσμικό. Να υπηρετήσει την αλήθεια και τη δικαιοσύνη.

Οφείλουμε να διερευνήσουμε πλήρως και χωρίς συμψηφισμούς την ενδεχόμενη ποινική ευθύνη πρώην Υπουργών και Υφυπουργών Μεταφορών για τις πράξεις τους, για τις παραλείψεις τους που συνέβαλαν συστηματικά στη δημιουργία ενός εγκληματικά επισφαλούς σιδηροδρομικού δικτύου, με τραγική κατάληξη την τραγωδία των Τεμπών.

Η πρόταση του ΠΑΣΟΚ, αφορά στη σύσταση Ειδικής Κοινοβουλευτικής Επιτροπής για τη διενέργεια προκαταρκτικής εξέτασης κατά οκτώ πολιτικών προσώπων. με αντικείμενο τη διερεύνηση ενδεχόμενης τέλεσης του εγκλήματος της διατάραξης της ασφάλειας των συγκοινωνιών άρθρο 291 του Ποινικού Κώδικα.

Σε αυτό το σημείο, θέλω να ξεκαθαρίσω δύο πράγματα: Πρώτον, η επιλογή των πολιτικών προσώπων και Υπουργών και Υφυπουργών, δεν κρύβει καμία πολιτική σκοπιμότητα. Αφορά δύο διαφορετικές κυβερνήσεις και γίνεται αποκλειστικά βάσει των αρμοδιοτήτων στα δημοσιευμένα ΦΕΚ. Τόσο καθαρά.

Δεύτερον, διευκρινίζουμε ευθύς, εξαρχής, γιατί εδώ γίνεται συστηματική προπαγάνδα από την πλευρά της Νέας Δημοκρατίας. Δεν τους αποδίδουμε πρόσθεση ότι ήθελαν να σκοτώσουν ανθρώπους, όπως επιχειρείτε να παρουσιάσετε. Εξετάζουμε, το κατά πόσον, γνώριζαν την επισφάλεια και παρ’ όλα αυτά, και ανέχτηκαν και επέτρεψαν τη λειτουργία ενός δικτύου, εκθέτοντας σε κίνδυνο ανθρώπινες ζωές. Αυτό, εμείς ζητάμε να ελεγχθεί εάν έχουν ποινική ευθύνη οι αρμόδιοι και αυτό μας το αρνείστε, κύριοι της Νέας Δημοκρατίας. Αντίθετα, εσείς δεν θέλετε να γίνει αυτή η κουβέντα, γιατί ξέρετε ότι είστε βαρύτατα εκτεθειμένοι.

Η δική σας πρόταση είναι κομμένη και ραμμένη, με σκοπό την απαλλαγή, -υπογραμμίζω την απαλλαγή- των πολιτικών σας στελεχών, χωρίς καν να φτάσουν σε δίκη. Γιατί φοβάστε τη δικαιοσύνη και δεν της λύνετε τα χέρια; Γιατί; Γιατί της δένετε τα χέρια πισθάγκωνα με το δικό σας κατηγορητήριο σήμερα; Γιατί; Θα το πω ευθέως, εάν δεν περάσει η δική μας πρόταση, τότε ενταφιάζεται η διερεύνηση του κακουργήματος και όλοι οι υπεύθυνοι θα πέσουν στα «μαλακά». Διότι αυτό επιδιώκετε. Απέναντι, λοιπόν, στη σοβαρή και νομικά στέρεη πρόταση του ΠΑΣΟΚ, εσείς σήμερα «κατασκευάσατε» ένα ψεύτικο κατηγορητήριο, για να ρίξετε στάχτη στα μάτια του ελληνικού λαού ότι τάχα οδηγείτε τον Υπουργό σας στη δικαιοσύνη, ενώ στην πραγματικότητα, με αυτό το ψεύτικο κατηγορητήριο, τον αθωώνετε από σήμερα!

Αυτή είναι η Νέα Δημοκρατία και μάλιστα, πιστεύω ακράδαντα, ότι δεν θα είχατε κανέναν ενδοιασμό να απαλλάξετε τον κ. Καραμανλή με την ψήφο σας, όπως κάνατε και στην 717, εάν δεν είχαν βγει εκατοντάδες χιλιάδες άνθρωποι στους δρόμους, διότι σας κατάλαβαν.

Αντί, λοιπόν, να ακολουθήσετε τη δική μας πρόταση, που αφορά στη δικογραφία Μπακαΐμη, κατασκευάζετε μια κατηγορία ,που δεν έχει καμία σχέση με τη δικογραφία. Για να τον απαλλάξετε, από σήμερα στήνετε ένα θέατρο του παραλόγου εις βάρος της ποιότητας της δημοκρατίας, της δικαιοσύνης και της αλήθειας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Ποια, λοιπόν, κατηγορία τού αποδίδετε;

Άκου, παρακαλώ, ελληνικέ λαέ: Ό,τι αποστέρησε πόρους και προσωπικό με σκοπό να βλάψει τον ΟΣΕ! Καμία σχέση δηλαδή με τη δικογραφία που έχει έρθει. Δηλαδή έρχεται η σημερινή κυβέρνηση, κυβέρνηση ευρωπαϊκής χώρας, και προτείνει προανακριτική επιτροπή, -ενώ υπάρχει δικογραφία ώριμη στη Βουλή των Ελλήνων από τον ανακριτή της Λάρισας, με συγκεκριμένα, ολοκληρωμένα στοιχεία, που πιστοποιούν συγκεκριμένα εγκλήματα, για τα οποία διώκονται οι γενικοί διευθυντές-, αφήνει στην άκρη τη δικογραφία και εμφανίζει ένα κατασκευασμένο κατηγορητήριο.

Εσείς είστε φιλοευρωπαϊστές, δημοκράτες; Ο Υπουργός Δικαιοσύνης νομικός δεν είναι; Και σήμερα λέτε σε 11 εκατομμύρια Ελλήνων ότι στέκεται η πρότασή σας για προανακριτική. Είστε ένα «πλυντήριο» της διαπλοκής και των πολιτικών ευθυνών της Κυβέρνησης Νέας Δημοκρατίας.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Και σήμερα εσείς, οι Βουλευτές της, πρέπει να σταθείτε απέναντι στη συνείδησή σας. Αξιολογήστε σε τι περιπέτειες και τι παιχνίδια σάς βάζουν συμμέτοχους, κύριοι Βουλευτές της Νέας Δημοκρατίας.

Τότε, όμως, στην 717 λέγατε, -όπως το λέτε και σήμερα, αν δεν κάνω λάθος-, -ότι ο Υπουργός δεν έχει καμία σχέση με την ασφάλεια των τρένων! Το υπονόησε και ο Πρωθυπουργός. Έφερε και παράδειγμα. Άλλοι έχουν φέρει το παράδειγμα του ΒΟΑΚ. Σήμερα μας είπε ένα άλλο παράδειγμα.

Δεν έχει, λοιπόν, ο Υπουργός καμία σχέση με την ασφάλεια του σιδηροδρόμου. Ωραία.

Τι θεσπίζει, λοιπόν, η πρόταση της Νέας Δημοκρατίας; Σε παγκόσμια πρωτοτυπία το μοντέλο Υπουργών ανεύθυνων και διακοσμητικών. Δηλαδή μας λέτε ότι ο κάθε Υπουργός δεν έχει καμία ευθύνη για τις αρμοδιότητές του.

Τι είδους, λοιπόν, κυβερνήσεις θα έχει από σήμερα και στο μέλλον ο ελληνικός λαός, αν επικρατήσει η δική σας νομική και πολιτική φιλοσοφία;

Το Δικαστικό Συμβούλιο επί της ουσίας με αυτή την κατηγορία την κατασκευασμένη δεν θα έχει καμία άλλη επιλογή από το να τον αθωώσει τον κ. Καραμανλή. Δημιουργεί, λοιπόν, δεδικασμένο εάν απορριφθεί σήμερα η πρόταση του ΠΑΣΟΚ και θάβεται οριστικά το κακούργημα για τον κ. Καραμανλή και για τα υπόλοιπα πολιτικά πρόσωπα. Το Δικαστικό Συμβούλιο θα διερευνήσει μόνο το δικό σας πλημμέλημα. Σε αυτό άλλωστε αποσκοπείτε.

Γνωρίζετε καλά ότι ψεύδεστε, όταν λέτε ότι υπάρχει η δυνατότητα το συμβούλιο να αναβαθμίσει την κατηγορία που του στέλνετε. Με την απόρριψη της πρότασής μας, που είναι η μόνη που στέκεται νομικά, και με την ψεύτικη δική σας κατηγορία που επινοήσατε, επιδιώκετε να δέσετε τα χέρια των δικαστών, επιδιώκετε να τους απαγορεύσετε κάθε έρευνα για τις ευθύνες για ένα συγκεκριμένο κακούργημα που αφορά την ανασφάλεια και την επικινδυνότητα.

Το άρθρο 86 του Συντάγματος -και θέλω να σταθούμε σε αυτό- τους επιβάλλει να διερευνήσουν μέσα στο πλαίσιο που τους ορίζει η Βουλή. Γι’ αυτό εσείς σήμερα ορίζετε ένα στενό πλαίσιο, για να μην τους επιτρέψετε να πάνε παραπέρα για να φτάσουν στο κακούργημα. Άρα, αυτό το περιοριστικό πλαίσιο γίνεται γιατί εν τέλει όχι απλά δεν εμπιστεύεστε τη δικαιοσύνη, γιατί φοβάστε μην γίνει καμία στραβή, αλλά επί της ουσίας τη φοβάστε τη δικαιοσύνη. Δεν αφήνετε ελεύθερο το Δικαστικό Συμβούλιο να διερευνήσει αυτό που ήδη διερευνά ο κ. Μπακαΐμης για τους υπόλοιπους. Τόσο απλό είναι. Πείτε το στον ελληνικό λαό. Γιατί δεν αφήνετε αυτό που διερευνά ο κ. Μπακαΐμης για τους υπόλοιπους του Υπουργείου να το διερευνήσει και για τον Υπουργό; Για ποιον λόγο;

Εμείς, λοιπόν, με την πρότασή μας, που σας καλούμε να την ψηφίσετε όλοι, λύνουμε τα χέρια του Δικαστικού Συμβουλίου. Όλα τα υπόλοιπα είναι προφάσεις εν αμαρτίαις της Νέας Δημοκρατίας.

Άκουσα ως επιχείρημα το εξής: Πότε πρόλαβε το ΠΑΣΟΚ τόσο γρήγορα και έφτιαξε κατηγορητήριο, παρά την ογκωδέστατη δικογραφία; Εμείς κάναμε γρήγορα γιατί βασιστήκαμε στα πορίσματα της ίδιας της δικαιοσύνης. Εσείς αργήσατε γιατί ψάχνατε νομική κατασκευή, κύριοι της Νέας Δημοκρατίας. Αν ακολουθούσατε τον δικό μας τον δρόμο, θα τα κάνετε γρήγορα. Υπήρχαν τα πορίσματα. Άλλο να πάρεις τα πραγματικά και άλλο να περιμένεις να κατασκευάσεις τα ψεύτικα.

Κλείνετε, λοιπόν, τα μάτια μπροστά στα στοιχεία της δικογραφίας του εφέτη ανακριτή, διότι είναι αυτός που προσδιορίζει ότι ο κ. Καραμανλής είχε εποπτεία ως προς την ασφάλεια και δεν είναι διακοσμητικός, όπως λέτε εσείς. Και πώς προκύπτει αυτό; Προκύπτει εκ του νόμου ευθεία ειδική εποπτική λειτουργία και έλεγχος -αυτά τα λέει το κατηγορητήριο- από το Υπουργείο Υποδομών και Μεταφορών επί του διαχειριστή της σιδηροδρομικής υποδομής ΟΣΕ ως προς την ασφάλεια της σιδηροδρομικής κυκλοφορίας, παράλληλη και ανεξάρτητη εποπτεία μαζί με τη ΡΑΣ. Άρα το λέει ήδη η δικογραφία ότι δεν είναι διακοσμητικός.

Ξέρετε, λοιπόν, τι λέει το πόρισμα που σας διάβασα; Ότι αν δεν υπήρχε ο νόμος περί ευθύνης Υπουργών, για τον οποίο μάλιστα σήμερα αγωνιά ο Πρωθυπουργός πόσο γρήγορα θα τον αλλάξει, θα τον είχε ήδη καλέσει ο ανακριτής τον κ. Καραμανλή.

Άρα προσέξτε τι κάνετε εσείς σήμερα: Μην ψηφίζοντας την πρόταση του ΠΑΣΟΚ δεν επιτρέπετε στον ανακριτή, τον εμποδίζετε να κάνει με τον Καραμανλή ό,τι έχει κάνει με όλα τα μη πολιτικά πρόσωπα που δεν θωρακίζει το άρθρο 86. Και θέλετε, λέει, να το αλλάξετε. Ποιον κοροϊδεύετε; Το σημερινό σχέδιο είναι σχέδιο ομερτά, για να κλείσουν τα στόματα των εμπλεκομένων προσώπων.

Η υποκρισία, όμως, του Πρωθυπουργού δεν έχει όρια. Σήμερα έρχεται να καταγγείλει ότι η εσχάτη προδοσία εναντίον του δεν έχει σχέση με τη δικογραφία. Ναι, θα συμφωνήσω μαζί του σε αυτό. Δεν έχει σχέση με τη δικογραφία η κατηγορία για εσχάτη προδοσία. Είναι σωστό το επιχείρημα του Πρωθυπουργού. Τον ερωτώ όμως και ερωτώ και όλους εσάς: Έχει σχέση η δική σας κατηγορία με τη δικογραφία; Ποιον, λοιπόν, κοροϊδεύετε; Αυτών δεν έχει και τους καταγγέλλετε. Η δική σας έχει σχέση με τη δικογραφία;

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

Όπως σας βολεύει. «Με λένε Ρίζο και όπως θέλω τα γυρίζω» είναι ο κ. Μητσοτάκης. Έτσι είναι η κατάσταση. Τους καταγγέλλετε για κάτι και κάνετε το πανομοιότυπο σήμερα, ακριβώς το ίδιο. Αλλά δεν είναι μόνο αυτό. Το 2023 αμνηστεύσατε με την ψήφο σας τότε τον κ. Καραμανλή για την απόφασή του να επιστρέψει πάνω από 2 εκατομμύρια ευρώ στον ανάδοχο τότε της σύμβασης 717. Τώρα που οι επικοινωνιολόγοι σάς λένε να το κάνετε κάπως καλύτερο και φτιάξατε αυτό το κακόγουστο θέατρο συγκάλυψης.

Αυτό το σημερινό αποδεικνύει την ηθική, πολιτική και θεσμική σας παρακμή. Η ανοχή σάς κάνει να αποθρασύνεστε! Αυτό πιστοποιεί η εξέλιξη πολλών υποθέσεων: σκάνδαλο υποκλοπών, κόκκινων δανείων, ΟΠΕΚΕΠΕ και το ρεκόρ απευθείας αναθέσεων. Η διαφθορά σας πάει χέρι χέρι με την ατιμωρησία. Όσο αυξάνεται η ατιμωρησία, αυξάνεται και η διαφθορά. Αυτό έχετε καταφέρει. Συνεχώς θα βρίσκεστε μπροστά σε τέτοια φαινόμενα διότι σας λένε πρώτα απ’ όλα οι δικοί σας «αφού δεν την πληρώνει κανένας, ας συνεχίσουμε τα ίδια». Γι’ αυτό έχει γεμίσει ο τόπος σκάνδαλα, γι’ αυτό έχει πια κατοικοεδρεύσει στην Ελλάδα ο Ευρωπαίος Εισαγγελέας. Τότε όμως τον καταγγέλλατε στα κανάλια. Σήμερα τον αποδέχεστε και κλείνετε τον ΟΠΕΚΕΠΕ. Τελικά είναι καλός τώρα και κακός τότε; Και εκεί έχετε βέρτιγκο.

Πάμε τώρα σε άλλα επιχειρήματα. Γνώριζαν και δεν έπραξαν; Βεβαίως γνώριζαν. Τι ρωτάτε;

Έχουμε μέσα από τη δικογραφία -και θα διαβάσω μερικά, γιατί αξίζει- στοιχεία που αποδεικνύεται ότι είχε πλήρη εικόνα και ο κ. Καραμανλής και οι Υφυπουργοί του, πλήρη εικόνα. Ποιος λοιπόν δεν γνώριζε; Ποιος; Αυτός που 6 Σεπτεμβρίου 2021 -μιλάμε για τεκμήρια τώρα, όχι για ενδείξεις- του είπε τότε ο κ. Τσαλίδης, διευθύνων σύμβουλος της ΤΡΑΙΝΟΣΕ, με επιστολή εμπιστευτική, που την κοινοποίησε στον ΟΣΕ και στον ίδιο, ότι το δίκτυο βρίσκεται σε επικίνδυνη κατάσταση, κάνοντας μνεία σε δύο ατυχήματα, Δομοκό και Λευκοθέα Σερρών. Και μάλιστα προειδοποιούσε στην επιστολή για πιθανό συμβάν μέγιστης σοβαρότητας, όπως και έγινε.

Άρα πώς δεν ήξερε; Δεν ήξερε ότι μια μέρα μετά, 7-9-2021, η Πανελλήνια Ένωση Προσωπικού Έλξης σε εξώδικο προς το Υπουργείο επισημαίνει τραγική κατάσταση στο δίκτυο, που είχε ήδη γνωστοποιηθεί από τις 26-8-2020 λόγω έλλειψης συστημάτων ασφαλείας;

**ΠΡΟΕΔΡΕΥΩΝ (Αθανάσιος Μπούρας):** Ολοκληρώστε, όμως, κύριε Πρόεδρε, γιατί έχει εξαντληθεί ο χρόνος.

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Στις 14-6-2021 η Πανελλήνια Ένωση Σταθμαρχών στέλνει πάλι επιστολή. Ο ΟΣΕ-ΡΑΣ δηλώνει ανησυχία για την ασφάλεια των συρμών. Αν τα διαβάσω είναι πάρα πολλά.

Μάλιστα στις 13 Δεκεμβρίου του 2021 -καταλήγω με τη Ρυθμιστική Αρχή Σιδηροδρόμων- κάνει επίσημη παρέμβαση. Η φράση της είναι συνταρακτική: «Η παρέμβασή μας αυτή απορρέει από τη βαθύτατη ανησυχία μας για την ασφάλεια των σιδηροδρομικών μεταφορών στη χώρα μας».

Και μετά είχαμε πενήντα επτά νεκρούς! Κι εσείς τον χειροκροτούσατε! Και σήμερα τον αθωώνετε! Ντροπή σας! Πραγματικά ντροπή σας.

Κι είχε έρθει από αυτό εδώ το Βήμα να λέει «Μα τι μου λέτε τώρα εμένα;». Για ποια ασφάλεια μιλάτε, όταν είχε δέκα-δώδεκα επιστολές επίσημες, από φορείς, από οργανισμούς, από διοικητές, που του έλεγαν ότι κάποια στιγμή όπως πάμε θα συμβεί το μοιραίο, όπως και συνέβη.

Αλλά εσείς σήμερα ψηφίζετε την αθώωσή του.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Πρόεδρε, σας παρακαλώ θερμά. Ο Πρωθυπουργός έκανε υπέρβαση, έξι λεπτά και σαράντα επτά δευτερόλεπτα. Έχετε ήδη εντεκάμισι λεπτά, σας παρακαλώ θερμά να κλείσετε.

**ΔΗΜΗΤΡΙΟΣ ΜΠΙΑΓΚΗΣ:** Δείξτε ανοχή, κύριε Πρόεδρε!

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Θα δείξετε λίγο ανοχή.

**ΠΡΟΕΔΡΕΥΩΝ (Αθανάσιος Μπούρας):** Πόσο άλλο;

**ΝΙΚΟΛΑΟΣ ΑΝΔΡΟΥΛΑΚΗΣ (Πρόεδρος του ΠΑΣΟΚ - Κινήματος Αλλαγής):** Λέτε μετά ότι δεν ισχύει το επιχείρημα, έκαναν ό,τι μπορούσαν. Τους κατηγορείτε ότι δεν έκαναν ό,τι μπορούσαν. Εσείς λέτε ότι έκαναν ό,τι μπορούσαν. Ακούσαμε να λέτε ότι «είχε φτάσει η τηλεδιοίκηση στο 75%», ψευδεπίγραφο επιχείρημα.

Εμείς δεν λέμε ότι δεν έγινε τίποτα. Εμείς λέμε ότι δεν ολοκληρώθηκε τίποτα για να περιφρουρήσει την ασφάλεια των επιβατών. Η τηλεδιοίκηση ήταν μια από τις αναγκαίες δικλείδες ασφαλείας. Σύμφωνα με τον ανακριτή εφέτη, Λάρισας κανένα από τα συστήματα που θα μπορούσαν να αποτρέψουν το δυστύχημα δεν λειτουργούσε.

Η πολιτική ηγεσία όφειλε να επιβλέπει. Δεν το έκανε. Και κυρίως όφειλε να μην επιτρέψει τη λειτουργία του δικτύου, εφόσον γνώριζε την επικινδυνότητά του. Είχε ευθύνη να μειώσει τις ταχύτητες, να περιορίσει τα δρομολόγια, να παρέμβει με κάθε τρόπο, άμεσα. Δεν το έκανε.

Όσο δε για την περίπτωση του κ. Σπίρτζη, η τραγική κατάσταση του σιδηροδρόμου, οι μεγάλες καθυστερήσεις στην 717, οι διάφορες προειδοποιήσεις, καθώς και η κατάργηση της δεύτερης θέσης σταθμάρχη ξεκινούν ήδη από τη θητεία του. Γι’ αυτό ξεκινήσαμε από το 2016 μέχρι σήμερα. Τα λέω όλα αυτά για να καταλάβει ο ελληνικός λαός πόσο τεκμηριωμένη και πάνω στη δικογραφία είναι η σημερινή μας πρόταση.

Το άρθρο 291 λοιπόν είναι ξεκάθαρο. Εσείς πάτε να το αποφύγετε, γιατί γνωρίζετε σήμερα ότι βάσει αυτού πιθανόν να καταδικαστούν οι γενικοί διευθυντές, άρα και τα πολιτικά πρόσωπα που καλύπτετε.

Εγώ σας καλώ να σοβαρευτείτε την ύστατη στιγμή. Να σταματήσετε την προπαγάνδα, να σταματήσετε να ποτίζετε με ψέμα τον ελληνικό λαό. Μπορεί να έχετε πάρει διαζύγιο από την αλήθεια, αλλά σκεφτείτε ότι στο τέλος υπάρχει συνείδηση και απλή λογική.

Εμείς λοιπόν καταθέσαμε κλείνοντας ένα αίτημα σύστασης Ειδικής Κοινοβουλευτικής Επιτροπής, που δεν είναι πυροτέχνημα, δεν είναι πολιτικό παιχνίδι. Είναι το αποκορύφωμα ενός θεσμικού αγώνα, που δίνουμε για τη δικαιοσύνη. Πραγματοποιήσαμε μια αλληλουχία ενεργειών, βασιζόμενοι πάντα σε απτά στοιχεία και δεδομένα. Εμείς ούτε εργαλειοποιήσαμε, ούτε λαϊκίσαμε, όπως κάνετε εσείς σε άλλες τραγωδίες.

Υπηρετήσαμε τρεις αρχές: να λάμψει η αλήθεια, να αποδοθεί δικαιοσύνη, να μην εξαιρεθεί κανείς από την έρευνα. Αυτές οι τρεις αρχές είναι η πυξίδα μας σε όλες μας τις κοινοβουλευτικές πρωτοβουλίες. Εμείς θα συνεχίσουμε τον αγώνα, τον θεσμικό αγώνα που από την αρχή, με όλες μας τις κινήσεις, προσπαθήσαμε να φέρει αποτελέσματα, όπως και σήμερα, για να διερευνηθούν οι κακουργηματικές πράξεις.

Δεν είμαστε όμως σε ουδέτερο χρόνο. Πρέπει να κλείσουμε κάθε χαραμάδα κινδύνου μη απόδοσης ευθυνών στα υπαίτια πολιτικά πρόσωπα. Γι’ αυτό λοιπόν σας καλώ, όλους τους Βουλευτές, όλων των κομμάτων, σήμερα να ψηφίσετε «ναι» στη σύσταση της Ειδικής Κοινοβουλευτικής Επιτροπής, που βασίζεται στο αίτημα του ΠΑΣΟΚ.

Το «ναι» αυτό είναι ένα «ναι» στην αλήθεια και τη δικαιοσύνη, είναι ένα «ναι» στη δικαίωση της μνήμης των θυμάτων, είναι ένα «ναι» στην αξιοπιστία της δημοκρατίας μας, γιατί όλοι εντέλει είμαστε υπόλογοι στον ελληνικό λαό. Σήμερα αναμετρώνται όλοι οι Βουλευτές με τη συνείδησή τους, τίποτα λιγότερο και τίποτα περισσότερο.

Σας ευχαριστώ πολύ.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Πρόεδρο.

Καλείται στο Βήμα ο Πρόεδρος της Κοινοβουλευτικής Ομάδας ΣΥΡΙΖΑ - Προοδευτική Συμμαχία κ. Σωκράτης Φάμελλος.

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Ευχαριστώ, κύριε Πρόεδρε.

Κυρίες και κύριοι Βουλευτές, κύριοι Υπουργοί, ξεκινώντας θέλω να πω ότι είναι προκλητικό το ότι λείπει από την Αίθουσα ο κ. Μητσοτάκης, ο οποίος μάλιστα είναι και στα πρόσωπα τα οποία ελέγχονται και είναι διπλά προκλητικό και πρέπει να ντρέπεται ότι ήρθε σήμερα να ζητήσει και τα ρέστα, να προσπαθήσει να βγει κι από πάνω.

Γιατί δύο χρόνια και τέσσερις μήνες από το έγκλημα των Τεμπών, που στοίχισε τη ζωή σε πενήντα επτά συμπολίτες μας, προκάλεσε τον βαρύ τραυματισμό τριάντα δύο και σωματικές βλάβες σε άλλους εκατόν σαράντα εννέα, δεν υπάρχουν απαντήσεις και δεν υπάρχουν απαντήσεις με ευθύνη προσωπικά του κ. Μητσοτάκη.

Γιατί δύο χρόνια και τέσσερις μήνες οι οικογένειες, αλλά και ο ελληνικός λαός απαιτούν οξυγόνο, απαιτούν να λειτουργήσει και η δικαιοσύνη αλλά και η Βουλή. Και γιατί παράλληλα το καθεστώς Μητσοτάκη κάνει ό,τι μπορεί για να μπαζώσει την αλήθεια. Αυτό συζητάμε σήμερα στην Ελληνική Βουλή: Να μπαζώσει την αλήθεια και για τις ευθύνες της Κυβέρνησης για τη σύγκρουση αλλά και για το σχέδιο Μαξίμου για τη συγκάλυψη και το μπάζωμα.

Αυτή την αλήθεια την ξέρει καλά η ελληνική κοινωνία. Σήμερα περίμενε απαντήσεις, και όχι να φύγει αφού προσπάθησε να βγει από πάνω ο κ. Μητσοτάκης. Η δικαιοσύνη και η Βουλή έχουν την ευθύνη να δώσουν αυτές τις απαντήσεις, ενώ η Κυβέρνηση δεν θέλει. Για τους πραγματικούς υπαίτιους της σύγκρουσης αλλά και του εγκλήματος του μπαζώματος που ακολούθησε.

Και έτσι όπως μεθοδεύεται η διαδικασία από την Κυβέρνηση δεν δίνονται απαντήσεις στην ελληνική κοινωνία, τροφοδοτεί ο κ. Μητσοτάκης μια νέα κρίση αξιοπιστίας της πολιτικής, στρέφει τον κόσμο, την κοινωνία κατά των λειτουργιών της Βουλής, μόνο και μόνο για να καλύψει τους δικούς του και τον εαυτό του. Κι αυτό είναι σοβαρό πρόβλημα της πολιτικής και της Βουλής και πρέπει να το συζητήσουμε για το πώς εμείς θα αντεπεξέλθουμε σε αυτόν τον κατήφορο που έχει επιλέξει.

Κυρίες και κύριοι Βουλευτές, η τραγωδία στα Τέμπη και η σύγκρουση φανέρωσαν με τον πιο οδυνηρό και σκληρό τρόπο ότι οι δεξιές κυβερνήσεις αλλά και το πελατειακό κράτος δρομολόγησαν την απαξίωση του σιδηροδρόμου, την πολυδιάσπαση του ΟΣΕ, την κακοδιαχείριση με σκάνδαλα, τις παράνομες κρατικές ενισχύσεις, τη διευκόλυνση της ιδιωτικοποίησης αλλά και την απώλεια πολύτιμων στελεχών. Αυτό το έργο ξεκίνησε με τη δήθεν εξυγίανση του κ. Χατζηδάκη. Δεν το ξεχνάμε.

Τότε ξεκίνησε και η απογύμνωση του ΟΣΕ από πολύτιμο προσωπικό. Και το έργο αυτό της μείωσης του προσωπικού το συνέχισε ο κ. Καραμανλής, ο οποίος ήρθε να αποδομήσει οτιδήποτε είχαμε διορθώσει κατά τη διακυβέρνηση ΣΥΡΙΖΑ.

Λόγω των πολιτικών της Νέας Δημοκρατίας το σιδηροδρομικό δίκτυο ήταν επικίνδυνο και δεν υπήρχαν συστήματα ασφαλείας και στελέχη. Σήμερα ο κ. Μητσοτάκης προσπάθησε να ξεφύγει από όλα αυτά, δεν είπε κουβέντα, και έφτασε να γυρίσει σε απύθμενα ψέματα, αναφερόμενος στο 2015 -που τον πονάει πολύ από ό,τι φαίνεται- και στη Χρυσή Αυγή, με την οποία διαδήλωναν μαζί στο μακεδονικό. Δεν τα ξεχνάμε αυτά, κύριε Μητσοτάκη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όμως, εφόσον τόλμησε με θράσος να μιλήσει για ηθική, θα θέσω εγώ ερωτήματα κι ας γυρίσει πίσω -αν έχει τα κότσια- να απαντήσει: Ποιος ευθύνεται για τη μείωση του προσωπικού στον ΟΣΕ από το 2019 μέχρι τη σύγκρουση των τρένων; Γιατί δεν αποκαταστάθηκε το τοπικό σύστημα τηλεδιοίκησης στη Λάρισα που καταστράφηκε τον Ιούλιο του 2019; Γιατί δεν έκανε τίποτα η Κυβέρνησή του για το δευτεροβάθμιο σύστημα στην Καρόλου που λειτουργούσε μέχρι το Μάιο του 2020, απαραίτητο για την ασφάλεια; Ποιος έδωσε το δικαίωμα στον κ. Καραμανλή να νομιμοποιεί παράνομες μετατάξεις προσωπικού, επικίνδυνες για την ασφάλεια; Ποιοι και γιατί δεν καθόρισαν τους εθνικούς κανόνες ασφάλειας που οι ίδιοι νομοθέτησαν με μεγάλα λόγια;

Θέλουμε μια ξεκάθαρη απάντηση: Γνώριζε ή όχι ο Πρωθυπουργός και οι Υπουργοί της Κυβέρνησης Μητσοτάκη την κατάσταση και την επικινδυνότητα του σιδηροδρόμου;

Εμείς θα καταθέσουμε ότι το γνώριζαν -το λέει και η δικογραφία- γιατί υπάρχει πληθώρα εγγράφων που ήταν σε γνώση και του Πρωθυπουργού και ήταν από υψηλόβαθμα στελέχη διορισμένα και από την Κυβέρνηση και από θεσμικούς, όπως ο Πρόεδρος της Επιτροπής Τηλεδιοίκησης και ο Πρόεδρος του ΟΣΕ.

Ποιος έθαψε τα εξώδικα των εργαζομένων; Για ποιον λόγο ενώ υπήρχε διπλή γραμμή, υπήρχαν δύο τρένα που κινούνταν το ένα κατά του άλλου με ιλιγγιώδη ταχύτητα για πάρα πολλή ώρα εκείνο το βράδυ; Ποιος ευθύνεται για την καθυστέρηση των έργων σηματοδότησης και τηλεδιοίκησης που η δική μας Κυβέρνηση είχε δρομολογήσει και θα παραδίδονταν σε ορίζοντα ενός χρόνου, μετά την ανάληψη της διακυβέρνησης από τον κ. Μητσοτάκη;

Ποιος φταίει, αν όχι και ο Πρωθυπουργός και ο αρμόδιος Υπουργός για τη μείωση των απαιτήσεων του Ελληνικού Δημοσίου από τη σύμβαση της Hellenic Train όπου οι επενδύσεις 645 εκατομμυρίων έγιναν 62 εκατομμυρίων και αφαιρέθηκαν τα έργα ασφάλειας; Δεν έγιναν όλα αυτά με την Κυβέρνηση της Νέας Δημοκρατίας;

Ποιος ευθύνεται για τα συνεχή συμβάντα που χτυπούσαν καμπανάκι για το επερχόμενο; Μέχρι και πτώση καλωδίου σημειώθηκε λίγες μέρες πριν από το δυστύχημα. Ποιος αγνόησε την προειδοποίηση της Εθνικής Αρχής Διαφάνειας, η οποία υπήρξε το 2021; Τι απαντάτε σε όλα αυτά; Τίποτα.

Παρακαλώ κύριε Πρόεδρε, κάντε και μια εξεταστική επιτροπή για να δούμε πόσες φορές είπε τη λέξη «Καραμανλής» ο κ. Μητσοτάκης. Πόσες φορές την είπε κυρίες και κύριοι της Νέας Δημοκρατίας; Γιατί δεν τολμάτε να μιλήσετε για το επίδικο; Τσιμουδιά! Και ξέρετε γιατί; Διότι έχετε ευθύνη, γιατί όλα αυτά έγιναν με την Κυβέρνηση της Νέας Δημοκρατίας. Αυτή είναι η αλήθεια. Το ξέρει όλη η Ελλάδα, το ξέρει και όλη η Ευρώπη.

Δεν μπορείτε να τα χρεώσετε έξι χρόνια πριν. Γι’ αυτό βρήκατε και αυτό το αποτυχημένο επιχείρημα για την εθνική οδό Πατρών - Πύργου. Τι βρήκε να πει τώρα ο κ. Μητσοτάκης; Για ένα έργο, του οποίο ο ίδιος ακύρωσε τις συμβάσεις και καθυστέρησε άλλα δύο χρόνια. Αυτό βρήκε να πει! Και μας είπε ότι δεν είναι τυμβωρύχος. Ποιος; Αυτός που για το Μάτι είπε ότι εκείνοι μετρούσαν στρέμματα, αλλά δεν μετρούσαν φέρετρα. Αυτά τα είπα ο κ. Μητσοτάκης, η ορολογία του τυμβωρύχου.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Όμως, δεν είναι μόνο η τραγική σύγκρουση, για να λέμε την αλήθεια. Αμέσως μετά, υπήρξε μια ευρεία επιχείρηση αποπροσανατολισμού, σχεδιασμένη από τον κ. Μητσοτάκη μέχρι και μπάζωμα. Έγινε ή δεν έγινε μπάζωμα, κύριε Υπουργέ της Δικαιοσύνης; Μετακινήθηκε ή όχι το σύνολο των καταλοίπων της σύγκρουσης, πλήρως αλλοιωμένα, σε άλλες θέσεις; Κάποια βρέθηκαν και μήνες μετά, με καταστροφή πολύτιμων αποδεικτικών στοιχείων, όπως λέει και ο ΕΟΔΑΣΑΑΜ και το πόρισμα του Μετσοβίου.

Κυρίες και κύριοι Βουλευτές, εμείς το λέμε καθαρά: Το μπάζωμα έγινε σκόπιμα καθ’ υπόδειξη της Κυβέρνησης, με εποπτεία μελών της Κυβέρνησης και ο κ. Τριαντόπουλος παραδέχτηκε δημόσια ότι το έκανε με εντολή Μητσοτάκη. Αυτά είναι γραμμένα και στη δικογραφία.

Η Εισαγγελία Εφετών επιβεβαιώνει σε δική μας κοινοβουλευτική ερώτηση ότι το μπάζωμα έγινε χωρίς έγκριση, άρα παράνομα. Μετά έρχεται ο κ. Μητσοτάκης στον κ. Σρόιτερ και μας λέει ότι έγινε για καλό σκοπό, αυτό που η Εισαγγελία Εφετών λέει ότι είναι παράνομο.

Το ερώτημα είναι: Επιτρέπεται παράνομη πράξη για καλό σκοπό ή στην Ελλάδα του κ. Μητσοτάκη αυτό επιτρέπεται μόνο για τους Υπουργούς της Κυβέρνησής του και τον ίδιο, ενώ για όλους τους πολίτες δεν υπάρχει κανόνας δικαίου; Αντίθετα υπάρχει αδικία, αδικία, αδικία!

Και είχε προηγηθεί τις πρώτες ώρες η δική του προσπάθεια να παραπλανήσει, μιλώντας για ανθρώπινο λάθος και στη συνέχεια, όταν έβαζαν ερωτήματα οι γονείς, ο ίδιος μιλούσε για θεωρίες συνωμοσίας. Δεν το θυμάστε ότι κατηγορούσε οποιονδήποτε ρωτούσε; Και μετά δήλωνε παραπλανημένος. Για ποιο λόγο; Για να κουκουλώσει τις ευθύνες του και τις ευθύνες της Κυβέρνησής του. Κάνατε το άσπρο μαύρο, μόνο και μόνο για να κουκουλώσετε τις ευθύνες σας.

Ακόμα και για το πόρισμα του ΕΟΔΑΣΑΑΜ, εδώ στις 5 Μαρτίου, ο κ. Μητσοτάκης μας έλεγε ότι είναι ένα αντικειμενικό κείμενο, το οποίο οφείλουμε να δεχτούμε στην ολότητά του και το οποίο ουδείς μπορεί να αμφισβητήσει. Ο κ. Σκέρτσος μας έλεγε ότι αυτό το πόρισμα είναι ευαγγέλιο εθνικής αυτογνωσίας και μετά από ένα μήνα το κατέρριψαν οι ίδιοι, οι ίδιοι που διόρισαν και τη διοίκηση ενός μη ανεξάρτητου οργανισμού, όπως λέει και η Ευρωπαϊκή Ένωση.

Με το πόρισμα Καρώνη, το ίδιο δεν έγινε; Έκοψαν κομμάτια που τους βόλευαν και έφτιαξαν μια μεγάλη προσπάθεια προπαγάνδας. Γιατί; Γιατί είστε ακάλυπτοι. Αυτό είστε! Είστε ακάλυπτοι απέναντι στην αλήθεια και την κοινωνία και παραπλανείτε ακόμα και με κομμάτια των πορισμάτων. Όμως, δεν είμαστε όλοι ίδιοι.

Κυρίες κύριοι Βουλευτές, πρέπει να δούμε ποιοι έχουν το ανάστημα για να μπορέσουν να το υπερασπιστούν αυτό στην κοινωνία. Διότι ο ΣΥΡΙΖΑ υπήρξε από την πρώτη μέρα συνεπής και στον κοινωνικό και πολιτικό αγώνα και στη μελέτη της δικογραφίας. Μελετήσαμε τη δικογραφία και καταλήξαμε σε μία πρόταση σύστασης Προκαταρκτικής Επιτροπής και για το έγκλημα των Τεμπών, αλλά και για τη συγκάλυψή του, μια πρόταση τεκμηριωμένη που αντικατοπτρίζει την αλήθεια και στηρίζεται σε στοιχεία και θέτει ερωτήματα πρέπει να απαντηθούν. Όμως, ο Μητσοτάκης «την έκανε Λούης» και δεν απάντησε σε κανένα από αυτά τα ερωτήματα, γιατί γνωρίζετε, κυρίες και κύριοι Βουλευτές, ότι αν δεν επιτρέψει η Πλειοψηφία, η Συμπολίτευση να γίνει έρευνα στη Βουλή, δεν θα γίνει πουθενά αλλού.

Τι κάνει ο κ. Μητσοτάκης; Απαγορεύει στη δικαιοσύνη και στον τρόπο έκφρασής της εντός της Βουλής, με βάση το Σύνταγμα και τα πρόσωπα με πολιτικές ευθύνες και θέσεις ευθύνης, να γίνει έρευνα. Μιλάει για δικαιοσύνη και για φυσικό δικαστή υποκριτικά, γιατί δεν αφήνει την υπόθεση να πάει στη δικαιοσύνη.

Εμείς, με την πρότασή μας, δημοσιοποιήσαμε άμεσα, με την υπογραφή ολόκληρης της Κοινοβουλευτικής Ομάδας και τις ευθύνες του κ. Μητσοτάκη και την ανάγκη να διερευνηθούν για τρία αδικήματα, μεταξύ των οποίων, δύο είναι κακουργηματικού χαρακτήρα και αφορούν στη διατάραξη συγκοινωνιών, αλλά και στην κακουργηματική απιστία.

Ειδικότερα, γιατί πρέπει να μπουν στα πρακτικά της Βουλής: Τελούσε εν γνώσει του Πρωθυπουργού το έλλειμμα ασφάλειας που υπήρχε στο σιδηρόδρομο, καθώς ήταν πρώτος αποδέκτης του εγγράφου του από 20-9-2021 της Πανελλήνιας Ομοσπονδίας Σιδηροδρομικών που έλεγε ότι η μη αντιμετώπιση της έλλειψης στελεχών, εγκυμονεί κινδύνους και για την ασφάλεια των εργαζομένων, αλλά και για την ασφάλεια της κυκλοφορίας.

Πρέπει επίσης, να διερευνηθούν και οι ευθύνες του κ. Μητσοτάκη, αλλά να διερευνηθούν και οι ενδείξεις της δικογραφίας για τη σύνδεση των ενεργειών Τριαντόπουλου με εντολές ή πιθανές εντολές του κ. Μητσοτάκη.

Ποιος φοβάται την αλήθεια και την έρευνα; Αυτός που κρύβεται και φεύγει και το βάζει στα πόδια. Ο κ. Μητσοτάκης φοβάται την έρευνα, γι’ αυτό δεν θέλει να γίνει συζήτηση.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Δεν θέλει επίσης, να ερευνηθεί και για τις ενδεχόμενες ευθύνες και τις δικές του, αλλά και του κ. Καραμανλή, για κακουργηματική απιστία. Γιατί τι έκανε ο κ. Καραμανλής; Ενώ γνώριζε τις υποχρεώσεις του Ελληνικού Δημοσίου, τροποποίησε τη σύμβαση η οποία ήρθε για τη Hellenic Train.

Όμως, τι άλλο θέλει να κρύψει ο κ. Μητσοτάκης και με το περιορισμένο κατηγορητήριο για τον κ. Καραμανλή, την έρευνα για τον κ. Καραμανλή; Τις ενδεχόμενες ευθύνες του κ. Καραμανλή για τη διατάραξη συγκοινωνιών. Δεν τόλμησε να πει το όνομά του, ενώ είναι και στην πρόταση της Συμπολίτευσης. Τα λέω αυτά για να καταλάβετε την έλλειψη πολιτικής επάρκειας, πολιτικού αναστήματος και από τον Πρωθυπουργό. Καταθέτουν πρόταση και δεν μιλάνε για το όνομα του ελεγχόμενου.

Όμως, γιατί δεν λέει τίποτα για τις υπόλοιπες κακουργηματικές ευθύνες και τις δικές του και του κ. Καραμανλή; Υπήρχε ή δεν υπήρχε ευθύνη του Υπουργείου Υποδομών για την ασφάλεια των επιβατών που κάνουν χρήση του σιδηροδρομικού δικτύου; Υπήρχε ή δεν υπήρχε γνώση της πραγματικής κατάστασης του σιδηροδρόμου; Προέβη στις απαιτούμενες ενέργειες για την ασφάλεια του σιδηροδρόμου ο κ. Καραμανλής; Γιατί δεν έρχονται να μας τα πουν;

Αδιαφόρησε -είναι η σωστή λέξη- και για τη ζωή και για την ευθύνη και για την ακεραιότητα και άλλων επιβατών που δυστυχώς, εκφράστηκε με το τραγικό σιδηροδρομικό δυστύχημα στα Τέμπη.

Ποιος μπορεί να ξεχάσει άλλωστε, ότι λίγες μέρες πριν το τραγικό δυστύχημα ήρθε εδώ, στην Ολομέλεια, σε κοινοβουλευτική ερώτηση του ΣΥΡΙΖΑ του κ. Μεϊκόπουλου και είπε ότι, «Θα πρέπει να ντρέπεστε και ντρέπομαι που θέτετε ζητήματα ασφαλείας.». Δεν ήταν ο κ. Καραμανλής, άλλος ήταν; Άλλης κυβέρνησης Υπουργός; Στο πλαίσιο λοιπόν, αυτό πρέπει να ερευνηθούν οι ευθύνες και των Υπουργών και του Υπουργού και των Υφυπουργών της Κυβέρνησης μαζί με τον Πρωθυπουργό.

Εμείς, επειδή ο ΣΥΡΙΖΑ δεν έχει να κρύψει τίποτα, ζητούμε να διερευνηθεί και ο Χρήστος Σπίρτζης, ο οποίος έχει ζητήσει από την πρώτη ημέρα να γίνει διερεύνηση και με ειδική επιτροπή του 86 παράγραφος 5. Γιατί; Διότι, ως ΣΥΡΙΖΑ, έχουμε ξεκαθαρίσει ότι δεν θα δεχτεί να υπάρχει καμία σκιά για το έγκλημα των Τεμπών και θέλουμε η έρευνα να φτάσει όσο ψηλά και αν χρειάζεται, γιατί η δικαιοσύνη είναι για όλους και για όλες.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Επιλέξαμε να μην αφήσουμε τίποτα κρυφό, γιατί αυτή είναι και η ανάγκη της ελληνικής κοινωνίας. Αυτό ζητάει και η ελληνική κοινωνία: Να μην υπάρχουν δυο μέτρα και δυο σταθμά. Γι’ αυτό και εμείς από την πρώτη στιγμή, και στη Βουλή και στην Ευρωβουλή προβήκαμε σε ενέργειες, για να μην υπάρχει τίποτα κρυφό.

Όμως, να πούμε και αυτό: Οι ενέργειες της Κυβέρνησης και οι επιλογές Μητσοτάκη εμπόδισαν τη διερεύνηση από τη Βουλή. Δεν θυμάστε ότι ο Πρωθυπουργός αλλά και τα μέλη της Συμπολίτευσης απέρριψαν τα αιτήματα να διερευνηθούν από τη Βουλή οι ευθύνες των Υπουργών για την 717, όταν έστειλε πρόταση η Ευρωπαία Εισαγγελέας; Τότε δεν απορρίψατε την πρόταση προκαταρκτικής επιτροπής; Τότε δεν το απέρριψαν; Τόσο πολύ σέβονται τη δικαιοσύνη, που απέρριψαν την πρόταση της Ευρωπαίας Εισαγγελέως και με υποκρισία έκαναν δεκτό το αίτημα της εξεταστικής επιτροπής, για να έρθουν στη συνέχεια να το ναρκοθετήσουν και να «κόψουν» τους μάρτυρες, να αποκλείσουν ακόμα και τα έγγραφα και τις πραγματογνωμοσύνες και να διακόψουν βιαστικά, όπως-όπως, για να κουκουλώσουν το θέμα.

Μετά από πρωτοβουλία της ευρωομάδας του ΣΥΡΙΖΑ καταφέραμε να συζητηθεί χθες στην Ολομέλεια του Ευρωκοινοβουλίου το έγκλημα των Τεμπών και η κατάσταση του ελληνικού σιδηροδρόμου σήμερα. Πρέπει να το ξεκαθαρίσουμε αυτό, γιατί είχαμε πολλές επίπονες προσπάθειες από τον Φεβρουάριο και πολλαπλές απορρίψεις του αιτήματός μας να έρθει ο κ. Τζιτζικώστας στην Ολομέλεια. Και εγώ του το είχα ζητήσει, όταν είχα πάει στο Ευρωκοινοβούλιο στις αρχές Απριλίου. Μάλιστα, κάποιοι, που προσπάθησαν χθες να αλλοιώσουν την πραγματικότητα, δεν λένε ότι κάποιες ευρωομάδες το απέρριπταν το αίτημα αυτό τις δυο πρώτες φορές που το έβαλε η ευρωομάδα της Αριστεράς.

Το μεγάλο ερώτημα, όμως, είναι: Για ποιον λόγο, κύριε Υπουργέ, εφόσον εκπροσωπείτε την Κυβέρνηση, η ευρωομάδα του Ευρωπαϊκού Λαϊκού Κόμματος, στο οποίο ανήκει η Νέα Δημοκρατία, εδώ και τέσσερις μήνες απέρριπτε το αίτημα να έρθει ο κ. Τζιτζικώστας στο Ευρωκοινοβούλιο; Τι θέλετε να κρύψετε; Τι φοβάστε; Και το Ευρωκοινοβούλιο φοβάστε;

Ξέρετε γιατί; Διότι στη χθεσινή συζήτηση στο Ευρωκοινοβούλιο αποκαλύφθηκε ότι και σήμερα, δύο χρόνια μετά τα Τέμπη, η Ελληνική Κυβέρνηση δεν μπορεί να εγγυηθεί την ασφάλεια των σιδηροδρόμων. Ούτε η Ευρωπαϊκή Ένωση, κυρίες και κύριοι Βουλευτές, εγγυάται την ασφάλεια των σιδηροδρόμων. Η Ευρωπαϊκή Ένωση έχει ξεκινήσει από τον Δεκέμβριο έλεγχο της χώρας για παραβίαση της ευρωπαϊκής νομοθεσίας, της υποχρέωσης, δηλαδή, ενσωμάτωσης για την ασφάλεια των μεταφορών. Η Ευρωπαϊκή Ένωση και η Κομισιόν τα ίδια με τον ΣΥΡΙΖΑ λένε, ότι υπάρχει έλλειμμα στην ενσωμάτωση των Οδηγιών.

Και τελικά τι γίνεται; Υπάρχει ένα σχέδιο δράσης, στο οποίο παραπέμπεται η ασφάλεια των μεταφορών, αλλά η ασφάλεια αγνοείται, κύριε Υπουργέ, και οι ευθύνες «μπαζώνονται». Και εσείς βγαίνετε και λέτε ότι «όσοι ασχολούνται με τα μπάζα είναι για τα μπάζα»! Αυτό δεν έγινε; Το έχουμε ξεχάσει;

Να το ξεκαθαρίσουμε, λοιπόν. Ο ΣΥΡΙΖΑ ούτε έβαλε για πολιτικούς λόγους αδικήματα και πρόσωπα στην πρότασή του ούτε έβγαλε από πολιτικό φόβο και πολιτική υστεροβουλία. Δεσμευτήκαμε ότι θα τηρήσουμε τον όρκο μας και απέναντι στο Σύνταγμα και απέναντι στους πολίτες, για να είμαστε η φωνή της δικαιοσύνης και της κοινωνίας, για το οξυγόνο της δημοκρατίας, που είναι η δικαιοσύνη.

Δεν ταυτιστήκαμε με μηδενιστικές ακροδεξιές και σκοταδιστικές φωνές, που προσπαθούν να εκμεταλλευτούν καιροσκοπικά το αποτύπωμα αυτού του εγκλήματος. Στηρίξαμε τον αγώνα των συγγενών, χωρίς να παρεμβαίνουμε σε θέματα, που πιθανά διαφωνούμε. Την αγωνία τους εκμεταλλεύονται κόμματα και πολιτικοί παράγοντες με ακροδεξιές αντιλήψεις, σκοταδιστικές λογικές ή με κίνητρα μηδενισμού της πολιτικής, για να αποκτήσουν μικροκομματικά οφέλη.

Όλα αυτά δίνουν μια διέξοδο στον κ. Μητσοτάκη, να φανεί από θύτης θύμα, αλλά είναι υπεύθυνος για τη σύγκρουση, είναι υπεύθυνος για τη συγκάλυψη.

Κυρίες και κύριοι Βουλευτές, ο ΣΥΡΙΖΑ ήταν το πρώτο κοινοβουλευτικό κόμμα που τόλμησε και με αποδείξεις δημοσιοποίησε στην πρότασή του μια απαγορευμένη λέξη: «Κυριάκος Μητσοτάκης». Αυτή ήταν η δική μας θεσμική ευθύνη.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Γιατί στη χώρα που όλα γίνονται με εντολή Μητσοτάκη, για τα Τέμπη όλα έγιναν ερήμην του κ. Μητσοτάκη. Αυτό υποστηρίζει η Νέα Δημοκρατία. Ό,τι άλλο γίνεται το οφείλουμε στον κ. Μητσοτάκη. Εδώ δεν ήξερε τίποτα.

Για να αναζητήσει την αλήθεια όποιος ειλικρινά μελετά τη δικογραφία, οφείλει να αναζητήσει και τις ευθύνες του κ. Μητσοτάκη και για τη σύγκρουση και τη συγκάλυψη. Αυτό δεν είχαμε πει; Διερεύνηση για όλα τα πιθανά πρόσωπα, όσο ψηλά και αν βρίσκονται. Και βρέθηκαν στοιχεία.

Για όσους μελέτησαν τη δικογραφία, κυρίες και κύριοι Βουλευτές, βρέθηκαν στοιχεία, δεν μπορούμε να κάνουμε τα στραβά μάτια, γιατί η δικαιοσύνη δεν είναι επιλεκτική, ούτε μπορεί να κάνει διακρίσεις. Η Κυβέρνηση, όμως, επέλεξε το αντίθετο, να υπονομεύσει και τη δημοκρατία και τη δικαιοσύνη και έχει επιφέρει σοβαρά πλήγματα στο κράτος δικαίου. Αυτό δεν γίνεται μόνο στην υπόθεση των Τεμπών, θέλω να είμαι ειλικρινής. Για να συντηρήσει το καθεστώς Μητσοτάκη, το Μαξίμου παραβιάζει το κράτος δικαίου για πάρα πολλά ζητήματα στην Ελλάδα και έχει μεταφέρει μια έντονη δυσπιστία των πολιτών προς τη δικαιοσύνη, που οφείλεται και στις επιλογές της ηγεσίας της δικαιοσύνης.

Η δικαιοσύνη σήμερα βρίσκεται αντιμέτωπη, εξαιτίας του κ. Μητσοτάκη, με τη μεγαλύτερη κρίση εμπιστοσύνης. Το 70% των πολιτών αμφισβητεί την αξιοπιστία της. Από τις υποκλοπές μέχρι το τελευταίο σκάνδαλο της Ομάδας Αλήθειας και της τηλεφωνικής χρηματοδότησης του μηχανισμού προπαγάνδας και δολοφονίας χαρακτήρων της Νέας Δημοκρατίας, ζούμε σε μια χώρα ,που με ευθύνη του κ. Μητσοτάκη δεν υπάρχει δίκιο. Αυτό νιώθουν οι πολίτες.

Μαζί με την ευθεία παρέμβαση στις δημοκρατικές λειτουργίες και στη λειτουργία των θεσμών, ο στόχος του κ. Μητσοτάκη είναι να παρασύρει όλο τον πολιτικό κόσμο στην ανυποληψία, ενισχύοντας σαν αφήγημα ότι όλοι ίδιοι είναι. Βρίσκει και κατάλληλους συμμάχους και μέσα στη Βουλή, σε προσωποπαγή κόμματα, για να θολώσει τα νερά.

Εμείς όμως δεν θα σας το επιτρέψουμε. Θα προστατεύσουμε και το κράτος δικαίου και την αλήθεια. Αυτός είναι ο ΣΥΡΙΖΑ - Προοδευτική Συμμαχία. Γιατί, σε αντίθεση με τις αρχές μας, ο κ. Μητσοτάκης αποσιωπά σημαντικά στοιχεία της δικογραφίας. Δεν είναι ανεκτό -και το ξεκαθαρίζουμε- η διερεύνηση να αφορά μόνο μια πλημμεληματική παράβαση καθήκοντος του κ. Καραμανλή. Είναι ύβρις προς τον ελληνικό λαό, είναι ύβρις προς το έγκλημα των Τεμπών!

Η επιλογή σας να περιοριστεί το αντικείμενο διερεύνησης αποδεικνύει ότι δεν θέλετε πραγματική έρευνα και την φοβάστε. Τι φοβάστε, αλήθεια, τη δικαιοσύνη; Εδώ υπάρχει πληθώρα εγγράφων, που αποδεικνύουν ότι ήταν γνώστης της κατάστασης του Υπουργείου και ο κ. Μητσοτάκης. Είναι στοιχεία που δεν μπαίνουν πουθενά στην πρόταση της Νέας Δημοκρατίας, γιατί της χαλάνε το αφήγημα.

Παράδειγμα, για να καταλάβετε πόσο επιμελείς είναι και αυτοί αλλά και άλλοι, που θα πω στη συνέχεια: Ξεχνούν το βούλευμα του Συμβουλίου Εφετών Λάρισας για την υποχρεωτική συσχέτιση της δικογραφίας και των δύο κλάδων του εγκλήματος: της σύγκρουσης και της συγκάλυψης. Το λέει το βούλευμα του Συμβουλίου Εφετών, ότι ο διαχωρισμός στερεί ουσιώδη και σημαντικά στοιχεία από τη διερεύνηση. Και τι έρχεται να κάνει η Νέα Δημοκρατία; Να στερήσει αυτά τα ουσιαστικά στοιχεία.

Όμως και το ΠΑΣΟΚ, ο κ. Ανδρουλάκης, κινούμενοι μόνο από το κομματικό τους συμφέρον, επέλεξαν να κινηθούν μόνοι τους, με μια γραμμή απαράδεκτη: Φταίνε το ίδιο -λέει- ο ΣΥΡΙΖΑ και η Νέα Δημοκρατία. Και καταθέτουν ένα πόρισμα, το οποίο δεν έχει καμία αναφορά και στο βούλευμα αλλά και στην αλλοίωση του τόπου του εγκλήματος. Το πιστεύετε, αλήθεια, κάτι τέτοιο, κυρίες και κύριοι συνάδελφοι;

Βιάστηκε, μάλιστα, ο κ. Ανδρουλάκης να καταθέσει την πρότασή του, παραβλέποντας σημαντικά στοιχεία της δικογραφίας, ξέρετε γιατί; Διότι είχε ως μόνο στόχο να καταθέσει μόνος του την πρόταση και να μην αφήσει χώρο για συνεννόηση και συζήτηση μεταξύ των προοδευτικών δυνάμεων.

Το ίδιο έκανε και με την πρόταση του για τον κ. Τριαντόπουλο. Τότε, θυμίζω, εμείς είχαμε προτείνει να κατατεθεί κοινή πρόταση δυσπιστίας κατά της Κυβέρνησης. Επέλεξε να κάνει μόνος του μια πρόταση για τον κ. Τριαντόπουλο και να έρθει στη συνέχεια στην πρόταση δυσπιστίας. Τώρα ο κ. Ανδρουλάκης επιλέγει, το ΠΑΣΟΚ να μην βάλει τον κ. Μητσοτάκη στην έρευνα, παρότι υπάρχουν στοιχεία. Για το μπάζωμα υπάρχουν στοιχεία, ναι ή όχι; Πείτε το. Το έγγραφο της Ομοσπονδίας των Σιδηροδρομικών υπάρχει ή όχι; Και το ερώτημα είναι: Γιατί συμφωνείτε και με τη Νέα Δημοκρατία, κυρίες και κύριοι του ΠΑΣΟΚ, να ενοποιηθεί η διαδικασία σήμερα πίσω από κομματικές προτάσεις και όχι πίσω από αδικήματα; Γιατί βοηθάτε και βάζετε «πλάτη» στον κ. Μητσοτάκη; Αυτή την απάντηση πρέπει να την δώσετε γιατί είναι απάντηση απέναντι στην αλήθεια και στον θεσμό λειτουργίας της Βουλής.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Εμείς καταλήξαμε σε μία άρτια και επεξεργασμένη πρόταση και τη δημοσιοποιήσαμε. Είχαμε το πολιτικό θάρρος. Δεν είχαν, όμως, όλοι το ίδιο θάρρος. Και εδώ πρέπει να απαντήσουν ποιοι έκαναν στροφή 180 μοιρών, μόλις εμείς βάλαμε στο τραπέζι το όνομα του κ. Μητσοτάκη και ανακάλυψαν ξαφνικά ότι η Αντιπολίτευση δεν μπορεί να υποβάλει πρόταση, ενώ συζητούσαμε και είχε δημοσιοποιηθεί ότι θα κατατεθεί πρόταση;

Και δεν μιλάω γι’ αυτούς και γι’ αυτές που υπέγραψαν και λίγη ώρα μετά ανακάλεσαν τις υπογραφές τους για μικροκομματικές εντυπώσεις χάνοντας και τα τελευταία ψήγματα σοβαρότητας και αξιοπιστίας.

Προσέξτε, κυρίες και κύριοι Βουλευτές, όταν υπάρχουν μέλη του Κοινοβουλίου, που βάζουν την υπογραφή τους και κατατίθεται πρόταση προκαταρκτικής επιτροπής και την αναιρούν μετά, τότε εύλογα κλονίζεται η εμπιστοσύνη των πολιτών και στη λειτουργία του Κοινοβουλίου, αλλά και στα πολιτικά πρόσωπα. Και όλα αυτά στο τέλος της ημέρας μόνο τη Νέα Δημοκρατία ευνοούν.

Εμείς δεν αλλάζουμε τις υπογραφές μας. Δεν θα αφήσουμε την κοινωνία, που ασφυκτιά να στραφεί σε ακροδεξιές και δήθεν αντισυστημικές δυνάμεις γιατί λειτουργούν ως βαλβίδες εκτόνωσης της κοινωνίας, βαλβίδες εκτόνωσης και ασφάλειας του συστήματος εξουσίας.

Εμείς δημοσιοποιήσαμε έγκαιρα την πρότασή μας, τη θέσαμε στη διάθεση κομμάτων και ανεξάρτητων Βουλευτών και, πράγματι, υπάρχουν ευθύνες σε όσους δεν τη στήριξαν, αλλά εμείς είχαμε δεσμευτεί σε μια πρόταση η οποία θα θέτει τον κ. Μητσοτάκη προ των ευθυνών του, αλλά θα έχει και νομική πραγματική βάση.

Δεν παίρνουμε πίσω τις υπογραφές μας και δεν παίρνουμε πίσω και την άποψή μας για το ποια αδικήματα πρέπει να ερευνηθούν. Δεσμευτήκαμε πολύ νωρίτερα από άλλους και άλλες που κάνουν εδώ πέρα μια πολιτική εντυπώσεων. Και γιατί το μείζον που πρέπει να πούμε όλοι στην κοινωνία είναι ότι η πρόταση της Πλειοψηφίας, γιατί αυτό είναι το μείζον πρόβλημα, είναι να μπαζωθεί η αλήθεια και να καλυφθούν και ο κ. Μητσοτάκης και ο κ. Καραμανλής.

Οφείλω να προσθέσω, όμως, ότι σε αυτές τις μεθοδεύσεις υπάρχει και μια τελευταία, αυτή που έκανε το Προεδρείο, που επέλεξε να βάλει προς ψήφιση τα κομματικά αιτήματα -άκουσον, άκουσον!- και όχι τα αδικήματα. Δηλαδή, μας ζήτησε να ψηφίσουμε κομματικές προτάσεις που πολλές φορές μπαίνουν κατ’ αντιπαράθεση, αλλά περιέχουν και τα ίδια αδικήματα. Δεν ενοποίησε μια ψηφοφορία επί των αδικημάτων και ζήτησε, μάλιστα, τοποθέτηση από τις Κοινοβουλευτικές Ομάδες και τους Βουλευτές και επί του σκεπτικού των προτάσεων που έχουν και ελλείμματα, αλλά και κομματικές ιδιοτέλειες. Για ποιο λόγο; Για να περιχαρακώσει κάποιες Κοινοβουλευτικές Ομάδες και να στερήσει από τους Βουλευτές να στείλουν ως οφείλουν προς έλεγχο πολιτικά πρόσωπα για συγκεκριμένα αδικήματα. Αυτή είναι η ευθύνη της Βουλής.

Εμείς διεκδικούμε, κύριε Πρόεδρε, μέχρι την τελευταία στιγμή να πραγματοποιηθεί η ψηφοφορία ως οφείλετε εσείς ανά πρόσωπο και ανά αδίκημα και δεν θα νομιμοποιήσουμε με την ψήφο μας ακόμα μια διαδικασία συγκάλυψης που ξεκινάει από τον κ. Μητσοτάκη και δεν πρέπει να τη στηρίξει ούτε το ΠΑΣΟΚ-Κίνημα Αλλαγής.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Και, επίσης, απαιτούμε να μην επαναληφθεί το απαράδεκτο και ντροπιαστικό για τη Βουλή μοντέλο επιτροπής Τριαντόπουλου, γιατί μετά την εξεταστική επιτροπή-τραγωδία και μετά τα προσβλητικά για την κοινωνία χειροκροτήματα τα δικά σας στον κ. Καραμανλή, πριν δύο μήνες επιλέξατε να κάνετε μια προκαταρκτική επιτροπή φιμώνοντας το Κοινοβούλιο και τους Βουλευτές, δηλαδή τρεις συνεδριάσεις στο πόδι, μια προσβλητική επιστολή Τριαντόπουλου χωρίς να αντιστοιχηθούν τα γεγονότα με αδικήματα, μπαζώνοντας την αλήθεια με αντισυνταγματικό και παράνομο τρόπο.

Και εδώ θέλω να το πω ξεκάθαρα: Ο ΣΥΡΙΖΑ - Προοδευτική Συμμαχία και τα στελέχη του στην προκαταρκτική επιτροπή Τριαντόπουλου ήταν οι πρώτοι που έβαλαν το ζήτημα, κατέθεσαν την αποχώρηση και κατέθεσαν συγκεκριμένη πρόταση και καλά έκαναν και ακολούθησαν και άλλα κόμματα μετά. Όμως, ήταν ο ΣΥΡΙΖΑ αυτός που έκανε την αποκάλυψη του μπαζώματος μέσα στην προκαταρκτική Τριαντόπουλου.

Σας ρωτάμε, λοιπόν, ευθέως: Θα κάνετε το ίδιο και στην πιθανή προκαταρκτική για τον κ. Καραμανλή; Θα μπαζώσετε και πάλι την αλήθεια με μια fast track διαδικασία; Θα κόψετε πάλι μάρτυρες; Θα αποκλείσετε πάλι πραγματογνώμονες; Θα αποκλείσετε πάλι θεσμικούς παράγοντες; Θα φέρετε τον Πρόεδρο του ΟΣΕ που παραιτήθηκε γιατί προσπάθησε, λέει, πάνω από δέκα φορές να δει τον κ. Καραμανλή και αρνήθηκε; Είναι μέσα στη δικογραφία όλα αυτά. Θα τα ψάξετε ή θα το κουκουλώσετε και αυτό για να καλύψετε μια ομερτά μέσα ό,τι γίνεται στη Νέα Δημοκρατία;

Κυρίες και κύριοι Βουλευτές, είναι καθαρό ότι η Νέα Δημοκρατία επιδίδεται σε έναν αγώνα προστασίας των δικών της, γιατί αν δεν υπάρχει διερεύνηση από τη Βουλή, δεν θα υπάρχει πουθενά. Όμως, αυτό το έγκλημα δεν θα συγκαλυφθεί, δεν θα ξεχαστεί, δεν θα κουκουλωθεί. Καμία προπαγάνδα δεν μπορεί να σώσει τον κ. Μητσοτάκη, καμία μεθόδευση. Ξέρετε γιατί; Γιατί η κοινωνία, ο ελληνικός λαός του χρεώνει ολόκληρη την ευθύνη.

Και εμείς, επίσης, θα βάλουμε πλάτη. Δεν θα σας επιτρέψουμε να φιμώσετε την κοινωνία, γιατί πείτε στον κ. Μητσοτάκη ότι δεν μπορεί να αποδράσει από τις ευθύνες του, όπως έφυγε άρον-άρον σήμερα. Η ευθύνη και για τη σύγκρουση, αλλά και για το δεύτερο μεγάλο έγκλημα της συγκάλυψης είναι της Κυβέρνησης Μητσοτάκη. Αυτή είναι η θέση του ΣΥΡΙΖΑ. Αυτό δεν θα ξεχαστεί από την ελληνική κοινωνία.

Σας ευχαριστώ πάρα πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε κι εμείς τον κ. Φάμελλο.

Καλείται στο Βήμα ο Πρόεδρος της Κοινοβουλευτικής Ομάδας και Γενικός Γραμματέας του Κομμουνιστικού Κόμματος Ελλάδας κ. Δημήτριος Κουτσούμπας.

Κύριε Πρόεδρε, κύριε Γενικέ Γραμματέα, έχετε τον λόγο.

**ΔΗΜΗΤΡIOΣ ΚΟΥΤΣΟΥΜΠΑΣ (Γενικός Γραμματέας της Κεντρικής Επιτροπής του Κομμουνιστικού Κόμματος Ελλάδας):** Κύριοι της Κυβέρνησης και κύριε Μητσοτάκη, έρχεστε σήμερα εδώ με μια πρόταση πραγματικό «πλυντήριο» για τον πρώην Υπουργό σας, τον κ. Καραμανλή, για τον οποίον προτείνετε να ελεγχθεί μονάχα για ένα απλό πλημμέλημα, ενώ για όλους τους άλλους υπεύθυνους για το έγκλημα των Τεμπών δεν προτείνετε τίποτε, πόσω μάλλον για τον εαυτό σας, ούτε καν για τα μάτια του κόσμου. Και μη μας παριστάνετε σήμερα εδώ μέσα με την ομιλία σας πριν λίγο και το πολιτικό θύμα. Έλεος πια! Έχετε μάλιστα προδιαγράψει και το αποτέλεσμα, αφού και τον Καραμανλή τον έχετε ήδη αθωώσει επί της ουσίας από το ίδιο το κείμενο της πρότασης που φέρατε.

Ξέρετε βέβαια ότι ο απαράδεκτος νόμος περί ευθύνης Υπουργών σάς δίνει και τη δυνατότητα, αξιοποιώντας την επίπλαστη πλειοψηφία που έχετε στη Βουλή, να απορρίψετε όλες τις άλλες προτάσεις και να αποδεχτείτε μόνο τη δική σας. Αλλά για να είστε απόλυτα βέβαιοι ότι δεν θα έχετε και τίποτα διαρροές από τους Βουλευτές σας στην ψηφοφορία που θα ακολουθήσει, που προφανώς πιέζονται και από τη λαϊκή αγανάκτηση γι’ αυτό το έγκλημα, η οποία ακουμπά τους ψηφοφόρους της Νέας Δημοκρατίας, αποφασίσατε στη Διάσκεψη των Προέδρων μια διάτρητη και αντίθετη με τον Κανονισμό της Βουλής και το ίδιο το Ποινικό Δίκαιο διαδικασία. Για να μαντρώσετε τους δικούς σας Βουλευτές, λοιπόν, όλη αυτή η ιστορία.

Βρήκατε βέβαια και σ’ αυτή τη μεθόδευση πάλι τα γνωστά συνεταιράκια σας. Για το ΠΑΣΟΚ μιλάω κυρίως, που τη στήριξε, αλλά και για όσους άλλους έδωσαν ανοχή για την κατάπτυστη, πραγματικά, αυτή διαδικασία σήμερα εδώ μέσα. Μάλιστα έχετε ήδη ανακοινώσει ότι θα επαναλάβετε το φιάσκο της προανακριτικής με τον Τριαντόπουλο, δηλαδή θα την κλείσετε πριν καν ξεκινήσει, χωρίς να επιτελέσει αυτή κανένα έργο, χωρίς να εξετάσει μάρτυρες και στοιχεία.

Συνεπώς, για τα μάτια του κόσμου κάνετε αυτή τη συζήτηση και την ψηφοφορία και θα στείλετε την υπόθεση στο Δικαστικό Συμβούλιο, δηλαδή στους δικαστές, που εξαρτώνται πάλι από την εκάστοτε κυβερνητική πλειοψηφία για να κριθούν και να ανέλθουν στην ιεραρχία.

Αυτή η διαδικασία, που σας βγάζει από την ενδεχόμενη δύσκολη θέση που έχετε περιέλθει, χωρίς όμως να αλλάζει τον αντιδραστικό πυρήνα του νόμου περί ευθύνης Υπουργών, είναι αυτό που σχεδιάζετε, όπως φαίνεται, να συνταγματοποιήσετε στην επικείμενη Αναθεώρηση. Η ουσία είναι ότι η ποινική δίωξη ενός Υπουργού θα συνεχίσει να εξαρτάται από την εκάστοτε κυβερνητική πλειοψηφία. Θα δούμε βέβαια αν θα βρείτε και εκεί πρόθυμους στα άλλα κόμματα να σας στηρίξουν πάλι για να βρείτε τις απαιτούμενες εκατόν ογδόντα ψήφους. Θυμάστε φυσικά ξανά, όπως τότε που όλοι μαζί, Νέα Δημοκρατία, ΠΑΣΟΚ, ΣΥΡΙΖΑ, απορρίψατε το 2019 τις προτάσεις του ΚΚΕ για πλήρη κατάργηση του άρθρου 86, για να δικάζονται επιτέλους οι Υπουργοί όταν διαπράττουν αδικήματα, όπως κάθε απλός πολίτης και για να πάψει ο διορισμός της ηγεσίας της δικαιοσύνης από τις εκάστοτε κυβερνήσεις.

Όλα τα παραπάνω είναι τα νέα επεισόδια της συγκάλυψης των πτυχών του εγκλήματος των Τεμπών και των επόμενων κρατικών εγκλημάτων. Η στάση σας συνιστά κανονική πρόκληση απέναντι στον ελληνικό λαό και τη νεολαία που δεν έχουν σταματήσει εδώ και δυόμισι χρόνια να διαδηλώνουν στους δρόμους, να κρατάνε το ζήτημα στην επιφάνεια, να διεκδικούν να χυθεί άπλετο φως, για να τιμωρηθούν όλοι οι ένοχοι γι’ αυτό το έγκλημα που στοίχισε τη ζωή σε πενήντα επτά αθώες ψυχές, όσο ψηλά κι αν βρίσκονται αυτοί. Και όμως δεν μπορείτε να κρύψετε ότι είστε και εκτεθειμένοι και στριμωγμένοι, ότι σε μεγάλο βαθμό η προπαγάνδα σας έχει ηττηθεί.

Θυμάστε τι λέγατε στην αρχή, τις πρώτες μέρες, όταν ακόμα όλη η χώρα πενθούσε; Είχατε ήδη σπεύσει να δικάσετε και να προδικάσετε, διά στόματος μάλιστα του κ. Μητσοτάκη, του Πρωθυπουργού, ότι φταίει μόνο το ανθρώπινο λάθος ενός σταθμάρχη. Βέβαια, αυτά πλέον δεν τολμάτε να τα ξεστομίσετε, γιατί ξέρετε ότι πλέον δεν πείθουν κανέναν. Αντίθετα, προκαλούν ακόμα μεγαλύτερη οργή. Γι’ αυτό αναγκάζεστε να φέρετε έστω αυτή την ανεπαρκέστατη και απαράδεκτη πρόταση, ενώ αν ήταν μόνο στο χέρι σας, το θέμα θα είχε ήδη θαφτεί εδώ και πάρα πολύ καιρό και θα τους είχατε αθωώσει και όλους και δεν θα συζητούσαμε καν σήμερα εδώ. Δεν σας το επέτρεψε όμως η παρέμβαση του ελληνικού λαού και ο αγώνας των συγγενών των θυμάτων. Αυτή η παρέμβαση, κατά τη γνώμη μας, πρέπει να συνεχιστεί και να γίνει ακόμα πιο δυναμική από εδώ και πέρα.

Κυρίες και κύριοι, τις τελευταίες εβδομάδες ζήσαμε επίσης έναν κανονικό τραγέλαφο με τα παζάρια κορυφών, τις υπογραφές που έμπαιναν και έβγαιναν στις διάφορες προτάσεις και πάει λέγοντας. Είναι βέβαια και αυτή η αποκρουστική κατάσταση ένα ακόμα σύμπτωμα του απαράδεκτου νόμου περί ευθύνης Υπουργών. Ο καθένας μπορεί να καταλάβει τι είναι αυτό που απασχολεί τις ηγεσίες των κομμάτων του συγκεκριμένου χώρου και πού βρίσκονται πραγματικά οι διαφωνίες τους. Βασικά τους απασχολεί ποιος θα φανεί ότι έχει το πάνω χέρι σε αυτήν τη διαδικασία ανασύνθεσης του πολιτικού συστήματος και ιδιαίτερα των κομμάτων της αμαρτωλής σοσιαλδημοκρατίας, η οποία εδώ που τα λέμε δεν φαίνεται να συγκινεί και πολλούς στον πραγματικό κόσμο για το ποιος τελικά θα έχει την πρωτοβουλία των κινήσεων.

Κατά τα άλλα, στο πολιτικό σκέλος των προτάσεων δεν διαφέρετε ουσιαστικά. Όλες οι προτάσεις των άλλων κομμάτων ταυτίζονται στο εξής κομβικό, κατά τη γνώμη μας, στοιχείο: Εξωραΐζουν την αντιλαϊκή εγκληματική πολιτική του διευθυντηρίου των Βρυξελλών, της Ευρωπαϊκής Ένωσης, σχεδόν την εξυμνούν ως εγγυητή της ασφάλειας στον σιδηρόδρομο και βαφτίζουν όλα όσα έγιναν στους ελληνικούς σιδηροδρόμους ως δήθεν απόκλιση από τις κατευθύνσεις και τις οδηγίες της.

(Στο σημείο αυτό την Προεδρική Έδρα καταλαμβάνει η Δ΄ Αντιπρόεδρος της Βουλής κ. **ΟΛΓΑ ΓΕΡΟΒΑΣΙΛΗ)**

Εμείς ως ΚΚΕ λέμε το ακριβώς αντίθετο, δηλαδή ότι οι ίδιες οι κατευθύνσεις της Κομισιόν, της Ευρωπαϊκής Ένωσης, που υλοποίησαν φανατικά όλες οι ελληνικές κυβερνήσεις, ήταν παράγοντας που συντέλεσε στο έγκλημα και μάλιστα από τους βασικότερους, ότι αυτό που φταίει δεν είναι ούτε αποκλειστικά ένα ανθρώπινο λάθος ούτε η κακιά η ώρα ούτε η κακιά στιγμή ούτε αποκλειστικά η ανικανότητα και η διαφθορά ορισμένων, όσο κι αν πρόκειται φυσικά για υπαρκτά ζητήματα.

Οφείλει, όμως, να μας απασχολήσει πάνω σε ποιο έδαφος αναπτύσσονται αυτά, γιατί όλα τα παραπάνω λειτούργησαν ως θρυαλλίδα στο έγκλημα, διότι ακριβώς αναπτύσσονται πάνω στο έδαφος της πολιτικής που μετατρέπει και το αγαθό των μεταφορών σε εμπόρευμα, από το οποίο κάποιοι προσδοκούν μεγάλα κέρδη είτε στο στάδιο της υλοποίησης των συμβάσεων είτε στο στάδιο της λειτουργίας. Αναπτύσσονται στο έδαφος της πολιτικής της απελευθέρωσης, της κατάτμησης του σιδηροδρόμου σε πολλά κομμάτια και τελικά της ιδιωτικοποίησης του πιο κερδοφόρου κομματιού, της υποχρηματοδότησης και υποστελέχωσης αυτού που έμεινε στο κράτος.

Αυτά ακριβώς είναι που πρόβλεπαν και οι κατευθύνσεις της Ευρωπαϊκής Ένωσης, είτε αυτά λέγονταν κάποτε σιδηροδρομικά πακέτα, είτε αργότερα μνημόνια της περιβόητης τρόικα, είτε ονομάζονταν μετά ευρωπαϊκές Οδηγίες. Και σε έναν τέτοιο σιδηρόδρομο που κινείται πάνω στις ράγες του αδηφάγου κέρδους, όπως καταλαβαίνουν και τα μικρά παιδιά, τα μέτρα ασφαλείας δεν μπορεί παρά να λογίζονται ως κόστος που πρέπει να συμπιεστεί όλο και περισσότερο και ας βάζει σε άμεσο κίνδυνο τις ίδιες τις ανθρώπινες ζωές.

Δυστυχώς, τίποτα από όλα αυτά δεν θίγουν οι προτάσεις των άλλων κομμάτων και δεν θα μπορούσαν άλλωστε. Γι’ αυτό το ΚΚΕ τοποθετήθηκε με ευθύνη, χωρίς παζάρια, χωρίς να κρύβεται πίσω από κανέναν άλλον. Πήρε την πολιτική ευθύνη για αυτά που περιλαμβάνει η πρότασή του και την κατέθεσε στη Βουλή και ανοιχτά, δημόσια στον ελληνικό λαό, παρά το γεγονός ότι δεν έχουμε τον απαιτούμενο αριθμό των τριάντα Βουλευτών για να μπει σήμερα και σε ψηφοφορία.

Με τον ίδιο τρόπο είχαμε λειτουργήσει από την πρώτη στιγμή, όταν τολμήσαμε να μιλήσουμε ευθύς εξαρχής για προδιαγεγραμμένο έγκλημα, αλλά και με τις ίδιες τις κοινοβουλευτικές παρεμβάσεις μας, με την προσπάθεια που κάναμε να έρθει στο φως μέρος της αλήθειας με την πρόταση για συγκρότηση εξεταστικής επιτροπής και με τη συμβολή μας στις εργασίες της, κόντρα στις απροκάλυπτες μεθοδεύσεις της κυβερνητικής πλειοψηφίας που την ήλεγχε και τελικά την έκλεισε και αυτή άρον-άρον, με την υπερψήφιση από μέρους μας προτάσεων για συγκρότηση προανακριτικής -αν και διαφωνούσαμε με το σκεπτικό-, με το πόρισμα που καταθέσαμε σε αντίθεση με άλλα κόμματα που δεν το έκαναν και το οποίο επιβεβαιώνει η κατάθεση στη Βουλή της δικογραφίας για τη διερεύνηση ποινικών ευθυνών για τους πρώην Υπουργούς Κώστα Αχιλλέα Καραμανλή και Χρήστο Σπίρτζη, κυρίως με τη συμβολή μας με όσες δυνάμεις διαθέτουμε στην ανάπτυξη του αγώνα του λαού μας έξω από τη Βουλή.

Κυρίες και κύριοι, στην πρόταση του ΚΚΕ οι ποινικές ευθύνες δεν διαχωρίζονται από τις πολιτικές. Πάνω εκεί θεμελιώνουμε εμείς τις ποινικές τους ευθύνες, όχι επειδή οι Υπουργοί, Υφυπουργοί, οι επικεφαλής των κυβερνήσεων δεν υλοποίησαν την πολιτική της Ευρωπαϊκής Ένωσης, όπως λένε κάποιοι άλλοι της Αντιπολίτευσης, αλλά επειδή ακριβώς υλοποιώντας την έφεραν τον σιδηρόδρομο σε αυτό το χάλι, επειδή αγνοούσαν επιδεικτικά, προκλητικά, κυνικά τις δεκάδες προειδοποιήσεις, τα εξώδικα, τις απεργίες των σωματείων των σιδηροδρομικών, τις δραματικές εκκλήσεις τους για να ληφθούν μέτρα ασφαλείας και προστασίας, επειδή έβλεπαν τα δυστυχήματα που συνέβαιναν διαρκώς, πολλά από τα οποία ήταν και θανατηφόρα και δεν έπαιρναν μέτρα. Αντίθετα, συνέχιζαν είτε με τις αποφάσεις τους είτε με την εγκληματική μη ενασχόλησή τους με ζητήματα που άπτονται της αρμοδιότητάς τους να επιτρέπουν τη λειτουργία του σιδηροδρομικού δικτύου, αποδεικνύοντας και με αυτόν τον τρόπο ότι η προτεραιότητα του συστήματος που υπηρετούν οι κυβερνήσεις, τα κόμματα του συστήματος, η Ευρωπαϊκή Ένωση, η ίδια η δικαιοσύνη δεν είναι η προστασία της ανθρώπινης ζωής.

Και επειδή πολλά ακούμε από την πλευρά της Κυβέρνησης της Νέας Δημοκρατίας, να το ξεκαθαρίσουμε: Η ανάθεση της υλοποίησης των έργων σε εποπτευόμενους φορείς δεν απαλλάσσει τον εκάστοτε Υπουργό Μεταφορών και Υποδομών από την υποχρέωσή του για έλεγχο, εποπτεία και οργάνωση των συγκοινωνιακών υποδομών με στόχο πέραν όλων των άλλων και την ασφάλεια του λαού. Ο Υπουργός οφείλει να ελέγχει την τήρηση των όρων διεξαγωγής της σιδηροδρομικής συγκοινωνίας, να παρεμβαίνει με θετικές ενέργειες κάθε φορά που διαπιστώνει κενά ασφαλείας, ιδίως όταν του γνωστοποιούνται μάλιστα με κάθε τρόπο τέτοια κενά ή όταν διαπιστώνονται από ατυχήματα που λαμβάνουν χώρα. Η νομική αυτή υποχρέωση του εκάστοτε Υπουργού για θετική δράση έχει ως συνέπεια και τη θεμελίωση της ποινικής ευθύνης, όταν δηλαδή λόγω της παράλειψής του να ενεργήσει προς αποτροπή του αξιόποινου αποτελέσματος επέλθει τελικά το αποτέλεσμα αυτό.

Με άλλα λόγια, οι υπεύθυνοι των κυβερνήσεων γνώριζαν και είχαν αποδεχτεί τη μεγάλη πιθανότητα επέλευσης ενός θανατηφόρου δυστυχήματος. Γι’ αυτό και έχουν και ποινική ευθύνη με δόλο, εκτός από τη δεδομένη πολιτική τους.

Το έγκλημα βέβαια συνεχίζεται και μέχρι σήμερα διαπράττεται το αδίκημα της έκθεσης σε κίνδυνο χιλιάδων ανθρώπων, όταν ο ίδιος μάλιστα ο Πρωθυπουργός δημόσια ομολογεί ότι ο σιδηρόδρομος θα είναι σχετικά ασφαλής το 2027. Και τα λέει αυτά την ίδια ώρα που κυκλοφορούν κανονικά τα τρένα χωρίς να έχουν πάρει τα απαραίτητα μέτρα ασφαλείας.

Με βάση τα παραπάνω θεωρούμε ότι υπάρχουν συγκεκριμένες ποινικές, κακουργηματικές ευθύνες, ιδιαίτερα για τους αρμόδιους Υπουργούς και άλλα κυβερνητικά στελέχη τα τελευταία τουλάχιστον είκοσι χρόνια και αυτό παρά το ευνοϊκό ποινικό πλαίσιο που επιφυλάσσει στα μέλη της Κυβέρνησης το Σύνταγμα και ο νόμος περί ευθύνης Υπουργών, που έχει ως αποτέλεσμα μέρος αυτών να έχει παραγραφεί.

Στην πρόταση που καταθέσαμε ζητάμε τη σύσταση ειδικής κοινοβουλευτικής επιτροπής αναφορικά με τους Υπουργούς Μεταφορών Καραμανλή και Σπίρτζη, φυσικά μαζί και τους αρμόδιους Υφυπουργούς, για τη διερεύνηση των εξής κακουργηματικών αδικημάτων: Της διά πράξεων και παραλείψεων διατάραξης της ασφάλειας των σιδηροδρομικών συγκοινωνιών, από τα οποία προήλθε ο θάνατος πενήντα επτά ανθρώπων και η βαριά σωματική βλάβη δεκάδων ακόμα ατόμων, της ανθρωποκτονίας με ενδεχόμενο δόλο των πενήντα επτά συνανθρώπων μας, του κακουργηματικού αδικήματος της θανατηφόρου έκθεσης και των αδικημάτων της παράβασης καθήκοντος και της βαριάς σωματικής βλάβης. Αντίστοιχα, πρέπει να διερευνηθούν οι ευθύνες και των αρμοδίων Υφυπουργών και άλλων, όλων όσοι εμπλέκονται, όπως οι επικεφαλής των κυβερνήσεων σε γνώση και υπό τον έλεγχο των οποίων εξελίσσεται όλο το κυβερνητικό έργο. Για τον δε νυν Πρωθυπουργό Κυριάκο Μητσοτάκη, πέρα από την ανάγκη διερεύνησης παραπέρα των ποινικών ευθυνών του για το κύριο έγκλημα, πρέπει να διερευνηθούν επιπλέον οι ευθύνες του για την εκτεταμένη αλλοίωση του τόπου του εγκλήματος.

Ως ΚΚΕ δεν θα είχαμε πρόβλημα να υπερψηφίσουμε προτάσεις άλλων κομμάτων, στο τμήμα εκείνο τουλάχιστον των ποινικών ευθυνών στο οποίο συμπίπτουν με τη δική μας πρόταση, ακόμα κι αν διαφωνούμε με το συνολικό σκεπτικό. Ο απαράδεκτος, όμως, τρόπος με τον οποίο αποφάσισε η Κυβέρνηση να διεξαχθεί η σημερινή ψηφοφορία, όπως ακούσαμε και από τον ίδιο τον κ. Μητσοτάκη, με τη σχετική συμπαιγνία φυσικά και κομμάτων της Αντιπολίτευσης, δεν μας δίνει αυτήν τη δυνατότητα και φυσικά σε καμία περίπτωση δεν πρόκειται να νομιμοποιήσουμε μια τέτοια διαδικασία. Γιατί είναι μια σικέ, προκατασκευασμένη ψηφοφορία και απόφαση της σαθρής πλειοψηφίας σας. Είναι επίφαση ψηφοφορίας. Είναι αισχρή κοροϊδία της Βουλής, των κομμάτων, του ελληνικού λαού, των συγγενών των θυμάτων. Είναι βεβήλωση της μνήμης των θυμάτων. Γι’ αυτό και δεν θα νομιμοποιήσουμε αυτήν την ψηφοφορία κοροϊδία και της νοημοσύνης ολάκερου του ελληνικού λαού. Ας παίξουν άλλοι αυτό το παιχνίδι της κυβερνητικής πλειοψηφίας εδώ μέσα.

Φυσικά, σε κάθε περίπτωση, θεωρούμε ότι η ευθύνη μας ως πολιτικό κόμμα δεν εξαντλείται εδώ. Δεν μπορούμε να παραβλέψουμε ή να αφήσουμε να μπει σε δεύτερη μοίρα το πολιτικό ζήτημα, οι πολιτικές μαζί με τις ποινικές ευθύνες, δηλαδή το ποια πολιτική σε τελευταία ανάλυση ευθύνεται που φτάσαμε στα Τέμπη και άρα ποια πολιτική πρέπει να ανατραπεί για να γίνει πράξη η λαϊκή απαίτηση «όχι άλλα Τέμπη». Γιατί, βεβαίως, δικαίωση είναι να κάτσουν στο σκαμνί οι ένοχοι, να λάμψει η αλήθεια, να τιμωρηθούν και να μην πέσουν στα μαλακά.

Αλλά κομμάτι της δικαίωσης των πενήντα επτά ψυχών είναι και το να πάψει ο λαός, η νεολαία συνολικά, να ζει στην ανασφάλεια που προκαλεί ένα σύστημα που βάζει το κέρδος πάνω από την ανθρώπινη ζωή. Γι’ αυτό ακριβώς λέμε ότι αυτός ο μεγάλος αγώνας που τόσοι πολλοί άνθρωποι δίνουμε εδώ και δυόμισι χρόνια, δεν θα βρει πραγματική δικαίωση αν περιοριστεί μόνο στους τέσσερις τοίχους του Κοινοβουλίου. Το λέμε καθαρά, εδώ μέσα η τράπουλα είναι σημαδεμένη. Εμείς φυσικά θα συνεχίσουμε να κάνουμε ό,τι περνά από το χέρι μας -δεν χωρά δεύτερη κουβέντα ως προς αυτό- και σήμερα και αύριο και κάθε μέρα. Αλλά να σας πούμε και κάτι; Αυταπάτες δεν έχουμε. Η πολιτική σας και η ίδια η εξουσία σας έτσι κι αλλιώς σας έχει κάνει ανάλγητους, αλλά αυτοί είστε, ούτε πρόκειται να αλλάξετε.

Πιστεύουμε ακράδαντα ότι η ολόπλευρη δικαίωση θα έρθει μόνο μέσα από τη δράση του ίδιου του λαϊκού παράγοντα. Αυτός μπορεί να ασκήσει την πιο αποτελεσματική πίεση στην Κυβέρνηση, στο κράτος, στους μηχανισμούς του, στην ίδια τη δικαιοσύνη. Αυτός είναι που μπορεί τελικά να φέρει και τα πάνω κάτω, να φέρει τις ριζικές αλλαγές που έχει ανάγκη η χώρα και πραγματικά αυτό απαιτείται να γίνει. Γιατί αυτό το εχθρικό, αντιλαϊκό κράτος που άφησε τον σιδηρόδρομο χωρίς προσωπικό, χωρίς χρηματοδότηση, χωρίς συστήματα ασφαλείας, που τον τεμάχισε και τον ξεπούλησε στα συμφέροντα, δεν πρόκειται ποτέ να γίνει και κράτος δικαίου. Με αυτό το κράτος της αδικίας που αφήνει τον λαό απροστάτευτο απέναντι σε φυσικές καταστροφές, που τσακίζει τα δικαιώματα και τις ανάγκες του, που τον μπλέκει όλο και περισσότερο σε τεράστιους πολεμικούς κινδύνους για να υπηρετεί μόνο τα κέρδη λίγων, δεν χωράει καμία απολύτως ειρήνη.

Και επειδή όλοι σ’ αυτήν τη χώρα παρακολουθούν και με πολύ μεγάλη αγωνία αυτές τις κρίσιμες εξελίξεις των τελευταίων ημερών στην περιοχή, επαναλαμβάνουμε την απαίτηση να πάψει η Κυβέρνηση να παίζει τον ρόλο του συνηγόρου των εγκληματιών του κράτους δολοφόνου του Ισραήλ σε βάρος του βασανισμένου λαού της Παλαιστίνης, των λαών σήμερα του Ιράν, της Συρίας, του Λιβάνου, της Υεμένης, των εγκλημάτων δηλαδή που έχουν ανάψει το φυτίλι του πολέμου με ορατό τον κίνδυνο ανάφλεξης και γενίκευσης σε όλη την περιοχή.

Και παρότι ο κ. Μητσοτάκης βγάζει λόγους -είπε ξανά σήμερα ότι είναι διαθέσιμος ανά πάσα στιγμή να συζητήσει εδώ μέσα στη Βουλή, αν το ζητήσουμε-, να σας θυμίσω μόνο, κυρίες και κύριοι και κύριε Μητσοτάκη, ότι στο συρτάρι σας βρίσκεται η πρόταση που έχουμε καταθέσει -έχω καταθέσει εγώ προσωπικά επίκαιρη ερώτηση στον κ. Μητσοτάκη-, για να έρθει ο Πρωθυπουργός εδώ να μιλήσει σχετικά με αυτά που ανέφερε σήμερα και σε αυτά που αναφέρω αυτήν τη στιγμή για το τεράστιο έγκλημα, τη δολοφονία αμάχων, αυτό που συμβαίνει στην περιοχή μας και που συμμετέχει ενεργά και με λόγια και με πράξεις η Ελληνική Κυβέρνηση.

Η ελπίδα για να ζήσουν οι εργαζόμενοι -ειδικά οι νεότερες γενιές- σε μια κοινωνία στο ύψος των ονείρων τους, στο ύψος των αναγκών τους, βρίσκεται μόνο στον δρόμο της σύγκρουσης και της ανατροπής αυτής της αδικίας, αυτού του διεφθαρμένου βάρβαρου συστήματος. Σε αυτόν τον δρόμο συνεχίζουμε κάθε ώρα, κάθε στιγμή, κάθε μέρα.

Ευχαριστώ.

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Πρόεδρος της Κοινοβουλευτικής Ομάδας Ελληνική Λύση κ. Κυριάκος Βελόπουλος.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Ευχαριστώ πολύ, κυρία Πρόεδρε.

Εγώ θα μπω στην ουσία των όσων είπε σήμερα ο Πρωθυπουργός. Τον άκουσα με ιδιαίτερη προσοχή. Ήταν μνημειώδης ο λόγος του -και το εννοώ αυτό που λέω: Μνημειώδης. Ο λόγος ενός ανθρώπου, που είναι υπό ψυχολογική πίεση και ψυχική αναταραχή. Το αντιλαμβάνομαι. Κι αυτό δεν το λέω έτσι.

Πείτε μου, τώρα, αυτή η «καλποθηρία», η «καλποχειρία», «λαθροχειρία», που κάνατε με τις κάλπες που θα στήσουμε εδώ μπροστά, τι είναι; Τρέμετε, φοβάστε μην πάει στο «ζονγκ», στο νούμερο 9 ο Βουλευτής της Νέας Δημοκρατίας. Δηλαδή, ο Βουλευτής της Νέας Δημοκρατίας, που θα πάει στο νούμερο 9 που είναι ο κ. Μητσοτάκης -έτσι το φτιάξατε- ουσιαστικά θα είναι για πολιτική κρεμάλα την επόμενη μέρα, την ίδια ώρα. Δεν δίνετε το δικαίωμα, κύριε Κακλαμάνη, στον Βουλευτή να ψηφίσει κρυφά. Όχι κρυφή, αλλά ολοφάνερη διαστροφή του Συντάγματος και κατάλυση της δημοκρατίας κάνετε. Σας καταγγέλλουμε γι’ αυτό. Είστε η ντροπή της δημοκρατίας. Θα σας πω και άλλα, σε λίγο.

(Χειροκροτήματα από την πτέρυγα της Ελληνικής Λύσης)

Αυτό που με έκανε να τον λυπηθώ τον Πρωθυπουργό -γιατί τον είδα, ήταν σε μια ψυχική αναταραχή- ήταν οι προσωπικές επιθέσεις, οι αήθεις επιθέσεις, η διαστροφή δηλώσεων ανθρώπων εδώ μέσα. Την έκανε επιστήμη τη δουλειά. Μάλιστα, έφτασε στο σημείο να καταγγέλλει και να λοιδορεί πράγματα τα οποία είπαν οι συγγενείς των θυμάτων των Τεμπών. Λοιδόρησε, απαξίωσε άνθρωπο, πατέρα και μάνα, που έχασαν το παιδί τους στα Τέμπη. Και δεν ντρέπεται. Δεν ντρέπεται, κρίμα. Κρίμα. Κρίμα. Κρίμα.

(Χειροκροτήματα από την πτέρυγα της Ελληνικής Λύσης)

Έφτασε δε στο έσχατο σημείο της ακρότητος να ομιλήσει για άκρα. Ποιος; Ο κ. Μητσοτάκης, ο οποίος κυβερνά με «σημιτικούς» των Ιμίων, αυτός που φιλοξένησε στο κόμμα του τους ακροδεξιούς, που λοιδορούσε κατά καιρούς: Τον Άδωνι, τον Βορίδη και τον Πλεύρη. Και μιλάει για άκρα και δεν ντρέπεται.

(Χειροκροτήματα από την πτέρυγα της Ελληνικής Λύσης)

Τον θυμάμαι, ήταν εδώ το 2009 και έλεγε τον Άδωνι και τους υπόλοιπους «ακροδεξιούς». Τώρα δεν είναι ακροδεξιοί. Τώρα είναι κάτι άλλο. Είναι «ελαφροδεξιοί», μαζί με τα τρομπόνια και τα λιβάνια, που όλη μέρα λιβανίζουν τον κ. Μητσοτάκη, οι τρεις κύριοι.

Διέστρεψε διαστροφικά τα περί κρεμάλων. Ποιος είπε για κρεμάλες; Ποιος μίλησε για κρεμάλες, κύριε Πρωθυπουργέ; Για πείτε μας. Ποιος; Τι κάνετε, όμως; Διαστροφικά νοηματικά άλματα, γυρνώντας στο 2012, ανακατεύοντας ναζιστές με δημοκρατικά εκλεγμένους Βουλευτές. Και δεν ντρέπεστε. Επειδή σας κάνουμε κριτική, επειδή ζητάμε δικαιοσύνη.

(Χειροκροτήματα από την πτέρυγα της Ελληνικής Λύσης)

Όταν ομιλείς, όμως, για κρεμάλες, πρέπει να προσέχεις. Και το αδιανόητο που έκανε το Προεδρείο της Βουλής, για ακόμη μία φορά, πέρα από τη λαθροχειρία της κάλπης, για να μην πάει κανένας στο νούμερο 9 του Μητσοτάκη, από τους Βουλευτές της Νέας Δημοκρατίας. Τέτοιος είναι ο τρόμος του Πρωθυπουργού, μη χάσει την καρέκλα της εξουσίας. Φοβάται τους ίδιους του τους Βουλευτές. Δεν είναι Πρωθυπουργός, είναι «πρωθυπουργός υπό ομηρεία» ο κ. Μητσοτάκης. Είναι πρόστυχο να μιλάς για κρεμάλες.

(Χειροκροτήματα από την πτέρυγα της Ελληνικής Λύσης)

Ο κ. Κακλαμάνης έκανε και ένα άλλο ατόπημα σήμερα. Ενώ με χυδαιότητα καταφέρθηκε στον κ. Παππά -και θα γίνω εγώ συνήγορος του κ. Παππά και δεν με ενδιαφέρει ή έναντι εμού και σε άλλους εδώ μέσα- δεν έδωσε τον λόγο επί προσωπικού, για να κάτσει εδώ στη βάσανο της πρωθυπουργικής καρέκλας και να τα ακούσει σε προσωπικό επίπεδο, αλλά «φυγομάχησε» και έφυγε από εδώ. Για να είμαστε λίγο σοβαροί σε αυτήν τη Βουλή.

(Χειροκροτήματα από την πτέρυγα της Ελληνικής Λύσης)

Δεν μπορεί να λέει Έλληνας Πρωθυπουργός «αποφάσισα να είμαι εδώ». Ποιος είσαι, κύριε Μητσοτάκη; Ο ηγεμόνας του Μακιαβέλι; Ποιος είσαι; Είσαι υποχρεωμένος να είσαι εδώ κάθε φορά που καλείσαι στο ναό της δημοκρατίας.

(Χειροκροτήματα από την πτέρυγα της Ελληνικής Λύσης)

Και για να πάμε στα ουσιώδη τώρα. Θα το επαναλάβω, «ο Φλωρίδης…», όπως και ο Μητσοτάκης, «…στη γραμμή Μητσοτάκη απεχώρησε». Είναι γνωστή η τακτική Φλωρίδη. Όποτε ζορίζεται, την κοπανάει. Δεν είπα ποτέ για είκοσι πέντε τόνους. Εγώ είπα για δεκαπέντε τόνους και επιμένω σε αυτό. Το Χημείο του Κράτους, οι πραγματογνώμονες το είπαν.

(Χειροκροτήματα από την πτέρυγα της Ελληνικής Λύσης)

Αλλά, τι κάνουν; Κόβουν τη δήλωσή μου για τους είκοσι πέντε τόνους. Δηλαδή, αν πούμε τριάντα πέντε τόνους, σαράντα πέντε τόνους, πρέπει να το αποδεχτώ; Όχι, κύριοι. Το Χημείο του Κράτους, το ανεξάρτητο Χημείο του Κράτους, βρήκε ξυλόλιο, τολουόλιο, βενζόλιο. Σταματήστε τα ψέματα. Σταματήστε.

(Χειροκροτήματα από την πτέρυγα της Ελληνικής Λύσης)

Και ο ΕΟΔΑΣΑΑΜ -που είναι δικός σας- διορισμένος κουμπάρος του Μητσοτάκη ήταν εκεί, τα ίδια είπε.

Πάμε και στα υπόλοιπα. Έφτασε στο αίσχιστο σημείο να πει ότι δεν είπα εγώ ποτέ για μπάζωμα. Τι λέτε, μωρέ; Ποιος είπε ότι εγώ δεν είπα για μπάζωμα; Είπα ξεμπάζωμα και μπάζωμα κάνατε. Και δεν το λέω μόνο εγώ, και ο Μπακαΐμης το λέει.

(Χειροκροτήματα από την πτέρυγα της Ελληνικής Λύσης)

Ασκήθηκε δίωξη για το ξεμπάζωμα και το μπάζωμα. Και έρχεται εδώ και προκαταλαμβάνει τη δικαιοσύνη και λέει «δεν έγινε ξεμπάζωμα και μπάζωμα». Αποφάσισε μόνος του ο Πρωθυπουργός, ο ηγεμών.

Πάμε, λοιπόν, και στα υπόλοιπα. Μίλησε για ετερόκλητες συμμαχίες. Ετερόκλητες συμμαχίες, των από δω, των από εκεί. Και τι κάνει; Ακούστε λίγο. Χτυπάει στην καρδιά του νεοδημοκράτη. Κάνει το νοηματικό άλμα, συνδέοντας το παρελθόν με το παρόν, ενοχοποιεί ιδεολογίες και απόψεις, που συμπλεύσαμε με τη γραμμή των συγγενών, όχι τη δική μας άποψη. Εμείς ακούσαμε τη φωνή των συγγενών και επιμένουμε σε αυτό. Ακούμε μόνο αυτούς που έχασαν τα παιδιά τους, αυτούς που έχασαν τα σπλάχνα τους, που έχασαν τα παιδάκια τους εκεί πέρα.

(Χειροκροτήματα από την πτέρυγα της Ελληνικής Λύσης)

Ρωτώ τον Πρωθυπουργό: Αφού είναι κακή η σύμπλευση με την Κωνσταντοπούλου, που λέει τώρα ότι έκανε η Ελληνική Λύση -έτσι λέει, ότι είναι κακό και με τον Νατσιό και με τους υπόλοιπους που υπέγραψαν. Ωραία, έτσι λέει-, όταν στήριζε τον γάμο ομοφυλοφίλων η Κωνσταντοπούλου δεν ήταν ετερόκλητη συμμαχία με τη Νέα Δημοκρατία; Γιατί την καρέκλα του Πρωθυπουργού, η Κωνσταντοπούλου του την έδωσε και ο Κασσελάκης, για να παραμείνει εκεί. Θα είχε πέσει τότε η Κυβέρνηση. Ετερόκλητες συμμαχίες!

Αυτό δεν είναι ετερόκλητη συμμαχία. Όχι. Είναι ανίερη, βρώμικη, ιδεολογική συμμαχία για τον γάμο ομοφυλοφίλων. Ξεκάθαρα πράγματα. Αλλά, αντί να πει «ευχαριστώ» στην Κωνσταντοπούλου και στον Κασσελάκη, που τον διατήρησαν Πρωθυπουργό, τους βρίζει και από πάνω. Τόσο αχάριστος ο άνθρωπος. Μα, τόσο αχάριστος.

Πάμε και στα υπόλοιπα. Μίλησε για «Ματορυχία». Ακούστε τώρα: Ήρθε εδώ ο Πρωθυπουργός της χώρας, τα έβαλε με τον ΣΥΡΙΖΑ, τους είπε για το Μάτι. Του λέω «Κάνεις συμψηφισμό». «Όχι, δεν κάνω συμψηφισμό. Αυτό είναι «Ματορυχία» λέει «Και αυτοί έκαψαν κόσμο». Όταν, λοιπόν, εμείς του προτείναμε να κάνει εξεταστική για το Μάτι, γιατί αρνήθηκε ο κύριος Πρωθυπουργός και δεν την έφερε στη Βουλή την εξεταστική για το Μάτι, για να τιμωρηθούν όλοι όσοι εγκλημάτησαν και κάηκαν άνθρωποι εκεί;

(Χειροκροτήματα από την πτέρυγα της Ελληνικής Λύσης)

Τι ήθελε να κρύψει ο Πρωθυπουργός για το Μάτι; Τι φοβήθηκε τότε;

Και το χειρότερο από όλα, κύριε Παππά, όχι μόνο δεν τιμωρήθηκαν κάποιοι, αλλά τους προήγαγε κιόλας. Όλοι οι υπεύθυνοι εκεί, πήραν και προαγωγή. Και έρχεται και επικαλείται το Μάτι. Για να καταλάβετε πως εδώ, πλέον, βλέπει η ντροπή και ντρέπεται με αυτά που λέει και κάνει ο Πρωθυπουργός.

Ήρθε σήμερα, λοιπόν, με ένα ύφος -θα το πω- του νεοέλληνα, ξέρετε. «Ξέρεις ποιος είμαι εγώ, ρε;». Αυτό μας είπε εδώ. Ύφος ηγεμόνος, ο οποίος λέει «ξέρεις ποιος είμαι εγώ, ρε;». Αυτό μας είπε, με ύφος χιλίων καρδιναλίων.

Τον ρωτώ, λοιπόν, τον Πρωθυπουργό: Ποιος νομίζεις ότι είσαι ρε; Ποιος νομίζεις ότι είσαι και πρέπει να είσαι στο απυρόβλητο;

(Χειροκροτήματα από την πτέρυγα της Ελληνικής Λύσης)

Ποιος νομίζεις ότι μπορείς να είσαι και να λοιδορείς, να τραμπουκίζεις Βουλευτές και Προέδρους κομμάτων, να υβρίζεις πολιτικούς αντιπάλους, να λοιδορείς συγγενείς που έχασαν τα παιδιά τους και να αποχωρείς; Η χειρότερη ύβρις.

Ποιος νομίζεις ότι είσαι, κύριε Πρωθυπουργέ; Είσαι ένας από μας, Βουλευτής του Ελληνικού Κοινοβουλίου, που αν δεν λεγόσουν Μητσοτάκης, δεν θα ήσουν ποτέ ούτε Βουλευτής ούτε Υπουργός ούτε Πρωθυπουργός.

(Χειροκροτήματα από την πτέρυγα της Ελληνικής Λύσης)

Αφού, λοιπόν, μιλάμε για προσωπικές επιθέσεις: Δεν θα γυρίσω στο 2009, κύριε Μηταράκη. Γιατί αν γυρίσω στο 2009, που ήταν τότε Βουλευτής, πρέπει να θυμηθώ για την άρση ασυλίας του και την εμπλοκή του με τα δάνεια που δόθηκαν και τα λεφτά από τις επιδοτήσεις μέσω της Εθνικής Τράπεζας, αλλά η τότε επιτροπή δεν την έφερε καν στη Βουλή. Δεν δικάστηκε. Για κακουργήματα ήταν τότε οι κατηγορίες.

Για να καταλάβετε ότι εμείς είμαστε σοβαρό κόμμα, προσωπικές αιχμές και αναφορές δεν κάναμε ποτέ εδώ μέσα. Αλλά, φτάνει πια. Αν νομίζει ότι η σιωπή μας είναι συνενοχή, κάνει λάθος. Θα τα ακούει ο κ. Μητσοτάκης θέλει, δεν θέλει.

(Χειροκροτήματα από την πτέρυγα της Ελληνικής Λύσης)

Για τη λαθροχειρία σας είπα. Tο κουτί «9» που έχει το όνομα «Μητσοτάκης» δεν μπορεί να το πλησιάσει Βουλευτής της Νέας Δημοκρατίας. Το έκανε έτσι ο Κακλαμάνης. Λυπάμαι. Δεν το περίμενα από τον κ. Κακλαμάνη, δεν το περίμενα αυτό. Λυπάμαι. Το λέω έτσι. Τον θεωρούσα φίλο, τον ξέρω από πολύ παλιά, όχι πολιτικά, γνωριζόμαστε και ως άνθρωποι. Αυτό που έκανε με το να απομονώσει το κουτί «9» του Μητσοτάκη, ότι είναι κατηγορούμενος για κακούργημα, ώστε να φαίνεται αυτός που πάει να ψηφίσει, για μένα -και πραγματικά θα το πω- είναι ο βιασμός της δημοκρατίας, είναι ο βιασμός της συνείδησης του ελεύθερου Βουλευτού που ψηφίζει δημοκρατικά και ελεύθερα.

(Χειροκροτήματα από την πτέρυγα της Ελληνικής Λύσης)

Γιατί είμαστε, λοιπόν, εδώ σήμερα; Θα σας πω εγώ. Υπάρχουν ερωτήματα που δεν απαντήθηκαν ποτέ; Να το πούμε ανθρώπινα όλοι μας. Υπάρχουν. Ποιος διέγραψε τα 600 εκατομμύρια; Πείτε μου ποιος διέγραψε τα 600 εκατομμύρια που έπρεπε να επενδύσει η ΤΡΑΙΝΟΣΕ; Ποιος; Ο Παππάς; Ποιος; Ο κ. Νατσιός; Ο κ. Μηταράκης; Ο κ. Βιλιάρδος; Ο κ. Χήτας; Ποιος; Ποιος διέγραψε όλα αυτά; Έχουν ονοματεπώνυμο. Οι Υπουργοί της Νέας Δημοκρατίας και με το επιτελικό κράτος με τη συναίνεση του ίδιου του Πρωθυπουργού.

(Χειροκροτήματα από την πτέρυγα της Ελληνικής Λύσης)

Δεν είναι νοηματικά άλματα. Είναι νόμοι τους οποίους τους έφερε ο ίδιος ο Πρωθυπουργός. Ποιος έδωσε εντολή για μπάζωμα-ξεμπάζωμα; Όταν έχεις επιτελικό κράτος η ηγεσία, η κεφαλή, δίνει τις εντολές, είναι ο στρατηγικός νους. Δεν μπορούσε μόνος του ο Τριαντόπουλος.

Εντάξει τώρα, ο Τριαντόπουλος είναι μεγάλη μορφή. Να είναι καλά ο άνθρωπος εκεί που είναι, αλλά για το μπάζωμα-ξεμπάζωμα -και όταν λέω να είναι καλά αναφέρομαι στην υγεία του ανθρώπου, αλλά η εμπλοκή του είναι δεδομένη- οι εντολές δόθηκαν από το Μαξίμου. Δεν μπορούμε να κρυφτούμε πλέον. Και να πω και κάτι ακόμα; Άντε εδώ να πω ότι υπάρχει ένας ενδοιασμός από κάποιους. Οι Βουλευτές της Νέας Δημοκρατίας την παλιοέκρηξη, τη ρημαδοέκρηξη που ήταν ένα μανιτάρι εκατόν είκοσι μέτρων, που βλέπουμε τώρα στο Ισραήλ να πέφτουν πύραυλοι, δεν την είδατε; Τι στο καλό έκρηξη ήταν αυτή; Από τα κινητά που φόρτιζαν; Από τα αποχωρητήρια; Γιατί αυτό φτάσατε να κάνετε, κάνατε έρευνα για το αν ήταν η έκρηξη από τα αποχωρητήρια, η έκρηξη από το μεθάνιο. Ναι, υπάρχει στην πραγματογνωμοσύνη έρευνα για το θέμα, με εντολή της Πυροσβεστικής. Από πού έγινε έκρηξη; Από πού κάηκαν οι άνθρωποι; Επίσης, γιατί πετάχτηκε το βιολογικό υλικό μπαμ-μπαμ; Για να μη γίνει καμία έρευνα; Γιατί απαγορεύτηκε στους συγγενείς και στους γονείς να πάρουν το σπλάχνο τους και να κάνουν πάλι -αυτό που λέω πολλές φορές- νεκροτομή; Απαγορεύτηκε η εκταφή τους. Γιατί; Θα μου απαγορεύσει εμένα ο Πρωθυπουργός και ο Φλωρίδης να κάνω εκταφή -μακριά από δω!- στο παιδί μου; Σοβαρολογείτε τώρα; Και μου ήρθε εδώ να δηλώσει ότι εμείς είμαστε οι φαντασμένοι συνωμοσιολόγοι και οι ψεκασμένοι; Όχι, ας λέει ό,τι θέλει ο Πρωθυπουργός. Ζητείται δικαιοσύνη και λύτρωση για τους νεκρούς.

(Χειροκροτήματα από την πτέρυγα της Ελληνικής Λύσης)

Και γιατί να μη γίνει εκταφή; Γιατί βρέθηκαν οστά νεκρών δώδεκα χιλιόμετρα μακριά από τα Τέμπη δέκα μήνες μετά. Του φίλου μου το κόκκαλο βρέθηκε μετά από δέκα μήνες στη θέση Κουλούρι.

Θα μου μιλήσει εμένα ο Μητσοτάκης, λες κι έχει μιλήσει με κανέναν συγγενή. Έχει φωνάξει κανέναν γονιό να μιλήσει μαζί του; Κανέναν, κανέναν.

Και πάμε στο προκείμενο. Έγινε ό,τι έγινε. Υπάρχουν ευθύνες; Υπάρχουν. Σήμερα είναι ασφαλή τα τρένα; Ρωτώ όλους σας. Δεν είναι. Δεν είναι. Δεν έχουμε τρένα, δεν είναι ασφαλή. Είτε έχεις και δεν το κάνεις, είτε δεν είναι, πάλι δεν το κάνεις. Δεν υπάρχουν τρένα. Τελεία και παύλα. Ένα κράτος που οικοδομήθηκε χωρίς σιδηροδρομικές υποδομές είναι κράτος προς πτώχευση και καταστροφή.

(Χειροκροτήματα από την πτέρυγα της Ελληνικής Λύσης)

Οι σιδηρόδρομοι είναι απαραίτητη υποδομή για ένα σοβαρό κράτος. Τώρα, για το πόσο ασφαλή είναι τα τρένα, ανέτρεξα σε ένα επίσημο περιοδικό -τα καταθέτω στα Πρακτικά- στο επίσημο περιοδικό για τα τρένα στην Ευρώπη.

(Στο σημείο αυτό ο Πρόεδρος της Ελληνικής Λύσης κ. Κυριάκος Βελόπουλος καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Η ιταλική εταιρεία στην Ιταλία τα πάει περίφημα. Είναι πρώτη πανευρωπαϊκά. Η ίδια εταιρεία στην Ελλάδα είναι τελευταία. Δηλαδή η ιταλική εταιρεία που έχει την ΤΡΑΙΝΟΣΕ στην Ιταλία παίρνει βραβείο και στην Ελλάδα είναι στον πάτο. Γιατί συμβαίνουν όλα αυτά; Τις πταίει;

Αναρωτιέμαι ακόμα και σήμερα. Για να δούμε ένα παράδειγμα. Έχετε πάει στο ΣΚΑ Αχαρνών; Έχει πάει κανείς στο ΣΚΑ Αχαρνών; Φαντάζομαι πως όχι. Ξέρετε τι είναι αυτό; Είναι ο κόμβος στις Αχαρνές. Είναι ένας σταθμός που είναι κόμβος. Όμως, δεν είναι κόμβος, γιατί κόμβος Αχαρνών, κόμβος προαστιακού, δεν είναι κόμβος. Έφαγαν 132 εκατομμύρια ευρώ. Δεν έχει πάρκινγκ, δεν έχει ταμπέλες. Δεν είναι κόμβος. Τα δρομολόγια είναι γραμμένα σ’ ένα χαρτί πάνω στο ντουβάρι. Για Κιάτο-αεροδρόμιο κατεβαίνεις στα Λιόσια για να πάρεις άλλο τρένο -ακούστε τώρα τι κόμβος είναι αυτός- οπότε έχεις καθυστέρηση μισή ώρα. Για Χαλκίδα-Πελοπόννησος κατεβαίνεις στο ΣΚΑ, δηλαδή στο Κέντρο Αχαρνών και αλλάζεις δύο τρένα. Τελικά, όχι μόνο δεν είναι κόμβος, αλλά και τα 132 εκατομμύρια ευρώ κάποιοι τα ενθυλάκωσαν, τα μασούλησαν, τα έφαγαν και δεν έχουμε πραγματικό κόμβο για να υπάρχει στις Αχαρνές ένας κόμβος.

(Χειροκροτήματα από την πτέρυγα της Ελληνικής Λύσης)

Θέλετε άλλο παράδειγμα για τον προαστιακό; Θα σας δώσω παραδείγματα ανικανότητας αυτών των κυβερνώντων.

Πηγαίνετε στην Κινέτα. Στον σταθμό του προαστιακού δεν υπάρχει μηχάνημα για να πάρεις εισιτήριο, αλλά δεν υπάρχει και υπάλληλος για να πάρεις εισιτήριο. Έρημοι χώροι, άθλιοι μέσα στον χώρο των τρένων, αριστερά-δεξιά γκράφιτι, δεξιά κι αριστερά βρωμιές.

Φτάνεις από την Κινέτα στο Κιάτο για να πας Πάτρα. Προχωράς. Τελειώνει ο προαστιακός επειδή δεν υπάρχει ηλεκτροκίνηση. Από εδώ και πέρα μέχρι το Αίγιο παίρνεις τρένο ντίζελ και πηγαίνεις εκεί. Φτάνεις στο Αίγιο. Από εκεί πας στο Ρίο. Από το Ρίο και μετά δεν υπάρχει τρένο.

Καταστρέψατε τον σιδηρόδρομο στη χώρα. Ούτε η Πελοπόννησος, ούτε η Ήπειρος, ούτε η Μακεδονία, ούτε η Θεσσαλία, κανένας δεν έχει τρένο.

(Χειροκροτήματα από την πτέρυγα της Ελληνικής Λύσης)

Φάγατε εκατομμύρια ευρώ, τα σπαταλήσατε. Δεν λέω ότι τα φάγατε εσείς, αλλά τα σπαταλήσατε. Και δεν υπάρχει τρένο στην ακριτική Φλώρινα, στις Σέρρες, στη Δράμα, στην Αλεξανδρούπολη, στη Θεσσαλονίκη. Αθλιότητες.

Και τόλμησε ο Πρωθυπουργός της χώρας να πει χθες το αμίμητο: «Τόλμησαν εδώ μέσα κάποιοι να αγγίξουν εμένα και να με κατηγορήσουν για εσχάτη προδοσία». Ποιος είσαι εσύ που θα πεις στον Πρόεδρο ενός οποιουδήποτε κόμματος ότι τόλμησε; Ναι, τολμάμε, γιατί δεν φοβόμαστε κανέναν Μητσοτάκη και κανέναν από την οικογένεια αυτή, κανέναν τους. Τολμάμε.

(Χειροκροτήματα από την πτέρυγα της Ελληνικής Λύσης)

Κι αφού ο Πρωθυπουργός θεωρεί ότι είναι πολύ βαριά η πρόταση που του κάναμε εμείς, να του πούμε ταπεινά συγγνώμη, να πούμε: «Εντάξει, έλα εδώ, παιδί μου, πες μας σε παρακαλούμε, κύριε Μητσοτάκη, ποια θα ήταν η ποινή, πες μας, γράψε εσύ την προανακριτική, να την πάρουμε εμείς και να την καταθέσουμε, ό,τι πεις εσύ. Πες μας, τι θα ήθελες; Πταισματάκι; Πταισματάκι. Θες ότι έφταιγε η βλακεία κάποιων; Ναι, η ανοησία κάποιων. Απαλλάσσεστε λόγω βλακείας; Να το γράψουμε κι αυτό μέσα; Να το γράψουμε. Ό,τι θέλετε εσείς.» Δεν είναι έτσι όμως η πολιτική. Η πολιτική θέλει κριτική. Για να μπορεί να βελτιωθεί κάποιος πρέπει να του κάνεις κριτική, αλλά είστε αμετανόητοι κι αυτό είναι το μείζον θέμα και το μεγάλο πρόβλημα.

Κι επειδή μίλησε για την εσχάτη προδοσία να πω το εξής. Ο κολλητός του ο Βενιζέλος δεν τα έλεγε από εδώ και χειροκροτούσε και το ΠΑΣΟΚ που σήμερα διαφωνεί; Ο κ. Ανδρουλάκης τουλάχιστον διαφωνεί με την εσχάτη προδοσία. Σε παρόμοια περίπτωση πολύ χαμηλότερης ισχύος -δεν είχαμε πενήντα επτά νεκρούς εκεί- ο κ. Ανδρουλάκης και το ΠΑΣΟΚ χειροκροτούσαν για τις δηλώσεις Βενιζέλου περί εσχάτης προδοσίας. Δεν ήταν Αρχηγός τότε ο Ανδρουλάκης, αλλά ήταν ΠΑΣΟΚ και χειροκροτούσαν μαζί με τη Νέα Δημοκρατία στην υπόθεση της Novartis.

Κάνω λάθος, κύριε Παππά;

Σας έλεγε ότι κάνατε εσχάτη προδοσία ο κ. Βενιζέλος; Χειροκροτούσαν της Νέας Δημοκρατίας; Χειροκροτούσαν του ΠΑΣΟΚ; Όμως, όχι «με λένε Ρίζο και όπως θέλω τα γυρίζω»! Όχι τη μια ο Βενιζέλος είναι καλός και την άλλη δεν είναι καλός. Δεν θα μας πείτε και ποια κατηγορία πρέπει να αποδώσουμε και στους Υπουργούς και στον Πρωθυπουργό τον ίδιο.

Εμείς συνεχίζουμε. Θα συνεχίσουμε μέχρι τέλους. Στις 15 Οκτωβρίου θα κάτσουν στο σκαμνί όλοι αυτοί που διέγραψαν τα βίντεο, όλοι αυτοί που διέγραψαν τις φορτωτικές, για το παραμύθι που ήρθε εδώ και είπε πάλι ο ψεύτης ο Πρωθυπουργός ότι τα βίντεο αποδεικνύουν ότι δεν ήταν έτσι, πάλι λέει ψέματα.

Η Διεύθυνση Ελέγχου της Αστυνομίας λέει ότι στις 28 Φεβρουαρίου, τη νύχτα του συμβάντος, δεν έχει βίντεο, δεν υπάρχει βίντεο. Και η ίδια γράφει μέσα ότι το ίδιο βράδυ και αργότερα διέγραφαν μέσα από την υπηρεσία τα βίντεο οι υπάλληλοι της εταιρείας. Πού τα λέτε αυτά; Πόσο ψέμα να αντέξουμε πια; Πόση υποκρισία; Πόση εξαπάτηση του ελληνικού λαού; Πόση αναλγησία και έλλειψη ανθρωπιάς;

Να σας πω και το εξής. Για τη σύμβαση 717 ποιος φταίει που δεν υλοποιήθηκε; Πείτε μας. Θα σας πω εγώ. Φταίνε η Κυβέρνηση και οι εργολάβοι. Να σας πω όμως γιατί κανένα κόμμα δεν μιλάει γι’ αυτό το θέμα; Δυστυχώς, κύριε Παππά και κύριοι της Αριστεράς, δεν άκουσα κανένα όνομα εδώ μέσα.

Σύμβαση 717: ποιοι εργολάβοι είναι στην ιστορία; Για πείτε μας. Θα μας πείτε; Δεν λέει κανένας Βουλευτής. Αυτούς ψηφίζετε, παιδιά. Είναι η εταιρεία Alstom και ο Άκτορας. Αυτές είναι οι δύο εταιρείες και δεν τολμάει κανείς να μιλήσει για αυτούς. Γιατί; Θα σας πω εγώ γιατί. Διότι, ο Άκτορας έχει την Action τηλεόραση που όλη μέρα βρίζει εμάς, γιατί λέμε το όνομά τους. Θα το λέμε το όνομά τους. Θα λέμε ποιοι είναι οι εργολάβοι. Θα λέμε ποιοι καθυστέρησαν τα έργα. Θα λέμε ποιοι τα κονομάνε εις υγείας των κορόιδων!

(Χειροκροτήματα από την πτέρυγα της Ελληνικής Λύσης)

Είπαμε, όμως, όταν τρέμεις για να πας σε ένα κανάλι, δεν μπορείς να τα βάζεις με το αφεντικό. Εμείς θα τα βάλουμε με τα αφεντικά που κλέβουν τη χώρα, με τα αφεντικά που οδήγησαν στον θάνατο πενήντα επτά ανθρώπους, με ψυχολογικά τραύματα εκατοντάδες άλλους. Εμείς θα τα βάζουμε. Είμαστε οι γίγαντες απέναντι στους νάνους και θα συνεχίσουμε να λέμε ονόματα, παρά το γεγονός ότι δεν τολμάει κανένας εδώ να μιλήσει. Φοβάστε για τα κανάλια.

(Χειροκροτήματα από την πτέρυγα της Ελληνικής Λύσης)

Τώρα, θα σας πω γιατί λέω ότι είστε ένοχοι. Είναι η άποψή μου. Δεν είμαι νομικός. Δεν είμαι εισαγγελέας. Δεν είμαι δικαστής. Είμαι πολιτικός Αρχηγός. Γιατί είστε ένοχοι; Ο ένοχος ενός εγκλήματος πληροί τρεις προϋποθέσεις: Έχει κίνητρο, έχει τα μέσα και έχει και την ευκαιρία. Αυτό λέει η Εγκληματολογία και όχι ο Βελόπουλος. Είχαν το κίνητρο οι της Νέας Δημοκρατίας; Βεβαιότατα. Συγκάλυψη, για να μην αποκαλυφθούν οι ελλείψεις του ΟΣΕ. Είχαν τα μέσα; Πώς δεν είχαν; Φαγάνες, φορτηγά, Υπουργούς, ελεγκτές, αστυνομικούς! Είχαν την ευκαιρία; Την είχαν την ευκαιρία. Απέκλεισαν την έρευνα, απέκλεισαν το βιολογικό υλικό, απέκλεισαν τα βίντεο, τα διέγραψαν κάποιοι, διέγραψαν τις φορτωτικές, και να το έγκλημα! Πείτε ό,τι θέλετε. Ακούσια ή εκούσια είστε ένοχοι, θέλετε δεν θέλετε, ό,τι και να κάνετε.

(Χειροκροτήματα από την πτέρυγα της Ελληνικής Λύσης)

Ως προς την εσχάτη προδοσία που ήρθε εδώ ο Ηγεμών Μητσοτάκης, να του απαντήσω ότι αν διαβάσει το άρθρο 134 του Ποινικού Κώδικα, λέει ότι δεν τελείται μόνο με την κάθοδο των τανκς η εσχάτη προδοσία. Δεν χρειάζεται να κατεβάσουμε τα Leopard στο Σύνταγμα, ούτε να κάνουμε το Γουδή όπως είπε εδώ, ούτε να φέρουμε κανέναν Παττακό. Ίσως λέει για τον Παττακό, γιατί ο ίδιος έχει περίεργους συνειρμούς άλλους για τη διακυβέρνηση της χώρας απέναντι στη δημοκρατία.

Ακούστε: Τελείται, σύμφωνα με την παράγραφο 2, και χωρίς βία». Το λέει ξεκάθαρα, χωρίς βία. «Όποιος με κατάχρηση της ιδιότητάς του ως οργάνου του κράτους επιχειρεί να καταλύσει θεμελιώδεις αρχές του πολιτεύματος, όπως η αρχή διάκρισης λειτουργιών και ιδιαίτερα της δικαστικής εξουσίας».

Πώς έγινε αυτό; Δηλαδή, ο Πρωθυπουργός πώς έκανε παρέμβαση στη δικαιοσύνη; Ο ίδιος δεν πήρε τον Ντογιάκο και του είπε πάρε τον φάκελο από εκεί και πήγαινέ τον αλλού; Ο ίδιος δεν πήρε τον Ντογιάκο, ώστε να φύγει η δικογραφία από την ανακρίτρια Λάρισας και να πάει σε εφέτη ανακριτή; Εμείς τον καταγγείλαμε; Η Ένωση Δικαστών και Εισαγγελέων είπε ότι έκανε παρέμβαση ο Πρωθυπουργός στη δικαιοσύνη. Να, λοιπόν, που συνιστά εσχάτη προδοσία η επιλογή του Πρωθυπουργού.

(Χειροκροτήματα από την πτέρυγα της Ελληνικής Λύσης)

Κι έχουμε και άλλα. Ωμή δικαστική παρέμβαση έγινε και αλλού. Η προανάκριση και η έρευνα είχαν ανατεθεί στον εισαγγελέα εφετών Λάρισας. Ο Τριαντόπουλος «μπάζωσε» τα αποδεικτικά στοιχεία με το γνωστό e-mail, με εντολείς και αναφορά Μητσοτάκης, Γεραπετρίτης, Σκέρτσος. Ξεκάθαρη ηθική αυτουργία σε παρέμβαση σε ανακριτικές αρχές.

Ακούστε τώρα, σας παραπέμπω στην ομιλία του Ευάγγελου Βενιζέλου που κατηγορούσε την κυβέρνηση του ΣΥΡΙΖΑ για τον ίδιο ακριβώς λόγο.

Έκαναν και άλλες παρεμβάσεις, δεν έκαναν μόνο εδώ. Ακούστε πώς γίνονται οι μεταθέσεις των ανεπιθύμητων δικαστών και εισαγγελέων, όταν -ας πούμε- μια Κυβέρνηση δεν βολεύεται με τις αποφάσεις τους; Αποφασίζει την κ. Αχτσιόγλου από εισαγγελέα Λάρισας να την κάνει εισαγγελέα Ορεστιάδος. Μια επιλογή είναι. Έκανε κάτι τέτοιο η Νέα Δημοκρατία; Όχι, ποτέ. Ακούστε, λοιπόν. Πρόεδρος Εφετών όταν έγινε το έγκλημα ήταν η Ευαγγελία Καρδάση εκεί στη Λάρισα. Παραιτήθηκε από το Σώμα έναν ολόκληρο χρόνο πριν συνταξιοδοτηθεί. Δεν μίλησε. Αντικαταστάτριά της ήταν η Χριστίνα Αντωνίου. Παίρνει μετάθεση με την αντικατάσταση και η ίδια στη Θεσσαλονίκη. Πάει από Λάρισα στη Θεσσαλονίκη. Η εισαγγελέας Κατερίνα Μάτση ασκεί δίωξη για το μπάζωμα και είκοσι μέρες μετά μετατίθεται στη Θεσσαλονίκη. Η προϊσταμένη εισαγγελίας εφετών Σοφία Αποστολάκη - Καλογήρου που έχασε τον γιο της, και αυτή γεια σας! Όχι παιδιά, δεν κάνει παρεμβάσεις η Νέα Δημοκρατία! Όχι, δεν κάνει κατάχρηση εξουσίας! Τι είναι αυτά τα πράγματα; Απλά, είναι σκακιέρα η δικαιοσύνη και παίρνει ένα πιόνι από εδώ και το πάει εκεί. Θα νουθετηθείο εισαγγελέας; Όχι. Στείλε τον αλλού! Ο ανακριτής; Όχι. Αλλού!

Αυτό δεν είναι δημοκρατία. Αυτό είναι καθαρή δικτατορία, γιατί έχετε παρέμβαση στη δικαστική εξουσία. Μόνο οι δικτάτορες λειτουργούν έτσι.

(Χειροκροτήματα από την πτέρυγα της Ελληνικής Λύσης)

Θα σας πω και τα χειρότερα. Το χειρότερο από όλα είναι ότι βάζετε τα τρολ σας -και κλείνω εδώ- να απειλούν, να ρίχνουν λάσπη σε συγγενείς των Τεμπών. Δεν λέω για τους Βουλευτές. Αυτοί δεν φταίει σε τίποτα. Φταίνε μόνο σε ένα πράγμα, στο ότι δεν θα τολμήσουν να πάνε στην κάλπη εννέα που είναι ο Μητσοτάκης. Είμαι σίγουρος ότι η συντριπτική πλειοψηφία των Βουλευτών της Νέας Δημοκρατίας θέλουν να πάνε στην κάλπη του Μητσοτάκη, αλλά επειδή η κρυφή ψηφοφορία από το κ. Κακλαμάνη γίνεται φανερή και αλλοιώνεται η ουσία της δημοκρατίας δεν θα μπορέσει η ετυμηγορία της Βουλής να περάσει στην ελληνική κοινωνία. Γιατί αυτό που κάνει ο κύριος Πρόεδρος της Βουλής λέγεται καλποθηρία.

(Χειροκροτήματα από την πτέρυγα της Ελληνικής Λύσης)

Ακούστε τώρα, εγώ δεν θα μιλήσω για την Ελληνική Λύση. Ό,τι και να λέει ο Μητσοτάκης, Μάρτιο του 2023 ξεκινήσαμε να ξετυλίγουμε το κουβάρι. Θα πάμε μέχρι τέλους. Δεν με ενδιαφέρει αν θέλουν αντίπαλο κάποιον άλλον ο Πρωθυπουργός και η ομάδα του και αν στοχοποιούν επίτηδες κάποιους άλλους για τους αναγορεύσουν απέναντί τους αντιπάλους. Θα του πω ένα πράγμα. Και με τον ΟΠΕΚΕΠΕ το 2021 τα λέγαμε εμείς εδώ και τώρα σκάει η ιστορία. Έρχεται και η μελισσοκομία. Σκάνδαλα παντού, σκευωρίες για τη Νέα Δημοκρατία. Μίζες παντού, σκευωρίες για τη Νέα Δημοκρατία. Ρημάζουν τα ταμεία, σκευωρίες για τη Νέα Δημοκρατία. Ε, όχι, λοιπόν. Δεν είναι σκευωρία. Είναι κλοπή. Είναι διαφθορά. Είναι κατασπατάληση του δημοσίου χρήματος. Αυτό κάνετε, και κυνηγάτε όποιον σας ενοχλεί.

(Χειροκροτήματα από την πτέρυγα της Ελληνικής Λύσης)

Είχαμε καταγγελία της προέδρου συγγενών ότι κάποιοι την απείλησαν. Εντάξει, λέτε εσείς ότι δεν ισχύει. Βγαίνει ο μηχανικός Μιχόπουλος και λέει το ίδιο πράγμα, που είναι πραγματογνώμονας ο άνθρωπος. Λέει ότι γνωστός δικηγόρος τον απείλησε εμμέσως τηλεφωνικά. Γνωστός δικηγόρος, αυτόν που βγάζουν τα κανάλια της Νέας Δημοκρατίας, αυτός πρέπει να είναι. Τα ίδια λέει κι η κ. Βουτσινά, λέει ότι και αυτή την απείλησαν. Μισό λεπτό, αυτό γίνεται μόνο σε κράτη μαφιόζων ή σε μαφιόζικα κράτη. Εγώ πιστεύω ότι δεν είναι Ελλάδα κράτος μαφίας, ούτε οι μαφιόζοι κυβερνούν την Ελλάδα. Εάν απειλείτε συγγενείς ή τους προειδοποιείτε για τυχόν αποτελέσματα δυσάρεστα, θα σας πω ένα πράγμα. Αν το συνεχίσετε αυτό είναι λίγες οι ημέρες που θα υπάρχετε στην πολιτική. Θα πάτε φυλακή. Δεν μπορείς να εκβιάζεις και να απειλείς ανθρώπους που έχουν χάσει τα παιδιά τους. Είναι αδιανόητα πράγματα αυτά. Είναι απάνθρωπα. Είναι βάρβαρα.

Και δεν είναι μόνο εδώ. Το κάνετε και αλλού. Θα δώσω ένα παράδειγμα. Όποιος κάνει κριτική στη Νέα Δημοκρατία. Εγώ πήρα μια αγωγή 500.000 ευρώ από μια κυρία που ήταν για κακούργημα κατηγορούμενη στην ΕΡΓΟΣΕ…

**ΝΙΚΟΛΑΟΣ ΠΑΠΑΔΟΠΟΥΛΟΣ:** Κι εγώ…

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Για άλλο θέμα εσείς. Εγώ δεν πήγα να δείρω κανέναν στην ΕΡΓΟΣΕ, ούτε να κατεβάσω τα τρένα. Δε θα μπορούσα κιόλας, γιατί πού να το πας το τρένο πίσω; Δεν γίνεται.

Λέω, λοιπόν, 500.000 ευρώ αγωγή μού έκαναν πριν έναν χρόνο. Νόμιζαν ότι θα φοβηθούμε. Νόμιζαν ότι θα τρομάξουμε. Ούτε 500, ούτε 1.000.000, ούτε 2.000.000 μας φοβίζουν. Το δίκαιο, όσο και να το πιέζετε, θα βγει στην επιφάνεια.

(Χειροκροτήματα από την πτέρυγα της Ελληνικής Λύσης)

Δεν το κάνατε μόνο σε μας. Το κάνατε και σε επιχειρηματίες. Όταν δεν βολεύει ένας επιχειρηματίας και μας κάνει κριτική -Σαββίδης, Open- τι πάτε να τον κάνετε; Να τον ξηλώσετε, γιατί έχει σχέση με τον Πούτιν -λέει- και με τη Ρωσία. Τι κάνετε; Κάνετε τα αδύνατα δυνατά με ένα νέο φρούτο, τον Μυστακίδη -δεν τον ξέρω τον άνθρωπο εγώ- επειδή φοβάστε τον λαό του ΠΑΟΚ και επειδή το Open σάς κάνει κριτική, θέλετε να ξηλώσετε το Open, να ξηλώσετε τον Σαββίδη, γιατί θέλετε να του πάρετε το λιμάνι Θεσσαλονίκης. Γιατί; Πείτε μου. Το λιμάνι στον Βόλο το δεσμεύσατε και το χάσατε στο Σ.τ.Ε.. Το λιμάνι στην Καβάλα πήγε να το πάρει και πάλι του δημιουργήσατε πρόβλημα. Γιατί τον κυνηγάτε; Πείτε μου εσείς.

Έπρεπε να βγουν οι άδειες στο λιμάνι Θεσσαλονίκης και δεν τις βγάλατε τόσα χρόνια; Γιατί; Με ραντεβού Υπουργού της Νέας Δημοκρατίας και του Προέδρου του Α.Σ. ΠΑΟΚ που κλείστηκε, βγήκε ο Μυστακίδης μπροστά για να φάτε τον Σαββίδη, επειδή είναι -λέει- φίλος του Πούτιν και επειδή κάποιοι φίλοι σας θέλουν όλα τα λιμάνια.

Το ίδιο κάνατε και με τον Μαρινάκη. Το Mega ασκεί κριτική στη Νέα Δημοκρατία. Βέβαια, ναι. Ε, λοιπόν, ό,τι ώρα του καπνίσει του Μαξίμου, τον κυνηγάει και αυτόν. Το ίδιο κάνατε και με τον Βαρδινογιάννη στα διυλιστήρια. Ελέγχετε το ένα διυλιστήριο -το είπε ο ίδιος- και δεν ελέγχετε το άλλο του Λάτση, του φίλου σας. Δεν θα είπα εγώ αυτά.

Το χειρότερο από όλα, ποιο είναι, για να είμαστε ξεκάθαροι; Για τον κ. Μαρινάκη, ο ίδιος είπε ότι απειλείται και εκβιάζεται από την Κυβέρνηση. Μα, αυτό δεν είναι Κυβέρνηση. Αυτό είναι η Κόζα Νόστρα στο Παλέρμο, να εκβιάζει επιχειρηματίες.

(Χειροκροτήματα από την πτέρυγα της Ελληνικής Λύσης)

Τώρα, στο Ελληνικό έχουμε άλλο πρόβλημα. Ο Προκοπίου κυνηγάει τον Λάτση, το αγαπημένο παιδί της Νέας Δημοκρατίας. Σκοτώνονται μεταξύ τους.

Θα σας πω το εξής. Ο μόνος επιχειρηματίας που έφερε λεφτά στην Ελλάδα -και δεν με ενδιαφέρει τι θα πείτε- είναι ο Σαββίδης. Έφερε λεφτά. Πείτε μου ό,τι θέλετε. Σταματήστε να τον κυνηγάτε και να παίζετε με τις ομάδες. Δεν μπορείς να κυνηγάς τον Βαρδινογιάννη μόνο, τον Μαρινάκη μόνο, τον Σαββίδη μόνο, επειδή έχουν μέσα και σου κάνουν κριτική και να αφήνεις τον Αλαφούζο να φέρνει το πετρέλαιο από τη Ρωσία, ενώ επιβάλλεις κυρώσεις για τα ροδάκινα του παραγωγού.

(Χειροκροτήματα από την πτέρυγα της Ελληνικής Λύσης)

Και δεν θέλω και ιδιαίτερες σχέσεις με τους επιχειρηματίες και δεν με ενδιαφέρουν καν οι επιχειρηματίες. Αλλά αυτά μόνο η Κόζα Νόστρα τα κάνει. Όταν εμπλέκεται η πολιτική εξουσία με τα γρανάζια των επιχειρηματιών, υπάρχουν θέματα ηθικής τάξεως.

Εγώ θέλω να ρωτήσω κάτι και κλείνω εδώ. Κάποιοι πρέπει να νιώσουν τύψεις. Εύχομαι να νιώσουν τύψεις οι Βουλευτές της Νέας Δημοκρατίας. Εύχομαι η ανθρωπιά που έχετε όλοι σας -το πιστεύω αυτό- όλοι και οι 157 -και λέω 157, γιατί για τον Πρωθυπουργό δεν είμαι σίγουρος- να σκεφτείτε λίγο ότι αν η πολιτική θέλει να έχει την έξωθεν καλή μαρτυρία και η κοινωνία να σταθεί δίπλα της, πρέπει να αφήσουμε τα κόμματα, να σπάσουμε τις αλυσίδες.

Δεν είμαστε εδώ Ελληνική Λύση πλέον. Είναι τα Τέμπη. Δεν είναι ΣΥΡΙΖΑ εδώ. Δεν είναι Πλεύση Ελευθερίας. Δεν είναι Νέα Αριστερά. Δεν είναι ΠΑΣΟΚ. Δεν είναι Νέα Δημοκρατία. Είναι η κοινωνία, είναι η ελληνική κοινωνία. Είναι οι άνθρωποι που κλαίνε κάθε βράδυ που έχασαν τα παιδιά τους.

Κάντε την υπέρβαση. Κάντε τη ρήξη. Πηγαίντε στην κάλπη 9. Τιμωρήστε αυτόν τον Πρωθυπουργό που συμπεριφέρεται ως ηγεμόνας.

(Χειροκροτήματα από την πτέρυγα της Ελληνικής Λύσης)

Κι επειδή με ρώτησαν δημοσιογράφοι για τις δηλώσεις Καραμανλή και Σαμαρά, τους καλωσορίζουμε έστω και αργά στις θέσεις της Ελληνικής Λύσης. Τους καλωσορίζουμε, γιατί αυτά που λέει η Ελληνική Λύση από το 2019 τα ανακαλύπτουν σήμερα αυτοί. Εμείς όμως στα εσωκομματικά της Νέας Δημοκρατίας και του κόμματος Καραμανλή δεν θα εμπλακούμε. Διότι ο μουσαφίρης ο Μητσοτάκης είναι τώρα Πρόεδρός της. Απλά πράγματα. Δεν ανακατευόμαστε.

Τα ιδιοκτησιακά σας ούτε στο κτηματολόγιο το ιδεολογικό δεν μπορείτε να βρείτε πλέον. Δεν μπορείτε να τα βρείτε, γιατί χάσατε την πυξίδα σας και απευθυνόμαστε σε όλους τους Βουλευτές.

**ΠΡΟΕΔΡΕΥΟΥΣΑ (Όλγα Γεροβασίλη):** Κύριε Βελόπουλε, θα παρακαλέσω να ολοκληρώσετε.

**ΚΥΡΙΑΚΟΣ ΒΕΛΟΠΟΥΛΟΣ (Πρόεδρος της Ελληνικής Λύσης):** Τελειώνω.

Απευθύνομαι πρώτα στους Βουλευτές και στους Έλληνες. Δεν υπάρχει μόνιμη λύση για ένα μόνιμο πρόβλημα που δεν επιλύεται. Εδώ και πενήντα χρόνια ψηφίζετε τους ίδιους και τους ίδιους, το μόνιμο πρόβλημα που δεν υπάρχει και δεν επιλύεται ως λύση. Η μοναδική λύση είναι να κάνετε την υπέρβαση. Και υπάρχει ένας χώρος εδώ που δεν καθορίζει και δεν ετεροπροσδιορίζεται που λέγεται Ελληνική Λύση, ένας χώρος που βάζει πάνω απ’ όλα τον άνθρωπο, τον Έλληνα, την Ελληνίδα μάνα, τον Έλληνα πατέρα, το παιδάκι, τον Έλληνα, πάνω απ’ όλους το συμφέρον της πατρίδος. Σας καλώ, λοιπόν, να ακολουθήσετε τη γραμμή της Ελληνικής Λύσης. Μπορούμε να κάνουμε πολλά.

(Χειροκροτήματα από την πτέρυγα της Ελληνικής Λύσης)

Και κάτι τελευταίο στον Πρωθυπουργό. Ό,τι και να κάνει ο κ. Μητσοτάκης, ό,τι και να κάνετε, κύριε Μητσοτάκη, κύριε Πρωθυπουργέ, εμείς σας υποσχόμαστε κάτι. Εμείς θα σας ρίξουμε, θα σας αποκαθηλώσουμε από τον θρόνο στον οποίο νομίζετε ότι είστε. Θα σας ρίξουμε για να σώσουμε την Ελλάδα, να σώσουμε τους Έλληνες, να απαλλάξουμε την Ελλάδα από τα ψέματά σας και όλα αυτά που κάνετε.

Σας ευχαριστώ πάρα πολύ.

(Όρθιοι οι Βουλευτές της Ελληνικής Λύσης χειροκροτούν ζωηρά και παρατεταμένα)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει τώρα ο Πρόεδρος της Νέας Αριστεράς κ. Αλέξης Χαρίτσης.

**ΑΛΕΞΗΣ ΧΑΡΙΤΣΗΣ (Πρόεδρος της Κοινοβουλευτικής Ομάδας της Νέας Αριστεράς):** Ευχαριστώ, κυρία Πρόεδρε.

Κυρίες και κύριοι συνάδελφοι, δεν μπορώ παρά να ξεκινήσω την ομιλία μου αναφερόμενος στη σημερινή παρουσία του Πρωθυπουργού κ. Μητσοτάκη εδώ στην Ολομέλεια του Ελληνικού Κοινοβουλίου.

Δεν μπορώ παρά να απευθυνθώ στον κ. Μητσοτάκη και να πω μια λέξη. Ντροπή, κύριε Μητσοτάκη, γιατί ήρθατε σήμερα εδώ στο Ελληνικό Κοινοβούλιο με τη γνωστή καθεστωτική αλαζονεία σας και επιχειρήσατε να μετατρέψετε τον εαυτό σας, τον Πρωθυπουργό της χώρας, τον Πρωθυπουργό των Τεμπών, σε θύμα. Αυτό προσπάθησε να κάνει σήμερα στην ομιλία του ο κ. Μητσοτάκης. Ήρθε εδώ επιδεικνύοντας για μία ακόμη φορά- όσες φορές έχει γίνει συζήτηση το ίδιο ακριβώς έχει κάνει- παντελή έλλειψη σεβασμού στη μνήμη των νεκρών, στη μνήμη των θυμάτων των Τεμπών.

Μιλήσατε και για αθλιότητες και μιλήσατε και για την παράταξη -τη δική σας παράταξη υποτίθεται- η οποία έφερε τη δημοκρατία στην Ελλάδα. Ε, τη δημοκρατία στην Ελλάδα, κύριε Μητσοτάκη, δεν την έφερε η παράταξή σας. Την έφεραν οι αγώνες του ελληνικού λαού. Την έφεραν οι αγωνιστές και αγωνίστριες που πλήρωσαν με το αίμα τους για να έρθει η δημοκρατία σε αυτήν τη χώρα.

(Χειροκροτήματα από την πτέρυγα της Νέας Αριστεράς)

Ήρθατε, επίσης, για να νεκραναστήσετε την άθλια, την ανιστόρητη, την επικίνδυνη θεωρία των δύο άκρων. Ήρθατε άλλη μια φορά να εκστομίσετε ασύστολα ψεύδη για δήθεν εναγκαλισμούς της Αριστεράς με τη Χρυσή Αυγή, ενώ ήταν η παράταξή σας -και μάλιστα μέσα από το Μέγαρο Μαξίμου- που συνομιλούσε με τη Χρυσή Αυγή. Το ξεχάσατε αυτό;

(Χειροκροτήματα από την πτέρυγα της Νέας Αριστεράς)

Εάν σήμερα οι νεοναζί, οι νοσταλγοί του Χίτλερ βρίσκονται στη φυλακή, το οφείλουμε στο αίμα του Παύλου Φύσσα. Εκεί το οφείλουμε που βρίσκονται σήμερα στη φυλακή οι νεοναζί.

(Χειροκροτήματα από την πτέρυγα της Νέας Αριστεράς)

Φτάνει, λοιπόν, πια με τα ψέματα, φτάνει με την παραποίηση και τη διαστρέβλωση των πάντων, ακόμα και της πολύ πρόσφατης ιστορίας μας.

Αλλά, βεβαίως, ήρθατε εδώ, κύριε Μητσοτάκη, να μας μιλήσετε και για πολιτικές ευθύνες. Αλήθεια, ποια ακριβώς πολιτική ευθύνη αναλαμβάνετε εσείς, ο Πρωθυπουργός της χώρας, ο επικεφαλής της Κυβέρνησης γι’ αυτό που συνέβη στα Τέμπη;

Ακούσαμε μάλιστα και για γενναιότητες, ακούσαμε για την ποιότητα, λέει ο κ. Μητσοτάκης, των Υπουργών του. Για ποιες γενναιότητες μιλάμε; Για ποιους Υπουργούς μιλάμε; Γι’ αυτούς που κρύβονται πίσω από την ωμή παραβίαση του Συντάγματος; Αυτούς που προστατεύετε από τη διενέργεια προκαταρκτικής εξέτασης, για να περιορίσετε όσο μπορείτε περισσότερο τις δυνατότητες του φυσικού δικαστή;

Ήρθατε, όμως, σήμερα εδώ και κάνατε και άλλες λαθροχειρίες και άλλους χυδαίους συμψηφισμούς, να μας πείτε, λέει, για τον δρόμο Πάτρα-Πύργος και για τον ΒΟΑΚ και να συνδέσετε τους δρόμους, να συνδέσετε ακόμα και τα φυσικά φαινόμενα και να τα ρίξετε όλα στον μύλο της μη ευθύνης. Καμία ευθύνη για τίποτα, περαστικοί οι Υπουργοί από τα υπουργικά γραφεία.

Αλλά, βεβαίως, και το αγαπημένο σας θέμα. Είχατε σήμερα το θράσος, σήμερα που συζητάμε γι’ αυτήν την τραγωδία των Τεμπών, σήμερα που συζητάμε για την απόδοση δικαιοσύνης για το έγκλημα των Τεμπών, σήμερα μιλήσατε για τα ιδιωτικά πανεπιστήμια.

Μιλήσατε πάλι για τα ιδιωτικά πανεπιστήμια, ουσιαστικά και τα μαγαζάκια τα οποία θέλετε να χτίσετε μαζί με τους κολλεγιάρχες φίλους σας, γιατί ακόμα και όταν μιλάμε για μια τραγωδία, όταν μιλάμε για ένα έγκλημα, εσείς, κύριε Μητσοτάκη, το μυαλό σας το έχετε στις μπίζνες με τους ισχυρούς φίλους σας.

(Χειροκροτήματα από την πτέρυγα της Νέας Αριστεράς)

Και, βεβαίως, ακούσαμε τον κ. Μητσοτάκη σήμερα να έρχεται εδώ στη Βουλή να μας πει και για τον πόλεμο και για τις γεωπολιτικές αναταράξεις στην περιοχή μας και να μας χαρακτηρίσει συλλήβδην όλους της Αντιπολίτευσης κατώτερους των περιστάσεων. Ποιος; Εσείς που έχετε γίνει κολλητός με τον σφαγέα Νετανιάχου. Εσείς που έχετε γίνει κολλητός με αυτόν ο οποίος καταζητείται από το Διεθνές Ποινικό Δικαστήριο.

(Χειροκροτήματα από την πτέρυγα της Νέας Αριστεράς)

Εσείς που έχετε φέρει τη χώρα στη λάθος πλευρά της ιστορίας, την πλευρά της γενοκτονίας και του πολέμου και όχι στην πλευρά του Διεθνούς Δικαίου, της ειρήνης, του δικαίου του βασανιζόμενου παλαιστινιακού λαού, σε πλήρη αναντιστοιχία με τη βούληση της συντριπτικής πλειονότητας της ελληνικής κοινωνίας.

Εσείς, τέλος, που παίζετε την ειρήνη και την ασφάλεια της χώρας μας στα ζάρια, για να εξυπηρετήσετε τις επιδιώξεις στην περιοχή των Ηνωμένων Πολιτειών και του Ισραήλ. Και μετά έρχεστε εδώ να μας μιλήσετε για το ποιος είναι κατώτερος των περιστάσεων.

Ντροπή και μόνο ντροπή, κύριε Μητσοτάκη, για τη σημερινή σας παρουσία στο Ελληνικό Κοινοβούλιο!

Κυρίες και κύριοι συνάδελφοι, μιλώντας για τα Τέμπη, ας πάρουμε τα πράγματα από την αρχή.

Ώρα 23.28΄ της 28ης Φεβρουαρίου του 2023, της τελευταίας μέρας του Φλεβάρη, ο χρόνος σταμάτησε στα Τέμπη. Δυόμισι χρόνια πριν, δυόμισι χρόνια από εκείνη τη μέρα που στην Ελλάδα του κ. Μητσοτάκη, στην Ελλάδα του επιτελικού κράτους, στην «Ελλάδα 2.0», όπως διαφήμιζε ο κ. Μητσοτάκης, δύο τρένα κινούνταν επί δώδεκα ολόκληρα λεπτά αντίθετα πάνω στην ίδια γραμμή.

Μια ολόκληρη κοινωνία πάγωσε, θρήνησε, θύμωσε, οργίστηκε, ζήτησε δικαιοσύνη, ζήτησε οξυγόνο, όταν σαν ένα τεράστιο ποτάμι πλημμύρισε τους δρόμους, τις πλατείες σε όλες τις πόλεις, σε όλα τα χωριά, σε όλη την Ελλάδα και όπου υπάρχουν Ελληνίδες και Έλληνες σε ολόκληρο τον κόσμο. Οι συγγενείς των θυμάτων επί δυόμισι ολόκληρα χρόνια τον πόνο τους, το πένθος τους τα έχουν μετατρέψει σε αγώνα για την αποκάλυψη της αλήθειας, σε αγώνα για δικαίωση των αγαπημένων τους, σε αγώνα για δικαιοσύνη, αλλά και σε αγώνα για να μην ξανασυμβεί στο μέλλον μια τέτοια τραγωδία, για να μην επαναληφθεί αυτό το έγκλημα.

Δυόμισι χρόνια μετά, όμως, κυρίες και κύριοι συνάδελφοι, τα ερωτήματα για όλα αυτά που οδήγησαν στο έγκλημα των Τεμπών, δυστυχώς, παραμένουν αμείλικτα. Ποια είναι η στάση της Κυβέρνησης αυτά τα δυόμισι χρόνια; Ποια ευθύνη ανέλαβε τελικά αυτή η Κυβέρνηση για αυτή την τραγωδία; Καμιά ευθύνη δεν ανέλαβε.

Έσπευσε ο Πρωθυπουργός από την πρώτη στιγμή να μιλήσει για ανθρώπινο λάθος του σταθμάρχη, του μηχανοδηγού. Η παραβίαση του κανονισμού κυκλοφορίας, μας είπε ο τότε αρμόδιος Υπουργός, ο κ. Καραμανλής. Όλα αυτά σε μια υποδομή χωρίς τηλεδιοίκηση, χωρίς φωτοσήμανση, με κλειστό το δευτεροβάθμιο κέντρο της Καρόλου, σε έναν σιδηρόδρομο πλήρως υποστελεχωμένο και απαξιωμένο. Και ο Υπουργός, βεβαίως, της Κυβέρνησης δεν είχε για όλα αυτά την παραμικρή ευθύνη. Ο κ. Μητσοτάκης, βέβαια, μετά στη συνέχεια μάς είπε ότι ο κ. Καραμανλής παραιτήθηκε, αναλαμβάνοντας την πολιτική ευθύνη και αυτό αρκεί. Γενναίος, μάλιστα, ο κ. Καραμανλής, γι’ αυτό έσπευσε ο κ. Μητσοτάκης να τον ανταμείψει για αυτή τη γενναιότητα και να τον συμπεριλάβει και πάλι στα ψηφοδέλτια της Νέας Δημοκρατίας.

Τι άλλο είδαμε σε αυτά τα δυόμισι χρόνια από την Κυβέρνηση; Συνεχείς απροσχημάτιστες παρεμβάσεις στο έργο της δικαιοσύνης, στην οποία κατά τα άλλα ομνύει η Κυβέρνηση. Από το αλήστου μνήμης απαράδεκτο, άθλιο που εκστόμισε ο Υπουργός Δικαιοσύνης κ. Φλωρίδης: «όποιος μιλάει για μπάζωμα, είναι για τα μπάζα», ενώ ήδη είχαν ασκηθεί ποινικές διώξεις μέσα στην κρίση για την αιτία πρόκλησης της πυρόσφαιρας, όχι απλώς πριν κρίνουν αρμοδίως οι δικαστικές αρχές, αλλά πριν καλά-καλά πρωτοκολληθούν τα σχετικά πορίσματα του πραγματογνώμονα.

Η μόνη παραφωνία -εντός εισαγωγικών, προφανώς- σε όλη αυτή τη στάση της Κυβέρνησης ήταν η συνέντευξη τον περασμένο Γενάρη του Πρωθυπουργού στον κ. Σρόιτερ. Έπρεπε, κάπως, το επικοινωνιακό επιτελείο, όλος αυτός ο επικοινωνιακός μηχανισμός του Πρωθυπουργού να διαχειριστεί την κοινωνική οργή και τις μαζικές συγκεντρώσεις. Θεώρησαν ότι μια εμφάνιση του κ. Μητσοτάκη θα μπορούσε να ανακόψει το κύμα οργής. Ο κ. Μητσοτάκης εμφανίστηκε σε μία θλιβερή συνέντευξη, που άφησε ανοιχτό ακόμα και το ενδεχόμενο για την ύπαρξη εύφλεκτου φορτίου στην εμπορική αμαξοστοιχία, που μέχρι εκείνη την ώρα, βεβαίως, ο ίδιος, η Κυβέρνησή του, η κοινοβουλευτική πλειοψηφία το απέρριπταν κατηγορηματικά. Τι έγινε; Γιατί άλλαξε γνώμη; Τι έμαθε; Τι έκανε γι’ αυτά τα οποία έμαθε; Πότε τα έμαθε αυτά τα οποία έμαθε; Για όλα αυτά τα ερωτήματα έχουμε θέσει ερωτήσεις εδώ στη Βουλή επανειλημμένα. Καμία απάντηση δεν πήραμε όλο αυτό το διάστημα.

Το μόνο σίγουρο, όμως, είναι ότι αυτή η προσπάθεια επικοινωνιακής διαχείρισης του κ. Μητσοτάκη απέτυχε παταγωδώς. Απέτυχε οικτρά, γιατί λίγο μετά, τον Φλεβάρη, στην επέτειο των δύο χρόνων, είχαμε τα μεγαλύτερα συλλαλητήρια, τις μεγαλύτερες μαζικές διαδηλώσεις που έχει δει αυτή η χώρα εδώ και δεκαετίες και μια ολόκληρη κοινωνία ζητούσε και ζητάει δικαιοσύνη και αλήθεια. Η κοινωνία πια ήξερε και η κοινωνία πια ξέρει ότι κάθε κίνηση αυτής της Κυβέρνησης, όσον αφορά το έγκλημα στα Τέμπη, είναι μια ακόμα κίνηση για τη συγκάλυψη. Έτσι, βεβαίως ο κ. Μητσοτάκης και η Κυβέρνησή του και όλα τα μιντιακά τους φερέφωνα επανήλθαν στις «εργοστασιακές ρυθμίσεις» και με περισσό θράσος, με αδιανόητο θράσος άρχισαν να μιλούν στη συνέχεια για συγκάλυψη από τη μεριά της Αντιπολίτευσης. Η Αντιπολίτευση φταίει και για αυτό!

Κυρίες και κύριοι συνάδελφοι, η Κυβέρνηση της Νέας Δημοκρατίας και ο κ. Μητσοτάκης προσωπικά σε ρόλο συντονιστή και ενορχηστρωτή κατέστρεψαν από την αρχή ένα καλά οργανωμένο σχέδιο. Είπα κάποια πράγματα για το επικοινωνιακό σκέλος αυτού, αλλά θα ήθελα τώρα να επικεντρωθώ περισσότερο στο τι έκαναν εδώ, εντός της Βουλής. Είναι ένα σχέδιο το οποίο θα αποτελέσει στίγμα και κηλίδα όχι μόνο για την Κυβέρνηση Μητσοτάκη αλλά και για το Ελληνικό Κοινοβούλιο συνολικά.

Το σχέδιο της Κυβέρνησης, το σχέδιο του κ. Μητσοτάκη, το οποίο το εφάρμοσε πιστά και κατά γράμμα εδώ στο Ελληνικό Κοινοβούλιο, ξεκίνησε με μια εξεταστική επιτροπή. Ξεκίνησε με μια εξεταστική επιτροπή-παρωδία. Μια εξεταστική επιτροπή από την οποία αποκλείστηκαν ουσιώδεις μάρτυρες. Μια εξεταστική επιτροπή από την οποία εξαιρέθηκαν κρίσιμα έγγραφα. Μια εξεταστική επιτροπή στην οποία είδαμε ακόμη και τραμπουκισμούς προς Βουλευτές της Αντιπολίτευσης, οι οποίοι τολμούσαν να θέτουν τα σωστά ερωτήματα σε όσους μάρτυρες προσήλθαν σε αυτή την επιτροπή. Μια επιτροπή που έκλεισε άρον-άρον τις εργασίες της, ενώ στη Βουλή έφταναν οι δικογραφίες από το Εφετείο, από την Εισαγγελία της Λάρισας. Μια εξεταστική επιτροπή, βεβαίως, στην οποία τα γαλάζια στελέχη και μέλη της δεν είδαν καμία ευθύνη και καμία ανάγκη για περαιτέρω διερεύνηση, όπως ζητούσαν οι εκπρόσωποι της Αντιπολίτευσης.

Τι έγινε όταν ολοκλήρωσε τις εργασίες της αυτή εξεταστική επιτροπή με δόξα και τιμή; Τι είπε ο κ. Μητσοτάκης; Δήλωσε ο κ. Μητσοτάκης στη συνεδρίαση της Κοινοβουλευτικής Ομάδας της Νέας Δημοκρατίας: Η προπαγάνδα της Αντιπολίτευσης και ορισμένων ΜΜΕ έσπειραν μια σύγχυση σε πολλούς πολίτες. Τώρα έχει έρθει η σειρά της αλήθειας να αντεπιτεθεί.

Και ποια ήταν, τελικά, αυτή η αλήθεια του κ. Μητσοτάκη που αντεπιτέθηκε; Όχι έναν, όχι δύο, όχι τρεις, οκτώ μέλη της εξεταστικής επιτροπής, ανήκοντας στην κοινοβουλευτική πλειοψηφία σε αυτή την εξεταστική επιτροπή της ντροπής, τι έγιναν αμέσως μετά; Υπουργοποιήθηκαν. Έγιναν Υπουργοί. Ανταμείφθηκαν για τις υπηρεσίες τις οποίες προσέφεραν. Τόσο πολύ εκτίμησε το έργο της εξεταστικής επιτροπής ο κ. Μητσοτάκης.

Στη συνέχεια η Κυβέρνηση άρχισε να ξεδιπλώνει το σχέδιό της. Ένα σχέδιο το οποίο, βεβαίως, προσέκρουσε κάπου. Προσέκρουσε στις μεγαλειώδεις συγκεντρώσεις του Φεβρουαρίου και γι’ αυτό εκεί είδαμε αλλαγή στάσης. Αλλαγή στάσης όσον αφορά τον μαέστρο του μπαζώματος και του ξεμπαζώματος, τον κ. Τριαντόπουλο. Και ενώ είχαμε δει όλοι σε αυτήν εδώ την Αίθουσα τον κ. Βορίδη, Υπουργό Επικρατείας τότε, να υπερασπίζεται, πρέπει να πω με ιδιαίτερο σθένος και με ιδιαίτερη πυγμή και πάθος, τον κ. Τριαντόπουλο, τελικά ο κ. Τριαντόπουλος εμφανίστηκε αυθόρμητα, ζητώντας να παραπεμφθεί στο δικαστικό συμβούλιο.

Είδαμε να εξελίσσεται μέσα στη Βουλή ένα πολύ καινοτόμο σενάριο. Ναι στη σύσταση επιτροπής για προκαταρκτική εξέταση, αλλά χωρίς να γίνει προκαταρκτική εξέταση. Να ασκηθεί ποινική δίωξη, αλλά αθώος ο κ. Τριαντόπουλος. Κουρελόχαρτο το Σύνταγμα. Ερμηνείες με νομικά και λογικά άλματα. Όλα επιστρατεύτηκαν, για να μην ακουστούν εδώ μέσα αλήθειες και για να μην αποκαλυφθεί η αλήθεια. Να μην κληθούν και εξεταστούν μάρτυρες, να μην αναζητηθούν και προσκομιστούν κρίσιμα έγγραφα της δικογραφίας. Κάποιο σατανικό μυαλό, βεβαίως, ή κάποιο κέντρο δούλεψε πάρα πολύ σκληρά για αυτό.

Το φιάσκο, βεβαίως, της εξεταστικής επιτροπής δεν έπρεπε να επαναληφθεί. Γι’ αυτό τι είδαμε, τελικά; Είδαμε μία επιστολή πέντε γραμμών και ένα υπόμνημα πέντε γραμμών από τον κ. Τριαντόπουλο και αυτό ήταν το υλικό της ανύπαρκτης προκαταρκτικής εξέτασης και με ένα πόρισμα άλλων πέντε γραμμών ολοκληρώθηκε η δικογραφία που η Βουλή ως εισαγγελέας -γιατί έχει ρόλο εισαγγελέα η Βουλή σε αυτή τη διαδικασία-, διαβιβάζει στο δικαστικό συμβούλιο. Αυτό φαίνεται είναι το μοντέλο, το επιτυχημένο μοντέλο, το οποίο θέλει ο κ. Μητσοτάκης και η Κυβέρνησή του να συνεχίσουν, χωρίς φασαρίες και αντεγκλήσεις, όπως στην εξεταστική, χωρίς πιεστικές ερωτήσεις που ζητούν απαντήσεις, χωρίς αναφορές σε e-mails που είχαν αποδέκτες εντός του Μεγάρου Μαξίμου, χωρίς ΜΜΕ τα οποία ασχολούνται με το τι λέγεται, τι συζητείται στη Βουλή. Όλα να γίνουν στο σκοτάδι, όλα να γίνουν στο άψε-σβήσε και να τελειώσουμε.

Και εδώ, βεβαίως, ερχόμαστε και στην περίπτωση του κ. Καραμανλή. Εδώ το σατανικό μυαλό αυτού του περίφημου κέντρου δούλεψε ακόμα πιο σκληρά. Στην πρόταση του ΠΑΣΟΚ για σύσταση προανακριτικής για κακούργημα απάντησε με δική του πρόταση για σύσταση προανακριτικής για το πλημμέλημα της παράβασης καθήκοντος, ακριβώς όπως και με τον κ. Τριαντόπουλο και όπως επιμελώς διαρρέεται, θα εφαρμοστεί το μοντέλο Τριαντόπουλου και όσον αφορά στην απευθείας παραπομπή στο Δικαστικό Συμβούλιο. Κίνηση ματ, θα λέγαμε στο σκάκι.

Πρόκειται, για να πούμε τα πράγματα με το όνομά τους, για μια πρόταση της γαλάζιας κοινοβουλευτικής Πλειοψηφίας, η οποία είναι μια πρόταση-κέντημα, για τον κ. Καραμανλή, όμως, όχι για τη δικαιοσύνη, όχι για την αλήθεια. Ο Υπουργός των Τεμπών απαλλάσσεται από κάθε ευθύνη για την ασφάλεια των συγκοινωνιών.

Προσέξτε. Μιλάμε για τον ίδιο άνθρωπο ο οποίος ερχόταν εδώ, στη Βουλή, καθόταν εκεί, στα υπουργικά έδρανα, ως Υπουργός και απευθυνόταν στους Βουλευτές της Αντιπολίτευσης με τρομερό θράσος και υποκρισία, όταν αυτοί είχαν το θάρρος να του απευθυνθούν και να του μιλήσουν για την ασφάλεια στους σιδηροδρόμους πριν από τα Τέμπη και τους έλεγε ότι πρέπει να ντρέπονται. Να ντρέπονται οι Βουλευτές που θέτουν τέτοια ερωτήματα. Και αντί να ντρέπεται ο ίδιος, φτάνουμε τώρα στο ξέπλυμά του!

Καμιά ευθύνη, λοιπόν, ο Υπουργός Μεταφορών για την ασφάλεια των μεταφορών. Διακοσμητικός ήταν, φαίνεται, ένας Υπουργός ο οποίος λάμβανε τα εξώδικα των σιδηροδρομικών που μιλούσαν ακριβώς για τα προβλήματα ασφαλείας και τα οποία εξώδικα τα κρατούσε στο συρτάρι του και δεν έπρεπε να κάνει τίποτα για αυτά.

Και τι λέει, λοιπόν, αυτή η αναίσχυντη πρόταση της Νέας Δημοκρατίας; Να ελεγχθεί ο κ. Καραμανλής για το πλημμέλημα της παράβασης καθήκοντος, την οποία βεβαίως ορίζει και πολύ συγκεκριμένα; Ποια είναι η παράβαση καθήκοντος; Η υποχρηματοδότηση και η υποστελέχωση του ΟΣΕ. Αυτό είναι μόνο το πρόβλημα, έχοντας φυσικά προετοιμάσει και τις ίδιες τις απαντήσεις που θα δώσει ο κ. Καραμανλής, αν τελικά φτάσει στο Δικαστικό Συμβούλιο. Αυτό ήταν. Αυτή είναι η διαδικασία. Τελειώνει. Καθαρίζει ο κ. Καραμανλής.

Γι’ αυτό εμείς μιλήσαμε για αμνήστευση. Περνάμε από το στάδιο της συγκάλυψης, που είχαμε όλο το προηγούμενο διάστημα, στο στάδιο πλέον της αμνήστευσης του βασικού πρωταγωνιστή αυτής της υπόθεσης.

Και δεν φτάνουν όλα αυτά, βεβαίως, όλα αυτά τα στάδια της συγκάλυψης, όλα αυτά τα επεισόδια τα οποία ζήσαμε εδώ, εντός του Κοινοβουλίου, αλλά είχαμε και άλλο επεισόδιο μόλις προχθές, στη Διάσκεψη των Προέδρων, όπου αποφασίστηκε ο τρόπος διεξαγωγής της ψηφοφορίας. Και αντί αυτή η ψηφοφορία να γίνει ανά πρόσωπο και ανά αδίκημα, για να μπορεί ο κάθε Βουλευτής να επιλέξει ελεύθερα και αντικειμενικά, αποφασίστηκε η ψηφοφορία αυτή να γίνει ανά πρόταση, πακέτο, για να το πούμε πολύ απλά. Και σε αυτό, βεβαίως, ευθύνεται η Κυβέρνηση και η κοινοβουλευτική Πλειοψηφία, ευθύνεται όμως και η Αξιωματική Αντιπολίτευση, ευθύνεται και το ΠΑΣΟΚ που στήριξε αυτή την απόφαση.

Η Νέα Δημοκρατία το έκανε για να εξασφαλίσει ότι δεν θα υπάρχουν διαρροές και το ΠΑΣΟΚ, εγκλωβισμένο στην περιχαράκωση και καθοδηγούμενο από την κριτική του κ. Μητσοτάκη, λειτουργώντας ενοχικά, οδηγήθηκε σε αυτή την απόφαση, η οποία προσβάλλει τη Βουλή και τον κοινοβουλευτισμό.

Κυρία Πρόεδρε, κυρίες και κύριοι συνάδελφοι, εμείς καταγγέλλουμε αυτή τη διαδικασία και ζητάμε, έστω και την ύστατη στιγμή, να διορθωθεί και η ψηφοφορία να γίνει ανά πρόσωπο και ανά αδίκημα. Διαφορετικά, η Κοινοβουλευτική Ομάδα της Νέας Αριστεράς θα απέχει από την ψηφοφορία.

(Χειροκροτήματα από την πτέρυγα της Νέας Αριστεράς)

Θα ήθελα, όμως, κυρία Πρόεδρε, κυρίες και κύριοι συνάδελφοι, ολοκληρώνοντας την ομιλία μου, να απευθυνθώ στους συγγενείς των θυμάτων των Τεμπών και να τους πω ότι είναι ο δικός τους ο αγώνας, είναι αυτή η μάχη την οποία δίνουν εδώ και δυόμισι χρόνια η οποία οδήγησε στην κινητοποίηση της κοινωνίας, στην ενεργοποίηση ενός ολόκληρου λαού για τη δικαιοσύνη και για την αλήθεια. Και είναι αυτή η ενεργοποίηση τελικά της κοινωνίας, είναι οι μεγάλες μαζικές -καθολικές, όπως είπα εγώ τότε- διαδηλώσεις και είναι η τεράστια λαϊκή πίεση οι οποίες οδήγησαν τότε τον κ. Μητσοτάκη να πει ότι η Κυβέρνηση δεν θα σταθεί εμπόδιο σε οποιαδήποτε διερεύνηση. Ψέμα και αυτό, ένα ακόμα ψέμα αποδείχτηκε από τον κ. Μητσοτάκη. Και αυτό που κάνει αυτή τη στιγμή η κυβερνητική παράταξη, με ενορχηστρωτή τον ίδιο τον Πρωθυπουργό, είναι να επιχειρεί με κάθε τρόπο να κλείσει την υπόθεση το συντομότερο δυνατό και με το μικρότερο δυνατό κόστος για την ίδια.

Η Νέα Αριστερά από την πρώτη στιγμή συμμετείχε με όλες της τις δυνάμεις στον αγώνα για την απόδοση δικαιοσύνης για το έγκλημα των Τεμπών και μέσα στην κοινωνία, στα συλλαλητήρια, στις διαδηλώσεις, αλλά και εδώ, μέσα στη Βουλή, θεσμικά. Και τηρήσαμε από την πρώτη στιγμή -και θέλω να το πω αυτό και προς τους συγγενείς- μια στάση προσηλωμένη στις αρχές μας, μια στάση σταθερή. Ακριβώς επειδή έχουμε να κάνουμε με μια τόσο ευαίσθητη υπόθεση και ακριβώς επειδή έχουμε επίγνωση ότι απέναντί μας έχουμε μια Κυβέρνηση τόσο αδίστακτη, τόσο καθεστωτική, εμείς επιλέξαμε να πούμε την αλήθεια. Αλήθεια για τις δυσκολίες, αλλά και τις δυνατότητες πλήρους διερεύνησης της υπόθεσης και απόδοσης ευθυνών που ανοίγονται μπροστά μας, έστω και αν αυτή η αλήθεια ορισμένες φορές φάνταζε ζόρικη, έστω και αν αυτή η αλήθεια σε κάποιους φάνταζε αντιδημοφιλής, γιατί δεν χάιδευε αυτιά.

Επιλέξαμε, όμως, αυτόν τον δύσκολο δρόμο, να μην ακολουθήσουμε μια λογική εύκολης πλειοδοσίας ποινικού λαϊκισμού, που, δυστυχώς, ζήσαμε το τελευταίο διάστημα. Ακολουθήσαμε και ακολουθούμε τον δρόμο της υπευθυνότητας, της ειλικρίνειας, μακριά και έξω από μικροκομματικές σκοπιμότητες, που δεν χωρούν και δεν πρέπει να χωρούν ειδικά σε μια τέτοια υπόθεση, σε αυτή εδώ την υπόθεση των Τεμπών.

Και θέλω για μια ακόμη φορά να το πω, να είμαι ξεκάθαρος και να είμαι σαφής ως προς αυτό. Η απόδοση δικαιοσύνης απαιτεί μια κοινοβουλευτική πλειοψηφία που θα είναι δεσμευμένη να αναζητήσει την αλήθεια και να διερευνήσει πλήρως τα αίτια της τραγωδίας και να αποδώσει ευθύνες όσο ψηλά και αν απαιτείται, όσο ψηλά και αν βρίσκονται οι υπεύθυνοι του εγκλήματος. Και η σημερινή κοινοβουλευτική Πλειοψηφία δεν θα το κάνει αυτό. Το ξέρουμε ότι δεν θα το κάνει αυτό. Το ξέρουμε ότι δεν την ενδιαφέρει η δικαιοσύνη. Το ξέρουμε ότι δεν την ενδιαφέρει η αλήθεια. Ίσα-ίσα, την ενδιαφέρει η συγκάλυψη.

Σήμερα, λοιπόν, δεν έχει σημασία μόνο το τι θα υπερψηφιστεί σε αυτή εδώ την Αίθουσα. Μεγάλη σημασία, τεράστια σημασία έχει και το τι θα απορριφθεί σήμερα σε αυτή εδώ την Αίθουσα. Διότι ό,τι απορριφθεί σημαίνει ότι δημιουργεί μια κατάσταση μη αναστρέψιμη, δημιουργεί ένα δεδικασμένο.

Επομένως η οποιαδήποτε πρόταση για κακούργημα, που αφορά στο πρόσωπο του Υπουργού Μεταφορών και το πρόσωπο του Πρωθυπουργού, οποιαδήποτε τέτοια πρόταση απορριφθεί σήμερα, δεν θα μπορεί να επανέλθει στο μέλλον με μια άλλη Βουλή με διαφορετικούς συσχετισμούς. Για να το πούμε με μια φράση, να το πούμε πάρα πολύ απλά, η απόρριψη αυτών των προτάσεων οδηγεί στο κλείσιμο της υπόθεσης εδώ και τώρα. Αυτό θα συμβεί.

(Χειροκροτήματα από την πτέρυγα της Νέας Αριστεράς)

Για αυτόν τον λόγο, λοιπόν, εμείς αποφασίσαμε να είμαστε συνεπείς στη μέχρι τώρα στάση μας, να μη δώσουμε οδό διαφυγής στον κ. Μητσοτάκη και στον κ. Καραμανλή, να μην επιτρέψουμε να λειτουργήσει η Βουλή, το Ελληνικό Κοινοβούλιο ως πλυντήριο για τις ευθύνες αυτής της Κυβέρνησης για το έγκλημα στα Τέμπη, ένα έγκλημα που συντάραξε ολόκληρη την ελληνική κοινωνία και θα επιμείνουμε.

Θα επιμείνουμε σε αυτή τη στάση και θα παλέψουμε για έναν άλλο συσχετισμό, και μέσα στην κοινωνία και μέσα στο Κοινοβούλιο, για μια νέα πλειοψηφία που θα κάνει τα πάντα για να λάμψει η αλήθεια και να αποδοθεί επιτέλους δικαιοσύνη. Καλούμε και τα άλλα κόμματα, έστω και την ύστατη αυτή στιγμή, να κρατήσουμε την υπόθεση ανοιχτή, να μην κλείσει η υπόθεση, για να μπορέσει να αποδοθεί η δικαιοσύνη που ζητά ολόκληρη η ελληνική κοινωνία.

Κυρίες και κύριοι συνάδελφοι, επειδή οι ώρες είναι κρίσιμες, θέλω να πω ότι η ψήφος του καθενός και της καθεμιάς σε αυτήν εδώ την Αίθουσα σήμερα είναι μια ψήφος καθοριστική. Η υπερψήφιση της πρότασης της Νέας Δημοκρατίας και η απόρριψη των λοιπών προτάσεων, σημαίνει ταφόπλακα για τις ποινικές ευθύνες των πολιτικών προσώπων. Τελεία και παύλα! Σημαίνει ταφόπλακα για την απόδοση δικαιοσύνης. Σημαίνει ότι οι πενήντα επτά ψυχές των Τεμπών δεν θα δικαιωθούν ποτέ.

Ας αναμετρηθεί, λοιπόν, η καθεμία και ο καθένας από εμάς με την ίδια τη συνείδησή του πριν φτάσει στην κάλπη.

Σας ευχαριστώ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει ο Πρόεδρος της Κοινοβουλευτικής Ομάδας της Νίκης κ. Δημήτριος Νατσιός.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Ευχαριστώ, κυρία Πρόεδρε.

Κυρίες και κύριοι συνάδελφοι, πριν γίνω Βουλευτής πριν να με τιμήσει ο ελληνικός λαός με την ψήφο του, έβλεπα τον κ. Μητσοτάκη από την τηλεόραση και παρακολουθούσα αυτό το επίπλαστο, αυτό το ψεύτικο και έλεγα ότι είναι κατά βάθος αγενής άνθρωπος. Σήμερα επιβεβαιώθηκε αυτό περίτρανα.

Ξεκίνησα να γράφω την ώρα που μιλούσε και σημείωσα για να πω στην ομιλία μου ότι ο κ. Μητσοτάκης επιδίδεται σε φθηνούς και αξιολύπητους ναπολεοντισμούς. Το αστείο είναι ότι σήμερα είναι επέτειος, τρόπον τινά, της Μάχης στο Βατερλό το 1815, όπου είχαμε την πανωλεθρία του Ναπολέοντα. Είδαμε, λοιπόν, εδώ έναν κατ’ επίφαση Ναπολέοντα, μια καρικατούρα του Ναπολέοντα, που κατέληξε με την ομιλία του σε ένα ηθικό βατερλό. Αν έδινα έναν τίτλο στην ομιλία του, αυτός θα ήταν: «φροντιστήριο ύβρεων», δηλαδή φροντιστήριο για αυτούς που παρακολουθούν και κυρίως για τις νεότερες ηλικίες.

Θυμόμαστε και τον ωραίο αρχαίο λόγο: «Έξεστι Μητσοτάκη ασχημονείν». Μέτρησα δεκαπέντε ασχημονίες, δεκαπέντε ύβρεις. Ξέχασε, βέβαια, ότι η πρόταση για την προανακριτική που υποβάλλει η Νίκη και τα άλλα δύο κοινοβουλευτικά κόμματα και το εξωκοινοβουλευτικό κόμμα, είναι υιοθέτηση της πρότασης της κ. Καρυστιανού και των λοιπών γονέων και συγγενών και οικείων των θυμάτων. Ξεχάσατε και ότι δύο εκατομμύρια Έλληνες σε δύο μεγαλειώδη συλλαλητήρια βγήκαν στους δρόμους για να διατρανώσουν και τον θυμό τους και την οργή τους και την απαίτησή τους να αποδοθεί δικαιοσύνη.

Ο κ. Μητσοτάκης, ο Πρωθυπουργός της Ελλάδος, επιδόθηκε σε ύβρεις. Ακούστε λόγια Πρωθυπουργού. Αναφέρεται στους συγγενείς και στον ελληνικό λαό. Τους χαρακτηρίζει εκείνους, όχι εμάς, λοιπόν, ως εξής. Λέει ότι ο ελληνικός λαός είναι χυδαίος. Λέξεις του Πρωθυπουργού στην ομιλία του: «Χυδαίοι», «άθλιοι», «γελοίοι», «παράλογοι». Λέει ότι: «Συνιστούν ετερόκλητη συμμαχία». Και συνεχίζει: «συκοφάντες», «απεχθείς καιροσκόποι», «συνεταίροι τοξικότητας». Ευρηματικότατος! Απορώ και εξίσταμαι πού πήγε και βρήκε τέτοιες λέξεις. Είπε: «Αποκρουστικό σύνολο». Για τον λαό μας είπε ότι είναι ζούγκλα. Είπε: «Λαϊκιστές των άκρων», «τυμβωρύχοι». Είπε και έναν αξιολύπητο, κακόγουστο, ρηχό και ανυπόστατο νεολογισμό, μίλησε για «Τεμπορύχους». Αστεία πράγματα!

Έχει το θράσος, έχει τα μούτρα για ένα τόσο πολύ σοβαρό ζήτημα που άπτεται του θανάτου πενήντα επτά νέων παιδιών να αστειεύεται και να εφευρίσκει άθλιους και αξιολύπητους, όπως είπα, νεολογισμούς. Με τόσες βρισιές κατανοείς αμέσως ότι απώλεσε την ψυχραιμία του και, βεβαίως, νομίζουμε ότι ήταν πολύ επιτυχημένη η πρότασή μας.

Ο οχετός των ύβρεων, όπως είπα και προλογικώς, καταδεικνύει το επίπεδο του Πρωθυπουργού και του Αρχηγού σας. Είναι ένας κακομαθημένος γιάπης που όταν ζορίζεται, απαντά με προσβολές. Όταν απαντάς με προσβολές σε επιχειρήματα, όταν κοινώς το παίζεις σούπερ δημοκράτης, αυτό είναι ο ορισμός του φασισμού. Έτσι το ξέρω εγώ. Και ιδίως όταν τα επιχειρήματα για να αντικρούσεις τον άλλον εμπεριέχουν και ψυχιατρικούς όρους, αυτό είναι κανόνας φασιστικής νοοτροπίας.

Επιτρέψτε μου, αφού τέλειωσα με τις προκοπές του κ. Μητσοτάκη, πριν υπεισέλθω στο κύριο θέμα της σημερινής συνεδρίασης, να θίξω συνοπτικότατα τρία θέματα. Είναι ένα θέμα ιστορικού χρέους θα έλεγα, ένα θέμα πολιτικής και ένα θέμα εσωτερικής μας πολιτικής. Και κατόπιν θα μπω στην υπόθεση.

Χθες, στις 17 Ιουνίου, κυρίες και κύριοι, είχαμε μια θλιβερή επέτειο, την υπογραφή της προδοσίας των Πρεσπών το 2018. Είχε πει τότε ο αείμνηστος Μίκης Θεοδωράκης τα εξής: «Η χώρα μας σύρθηκε σε μια πράξη ιστορικής ήττας και εθνικής μειοδοσίας με απρόβλεπτες επιπτώσεις σε βάρος της χώρας και του λαού μας. Συνάμα ποδοπατήθηκε η θέληση της συντριπτικής πλειοψηφίας του ελληνικού λαού. Ύστερα από αυτό το μεγάλο «ναι» του κ. Τσίπρα εκείνο που πονάει πιο πολύ δεν είναι μόνο οι κίνδυνοι που ανοίγονται μπροστά μας, αλλά προπαντός η μεγάλη ντροπή».

Αυτά είχε πει ο Μίκης Θεοδωράκης, αυτό το παγκόσμιο ανάστημα που θα μας στιγματίζει για πάντα. Τότε μίλησε ο Μίκης Θεοδωράκης για τον αριστερόστροφο φασισμό, που τον βλέπουμε συνεχώς να ξεδιπλώνεται.

**ΓΕΩΡΓΙΟΣ ΚΑΡΑΜΕΡΟΣ:** Εσείς είστε ο δεξιόστροφος.

**ΔΗΜΗΤΡΙΟΣ ΝΑΤΣΙΟΣ (Πρόεδρος του Δημοκρατικού Πατριωτικού Κινήματος - ΝΙΚΗ):** Συ είπας!

Πάμε στο θέμα της εξωτερικής πολιτικής. Αφορά τον χάρτη του θαλάσσιου χωροταξικού σχεδιασμού του Αιγαίου που πρόκειται να καταθέσει η Τουρκία στον ΟΗΕ και την UNESCO.

Θεωρώ την αντίδρασή σας χλιαρή, υποτονική και εθνικά απαράδεκτη. Ψιθυρίζετε σχεδόν για να μη σας ακούσουν οι Τούρκοι. Και εδώ η πολιτική της αψόγου και κατευναστικής στάσεως: Η μικρά πλην ανέντιμος Ελλάς! Στις αρχές δεκαετίας του 20ου αιώνα αυτά.

Όταν κάποιος με τον οποίο κάνεις διάλογο, αγαπητοί, σου τραβάει μια γραμμή στον χάρτη και σου διχοτομεί μια θάλασσα αιώνων δικιά σου -από τον Βασιλιά της Αθήνας Αιγέα, βγήκε η λέξη Αιγαίο- τότε εσύ δεν κάθεσαι να του απαντάς ευγενικά ως χαριτόβρυτος δεσποινιδούλα ότι ο χάρτης αυτός δεν παράγει έννομα αποτελέσματα. Το δίλημμα δεν είναι διάλογος ή πόλεμος, αλλά εθνική αξιοπρέπεια ή εθνικός εξευτελισμός.

Εγώ είμαι Μακεδών το γένος και ντρέπομαι που υπάρχουν ακόμα μέσα στη Βουλή Βουλευτές οι οποίοι ψήφισαν την τότε προδοσία. Και σιγά-σιγά εδώ λειτουργούν πνευματικοί νόμοι -που εσείς δεν τους ξέρετε- και θα εξαφανιστείτε από την πολιτική ζωή της χώρας.

Σε αυτές τις περιπτώσεις, λοιπόν, διακόπτεις τον διάλογο και τον στέλνεις από εκεί που ήρθε αυτόν που απειλεί. Δεν χαριεντίζεσαι. Και, βεβαίως, ακυρώνεις το ταξίδι σου στην Άγκυρα και ούτε τον συναντάς πουθενά.

Η αντίδρασή σας, όμως, είναι εθνικά απαράδεκτη για έναν ακόμη λόγο. Διότι με το βάσιμο επιχείρημα που χρησιμοποιείτε, ότι ο χάρτης τους δεν παράγει έννομα αποτελέσματα, τους βάζετε την ιδέα να το χρησιμοποιήσουν και αυτοί εναντίον μας. Δηλαδή τι λέω ότι τους τους βάζετε την ιδέα; Ήδη το κάνουν.

Τρεις φορές έχετε αλλάξει μέχρι τώρα τους χάρτες για τα θαλάσσια περιβαλλοντικά οικόπεδα, και τα όρια κάθε φορά σμικρύνονται. Την πρώτη φορά αφαιρέσατε τη χωροθέτησή τους σε διεθνή ύδατα έξω από τα έξι μίλια, στα οποία κλειστήκατε τελικώς. Τη δεύτερη αφαιρέσατε τα Δωδεκάνησα από τα θαλάσσια χωρικά ύδατα. Αν αφαιρέσετε τώρα και τις βραχονησίδες, όπως σας ζητούν, να μη μας κουνήσετε ξανά το δάχτυλο επειδή σας κατηγορούμε περί εσχάτης.

Ακούσαμε εχθές το σύνθημα «το είπαμε, το κάναμε» που ο κ. Μητσοτάκης θα το χρησιμοποιήσει και στις επόμενες εκλογές. Εμάς μας τρομάζουν βέβαια όλα όσα κάνετε και δεν μας τα λέτε.

Δεύτερο θέμα -σύντομα κι αυτό- προ ημερησίας διατάξεως είναι ο ΟΠΕΚΕΠΕ. Μόνο μέσω του ΟΠΕΚΕΠΕ μεγαλώσατε την πατρίδα και τριπλασιάσατε την έκτασή της με τρόπο κλεφτοκατσικάδικο βέβαια.

Η Ευρωπαϊκή Ένωση καταλόγισε το πρώτο βαρύ πρόστιμο ύψους 392 εκατομμυρίων ευρώ για τη χρήση του 2021, που σημαίνει 40 ευρώ πρόστιμο με διαίρεση για κάθε Έλληνα, που σημαίνει ότι θα ακολουθήσουν και άλλα.

Επειδή ακούμε διάφορα, μη διανοηθείτε να προχωρήσετε σε οριζόντιες περικοπές 5% στις επιδοτήσεις χιλιάδων αγροτών από όλη τη χώρα, αγροτών που είναι προκομένοι και νομοταγείς και οι οποίοι λιώνουν, θα έλεγα, από το πρωί μέχρι το βράδυ καλλιεργώντας τα χωράφια τους.

Η λύση είναι απλή. Φέρτε πίσω τα κλεμμένα. Ζητήστε από τους κουμπάρους της οικογένειάς σας στην Κρήτη και από τους κουμπάρους των Υπουργών σας, εκείνους οι οποίοι με τις πράξεις τους προσβάλλουν την λεβεντογέννα μας, να σας φέρουν πίσω τα κλεμμένα.

Για τον ίδιο λόγο προτρέπουμε τον Πρωθυπουργό να πάρει το πρώτο αεροπλάνο και να πάει στο Σινά, στην Ιερά Μονή της Αγίας Αικατερίνης. Ο Πρωθυπουργός της Ελλάδος θα έπρεπε πρώτος να επισκεφθεί την Ιερά Μονή. Αυτός είναι ο συνεχιστής της Ρωμιοσύνης, την οποία θυμάται μόνο στις εκλογές. Γιατί την ώρα που εσείς βλέπατε τον Τζόκοβιτς, τον τενίστα -αλήθεια, συζήτησε μαζί του για τα εμβόλια;-, ο Πρόεδρος της Σερβίας κ. Βούτσιτς ανακοίνωσε ότι αύριο μεταβαίνει στο Σινά. Αν δεν το καταλάβατε, σας εξευτελίζει. Η φύση, όπως ξέρετε, απεχθάνεται το κενό, πολύ δε περισσότερο η Ορθοδοξία.

Ας πάμε τώρα, κύριε Πρωθυπουργέ, στο θέμα της ημερησίας διατάξεως. Σας πόνεσε πάρα πολύ που η Νίκη, μαζί με τα υπόλοιπα τρία κόμματα, σας ενέταξε στο άρθρο 134 του Ποινικού Κώδικα περί εσχάτης προδοσίας. Σας πόνεσε και σας πονά, διότι το 33% του ελληνικού λαού, σύμφωνα με την εταιρεία δημοσκοπήσεων GPO, επικροτεί τη δική μας πρόταση. Τη δική σας, της Νέας Δημοκρατίας, το 19% και του ΠΑΣΟΚ μόλις το 10%.

Να απαριθμήσω πάλι τις ύβρεις του κυρίου Πρωθυπουργού, όχι εναντίον μας, αλλά εναντίον του λαού, ως χυδαίους και γελοίους; Να ακούσει ο ελληνικός λαός. Ο Πρωθυπουργός τον αποκαλεί χυδαίο και γελοίο εξαιτίας της πρότασης να συμπεριληφθεί και αυτός στο κατηγορητήριο για εσχάτη προδοσία.

Σας θυμίζω -θα το καταθέσω και στα Πρακτικά- ότι η Ένωση Δικαστών και Εισαγγελέων είχε βγάλει ανακοίνωση και είχε πει ακριβώς αυτό που υποστηρίζουμε, ότι η επιστολή του Πρωθυπουργού στον Εισαγγελέα του Αρείου Πάγου περιλάμβανε δημόσιες υποδείξεις σχετικά με τη διερεύνηση του δυστυχήματος των Τεμπών, εκτιμώντας ότι συνιστούσε ευθεία παραβίαση της αρχής της διάκρισης των εξουσιών και έμμεση υπονόμευση του κύρους της δικαιοσύνης. Το καταθέτω στα Πρακτικά.

(Στο σημείο αυτό ο Πρόεδρος του Δημοκρατικού Πατριωτικού Κινήματος - ΝΙΚΗ κ. Δημήτριος Νατσιός καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Επειδή ειπώθηκε και αυτό κι αφήσατε έναν υπαινιγμό στην κεντρική επιτροπή για ετερόκλητο τρίο: Νατσιού, Κασσελάκη, Βελόπουλου, σας λέμε ότι καλύτερα να μην κρίνετε εξ ιδίων τα αλλότρια. Εσείς ψηφίσατε με τον κ. Κασσελάκη και τον κ. Ανδρουλάκη τον ψευτογάμο των ομοφυλοφίλων. Στο πολιτικό τρίο δεν σας ξεπερνάει κανείς, κύριε Μητσοτάκη. Εσείς τότε αμαυρώσατε, όχι την παράταξή σας, αυτό που λέγατε χθες σε μια δήλωση -αυτό ποσώς μας ενδιαφέρει, ας την αμαυρώσετε και ας την ποδοπατήσετε-, αλλά με τις πράξεις σας και την ψήφο σας και τις επιλογές σας αμαυρώσατε και την Ορθοδοξία και τον Ελληνισμό.

Πάμε τώρα στην ουσία της πρότασής μας, η οποία ξεκινά, όπως ειπώθηκε, από την κατάχρηση εξουσίας και τις επεμβάσεις σας στη δικαιοσύνη.

Ερώτηση πρώτη. Ζητήσατε από τον εισαγγελέα Ντογιάκο την αφαίρεση της υπόθεσης από την κ. Σούρλα, τον φυσικό δικαστή, και την ανάθεσή της σε εφέτη ανακριτή. Αυτό κατατέθηκε στα Πρακτικά. Σας έδινε, κύριε Πρωθυπουργέ, η νομοθεσία μας αυτή τη δυνατότητα να το κάνετε; Ναι ή όχι;

Ερώτημα δεύτερο. Πώς ορίστηκε ανακριτής ο κ. Μπακαΐμης, ο εξαίρετος κατά τον κ. Βορίδη κ. Μπακαΐμης; Επετράπη στους αρχαιότερους του κ. Μπακαΐμη να εκφράσουν ενδιαφέρον για την ανάληψη της ευθύνης της ανάκρισης ή, μολονότι ο νεότερος, του ανετέθη απευθείας η ευθύνη; Μιλώ για τον κ. Μπακαΐμη.

Συνεχίζω. Γιατί ο κ. Μπακαΐμης στον φάκελο που μας έστειλε στη Βουλή δεν λέει τίποτα για τις ευθύνες του ρυθμιστή κυκλοφορίας του ΟΣΕ εκείνη τη βραδιά; Μήπως γιατί ο συγκεκριμένος είναι βαφτιστήρι κορυφαίου εκκλησιαστικού ηγέτη, με τον οποίον έχετε νταραβέρια τελευταία;

Είναι περίεργη η συγκυρία -μόνο την καταγράφω- ότι στις 9 Ιουνίου με απόφαση του Σ.τ.Ε. τα ιερά ησυχαστήρια της ελληνικής επικράτειας χάνουν την αυτοτέλειά τους και οι ιδρυτικοί κανονισμοί που συνέταξαν και Άγιοι της Εκκλησίας μας, όπως ο Άγιος Νεκτάριος, ο Άγιος Πορφύριος, ο αγαπημένος μας Άγιος Παΐσιος -όλοι αγαπημένοι μας είναι- πρέπει να ξαναγραφούν.

Συνεχίζω τις ερωτήσεις.

Γιατί στον φάκελο της Βουλής δεν φωτογραφίζει ποινικές ευθύνες γενικών γραμματέων και περιορίζεται στους διευθυντές του Υπουργείου Μεταφορών και σε αξιωματούχους του Οργανισμού; Μήπως γιατί ένας γενικός γραμματέας ήταν παρών στο τηλεφώνημα Υπουργού από την Αθήνα στην περιφέρεια της Λάρισας, ο οποίος Υπουργός ωρυόταν και κραύγαζε και έλεγε ότι «τελειώνετε με το μπάζωμα, γιατί θα σας σκίσω»; Άλλο ρήμα βεβαίως - βεβαίως χρησιμοποίησε, αλλά «θου, Κύριε, φυλακήν τω στόματί μου!». Και εσείς, κύριε Πρωθυπουργέ, για να μη σας σκίσει -για να μην πω τίποτε άλλο-, φαίνεται ότι κάνετε τα πάντα για την προστασία του.

Συνεχίζω τις ερωτήσεις.

Γιατί δεν δέχεστε αυτό που σας λέει το ΠΑΣΟΚ για τις ευθύνες του Υπουργού επί των Υποδομών κ. Καραγιάννη; Μήπως, για να χρησιμοποιήσω μια λαϊκή έκφραση, πάει μακριά η βαλίτσα των ευθυνών και σας κρατάει και αυτός;

Γιατί επίσης ο ανακριτής, σε αντίθεση με την, άξια κατά τα άλλα σε όλα της -διάβασα το βιογραφικό της-, Ευρωπαία Εισαγγελέα, εξαιρεί από τις διώξεις τις εταιρείες που θα κατασκεύαζαν την 717 και τον πρόεδρο της ΕΡΓΟΣΕ; Μήπως -ρωτάμε από ενδιαφέρον- γιατί και αυτός ο πρόεδρος της ΕΡΓΟΣΕ μπορεί να έχει κανένα e-mail Υπουργού του Μαξίμου στα χέρια του που τον διέταζε να παρατείνει τη σύμβαση 717 εκ νέου;

Πάμε τώρα στα προσωπικά ερωτήματα για τον κύριο Πρωθυπουργό, που παρεξηγήθηκε από την πρόταση για την εσχάτη προδοσία και επιδόθηκε εδώ σε εσχάτη θρασύτητα με τον τρόπο που μίλησε.

Ερώτηση: Ενημερωθήκατε εσείς προσωπικώς ποτέ μεταξύ 2021 και 2022 εγγράφως καθ’ οιονδήποτε τρόπο με υπηρεσιακή ή ηλεκτρονική αλληλογραφία για το τραγικό, τραγικότατο -υπερθετικός βαθμός καλύτερα-, έλλειμμα χρηματοδότησης του ΟΣΕ και για την επείγουσα ανάγκη έργων συντήρησης και ανάταξης του δικτύου;

Ξαναρωτώ. Εσείς, ως Αρχηγός του διαβόητου τάχα και επιτελικού κράτους ,ενημερωθήκατε, πέραν του Υπουργού σας, για την τραγικότατη κατάσταση στην οποία βρίσκεται ο ΟΣΕ;

Εκείνες οι προσλήψεις των διακοσίων έντεκα σταθμαρχών που σας ζήτησαν τότε πριν από το δυστύχημα, σήμερα, μετά το δυστύχημα και έγκλημα, έχουν ολοκληρωθεί ή ακόμα πληρώνετε ημέτερους με μπλοκάκια και μισθούς τριών χιλιάδων ευρώ, όπως τον μοιραίο, ακατάλληλο και διορισμένο από το κόμμα σας σταθμάρχη;

Επειδή σας ενοχλούν τα περί εσχάτης προδοσίας -φάνηκε από την απώλεια ψυχραιμίας- και τινάζεστε σαν ελατήριο από την καρέκλα σας, ρωτάμε, αν ξέρετε βέβαια να μας πείτε, το μοντάζ του ηχητικού που μετέδωσε ταυτόχρονα το Πρώτο Θέμα και το site Ellada24 της Ομάδας Αλήθειας, για να τα ρίξετε όλα από την αρχή στον σταθμάρχη, ποιος το έκανε και πού το έκανε, κύριε Πρωθυπουργέ, και ποιος ήταν ο κομιστής στο Πρώτο Θέμα;

Να μας πείτε την αλήθεια, την αλήθεια, τη λέξη, την αρετή, όχι την Ομάδα Αλήθειας.

Την εντολή για το μπάζωμα ποιος τελικά την έδωσε; Ο κ. Γεραπετρίτης ως αρμόδιος Υπουργός Μεταφορών; Το e-mail Τριαντόπουλου που απευθύνεται και στον κ. Γεραπετρίτη και στον κ. Σκέρτσο και σε συνεργάτη σας επί του τύπου δείχνει, καταδείχνει ότι ο συντονισμός έγινε στο Μέγαρο Μαξίμου. Όλα συντείνουν σ’ αυτό. Από εκεί ξεκίνησαν όλα. Τα δε στοιχεία που δημοσιεύει από προχθές η εφημερίδα «Δημοκρατία» με πηγή τον ΕΦΚΑ δείχνουν ότι τα τρολς σας, που επιτίθεντο χυδαία στους συγγενείς του θυμάτων και στην κ. Καρυστιανού, μισθοδοτούνταν από τη Νέα Δημοκρατία. Αυτά είναι τα μισθωμένα πιστόλια, τα πληρωμένα «παπαγαλάκια».

Ο ιδεασμός σας –στον κ. Μητσοτάκη απευθύνομαι -έφτασε στο σημείο να διερωτάσθε –δήθεν, υποκριτικώς αθώα- αν υπάρχουν βίντεο για το παράνομο φορτίο και μερικές μέρες μετά –ω του θαύματος!- το λυχνάρι του Αλαντίν να εμφανίζει τα πλαστά βίντεο και να τα καταθέτει στον ανακριτή. Τώρα, αν από τον σκληρό δίσκο προκύπτει ότι έχουν διαγραφεί καμιά εφτακοσαριά βίντεο και στιγμιότυπα για να ξαναγίνει το μοντάζ, αυτό φαίνεται ότι δεν ενδιαφέρει ούτε τον Πρωθυπουργό, αλλά ούτε και τον ανακριτή ούτε έχετε τύψεις.

Τύψεις; Τέλος πάντων. Τι είναι αυτό; Τρώγεται; Κάποτε υπήρχε και παραίτηση για λόγους ευθιξίας. Έχω την εντύπωση πως κάποιοι δεν γνωρίζουν σήμερα ούτε την έννοια της λέξης.

Δεν υπάρχουν λοιπόν τύψεις από το γεγονός ότι από την αρχική σας εκτίμηση πως για όλα φταίει ο σταθμάρχης έχετε αλλάξει εκατό φορές άποψη και στέλνετε τους Υπουργούς σας τον έναν μετά τον άλλο στον φυσικό δικαστή, βεβαίως για να τη γλιτώσετε εσείς.

Η αλήθεια, κύριε Μητσοτάκη, η αλήθεια που πονάει και σας πονάει είναι ότι το φάντασμά σας πλανάται πάνω απ’ όλη την έρευνα. Πλανάται με την παρέμβασή σας στον εισαγγελέα του Αρείου Πάγου τότε για τον ορισμό του ανακριτή. Πλανάται για όσα ξέρετε για το μοντάζ του ηχητικού. Πλανάται με όσα ξέρετε και δεν τα ομολογείτε για το διαβόητο μπάζωμα. Πλανάται το φάντασμά σας με όσα ξέρετε για τα πλαστά βίντεο. Πλανάται με όσα ξέρετε και αποκρύπτετε για τις ευθύνες των Υπουργών σας. Πλανάται με όσα τυχόν γνωρίζατε εγγράφως για την τραγική, τρισάθλια κατάσταση του Οργανισμού, του ΟΣΕ και τα αποσιωπάτε.

Κατά τούτο, κύριε Μητσοτάκη, κύριε Πρωθυπουργέ, έχετε παραβεί τον όρκο που δώσατε να φυλάσσετε το Σύνταγμα και τους νόμους και έχετε προδώσει την εμπιστοσύνη των Ελλήνων πολιτών που σας ψήφισαν και πέραν όλων των άλλων η παραβίαση της λαϊκής εντολής είναι προδοσία, κύριε Πρωθυπουργέ, είναι εσχάτη προδοσία μάλιστα.

Ευχαριστώ πολύ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΟΥΣΑ (Όλγα Γεροβασίλη):** Τον λόγο έχει η Πρόεδρος της Πλεύσης Ελευθερίας κ. Ζωή Κωνσταντοπούλου.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι χρώμα έχει το δίκαιο; Είναι διάφανο. Τι μυρωδιά έχει; Οξυγόνου. Τι γεύση; Σαν του καθαρού γάργαρου νερού από την κρύα πηγή. Τι αίσθηση; Ελευθερίας. Τι όψη; Την όψη του φωτός.

Τι χρώμα έχει η διακυβέρνησή σας; Μαύρο. Τι μυρωδιά; Την οσμή του τόπου του εγκλήματος, των σκοτωμένων ανθρώπων, του παράνομου εύφλεκτου υλικού. Τι γεύση; Δηλητηρίου. Τι αίσθηση; Ασφυξίας. Τι όψη; Την άσχημη όψη της συγκάλυψης, των παρακρατικών μεθοδεύσεων, της αντιδημοκρατικής συνεχούς καταπίεσης, της περιφρόνησης για τους πολίτες.

Κοιτάζοντας προηγουμένως τον κ. Μητσοτάκη, σκέφτηκα: Ένας εν αναμονή πρώην Πρωθυπουργός. Ακούγοντας τον κ. Μητσοτάκη, σκέφτηκα: Ένας εν αναμονή μέλλων κατηγορούμενος που ακόμα και σήμερα, σε αυτήν τη λαμπρή ευκαιρία που του δόθηκε να χτίσει υπόδειγμα, να βγει μπροστά, να αναλάβει τις ευθύνες του ως ιθύνων, να σας απαλλάξει από το μαρτύριο να τον καλύπτετε και να συγκαλύπτετε τις πράξεις του, επέλεξε να δράσει ως δυνάστης, να κρυφτεί πίσω από τους Βουλευτές του, να τους υποχρεώσει να τον καλύψουν -με απειλή μάλιστα κομματικής πειθαρχίας- και να αξιώσει την κοινοβουλευτική συγκάλυψη, την ψήφο της συγκάλυψης, σα να διαφεντεύει εκείνος τις συνειδήσεις ή σα να μην υπάρχουν συνειδήσεις και αυτό είναι ένα ερώτημα που ο καθένας και η καθεμία πρέπει να θέσει στον εαυτό του σήμερα.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. **ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ**)

Σε παγκόσμιο επίπεδο, την ώρα που μαίνεται και διαπράττεται μια ειδεχθής γενοκτονία σε ζωντανή μετάδοση, ένα ερώτημα πλανάται για ηγεσίες και για πολίτες: «Και εσύ τι έκανες;». Και οι πολίτες το ερώτημα αυτό το απαντούν με ενεργοποίηση, με αλληλεγγύη, με δράση, με πράξη. Οι κυβερνήσεις δυστυχώς το απαντούν με ένοχη σιωπή και ο κ. Μητσοτάκης το απαντά με αγκαλιές, τηλεφωνήματα και ευαρέσκεια στον κ. Νετανιάχου, ακόμη και με φιλοξενία του πρωθυπουργικού αεροσκάφους του Νετανιάχου εδώ, στο αεροδρόμιό μας.

Σε εσωτερικό επίπεδο, όταν γονείς και συγγενείς με τα νύχια τους σκάβουν για να βρουν την αλήθεια με αυταπάρνηση, επιμονή και αυτοδιακινδύνευση και επιζητούν τον έλεγχο, την έρευνα, την αποκάλυψη, τη δικαιοσύνη, ο καθένας και η καθεμιά σας, εσείς, κύριοι -πρώτα απ’ όλα της Νέας Δημοκρατίας- πρέπει να απαντήσετε: «Εσύ τι έκανες;». Εσείς τι κάνατε;

Έχω την αίσθηση ότι ο κ. Μητσοτάκης θα απαντούσε «εγώ έκανα την πλάκα μου, πήγα στη Βουλή και έκανα λογοπαίγνια με χρήση του τοπωνυμίου του τόπου του εγκλήματος». Τόλμησε ο κ. Μητσοτάκης να μιλήσει για «Τεμπορυχία» και να χασκογελάτε, ότι έκανε την πλάκα του και αστειευόταν με το έγκλημα των Τεμπών. Μπορεί βέβαια να πει ότι έκανε και τον τζάμπα μάγκα, με εκφράσεις όπως «σιγά τα αίματα». Μεγάλος μάγκας ο Πρωθυπουργός που ήρθε σε αυτήν τη συζήτηση να κάνει τον νταή σε έναν καταδικασμένο πρώην Υπουργό της Αντιπολίτευσης. Βέβαια το παράδειγμά του το μιμείσθε ή και προηγείσθε. Έτσι δεν είναι, κύριε Φλωρίδη; Εσείς ως άλλος τζάμπα μάγκας μας είπατε «όσοι μιλούν για μπάζωμα, είναι για τα μπάζα». Αλλά μας είπατε και «τέρμα τα Τέμπη, τέρμα οι κλάψες». Έτσι είναι οι άντρες και οι μάγκες, μάλλον, επί διακυβέρνησης Μητσοτάκη.

Και εσείς τι θα πείτε, κύριοι της Νέας Δημοκρατίας; Τι θα πείτε; «Εσύ τι έκανες»; Εσείς τι κάνατε; Ό,τι σας είπαν; Και το ερώτημα είναι: Πόσες φορές ακόμα θα κάνετε ό,τι σας λένε; Πόσες φορές ακόμα θα σας καλέσουν να μπαζώσετε την αλήθεια; Πόσες φορές ακόμα θα σας ζητήσουν να διαστρέψετε την πραγματικότητα και να κουκουλώσετε τις ευθύνες και τα εγκλήματα;

Το κάνατε μια φορά τον Νοέμβρη του ΄23, καταψηφίζοντας την προανακριτική επιτροπή για τη σύμβαση 717. Το κάνατε δύο φορές τον Νοέμβρη του ΄23, ψηφίζοντας με δολιότητα την εξεταστική επιτροπή, χωρίς να έχετε πρόθεση αυτή να λειτουργήσει μέχρι τέλους. Το κάνατε τρεις φορές τον Δεκέμβρη του ΄23, οργανώνοντας την εξαίρεσή μου και απορρίπτοντας τις προτάσεις να κληθούν όλοι οι μάρτυρες και ο κ. Μητσοτάκης. Το κάνατε τέσσερις φορές τον Φλεβάρη του ΄24, αποφασίζοντας να κλείσει η εξεταστική επιτροπή πριν διαβιβαστεί η δικογραφία του ανακριτή. Το κάνατε πέντε φορές τον Μάρτιο του ΄24, κλείνοντας και ψηφίζοντας το πόρισμα εξακοσίων σελίδων της Νέας Δημοκρατίας που έλεγε ότι δεν υπάρχει καμία ποινική αλλά ούτε και πολιτική ευθύνη για το έγκλημα των Τεμπών. Το κάνατε έξι φορές, πάλι τον Μάρτιο του ΄24, ψηφίζοντας το ίδιο πόρισμα που σήμερα ανατρέπεται στην Ολομέλεια της Βουλής. Το κάνατε επτά φορές τον Μάρτιο του ΄24, καταψηφίζοντας την πρόταση μομφής που αφορούσε την αλλοίωση του ηχητικού υλικού, αυτήν την αλλοίωση που σας ωφελεί και εσείς την αρνείστε. Το κάνατε οκτώ φορές τον Μάρτιο του ΄25, ψηφίζοντας την προανακριτική επιτροπή για τον Τριαντόπουλο μόνο και μόνο για να μην γίνει. Το κάνατε εννέα φορές τον Μάρτιο του ΄25, καταψηφίζοντας την πρόταση μομφής για την αλλοίωση του τόπου του εγκλήματος. Το κάνατε δέκα φορές τον Απρίλιο του ΄25, κλείνοντας άρον άρον την προανακριτική επιτροπή Τριαντόπουλου πριν καν λειτουργήσει, για να στείλετε την υπόθεση στον φυσικό δικαστή. Ξέρετε πότε ήταν αυτό; Στις 11 Απριλίου του 2025. Ξέρετε από πότε ο Τριαντόπουλος δήλωνε ότι «θέλει» τη διερεύνηση; Από τον Γενάρη του 2025. Ξέρετε τι μήνα έχουμε; Ιούνιο του 2025. Ξέρετε πόσες πράξεις διερεύνησης έχουν γίνει στην υπόθεση Τριαντόπουλου; Ξέρετε; Μηδέν. Το συμβούλιο, ο φυσικός δικαστής, δεν έχει ούτε συγκροτηθεί, αφού κάνατε και άκυρη κλήρωση δικαστικών και εισαγγελικών λειτουργών.

Έτσι, λοιπόν, τα ερωτήματα είναι αμείλικτα, αλλά και οι απαντήσεις είναι αποστομωτικές.

Εμείς, όταν ερωτηθούμε «εσύ τι έκανες», ξέρουμε τι θα απαντήσουμε. Εμείς κάναμε το καθήκον μας και αυτό το καθήκον θα συνεχίσουμε να υπηρετούμε.

Φέραμε σήμερα στη Βουλή -μαζί με άλλους Βουλευτές, με τις υπογραφές μας και μακάρι να βρίσκονταν και άλλες υπογραφές για να φέρουν μια τέτοια πρόταση στη Βουλή- για πρώτη φορά προς ψήφιση από τη Βουλή, την πρόταση, τη μήνυση δηλαδή, των πολιτών, των συγγενών των θυμάτων. Φέραμε αδιαμεσολάβητα αυτό που ζητούν οι οικογένειες θυμάτων και εσείς αυτό το αποκαλείτε «χυδαιότητα». Το αποκάλεσε ο Πρωθυπουργός «κατήφορο», «χυδαίο», «κατήφορος, οι πιο μαύρες σελίδες». Γιατί; Γιατί δεν θέλετε επιτέλους η φωνή των πολιτών, η φωνή των απλών ανθρώπων, των συγγενών, των θυμάτων, γιατί δεν θέλετε να ακούγεται μέσα στη Βουλή; Γιατί θέλετε να φιλτράρετε και να μπλοκάρετε και να μπαζώνετε κάθε τι που δεν ελέγχεται;

Και είναι άραγε αυτό Δημοκρατία; Είναι στα αλήθεια ειλικρινής η διακήρυξή σας ότι θέλετε τον φυσικό δικαστή; Μα, έχουν διαβιβαστεί στη Βουλή ξανά και ξανά δικογραφίες -δεν ξέρουμε τον αριθμό, γιατί δεν τον λέτε- για το έγκλημα των Τεμπών. Πολλές αποδείχθηκε ότι δεν ανακοινώθηκαν. Δικογραφίες ποινικές που διαβιβάζονται κατά το Σύνταγμα χάνονται, κρύβονται, δεν ανακοινώνονται. Αλλά αυτά είναι τα πεπραγμένα της Βουλής της Μεταπολίτευσης επί δεκαετίες και χαλάει το σύστημα, χαλάει τη σούπα αυτό που κάναμε. Αφαιρεί τα άλλοθι εκείνων που λένε «α, δεν έχουμε επαρκείς υπογραφές και δεν μπορούμε να κάνουμε τίποτα». Αφαιρεί τις δικαιολογίες εκείνων που βολεύονται στο να λειτουργεί το σύστημα.

Από αυτήν εδώ τη Βουλή δεν εγκρίθηκε ποτέ το ομόφωνο πόρισμα της εξεταστικής επιτροπής για το σκάνδαλο της Siemens. Το ξέρετε. Εσείς αποχωρήσατε, οι Βουλευτές της Νέας Δημοκρατίας και του ΠΑΣΟΚ τότε. Αποχωρήσατε και δεν ψηφίστηκε το ομόφωνο πόρισμα υπό την προεδρία του Σήφη Βαλυράκη, ο οποίος περιέργως δολοφονήθηκε το 2021 και περιέργως ως ατύχημα ναυτικό επιχείρησαν να εμφανίσουν τη δολοφονία του κάποιοι. Τώρα πια βέβαια υπάρχουν διώξεις και παραπομπή στο Μεικτό Ορκωτό Δικαστήριο των Αθηνών και έχω την τιμή να εκπροσωπώ τη μνήμη και την οικογένειά του.

Αλλά και η λίστα Λαγκάρντ, που μοχθήσαμε για να αποκαλυφθεί η διαφθορά που είχε ριζώσει, πού κατέληξε; Σε μια ποινή -χαμογελάτε, Θεοχάρη- ενός έτους με αναστολή -ο κ. Θεοχάρης ήταν γενικός γραμματέας του κ. Παπακωνσταντίνου, γι’ αυτό χαμογελάει- από το Ειδικό Δικαστήριο. Η δικαστής που ψήφισε «αθώωση, καμία ευθύνη για τη λίστα Λαγκάρντ» -που την είχαν στις τσέπες τους οι κυβερνώντες και δεν τη χρησιμοποιούσαν για τη φορολόγηση μεγαλοκαταθετών στην Ελβετία, αλλά επέβαλαν το χαράτσι στους απλούς ανθρώπους στην περίοδο των μνημονίων-, η δικαστής που ψήφισε «αθώος ο κ. Παπακωνσταντίνου», η κ. Σακελλαροπούλου, ημείφθη και έγινε Πρόεδρος της Δημοκρατίας. Τη χρησιμοποιήσατε και εκείνη και στη συνέχεια την πετάξατε.

Τα εξοπλιστικά; Ένας μόνο καταδικάστηκε, ο Παπαντωνίου και μετά μας είπαν ότι είναι και αθώος και κάποιος αρχηγός, ο κ. Βενιζέλος, έλεγε ότι είναι τηλεφωνικοί αριθμοί οι αριθμοί λογαριασμών. Ο Τσοχατζόπουλος; Και τέλος.

Όσο για τα υποβρύχια και τα Ναυπηγεία Σκαραμαγκά, κύριε Αθανασίου; Θυμάστε πολύ καλά ότι κρατήσατε στο συρτάρι σας ως Υπουργός Δικαιοσύνης τη δικογραφία που διαβίβασε η εισαγγελία διαφθοράς, τη δικογραφία για τα εξοπλιστικά και όταν έφτασε μετά από πάρα πολύ περιπέτεια η δικογραφία εδώ στη Βουλή στις 4 Ιουνίου του 2014, τι έκανε η κυβέρνηση του μνημονιακού τότε συνασπισμού Νέας Δημοκρατίας – ΠΑΣΟΚ; Μα, έκλεισε τη Βουλή για να επέλθει η παραγραφή.

Αυτές, λοιπόν, είναι οι μεθοδεύσεις. Αυτόν τον έλεγχο θέλετε να έχετε σε ό,τι ερευνάται και σε ό,τι λέγεται. Ακόμη και η λέξη «Τέμπη» δεν χρησιμοποιείτο εδώ στη Βουλή τους πρώτους μήνες αυτής της περιόδου.

Εμείς κάναμε το καθήκον μας και φέραμε εδώ στη Βουλή προς ψήφιση μια πρόταση που προέρχεται από απλούς ανθρώπους, από συγγενείς θυμάτων, από ανθρώπους που κάηκαν ζωντανά και σκοτώθηκαν τα παιδιά τους, από ανθρώπους που ζητούν η αφαίρεση της ζωής των παιδιών τους, τα εγκλήματα κατά της ζωής -κύριοι του ΠΑΣΟΚ, που δεν τα έχετε στην πρότασή σας-, η έκθεση σε βαθμό κακουργήματος με αποτέλεσμα τον θάνατο κατά συρροή για πενήντα επτά ανθρώπους, η ανθρωποκτονία με ενδεχόμενο δόλο με αποτέλεσμα τον θάνατο κατά συρροή για πενήντα επτά ανθρώπους, αλλά και οι βαρείς τραυματισμοί και οι παραβιάσεις του ποινικού και του Ποινικού Οικονομικού Δικαίου να ελεγχθούν. Προκαταρκτική εξέταση αποφασίζει σήμερα η Βουλή και ούτε αυτό δεν θέλετε. Γιατί; Γιατί αφού είστε τόσο αθώοι και άμωμοι, γιατί αφού είστε τόσο ακέραιοι, δεν αφήνετε να αποδειχθεί αυτό από την προκαταρκτική εξέταση; Μα, γιατί γνωρίζετε ότι δεν είστε αθώοι, γιατί γνωρίζετε ότι από κάθε διερεύνηση προκύπτουν στοιχεία και αυτά τα στοιχεία είναι προς αξιοποίηση σε κάθε χρονικό σημείο.

Παρεμπιπτόντως θέλω να πω σε αυτούς που λένε ότι αν σήμερα δεν ψηφιστούν κάποιες προτάσεις, δεν θα μπορούν ποτέ στο μέλλον να διερευνηθούν τα αδικήματα, ότι αυτό φυσικά και δεν ισχύει. Σε ό,τι με αφορά, να ξέρετε είμαι γνωστή και για την επιμονή μου και για την αντοχή μου. Πριν από λίγες μέρες καταδικάστηκε τελεσίδικα μετά από δεκαεξίμισι χρόνια σε ισόβια κάθειρξη ο δολοφόνος του Αλέξανδρου Γρηγορόπουλου, Κορκονέας. Σε ό,τι, λοιπόν, με αφορά να ξέρετε ότι όση προσπάθεια κι αν χρειαστεί και όσος χρόνος και αν περάσει, εμείς δεν θα σταματήσουμε και είμαστε πολλοί που δεν θα σταματήσουμε, αν δεν αποδοθεί δικαιοσύνη.

Τα εγκλήματα κατά της ζωής, κύριοι -και απευθύνομαι στην Αντιπολίτευση που ετοιμάζεται να αποχωρήσει- πρέπει να διερευνηθούν. Πρέπει να γίνει η Προανακριτική Επιτροπή, η προκαταρκτική εξέταση. Το λέω και σε εσάς, κύριοι του ΠΑΣΟΚ. Εμείς δεν έχουμε κανένα πρόβλημα και θα ψηφίσουμε και τη δική σας πρόταση, γιατί τα αδικήματα που περιέχονται, περιλαμβάνονται στην πρόταση των συγγενών και πιστεύουμε ότι πρέπει να ελεγχθούν.

Εσείς θα ψηφίσετε; Θα ανοίξετε τον δρόμο για να ψηφιστεί και να γίνει η διερεύνηση για τα εγκλήματα κατά της ζωής; Γιατί ξέρετε, πάρα πολύ καλά, ότι η συζήτηση περί «εσχάτης προδοσίας», που έχει ανοίξει η Νέα Δημοκρατία και οι προπαγανδιστές της διακυβέρνησής της, είναι ένας μηχανισμός αντιπερισπασμού. Τον πείραξε τον κ. Μητσοτάκη η «εσχάτη προδοσία» και δεν τον πείραξαν οι πενήντα επτά δολοφονίες. Είναι συκοφαντούμενος για την «εσχάτη προδοσία» και δεν είναι θιγόμενος όταν του λένε ότι «πρέπει να λογοδοτήσεις για την αφαίρεση πενήντα επτά ανθρώπινων ζωών, αλλά και για την αλλοίωση των στοιχείων».

Είναι, κύριοι, σαφές ότι προσπαθώντας να αντιμεταθέσει την προσοχή σε ένα μόνο από τα αδικήματα, ουσιαστικά επιχειρεί να συγκαλύψει τα αδικήματα, τα πλέον βαριά, για τα οποία ζητείται ο έλεγχός τους. Απευθύνομαι στα κόμματα που έχουν διατυπώσει προτάσεις, που περιέχουν -ένα μάλλον είναι, νομίζω- τα αδικήματα της ανθρωποκτονίας και της έκθεσης. Μην αφήσετε αυτά τα αδικήματα να μείνουν αδιερεύνητα.

Η πρόταση των συγγενών ενοχλεί, ακριβώς, διότι δεν είναι ούτε ισορροπιστική ούτε αποτέλεσμα διαπραγμάτευσης ούτε αποτέλεσμα συνεννόησης. Είναι η επίμονη προσπάθεια των ανθρώπων που έχασαν τους δικούς τους ανθρώπους να φέρουν επιτέλους τη δικαιοσύνη.

Θα αναφερθώ στον κ. Μητσοτάκη που, ενώ είπε ότι διαχωρίζει τους συγγενείς, στη συνέχεια κατακεραύνωσε την πρότασή τους και την χαρακτήρισε «κατήφορο», «χυδαία» και «μαύρη σελίδα».

Αισθάνομαι την ανάγκη, επειδή χρησιμοποίησε κάποιες εκφράσεις αναφερόμενος σε εμένα -θα με καταλάβουν οι γυναίκες, κυρίως- να του πω ότι η χυδαιότητα έχει και κάποια όρια. Όταν στην κριτική, που έχει όρια -και το γνωρίζει ότι έχει όρια, εξ ου και η γραπτή αποτύπωση της ομιλίας του προχτές στην Κεντρική σας Επιτροπή ήταν διαφορετική από την προφορική- επιλέγει να λέει ότι «η κ. Κωνσταντοπούλου έχει παρτενέρ ένα περίεργο τρίο» και στη συνέχεια αναφέρει τρεις Αρχηγούς άλλων κομμάτων ή όταν σήμερα επιλέγει να λέει ότι «στην αγκαλιά της κ. Κωνσταντοπούλου ήταν άλλοι», ουσιαστικά επιβεβαιώνει όλες τις καταγγελίες που έχουμε κάνει γι’ αυτήν την ακραία «ματσίστικη», «ψευδο-μαγκίτικη», σεξιστική, μισογυνική συμπεριφορά της Κυβέρνησής σας, που αποτυπώνεται βεβαίως και στο πρόσωπο συγγενών θυμάτων και στο πρόσωπο της κ. Καρυστιανού, κατ’ εξοχήν. Κατ’ εξοχήν! Είναι λέει «σκευωρία η πρόταση των συγγενών» -άκουσον, άκουσον, είναι σκευωρία- «και μάλιστα, σε βάρος του πολιτεύματος». Αντιδρά για την «εσχάτη προδοσία» και κατηγορεί τους συγγενείς για σκευωρία σε βάρος του πολιτεύματος. Ήρθε σε δύσκολη θέση βέβαια, όταν μίλησε για το Μάτι, θέλησε να παζαρέψει την ποινική ευθύνη και αναγκάστηκε να εισπράξει τη δική μου παρέμβαση ότι, βεβαίως, στο Μάτι έγινε έγκλημα και μάλιστα έχουν αντίστοιχο ποινικό χαρακτηρισμό τα εγκλήματα στο Μάτι -έκθεση σε βαθμό κακουργήματος και ανθρωποκτονία με ενδεχόμενο δόλο- και αυτός ο νομικός χαρακτηρισμός, μολονότι δόθηκε και από τον ανακριτή της υπόθεσης τρεις φορές και από το συμβούλιο των πλημμελειοδικών...

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, με συγχωρείτε. Σας ενημερώνω ότι έχετε φτάσει στα 25 λεπτά. Ανώτατο όριο είναι τα 30 που έφτασαν και οι άλλοι Πρόεδροι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, κύριε Πρόεδρε. Ευχαριστώ. Δεν χρειάζεται να με ενημερώνετε. Το βλέπω.

Στο Μάτι, λοιπόν, έγιναν τα ίδια, της ίδιας φύσεως κακουργήματα και δυστυχώς δεν διώχθηκαν. Και αυτό δεν είναι παράσημο για τον κ. Μητσοτάκη και για κανέναν.

Η Νέα Δημοκρατία αντιδρά στην εσχάτη προδοσία είπε ο κ. Μητσοτάκης και χαρακτήρισε το κόμμα σας, «την παράταξη που επανέφερε τη δημοκρατία στην Ελλάδα». Μα, θα πλαστογραφήσετε και την ιστορία; Η Νέα Δημοκρατία έφερε τη δημοκρατία; Ο Καραμανλής έφερε τη δημοκρατία ή οι άνθρωποι που αγωνίστηκαν ή η κοινωνία που αντιστάθηκε, με τίμημα και με κόστος; Θίχτηκε ο κ. Μητσοτάκης για την κατηγορία της εσχάτης προδοσίας και είπε «είναι η ίδια κατηγορία με την οποία καταδικάστηκαν οι χουντικοί». Μα, κυβερνάτε με τον Βορίδη, το πρωτοπαλίκαρο του Παπαδόπουλου και ανταγωνιστή του Μιχαλολιάκου. Κυβερνάτε με τον Γεωργιάδη, τον αρνητή του Ολοκαυτώματος και αρνητή των νεκρών του Πολυτεχνείου που λέει ότι οι νεκροί του Πολυτεχνείου είναι σκευωρία.

Στα πρώτα χρόνια της Μεταπολίτευσης κάποιοι μιλούσαν για τα σταγονίδια -χουντικοί και κρυφοχουντικοί- που είχαν παραμείνει στις δομές του κράτους. Αυτά τα σταγονίδια είναι, πλέον, ένας βάλτος εντός του κόμματος και της Κυβέρνησης της Νέας Δημοκρατίας και γι’ αυτό, κύριοι, φεύγουν από το κόμμα σας δημοκρατικοί πολίτες που μπορεί να σας εμπιστεύτηκαν, να σας ψήφισαν, να σας πίστεψαν στο παρελθόν.

Κάνατε Πρόεδρο Δημοκρατίας ένα σκοτεινό πρόσωπο, τον Τασούλα, που έθαψε τις δικογραφίες των Τεμπών, που παραβίαζε γραφεία κομμάτων και με καμάρι έλεγε από εδώ, από το Βήμα της Βουλής, ότι δεν έχει σημασία αν είναι χουντικός. Ελέγχεστε για παραβιάσεις του απορρήτου των επικοινωνιών -χουντική πρακτική- που διατάχθηκαν μέσα από το γραφείο σας, κύριε Μητσοτάκη, με επιβλέποντα τον ανιψιό σας τον κ. Δημητριάδη. Ελέγχεστε για παρεμβάσεις στις ανεξάρτητες αρχές. Ελέγχεστε για παρεμβάσεις στη δικαιοσύνη. Ελέγχεστε για παρεμβάσεις στα μέσα ενημέρωσης. Έχετε απαξιώσει και απενεργοποιήσει το Κοινοβούλιο, που είναι συνεχώς άδειο, έχετε καταργήσει τον κοινοβουλευτικό έλεγχο και την ώρα του Πρωθυπουργού. Η ΕΡΤ είναι υπό τη μασχάλη σας, η ΕΥΠ υπό τη μασχάλη σας, το αστεροσκοπείο και η ΕΜΥ υπό τη μασχάλη σας και η απάντησή σας είναι ότι ολόκληρη η κοινωνία που ασφυκτιά και ζητά δικαιοσύνη, σας συκοφαντεί.

Δεν θέλω τώρα να αναφερθώ στην απόπειρα καλλωπισμού της διακυβέρνησης και των πεπραγμένων Καραμανλή, του Καραμανλή που αμνήστευσε τους ναζί και αποφυλάκισε τον Μέρτεν, του Καραμανλή που απαγόρευσε την πορεία ειρήνης, την οποία έκανε μόνος του ο Γρηγόρης Λαμπράκης, του Καραμανλή της βίας και νοθείας όπου ψήφισαν και τα δέντρα, του Καραμανλή το παρακράτος του οποίου σκότωσε τον Λαμπράκη και τότε μίλησαν για ατύχημα. Περίεργα ατυχήματα έχουν συμβεί και άλλες φορές στο παρελθόν. Περίεργο το ατύχημα Χρυσάγη, του μάρτυρα που είπε για την αλλοίωση του ηχητικού υλικού. «Δεν συνδέεται», λέτε. Πού το ξέρετε;

Περίεργη η εξαφάνιση του γιου της Εισαγγελέως των Τεμπών. Δεν συνδέεται, λέτε. Πού το ξέρετε; Για την απειλή για περίεργο ατύχημα στη Μαρία Καρυστιανού τσιμουδιά. Συνδέεται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε, ο χρόνος σας τελειώνει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, μην έχετε αγωνία. Άλλοι έχουν την αγωνία σήμερα, όχι εσείς.

Κυρίες και κύριοι, ό,τι και να γίνει στην ψηφοφορία, έχετε χάσει την ευκαιρία να αποκαταστήσετε το στίγμα σας στην ιστορία. Ό,τι και να γίνει στην ψηφοφορία, η δικαιοσύνη στο τέλος θα λάμψει γι’ αυτόν τον λαό που δικαιούται και να την αναπνέει και να τη γεύεται και να τη βλέπει να λειτουργεί, γι’ αυτόν τον λαό που δικαιούται να ζει σε μια χώρα δημοκρατική και δίκαιη όπου τα παιδιά δεν μπαίνουν σε τρένα που κινούνται στα τυφλά, όπου οι μανάδες δεν ψάχνουν τα υπολείμματα των παιδιών τους, όπου οι συγγενείς δεν απειλούνται ότι θα τους τύχουν ατυχήματα, όπου οι νέοι άνθρωποι δεν αμφιβάλλουν αν μπορούν να κινούνται ασφαλείς.

Εμείς σ’ αυτήν τη χώρα θα ζήσουμε, αυτήν τη χώρα θα χτίσουμε και θα είναι μέρα μεσημέρι.

Σας ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε πάρα πολύ.

Για να φτιάξουμε λίγο το πρόγραμμα, να σας πω τα εξής. Τώρα θα προηγηθεί η κ. Αχτσιόγλου.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Μέχρι να έρθει η κ. Αχτσιόγλου, πείτε μας σας παρακαλώ ποιο είναι το προσωπικό.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Είναι ένα προσωπικό θέμα, κύριε Πρόεδρε. Αναφέρθηκε και πάλι, όπως κάνει πάντοτε, εμμονικά, θα έλεγα, η κ. Κωνσταντοπούλου στο γεγονός ότι ήμουν, λόγω της λίστας Λαγκάρντ, γραμματέας του κ. Παπακωνσταντίνου. Είναι ανακριβές. Έγινα γραμματέας επί κυβερνήσεως Παπαδήμου. Δεν ήμουν γραμματέας του κ. Παπακωνσταντίνου. Δεν είχα και καμία σχέση με τη λίστα Λαγκάρντ -παρακαλώ, το επισημαίνω απλώς για να καταγραφεί στα Πρακτικά- η οποία ήταν στον Ειδικό Γραμματέα κ. Διώτη τότε και δεν είχα καμία σχέση. Συνεπώς, σήμερα που υπογράφει ένα πόρισμα, που δεν έχει καμία σχέση με όλα αυτά τα ψέματα που έλεγε για μήνες, παρακαλώ και ελπίζω να σταματήσει να λέει αυτά τα ψέματα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε. Το προσωπικό που είπατε τελείωσε.

Κυρία Αχτσιόγλου, έχετε τον λόγο για πέντε λεπτά.

**ΕΦΗ ΑΧΤΣΙΟΓΛΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, έχουν περάσει περισσότερα από δύο χρόνια από το τραγικό έγκλημα των Τεμπών και δικαιοσύνη δεν έχει αποδοθεί ακόμη. Και δικαιοσύνη δεν έχει αποδοθεί γιατί η Κυβέρνηση και η κυβερνητική Πλειοψηφία εντός της Βουλής έχουν επιλέξει να μην αποδοθεί δικαιοσύνη.

Με μια σειρά από εσκεμμένες παραλείψεις, αλλά και από πράξεις οδηγούν μεθοδικά την υπόθεση σε μια διαρκή συσκότιση, σε μια διαρκή συγκάλυψη. Κι αυτό ίσως είναι το δεύτερο έγκλημα που συντελείται, ένα έγκλημα διαρκείας εδώ και δύο χρόνια, αυτό της συγκάλυψης.

Αυτός ο μηχανισμός της συγκάλυψης λειτουργεί όλο και πιο απροκάλυπτα, θα έλεγα, όλο και πιο προκλητικά. Τι να πρωτοθυμηθεί κανείς στ’ αλήθεια σήμερα που κάνουμε αυτήν τη συζήτηση. Τις πρώτες μέρες που ο κ. Μητσοτάκης έβγαλε δικαστική απόφαση και είπε ότι για όλα ευθύνεται ο σταθμάρχης και το ανθρώπινο λάθος; Τα παραποιημένα ηχητικά που δόθηκαν στον Τύπο; Το σόου περί λειτουργούσας τηλεδιοίκησης που μετέδιδαν τα μέσα μαζικής ενημέρωσης; Την αφαίρεση υλικών από τον τόπο του εγκλήματος; Το μπάζωμα μετά; Την εξεταστική της ντροπής με τη μη κλήση μαρτύρων και το άρον-άρον κουκούλωμα; Τα χαμένα βίντεο τα οποία ως διά μαγείας μετά από δύο χρόνια εμφανίστηκαν αμφιβόλου προελεύσεως και αφού ο κ. Μητσοτάκης είχε προαναγγείλει ότι πολύ θα ήθελε να εμφανιστούν κάποια τέτοια βίντεο; Τα πορίσματα τα οποία άλλοτε εξυψώνονταν σε ευαγγέλιο, ανάλογα με το αν βόλευε την Κυβέρνηση η ερμηνεία τους και άλλοτε πετιούνταν στον κάλαθο των αχρήστων ανάλογα με το αν δεν τους βόλευε; Μέχρι την παρωδία της προανακριτικής για τον κ. Τριαντόπουλο, για τον άνθρωπο που έδωσε την εντολή δηλαδή για το μπάζωμα, παρωδία κατά παράβαση του Συντάγματος, του Κανονισμού της Βουλής με ένα ψευδοπόρισμα που έβγαλε η κυβερνητική Πλειοψηφία που δεν περιγράφει καν κάποιο αδίκημα γι’ αυτό το πολιτικό πρόσωπο;

Η τελευταία πράξη, μέχρι νεωτέρας τουλάχιστον, τελείται σήμερα εδώ από την κοινοβουλευτική Πλειοψηφία. Πρόκειται για την τελευταία πράξη της συγκάλυψης –ξαναλέω- μέχρι νεωτέρας. Και τελείται και με την πρόταση που καταθέτει η Πλειοψηφία της Νέας Δημοκρατίας και με τις προτάσεις που απορρίπτει η Πλειοψηφία της Νέας Δημοκρατίας, αλλά και με τον τρόπο που επιλέγει να γίνει η ψηφοφορία. Επιλέγει η ψηφοφορία να γίνει πακέτο, να μην μπορέσουν δηλαδή οι Βουλευτές να ψηφίσουν αδίκημα και πρόσωπο. Κι αυτό δεν το κάνει επειδή το λέει το Σύνταγμα ή επειδή το λέει ο Κανονισμός της Βουλής ή επειδή το επιβάλλει η συνθήκη. Τίποτα τέτοιο δεν ισχύει. Το κάνει αποκλειστικά και μόνον για να μην έχουν τη δυνατότητα οι Βουλευτές να ψηφίσουν μυστικά τη διερεύνηση του αδικήματος για κάθε πρόσωπο, όπως το εκτιμούν, να μην αθροιστούν οι ψήφοι και τελικά να συσκοτιστούν και πάλι οι ευθύνες.

Επί του περιεχομένου όμως, υπό την πίεση των συλλαλητηρίων και των εκατοντάδων χιλιάδων ανθρώπων που βγήκαν στους δρόμους, ο κ. Μητσοτάκης είχε κάνει μια δήλωση. Είχε πει, το θυμάστε όλοι: «Εγώ προσωπικά δεν θα σταθώ εμπόδιο στο να διερευνηθούν όλες οι ευθύνες, θα χυθεί άπλετο φως από το δικαστικό συμβούλιο να ερευνήσει όποιον θέλει, για ό,τι θέλει».

Είπε ψέματα και σήμερα ξαναείπε ψέματα όταν δήλωσε ότι δεν θα σταθεί εμπόδιο και ότι όλοι θα οδηγηθούν στον φυσικό τους δικαστή. Πράττει το ακριβώς αντίθετο. Και πράττει το ακριβώς αντίθετο γιατί καταθέτει μια πρόταση η οποία λέει ότι το μόνο αδίκημα για το οποίο μπορεί να διερευνηθεί κανείς είναι της παράβασης καθήκοντος, ενός πλημμελήματος δηλαδή, από τον κ. Καραμανλή και κανένα άλλο πρόσωπο.

Άρα, κλείνει ουσιαστικά την υπόθεση αποκλειστικά στην έρευνα αυτού του πλημμελήματος για το συγκεκριμένο πρόσωπο απορρίπτοντας τη δυνατότητα να διερευνηθεί οτιδήποτε άλλο. Με αυτόν τον τρόπο δένει σφιχτά και το δικαστικό συμβούλιο το οποίο δεν έχει τη δυνατότητα, εφόσον ψηφιστεί και υπερψηφιστεί η πρόταση της Νέας Δημοκρατίας, η οποία θα υπερψηφιστεί, ούτε να διευρύνει την κατηγορία, ούτε να μπορέσει να εξετάσει άλλα πρόσωπα για άλλα αδικήματα.

Άρα, πράττει το ακριβώς αντίθετο από αυτό που λέει και από αυτό που είπε και σήμερα εκ νέου. Εμποδίζει τον φυσικό δικαστή, δεν υπάρχει πια αυτή η έννοια, εμποδίζει τη δυνατότητα να έρθουν τα πολιτικά πρόσωπα στον δικαστή. Και η μπάλα περνάει στο πεδίο και στο γήπεδο της Αντιπολίτευσης. Γιατί; Γιατί σήμερα δεν έχει σημασία μόνο το τι θα υπερψηφιστεί, έχει σημασία και το τι θα απορριφθεί από την πλειοψηφία της Νέας Δημοκρατίας.

Οποιαδήποτε πρόταση τίθεται στο τραπέζι από την Αντιπολίτευση και απορρίπτεται σήμερα από την Πλειοψηφία, όπως έχει δηλώσει ότι θα πράξει, παράγει όχι μόνο πολιτικό, αλλά και νομικό αποτέλεσμα. Ποιο είναι το νομικό αποτέλεσμα; Απόρριψη προτάσεων που τίθενται για κακούργημα του κ. Καραμανλή, για κακούργημα του κ. Μητσοτάκη, για άλλα ενδεχομένως πολιτικά πρόσωπα, η απόρριψη ισοδυναμεί με την παραγωγή έννομου αποτελέσματος ως να είναι αυτές οι αποφάσεις προδήλως αβάσιμες. Οι προτάσεις λοιπόν της Μειοψηφίας οι οποίες σήμερα θα απορριφθούν απορρίπτονται ως προδήλως αβάσιμες και δεν έχει τη δυνατότητα ποτέ στο μέλλον η δικαιοσύνη να ανοίξει τον φάκελο αυτό, να επανέλθει στα ζητήματα αυτά παρά μόνο αν προκύψουν νέα στοιχεία, που όπως φαίνεται κάτι τέτοιο δεν θα μπορέσει να είναι εφικτό. Μιλάμε για μια υπόθεση που έχει γίνει εδώ και δύο χρόνια, κλείνει ο φάκελος, για να το πω απλά.

Απόρριψη λοιπόν των προτάσεων της Αντιπολίτευσης σήμερα ισοδυναμεί με οριστική αθώωση. Δεν μπορεί το δικαστικό συμβούλιο να ζητήσει κάτι παραπάνω και δεν μπορεί να επανέλθει η δικαιοσύνη ούτε στο μέλλον για τα πρόσωπα αυτά για περαιτέρω αδικήματα, ούτε για διατάραξη συγκοινωνιών για παράδειγμα, ούτε για εγκλήματα κατά της ζωής, ούτε για έκθεση των προσώπων σε κίνδυνο ζωής, ούτε για κανένα άλλο από αυτά τα αδικήματα και αυτά τα πρόσωπα, εφόσον ξαναλέω απορριφθούν σήμερα από την Πλειοψηφία της Νέας Δημοκρατίας, πράγμα το οποίο και θα επισυμβεί, όπως μας έχει ήδη δηλώσει.

Άρα, ουσιαστικά εδώ σήμερα έχει στηθεί ένα «πλυντήριο» με ευθύνη της Νέας Δημοκρατίας, με απόλυτο έλεγχο από την κοινοβουλευτική Πλειοψηφία, όπως μέχρι σήμερα έχει πράξει, στο οποίο όμως εγώ θα πω ότι χωρίς σκοπιμότητα συμβάλλει και η Αντιπολίτευση όταν καταθέτει σε μια πλειοδοσία και άλλες προτάσεις αδικημάτων για τα πρόσωπα αυτά.

Όσο περισσότερα αδικήματα προστίθενται σήμερα και απορρίπτονται από τη Νέα Δημοκρατία, τόσο κλείνει ο δρόμος στη δικαιοσύνη να μπορέσει να ελέγξει.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία συνάδελφε.

**ΕΦΗ ΑΧΤΣΙΟΓΛΟΥ:** Κλείνω, κύριε Πρόεδρε. Ευχαριστώ.

Άρα, στο όνομα των αντιπολιτευτικών εντυπώσεων, χάνεται η ουσία να μείνει ο δρόμος ανοιχτός για να μπορέσει να επέλθει δικαιοσύνη.

Στην πραγματικότητα, είναι υποχρέωση της Αντιπολίτευσης να μπορέσει να δώσει τη δυνατότητα να υπάρξει μια τέτοια κρίση στο μέλλον, όταν θα αλλάξει ο πολιτικός συσχετισμός. Ζούμε σε κρίση του κράτους δικαίου. Οι συγγενείς των θυμάτων είναι θύματα στην πραγματικότητα αυτής της κρίσης του κράτους δικαίου, γιατί δεν μπορούν να βρουν το δίκιο τους και είναι δικό μας ηθικό και πολιτικό καθήκον να μπορέσουμε να τους δώσουμε τη δυνατότητα να μείνει η υπόθεση ανοιχτή.

Σας ευχαριστώ πολύ.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο τώρα έχει ο πρώην Υπουργός κ. Σπίρτζης για είκοσι λεπτά.

**ΧΡΗΣΤΟΣ ΣΠΙΡΤΖΗΣ:** Σας ευχαριστώ, κύριε Πρόεδρε.

Κυρίες και κύριοι Βουλευτές, έχουν περάσει δυόμισι χρόνια από το έγκλημα των Τεμπών τον Φεβρουάριο του 2023 και σήμερα μπορούμε να βγάλουμε μερικά ασφαλή συμπεράσματα που τεκμηριώνονται και από τις προτάσεις που έχουν κατατεθεί στη Βουλή και από τη δικογραφία, αλλά και από όσα γίνονται.

Πρώτο συμπέρασμα. Αν τον Φεβρουάριο του 2023 ο σιδηρόδρομος λειτουργούσε όπως τον Ιούνιο του 2019, με το ίδιο προσωπικό, τα ίδια συστήματα, την ίδια συνεργασία με όλους τους ανθρώπους της σιδηροδρομικής οικογένειας και την ίδια επιμέλεια για την πρόοδο των έργων, δεν θα είχαν χαθεί πενήντα επτά ανθρώπινες ζωές.

Δεύτερο συμπέρασμα. Όσο στην Κυβέρνηση είναι η Νέα Δημοκρατία, δε θα διερευνηθούν όλοι και όλα και επομένως, δεν θα αποδοθούν ευθύνες σε όσους έχουν. Η σημερινή διαδικασία θα γραφτεί με μαύρα γράμματα στην κοινοβουλευτική ιστορία ως η συνεδρίαση του ενταφιασμού πολιτικών ευθυνών, αλλά και πολιτικής ευαισθησίας.

Άκουσα τον Πρωθυπουργό. Μίλησε για ευαισθησία της Νέας Δημοκρατίας και για τον κ. Καραμανλή που ζητάει μόνος του να πάει στον φυσικό δικαστή. Το ίδιο δεν ισχύει για μένα που το έχω ζητήσει τέσσερις φορές; Δυόμισι χρόνια ρίχνετε λάσπη, κύριοι της Κυβέρνησης. Δυόμισι χρόνια! Είναι αλά καρτ η ευαισθησία των πρώην Υπουργών;

Είπε ο κ. Μητσοτάκης για τη Δίκη των Έξι. Με το ίδιο άρθρο που ζητάω εγώ να γίνει ειδική επιτροπή μόνο για μένα, για να διερευνηθεί μόνο ο εαυτός μου, με το ίδιο άρθρο είναι, μετά από εκατό χρόνια.

Είπε για το Πάτρα-Πύργος. Μάλιστα. Γιατί δεν κάνετε προανακριτική ή έστω εξεταστική για το Πάτρα-Πύργος που έχει γράψει το κοντέρ πάνω από 800.000.000 περισσότερο κόστος για τον ελληνικό λαό από τους διαγωνισμούς που είχαν γίνει; Κάντε μία! Έχω πει εγώ επανειλημμένα να κάνετε για κάθε έργο που χειρίστηκα στην περίοδο διακυβέρνησης από τον ΣΥΡΙΖΑ. Κάντε για το Πάτρα-Πύργος, να γελάσουμε.

Τρίτο συμπέρασμα. Όσο ο προοδευτικός χώρος κινείται στην κατεύθυνση της μη συνεργασίας ακόμη και σε τέτοια θέματα κράτους δικαίου, το καθεστώς της Κυβέρνησης θα συνεχίζει ανενόχλητα το καταστροφικό του έργο και θα πριμοδοτούνται δεξιές ακραίες δυνάμεις και αντιλήψεις που το ευνοούν.

Τέταρτο συμπέρασμα. Οι προκλητικές, οι ακραίες προσπάθειες συγκάλυψης, η άρνηση της Κυβέρνησης να γίνει προανακριτική για την 717 το 2014, οι μεθοδεύσεις των επιτροπών διερεύνησης, ο άκρατος πολιτικός επικοινωνιακός χειρισμός της τραγωδίας των Τεμπών από την Κυβέρνηση, τα αναπάντητα ερωτήματα μέχρι και σήμερα, έχουν ως αποτέλεσμα ακραίες τοποθετήσεις, κύριοι της Κυβέρνησης. Μην κατηγορείτε κανέναν άλλον για ακραίες προτάσεις και συμπεριφορές, παρά μόνο τον εαυτό σας. Εσείς τις προκαλέσατε, με τη στάση σας και τις πράξεις σας και τώρα προσπαθείτε να εκφυλίσετε, εργαλειοποιώντας ακραίες και μη ψύχραιμες φωνές, το αίτημα της ελληνικής κοινωνίας για άπλετο φως και απόδοση δικαιοσύνης.

Πέμπτο συμπέρασμα. Όσο στην Κυβέρνηση είναι η Νέα Δημοκρατία, δεν θα έχουμε σιδηρόδρομο. Θα έχουμε τον σιδηρόδρομο του Gps που γελάει όλη η Ευρώπη, των αεροπορικών εταιρειών, των ΚΤΕΛ και των λιμανιών της κεντρικής Ευρώπης που δεν επιθυμούν καμία ανάπτυξη του ελληνικού σιδηροδρομικού δικτύου. Τινάξατε στον αέρα το 2019 που αναλάβατε την διακυβέρνηση τα έργα της σιδηροδρομικής ΠΑΘΕ που έπρεπε να είχαν ολοκληρωθεί το 2023. Ακυρώσατε όλο τον σχεδιασμό. Ακυρώσατε συμβάσεις. Ακυρώσατε διαγωνισμούς.

Πόσα χρήματα, κύριοι της Κυβέρνησης, θα κληθεί να επιστρέψει η χώρα που δεν έχει συνδεθεί το λιμάνι της Πάτρας με τον σιδηρόδρομο; Ακυρώσατε το εθνικό σχέδιο υποδομών-μεταφορών. Δεν υλοποιήσατε τη συμφωνία με τη Βουλγαρία για τη σύνδεση των λιμανιών της βόρειας Ελλάδας με του Εύξεινου Πόντου, ένα έργο που παρέκαμπτε τα Δαρδανέλια, ένα έργο όχι μόνο εμπορικό, αλλά και γεωπολιτικό. Ακυρώσατε το εμπορευματικό κέντρο του Λιμένα Θεσσαλονίκης στο Στρατόπεδο Γκόνου και όλα τα εμπορευματικά κέντρα όλων των λιμανιών. Έξι χρόνια δεν έχετε κάνει τίποτα στο Θριάσιο.

Το μόνο που κάνατε ήταν να περιδιαβαίνετε ανά την Ελλάδα το 2019, το 2020 και το 2021 και να λέτε ότι θα βγάλετε έργα 4.000.000.000 με ανταγωνιστικό διάλογο και τελικά, το μόνο που κάνατε ήταν να πετάξετε και αυτά που υπήρχαν. Ακόμη και από τις εξαγγελίες σας έχετε βγάλει τη σιδηροδρομική σύνδεση της Πάτρας που έπρεπε -το ξαναλέω- να έχει ολοκληρωθεί το 2023. Τα τρένα είναι πλέον μακρινή ανάμνηση για τη βόρεια Ελλάδα. Κυρίως, όμως, δεν τελειώσατε κανένα σύστημα ασφαλείας και δεν θέσατε σε λειτουργία ούτε αυτά που βρήκατε έτοιμα, όπως το GSM-R.

Έκτο συμπέρασμα. Οι πολιτικές του νεοφιλελευθερισμού σκοτώνουν. Η διακηρυγμένη πολιτική της Κυβέρνησης από το 2019 να περάσει μέσω ΣΔΙΤ τη συντήρηση και λειτουργία του ΟΣΕ σε ιδιώτη και η απαξία τόσο σε επίπεδο ανθρώπινου δυναμικού, όσο και υποδομών από το 2019 ως το 2023, προκάλεσε τη λειτουργική ρευστοποίηση του Οργανισμού Σιδηροδρόμων Ελλάδας. Η πολιτική αυτή δεν εφαρμόστηκε μόνο στον ΟΣΕ. Η οριζόντια απαγόρευση των κρατικών ενισχύσεων οδήγησε πλήθος δημόσιων εταιρειών σε όλη την Ευρώπη είτε σε κλείσιμο είτε σε ιδιωτικοποιήσεις.

Στη χώρα μας οι καταστροφείς του δημόσιου τομέα, όπως τα στελέχη και οι Υπουργοί της Νέας Δημοκρατίας, αφού πρώτα εφάρμοσαν διαχειριστικά όργια και μεγάλα σκάνδαλα -όπως της Siemens- στη συνέχεια έκοβαν τούρτες ως σούπερμαν, καμαρώνοντας για την ιδιωτικοποίηση της ΤΡΑΙΝΟΣΕ, της ΔΕΗ και της Ολυμπιακής. Και σήμερα βλέπουμε τα αποτελέσματα και για τους τρεις φορείς.

Την Κυβέρνηση τη βαραίνουν οι ευθύνες του δυστυχήματος, την βαραίνουν οι ευθύνες της συγκάλυψης, αλλά τη βαραίνουν και οι διαχρονικές ευθύνες που επικαλείται. Οι διαχρονικές ευθύνες βαραίνουν την ίδια και τις πολιτικές δυνάμεις που προέκριναν στην Ευρώπη μία δήθεν μεταρρυθμιστική πολιτική, μια πολιτική ενάντια στους πολίτες, την ανάπτυξη, την ασφάλεια, ενάντια στον ευρωπαϊκό πολιτισμό και υπέρ συγκεκριμένων οικονομικών συμφερόντων.

Έβδομο συμπέρασμα. Από το 2003 που ψηφίστηκε επί κυβέρνησης Σημίτη ο νόμος περί ευθύνης Υπουργών, υπήρχε η αίσθηση ότι έγινε για να κρύψει ευθύνες Υπουργών. Στα δυόμισι χρόνια που μεσολάβησαν από τον Φεβρουάριο του 2023 ως σήμερα, αποκαλύφθηκε ότι ο νόμος αυτός είναι και για να σπιλώνει Υπουργούς με την ίδια ευκολία που μπορεί να συγκαλύψει, ιδιαίτερα όταν έχει δομηθεί ένα καθεστώς με προεκτάσεις στη δικαιοσύνη, στο κράτος, στην ΕΥΠ, στα ΜΜΕ και σε όλο το εύρος της οικονομικής και κοινωνικής ζωής. Η σημερινή συνεδρίαση αποτελεί την απόδειξη ότι πρέπει να καταργηθεί ο νόμος και οφείλουμε όλοι να αγωνιστούμε και να πιέσουμε για αυτό.

Κυρίες και κύριοι Βουλευτές, δεν αναθεωρώ ούτε μία λέξη από όσα έχω πει τα δυόμισι χρόνια ανηλεούς στοχοποίησής μου και ανηλεούς λάσπης. Αποφάσισα από την αρχή να αγωνιστώ για να αποκαλυφθεί κάθε πτυχή του δυστυχήματος, του εγκλήματος και του σιδηροδρόμου. Ζήτησα δύο φορές τη σύσταση επιτροπής διερεύνησης και άλλες δύο φορές την ενεργοποίηση του άρθρου 86 παράγραφος 5 του Συντάγματος μόνο για το πρόσωπό μου, τόσο για την 717 όσο και για τις τέσσερις μηνύσεις μέρους των συγγενών που με ανέφεραν. Ήλπιζα ότι αυτή η στάση θα παρακινήσει και άλλους που έχουν υπηρετήσει σε υπουργικές θέσεις να κάνουν το ίδιο, να δείξει ο πολιτικός κόσμος της χώρας ότι υπάρχουν θέματα που οι πολιτικές σκοπιμότητες και οι τακτικισμοί μπαίνουν στην άκρη. Αυτό έγινε πολύ πριν ο ελληνικός λαός αποφασίσει επιτακτικά και πλειοψηφικά την απόδοση δικαιοσύνης, προτού έχουμε δύο εκατομμύρια Έλληνες στους δρόμους να απαιτούν δικαιοσύνη.

Αντ’ αυτού, φτάσαμε σήμερα σε μια διαδικασία που η Κυβέρνηση ενταφιάζει κάθε ευθύνη με την αρωγή λειτουργών της δικαιοσύνης και της Αντιπολίτευσης, που με ελάχιστες εξαιρέσεις επιχειρούν την εργαλειοποίηση της τραγωδίας των Τεμπών. Και αυτό –θα το πω, αλλά δεν έχει καμία ουσία για την Αίθουσα- δείχνει και τον πολιτικό και τον ηθικό κατήφορο.

Ζητώ και σήμερα για μία ακόμη φορά τη συμπερίληψή μου στην απόφαση για τη σύσταση της επιτροπής διερεύνησης.

Κυρίες και κύριοι της Κυβέρνησης, τη δεύτερη μέρα πριν καν αποδοθεί ό,τι είχε απομείνει από τα 57 θύματα τους συγγενείς τους ξεκινήσατε να διαρρέετε επιλεκτικές συνομιλίες του σταθμάρχη και του μηχανοδηγού. Την τρίτη μέρα που διαπιστώσατε ότι η επικοινωνιακή τακτική του ανθρώπινου λάθους δεν βρίσκει ανταπόκριση, ξεκινήσατε την καμπάνια των δήθεν διαχρονικών ευθυνών, της 717 και «Πού είναι ο Σπίρτζης;». Πού είναι ο Σπίρτζης; Λες και θα έφευγα.

Είχατε ήδη ξεκινήσει την καταστροφή των στοιχείων τις ίδιες μέρες μέσω της εκσκαφής στον τόπο της τραγωδίας και μέσω της απώλειας κάθε απόδειξης, όπως του βιντεοληπτικού υλικού. Τόσο πολύ είχατε συγκλονιστεί!

Στρέψατε την κοινή γνώμη να ασχολείται με τα ποσοστά υλοποίησης της 717, αν υπήρχε τηλεδιοίκηση και την ίδια στιγμή καταστρέφατε στοιχεία από τον τόπο του εγκλήματος. Ακόμη και σήμερα δεν έχετε δώσει εξηγήσεις γιατί προχωρήσατε σε εκσκαφή, εκχωμάτωση και επιχωμάτωση του τόπου του δυστυχήματος. Πείτε έστω και σήμερα την αλήθεια. Γιατί καταστρέψατε στοιχεία από τον τόπο της τραγωδίας μαζί με ανθρώπινα τμήματα και προσωπικά αντικείμενα των θυμάτων; Γιατί;

Για δυόμισι χρόνια οι Βουλευτές σας, τα στελέχη σας, τα τρολ, τα οικεία σας μέσα μαζικής ενημέρωσης, ηλεκτρονικά και έντυπα, έχουν παραπληροφορήσει τον ελληνικό λαό με ψέματα, ποντάροντας στην άγνοια μεγάλου μέρους των πολιτών για τις διαδικασίες και τους νόμους των δημοσίων έργων και των σιδηροδρομικών διαδικασιών. Πετύχατε να δημιουργήσετε σε κάθε θέμα ένα ομιχλώδες τοπίο για να μην μπορούν οι πολίτες να βγάλουν συμπέρασμα, για να κρύψετε την αλήθεια, τις ευθύνες σας και για να σπιλώσετε τους πολιτικούς σας αντιπάλους.

Είναι η πρώτη φορά στην παγκόσμια ιστορία των δυστυχημάτων, στην παγκόσμια ιστορία και σε όλα τα καθεστώτα, που κατηγορείται ο προηγούμενος υπουργός και οι προηγούμενες διοικήσεις, όταν έχουν περάσει 3,5 χρόνια χωρίς καμιά ένδειξη. Δίνατε σημειώματα στους Βουλευτές σας και στα μέσα μαζικής ενημέρωσης, ρίχνοντας τόνους λάσπης για να μετακυλήσετε τις αποκλειστικές ευθύνες για το δυστύχημα και να κρύψετε τους υπουργούς σας πίσω από μένα.

Να θυμίσω αυτά που λέτε μέχρι και πρόσφατα:

«Ο Σπίρτζης δεν τελείωσε το 2016 την 717». Μα, μπορούσε να τελειώσει; «Ο Σπίρτζης υπέγραψε έξι παρατάσεις της 717». Να μου τις δείξετε. «Ο Σπίρτζης πούλησε την ΤΡΑΙΝΟΣΕ 45 εκατομμύρια». Ήμουνα και στο ΤΑΙΠΕΔ; Ήμουν και ο Ντέκλαν Κοστέλο; «Ο Σπίρτζης κατήργησε τον προϊστάμενο αμαξοστοιχίας». «Δεν γινόταν συντήρηση επί ΣΥΡΙΖΑ». «Δεν υπήρχε επιτροπή διερεύνησης σιδηροδρομικών ατυχημάτων» και ιδρύσατε εσείς τον ΕΟΔΑΣΑΑΜ. Δεν λέτε ότι υπήρχε, αλλά επειδή θέλατε να βάλετε δική σας διοίκηση στην επιτροπή διερεύνησης αεροπορικών ατυχημάτων, το κάνατε ένα. Δεν τα λέτε αυτά. Όλα άθλια ψέματα.

Δίνατε μάλιστα εντολές για να υπάρχουν διαπιστώσεις, όπως «Οι Υπουργοί», γενικά οι υπουργοί, όλοι οι υπουργοί των τελευταίων 30 χρόνων, «είχαν ενημέρωση για τη μη ασφάλεια του σιδηροδρόμου», για να καλύψετε τις ευθύνες και τις προειδοποιήσεις επίσημων φορέων του σιδηροδρόμου, υπηρεσιακών στελεχών και συνδικαλιστικών φορέων. Όλα άθλια ψέμα. Γιατί τα κάνετε αυτά;

Και σήμερα πάει χαράμι όλη αυτή η προσπάθειά σας; Πάει στράφι όσα έλεγαν τα στελέχη σας και οι Βουλευτές στα κανάλια; Πάνε στον κάλαθο των αχρήστων οι επικοινωνιακοί αγώνες που δίνατε με τους εθελοντές της V&O και του Blue Skies, των τρολ που σας στήριζαν στο διαδίκτυο, των καναλιών που έβαζαν τη φωτογραφία μου στο ίδιο πλάνο με τον κ. Καραμανλή; Πάνε όλα στράφι; Τόση δουλειά;

Τι θα λέτε τώρα για τη μη συμπερίληψή μου στην πρότασή σας για ειδική επιτροπή διερεύνησης; Τι θα πείτε; Γιατί δεν με περιλαμβάνετε μετά από όλα αυτά; Τι φοβάστε; Ή να ζητήστε συγγνώμη για τη λάσπη που ρίξατε στο πρόσωπό μου 2,5 χρόνια ή συμπληρώστε τώρα στην πρότασή σας το όνομά μου.

(Χειροκροτήματα από την πτέρυγα του ΣΥΡΙΖΑ -Προοδευτική Συμμαχία)

Κύριοι της Κυβέρνησης, η μη συμπερίληψή μου στην πρότασή σας δείχνει την πολιτική σας δειλία και την πολιτική ανηθικότητα που διακατέχει τις πράξεις σας και ταυτόχρονα τις σκοπιμότητές σας.

Αναφέρετε στην πρόταση ότι έχω βαρύτατες, ουσιαστικές ευθύνες και δεν λέτε ποιες είναι. Με 57 νεκρούς; Δεν ντρέπεστε λίγο; Χωρίς να έχετε πει ποια είναι τα αδικήματά μου, λέτε ότι έχουν παραγραφεί. Δεν αναφέρετε κανένα στοιχείο από τη δικογραφία που να προκύπτουν ενδείξεις που πρέπει να διερευνηθώ. Ούτε αυτό. Γιατί δεν έχετε το θάρρος να πείτε ότι δεν βρήκατε στη δικογραφία των 53.894 αρχείων έστω και ένα στοιχείο, ένα έγγραφο, μία κατάθεση που να έχει έστω ενδείξεις για μένα. Ένα!

Να σας πω τι φοβάστε όμως. Φοβάστε ότι αν με συμπεριλάβετε, το μοντέλο fast track προανακριτικής, το μοντέλο Τριαντόπουλου, πάει περίπατο, γιατί γνωρίζετε ότι θα μιλήσω με στοιχεία, όπως έκανα και στην εξεταστική και θα αναδειχθούν οι ευθύνες σας. Φοβάστε τους μάρτυρες που θα ζητήσω να κληθούν για το δυστύχημα, για το έγκλημα που ακολούθησε και για τη Hellenic Train.

Δεύτερον, φοβάστε γιατί αν με συμπεριλάβετε, δεν θα έχετε το άλλοθι να αρνηθείτε, όπως αρνηθήκαμε δύο φορές που ζήτησα την ενεργοποίηση του άρθρου 86 παράγραφος 5 για τον εαυτό μου. Τι απαντήσατε, για να μάθει ο ελληνικός λαός, όταν κατέθεσα δύο φορές το αίτημα; Ότι δεν έχει ξεκινήσει η δίωξη για μένα, ότι δεν έχω κατηγορηθεί για κάτι, οπότε δεν μπορώ να κάνω χρήση του άρθρου 86 παράγραφος 5 που ζητώ τη διερεύνηση για τον εαυτό μου. Αν είναι δυνατόν!

Και τρίτον, φοβάστε γιατί αν με συμπεριλάβετε στην πρότασή σας, θα μιλήσω για ένα προς ένα από τα 53.894 αρχεία όχι μόνο ως Υπουργός Υποδομών και Μεταφορών, αλλά και ως μηχανικός και ως πρώην Πρόεδρος του Τεχνικού Επιμελητηρίου Ελλάδας. Στον οίστρο της επικοινωνιακής σας τακτικής να απαλλαγείτε από το ερώτημα γιατί καταστρέψατε τα στοιχεία από τον τόπο της τραγωδίας, έχετε καταρρίψει ακόμη και πάγιες επιστημονικές αρχές σε κάθε πόρισμα που βλέπει το φως της δημοσιότητας.

Καλά κάνετε και φοβάστε, όπως φοβόσασταν και απαγορεύσατε να εξεταστούν κρίσιμοι μάρτυρες στην εξεταστική επιτροπή. Το ίδιο κάνετε και τώρα. Λέγατε ότι κινούμαι εκ του ασφαλούς γιατί έχουν παραγραφεί τα αδικήματα και εσείς κινείστε εκ του ασφαλούς.

Εγώ ζήτησα και ζητώ και σήμερα να διερευνηθώ. Ζητώ την ενεργοποίηση των προβλέψεων του Συντάγματος που παρακάμπτει την παραγραφή και το ίδιο θα κάνω όταν οι πολιτικοί συσχετισμοί της Αίθουσας του Κοινοβουλίου θα δίνουν πλειοψηφία στην πολιτική αξιοπρέπεια, γιατί έχει χαθεί.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Κυρίες και κύριοι της Κυβέρνησης της Νέας Δημοκρατίας, δεν σας φοβάμαι. Το δικό σας πολιτικό DNA δεν έχει σχέση σε τίποτα με το δικό μας. Οι δικοί μας παππούδες και πατεράδες που η παράταξή σας φυλάκισε, εξόρισε και στοχοποίησε μας έμαθαν να μην σας φοβόμαστε και να μη σας φοβάμαι. Και δεν φοβάμαι ούτε εσάς ούτε τις επεκτάσεις σας είτε στη Δικαιοσύνη είτε στην ενημέρωση είτε στους μηχανισμούς που έχετε στήσει όλα αυτά τα χρόνια.

Στη Μεταπολίτευση ο Ανδρέας Παπανδρέου μάς έμαθε να μην φοβόμαστε τους εισαγγελείς που συνεργαζόσασταν ούτε τους ανώτατους δικαστές που είχατε σχέσεις, όπως ο μακαρίτης ο Κόκκινος. Ο Δημήτρης Τσοβόλας και όσοι στοχοποιήσατε μας έμαθαν επίσης να μην σας φοβόμαστε όποιες επαφές και αν έχετε με λειτουργούς της Δικαιοσύνης και όποιες αποφάσεις και να μεθοδεύετε. Ειδικά ο Δημήτρης Τσοβόλας μάς έμαθε ότι η πολιτική δεν είναι επάγγελμα και αυτό το σεβάστηκα σε όλη μου τη ζωή και μπορώ και σήμερα και πάντα να λέω αυτό που πιστεύω ελεύθερα.

Στοχοποιείτε πάντα τους πολιτικούς σας αντιπάλους. Στην περίοδο διακυβέρνησης της χώρας από το ΠΑΣΟΚ, ο Κωνσταντίνος Μητσοτάκης στοχοποίησε τους Υπουργούς του Ανδρέα Παπανδρέου και τον ίδιο τον Ανδρέα Παπανδρέου. Στην περίοδο διακυβέρνησης από τον Κυριάκο Μητσοτάκη στοχοποίησε τους Υπουργούς του ΣΥΡΙΖΑ.

Στα Τέμπη, όμως, πέσατε μέσα στον λάκκο που σκάβατε για εμένα. Όση λάσπη και αν ρίξατε, αναδείχθηκαν τα ψέματα, ο λαϊκισμός, η προσπάθεια συγκάλυψης και η πολιτική ανηθικότητα, τόσο με την απόρριψη της Προανακριτικής για την 717 όσο και με τη σημερινή σας πρόταση. Ξεκινήσατε, όπως πάντα, να χειριστείτε το ζήτημα επικοινωνιακά όπως και όλα τα θέματα, κορυφώσατε επικοινωνιακά τη Σύμβαση 717, τη δική σας σύμβαση και σε αυτή την προσπάθεια τελικά ανακαλύψατε ότι έχουν ευθύνη τα στελέχη σας πριν και μετά τον ΣΥΡΙΖΑ, οι Υπουργοί σας, άλλοι πολιτικές και άλλοι ποινικές σε αυτή τη σύμβαση, στη δική σας σύμβαση. Αναφέρετε στην πρότασή σας ότι έχω βαρύτατες ευθύνες. Μάλιστα. Πείτε μας, λοιπόν, ποιες είναι οι βαρύτατες ευθύνες. Σε κάθε περίπτωση, αν έχω ευθύνες, γιατί δεν ψηφίσατε την πρόταση σύστασης επιτροπής του ΣΥΡΙΖΑ ή του ΠΑΣΟΚ-ΚΙΝΑΛ; Και ρωτάω: Πόσο ακόμη θα εκτεθείτε; Πόσο;

Από την ημέρα που αναλάβατε τη διακυβέρνηση 7 Ιουλίου 2019 μέχρι τις 28 Φεβρουαρίου 2023, είχατε τρεισήμισι χρόνια. Ακόμη και αν υιοθετήσουμε τα ψέματά σας, είχατε τρεισήμισι χρόνια για να ολοκληρώσετε την 717 δύο φορές. Αλλά, αν έχω εγώ ευθύνη που μπορούσα να την ολοκληρώσω και δεν την ολοκλήρωσα το 2016, γιατί, κύριοι της Νέας Δημοκρατίας, υπογράψατε το 2021 συμπληρωματική σύμβαση; Γιατί δεν τελειώσατε την αρχική σύμβαση, που είναι δικό σας έργο και του ΠΑΣΟΚ-ΚΙΝΑΛ; Γιατί; Αφού έχουν τεράστιες ευθύνες έως το 2016;

Κυρίες και κύριοι Βουλευτές, είναι βέβαιο ότι αν υπήρχε εντός των πενήντα τριών χιλιάδων οκτακοσίων ενενήντα τεσσάρων αρχείων ένα στοιχείο που να αποτελούσε ένδειξη ευθυνών μου, η Νέα Δημοκρατία, με τη βοήθεια των εθελοντών της και των επιρροών της στα μέσα μαζικής ενημέρωσης, θα το είχε κάνει σημαία εδώ και καιρό. Όλη η λάσπη που ρίξατε αυτά τα δυόμισι χρόνια, όλες σας οι μεθοδεύσεις ήταν για να κάνετε επικοινωνιακούς συμψηφισμούς, για να μην είναι μόνες τους οι φωτογραφίες των Υπουργών σας στα δελτία ειδήσεων.

(Στο σημείο αυτό την Προεδρική Έδρα καταλαμβάνει ο Β΄ Αντιπρόεδρος της Βουλής κ. **ΓΕΩΡΓΙΟΣ ΓΕΩΡΓΑΝΤΑΣ**)

Σήμερα καταθέτετε μία πρόταση φοβική, δειλή και ανήθικη εκ του ασφαλούς, προκαλώντας και πάλι τον ελληνικό λαό που απαιτεί άπλετο φως και δικαιοσύνη. Διαστρέφετε δε και το κατηγορητήριο με αριστοτεχνικό τρόπο και από την παράβαση καθήκοντος την μετατρέπετε στην ουσία σε απιστία, ζητώντας από την επιτροπή που θα σχηματιστεί να διερευνήσει αν υπέστη οικονομική βλάβη ο ΟΣΕ. Εντάξει. Γνωρίζετε, βέβαια, πως η κατηγορία αυτή είναι προσχηματική, καθώς είναι σε όλους γνωστό ότι η παραπάνω αρμοδιότητα, που συνδέεται με τη χρηματοδότηση δημόσιων προγραμμάτων, αφορά αποκλειστικά και μόνο τον Υπουργό Οικονομικών. Επομένως, όλοι όσοι έχουμε διατελέσει στα υπουργικά έδρανα γνωρίζουμε πολύ καλά ότι δεν εναπόκειται στη διακριτική ευχέρεια του κάθε Υπουργού που ζητάει χρήματα από τον κρατικό κορβανά να καθορίζει και την εκταμίευσή τους, αλλά σε οικονομικές συντεταγμένες αναγκαστικού χαρακτήρα που υπηρετεί η Κυβέρνηση και το Υπουργείο των Οικονομικών για την εύρυθμη λειτουργία του κράτους.

Όλοι μας, λοιπόν, καταλαβαίνουμε για ποιον λόγο επιλέξατε αυτό το ερώτημα για την προανακριτική και ότι με τον τρόπο αυτό ενταφιάζετε οριστικά την αναζήτηση δικαιοσύνης για τον κ. Καραμανλή και τους Υπουργούς σας. Αν είχατε επαρκή ευαισθησία και ήταν ήσυχη η συνείδησή σας, θα βάζατε όλους τους Υπουργούς σας, νυν και πρώην, να ζητήσουν την ενεργοποίηση του άρθρου 86 παρ. 5, αλλά γνωρίζετε καλύτερα από όλους τις ευθύνες σας.

Κυρίες και κύριοι της Νέας Δημοκρατίας, επιχειρήσατε πολιτικούς συμψηφισμούς, αντί να κάνετε τα πάντα για να διερευνηθούν όλοι και όλα. Δυστυχώς, πολλά από τα ψέματά σας αλλά και την τακτική των συμψηφισμών υιοθέτησαν και κόμματα της Αντιπολίτευσης.

Αγαπητοί και αγαπητές Βουλευτές του ΠΑΣΟΚ-ΚΙΝΑΛ και πρώην σύντροφοι, συμφωνώ που με περιλάβατε στην πρότασή σας, πρώτον γιατί η συνδρομή, όπως λέτε, των προϋποθέσεων για την προβλεπόμενη αποσβεστική προθεσμία μπορεί να κριθεί από το δικαστικό συμβούλιο και δεύτερον, γιατί εντάσσετε την πρότασή σας δύο αιτήσεις μου για ενεργοποίηση της παρ. 5 του άρθρου 86 που παρακάμπτει το θέμα της παραγραφής.

Όμως τόσο για την τεκμηρίωσή σας, που υιοθετείτε πλήρως την επιχειρηματολογία της Νέας Δημοκρατίας, όσο και για την συμπερίληψη των Υφυπουργών της διακυβέρνησης 2016–2019 οφείλω να σας δώσω απαντήσεις. Άκουσα και τον Πρόεδρό σας.

Δεν έχω κατηγορήσει όλα αυτά τα χρόνια το ΚΙΝΑΛ, λόγω των κοινών μας καταβολών από το ΠΑΣΟΚ, παρά τα όσα έχουν πει αρκετά στελέχη σας. Όμως, κυρίες και κύριοι Βουλευτές του ΚΙΝΑΛ, γιατί προβαίνετε σε συμψηφισμούς και εσείς, λέγοντας αυταπόδεικτα ψέματα στην πρότασή σας; Γιατί περιλάβατε τους Υφυπουργούς του ΣΥΡΙΖΑ; Είχαν αυτοτελείς αρμοδιότητες; Είχατε κάποιο στοιχείο; Είχατε κάποια κατάθεση κάποιου μάρτυρα; Είχατε ένα έγγραφο που να αναφέρει τη Μαρίνα Χρυσοβελώνη ή τον Θάνο Μωραΐτη ή τον Νίκο Μαυραγάνη; Ένα! Γιατί τους βάζετε μέσα; Τι να πω!

Είχε η κυβέρνηση του ΣΥΡΙΖΑ επιτελικό κράτος και έβαζε έναν Υφυπουργό χωροφύλακα για να ελέγξει τους Υπουργούς του; Και αν το πιστεύετε αυτό, έστειλε τη Μαρίνα Χρυσοβελώνη και τον Νίκο Μαυραγάνη για να με ελέγχουν; Φοβάστε μην παρεξηγηθεί η Νέα Δημοκρατία και βάζετε στην πρότασή σας Υφυπουργός του ΣΥΡΙΖΑ, επειδή έχετε Υφυπουργούς της Νέας Δημοκρατίας; Ρωτάω. Και αν αυτή η στάση απορρέει, αγαπητοί πρώην σύντροφοι, από την κοινή πολιτική μας καταγωγή για να ικανοποιήσετε εσωκομματικές ισορροπίες στα δεξιά του ΚΙΝΑΛ, στο σκάνδαλο του ΟΠΕΚΕΠΕ να μην ξεχάσετε να βάλετε τον Στέφανο Τζουμάκα. Έχει προβεί σε πολύ χειρότερα αδικήματα από εμένα. Ήταν Βουλευτής και Υπουργός του ΠΑΣΟΚ. Εγώ δεν ήμουν ούτε σε διοικητικό συμβούλιο οργανισμού. Έφυγε από το ΠΑΣΟΚ, εντάχθηκε στον ΣΥΡΙΖΑ, έφυγε ξανά από τον ΣΥΡΙΖΑ και ξαναγύρισε. Δηλαδή, δεν τον σώζει τίποτα, αν αυτό είναι το αδίκημα.

Το αναφέρω αυτό γιατί δυόμισι χρόνια και στον δημόσιο λόγο υπήρχαν δύο διαφορετικές γραμμές των στελεχών του ΠΑΣΟΚ-ΚΙΝΑΛ. Μία που δεν έλεγε τίποτα για την περίοδο ΣΥΡΙΖΑ και μία που υιοθετούσε σχεδόν όλα τα επιχειρήματα της Νέας Δημοκρατίας, λες και ήσασταν δύο κόμματα, ένα το ΠΑΣΟΚ και ένα το ΚΙΝΑΛ. Αυτός ο υβριδισμός ακόμη και στη σημερινή σας πρόταση είναι εμφανής, αυτοαναιρώντας τα δικά σας επιχειρήματα της πρότασης.

Πάμε στην ουσία. Στην παρ. γ΄ 5, σελίδα 43 και 44, κατηγορώντας τον κ. Καραμανλή, αναφέρεστε για την τηλεδιοίκηση του ΚΕΚ Λάρισας που καταστράφηκε στις 29 Ιουλίου 2019 από πυρκαγιά. Καταλήγετε ότι αν υπήρχε καταστραμμένη τηλεδιοίκηση -αυτολεξεί θα το διαβάσω- με αποτέλεσμα τη μετά βεβαιότητας αποφυγή του σιδηροδρομικού ατυχήματος είτε της μετωπικής σύγκρουσης και την επέκεινα επέλευση θανάτου. Αν υπήρχε. Συμφωνώ απόλυτα, αλλά επί ΣΥΡΙΖΑ, όπως και εσείς λέτε, λειτουργούσε.

Επομένως και από τη δική σας επιχειρηματολογία προκύπτει ότι αν το 2023 υπήρχε ό,τι υπήρχε το 2019 δεν θα χάνονταν πενήντα επτά ανθρώπινες ζωές. Από τη δική σας επιχειρηματολογία!

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

Γιατί με κατηγορείτε τότε; Γιατί στη σελίδα 55 για την περίοδο 2015-2019 αναφέρετε ότι έθεσα στην ίδια αιτιώδη διαδρομή μέχρι το δυστύχημα της 28-2-2023, αφού κατηγορείτε τον κ. Καραμανλή ότι δεν έφτιαξε αυτό που υπήρχε το 2019;

Και παρακάτω, συνεχίζετε με πιο χοντρά ψέματα. Λέτε, υπογράφοντας για μένα, ότι εγώ υπέγραψα αδικαιολόγητα έξι παρατάσεις στην υλοποίηση της κρίσιμης Σύμβασης 717. Καταθέτω τις έξι παρατάσεις. Βλέπετε πουθενά Σπίρτζης να υπογράφει; Θέλετε να δείτε τις κοινοποιήσεις; Ούτε στο Υπουργείο δεν στέλνονται! Ούτε στο Υπουργείο! Γιατί λέτε τόσο χονδροειδή ψέματα; Γιατί; Γιατί; Γιατί το κάνετε αυτό; Και με βάση αυτό το ψέμα συνεχίζετε: Υπογράφοντας τις παραπάνω προτάσεις, ανεπιφύλακτα και χωρίς ρήτρες. Μάλιστα. Είναι οι κατηγορίες σας για μένα: Παραλείποντας να ασκήσει τον δέοντα έλεγχο για την άρτια εκτέλεση και ολοκλήρωση του έργου της εγκατάστασης των συστημάτων ασφαλείας που προέβλεπε η άνω σύμβαση.

Και στη συζήτηση για την 717 και στην εξεταστική δεν σας έδωσα το νομικό πλαίσιο που δείχνει ότι τα όργανα διοίκησης και ευθύνης των σιδηροδρομικών έργων από αποφάσεις του κ. Στυλιανίδη του 2009 είναι άλλα; Δεν σας έδωσα -και είναι και στη δικογραφία- την πρώτη σελίδα της 717 και όλων των έργων της ΕΡΓΟΣΕ, που αναφέρει τη νομοθεσία και τα όργανα και λέει ότι προϊσταμένη αρχή δεν είναι το Υπουργείο Υποδομών, αλλά είναι το ΔΣ της ΕΡΓΟΣΕ.

Δεν έχετε έναν μηχανικό ή έναν δικηγόρο να σας πει τι είναι προϊσταμένη αρχή και εκτίθεστε έτσι;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, σε λίγο να ολοκληρώνετε τη σκέψη σας.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, έχω φάει δυόμισι χρόνια λάσπη. Θα παρακαλέσω για την ανοχή σας.

**ΠΡΟΕΔΡΕΥΩΝ (Γεώργιος Γεωργαντάς):** Απλώς μέσα στα τριάντα λεπτά παρακαλώ να ολοκληρώσετε.

**ΝΙΚΟΛΑΟΣ ΠΑΠΠΑΣ:** Δεν γίνεται, κύριε Πρόεδρε! Αναφερόμενος είναι!

**ΠΡΟΕΔΡΕΥΩΝ (Γεώργιος Γεωργαντάς):** Υπάρχουν και άλλοι αναφερόμενοι που πρέπει να μιλήσουν.

**ΝΙΚΟΛΑΟΣ ΠΑΠΠΑΣ:** Δυόμισι χρόνια τον κατηγορείτε! Αφήστε τον να μιλήσει!

**ΧΡΗΣΤΟΣ ΣΠΙΡΤΖΗΣ:** Θα σας πω εγώ ποιους έχετε. Αφού δεν θέλετε να τους ρωτήσετε, να σας πω εγώ ποιους έχετε για να σας εξηγήσουν, να μην εκτίθεστε. Πάρτε ένα τηλέφωνο τον Ντίνο Ρόβλια, πάρτε τον Πέτρο Σουγκάκη, πάρτε έναν μηχανικό από το Τεχνικό Επιμελητήριο, από την παράταξή σας, να σας πει τι είναι προϊσταμένη αρχή και ότι το Υπουργείο Υποδομών δεν είναι εποπτεύον Υπουργείο για τα έργα της ΕΡΓΟΣΕ ούτε της ΑΤΤΙΚΟ ΜΕΤΡΟ. Τόσα χρόνια κυβερνήσατε! Δεν μπορείτε ή δεν θέλετε να καταλάβετε ότι προϊσταμένη αρχή είναι άλλο πράγμα και περιορίζει τον ρόλο της εποπτείας του Υπουργού, του Γενικού Γραμματέα και του Υπουργείου;

Δεν καταλαβαίνετε ότι αν ο Υπουργός, ο Γενικός Γραμματέας, ο διευθυντής του Υπουργείου παρέμβει για να δοθεί ή να μη δοθεί παράταση, για να βγει κάποιος μη κατάλληλος ανάδοχος, έκπτωτος ή να μη βγει, τότε εμπίπτει σε παράβαση καθήκοντος, γιατί δεν είναι το αρμόδιο από τον νόμο όργανο, τότε, όχι για αυτό που με κατηγορείτε.

Να πάμε, όμως και παρακάτω, στην ουσία, αγαπητοί πρώην σύντροφοι. Ας ξεπεράσουμε τον νόμο και να δούμε αν ήσασταν εσείς Διοίκηση της ΕΡΓΟΣΕ για την 717, τι θα κάνατε. Διότι εδώ όλη η Ελλάδα γνωρίζει τον αριθμό 717, αλλά δεν γνωρίζει τι περιέχει η Σύμβαση 717.

Ήταν ένα νέο σύστημα τηλεδιοίκησης και σηματοδότησης που δεν καταφέραμε να ολοκληρώσουμε; Όχι, προφανώς. Από το 1995 ως το 2006 εγκαταστάθηκαν σε διάφορα τμήματα του άξονα Αθήνας-Θεσσαλονίκης συστήματα σηματοδότησης και τηλεδιοίκησης με είκοσι τέσσερις διαφορετικές συμβάσεις, συνολικού κόστους 224 εκατομμυρίων ευρώ. Τα συστήματα αυτά ήταν διαφορετικής τεχνολογίας, δυνατοτήτων και κατασκευαστικού οίκου.

Σας δίνω μαζί με τα πρακτικά της ΕΡΓΟΣΕ και τον πίνακα των έργων.

(Στο σημείο αυτό ο κ. Χρήστος Σπίρτζης καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Μήπως φταίω και εγώ για αυτά από το 1995 μέχρι το 2006; Ποιες κυβερνήσεις επέλεξαν να μην υπάρχει ένα ενιαίο σύστημα σηματοδότησης και τηλεδιοίκησης;

Από το 2008, αγαπητοί κυρίες και κύριοι Βουλευτές, αυτά τα εγκατεστημένα σήματα δεν λειτουργούσαν είτε λόγω έλλειψης συντήρησης και συμβολαίων συντήρησης που δεν είχατε προβλέψει είτε λόγω βανδαλισμών και κλοπών του εξοπλισμού τους.

Πάρτε και μια ερώτηση του κ. Άδωνι Γεωργιάδη προς τον κ. Χατζηδάκη, που πιστοποιεί αυτό, ότι από το 2008 δεν λειτουργούσαν αυτά τα συστήματα.

(Στο σημείο αυτό ο κ. Χρήστος Σπίρτζης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Έχετε να κάνετε κανένα σχόλιο με το δικό μας σκεπτικό, το οποίο εγώ δεν αποδέχομαι; Πώς λειτουργούσατε τον σιδηρόδρομο -αυτό με ρωτάτε- όταν ήδη από το 2008 και πολύ περισσότερο, ως το 2010, δεν λειτουργούσαν η τηλεδιοίκηση και η σηματοδότηση; Με κατηγορείτε για κάτι που εσείς κάνατε, που εσείς παραδώσατε το 2015;

Το 2014 έχει υπογραφεί η Σύμβαση 717 από την κυβέρνηση Σαμαρά -μετείχατε σε αυτή την Κυβέρνηση, αγαπητοί συνάδελφοι του ΠΑΣΟΚ-ΚΙΝΑΛ- το 2015 ξεκίνησε η υλοποίηση του έργου, το 2016 προκύπτει η ανάγκη ανακεφαλαιωτικού πίνακα και συμπληρωματικής σύμβασης, λόγω των κενών και των ελλείψεων που είχε η σύμβαση. Δεν θα ζητούσατε εσείς, αν ήσασταν στη Διοίκηση της ΕΡΓΟΣΕ έγκριση από τη διαχειριστική; Δεν ήσασταν υποχρεωμένοι από τον νόμο να ζητήσετε και να περιμένετε την έγκριση του Ελεγκτικού Συνεδρίου; Το Ελεγκτικό Συνέδριο δεν είναι το ανώτατο δικαστήριο; Δεν ελέγχει τη νομιμότητα των συμβάσεων;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Σπίρτζη, παρακαλώ, με όλον τον σεβασμό και κατανοώντας τη θέση σας, έχετε μιλήσει ήδη περισσότερο από όλους και τους πολιτικούς Αρχηγούς και τον Πρωθυπουργό και όλους. Παρακαλώ, συντομεύετε τη σκέψη σας.

**ΧΡΗΣΤΟΣ ΣΠΙΡΤΖΗΣ:** Αν πει η Νέα Δημοκρατία ότι με εντάσσει στην πρότασή της, που είναι η Πλειοψηφία, κατεβαίνω αυτή τη στιγμή.

(Χειροκροτήματα από την πτέρυγα του ΣΥΡΙΖΑ-Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Κύριε Σπίρτζη, μιλάτε τριάντα τέσσερα λεπτά και σαράντα δευτερόλεπτα.

**ΧΡΗΣΤΟΣ ΣΠΙΡΤΖΗΣ:** Αν δεν το πει, σας παρακαλώ να με αφήσετε να απαντήσω…

**ΠΡΟΕΔΡΕΥΩΝ (Γεώργιος Γεωργαντάς):** Εγώ προεδρεύω και οφείλω να επισημάνω ότι έχετε ήδη μιλήσει και παρακαλώ να συντομεύετε τον λόγο σας.

**ΧΡΗΣΤΟΣ ΣΠΙΡΤΖΗΣ:** Ευχαριστώ πολύ, αλλά υπάρχει και ένα εθιμικό. Υπήρχε, δεν ξέρω αν υπάρχει, ένα εθιμικό δίκαιο στην Αίθουσα, ότι όποιος κατηγορείται μιλάει έναν επαρκή χρόνο. Αν θέλετε να καταστρατηγήσετε και αυτό σήμερα, τι να πω;

**ΠΡΟΕΔΡΕΥΩΝ (Γεώργιος Γεωργαντάς):** Ακούστε με λίγο. Δώσαμε είκοσι λεπτά σε όλους τους αναφερόμενους, που είναι χρόνος πολύ περισσότερος και από τους Αρχηγούς των κομμάτων. Τα είκοσι λεπτά έχουν γίνει τριάντα πέντε. Παρακαλώ!

**ΧΡΗΣΤΟΣ ΣΠΙΡΤΖΗΣ:** Ωραία.

**ΠΡΟΕΔΡΕΥΩΝ (Γεώργιος Γεωργαντάς):** Εντάξει. Νομίζω ότι συνεννοούμαστε.

Έχετε τρία λεπτά, παρακαλώ, κύριε Σπίρτζη, για να ολοκληρώσετε.

**ΧΡΗΣΤΟΣ ΣΠΙΡΤΖΗΣ:** Αγαπητέ Πρόεδρε, χρειάζομαι ένα τέταρτο ακόμη.

**ΔΙΟΝΥΣΙΟΣ-ΧΑΡΑΛΑΜΠΟΣ ΚΑΛΑΜΑΤΙΑΝΟΣ:** Και στα δικαστήρια, κύριε Πρόεδρε…

**ΧΡΗΣΤΟΣ ΣΠΙΡΤΖΗΣ:** Καταθέτω, λοιπόν, τις δύο αποφάσεις του Ελεγκτικού Συνεδρίου.

(Στο σημείο αυτό ο κ. Χρήστος Σπίρτζης καταθέτει για τα Πρακτικά τις προαναφερθείσες αποφάσεις, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΚΩΝΣΤΑΝΤΙΝΟΣ ΜΠΑΡΚΑΣ:** Έχει καφέ έξω!

**ΠΡΟΕΔΡΕΥΩΝ (Γεώργιος Γεωργαντάς):** Τι εννοείτε, κύριε συνάδελφε; Παρακαλώ! Τι εννοείτε;

**ΚΩΝΣΤΑΝΤΙΝΟΣ ΜΠΑΡΚΑΣ:** Αν δεν θέλουν να ακούσουν, μπορούν να αποχωρήσουν.

**ΠΡΟΕΔΡΕΥΩΝ (Γεώργιος Γεωργαντάς):** Είναι του Προεδρεύοντος καθήκον να κάνει αυτό που οφείλει, για να μπορούν να μιλήσουν όλοι όπως πρέπει.

Έχετε τρία λεπτά, κύριε Σπίρτζη, παρακαλώ.

**ΧΡΗΣΤΟΣ ΣΠΙΡΤΖΗΣ:** Μπορείτε να διακόψετε ό,τι ώρα θέλετε και να αφαιρέσετε από το Κοινοβούλιο…

**ΠΡΟΕΔΡΕΥΩΝ (Γεώργιος Γεωργαντάς):** Θα σας διακόψω στα τρία λεπτά. Παρακαλώ.

**ΧΡΗΣΤΟΣ ΣΠΙΡΤΖΗΣ:** Και να αφαιρέσετε από το Κοινοβούλιο και το εθιμικό δίκαιο που υπάρχει σε όλον τον ευρωπαϊκό πολιτισμένο κόσμο, αυτός που κατηγορείται να μπορεί να απαντήσει επαρκώς. Μπορείτε και αυτό να το καταστρατηγήσετε, όπως και όλα τα άλλα.

Καταθέτω, λοιπόν, τις δύο αποφάσεις της ολομέλειας του Ελεγκτικού Συνεδρίου, που έχουν ελέγξει τις παρατάσεις που λέτε ότι είναι παράνομες. Και έκαναν δύο χρόνια μαζί με τον έλεγχο της ΕΔΕΛ. Αναφέρουν οι δύο αποφάσεις αναλυτικά τις ελλείψεις και τα κενά της Σύμβασης 717.

Και παρά ταύτα, αν πιστεύετε ότι είναι ευθύνη του Υπουργού τα έργα της ΕΡΓΟΣΕ, αγαπητοί συνάδελφοι και πρώην σύντροφοι του Κινήματος Αλλαγής και ανήκουν στην εποπτεία, αλλάξτε το όνομα του Υπουργού και βάλτε τον Υπουργό που είχατε τότε, τον κ. Χρυσοχοΐδη, με αυτά που γράφουν οι αποφάσεις του Ελεγκτικού Συνεδρίου, εκτός και αν όσοι έφυγαν από το ΠΑΣΟΚ και πήγαν στη Νέα Δημοκρατία απολαμβάνουν της ασυλίας σας.

Και επειδή άκουγα κάποιους εκπροσώπους του κόμματός σας να επικαλούνται ότι δεν υπέγραψε τις μελέτες η δανειοπάροχος εταιρεία και έχει επιβληθεί δημοσιονομική διόρθωση και πρόστιμο από την ΕΔΕΛ, σας καταθέτω και την απόφαση του Ελεγκτικού Συνεδρίου του 2024 που ακυρώνει το πρόστιμο, τη δημοσιονομική διόρθωση και δικαιώνει την ΕΡΓΟΣΕ, για ποιον λόγο; Διότι η σύμβαση δεν το ανέφερε ρητά. Δηλαδή, πάλι η σύμβαση.

Αναφέρετε στην πρότασή σας -θα σας τα δώσω όλα μαζί μετά- το πόρισμα της ΕΑΔ. Σας καταθέτω την αρχειοθέτηση από την έρευνα που έκανε η εισαγγελέας για την περίοδο ΣΥΡΙΖΑ. Το διερεύνησε μετά τις ερωτήσεις του κ. Νικολόπουλου και τα αρχειοθέτησε.

Σας καταθέτω τον έλεγχο του Ευρωπαϊκού Ελεγκτικού Συνεδρίου για την περίοδο ΣΥΡΙΖΑ, καινούργιο στοιχείο, που δεν βρήκε κανένα εύρημα.

Και σας ρωτάω, συνοψίζοντας, πρώην σύντροφοί μου: Πιστεύετε ότι για ένα έργο που υπάρχει έγκριση από την ολομέλεια του Ελεγκτικού Συνεδρίου, από την ΕΔΕΛ, από τη διαχειριστική, που ελέγχθηκε από το Ευρωπαϊκό Ελεγκτικό Συνέδριο, που διερευνήθηκε από τον εισαγγελέα και διερευνήθηκε και αρχειοθετήθηκε, έχει την παραμικρή ευθύνη οποιαδήποτε διοίκηση -εσείς τι θα κάνατε- ή οποιοσδήποτε Υπουργός; Με τι, δηλαδή, θα διοικήσετε εσείς; Και αν είναι έτσι, πότε δεν έχει ο Υπουργός ευθύνη; Διότι η παράνοια και ο λαϊκισμός πρέπει να τελειώνουν κάποτε, ειδικά ο λαϊκισμός που επιστρατεύεται για διάχυση ευθυνών και για να κρυφτούν οι ευθύνες της Νέας Δημοκρατίας.

Κοιτάξτε τώρα μια σύμπτωση. Και ελπίζω το ελληνικό Τμήμα της Ευρωπαϊκής Εισαγγελίας να παρακολουθεί. Παρότι υπάρχουν στη δικογραφία οι αποφάσεις του Ελεγκτικού Συνεδρίου και η αρχειοθέτηση των καταγγελιών από τον Εισαγγελέα και οι ελλείψεις της Σύμβασης 717 του 2014, ο έλεγχος του Ευρωπαϊκού Ελεγκτικού Συνεδρίου ξεκινά με ανώνυμη καταγγελία την έρευνα. Από πότε λέτε; Ξεκινά από το 2016, όχι από το 2014, για να σέρνει άδικα ανθρώπους στα δικαστήρια. Και μόνο η ανάγνωση των αποφάσεων του Ελεγκτικού Συνεδρίου -μόνο η ανάγνωση!- θα τους έβαζε τους Εισαγγελείς της χώρας να ξεκινάνε από το ’14.

Υπάρχει εδώ το έγγραφο της «Bombardier» που λέει ότι τα συστήματα που είχε η Σύμβαση 717 –τα ανταλλακτικά τους και όλα τα υπόλοιπα- έχουν σταματήσει να παράγονται δεκαπέντε χρόνια πριν το 2014 που υπογράψατε τη σύμβαση. Δεκαπέντε χρόνια, όχι έναν! Και λέει ότι για τα υπόλοιπα συστήματα, που επίσης περιλαμβάνονται στη σύμβαση, δεν υπάρχουν τα πρωτόκολλα ασφαλείας που έπρεπε να υπάρχουν.

Θα καταθέσω και άλλο ένα χαρτί από την κοινοπραξία που λέει για τη Σύμβαση 717 -είναι του ’17- ότι το έργο της Σύμβασης 717 έχει προχωρήσει…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Σπίρτζη, σας παρακαλώ να ολοκληρώσετε. Κανένα δικαίωμα δεν είναι χωρίς κάποιο όριο. Παρακαλώ, κύριε Σπίρτζη, ολοκληρώστε με τη φράση σας αυτή.

**ΧΡΗΣΤΟΣ ΣΠΙΡΤΖΗΣ:** Μα, κύριε Πρόεδρε!

**ΠΡΟΕΔΡΕΥΩΝ (Γεώργιος Γεωργαντάς):** Είναι δυσάρεστο για το Προεδρείο, αλλά είστε στα σαράντα λεπτά. Σας παρακαλώ πολύ.

(Θόρυβος στην Αίθουσα)

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Μα, έχει το δικαίωμα, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Κύριοι συνάδελφοι, νομίζω ότι με καταλαβαίνετε.

**ΧΡΗΣΤΟΣ ΣΠΙΡΤΖΗΣ:** Έχω το δικαίωμα, κύριε Πρόεδρε, να μιλήσω.

**ΠΡΟΕΔΡΕΥΩΝ (Γεώργιος Γεωργαντάς):** Τα είκοσι λεπτά που ήδη δόθηκαν είναι πάνω από τις ομιλίες των πολιτικών Αρχηγών.

**ΚΩΝΣΤΑΝΤΙΝΟΣ ΜΠΑΡΚΑΣ:** Είναι ντροπή, κύριε Πρόεδρε, να τα κάνετε αυτά.

**ΠΡΟΕΔΡΕΥΩΝ (Γεώργιος Γεωργαντάς):** Οι πολιτικοί Αρχηγοί έχουν δεκαπέντε λεπτά. Στον αναφερόμενο Βουλευτή δόθηκαν είκοσι λεπτά και άλλα είκοσι λεπτά, δηλαδή σαράντα λεπτά.

**ΚΩΝΣΤΑΝΤΙΝΟΣ ΜΠΑΡΚΑΣ:** Είναι διαφορετική η θέση του, κύριε Πρόεδρε.

**ΧΡΗΣΤΟΣ ΣΠΙΡΤΖΗΣ:** Νομίζω ότι ο Κανονισμός…

**ΣΩΚΡΑΤΗΣ ΦΑΜΕΛΛΟΣ (Πρόεδρος του ΣΥΡΙΖΑ - Προοδευτική Συμμαχία):** Κύριε Πρόεδρε, αφήστε τον να ολοκληρώσει.

**ΠΡΟΕΔΡΕΥΩΝ (Γεώργιος Γεωργαντάς):** Μα, κύριε Πρόεδρε, κατανοείτε ότι δεν μπορεί να είναι απεριόριστος ο χρόνος.

**ΧΡΗΣΤΟΣ ΣΠΙΡΤΖΗΣ:** Κύριε Πρόεδρε, μπορείτε να δείξετε γιατί δεν με συμπεριλαμβάνετε στην πρότασή σας…

**ΠΡΟΕΔΡΕΥΩΝ (Γεώργιος Γεωργαντάς):** Κύριε Σπίρτζη, ακούστε με λίγο. Κατανοώ τη θέση σας απολύτως. Απλά δεν υπάρχει λόγος για αυτή την αντιδικία σε αυτό. Παρακαλώ πολύ έχετε ακόμη δύο λεπτά για να ολοκληρώσετε τη σκέψη σας. Πρέπει να υπάρχει ένα όριο για όλους μας.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, ζητώ τον λόγο επί της διαδικασίας.

**ΠΡΟΕΔΡΕΥΩΝ (Γεώργιος Γεωργαντάς):** Έχετε τον λόγο, κύριε Γιαννούλη.

**ΧΡΗΣΤΟΣ ΓΙΑΝΝΟΥΛΗΣ:** Δεν αφορά μόνο τον κ. Σπίρτζη. Θα δώσετε το πιο αρνητικό υπόδειγμα κοινοβουλευτικής ελευθερίας, αφαιρώντας τον λόγο από ανθρώπους που κινδυνεύουν ή έχουν να αντιμετωπίσουν ζητήματα ηθικής δικαιοσύνης και εντιμότητας. Ισχύει για όλους. Στην ίδια θέση είναι ο κ. Καραμανλής. Σεβαστείτε την κ. Χρυσοβελώνη που είναι εδώ από τις 9.00΄ το πρωί. Και αν μπαίνετε στη λογική του παζαριού των δέκα λεπτών, αδικείτε αυτήν την Αίθουσα.

Σας παρακαλώ. Δεν πρόκειται να παραπονεθούμε και για τον κ. Καραμανλή, αν θα το ακολουθήσει. Όμως, αφήστε τον κ. Σπίρτζη να ολοκληρώσει όταν νιώσει ότι είπε αυτά που έπρεπε για να υπερασπιστεί τον εαυτό του. Σας παρακαλώ.

**ΠΡΟΕΔΡΕΥΩΝ (Γεώργιος Γεωργαντάς):** Να πω κάτι και θα δώσω λίγο χρόνο ακόμα στον κ. Σπίρτζη. Στις διαδικασίες των άρσεων ασυλίας έχουν όλοι οι αναφερόμενοι Βουλευτές πέντε λεπτά, τόσο όσο έχουν και όλοι οι άλλοι ομιλητές.

Εδώ κατ’ εξαίρεση, και βεβαίως πολύ λογικά, δόθηκαν είκοσι λεπτά στους αναφερόμενους Βουλευτές, όταν στους Αρχηγούς των κομμάτων δίνονται δεκαπέντε λεπτά. Τα είκοσι λεπτά γίνανε σαράντα δύο. Όμως, νομίζω ότι κάποια στιγμή πρέπει να υπάρχει ένα όριο, γιατί υπάρχουν και άλλοι συνάδελφοι, όπως είπατε, που θέλουν να μιλήσουν και οι οποίοι δεν ξέρουμε σε τι κατάσταση θα μιλήσουν όταν έρθει η ώρα τους.

(Θόρυβος από την πτέρυγα του ΣΥΡΙΖΑ - Προοδευτική Συμμαχία)

Ακούστε με, κύριοι συνάδελφοι. Είναι λάθος να αντιδικούμε για αυτό. Καταλαβαίνετε ότι δίνεται χρόνος αναγκαίος, αλλά ο καθένας πρέπει να έχει και μια συγκροτημένη σκέψη και να ιεραρχήσει αυτά που θέλει να πει.

**ΚΩΝΣΤΑΝΤΙΝΟΣ ΜΠΑΡΚΑΣ:** Έχει συγκροτημένη σκέψη, κύριε Πρόεδρε, απλά σας...

**ΠΡΟΕΔΡΕΥΩΝ (Γεώργιος Γεωργαντάς):** Στα σαράντα πέντε λεπτά θα σας διακόψω, κύριε Σπίρτζη. Έχετε τον λόγο.

**ΧΡΗΣΤΟΣ ΣΠΙΡΤΖΗΣ:** Όλος ο ελληνικός λαός καταλαβαίνει -όλος ο ελληνικός λαός!- τι φοβάστε και δεν με βάζετε στην πρότασή σας μετά από τόση λάσπη που...

**ΠΡΟΕΔΡΕΥΩΝ (Γεώργιος Γεωργαντάς):** Κύριε Σπίρτζη, δεν το δέχομαι αυτό. Ακούστε με λίγο. Είμαι ο Προεδρεύων. Θέλετε να φύγω από τη θέση του Προέδρου; Θέλετε να μιλήσετε δεκαπέντε ώρες; Παρακαλώ! Κανείς δεν φοβάται τίποτε και κανέναν. Μέσα στο Κοινοβούλιο κανείς δεν φοβάται κανέναν. Έτσι πρέπει να είναι. Παρακαλώ έχετε ακόμη τρία λεπτά για να ολοκληρώσετε.

**ΧΡΗΣΤΟΣ ΓΙΑΝΝΟΥΛΗΣ:** Ήρεμα, κύριε Πρόεδρε!

**ΝΙΚΟΛΑΟΣ ΠΑΠΠΑΣ:** Άμα δεν φοβούνται, κύριε Πρόεδρε, να τον…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, κύριοι συνάδελφοι!

Κύριε Σπίρτζη, έχετε τρία λεπτά, και ολοκληρώστε. Τέλος!

**ΧΡΗΣΤΟΣ ΣΠΙΡΤΖΗΣ:** Ολοκληρώνω για το ΠΑΣΟΚ-ΚΙΝΑΛ, επειδή το είπε ο Νίκος ο Ανδρουλάκης. Και θέλω να πω και μερικά λόγια για την άλλη πρόταση των τριών κομμάτων. Τα υπόλοιπα θα τα πω σε συνέντευξη Τύπου προφανώς!

Θα σας δώσω εδώ όλα τα φύλλα παρουσίας των σταθμαρχών και των υπολοίπων στην τηλεδιοίκηση του ΚΕΚ Λάρισας και των κλειδούχων για το ’18 και το ’19 που πιστοποιούν ότι όλο το εικοσιτετράωρο υπήρχαν δύο σταθμάρχες.

Αγαπητοί συνάδελφοι του ΚΙΝΑΛ, ήταν ένα εσωτερικό έγγραφο αυτό του ’15 του ΟΣΕ, που είχατε εσείς τη διοίκηση. Εμείς αλλάξαμε τη διοίκηση στον ΟΣΕ το ’16. Δική σας διοίκηση ήταν. Να κάνετε την αυτοκριτική σας.

Και πάω λίγο στην πρόταση της Ελληνικής Λύσης, της Νίκης και της Πλεύσης Ελευθερίας.

Κυρία και κύριοι Πρόεδροι, κατ’ αρχάς, να σας πω ότι δεν με ενοχλεί καθόλου να διερευνηθώ για οποιοδήποτε αδίκημα αναφέρετε. Δεν έχω κανένα πρόβλημα. Άλλωστε έχω ζητήσει με τη δεύτερη επιστολή μου στον Πρόεδρο της Βουλής να ελεγχθώ, με βάση τις τέσσερις μηνύσεις που αναφέρεται το όνομά μου -τις δεκάδες- που έχουν κατατεθεί. Αν θυμάμαι καλά, γιατί δεν επιτρέπεται να πάρω αντίγραφο, πλην της κατηγορίας της εσχάτης προδοσίας, όλες οι άλλες περιλαμβάνονται. Την κατηγορία της εσχάτης προδοσίας την είχαμε δεχθεί ως μέλη της κυβέρνησης και ως βουλευτές του ΣΥΡΙΖΑ όταν, μαζί με τη Νέα Δημοκρατία, πολλοί βρίσκονταν σε κοινό μέτωπο ενάντια στη Συμφωνία των Πρεσπών.

Εγώ, όμως, μπορώ να ζητήσω τη διερεύνηση για τον εαυτό μου για όλα τα αδικήματα και για να σταθώ δίπλα στους συγγενείς των θυμάτων, και δίπλα στους ανθρώπους που βρίσκονταν μέσα στο τρένο και επέζησαν, και δίπλα στην ελληνική κοινωνία που ζητά να λάμψει η αλήθεια για κάθε πτυχή των σιδηροδρόμων, λόγω των άδικων κατηγοριών και της λάσπης και της παραπληροφόρησης είτε όταν ήμουν Υπουργός είτε με το σκάνδαλο των παρακολουθήσεων είτε με τα Τέμπη. Εσείς, όμως, οφείλατε με τις νομικές γνώσεις, αλλά και με την εμπειρία σας, να προστατέψετε τους συγγενείς των θυμάτων που κατέθεσαν αυτήν την πρόταση, και όχι να κρυφτείτε πίσω από την πρότασή τους. Οφείλατε.

Θα ήθελα να αναφερθώ στο κεφάλαιο τρία για την ποινική ευθύνη του Πρωθυπουργού και των αρμοδίων Υπουργών, με βάση το μοντέλο του επιτελικού κράτους. Και σας παρακαλώ για την προσοχή σας. Καταλήγει στην επισφράγιση, όπως λέει, της ποινικής ευθύνης μου που πηγάζει από τον ρόλο του εγγυητή της δημόσιας ασφάλειας των σιδηροδρόμων, υπό την άμεση και αναγκαστική συνέργεια του Μητσοτάκη. Και αυτό το διατρέχει όλο το κείμενο.

Ήμουν εγώ Υπουργός του Μητσοτάκη; Μπορείτε να με κατηγορήσετε για ό,τι θέλετε και να ελεγχθώ, αλλά όταν με κατηγορείτε ως Υπουργό του κ. Μητσοτάκη, ειδικά εμένα, και σε μεγάλο μέρος του κειμένου σας το επαναλαμβάνετε, δεν καταλαβαίνετε ότι απαξιώνεται η πρόταση που κατατέθηκε; Δεν κατανοείτε ότι το μόνο που ωφελεί αυτή η πρόταση, το μόνο που μπορεί να στηρίξει για να απαξιώσει τον αγώνα των συγγενών, των θυμάτων και του ελληνικού λαού, είναι την Κυβέρνηση; Οι λόγοι είναι προφανείς, και δεν θέλω να κάνω κανένα περαιτέρω σχόλιο. Δεν υπήρξα ποτέ και ούτε θα υπάρξω Υπουργός του Μητσοτάκη. Σε άλλους που στηρίζουν την πρόταση, έχει κάνει προτάσεις υπουργοποίησης, και με άλλους που στηρίζουν την πρόταση έχει συνεργαστεί στο παρελθόν.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

Τελειώνω, με την πρόταση των τριών κομμάτων της Ελάσσονος Αντιπολίτευσης. Και θα κάνω και τον επίλογό μου. Θα ήθελα απλά να διαπιστώσω με λύπη μου πως το περιεχόμενό της είναι συνολικά ανεπίδεκτο δικαστικής εκτίμησης.

Αξιότιμοι κυρίες και κύριοι Βουλευτές, ο Εφέτης Ανακριτής Λάρισας αναφέρει ότι η Προϊσταμένη Σιδηροδρομικών Μεταφορών του Υπουργείου Υποδομών και Μεταφορών και ο Αναπληρωτής Προϊστάμενος της Γενικής Διεύθυνσης Μεταφορών τόσο στα απολογητικά τους υπομνήματα όσο και στην εξέτασή τους -για να απολογηθούν οι άνθρωποι, καλά κάνανε- είπε ότι επικαλέστηκαν την κατά νόμο εποπτεία του ΟΣΕ και της ΕΡΓΟΣΕ που ασκεί ο εκάστοτε Υπουργός Υποδομών, Μεταφορών. Το ξέρει όλη η Ελλάδα αυτό. Επίσης -και τα έχετε αυτά- λέει: «Στην υπό κρίση περίπτωση ο χρόνος εποπτείας συμπίπτει με τον χρόνο παραλείψεων των κατηγορουμένων μη πολιτικών προσώπων…» -δηλαδή για τους δύο διευθυντές- «…από 1-1-2016 μέχρι 28-2-2023». Και έτσι συνάγει και το συμπέρασμα ότι πρέπει να πει και για τους Υπουργούς από 1-1-2016. Δεν λέει και τα ονόματά μας μέχρι το ’23. Κακώς δεν λέει τα ονόματά μας. Να μάθει ο Εφέτης Ανακριτής ότι ονομάζομαι Χρήστος Σπίρτζης. Αν ξαναπέσει πάνω στην περίοδο που ήμουνα Υπουργός, να αναφέρει το όνομά μου.

Είναι όμως απορίας άξιο πως ο κύριος Εφέτης Ανακριτής προσδιορίζει την 1-1-2016, όταν ο αναπληρωτής προϊστάμενος της Γενικής Διεύθυνσης τοποθετήθηκε στις 9 Φεβρουαρίου του 2022. Πώς γίνεται αυτό το μαγικό; Και η προϊσταμένη σιδηροδρομικών μεταφορών τοποθετήθηκε στις 28 Φεβρουαρίου του 2019. Πριν ήταν άλλη. Και με ΑΣΕΠ μάλιστα διορίστηκε η γυναίκα. Πώς προσδιορίστηκε αυτή η 1-1-2016 με τον χρόνο παραλείψεων των κατηγορουμένων μη πολιτικών προσώπων;

Πώς προσδιορίζεται -κάτι ακόμη χειρότερο-, όταν το 2016 δεν υπήρχε καν η Διεύθυνση Σιδηροδρομικών Μεταφορών; Θεσπίστηκε με προεδρικό διάταγμα του 2017, δεν υπήρχε διεύθυνση στο Υπουργείο που να εισηγείται στον Υπουργό και να έχει την ευθύνη του ΟΣΕ και αντίστοιχα στο Υπουργείο Υποδομών αντίστοιχη διεύθυνση για τα έργα των μέσων σταθερής τροχιάς. Εμείς το κάναμε αυτό το 2017. Και έρχεται και λέει ότι εμπίπτουν οι ευθύνες τους από το 2016 που δεν υπήρχε καν η θέση στο Υπουργείο ούτε ως οργανόγραμμα; Είναι δυνατόν;

Αυτή η εμμονή με το 2016 των εισαγγελέων που έχουν εξετάσει, και το ελληνικό τμήμα της Ευρωπαϊκής Εισαγγελίας και της Λάρισας, είναι αξιοθαύμαστη. Κάτι είχε γίνει το 2016.

Θα ήθελα να απευθυνθώ στους συγγενείς θυμάτων, τους τραυματίες και τους ανθρώπους που έζησαν το έγκλημα.

Είμαι στη διάθεσή σας για κάθε στοιχείο ή απάντηση χρειαστείτε, ειλικρινά. Είμαι στη διάθεσή σας για να μου υποδείξετε οποιαδήποτε νομική ενέργεια μπορεί να προκαλέσει τη διερεύνηση κάθε πτυχής του σιδηροδρόμου. Βρίσκομαι, όχι δίπλα σας, αλλά δίνουμε μαζί τον αγώνα για να διερευνηθούν όλοι και όλα και πρώτα εγώ. Η άποψή μου όμως διαμορφώνεται από εμένα και μόνο, όσο κι αν ενοχλούνται κάποιοι ή οποιοιδήποτε.

Κύριε Πρόεδρε και κύριοι της Κυβέρνησης -κλείνω-, δεν ήμασταν, δεν είμαστε και δεν θα γίνουμε ποτέ ίδιοι ούτε πολιτικά ούτε αξιακά. Η κατάπτωση του πολιτικού κόσμου και των θεσμών στη χώρα μας είναι αποκλειστικά δική σας ευθύνη, δικό σας έργο. Όσο περισσότερο συγκαλύπτετε τόσο περισσότεροι πολίτες θα αναζητούν οξυγόνο. Όσο έχετε τη διακυβέρνηση της χώρας δεν θα έχουμε ούτε υγεία, ούτε υποδομές, ούτε ασφάλεια.

Είναι ευθύνη και καθήκον μας να αγωνιστούμε για να μη συγκαλυφθεί κανένας και τίποτα. Είναι ευθύνη και καθήκον μας να μη σιωπήσουμε. Γι’ αυτό και αυτά που έχω να πω θα τα πω στον δημόσιο λόγο και θα τα πω και στα κόμματα που κατέθεσαν τις προτάσεις, αφού δεν είχα την ευχέρεια που έχουν σε κάθε ευρωπαϊκή χώρα που σέβεται τον ευρωπαϊκό πολιτισμό να μου δώσετε τον χρόνο.

Είναι ευθύνη και καθήκον μας να δώσουμε τον αγώνα για αλήθεια, δικαιοσύνη και δημοκρατία, να πετύχουμε να ζήσει ο λαός μας με ελευθερία, με αξιοπρέπεια, με δημοκρατία και με δικαιοσύνη.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε.

Τον λόγο τώρα έχει ο πρώην Υπουργός Υποδομών και Μεταφορών κ. Κωνσταντίνος Καραμανλής.

**ΟΛΓΑ ΓΕΡΟΒΑΣΙΛΗ (Δ΄ Αντιπρόεδρος της Βουλής):** Η κ. Χρυσοβελώνη έχει τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Έχει συνεννοηθεί το Προεδρείο που προηγήθηκε από εμένα.

**ΧΡΗΣΤΟΣ ΓΙΑΝΝΟΥΛΗΣ:** Μαζί την κάναμε τη συνεννόηση.

Θα ήθελα τον λόγο επί της διαδικασίας.

**ΠΡΟΕΔΡΕΥΩΝ (Γεώργιος Γεωργαντάς):** Τι επί της διαδικασίας;

**ΧΡΗΣΤΟΣ ΓΙΑΝΝΟΥΛΗΣ:** …(δεν ακούστηκε).

**ΠΡΟΕΔΡΕΥΩΝ (Γεώργιος Γεωργαντάς):** Αυτό δεν είναι επί της διαδικασίας. Αμέσως μετά θα έχει τον λόγο η κ. Χρυσοβελώνη.

(Θόρυβος στην Αίθουσα)

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε…

**ΠΡΟΕΔΡΕΥΩΝ (Γεώργιος Γεωργαντάς):** Σεβαστείτε παρακαλώ τον κάθε αναφερόμενο Βουλευτή που πρέπει να ακουστεί. Όπως ακούστηκε και ο κ. Σπίρτζης επί πενήντα δύο λεπτά, να ακουστεί για τον χρόνο που θέλει και ο κ. Καραμανλής.

**ΧΡΗΣΤΟΣ ΓΙΑΝΝΟΥΛΗΣ:** Παραβιάζετε τη διαδικασία.

**ΠΡΟΕΔΡΕΥΩΝ (Γεώργιος Γεωργαντάς):** Δεν είναι σωστό αυτό που κάνετε. Παρακαλώ καθίστε κάτω.

**ΧΡΗΣΤΟΣ ΓΙΑΝΝΟΥΛΗΣ:** Με βάζετε σε υποψίες ότι…

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ καθίστε! Παρακαλώ καθίστε! Παρακαλώ καθίστε! Δεν θα το επαναλάβω. Σας παρακαλώ! Τέτοια μέρα ας είμαστε όλοι προσεκτικοί.

**ΧΡΗΣΤΟΣ ΓΙΑΝΝΟΥΛΗΣ:** Ο Κανονισμός προβλέπει ότι επί της διαδικασίας…

**ΠΡΟΕΔΡΕΥΩΝ (Γεώργιος Γεωργαντάς):** Όχι, δεν υπάρχει επί της διαδικασίας. Έχουμε μόνο ομιλητές τώρα, για να μπορέσουν να μιλήσουν όλοι με την άνεση η οποία απαιτείται για μια τέτοια μέρα.

**ΧΡΗΣΤΟΣ ΓΙΑΝΝΟΥΛΗΣ:** …(δεν ακούστηκε).

**ΠΡΟΕΔΡΕΥΩΝ (Γεώργιος Γεωργαντάς):** Είναι ασέβεια και προς το Προεδρείο και προς τον αναφερόμενο Βουλευτή και προς το Σώμα.

**ΧΡΗΣΤΟΣ ΓΙΑΝΝΟΥΛΗΣ:** Η ασέβεια είναι…

**ΠΡΟΕΔΡΕΥΩΝ (Γεώργιος Γεωργαντάς):** Αμέσως μετά θα μιλήσει η κ. Χρυσοβελώνη. Παρακαλώ!

**ΧΡΗΣΤΟΣ ΓΙΑΝΝΟΥΛΗΣ:** Είναι ντροπή αυτό.

**ΠΡΟΕΔΡΕΥΩΝ (Γεώργιος Γεωργαντάς):** Κύριε Καραμανλή, έχετε τον λόγο.

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Σας ευχαριστώ, κύριε Πρόεδρε.

Κύριε Πρόεδρε, κυρίες και κύριοι συνάδελφοι, δεν θα ξεχάσω ποτέ τη νύχτα της 28ης Φεβρουαρίου του 2023. Τις σκέψεις που με κατέκλυσαν όταν δέχτηκα αργά εκείνο το βράδυ το τηλεφώνημα για το σιδηροδρομικό δυστύχημα των Τεμπών. Την αγωνία μου για τα θύματα που ο αριθμός τους ολοένα και μεγάλωνε, ανάμεσά τους νέα παιδιά που γυρνούσαν σπίτι τους μετά το τριήμερο της Καθαρής Δευτέρας. Την οδύνη που με συντάραξε όταν αντίκρισα τον τόπο της τραγωδίας, όταν αντίκρισα τα βαγόνια της επιβατικής αμαξοστοιχίας. Τα δάκρυά μου ήταν αληθινά.

Οι εικόνες αυτές είναι ζωντανές μέσα μου, ανεξίτηλες, και δεν περνάει μέρα ή νύχτα που να μην τις σκεφτώ. Τα Τέμπη είναι μια εθνική τραγωδία που μας σημάδεψε όλους. Τα Τέμπη όμως έγιναν και πεδίο σφοδρής πολιτικής αντιπαράθεσης και εγώ βρέθηκα στο κέντρο αυτής της πολιτικής αντιπαράθεσης, που μετατράπηκε σε πολιτική εκμετάλλευση.

Όσο όμως κι αν επιχειρήθηκε η εμπλοκή του ονόματός μου, όσες επιθέσεις πολιτικές και προσωπικές και αν δέχτηκα εγώ και η οικογένειά μου, δεν ανταπάντησα, δεν αντιπαρατέθηκα, ακόμα και όταν η συνειδητή απουσία μου από τα μέσα μαζικής ενημέρωσης πριν ολοκληρώσει το έργο του ο ανακριτής παρερμηνεύθηκε ως ενοχή. Γιατί πιστεύω στους θεσμούς και, όποτε μου ζητήθηκε, τοποθετήθηκα εδώ από το Βήμα αυτό του Ελληνικού Κοινοβουλίου. Γιατί έχω σταθερή προσήλωση στη νομιμότητα και απόλυτη εμπιστοσύνη στη Δικαιοσύνη. Γιατί καταλαβαίνω, κυρίες και κύριοι συνάδελφοι, ότι οι πολίτες δεν ζητούν κραυγές, ζητούν την αλήθεια. Ζητούν καλύτερο σιδηρόδρομο. Δικαίως!

Στους πολίτες, λοιπόν, θέλω να απευθυνθώ σήμερα και να τους εξηγήσω ότι έκανα όσα μπορούσα στη διάρκεια της θητείας μου. Δεν ολιγώρησα, δεν αδιαφόρησα για τον σιδηρόδρομο, το αντίθετο. Η πολιτική αντιπαράθεση και η πολιτική εκμετάλλευση δεν οδηγεί στην αλήθεια.

Δικαιοσύνη, λοιπόν, θέλουμε όλοι. Δικαιοσύνη θέλουν πρώτα απ’ όλα οι γονείς και οι συγγενείς των θυμάτων. Δικαιοσύνη όμως θα μου επιτρέψετε να πω ότι θέλω και εγώ.

Κυρίες και κύριοι συνάδελφοι, σας λέω από την αρχή και σας το λέω ξεκάθαρα: Στηρίζω απόλυτα και ολόψυχα την πρόταση της Νέας Δημοκρατίας για σύσταση προκαταρκτικής επιτροπής. Και το ίδιο ζητώ να κάνουν και οι συνάδελφοί μου Βουλευτές. Και θέτω τον εαυτό μου ενώπιον της κρίσης της Δικαιοσύνης, όχι μόνο γιατί δεν θέλω να υπάρχει καμία υπόνοια ότι ψάχνω πολιτική ασπίδα στην κοινοβουλευτική πλειοψηφία του κόμματός μου…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Καμία!

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** …αλλά γιατί έχω απόλυτο σεβασμό στη μνήμη όσων χάθηκαν στα Τέμπη.

Γι’ αυτόν τον λόγο θέλω να πιστεύω πως όλοι μας σε αυτή την Αίθουσα από όλες τις παρατάξεις θα επιδείξουμε την πρέπουσα ευαισθησία και σοβαρότητα, αποφεύγοντας τις ακρότητες, είτε ζητωκραυγάζοντας είτε αποδοκιμάζοντας, και κρατώντας χαμηλούς τόνους. Αυτό τουλάχιστον θα κάνω εγώ.

Κυρίες και κύριοι συνάδελφοι, δεν θα μιλήσω πολύ. Όμως, όταν η Αντιπολίτευση ζητάει την κακουργηματική μου δίωξη, αισθάνομαι την ανάγκη να υπερασπιστώ τον εαυτό μου. Θα πω ορισμένες αλήθειες, τις δικές μου αλήθειες, που φωτίζουν ανακρίβειες και ψέματα στις προτάσεις της Αντιπολίτευσης. Άλλωστε, η δικογραφία που σχημάτισε ο Εφέτης Ανακριτής στη Λάρισα έχει έρθει πλέον στη Βουλή και μπορούμε να μιλάμε συγκεκριμένα.

Μέσα στις δεκάδες χιλιάδες σελίδες της δικογραφίας στο πρόσωπό μου γίνονται μετρημένες δύο αναφορές, χωρίς αξιολόγηση ή κρίση του Ανακριτή, αναφορές που αφορούν σε δύο επιστολές που έλαβα από υπηρεσιακούς παράγοντες του Υπουργείου και θίγουν μεταξύ άλλων τα προβλήματα και τα θέματα που έχουν να κάνουν με το προσωπικό και τη χρηματοδότηση του ΟΣΕ.

Αλήθεια πρώτη για το προσωπικό του ΟΣΕ: Τον Σεπτέμβριο του 2021 κατεγράφη στο γνωστό υπηρεσιακό σημείωμα του τότε Γενικού Διευθυντή Μεταφορών η ανάγκη για διακόσιες ενενήντα προσλήψεις.

Τι κάναμε; Εξαντλώντας κάθε νόμιμη διαδικασία, δρομολόγησα στον ΟΣΕ τετρακόσιες δεκαεπτά νέες προσλήψεις για τα επόμενα χρόνια μέσω ΑΣΕΠ και μέσω συμβάσεων ορισμένου χρόνου.

Πιο συγκεκριμένα, τον Νοέμβριο του 2021, δύο μήνες αφού έλαβα την επιστολή, ζητήσαμε διακόσια ενενήντα τρία άτομα. Δύο πράξεις του Υπουργικού Συμβουλίου πιστοποιούν τις παραπάνω προσλήψεις. Γνωρίζοντας, όμως, τις αργόσυρτες διαδικασίες του ΑΣΕΠ, έγιναν άμεσα προσλήψεις διακοσίων επιπλέον ατόμων με σύμβαση ορισμένου χρόνου.

Γιατί το κάναμε αυτό; Διότι, κυρίες και κύριοι Βουλευτές, ακόμα και μέχρι σήμερα οι διακόσιες δεκαεπτά προσλήψεις μέσω ΑΣΕΠ, αν και έχουν δρομολογηθεί, δεν έχουν ολοκληρωθεί στο σύνολό τους.

Συγκριτικά θα αναφέρω ότι τη δεκαετία από το 2010 μέχρι το 2020 προσλήφθηκαν μόλις τριάντα δύο μόνιμοι εργαζόμενοι στον ΟΣΕ και ότι ο νόμος Ρέππα, ο ν.3891/2010, είναι αυτός που ευθύνεται για τη μείωση του προσωπικού κατά 50%.

Όσο για τον σταθμάρχη της μοιραίας βραδιάς, θα σας θυμίσω ότι δεν είχε προσληφθεί με μπλοκάκι. Δεν ήταν, λοιπόν, ρουσφέτι, όπως κάποιοι λανθασμένα ισχυρίστηκαν.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι ήταν;

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Ήταν ήδη δημόσιος υπάλληλος που μετατάχθηκε στον ΟΣΕ μέσω κινητικότητας και μάλιστα για τις δεκαοκτώ θέσεις σταθμαρχών που προκηρύχθηκαν μέσω κινητικότητας, εμφανίστηκαν τελικά μόνο αυτός και άλλος ένας υποψήφιος.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** ... (Δεν ακούστηκε)

**ΚΩΝΣΤΑΝΤΙΝΟΣ ΑΧ. ΚΑΡΑΜΑΝΛΗΣ:** Αλήθεια δεύτερη, για το θέμα της χρηματοδότησης.

Κυρίες και κύριοι συνάδελφοι, στην Ελλάδα του μνημονίου το «ταβάνι» του ΟΣΕ ήταν 45 εκατομμύρια ευρώ κατ’ έτος. Παραλάβαμε, λοιπόν, έναν Οργανισμό που έπασχε και από υποχρηματοδότηση και από υποστελέχωση. Αυξήσαμε τη χρηματοδότηση από τα 45 στα 75 εκατομμύρια ευρώ κατ’ έτος με την έγκριση της Ευρωπαϊκής Επιτροπής στο τέλος του 2022, ώστε να μπουν στον προϋπολογισμό του 2023.

Γιατί το κάναμε αυτό; Διότι η ετήσια επιχορήγηση -και αυτό είναι σημαντικό- δεν μπορούσε να γίνει νωρίτερα, πριν το 2022, λόγω του μεσοπρόθεσμου σχεδίου που είχε ψηφίσει ο ΣΥΡΙΖΑ το 2015 και το 2018. Δεν καθίσαμε με σταυρωμένα τα χέρια, αλλά κινηθήκαμε αποφασιστικά, στα επιτρεπόμενα δημοσιονομικά όρια.

Σας θυμίζω ότι τα χρόνια της κυβέρνησης ΣΥΡΙΖΑ, από το 2015 μέχρι το 2019, η ενίσχυση του ΟΣΕ από το Πρόγραμμα Δημοσίων Επενδύσεων ξεπερνούσε μετά βίας τα 12 εκατομμύρια ευρώ. Από το δεύτερο εξάμηνο του 2019 με Κυβέρνηση της Νέας Δημοκρατίας η επιχορήγηση πενταπλασιάστηκε σε 60 εκατομμύρια ευρώ.

Λύσαμε επίσης οριστικά το πρόβλημα του πολύ μεγάλου χρέους του ΟΣΕ. Το 2021 και το 2022 ολοκλήρωσα ως Υπουργός τη διαγραφή χρέους 10 δις, χρέος από την αμαρτωλή δεκαετία του 1980. Τα χρέη αφορούσαν δάνεια του ΟΣΕ με εγγύηση του Ελληνικού Δημοσίου. Με τη διαγραφή των 10 δις εξυγιάνθηκε η οικονομική θέση της εταιρείας.

Δεν μείναμε σ’ αυτό, όμως. Εντάξαμε τον ΟΣΕ στο Πρόγραμμα Τομεακών Επενδύσεων του Υπουργείου Μεταφορών αλλά και στο Ευρωπαϊκό Ταμείο Ανάκαμψης.

Συμπερασματικά, λοιπόν, τα κονδύλια που διοχετεύτηκαν στον ΟΣΕ την τετραετία 2019-2023 ήταν συνολικά περίπου 400 εκατομμύρια ευρώ.

Επομένως, ως Υπουργός δεν κώφευσα, όπως με κατηγορούν. Δεν αδιαφόρησα στις προσλήψεις, στις εκκλήσεις και στις επιστολές για τα χρόνια προβλήματα του ΟΣΕ. Προσπάθησα να αντιμετωπίσω τις συνέπειες της εγκατάλειψης του σιδηροδρόμου για πάνω από δέκα χρόνια. Μέσα στα επιτρεπόμενα πλαίσια, λοιπόν, ενίσχυσα τον ΟΣΕ με τετρακόσιες δεκαεπτά θέσεις εργασίας και σχεδόν 400 εκατομμύρια ευρώ. Μακάρι να είχα μπορέσει παραπάνω, όμως νομίζω ότι θα συμφωνήσει ο κάθε λογικός άνθρωπος ότι μέσα σε τριάμισι χρόνια δεν ανατρέπονται προβλήματα δεκαετιών.

Το δυστύχημα, λοιπόν, δεν έγινε γιατί δεν βάλαμε λεφτά στον σιδηρόδρομο που και τα ψάξαμε και τα βρήκαμε απ’ όπου μπορέσαμε.

Αλήθεια τρίτη, για την αρμοδιότητα του Υπουργού Μεταφορών και του Υπουργείου στα θέματα της ασφάλειας.

Με βάση την ελληνική νομοθεσία που ακολουθεί το ευρωπαϊκό δίκαιο, ο έλεγχος για την ασφάλεια των τρένων ανήκει σε ανεξάρτητο φορέα, τη Ρυθμιστική Αρχή Σιδηροδρόμων, όχι στον Υπουργό Μεταφορών.

Θα με ρωτήσετε: «Πώς είναι δυνατό να μην ευθύνεται το Υπουργείο; Πότε αποφασίστηκε ότι τα θέματα ασφαλείας τα ελέγχει Ανεξάρτητη Αρχή;».

Η απάντηση, κυρίες και κύριοι Βουλευτές, είναι ότι η Ευρωπαϊκή Επιτροπή από το 2013 ζητούσε να γίνει Εθνική Αρχή Ασφάλειας και αυτή η απαίτηση πότε υλοποιήθηκε; Υλοποιήθηκε με τον ν.4199/2013 που ορίζει τη ΡΑΣ ως τη μοναδική Εθνική Αρχή Ασφάλειας για τους Σιδηροδρόμους.

Θέλετε να σας πω τι λέει η ίδια η ΡΑΣ σε έκθεση του 2020 με τίτλο «Στρατηγική για την Εποπτεία»; Λέει ότι από το 2013 «ανέλαβε τα καθήκοντα της Εθνικής Αρχής Ασφάλειας των Σιδηροδρόμων που ασκούνταν προηγουμένως από το Τμήμα Ασφάλειας Σιδηροδρόμων του Υπουργείου Μεταφορών». Το καταθέτω για τα Πρακτικά.

(Στο σημείο αυτό ο Βουλευτής κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Ο έλεγχος, λοιπόν, της ασφάλειας αφαιρέθηκε από το Υπουργείο Μεταφορών το 2013, αλλά το 2023 όλοι ζητούσαν ευθύνες από τον Υπουργό. Γιατί; Διότι το ψέμα ήταν πολύ πιο βολικό από τις σκληρές αλήθειες που ο πολιτικός κόσμος οφείλει στον ελληνικό λαό. Το δυστύχημα, λοιπόν, δεν έγινε γιατί αδιαφορήσαμε για την ασφάλεια των τρένων.

Αλήθεια τέταρτη: Γιατί δεν έκλεισε ο σιδηρόδρομος; Κατ’ αρχάς, δεν ζήτησε κανείς να κλείσει ο σιδηρόδρομος, ούτε οι συνδικαλιστές ούτε η ΡΑΣ ούτε κανείς άλλος, αλλά και αν το είχαν ζητήσει, πώς θα έκλεινε νόμιμα ο σιδηρόδρομος, όταν υπήρχε πιστοποιητικό ασφαλείας που χορήγησε στις 31 Ιανουαρίου του 2023 η ΡΑΣ στον ΟΣΕ για πέντε χρόνια, δηλαδή ως το 2026 και μάλιστα πιστοποιητικό ασφαλείας χωρίς οποιονδήποτε περιορισμό ή παρατήρηση;

Πώς θα έκλεινε ο σιδηρόδρομος, κυρίες και κύριοι συνάδελφοι, όταν η Hellenic Train, πρώην ΤΡΑΙΝΟΣΕ προσέξτε!- είχε πάρει πιστοποιητικό ασφαλείας από την Ευρωπαϊκή Αρχή Σιδηροδρόμων, τον ERA, στις 6 Φεβρουαρίου του 2023, δηλαδή λίγες μέρες πριν το δυστύχημα, πιστοποιητικό χωρίς περιορισμούς, επίσης με πενταετή διάρκεια;

ΟΣΕ, λοιπόν, και Hellenic Train ήταν πλήρως και αρμοδίως πιστοποιημένοι την ημέρα που έγινε το ατύχημα. Αυτά δε τα πιστοποιητικά ασφαλείας τους παραμένουν σε ισχύ ακόμα και σήμερα. Καταθέτω στα Πρακτικά τα δύο πιστοποιητικά ασφαλείας.

(Στο σημείο αυτό ο Βουλευτής κ. Κωνσταντίνος Αχ. Καραμανλής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κανείς, λοιπόν, δεν ζητούσε να μπει λουκέτο στα τρένα και αν γινόταν αυτό, θα ήταν παράνομο. Το δυστύχημα, λοιπόν, δεν έγινε γιατί δεν έκλεισε ο σιδηρόδρομος, όπως τάχα ισχυρίζονται κάποιοι σήμερα.

Αλήθεια πέμπτη, για τα συστήματα ασφαλείας. Όταν έγινε το δυστύχημα των Τεμπών, τέτοια αυτοματοποιημένα συστήματα, όπως το ERTMS, λειτουργούσαν σε ποσοστό 14% του ευρωπαϊκού σιδηροδρομικού δικτύου. Προσέξτε, 14% στο βασικό ευρωπαϊκό σιδηροδρομικό δίκτυο υψηλών ταχυτήτων. Και κάτι ακόμα: Η υποχρέωσή μας ως κράτους-μέλους να έχουμε αυτά τα συστήματα σε λειτουργία είναι ακόμα και σήμερα μέχρι το 2030.

Κυρίες και κύριοι συνάδελφοι, είναι η τήρηση του Γενικού Κανονισμού Κυκλοφορίας που αποτρέπει τα δυστυχήματα. Αυτός παραβιάστηκε πολλαπλά εκείνο το μοιραίο βράδυ στα Τέμπη. Τα αυτόματα συστήματα διαχείρισης ασφαλώς και βοηθούν στην αποτροπή ενός δυστυχήματος, όμως η έλλειψή τους δεν προκαλεί από μόνη της δυστυχήματα. Εάν ήταν έτσι, τότε σε όλα τα τμήματα του σιδηρόδρομου που η κυκλοφορία γίνεται χωρίς αυτά τα συστήματα, θα συνέβαιναν διαρκώς δυστυχήματα ακόμα και σήμερα.

Σας θυμίζω ότι ο Γενικός Κανονισμός Κυκλοφορίας επικαιροποιήθηκε το 2019 επί ΣΥΡΙΖΑ. Καταθέτω στα Πρακτικά τον Γενικό Κανονισμό Ασφαλείας του 2019.

(Στο σημείο αυτό ο Βουλευτής κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Εκπρόσωποι των συνδικαλιστικών οργανώσεων συμμετείχαν στη διαδικασία της σύνταξης του γενικού κανονισμού κυκλοφορίας και είχαν πλήρη επίγνωση της κατάστασης του δικτύου. Ο κανονισμός, λοιπόν, προβλέπει την κυκλοφορία τρένων χωρίς συστήματα τηλεδιοίκησης και σηματοδότησης και ορίζει τις διαδικασίες που θα πρέπει να εφαρμόζονται σε αυτήν τη περίπτωση –προσέξτε!-, διαδικασίες που το τραγικό εκείνο βράδυ που έγινε το δυστύχημα στα Τέμπη παραβιάστηκαν πολλές φορές.

Τρανό παράδειγμα της μη τήρησης των κανονισμών ήταν η αποχώρηση των δύο σταθμαρχών πριν λήξει η βάρδια τους από το σταθμαρχείο. Οι παθογένειες του Ελληνικού Δημοσίου στο αποκορύφωμά τους. Αν ο γενικός κανονισμός κυκλοφορίας τηρείται, τότε είναι ασφαλής η σιδηροδρομική κυκλοφορία και χωρίς αυτόματα συστήματα και χωρίς δηλαδή το ERTMS. Γι’ αυτό άλλωστε δόθηκαν τα πιστοποιητικά τόσο στην ΟΣΕ όσο και στην Hellenic Train. Δεν θα γινόντουσαν ποτέ αυτά τα περιστατικάεάν δεν υπήρχε ο γενικός κανονισμός κυκλοφορίας. Το δυστύχημα, λοιπόν, δεν έγινε επειδή δεν υπήρχαν συστήματα ασφαλείας.

Αλήθεια έκτη για την πολυσυζητημένη σύμβαση 717. Έχουν ακουστεί σημεία και τέρατα και θα σας έλεγα ότι όταν ήμασταν στο Υπουργείο, κάναμε τα πάντα για να ξεμπλέξουμε αυτήν την προβληματική σύμβαση. Γι’ αυτό προχωρήσαμε αποφασιστικά μετά το 2019 στις συμβάσεις για την ολοκλήρωση των συστημάτων αυτών, συμβάσεις -μην ξεχνάτε- που εκκρεμούσαν επί δεκαετίες, από το 2005, από το 2006, από το 2014, συμβάσεις που δεν είχαν αρχή, μέση και τέλος, συμβάσεις που δεν τελείωναν ποτέ, γιατί υπήρχαν νομικές επιπλοκές. Ξέρουμε όλοι ότι η υλοποίηση της σύμβασης 717 καθυστερούσε σχεδόν μια δεκαετία. Τι έπρεπε να είχε γίνει; Αν είχα ακυρώσει τη σύμβαση, η καθυστέρηση θα ήταν πολύ μεγαλύτερη, το ίδιο και η ζημιά του Ελληνικού Δημοσίου, αυτό άλλωστε λέει η κοινή λογική. Δώσαμε παρατάσεις, όπως και η κυβέρνηση του ΣΥΡΙΖΑ που έδωσε πολύ περισσότερες. Δεν υπήρχε άλλη λύση.

Τον Φεβρουάριο του 2023, παρά τα προβλήματα της πανδημίας, όταν είχαν παγώσει τα πάντα για σχεδόν δύο χρόνια, η σύμβαση 717 είχε ολοκληρωθεί στο μεγαλύτερο μέρος της και γι’ αυτό ολοκληρώθηκε άλλωστε τον Σεπτέμβριο του 2023. Σας παραθέτω στοιχεία γι’ αυτά που σας είπα.

(Στο σημείο αυτό ο Βουλευτής κ. Κωνσταντίνος Αχ. Καραμανλής καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Κι όμως ορισμένοι έφτασαν στο σημείο να με κατηγορούν και για την παράταση που οδήγησε στην ολοκλήρωση του έργου, αλλά και για το ότι δεν ακύρωσα τη σύμβαση. Και τα δύο πάντως δεν μπορούν να ισχύουν. Πήρα επάνω μου την απόφαση προκειμένου να ολοκληρωθεί η 717.

Και μια και όλοι μιλούν για δικαιοσύνη, το Ελεγκτικό Συνέδριο με την απόφασή του 539/2024 έκανε νόμιμες όλες τις παρατάσεις. Επαναλαμβάνω, το Ελεγκτικό Συνέδριο στην ουσία τις έκρινε όλες νόμιμες.

Καταθέτω στα Πρακτικά την απόφαση του Ελεγκτικού Συνεδρίου.

(Στο σημείο αυτό ο Βουλευτής κ. Κωνσταντίνος Αχ. Καραμανλής καταθέτει για τα Πρακτικά το προαναφερθέν έγγραφο, το οποίο βρίσκεται στο Αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Δεν υπήρχε, λοιπόν, άλλη λύση. Το δυστύχημα δεν έγινε γιατί οι παρατάσεις οδήγησαν στην καθυστέρηση της υλοποίησης 717.

Κυρίες και κύριοι συνάδελφοι, ως Υπουργός Μεταφορών τήρησα απόλυτα τη νομιμότητα και γι’ αυτό θέλω πρώτος εγώ την κρίση της δικαιοσύνης. Έχω απόλυτο σεβασμό στη Δημοκρατία, γι’ αυτό παραιτήθηκα την ημέρα του δυστυχήματος. Ως Υπουργός ανέλαβα -είναι αυτονόητο άλλωστε- την αντικειμενική πολιτική ευθύνη, παραίτηση που αν και αυτονόητη σε άλλες χώρες της Ευρώπης, στο ελληνικό πολιτικό σύστημα δεν έχει προηγούμενο στα χρόνια της Μεταπολίτευσης. Ως εκλεγμένος Βουλευτής της Νέας Δημοκρατίας στις Σέρρες τέθηκα στην κρίση των ψηφοφόρων στις εκλογές του 2023. Δεν κρύφτηκα. Και αυτό αυτονόητο, κατά την άποψή μου, σε μια κοινοβουλευτική δημοκρατία. Όμως, τα Τέμπη δεν συνέβησαν γιατί παρανομήσαμε ή γιατί είχαμε άλλες επιλογές που δεν εφαρμόσαμε.

Ο πολιτικός κόσμος -το έχουμε δει αυτό πολλές φορές σε άλλες χώρες- οφείλει στις εθνικές τραγωδίες να δείξει ευθύνη και ενότητα. Πρέπει να είμαστε ενωμένοι, κατά την άποψή μου, για τρεις λόγους: Πρώτον, για να σταθούμε δίπλα στους ανθρώπους που έχασαν τους δικούς τους, δεύτερον, για να βρούμε την αλήθεια και τρίτον για να διορθώσουμε όλα τα κακώς κείμενα. Και σας ρωτώ: Αυτό είδατε στα Τέμπη ή μήπως είδαμε για άλλη μια φορά τη σκοτεινή πλευρά της ελληνικής πολιτικής, το ψέμα, το μίσος, τον φθόνο;

Η πολιτική εκμετάλλευση -λυπάμαι που το λέω- έφτασε σε τόσο χαμηλό σημείο όπου κατηγορείτε και στοχοποιείτε όποιον με πλησιάζει, τους συμπατριώτες μου επειδή με ψήφισαν, τους συναδέλφους μου επειδή τόλμησαν να με χειροκροτήσουν. Φτάσατε να αμφισβητείτε την ηθική όχι μόνο τη δική μου, αλλά και ολόκληρης της ιστορικής μας παράταξης, της παράταξης του Κωνσταντίνου Καραμανλή.

Κλείνοντας, θέλω για άλλη μια φορά να ζητήσω προσωπικά από τον καθένα και την καθεμία συνάδελφό μου να υπερψηφίσουν την πρόταση της Νέας Δημοκρατίας, ακόμα και από εκείνους που θεωρούν άδικη την παραπομπή μου. Δεν πρόκειται να κρυφτώ πίσω από καμία ασυλία ή κυβερνητική πλειοψηφία. Ξέρω ότι είμαι αθώος και προσβλέπω στην κρίση της δικαιοσύνης για να το μάθει όλη η Ελλάδα. Πενήντα επτά ζωές χάθηκαν στα Τέμπη. Η νύχτα εκείνη σημάδεψε εκατοντάδες ανθρώπους, ανάμεσά τους και εμένα.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε και για την τήρηση του χρόνου.

Έχει ζητήσει τον λόγο για παρέμβαση η Πρόεδρος της Κοινοβουλευτικής Ομάδας Πλεύση Ελευθερίας.

Κυρία Πρόεδρε, έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Καραμανλή, πραγματικά χρειάζεται περίσσιο θράσος για να ανέβετε εκεί επάνω την ώρα που η Κοινοβουλευτική Ομάδα της Νέας Δημοκρατίας απεργάζεται το πώς θα σας υποθάλψει και να πείτε αυτά που είπατε. Χρειάζεται περίσσιο θράσος για να ταυτίζεστε εσείς, ο θύτης, με τα θύματα και να μας λέτε ότι πενήντα επτά ψυχές χάθηκαν -δεν χάθηκαν, τους αφαιρέσατε τη ζωή-, ότι άνθρωποι σημαδεύτηκαν και ανάμεσα στους ανθρώπους που σημαδεύτηκαν είσαστε κι εσείς. Ίσα και όμοια ο θύτης με τα θύματα!

Κύριοι της Νέας Δημοκρατίας, έχετε τεράστια ευθύνη γι’ αυτό που πράττετε, για το ότι προσφέρετε δηλαδή μια εξεζητημένη, μελετημένη και ιδιαζόντως δόλια πλατφόρμα υπόθαλψης του κ. Καραμανλή, του Υπουργού Υποδομών και Μεταφορών, ο οποίος δεν εγκατέλειψε απλώς τον σιδηρόδρομο στην κατάσταση του να πηγαίνουν τα τρένα στα τυφλά και οι μηχανοδηγοί να μη γνωρίζουν πού πηγαίνουν, αλλά στην ίδια ακριβώς κατάσταση έχει εγκαταλείψει τις αερομεταφορές και βοούν οι καταγγελίες των εργαζομένων και ελπίζω να μην έχουμε Τέμπη του αέρα αν και είστε δυστυχώς μοιραίοι και αμετανόητοι και δεν παρεμβαίνετε ούτε στον τομέα αυτόν. Μιλάμε για τον Υπουργό που στην ίδια εγκατάλειψη άφησε υποδομές πάσης φύσεως. Όλες οι υποδομές της χώρας σε τραγική εγκατάλειψη, από τα στάδια στους αυτοκινητοδρόμους που κατέρρεαν, με κοινό παρονομαστή όμως ότι το χρήμα, την ώρα που οι υποδομές για τους ανθρώπους κατέρρεαν, έρεε και έρεε για συγκεκριμένους ημετέρους, για συγκεκριμένους επιλεγμένους.

Με εντυπωσίασε το θράσος αυτής της τοποθέτησης ενός προσώπου που στρογγυλοκάθεται στη βουλευτική καρέκλα. Και μπορεί να μην εμφανίζεται εδώ στη Βουλή και να μην έχει κάνει ούτε μια ομιλία πέραν των ομιλιών που έχουν να κάνουν με την ποινική ευθύνη του, αλλά στις Σέρρες εμφανίζεται, κομπάζει και κομπορρημονεί ότι μεσολαβεί στα Υπουργεία για να εγκρίνονται προγράμματα και τον ευχαριστούν δημόσια και από τηλεοράσεως τον Βουλευτή μας των Σερρών, στις Σέρρες εμφανίζεται και οργανώνει φιέστες να του φιλούν τα χέρια και το διοχετεύει στα μέσα ενημέρωσης. Και τελικά δεν μας είπε σήμερα εδώ, γιατί παραιτήθηκε; Γιατί παραιτήθηκε; Αφού τα έχει κάνει όλα τόσο καλά και αφού έκανε ό,τι μπορούσε και αφού η Κυβέρνηση τα έκανε τόσο καλά, γιατί παραιτήθηκε;

Έσπευσε, βέβαια, να πει ότι τα δάκρυά του δεν ήταν κροκοδείλια, όπως είχαν προειδοποιήσει οι εργαζόμενοι τρεις εβδομάδες πριν τα Τέμπη -7 Φεβρουαρίου- όταν είπαν «δεν θα περιμένουμε το επόμενο δυστύχημα, που έρχεται, για να τους δούμε να χύνουν κροκοδείλια δάκρυα, εκ των υστέρων». Ήταν κροκοδείλια τα δάκρυα αυτά. Η πραγματική προσωπικότητα και η πραγματική στάση απέναντι στην αφαίρεση της ανθρώπινης ζωής είναι, δυστυχώς, αυτή η τρομακτική -τρομακτική- περιφρόνηση.

Η πραγματικότητα είναι ότι ο κ. Καραμανλής παραιτήθηκε, διότι γνώριζε ότι είναι υπεύθυνος, υπόλογος και ένοχος για το έγκλημα των Τεμπών, που και από εκεί το ονόμασε «τραγωδία», «δυστύχημα», όχι πάντως «έγκλημα».

Παραιτήθηκε σε συνεννόηση με τον κ. Μητσοτάκη και με την κάλυψή του ότι θα τον αποκαταστήσει. Και παρέδωσε ο κ. Μητσοτάκης τα υπεσχημένα. Και τώρα σε συνεννόηση οι δυο τους, αυτοί οι δύο που και για τα ζητήματα των κονδυλίων και των εντάξεων έργων στην Ευρωπαϊκή Ένωση, συνεννοούνταν. Το έχει άλλωστε ομολογήσει ο ίδιος ο κ. Καραμανλής, σε συνεννόηση οργανώνουν την αλληλοκάλυψη και την αλληλοϋπόθαλψη.

Νομίζω ότι είναι αλγεινή, πραγματικά, η στάση αυτή, με αυτό το αμετανόητο ψέμα, ένας Υπουργός, που μυξόκλαιγε για τον εαυτό του μπροστά στις κάμερες φοβούμενος τις συνέπειες, σήμερα να λέει ότι «ο Σταθμάρχης προσελήφθη μέσω ΑΣΕΠ» και ότι «μάλιστα, ήταν μόνο αυτός και άλλος ένας που δήλωσαν». Μήπως ήταν αυτός και άλλος ένας που ειδοποιήθηκαν ότι θα παρακαμφθούν οι προϋποθέσεις στις θέσεις και θα μπει στη θέση αυτή;

Αλήθεια, μιας και ήρθατε, κύριε Υπουργέ της Δικαιοσύνης -που τίποτε δε «μαγειρεύετε»- στη Λάρισα ποιοι δικαστές τοποθετούνται εφέτες; Έχετε καμία γνώση ή σχέση με τις τελευταίες αποφάσεις; Έχει κάποιο κυβερνητικό στέλεχος γνώση ή σχέση;

Η τρομακτική -τρομακτική- οίηση, με την οποία τοποθετήθηκε ο ένοχος Καραμανλής, δεν φτάνει βέβαια το θράσος του ενόχου Μητσοτάκη.

Να ξέρετε -κι εσείς που τους χειροκροτείτε κι εσείς που τους καλύπτετε- ότι το μόνο που καταφέρνετε είναι να προκαλείτε την οργή της κοινωνίας, αλλά και την πεποίθηση ότι τίποτε καλό δεν μπορεί να βγει από τη δική σας πλειοψηφία. Ότι το δίκαιο είναι παρασάγγας μακριά από την δική σας νοοτροπία, αλλά και ότι τη δικαιοσύνη που διεκδικεί η κοινωνία -και πρώτα απ’ όλα τα θύματα- θα τη φέρουμε εμείς ακριβώς που πιστεύουμε στο δίκαιο -στο δίκαιο- στην ισχύ του δικαίου και όχι στο δίκαιο του ισχυρού.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Πρόεδρε.

Έχουν ζητήσει τον λόγο άλλοι δυο Κοινοβουλευτικοί Εκπρόσωποι, για τις παρεμβάσεις τους και οφείλω να τον δώσω.

Οπότε, πρώτος είναι ο κ. Μηταράκης από τη Νέα Δημοκρατία. Παρακαλώ κύριε συνάδελφε.

**ΝΟΤΗΣ ΜΗΤΑΡΑΚΗΣ**: Κύριε Πρόεδρε, εκλέγομαι στην Εθνική Αντιπροσωπεία από τον Μάιο του 2012 και έχω βιώσει σε αυτήν την Αίθουσα πολλαπλές συνεδριάσεις με μεγάλη ένταση. Τα τελευταία δεκατέσσερα χρόνια, πράγματι, είχαν δύσκολες στιγμές.

Η δημοκρατία μας, όμως, έχει κάποιους κανόνες, έχει κάποια ηθική διάσταση. Άκουγα πριν τον κ. Γιαννούλη -και τον συγχαίρω γι’ αυτό- να προστατεύει τον πρώην Υπουργό του ΣΥΡΙΖΑ, τον κ. Σπίρτζη, το δικαίωμά του ως αναφερόμενος να μιλήσει και περισσότερο χρόνο για να υπερασπιστεί τον εαυτό του.

**ΧΡΗΣΤΟΣ ΓΙΑΝΝΟΥΛΗΣ:** Και τον κ. Καραμανλή.

**ΝΟΤΗΣ ΜΗΤΑΡΑΚΗΣ:** Βεβαίως. Καλά θα μιλήσω για σας.

Με τον ίδιο σεβασμό ο κ. Καραμανλής μίλησε στην Εθνική Αντιπροσωπεία. Παρουσίασε τα στοιχεία που, κατά κρίση του, υπερασπίζονται τη δράση του ως Υπουργού Υποδομών και Μεταφορών. Έχει το τεκμήριο της αθωότητας, όπως ο νομικός μας πολιτισμός επιβάλλει.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και το πειστήριο της ενοχής.

**ΝΟΤΗΣ ΜΗΤΑΡΑΚΗΣ:** Μίλησε με σεβασμό και ευγένεια.

Από το 2012 μέχρι σήμερα δεν έχω ξαναδεί να ζητάει τον λόγο πολιτικός Αρχηγός για να απαντήσει σε αναφερόμενο Βουλευτή, ο οποίος κρίνεται σύμφωνα με τον νόμο περί ευθύνης Υπουργών. Είναι πρωτοφανές νομίζω, κύριε Πρόεδρε, στη Μεταπολίτευση.

Όταν ο ιστορικός του μέλλοντος, μετά από δεκαετίες, κοιτάει από συστάσεως ελληνικού κράτους τις ακραίες εποχές εθνικής διχόνοιας, όταν κοιτάει προσωπικότητες που δηλητηρίασαν την πολιτική σκηνή, θα αφιερώσει πολλές σελίδες στην παρουσία της κ. Κωνσταντοπούλου, τον τρόπο με τον οποίον αντιμετωπίζει τους πολιτικούς της αντιπάλους.

Σήμερα είναι μια ειδική νομική διαδικασία. Υπάρχουν τρεις προτάσεις οι οποίες συζητούνται. Οι εισηγητές υποστηρίζουν τις θέσεις τους, οι Πρόεδροι και οι Κοινοβουλευτικοί Εκπρόσωποι εκφράζουν τις απόψεις τους και στο τέλος θα υπάρχει μια ψηφοφορία. Αυτό, όμως, το προσωπικό δηλητήριο που ρίχνετε, σας άκουσα πώς μιλήσατε, με κανέναν σεβασμό στο τεκμήριο της αθωότητας, στον κ. Καραμανλή, για το μίσος με το οποίο αναφέρεστε προσωπικά στον Πρωθυπουργό κ. Μητσοτάκη. Είναι κατάπτωση για τη δημοκρατία η πολιτική σας στάση. Ντρέπομαι που σας ακούω. Πρέπει να σέβεστε τους ανθρώπους που σήμερα κρίνονται από τους Βουλευτές ως αναφερόμενοι σε προτάσεις για την σύσταση προανακριτικών επιτροπών.

Ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Τελευταίος Κοινοβουλευτικός Εκπρόσωπος που ζήτησε τον λόγο, ο κ. Ηλιόπουλος από τη Νέα Αριστερά.

Έχετε τον λόγο για την παρέμβασή σας.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Κύριε Πρόεδρε, πέρα από τον σεβασμό στα πρόσωπα που σήμερα κρίνουμε, υπάρχει και ο σεβασμός στην αλήθεια. Και κάποια από τα πράγματα που ακούστηκαν, τα οποία προφανώς είναι συνολικά υπερασπιστική γραμμή της Κυβέρνησης, πρέπει να απαντηθούν.

Ακούσαμε για άλλη μια φορά «Τι μας κατηγορείτε για τα συστήματα ασφαλείας; Το ERTMS λειτουργεί μόνο σε ποσοστό 14% στην Ευρωπαϊκή Ένωση. Αν σας ρωτήσω εδώ μέσα τι είναι το ERTMS, οι μισοί δεν ξέρετε.

**ΣΤΥΛΙΑΝΟΣ ΠΕΤΣΑΣ:** Εσείς δεν ξέρετε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν ξέρετε. Το ERTMS είναι σύστημα διασύνδεσης, κύριε Πέτσα -που πέρα από το να δίνετε λεφτά κάνετε και άλλα πράγματα- είναι σύστημα διασύνδεσης μεταξύ διαφορετικών συστημάτων ασφάλειας στις διασυνοριακές μεταφορές. Άρα, είναι ένα σύστημα ασφάλειας το οποίο έρχεται και κάθεται πάνω σε άλλα συστήματα, που ήδη υπάρχουν, κύριε Πέτσα.

Μπορείτε να μου πείτε μία χώρα στην Ευρώπη που δεν λειτουργεί καν η σηματοδότηση;

**ΣΤΥΛΙΑΝΟΣ ΠΕΤΣΑΣ:** …(δεν ακούστηκε).

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ.

Παρακαλώ, κύριοι συνάδελφοι, όχι διάλογος.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Δεν σας λέω να μου πείτε μια χώρα στην οποία η Κυβέρνηση δίνει λεφτά σε φιλικά μίντια, όπως θέλει, κύριε Πέτσα, που είστε οι μόνοι που κάνατε εξεταστική για τη λίστα Πέτσα, χωρίς τον Υπουργό. Έχετε ανοίξει δρόμους σε αυτήν τη χώρα.

Πείτε μου μία χώρα στην οποία δεν λειτουργεί καν η σηματοδότηση. Άρα, πρώτο ψέμα για το τι είναι το ERTMS και πώς λειτουργεί.

Δεύτερο ζήτημα: Ακούσαμε για τα 400 εκατομμύρια που πήγαν προς τα τρένα από τον κ. Καραμανλή επί Κυβέρνησης Νέας Δημοκρατίας. Πόσο θα σας είχε κοστίσει να φτιάξετε την κατεστραμμένη από το καλοκαίρι του 2019 τηλεδιοίκηση στη Λάρισα; Πόσο θα σας είχε κοστίσει; Πολύ λιγότερο από τα 600 χιλιάρικα απευθείας ανάθεση που δώσατε για να μπαζώσετε τον χώρο και να καταστρέψετε στοιχεία, τη «διαμόρφωση χώρου» όπως έχετε πει. Πολύ λιγότερα.

Άρα, το γεγονός ότι είστε μια κυβέρνηση επί ημερών της οποίας έχει χαθεί το μέτρημα του πόσα δισεκατομμύρια έχετε δώσει σε απευθείας αναθέσεις, αλλά μία -μία- απευθείας ανάθεση, που αν είχατε κάνει, δεν θα σας είχε κατηγορήσει κανένας -κανένας δεν θα είχε κατηγορήσει τη Νέα Δημοκρατία αν είχε κάνει απευθείας ανάθεση για την τηλεδιοίκηση στη Λάρισα- αυτή, για κάποιον μαγικό λόγο, δεν την κάνετε.

Ακούσαμε από τον κ. Καραμανλή για τον σταθμάρχη να λέει «οι παθογένειες του δημοσίου». Να σας υπενθυμίσω ότι με βάση την πρώτη Επιτροπή Γεραπετρίτη η μετάταξη του σταθμάρχη ήταν προδήλως παράνομη. Με βάση την Επιτροπή του Γεραπετρίτη.

Όμως, έχετε πει τόσα ψέματα που νομίζετε ότι τα ξεχνάμε κι εμείς. Σας έχουμε νέα, δεν τα ξεχνάμε. Το ότι ο σταθμάρχης, αυτός ο άνθρωπος βρέθηκε παράνομα εκεί δεν ήταν ανθρώπινο λάθος. Όταν ένας άνθρωπος βρίσκεται σε μια θέση ευθύνης που κρίνονται ζωές, χωρίς να πρέπει να βρίσκεται εκεί, αυτό είναι συστημικό λάθος. Κι αυτό το συστημικό λάθος έχει και πολιτική και ποινική ευθύνη και είναι ολόκληρη δική σας.

(Στο σημείο αυτό την Προεδρική Έδρα καταλαμβάνει ο ΣΤ΄ Αντιπρόεδρος της Βουλής κ. **ΓΕΩΡΓΙΟΣ ΛΑΜΠΡΟΥΛΗΣ**)

Και επιτρέψτε μου ένα απλό ερώτημα, γιατί άκουσα τον κ. Καραμανλή να λέει για το τι έλεγαν οι εργαζόμενοι στα τρένα, οι άνθρωποι που έχασαν εννέα συνάδελφούς τους. Πότε είδε τους μηχανοδηγούς στο Υπουργείο οι οποίοι είχαν στείλει εξώδικα; Ξέρετε; Ποτέ. Δεν πρέπει να έχει περάσει άλλη κυβέρνηση στη Μεταπολίτευση η οποία, με όποιες εντάσεις και να έχει με ένα σωματείο, το Υπουργείο Μεταφορών δεν δέχεται καν να δει ο Υπουργός τους μηχανοδηγούς.

Κι έρχεστε πάλι εδώ και παίζετε το χιλιοπαιγμένο έργο «φταίνε οι δημόσιοι υπάλληλοι».

Τελευταία φράση και κλείνω. Η τοποθέτηση του κ. Καραμανλή επιβεβαίωσε απολύτως αυτά που σας λέμε, ότι σήμερα στήνεται «πλυντήριο». Στήνεται ένα «πλυντήριο» με μόνο ερώτημα διερεύνησης αν δόθηκαν αρκετοί πόροι προς τον ΟΣΕ όσο ήταν ο κ. Καραμανλής. Αυτό είναι το ερώτημα. Και το έχετε ήδη απαντήσει από το πόρισμα που είχατε βγάλει από την εξεταστική παρωδία. Και μας λέτε τώρα να κάνουμε άλλη μια λούπα και να το ξαναπάμε από την αρχή. Αν ήσασταν τουλάχιστον τίμιοι με αυτά που λέγατε και με αυτά που πιστεύατε, θα λέγατε δημόσια στον κόσμο: «Δεν μας ενδιαφέρει καθόλου αυτή η διαδικασία, δεν κάνουμε καν προανακριτική», γιατί δεν κάνετε προανακριτική, «πλυντήριο» κάνετε.

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τώρα θα δώσουμε τον λόγο στην πρώην Υφυπουργό κ. Χρυσοβελώνη.

**ΜΑΡΙΝΑ ΧΡΥΣΟΒΕΛΩΝΗ:** Ευχαριστώ, κύριε Πρόεδρε.

Κύριε Υπουργέ, κυρίες και κύριοι Βουλευτές, παρά το γεγονός ότι όπως όλοι γνωρίζετε θα είχα τη δυνατότητα επί της πρότασης του ΠΑΣΟΚ και κατά το μέρος που αυτή με αφορά να εκθέσω τις απόψεις μου με κατάθεση υπομνήματος, εντούτοις επέλεξα να πράξω αυτό από το παρόν Βήμα, μετά από αναμονή οκτώ ωρών, γιατί θεωρώ χρέος μου, χωρίς υπεκφυγές, να υπερασπιστώ διά ζώσης την προσωπικότητά μου, την οκτάμηνη θητεία μου στο Υπουργείο Υποδομών και Μεταφορών και την εν γένει πολιτική διαδρομή μου.

Η παρουσία μου όμως σήμερα εδώ εκπορεύεται και από το γεγονός, κυρίως από αυτό, ότι επιθυμώ να τιμήσω έμπρακτα τη μνήμη των πενήντα επτά θυμάτων της εθνικής τραγωδίας των Τεμπών, όπως και τον αξιοπρεπή αγώνα που δίνουν οι οικογένειές τους για την πλήρη διερεύνηση της υπόθεσης και την απονομή δικαιοσύνης η οποία είναι επιβεβλημένη και αποτελεί απαίτηση της ελληνικής κοινωνίας.

Ταυτόχρονα, όμως, δεν θα σας κρύψω ότι παρίσταμαι ενώπιόν σας σήμερα και με πολύ μεγάλη απορία. Πίστευα πάντοτε και συνεχίζω να πιστεύω στην αξία του κοινοβουλευτισμού, αλλά μου είναι εντελώς αδύνατον να μην απορώ με το είδος της διαδικασίας που διεξάγεται σήμερα για ένα τόσο σοβαρό ζήτημα που εκφεύγει των ορίων της εθνικής τραγωδίας.

Πρόκειται για μια διαδικασία που, όπως γνωρίζετε, παρακολουθούν οι γονείς, τα αδέρφια, οι συγγενείς, οι φίλοι πενήντα επτά νεκρών ανθρώπων, πενήντα επτά συμπολιτών μας που πήραν το τρένο της γραμμής για να φτάσουν στον προορισμό τους και κατέληξαν να φύγουν με τον πιο βίαιο και άδικο τρόπο από τη ζωή.

Κι αυτό το επισημαίνω γιατί τουλάχιστον στο δικό μου αξιακό σύστημα υπάρχει μια διαφορά μεταξύ της πολιτικής αντιπαράθεσης και του εξευτελισμού των αξιών και της ανθρώπινης αξιοπρέπειας την οποία κανένας δεν έχει το δικαίωμα να καλύπτει.

Κι όμως σήμερα η Εθνική Αντιπροσωπεία συζητά όχι για την ουσία του προβλήματος, αλλά συζητά για τρεις προτάσεις, μεταξύ των οποίων συγκαταλέγεται και η πρόταση του ΠΑΣΟΚ, επί της οποίας και μόνο δικαιούμαι να τοποθετηθώ, η οποία συνετάγη με πολύ μεγάλη, απίστευτη θα έλεγα, προχειρότητα, είναι έωλη και κατατέθηκε στο πλαίσιο μιας προπαγανδιστικής τακτικής διάχυσης ευθυνών, τσουβαλιάσματος ανθρώπων, την οποία αποτολμά το συγκεκριμένο κόμμα, το οποίο κατά την προσφιλή τακτική του, που ομολογουμένως έχει ακολουθήσει και σε άλλες περιπτώσεις, προέβη σε μια κίνηση που θα τη χαρακτήριζα ως πυροτέχνημα, για έναν και μοναδικό λόγο, για την εξυπηρέτηση μικροπολιτικών λόγων και πολιτικών σκοπιμοτήτων.

Όμως, κύριε Πρόεδρε, κυρίες και κύριοι Βουλευτές, θεωρώ ότι με πενήντα επτά νεκρούς στα Τέμπη τέτοιο δικαίωμα δεν υφίσταται.

Σε ό,τι με αφορά παρίσταμαι σήμερα ενώπιόν σας με αφορμή το γεγονός ότι για λιγότερο από οκτώ μήνες, δηλαδή από τον Φεβρουάριο του έτους 2016 έως και τις 4-11-2016 διετέλεσα Υφυπουργός Υποδομών, Μεταφορών και Δικτύων με ανάθεση αρμοδιοτήτων στις 17-3-2016, κατά το οποίο χρονικό διάστημα κατέβαλα κάθε δυνατή προσπάθεια για να συνδράμω το έργο αυτού του Υπουργείου, το οποίο, θα μου επιτρέψετε να πω, ότι επί της διακυβέρνησης ΣΥΡΙΖΑ - Ανεξαρτήτων Ελλήνων και της Υπουργίας Χρήστου Σπίρτζη υπήρξε εξαιρετικά σημαντικό, επιδεικνύοντας καθ’ όλη τη διάρκεια της θητείας μου, όπως όφειλα άλλωστε να κάνω, επιμονή, εντιμότητα, ενσυναίσθηση και αυξημένη αίσθηση καθήκοντος.

Δεν θα πω όμως περισσότερα για την ταπεινότητά μου, γιατί το έργο μου και οι θέσεις μου είναι καταγεγραμμένες τόσο στην πολιτική, όσο και στην επαγγελματική μου διαδρομή, αλλά και στην προσωπική μου διαδρομή, αλλά και γιατί από την ημέρα που ανέλαβα αρμοδιότητες ως Υφυπουργός στο συγκεκριμένο Υπουργείο, μέχρι την αποχώρησή μου από αυτό στις 4 Νοεμβρίου 2016 καμία αρμοδιότητα είχα ή άσκησα που να σχετίζεται με το διερευνώμενο αδίκημα του άρθρου 291 του Ποινικού Κώδικα, την υπογραφή και την υλοποίηση της σύμβασης 717. Ήταν θέματα που χειρίστηκε αποκλειστικά, με πάρα πολύ μεγάλη συνέπεια και αποτελεσματικότητα, ο τότε Υπουργός Χρήστος Σπίρτζης, ο οποίος ανέλυσε προηγουμένως πλήρως ενώπιόν σας όλα τα δεδομένα, τα οποία παρέλκη να επαναλάβω για την οικονομία του χρόνου, αλλά και γιατί το θέμα μας σήμερα δεν είμαι εγώ, όπως και δεν είναι και πολλοί άλλοι από εκείνους που θα αναγκαστούν στο πλαίσιο αυτής της διαδικασίας να εκθέσουν τις απόψεις τους με υπόμνημα που έχουν ήδη καταθέσει, διότι οι περισσότεροι απ’ ό,τι είδα κατέθεσαν υπόμνημα σήμερα. Άλλωστε, και κατά τα διαλαμβανόμενα στην πρόταση του ΠΑΣΟΚ τόσο εγώ, όσο και οι άλλοι Υφυπουργοί του ΣΥΡΙΖΑ τυγχάνουμε ελεγχόμενοι, γιατί όπως αναφέρεται στην πρόταση αυτή -επί λέξει σας το λέω- τα ίδια -λέει- ισχύουν και για εμάς αναλογικά με όσα αναφέρονται στην πρόταση για τους διατελέσαντες Υφυπουργούς της Νέας Δημοκρατίας κατά τα έτη 2019-2023, επειδή, όπως αναφέρεται, είχαμε στην εποπτεία μας τους φορείς που αναγράφονται στην πρόταση και ήμασταν δήθεν αρμόδιοι για την εφαρμογή της σύμβασης 717, χωρίς καμία άλλη αναφορά, χωρίς καμία άλλη εξειδίκευση που να μπορεί να θεμελιώσει την αντικειμενική και την υποκειμενική υπόσταση του άρθρου 299 του Ποινικού Κώδικα το οποίο, για να πούμε και λίγα νομικά, απαιτεί δόλο πλήρη ή έστω ενδεχόμενο, που στην προκειμένη περίπτωση δεν προκύπτει.

Στη φάση όμως που βρισκόμαστε σήμερα θεωρώ ότι δεν χωρούν πλέον μεγάλα και πολλά λόγια. Θα σας υπενθυμίσω όμως ότι υπήρχε μέχρι πριν από λίγο ανάμεσα μας ένας πρώην Υπουργός της Νέας Δημοκρατίας, ο οποίος σήμερα είναι Βουλευτής της Νέας Δημοκρατίας, ο οποίος διαβεβαίωνε τα μέλη της Εθνικής Αντιπροσωπείας, και μέσω αυτής την ελληνική κοινωνία, για την ασφάλεια των τρένων, ο οποίος έψεγε και όλους εκείνους που έκρουαν τον κώδωνα του κινδύνου στους οποίους απευθυνόταν με προπέτεια, με ειρωνεία και με αλαζονεία, ο οποίος αμέλησε να υπογράψει το 2019 τη συμπληρωματική σύμβαση 717, ενώ είχε όλες τις απαιτούμενες εγκρίσεις για τις οποίες είχε φροντίσει η κυβέρνηση του ΣΥΡΙΖΑ και ο προλαλήσας κύριος Υπουργός Χρήστος Σπίρτζης και να υλοποιήσει την τηλεδιοίκηση, αλλά έκανε όλα αυτά με καθυστέρηση δύο ετών. Διότι, προφανώς η ασφάλεια στον σιδηρόδρομο δεν αποτελούσε -και, όπως βλέπω, συνεχίζει να μην αποτελεί- προτεραιότητα της Κυβέρνησης της Νέας Δημοκρατίας, εν αντιθέσει με ό,τι συνέβη με την κυβέρνηση ΣΥΡΙΖΑ, η οποία -σημειώνω και είναι σημαντικό θεωρώ- μέσα στα μνημόνια έκανε πάνω από 1.000.000.000 ευρώ σιδηροδρομικά έργα. Αυτός στον οποίον αναφέρθηκα προηγουμένως, ο πρώην Υπουργός και νυν Βουλευτής της Νέας Δημοκρατίας Κώστας Καραμανλής είναι που επί των ημερών του και επί της διακυβέρνησης της Νέας Δημοκρατίας συνέβη μία εθνική τραγωδία με πενήντα επτά νεκρούς στα Τέμπη, με χιλιάδες συγγενείς που μέχρι και σήμερα ζητούν εναγωνίως δικαίωση και την ελληνική κοινωνία να απαιτεί δικαιοσύνη.

Επειδή όμως το ζήτημα είναι πάρα πολύ σοβαρό και το πένθος είναι ακόμα νωπό, δεν μου επιτρέπεται να προσθέσω τίποτα περισσότερο. Όμως, σας προτρέπω σήμερα, κυρίες και κύριοι Βουλευτές, εκπρόσωποι των Ελληνίδων και των Ελλήνων, να μπούμε στην ουσία και να εξετάσουμε ποιο είναι το πραγματικό, ποιο είναι το ουσιαστικό ζήτημα που συνετέλεσε και οδήγησε σε αυτήν την εθνική τραγωδία. Αυτό επιβάλλεται να δούμε επιτέλους. Να το εξετάσουμε σε βάθος. Να συμβάλει ο καθένας, ώστε να χυθεί άπλετο φως στην υπόθεση. Να συμπράξουν όλα τα κόμματα, να προσπαθήσουμε όλοι μαζί, λαός και η πολιτεία θα σας έλεγα, ώστε να μη συμβεί ξανά παρόμοια τραγωδία, να μη συμβεί ποτέ ξανά δυστύχημα στον σιδηρόδρομο.

Μέχρι, όμως, να διερευνηθεί πλήρως η υπόθεση και να τιμωρηθούν οι ένοχοι -και αυτό εύχομαι να συμβεί το ταχύτερο δυνατόν, γιατί ήδη έχουν περάσει δυόμισι χρόνια από τότε-, μέχρι να δικαιωθούν οι νεκροί, να απαλύνει ο πόνος των συγγενών τους και να κατασιγάσει η δικαιολογημένη οργή τους, κάνω μια έκκληση να σταματήσει ο λαϊκισμός, να σταματήσει η εκμετάλλευση και η επιχείρηση συμψηφισμού ευθυνών, να σταματήσει η παρωδία που ζούμε σήμερα. Πενήντα επτά νεκροί φωνάζουν. Στη μνήμη αυτών των νεκρών, σκύβω το κεφάλι και στέκομαι απέναντι σε καθέναν από αυτούς με σιωπή, με τιμή και με απέραντο σεβασμό, διατυπώνοντας την ευχή ότι η Βουλή θα ολοκληρώσει το δειλό βήμα της προηγούμενης Συνταγματικής Αναθεώρησης, με την οριστική κατάργηση της ασυλίας των Υπουργών και την ανάθεση αρμοδιότητας για την άσκηση ποινικής δίωξης στα δικαστήρια με τις απαιτούμενες εγγυήσεις.

Σας ευχαριστώ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε την κ. Χρυσοβελώνη.

Τον λόγο έχει τώρα ο κ. Χαράλαμπος Αθανασίου από τη Νέα Δημοκρατία. Θα ακολουθήσει ο Κοινοβουλευτικός Εκπρόσωπος του ΣΥΡΙΖΑ κ. Γιαννούλης και μετά η κ. Κομνηνάκα.

Ορίστε, κύριε Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ, κύριε Πρόεδρε.

Κυρίες και κύριοι συνάδελφοι, η τραγωδία των Τεμπών συγκλόνισε και εξακολουθεί να συγκλονίζει ολόκληρη την ελληνική κοινωνία, της οποίας αποτελεί ανυποχώρητο αίτημα η σε βάθος διερεύνησή της. Αφού κατέρρευσε το αφήγημα των κομμάτων της Αντιπολίτευσης για συγκάλυψη, για ξυλόλιο, για χαμένα βαγόνια, για πλαστά βίντεο, για μπάζωμα. Αφού αλληλοεκτέθηκαν Αρχηγοί κομμάτων και αφού είδαμε Κοινοβουλευτικούς Εκπροσώπους να υποστηρίζουν για το ίδιο ζήτημα αντικρουόμενα μεταξύ τους συμπεράσματα, όπως παραδείγματος χάριν μερικοί να υποστηρίζουν ότι «η Κυβέρνηση επιθυμεί την καθυστέρηση της ανάκρισης για να ξεθυμάνει η υπόθεση» και άλλους, και μάλιστα Αρχηγό κόμματος, να επικαλούνται ακριβώς το αντίθετο, ότι «ο Πρωθυπουργός ζήτησε ότι πρέπει να ολοκληρωθεί το ταχύτερο η προδικασία» και ότι η δήλωση αυτή του Πρωθυπουργού αποτελεί παρέμβαση στον ανακριτή για να επιταχυνθεί η ανάκριση για να κλείσει η υπόθεση όπως-όπως. Μα, είμαστε σοβαροί;

Το να διατυπώσει ο Πρωθυπουργός ευχή, προτροπή αν θέλετε, να ολοκληρωθεί το ταχύτερο η προδικασία για μια τραγωδία που συγκλόνισε το πανελλήνιο, αυτό αποτελεί παρέμβαση; Ούτε επεδίωξε ο Πρωθυπουργός να επηρεάσει, αλλά ούτε έχει και τη δυνατότητα να το κάνει. Το ίδιο δεν έπραξαν πρόεδροι Κοινοβουλευτικών Ομάδων και συγκεκριμένα πολιτικά πρόσωπα για την υπόθεση στο Μάτι; Εξάλλου, από την πρώτη στιγμή και συγκεκριμένα στις 7 Μαρτίου του 2023, δεν ζήτησε ο ίδιος ο Πρωθυπουργός να ανατεθεί η υπόθεση στο υψηλότερο δυνατό ανακριτικό επίπεδο;

Μάλιστα, ισχυρίζεστε ότι ο Πρωθυπουργός με αυτόν τον τρόπο παρενέβη στη δικαστική λειτουργία, ζητώντας από τον Εισαγγελέα του Αρείου Πάγου να αλλάξει τον ανακριτή των Τεμπών και να αντικατασταθεί από εφέτη ανακριτή και ότι αυτό αποτελεί εσχάτη προδοσία, αποκρύπτοντας συνειδητά και δημαγωγικά την κείμενη ποινική νομοθεσία και τη δυνατότητα που δίνει η διάταξη του άρθρου 28 του Κώδικα Ποινικής Δικονομίας, όπως για σοβαρές ποινικές υποθέσεις που απασχολούν την κοινή γνώμη, να ορίζεται από την ολομέλεια του οικείου εφετείου εφέτης ανακριτής. Αυτό είναι το έγκλημα της εσχάτης προδοσίας που διέπραξε ο Πρωθυπουργός της χώρας μας; Διερωτώμαι, κυρίες και κύριοι συνάδελφοι, πώς νιώθετε συνειδησιακά με το να εγκαλείτε τον Πρωθυπουργό για εσχάτη προδοσία;

Έρχομαι τώρα στις προτάσεις των κομμάτων και πρώτα στην πρόταση της Νέας Δημοκρατίας. Τι λέμε; Έχει τελέσει ο Καραμανλής το αδίκημα της παράβασης καθήκοντος; Δηλαδή, θέλησε να προκαλέσει οικονομική βλάβη στον ΟΣΕ, με συγκεκριμένες παραλείψεις του και ειδικότερα, με το να μην καθορίσει ένα επαρκές πλαίσιο χρηματοδότησης για τον τομέα των σιδηροδρόμων και να μη μεριμνήσει για διασφάλιση δημοσίων πόρων στον ΟΣΕ για τη συντήρηση, επισκευή, επέκταση και ανακαίνιση του σιδηροδρομικού δικτύου; Ως προς το αντικειμενικό στοιχείο, αλλά και το υποκειμενικό, τον δόλο, υπάρχουν ενδείξεις που χρήζουν περαιτέρω έρευνας, γεγονός που κι ο ίδιος ο εγκαλούμενος επιθυμεί, όπως κατ’ επανάληψη έχει δηλώσει, αναλαμβάνοντας μάλιστα, ως υπεύθυνος δημόσιος λειτουργός, την πολιτική ευθύνη. Όμως, κυρίως διότι θέλει να μην υπάρχει καμία σκιά, να λάμψει η αλήθεια και να αποφανθεί αμετάκλητα ο φυσικός δικαστής.

Προς αυτή την κατεύθυνση κινείται και η πρόταση του κόμματός μας, της Νέας Δημοκρατίας, που από την πρώτη στιγμή της τραγωδίας έχουμε ταχθεί για την πλήρη διαλεύκανση της υπόθεσης και της απόδοσης ευθυνών στους πράγματι υπαίτιους. Να σημειώσω εδώ κάτι κρίσιμο. Αυτό δεν κάνουμε και στην Επιτροπή Κοινοβουλευτικής Δεοντολογίας, όταν ο εγκαλούμενος Βουλευτής, ανεξαρτήτως της επίκλησης αθωότητάς του, ζητεί την άρση ασυλίας του για να αποφανθεί η δικαιοσύνη; Συνεπώς, η δικαιοσύνη και στην περίπτωση του Καραμανλή θα υπηρετήσει τον θεσμικό της ρόλο και το κράτος δικαίου.

Έρχομαι τώρα στις επιμέρους προτάσεις και κατ’ αρχάς στη διατάραξη των σιδηροδρομικών συγκοινωνιών. Με τις προτάσεις τους οι συνάδελφοι αποδίδουν στους διατελέσαντες Υπουργούς και Υφυπουργούς του Υπουργείου Υποδομών και Μεταφορών την αξιόποινη πράξη της παράβασης του άρθρου 291 παράγραφος 1 του Ποινικού Κώδικα, δηλαδή της διατάραξης της ασφάλειας των σιδηροδρομικών συγκοινωνιών, πράξη που τέλεσαν με ενδεχόμενο δόλο και για να επέλθει ως αναγκαία συνέπεια ο θάνατος πενήντα επτά ατόμων και ο βαρύς τραυματισμός τριάντα δύο άλλων, επιδεικνύοντας αμέλεια ως προς το επελθόν αποτέλεσμα. Δηλαδή, σύμφωνα με το άρθρο 29 του Ποινικού Κώδικα, έχουμε ευθύνη εκ του αποτελέσματος.

Προσέξτε, όμως, τώρα. Αν κάποιο από τα εγκαλούμενα μέλη του Υπουργικού Συμβουλίου με την πράξη του είχε και ανθρωποκτόνο σκοπό, τότε θα είχαμε συρροή διατάραξης των συγκοινωνιών σε βαθμό πλημμελήματος και ανθρωποκτονία από πρόθεση. Αντιλαμβάνεστε το άτοπο και αδιέξοδο όσων υποστηρίζουν αυτή την εκδοχή. Πρόκειται εδώ για ένα αδίκημα συγκεκριμένης διακινδύνευσης που τελείται τόσο με θετική ενέργεια, όσο και με παράλειψη.

Η απλή παρακώλυση των συγκοινωνιών με θετική ενέργεια της ελεύθερης κίνησης, δεν αρκεί αν δεν μπορεί να προκύψει εντεύθεν κοινός κίνδυνος. Πότε έχουμε θετική ενέργεια; Μας το λένε οι περιπτώσεις α΄, β΄, γ΄, και δ΄ της παραγράφου 1 του άρθρου: με καταστροφή, με βλάβη, μετακίνηση ορίων, με τοποθέτηση εμποδίων κ.λπ.. Τι μας μένει; Μας μένει η περίπτωση στ΄, οι παραλείψεις. Όταν, δηλαδή, υπάρχει υποχρέωση ενέργειας και δεν πραγματοποιείται.

Τόνισα παραπάνω ότι ο δράστης στο αδίκημα 291, έχει ευθύνη εκ του αποτελέσματος που τελείται με παραλείψεις ενεργειών, σύμφωνα με το άρθρο 15 του Ποινικού Κώδικα. Δηλαδή, έχουμε έγκλημα διά παραλείψεως τελούμενο. Ναι, αλλά στα αδικήματα αυτά εκ του αποτελέσματος, πρέπει να υπάρχει και αντικειμενικός αιτιώδης σύνδεσμος, η λεγόμενη αιτιώδης συνάφεια. Δηλαδή, μετά τις παραλείψεις -εν προκειμένω του Υπουργού- να υπάρχει και αποτέλεσμα, να υπάρχει σχέση αιτίας και αιτιατού. Δηλαδή, αυτό που κρίσιμο είναι για να υφίσταται ο αιτιώδης σύνδεσμος είναι το ότι πρέπει το αποτέλεσμα να συμπίπτει χρονικά με τη δράση του υπαιτίου. Αν δεν συμπίπτει, δεν υφίσταται αιτιώδης συνάφεια.

Θα καταλάβετε γιατί τα λέω αυτά. Θα αναφερθώ βέβαια στη συνέχεια αναλυτικότερα.

Ας δούμε τώρα πού τείνει η προσπάθειά σας να αποδώσετε πλήρη ευθύνη για την τραγωδία σε Υπουργούς και Υφυπουργούς. Πρώτον, στην ελλιπή κρατική χρηματοδότηση και την ελλειμματική λειτουργία του ΟΣΕ, δεύτερον στην έλλειψη επαρκούς στελέχωσής του και τρίτον, στη μη ενεργοποίηση των συστημάτων GSMR, δηλαδή το σύστημα ραδιοτηλεπικοινωνιών, όπως και στη μη ολοκλήρωση της σύμβασης 717 του 2014 που συνδέεται με το σύστημα σηματοδότησης, τηλεδιοίκησης και το σύστημα αυτόματης πέδησης που αν όλα αυτά λειτουργούσαν στις 28-2-2023, η τραγωδία μετά βεβαιότητας θα είχε αποφευχθεί, καθώς οι αμαξοστοιχίες θα ακινητοποιούνταν αυτόματα.

Για την τρίτη περίπτωση της μη ολοκλήρωσης της 717, θα αναφερθώ αμέσως πιο κάτω. Όμως από μόνη της αναιρεί ως αιτία του ατυχήματος τις δύο πρώτες περιπτώσεις, αφού όπως ισχυρίζεστε και ειδικά στο ΠΑΣΟΚ αναφέρομαι -ο κ. Μάντζος είναι εδώ, να το ακούσετε αυτό, θα σας καταθέσω τώρα ακριβώς τι λέτε- θα σας καταθέσω στα Πρακτικά την πρόταση δυσπιστίας την οποία καταθέσατε, στην οποία ρητά αναφέρετε ότι αν είχε ολοκληρωθεί η σύμβαση 717, θα είχε αποφευχθεί η τραγωδία. Νά τος ο αιτιώδης σύνδεσμος.

Αλλά δεν είστε μόνο εσείς, έρχεται και η τρίτη πρόταση την οποία έκαναν οι τριάντα δύο συνάδελφοι. Ρητώς αναφέρετε στη σελίδα 6Α της πρότασης σας ότι το εν λόγω δυστύχημα -διαβάζω ακριβώς- συνδέεται αιτιωδώς με ποινικά ερευνητέες πράξεις που τελέστηκαν λόγω της μη εκτέλεσης προσηκόντως και εμπροθέσμως της 717/2014.

Καταθέτω, λοιπόν, για τα Πρακτικά και την πρόταση δυσπιστίας του ΠΑΣΟΚ και την πρόταση των συναδέλφων.

(Στο σημείο αυτό ο Βουλευτής κ. Χαράλαμπος Αθανασίου καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αθανασίου, παρακαλώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Κύριε Πρόεδρε, το ξέρω αλλά πριν από μένα οι συνάδελφοι είχαν μια ανοχή 4-5 λεπτά αλλά δεν θα χρειαστώ τόσα.

**ΠΡΟΕΔΡΕΥΩΝ (Γεώργιος Λαμπρούλης):** Ήδη ανοχή 3 λεπτών σας έχει δοθεί.

**ΧΑΡΑΛΑΜΠΟΣ ΑΘΑΝΑΣΙΟΥ:** Ευχαριστώ. Να τελειώσουμε κι αυτό.

Δηλαδή λέτε καθαρά ότι δεν υπάρχει αιτιώδης σύνδεσμος παραλείψεων υπουργού, όσον αφορά την ελλιπή χρηματοδότηση και την ανεπαρκή στελέχωση.

Ιδιαίτερα εντύπωση μου προξενεί -αναφέρομαι στις προτάσεις- το εξής. Ενώ κάνετε αναφορά στον νόμο 4632/2019, αλλά και στο προεδρικό διάταγμα 123/2017 και αναφέρεστε στα άρθρα που θεωρείτε ότι είναι επιβαρυντικά, κατά την άποψή σας, για τους Υπουργούς και Υφυπουργούς, καθόσον αναφέρονται γενικά σε κανόνες εποπτείας και παρεμβάσεων, εντούτοις δεν κάνετε καμία αναφορά στο άρθρο 69 του μεταγενέστερου νόμου 4632/2019 που ενσωματώνει στην ελληνική νομοθεσία το αντίστοιχο άρθρο 17 της Οδηγίας της Ευρωπαϊκής Ένωσης 2016/798, όπου αναφέρεται ρητώς σε τι συνίσταται η εποπτεία της ΡΑΣ στα θέματα διαχείρισης της ασφάλειας των συγκοινωνιών. Αναφέρομαι στις συνδυασμένες σχετικές διατάξεις των παραγράφων 5, 6, 7 και 8 του άρθρου 69.

Και τώρα όσον αφορά τη σύμβαση 717. Υπεγράφη τον Σεπτέμβριο του 2014, είχε προθεσμία 24 μηνών, μέχρι το 2016. Κατά την περίοδο 2015-2019 -είναι περίοδος ΣΥΡΙΖΑ- παρατάθηκε τέσσερις φορές η συνολική προθεσμία κατασκευής του έργου. Έτσι έως τον Ιούλιο του 2019 δεν είχε υλοποιηθεί η σύνταξη -προσέξτε, η σύνταξη- του πρώτου ανακεφαλαιωτικού πίνακα εργασιών ούτε η υπογραφή της πρώτης συμπληρωματικής σύμβασης εργασιών, χωρίς τα οποία δεν μπορούσε να ολοκληρωθεί το έργο.

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αθανασίου, παρακαλώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Όταν αναλαμβάνει ο Καραμανλής θέλει να ολοκληρωθεί η σύμβαση 717, αλλά βρέθηκε προ αυτής της κατάστασης. Ή έπρεπε να κηρύξει έκπτωτη την κοινοπραξία, ανεξαρτήτως υπαιτιότητάς της, για την οποία παρεμπιπτόντως θα αναφερθώ, ή να παρατείνει τη σύμβαση. Η τελευταία λύση ήταν προτιμότερη, συμφέρουσα για να ολοκληρωθεί το έργο.

Να σημειωθεί εδώ ότι το Ελεγκτικό Συνέδριο με την 1314/2018 απόφαση –προσέξτε!- της Μείζονος Επταμελούς Σύνθεσής του…

**ΠΡΟΕΔΡΕΥΩΝ (Γεώργιος Λαμπρούλης):** Κύριε Αθανασίου, σας παρακαλώ. Περάσαμε και τα δέκα λεπτά. Δικαίως μετά και οι υπόλοιποι συνάδελφοι θα θέλουν να μιλήσουν περισσότερο.

**ΧΑΡΑΛΑΜΠΟΣ ΑΘΑΝΑΣΙΟΥ:** Τελειώνω εδώ.

**ΠΡΟΕΔΡΕΥΩΝ (Γεώργιος Λαμπρούλης):** Δεν είναι έτσι. Σας παρακαλώ.

**ΧΑΡΑΛΑΜΠΟΣ ΑΘΑΝΑΣΙΟΥ:** Μίλησαν 4-5 λεπτά παραπάνω…

**ΠΡΟΕΔΡΕΥΩΝ (Γεώργιος Λαμπρούλης):** Ε, διπλασιάσαμε τον χρόνο. Δηλαδή πόση ανοχή και από το Προεδρείο;

**ΧΑΡΑΛΑΜΠΟΣ ΑΘΑΝΑΣΙΟΥ:** Ωραία θα σταματήσω.

**ΠΡΟΕΔΡΕΥΩΝ (Γεώργιος Λαμπρούλης):** Και από την άλλη μεριά, είμαστε εμείς υπεύθυνοι, οι προεδρεύοντες. Δείξτε κι εσείς κατανόηση.

**ΧΑΡΑΛΑΜΠΟΣ ΑΘΑΝΑΣΙΟΥ:** Και συνεπώς, έχουμε την απόφαση αυτή και δεν μπορώ να καταλάβω σε τι εγκαλείται ο Καραμανλής. Μπορεί να ευθύνεται ταυτόχρονα γιατί ενέκρινε νομίμως την παράταση εκτέλεσης της σύμβασης που το Ελεγκτικό Συνέδριο ενέκρινε και παράλληλα ότι δεν την ολοκλήρωσε;

Τελοσπάντων, για την απιστία και την απάτη που αναφέρεστε, είναι αβάσιμα αυτά, διότι δεν υπάρχουν φυσικοί αυτουργοί και ο ηθικός αυτουργός που αναφέρεστε ότι μπορεί να είναι κοινοπραξία, δεν μπορεί να έχει βάση, διότι δεν υπάρχει φυσικός αυτουργός.

Τελειώνω, 306, η έκθεση. Εδώ ο δόλος στον οποίο αναφέρεστε συνιστάται στη συνείδηση του δράστη ότι ο παθών περιέρχεται σε μια επικίνδυνη κατάσταση, δηλαδή επιχειρείται, κυρίες και κύριοι συνάδελφοι, μια διπλή ποινική αξιολόγηση για το ίδιο αξιόποινο γεγονός, ενώ έχουμε στην ουσία μια φαινομένη συρροή του 306 με το 291, που…

**ΠΡΟΕΔΡΕΥΩΝ (Γεώργιος Λαμπρούλης):** Καλώς. Ελάτε, κύριε Αθανασίου.

**ΧΑΡΑΛΑΜΠΟΣ ΑΘΑΝΑΣΙΟΥ:** …σύμφωνα με την αρχή της ειδικότητας στο άρθρο 291, καλύπτει και τα συγκεκριμένα πραγματικά περιστατικά του 306.

Δεν αναφέρομαι στην υπόθαλψη εγκληματία. Δεν υπάρχει υπόθαλψη εγκληματία. Δεν υπάρχει μόνιμη, γιατί έγινε δίωξη, αλλά δεν υπάρχει και προσωρινή κατά τη νομολογία των δικαστηρίων, γιατί από το ίδιο βράδυ οι ανακριτές έχουν διατάξει τη σύλληψη των υπευθύνων, έχουν προφυλακιστεί και έχει αρχίσει όλη η προδικασία, σύμφωνα με τις διατάξεις 245 παράγραφος 2, 248 και 249 του Κώδικα Ποινικής Δικονομίας.

Αυτά. Ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του ΣΥΡΙΖΑ κ. Γιαννούλης.

**ΧΡΗΣΤΟΣ ΓΙΑΝΝΟΥΛΗΣ:** Ευχαριστώ πολύ, κύριε Πρόεδρε.

Ξέρετε, κύριε Αθανασίου, θα αντιμετώπιζα με χιούμορ αυτήν την κυνική υπέρβαση του χρόνου, αν ένιωθα κάποια στιγμή ότι είχατε προσανατολισμό ότι είστε στη Βουλή και όχι στην έδρα του εισαγγελέα κάποιας δικαστικής αίθουσας. Λυπάμαι που σας το λέω.

Δεν θα είχα διανοηθεί ποτέ, κύριε Αθανασίου, να μιλήσω για 57 χαμένους συνανθρώπους μας προσηλωμένος και μη σηκώνοντας τα μάτια από ένα κείμενο που πήγαινε από άρθρο σε υποάρθρο και επί της ουσίας δεν έλεγε το παραμικρό.

(Θόρυβος στην Αίθουσα)

Μιλήσατε 7 λεπτά παραπάνω. Μπορώ να μιλήσω χωρίς κάποια διακοπή; Αν το επιτρέπετε κι αυτό στη δημοκρατία σας.

Λοιπόν, εάν υπάρχει μια κατηγορία η οποία θα έπρεπε να προσαφθεί στον Πρωθυπουργό, τον κυνηγημένο, που αυτήν τη διαδρομή την έχει κάνει σε επίπεδο πρωταθλητισμού σε πόσο γρήγορο χρόνο φεύγει, ή Yπουργών που μυξοκλαίνε όταν βγάζουν τον μανδύα της αλαζονείας, αν υπήρχε μια κατηγορία σε αυτόν τον τόπο, θα έπρεπε να περιγράφεται ως εσχάτη υποκρισία. Αυτή είναι η κατηγορία που σας ταιριάζει.

Διότι αν παρακολουθούσε κάποιος με ανοικτή ψυχή, καρδιά και μάτια ως Έλληνας Βουλευτής που είναι υπόλογος απέναντι στις επόμενες γενιές και στη χώρα και είχε ακούσει την εμπεριστατωμένη περιγραφή του Σπίρτζη για τα όσα έγιναν ή δεν έγιναν και αυτό το κλάψιμο του κ. Καραμανλή και το «λέω κάτι, αλλά δεν λέω τίποτα», θα καταλάβαινε γιατί είχαμε δίκιο από το πρωί που λέμε ότι έπρεπε να ακολουθηθεί η διαδικασία «πολιτικός-κατηγορία», αυτό που από το πρωί σάς είπε και η Ελάσσων Αντιπολίτευση και εμείς ως πρόταση.

Αλλά είστε τόσο εμμονικά αλαζονικοί, τόσο πολιτικά αναίσθητοι που δεν βλέπετε ότι η αλήθεια μπορεί να βρεθεί, αν το θέλουμε, και κάνετε ότι δεν ακούτε. Αυτό είναι εσχάτη υποκρισία. Και ξαναλέω, έστω και την ύστατη στιγμή, η πρόταση, η ψηφοφορία να μετατραπεί σε διασύνδεση «πολιτικό πρόσωπο-κατηγορία» θα βοηθήσει την ελληνική κοινωνία και όλους -και κάποιους εδώ μέσα που μάλλον δεν κατάλαβαν τίποτε- να σχηματίσουμε εικόνα για το τι έγινε.

Το Σύνταγμα και οι νόμοι δεν είναι για να κακοποιούν, να συκοφαντούν πολιτικά τους ανθρώπους που ωφελούν τη χώρα. Νίκος Παππάς. Έφυγε κυνηγημένος ο Πρωθυπουργός του Χριστοφοράκου και των τηλεφωνικών κέντρων της Siemens, κυνηγημένος, όταν αρκέστηκε στο να κανιβαλίσει, συκοφαντήσει έναν πρώην Υπουργό, να κάνει αστειάκια με την «Τεμπορυχία», να μιλήσει για μία δικαστική υπόθεση, οι δικαστικοί πρωταγωνιστές των οποίων ανταμείφθηκαν με υψηλότατες θέσεις στην ηγεσία, αν δεν κάνω λάθος, κύριε Παππά, και να φύγει κυνηγημένος πάλι.

Ο Καρλ Λούις του διαδρόμου.

Και το κυριότερο, να απευθύνει αδιακρίτως κατηγορίες τοξικότητας, λαϊκισμού, κοινοβουλευτικής εκτροπής σε όλους μας ως μέγας Ναπολέων και είναι ο ίδιος, που για την αθωωθείσα Ρένα Δούρου έλεγε «μετράω φέρετρα και στρέμματα και τα χέρια σας στάζουν με αίμα». Ο μάστερ του λαϊκισμού. Και πήγε να ξύσει το επίχρισμα μιας άλλης πολιτικής μενταλιτέ που είχε ο αείμνηστος πατέρας του, ο οποίος πατέρας του, όμως, όταν βρισκόταν στην ίδια αίθουσα με τον Ηλία Ηλιού, με τον Χαρίλαο Φλωράκη, με τον Ανδρέα Παπανδρέου, με τον Παπαγιαννάκη, με τον Λεωνίδα Κύρκο, καθόταν υπομονετικά είτε ως Πρωθυπουργός είτε ως Αρχηγός της Αντιπολίτευσης και τους άκουγε. Δεν έφευγε σαν τον κυνηγημένο. Γιατί μας είπε ότι από το ΄94 ο αείμνηστος πατέρας του μιλούσε για τον νόμο περί ευθύνης Υπουργών.

Με κυνηγημένους και φοβισμένους Βουλευτές, ενταγμένους σε μία αγέλη μικροκομματικής ιδιοτέλειας, που αρνούνται να βάλουν μπροστά το συμφέρον της χώρας και έχουν μόνο το συμφέρον να διατηρήσουν την έδρα τους στην εκλογική τους περιφέρεια, αυτή η χώρα δεν θα πάει μπροστά. Όταν ποινικοποιείται αυτός που εισφέρει λεφτά στο δημόσιο και θεωρείται καταδικασμένος, ενώ οι του ΟΠΕΚΕΠΕ -και όλων αυτών των μυστήριων διαδρομών του χρήματος που έχετε εφεύρει- κάνουν πάρτι. Από το ΄19 κάνουν πάρτι! Έχει χορτάσει η μισή Ελλάδα της αδιαφάνειας και της συναλλαγής από τις δουλίτσες σας, από τις απευθείας αναθέσεις και όσα χρειάζεται πλέον η ευρωπαϊκή δικαιοσύνη να ασχολείται με τη χώρα μας. Και δεν ντρέπεστε; Νομιμοποιείτε πολιτικές πρακτικές τύπου Φλωρίδη. Άλλος εξαφανισμένος, μπαζώνει, ξεμπαζώνει, φεύγει, εμφανίζεται.

Εν πάση περιπτώσει, λυπάμαι γιατί εκτός από την αλήθεια με το έγκλημα των Τεμπών κινδυνεύει πολύ σοβαρά η αξιοπιστία και η αξιοπρέπεια της δημοκρατίας, του κοινοβουλευτισμού και της προόδου. Αυτό είναι αποκλειστικά έργο της Κυβέρνησης Μητσοτάκη, της αλαζονείας του βοναπαρτισμού και της αδυναμίας να καταλάβει ποια χώρα κυβερνά, σε τι σημείο την έχει φέρει και σε τι σημείο μπορεί να τη φέρει ακόμη χειρότερα, αν δεν το πάρει διαφορετικά.

Επιμένω, κλείνοντας, με τη μικρή υπέρβαση της ταπεινότητας μου, κύριε Πρόεδρε, ξαναδείτε τον τρόπο σήμερα της ψηφοφορίας. Μη φοβάστε την αναμέτρηση με την αλήθεια. Πολιτικώς, αδίκημα. Αυτό επιβάλλει η ευθύνη μας απέναντι σε πενήντα εφτά ανθρώπους που χάθηκαν, εκατοντάδες τραυματίες και οικογένειες που τσακίστηκαν ψυχολογικά για πάντα.

Σας ευχαριστώ πολύ.

(Χειροκροτήματα από την πτέρυγα του ΣΥΡΙΖΑ - Προοδευτική Συμμαχία)

**ΠΡΟΕΔΡΕΥΩΝ (Γεώργιος Λαμπρούλης):** Ευχαριστούμε.

Τον λόγο τώρα έχει η κ. Μαρία Κομνηνάκα από το Κομμουνιστικό Κόμμα Ελλάδας. Θα ακολουθήσουν ο κ. Μπούμπας, ο κ. Αμυράς και μετά ο Κοινοβουλευτικός Εκπρόσωπος κ. Χήτας.

**ΜΑΡΙΑ ΚΟΜΝΗΝΑΚΑ:** Για πείτε μας, κύριοι της Κυβέρνησης, εσείς που εμφανίζεστε ως θεματοφύλακες της νομιμότητας, με τα έγκριτα νομικά σας, πού είδατε ποινική διαδικασία «πάρ’ τα όλα ή τίποτα»;

Πού ακούσατε, κύριε Υπουργέ, ο εισαγγελέας -αυτόν τον ρόλο δεν μας αποδίδει το Σύνταγμα;-, όταν διερευνά μία μήνυση, έγκληση, καταγγελία να πρέπει ή να τη δεχτεί ή να την απορρίψει στο σύνολό της, μην μπορώντας να εξετάσει χωριστά κάθε αποδιδόμενη πράξη, ακόμα και να δώσει διαφορετικό χαρακτηρισμό ή να διατάξει την έρευνα για άλλα αδικήματα που προκύπτουν;

Έχετε φτάσει στα όρια της πολιτικής αγηρτείας, προκειμένου να συγκαλύψετε τις εξόφθαλμες ευθύνες σας. Δεν σας έφτασε αυτή η προσβλητική πρόταση «πλυντήριο» των ευθυνών του Υπουργού σας, του με περίσσιο θράσος εμφανιζόμενου ως θύμα Καραμανλή, δεν σας έφτασε η κατοχύρωση της πατέντας της προανακριτικής καρικατούρα αλλά Τριαντόπουλος, θέλατε να διασφαλίσετε και τυχόν διαρροή Βουλευτών, επιλέγοντας αυτήν την απαράδεκτη και προαποφασισμένη διαδικασία συγκάλυψης. Εδώ, βέβαια, βρήκατε βολική κολεγιά το ΠΑΣΟΚ και τη χρήσιμη χείρα βοηθείας που έτεινε η Νίκη και η Ελληνική Λύση, όσο και αν επιχείρησε σήμερα να τα γυρίσει.

Εκτίθεστε συνεχώς και περισσότερο και αυτό δείχνει τον φόβο σας. Δικαιολογημένα, βέβαια, φοβάστε. Γιατί όσο και αν βασίζεστε σε ένα βολικό νομοθετικό πλαίσιο αμνήστευσης των αδικημάτων των Υπουργών και εσείς της Νέας Δημοκρατίας και οι προηγούμενοι βέβαια του ΣΥΡΙΖΑ και του ΠΑΣΟΚ, που εκ του ασφαλούς είτε ως Ιφιγένειες είτε κουνώντας το δάχτυλο, αφού έχουν εξασφαλίσει, βεβαίως, την απαλλαγή τους με το σκανδαλώδες άρθρο 86 του Συντάγματος που όλοι μαζί διαφυλάττετε ως κόρη οφθαλμού τόσα χρόνια, τα εγκλήματά σας δεν ξεπλένονται, δεν ξεχνιούνται και κυρίως δεν συγχωρούνται.

Η λαϊκή οργή δεν κοπάζει και ως κόμμα θα συνεχίζουμε να πρωτοστατούμε και να καταθέτουμε όλες μας τις δυνάμεις σε αυτήν την κατεύθυνση. Γιατί αυτή είναι η μεγαλύτερη εγγύηση, τόσο για την τιμωρία των ενόχων αλλά και για να γίνει πράξη η απαίτηση να μην έχουμε άλλα Τέμπη. Γι’ αυτό δεν θα σταματήσουμε να μιλάμε για εκείνες τις αιτίες και τους υπεύθυνους που προδιέγραψαν το έγκλημα, που έβαλαν την υπογραφή τους στη μετατροπή του σιδηροδρόμου σε μια ωρολογιακή βόμβα έτοιμη να εκραγεί ανά πάσα στιγμή, για το γεγονός ότι δύο αμαξοστοιχίες για πάνω από δώδεκα λεπτά κινούνταν σε αντίθετη κατεύθυνση στην ίδια γραμμή χωρίς κανένα μέσο ασφαλείας.

Ό,τι και να κάνετε, κάτω από το διαχρονικό αυτό έμβλημα είναι φαρδιές-πλατιές οι υπογραφές των Υπουργών και των κυβερνήσεων, κυρίες και κύριοι της Νέας Δημοκρατίας, κυρίες και κύριοι του ΣΥΡΙΖΑ και του ΠΑΣΟΚ. Έχετε ευθύνη, κυρίες και κύριοι όλων των κομμάτων, και γιατί παρουσιάζετε ως θεματοφύλακα και εγγυητή της ασφάλειας την Ευρωπαϊκή Ένωση της απελευθέρωσης, της κατάτμησης, της ιδιωτικοποίησης των σιδηροδρόμων, την Ευρωπαϊκή Ένωση της ανταγωνιστικότητας που αποδέχεται τη μη εγκατάσταση συστημάτων ασφαλείας και αδειοδοτεί την κυκλοφορία πέντε χιλιάδων βαγονιών που κάνουν μόνο για παλιοσίδερα, λόγω του δυσανάλογου κόστους για την αντικατάστασή τους. Τις υπογραφές σας φέρουν ή μη λειτουργία των συστημάτων ασφαλείας, το ασυντήρητο λόγω της υποχρηματοδότησης δίκτυο, η τραγική υποστελέχωση και υποεκπαίδευση του προσωπικού, που ξεκίνησε επί ΠΑΣΟΚ, συνεχίστηκε επί ΣΥΡΙΖΑ και απογειώθηκε με τη Νέα Δημοκρατία, οδηγώντας το προσωπικό του ΟΣΕ να εργάζεται πέρα από τα όρια των ανθρώπινων αντοχών.

Μα αλήθεια, εν αγνοία των Υπουργών, Υφυπουργών των κυβερνήσεων και των Πρωθυπουργών τους και εν αγνοία τής προκλητικά εμφανιζόμενης ως εξαπατημένης Ευρωπαϊκής Ένωσης γινόταν η κατάτμηση των αμαρτωλών συμβάσεων, για να ταΐζονται διαφορετικά επιχειρηματικά συμφέροντα, με αποτέλεσμα καθυστερήσεις και ασυμβατότητες; Εν αγνοία όλων αυτών του κράτους δικαίου και της δικαιοσύνης σας οι κρίσιμες συμβάσεις για τα συστήματα ασφαλείας από το 2006 μέχρι το 2023 καρκινοβατούσαν, παρά τη διαδοχή έξι διαφορετικών όλων των αποχρώσεων και συνθέσεων κυβερνήσεων; Δεν σας έφταναν ούτε οι ενενήντα τρεις τουλάχιστον έγγραφες καταγγελίες και προειδοποιήσεις από τα σωματεία των εργαζομένων από το 2015 έως το 2023, οι προειδοποιήσεις από υπηρεσιακούς παράγοντες που περιλαμβάνονται στη δικογραφία, για να σας ανοίξουν τα μάτια; Δεν σας έφταναν τα δεκάδες ατυχήματα που προειδοποιούσαν, ακόμα και δυστυχήματα, όπως στο Άδενδρο το 2017 με τρεις νεκρούς, κύριε Σπίρτζη, για να πάρετε τα επιβεβλημένα μέτρα;

Όχι, κύριοι! Οι Υπουργοί σας, οι κυβερνήσεις σας και το κράτος δικαίου δεν ενήργησαν. Δεν πήραν τα αυξημένα μέτρα που απαιτούνταν, για να αποτρέψουν το προδιαγεγραμμένο έγκλημα, για το οποίο μέχρι και λίγες μέρες πριν η Κυβέρνηση είχε τραγικά προειδοποιηθεί. Διότι υπηρετείτε μέχρι κεραίας το σάπιο εκμεταλλευτικό σύστημα και την πολιτική του κόστους-οφέλους, που θεωρεί αναλώσιμη την ανθρώπινη ζωή για τα κέρδη των ομίλων.

Και από πάνω, βγαίνατε και προκλητικά να διαφημίσετε την ασφάλεια, κουνώντας μας το δάχτυλο, κύριε Καραμανλή, ή προηγούμενα, τις αυξημένες ταχύτητες, τα ασημένια βέλη -τα θυμάστε, κύριε Σπίρτζη;- στο όνομα της ενίσχυσης της ανταγωνιστικότητας των σιδηροδρομικών εταιρειών. Δηλαδή, αποδεχόσασταν τον κίνδυνο της επέλευσης του τραγικού εγκληματικού αποτελέσματος σε αυτές τις συνθήκες λειτουργίας του σιδηροδρόμου, όπως συμβαίνει άλλωστε και σε μια σειρά άλλα εγκλήματα σε βάρος της ζωής του λαού. Γι’ αυτό είναι κακουργηματικές οι ευθύνες σας.

Ό,τι και να κάνετε, κυρίες και κύριοι της Νέας Δημοκρατίας, αλλά και οι συνένοχοι στο έγκλημα του ΣΥΡΙΖΑ και του ΠΑΣΟΚ και λοιποί, βεβαίως, απολογητές της ευρωπαϊκής κανονικότητας, αθώοι και άσπιλοι στη συνείδηση του λαού δεν παραδίδεστε, όπως και να προσαρμόσετε το άρθρο 86 του Συντάγματος, που το μόνο που του πρέπει είναι να καταργηθεί, όπως εδώ και χρόνια απαιτεί το ΚΚΕ. Όμως, να είστε σίγουροι ότι η δική τους ετυμηγορία, η ετυμηγορία του λαού, είναι αυτή που θα στείλει καθέναν σας εκεί που του αρμόζει και κυρίως, θα στείλει στον αγύριστο το σύστημα που δικαιολογεί τα πιο στυγερά εγκλήματα σε βάρος της ανθρώπινης ζωής, στο όνομα του κέρδους.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο τώρα έχει ο κ. Μπούμπας Κωνσταντίνος από την Ελληνική Λύση. Ακολουθεί ο κ. Αμυράς, ο κ. Χήτας, μετά ο κ. Καππάτος και ο κ. Καραθανασόπουλος, Κοινοβουλευτικός από το Κομμουνιστικό Κόμμα.

**ΚΩΝΣΤΑΝΤΙΝΟΣ ΜΠΟΥΜΠΑΣ:** Σας ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, απέναντι σε αυτή την τραγωδία και σε αυτό το έγκλημα των Τεμπών, εμείς, στην Ελληνική Λύση, από την πρώτη στιγμή είχαμε ζητήσει αυτή την Προανακριτική Επιτροπή. Τη στιγμή που ο κ. Μητσοτάκης με ένα κρεοντικό ύφος, με την αλαζονεία ενός αυτοκράτορα, έριξε τα βέλη του απέναντι στην Ελληνική Λύση, εμείς κάναμε το αυτονόητο. Κάναμε το αυτονόητο, προκειμένου να ακούσουμε τους γονείς, να αφουγκραστούμε την αγωνία της κοινωνίας.

Ο Θουκυδίδης έγραφε: Οι άνθρωποι αδικούμενοι, οργισμένοι ή βιαζόμενοι. Οι άνθρωποι, όταν αδικούνται, οργίζονται περισσότερο παρά όταν ασκείται βία επάνω τους. Αυτό έλεγε ο μεγάλος ιστορικός αφηγητής του Πελοποννησιακού Πολέμου.

Είναι ένα διαχρονικό γνωμικό, διότι σε αυτούς τους ανθρώπους, τους γονείς, έχουμε ασκήσει και βία αλλά έχουν υποστεί και μια αδικία. Το λιβανίζουμε πάρα πολύ. Και όταν λέω το λιβανίζουμε, όλα αυτά τα οποία έχουν ακουστεί, πραγματικά, επιφέρουν μια αγανάκτηση, έναν θυμό και μια απογοήτευση, αν θέλετε, απέναντι στην πολιτική και δη στους κυβερνώντες.

Και εδώ αναλογιστείτε τις ευθύνες σας, να έχετε ερινύες, υπό ποια έννοια. Αν, λοιπόν, ο κ. Μητσοτάκης δεν έχει να φοβηθεί τίποτε και έχει ήσυχη τη συνείδησή του, όπως λέει και δεν τον διακατέχουν οι ερινύες, τι φοβάται να πάει στον φυσικό δικαστή, που είναι ο λαός; Όχι να γίνει ένα λαϊκό δικαστήριο -προσέξτε- αλλά πολλοί εξ αυτών των ανθρώπων που ζητούν την παραπομπή του είναι ψηφοφόροι, υπήρξαν ψηφοφόροι αυτής της Κυβέρνησης, ως ένα κομμάτι της κοινωνίας.

Αν, λοιπόν, στην πολιτική δεν έχουμε το συναίσθημα να αφουγκραστούμε τον άνθρωπο, την κοινωνία, τότε δεν έχουμε λόγο ύπαρξης. Θα βάζαμε τους καλύτερους τεχνοκράτες να διοικήσουν χωρίς όραμα την κοινωνία. Όμως, το δυσοίωνο είναι ότι δημιουργούμε μια αμφιθυμία στον λαό με μια σύγκρουση αρνητικών συναισθημάτων. Και σήμερα, αυτοί οι γονείς -που ο καθένας μπορούσε να είναι στη θέση τους- ζητούν δικαίωση για αυτές τις λαβωμένες ψυχές των παιδιών τους που δεν θα επιστρέψουν ποτέ και ζητούν από εμάς να αναλογιστούμε τις ευθύνες με παρρησία, με θάρρος, με υπευθυνότητα. Όμως, σε αυτή τη χώρα διαχρονικά πάντα οι υπεύθυνοι ζητούν ευθύνες από τους υπεύθυνους. Αυτό γίνεται.

Από την πρώτη στιγμή και εγώ και οι ομοϊδεάτες μου Βουλευτές και με επικεφαλής, τον Κυριάκο Βελόπουλο, ζητάμε τα αυτονόητα. Και σήμερα δεν κάναμε τίποτα παρά ένα εθνικό χρέος που έχουμε, να μεταφέρουμε την αγωνία και το αίτημα από τους γονείς στους οποίους ασκείται και αδικία και βία, με προσωπικά χτυπήματα, με απειλές. Τους κατηγορούσαν για τα πάντα. Την παιδίατρο, την κ. Καρυστιανού, την κατηγόρησαν ακόμη και για τη διατροφή των παιδιών της. Έχουμε χτυπήματα κάτω από τη μέση και απέναντι σε μια δικαιοσύνη που λέει -είναι και νομικός ο Υπουργός- ότι το ξίφος της δικαιοσύνης δεν πρέπει να έχει θήκη. Πολύ φοβάμαι ότι το ξίφος της δικαιοσύνης μπαίνει ενίοτε στη θήκη και αυτό προκαλεί την οργή του ελληνικού λαού ο οποίος ζητάει τα αυτονόητα: Όλα στο φως. Τι έχουμε να φοβηθούμε;

Ας βάλουμε τη φιλοσοφία, που είναι πάντα διαχρονική η διδαχή της. Κατά τον Πλάτωνα, ο πολιτικός υφαίνει και υφαίνει το σκληρό με το μαλακό και ουαί και αλίμονο αν χαθεί το συναίσθημα, η ενσυναίσθηση από τον πολιτικό. Δεν έχουμε λόγο ύπαρξης. Πρέπει αυτή την κοινωνία να τη βλέπουμε κατάματα και να αναλαμβάνουμε τις ευθύνες, που ζητούν άπλετο φως.

Κύριε Πρωθυπουργέ, εάν έχετε μέσα σας συναίσθημα, έπρεπε ήδη να πείτε ότι από τη στιγμή που ζητούν κύτταρα της ελληνικής κοινωνίας τα οποία έχουν πληγεί, έχουν τραυματιστεί, έχουν λαβωθεί, που είναι οι γονείς, που έχουν μετατραπεί σε ζωντανούς-νεκρούς, έπρεπε να το αποδεχθείτε, όπως τότε λέγατε σε παλιές συνεντεύξεις σας ότι θα χυθεί άπλετο φως σε αυτή την υπόθεση και αρχίζουν «ήξεις, αφήξεις».

Και, δυστυχώς, η ιστορία επαναλαμβάνεται ως τραγωδία και μας θυμίζει το ακριβώς έγκλημα-δυστύχημα στις 16 Ιανουαρίου του 1972 στον Δοξαρά Λάρισας επί επταετίας, με μια διαφορά, χωρίς να υπονοώ τίποτε: Σε οκτώ μήνες έγινε το δικαστήριο τότε και μπήκαν φυλακή οι σταθμάρχες τότε, επί δικτατορίας.

Και σήμερα, ο κόσμος πώς θα εμπιστευτεί τη Θέμιδα, όταν ακόμη είκοσι τρία ολάκερα χρόνια προσπαθούσαν τα θύματα να δικαιωθούν από το δυστύχημα του Γιάκοβλεφ, όταν τότε, το δικαστήριο αποφάνθηκε και είπε ότι δεν θα αποζημιωθούν τα μικρά παιδιά, διότι δεν είχαν υποστεί ηθική βλάβη, επειδή ήταν μικρά και δεν θυμούνταν τους γονείς τους.

Και ρωτάμε, κύριοι: Απέναντι στην κοινωνία, απέναντι σε όλους αυτούς οι οποίοι θα ζουν μόνιμα με έναν εφιάλτη, τους γονείς που έχασαν τα σπλάχνα τους, τα βλαστάρια τους, τους απογόνους τους, τι θα τους πούμε; Θα κάνουμε προανακριτική, δεν θα κάνουμε προανακριτική; Δεχόμαστε αυτό; Είπαν για εσχάτη προδοσία. Το ζητάει ο λαός. Ό,τι ζητάει ο λαός! Διότι τότε μόνο πρέπει να υπάρχει επαφή, επικοινωνία και να αφουγκραζόμαστε τα αιτήματα της κοινωνίας.

Ο χρόνος θα δείξει για τις ευθύνες που έχουμε απέναντι σε αυτόν τον κόσμο ο οποίος μας ψηφίζει, μας εμπιστεύεται για τα κεκτημένα του, για αυτά που όλη η κοινωνία κλαίει και βάλλεται αυτή τη στιγμή. Και θα πρέπει να λογοδοτήσουμε για αυτά τα παιδιά, για τις επόμενες γενεές, αν θέλουμε να έχουμε λόγο ύπαρξης εδώ, στο Κοινοβούλιο, σε ένα δημοκρατικά δομημένο καθεστώς, με ελευθερία σκέψης, ελευθερία λόγου.

Όμως, προσέξτε. Το διαχρονικό ρητό λέει: Όποιος σκέφτεται τη ζωή τη βλέπει σαν κωμωδία. Όποιος αισθάνεται τη ζει ως τραγωδία.

Θα πρέπει κάποια στιγμή, λοιπόν, να αισθανθούμε, να έχουμε ενσυναίσθηση, να μη φοβόμαστε και ο εκάστοτε Κρέοντας, κατά την τραγωδία του Σοφοκλή, να αφήνει να θάψουν τον Πολυνείκη.

Αυτό κάνει σήμερα ο «Κρέων» κ. Μητσοτάκης. Δεν αφήνει στον κόσμο να θάψουν τα παιδιά τους, σχήμα λόγου τον Πολυνείκη. Κατά την ανιψιά, την Αντιγόνη, Αντιγόνη είναι αυτός ο λαός που υποφέρει.

Ανασκουμπωθείτε. Σταματήστε να κρύβεστε. Εμείς δεν κάναμε τίποτα παρά το αυτονόητο. Έχουμε εθνικό καθήκον ως Ελληνική Λύση να ακούσουμε τους γονείς. Και αυτό κάνουμε. Μεταφέρουμε την αγωνία, το δράμα, τη λύπη, τον πόνο, την οργή, τον θυμό των γονέων. Καταλάβετέ το. Για αυτό ο κόσμος αυτή τη στιγμή έχει γυρίσει την πλάτη του στην πολιτική και στους πολιτικούς διότι μας λείπει ο παράγων άνθρωπος. Τέλος οι αριθμοί. Τέλος οι καρέκλες, οι οποίες έρχονται και παρέρχονται.

Κλείνω με ένα ρητό. Υπάρχει μια μεγάλη παροιμία των Αρμενίων που λέει: «Αν δεν ενδιαφέρεσαι μόνο για τον εαυτό σου, είσαι δυνατός. Αν ενδιαφέρεσαι και για τους άλλους, είσαι αρχηγός. Αλλά όταν επιστρέψεις πίσω να σώσεις τους εναπομείναντες, τότε είσαι ηγέτης». Ηγέτες χρειαζόμαστε με όραμα, κύριοι, και με ευαισθησία.

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Γεώργιος Αμυράς από τη Νέα Δημοκρατία.

**ΓΕΩΡΓΙΟΣ ΑΜΥΡΑΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, καλούμαστε να αποφασίσουμε επί των τριών προτάσεων για τη σύσταση προανακριτικής επιτροπής για την τραγωδία των Τεμπών που, βεβαίως, έχει συγκλονίσει όλη τη χώρα και έχει σημαδέψει χωρίς επιστροφή τη συλλογική σκέψη και τη μνήμη αυτού του λαού.

Σε αυτή, λοιπόν, την πάρα πολύ κρίσιμη διαδικασία πρέπει να αποφασίζουμε κρίνοντας αποκλειστικά και μόνο τα πραγματικά περιστατικά και όχι με βάση τις κομματικές κορώνες που και σήμερα εδώ ακούστηκαν κατά κόρον, όπως επίσης και όχι με βάση την προσπάθεια αυτής της χυδαίας και της φτηνής μικροκομματικής μικροπολιτικής εκμετάλλευσης του ανθρώπινου πόνου, κυρίως των οικογενειών των πενήντα επτά νεκρών, του κύκλου τους, των ανθρώπων που τους αγαπούσαν και που φυσικά θα τους λείπουν μια ζωή.

Η Νέα Δημοκρατία παραμένει συνεπής στη θέση της να μη στέκεται εμπόδιο στον δρόμο προς τη δικαιοσύνη και να αποφασίζει με τα στοιχεία της δικογραφίας, ακολουθώντας πιστά τις επιταγές, βεβαίως, του Συντάγματος και του Κανονισμού της Βουλής και φυσικά της νομοθεσίας περί ευθύνης Υπουργών. Αναλύσαμε πλήρως τα στοιχεία που διαβίβασε αμελλητί ο ειδικός εφέτης ανακριτής επί των οποίων καλούμαστε να αποφασίσουμε.

Τα στοιχεία αυτά είναι κυρίως οι απολογίες και τα απολογητικά υπομνήματα των δύο διευθυντών του Υπουργείου Υποδομών και Μεταφορών, σχετικά με το αν ο Υπουργός, κ. Καραμανλής, κατά το κρίσιμο διάστημα από τον Σεπτέμβριο του 2021 έως τον Φεβρουάριο του 2023 ενήργησε επαρκώς για να καθορίσει ένα πλαίσιο χρηματοδότησης για τον τομέα των σιδηροδρόμων και τη στελέχωση του ΟΣΕ.

Επί της ουσίας ακούσαμε νωρίτερα τον κ. Καραμανλή να λέει ότι το 2019 ο ΟΣΕ χρηματοδοτούνταν με 15 εκατομμύρια ευρώ τον χρόνο. Έως το 2019 η χρηματοδότηση ήταν 15 εκατομμύρια ευρώ τον χρόνο. Αμέσως μετά η χρηματοδότηση έφτασε στα 60 και 65 εκατομμύρια ευρώ κατ’ έτος.

Αυτά τα στοιχεία, και όποια άλλα, μας καλεί ο εφέτης ανακριτής να εξετάσουμε. Και εμείς θεωρούμε, όπως έχετε διαβάσει φυσικά στην πρότασή μας, ότι τα στοιχεία της δικογραφίας συνιστούν τις απλές ενδείξεις, δεδομένου ότι ο νόμος σε αυτή τη φάση δεν απαιτεί περαιτέρω αποδείξεις, ώστε να συσταθεί ειδική προκαταρκτική επιτροπή και να διερευνηθεί η πράξη της παράβασης καθήκοντος για τον πρώην Υπουργό Υποδομών και Μεταφορών.

Και είναι η πρώτη φορά στα ιστορικά και στα πολιτικά χρονικά της μετά της Μεταπολίτευσης εποχής που η κοινοβουλευτική Πλειοψηφία καταθέτει πρόταση παραπομπής για έναν Υπουργό και έναν εν ενεργεία Βουλευτή αποδομώντας στην πράξη κάθε θεωρία περί συγκάλυψης.

Αίτημα της κοινωνίας και πρωτίστως των οικογενειών των θυμάτων είναι να πέσει παντού φως, δικαιοσύνη και αλήθεια. Αλλά αυτό θα πρέπει να το κρίνει ανεπηρέαστη η δικαιοσύνη, διά του Δικαστικού Συμβουλίου. Έχει όλες τις ανακριτικές αρμοδιότητες για να κρίνει επί της ουσίας, μακριά από τις κομματικές συγκρούσεις που εδώ μέσα μαίνονται, αλλά και μακριά από την απαράδεκτη προσπάθεια εργαλειοποίησης του πόνου των ανθρώπων, των συγγενών, από κάποια κόμματα της Αντιπολίτευσης, από τα μικρότερα.

Να θυμηθούμε τι έχει λεχθεί από αυτό εδώ το Βήμα; Έχουν γίνει αναφορές για παράνομα φορτία, για ανεξακρίβωτο, υποτίθεται, αριθμό αδήλωτων θυμάτων, για σύνδεση θανάτου του υιού της δικαστικής λειτουργού της Λάρισας με την Κυβέρνηση! Όλα αυτά κατέρρευσαν από την πραγματικότητα και από τα επίσημα πορίσματα που έχει στα χέρια της η δικαιοσύνη μαζί με τις θεωρίες περί συγκάλυψης που η Αντιπολίτευση συνεχώς αναπαρήγαγε.

Από την ανάλυση, λοιπόν, των στοιχείων τι προκύπτει; Πρώτον, προκύπτει ότι η εποπτεία του Υπουργείου Υποδομών και Μεταφορών στον ΟΣΕ και τον ΕΡΓΟΣΕ είναι καθαρά διοικητική, και ότι αρμόδια για θέματα ασφαλείας και υπεύθυνη εκ του νόμου είναι η Ρυθμιστική Αρχή των Σιδηροδρόμων.

Στη δικογραφία, λοιπόν, περιλαμβάνονται τα κατηγορητήρια κατά των δύο διευθυντικών στελεχών του Υπουργείου, όπου τους αποδίδεται μεταξύ άλλων –προσέξτε- το γεγονός ότι δεν προχώρησαν στις απαιτούμενες εισηγήσεις προς τον Υπουργό Μεταφορών για τυχόν λήψη πρόσθετων μέτρων. Το ίδιο υπογραμμίζεται στο κατηγορητήριο του ανακριτή και κατά της Προέδρου της ΡΑΣ.

Επομένως, από τη στιγμή που δεν έγιναν οι απαιτούμενες, κατά τον εφέτη ανακριτή, εισηγήσεις προς τον Υπουργό από τα στελέχη του Υπουργείου και τη Ρυθμιστική Αρχή, είναι σαφές ότι δεν μπορεί να υπάρχει αντίστοιχη ποινική ευθύνη. Μάλιστα, ένα ακόμα σημαντικό στοιχείο που το ανέφερε ο κ. Καραμανλής είναι ότι κατά την ημέρα του δυστυχήματος ο ΟΣΕ και η «Hellenic Train» πληρούσαν, σύμφωνα με τις αρμόδιες εθνικές και ευρωπαϊκές αρχές, το σύνολο των προϋποθέσεων της ασφαλούς εκτέλεσης των δρομολογίων, δεδομένου ότι είχαν στα χέρια τους την πιστοποίηση. Βεβαίως, δεν τηρήθηκαν οι διατάξεις του κανονισμού κίνησης, όπως αυτό πρέπει να γίνεται ανά πάσα ώρα και στιγμή.

Το ΠΑΣΟΚ ζητά στην πρότασή του να ερευνηθεί ο κ. Καραμανλής για το αδίκημα της παρακώλυσης συγκοινωνιών σε βαθμό κακουργήματος. Δηλαδή ότι ο κ. Καραμανλής όχι μόνο προέβη σε μια σειρά παραλείψεων ως προς την ασφάλεια των σιδηροδρόμων αλλά και ότι αποδέχθηκε εν γνώσει του και εν πλήρει συνειδήσει ότι θα συμβεί δυστύχημα αδιαφορώντας για αυτό το ενδεχόμενο. Αυτό αντιλαμβάνεστε ότι η λογική δεν μπορεί να το δεχτεί. Επίσης, το ΠΑΣΟΚ έχει άλλο ένα επιχείρημα που λέει ότι δεν μπορεί να διώκονται οι υφιστάμενοι διευθυντές για το κακούργημα και να μη διώκεται ο προϊστάμενός τους πολιτικός.

Πρόσφατη είναι η δικαστική απόφαση για την τραγωδία στο Μάτι. Εκεί καταδικάστηκε ο γενικός γραμματέας του Υπουργείου Πολιτικής Προστασίας, και παρά το γεγονός ότι στη Βουλή είχαν διαβιβαστεί φάκελοι για ποινική ευθύνη του πρώην Πρωθυπουργού κ. Τσίπρα και του πρώην Υπουργού κ. Τόσκα, ουδείς τότε και τώρα πρότεινε τη σύσταση προανακριτικής. Δεν έχουν καν παραπεμφθεί τα πολιτικά πρόσωπα.

Όσον αφορά τώρα τους Υφυπουργούς που προτείνει το ΠΑΣΟΚ δεν προκύπτει κανένα στοιχείο, δεδομένου ότι ο ίδιος ανακριτής διαβίβασε τα στοιχεία της δικογραφίας αποκλειστικά και μόνο για τους Υπουργούς και όχι για τους Υφυπουργούς της περιόδου 2016 - 2023.

Τώρα, απορρίπτουμε ως νομικά αλλά και πολιτικά απαράδεκτη, την πρόταση της Πλεύση Ελευθερίας, τηςΝίκης», της Ελληνικής Λύσης και των ανεξάρτητων Βουλευτών που πρόσκεινται στο Κίνημα Δημοκρατίας, θεωρώντας ότι αυτή η πρόταση είναι ξεκάθαρα μία ακόμα προσπάθεια χειραγώγησης του πόνου των ανθρώπων που θρηνούν τους νεκρούς τους, που θρηνούν τους ανθρώπους τους.

Κλείνοντας, σας καλώ να σεβαστούμε το αίτημα της κοινωνίας για δικαιοσύνη, για άπλετο φως, για αλήθεια πάνω σε αυτό το τραγικό δυστύχημα και να εγκρίνετε, μαζί με εμάς, την πρότασή μας, ώστε να αξιολογηθεί ο κ. Καραμανλής από τη φυσική δικαιοσύνη, με βάση τα πραγματικά περιστατικά και όχι τις κομματικές αντιπαραθέσεις.

Σας ευχαριστώ πολύ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος από την Ελληνική Λύση, ο κ. Κωνσταντίνος Χήτας.

**ΚΩΝΣΤΑΝΤΙΝΟΣ ΧΗΤΑΣ:** Κύριε Πρόεδρε, ευχαριστώ πάρα πολύ.

Κύριε συνάδελφε, όσον αφορά αυτή την απόπειρα χειραγώγησης του πόνου των ανθρώπων από την πρότασή μας, θα σας θυμίσω στο σημείο αυτό, αν και το έχετε ακούσει –μάλλον το κάνετε επίτηδες-, ότι αυτή η πρόταση που κατατέθηκε σήμερα είναι των γονέων, κύριε Αμυρά. Δεν είναι δικιά μας. Αυτή η πρόταση που κατατέθηκε για προανακριτική είναι των γονέων των θυμάτων. Άρα, τι χειραγώγηση πόνου επιχειρούμε εμείς; Οι άνθρωποι αυτοί την έστειλαν και ήθελαν να την υπογράψουμε. Το καταλαβαίνετε αυτό; Τι δεν καταλαβαίνετε απ’ αυτό που σας λέμε; Δεν μπορεί να κωφεύετε.

Εμένα, πραγματικά, μετά από αυτά που έχω ακούσει σήμερα, κύριε Φλωρίδη, κύριοι της Κυβέρνησης, Βουλευτές της Νέας Δημοκρατίας, του κυβερνώντος κόμματος, έτσι μου έρχεται να ζητήσω συγγνώμη, αλήθεια. Θα ζητήσω συγγνώμη.

Συγγνώμη ,πραγματικά, που σας ανησυχήσαμε τόσον καιρό, δύο χρόνια. Συγγνώμη που δεν σας αφήσαμε στην ησυχία σας να τα συγκαλύψετε μια χαρά όπως ξέρετε εσείς. Συγγνώμη!

Συγνώμη που σας χαλάσαμε την ησυχία σας από το 2023 και μετά. Συγγνώμη -υπάρχουμε από το 2019 εδώ μέσα- που από το 2023, όταν δεν υπήρχαν άλλα κόμματα, δεν είχαν γίνει εκλογές ακόμα, ασχολούμασταν με την υπόθεση των Τεμπών και προβαίναμε σε αποκαλύψεις. Μας συγχωρείτε πάρα πολύ που σας χαλάσαμε τη «ζαχαρένια». Έπρεπε να είστε μόνοι σας, να κάνετε τη δουλίτσα εσείς.

Συγγνώμη από τα βάθη της καρδιάς μας. Συγγνώμη που σας ανησυχούμε. Συγγνώμη που από το πρώτο λεπτό σταθήκαμε στο πλευρό των οικογενειών των θυμάτων. Να μας συγχωρείτε γι’ αυτό, να μας συγχωρείτε.

Συγγνώμη, επίσης, κύριοι της Κυβέρνησης και Βουλευτές της Νέας Δημοκρατίας, που δώσαμε όρκο να το πάμε ως το τέλος. Μας συγχωρείτε και γι’ αυτό.

Μας συγχωρείτε, κύριοι της Νέας Δημοκρατίας και της Κυβέρνησης, κύριε Φλωρίδη, που ακούμε την κοινωνία και μας αρέσει να ακούμε την κοινωνία. Μας συγχωρείτε και για αυτό. Δεν θέλαμε να ενοχλήσουμε. Συνεχίστε ό,τι κάνετε.

Συγγνώμη που διψάμε για δικαιοσύνη. Μας συγχωρείτε εσείς η τόσο καλή Κυβέρνηση. Πώς τολμάμε να την κατηγορούμε; Μας συγχωρείτε!

Μας συγχωρείτε που αποκαλύψαμε για το μπάζωμα και το ξεμπάζωμα εδώ μέσα πριν από χρόνια, που θα το είχατε κάνει -συγγνώμη για την έκφραση- μούχτι. Μας συγχωρείτε. Σας φέραμε σε δύσκολη θέση. Τι να κάνουμε; «Κακό σπυρί» η Ελληνική Λύση. Θα το συνηθίσετε, γεροί να είμαστε.

Μας συγχωρείτε, λοιπόν, που αντιδρούσαμε συνεχώς όταν πολλά στελέχη της Κυβέρνησης αλλά και Βουλευτές της Νέας Δημοκρατίας μιλούσαν προσβλητικά για τους συγγενείς των θυμάτων. Θυμάστε. Μετά το γυρίσατε «το καλαματιανό» και το πήγατε στον ανθρώπινο παράγοντα. Τους βρίζατε για μήνες. Συγγνώμη που αντιδρούσαμε τότε.

Συγγνώμη που αποκαλύψαμε, κύριε Φλωρίδη, ότι είχαν μεταφερθεί χώματα, μπάζα και μέλη από τα πτώματα στου Πανδρεμμένου τη μάντρα. Αν δεν το είχαμε αποκαλύψει αυτό δεν το είχε μάθει κανένας. Και εκεί σας χαλάσαμε τη μαγιά. Μας συγχωρείτε. Από τα βάθη της καρδιάς μας, συγγνώμη.

Συγγνώμη που ακούσαμε εμείς σε πανελλήνια μετάδοση τον Πρωθυπουργό της χώρας Κυριάκο Μητσοτάκη να ομολογεί σε συνέντευξή του ότι το τρένο μετέφερε κάτι παράνομο. Συγγνώμη που το ακούσαμε και αυτό. Τι να κάνουμε τώρα; Το είπε ο άνθρωπος. Μας συγχωρείτε και πάλι. Γιατί στο τέλος της ημέρας εσείς θα μας τρελάνετε εδώ μέσα. Και άντε εμάς, όμως προσπαθείτε να τρελάνετε και την κοινωνία, την κοινή γνώμη, τους πολίτες.

Συγγνώμη που αποκαλύψαμε όλη την ιστορία με τα βίντεο και ότι πρώτη φορά στην ιστορία σε ένα τέτοιο φονικό σβήστηκαν τα βίντεο, ενώ όταν κλέβουν περίπτερο και σούπερ μάρκετ υπάρχει το βίντεο. Ένα σούπερ μάρκετ να πάνε να κλέψουν, υπάρχει το βίντεο.

Συγγνώμη που το αποκαλύψαμε και αυτό και ρίξαμε φως στο δικό σας το σκοτάδι. Συγγνώμη που ακόμα αντιδρούμε για το ότι και σήμερα, δυόμισι χρόνια μετά, τα τρένα δεν είναι ασφαλή. Συγγνώμη που αντιδρούμε και το λέμε και αυτό. Κανονικά δεν θα έπρεπε να μιλάμε. Σας χαλάμε τη «ζαχαρένια». Συγγνώμη!

Συγγνώμη που αντιδράμε και εκνευριζόμαστε που τρία κόμματα που κυβέρνησαν τη χώρα αυτή, ΠΑΣΟΚ, Νέα Δημοκρατία και ΣΥΡΙΖΑ, διέλυσαν τον ελληνικό σιδηρόδρομο. Μας συγχωρείτε πάρα πολύ. Και κατηγορείτε τώρα εσείς ο ένας τον άλλον.

Συγγνώμη που αντιδράμε στο ξεπούλημα του ΟΣΕ για μια χούφτα ευρώ. Συγγνώμη! Να μας συγχωρέσετε κιόλας που μας βάλατε να πιστέψουμε τον ΕΟΔΑΣΑΑΜ, που ήταν «ευαγγέλιο» το πόρισμά του. Και όταν πήρατε χαμπάρι πως θα σας κλείσει φυλακή ο ΕΟΔΑΣΑΑΜ με αυτά που έλεγε μέσα για ξυλόλιο, ότι κάηκαν άνθρωποι ζωντανοί από τη φωτιά, ξαφνικά το «ευαγγέλιο» έγινε σκουπίδι και τους καθαρίσατε σαν αυγό σε μια μέρα. Συγγνώμη που πιστέψαμε τον ΕΟΔΑΣΑΑΜ. Μας συγχωρείτε.

Αυτά, όμως, που σας περιγράφω τώρα, εννοείται με δόση ειρωνείας, είναι δικά σας έργα, κύριε Φλωρίδη, της Κυβέρνησής σας.

Άκουγα τον κ. Σπίρτζη. Εκείνη την ώρα μου ήρθε η σκέψη αυτή. Δεν αναφέρομαι στον Σπίρτζη μόνο αλλά σε όλους όσους πέρασαν από τον θώκο αυτόν μία μέρα, μία ώρα, ως άνθρωπος.

Αν είχα διατελέσει Υπουργός Μεταφορών μία ώρα τα τελευταία είκοσι χρόνια και το αποτέλεσμα ήταν αυτό, η διασπάθιση δισεκατομμυρίων ευρώ, έργα που δεν έγιναν ποτέ, συμβάσεις που δεν ολοκληρώθηκαν ποτέ και να θρηνούμε τη μεγαλύτερη ανθρώπινη τραγωδία στη σύγχρονη ιστορία της Ελλάδος, θα ντρεπόμουν όχι να μιλήσω, ούτε καν να παρουσιαστώ μπροστά στους Έλληνες πολίτες.

Ντροπή που διαγκωνίζεστε ποιος έχει τη μικρότερη ευθύνη! Ντροπή σας και στους τρεις που διοικήσατε τη χώρα αυτή. Ντροπή σας, γιατί έχετε ευθύνη όλοι!

Ακούσαμε τον κ. Καραμανλή πάλι σήμερα. Είχε ακόμη μία ευκαιρία. Μία συγγνώμη δεν ζήτησε. Μία! Να κοιτάξει τους Έλληνες και να πει συγγνώμη. Τόσο δύσκολο ήταν αυτό να το πει; Τόσο δύσκολο ήταν να πει μία συγγνώμη; Φταίνε οι άλλοι πάλι, δεν φταίει πουθενά αυτός! Πώς να φταίει; Φταίγανε όλοι οι υπόλοιποι εκτός από αυτόν. Γιατί το 2019 υπήρχε η τηλεδιοίκηση. Κάηκε η τηλεδιοίκηση με τη φωτιά. Δεν τη φτιάξανε την τηλεδιοίκηση. Γιατί αν υπήρχε η τηλεδιοίκηση, θα ήταν και τα παιδιά σήμερα ζωντανά.

Συνεχίστε εσείς όμως να μιλάτε για σενάρια επιστημονικής φαντασίας. Συνεχίστε να λέτε ότι δεν υπήρχε συγκάλυψη. Συνεχίστε να λέτε για την προσπάθεια της Αντιπολίτευσης να εκμεταλλευτεί το θέμα αυτό με τον πόνο των ανθρώπων, αυτές τις «καραμέλες». Συνεχίστε. Μιλάτε, σας ακούμε και σας ακούν και οι πολίτες.

Εσάς που πιστεύετε τις δημοσκοπήσεις –δεν τις πιστεύετε, κύριε Κοινοβουλευτικέ Εκπρόσωπε; Το κόμμα σας λέει ότι τις πιστεύει τις δημοσκοπήσεις- τι σας λέει χθεσινή δημοσκόπηση, όπου το 55% των Ελλήνων θεωρεί ότι πρέπει να αναζητηθούν ευθύνες και του Πρωθυπουργού για την τραγωδία των Τεμπών;

Πείτε μας εσείς. Τόσο αδαείς είναι οι Έλληνες πολίτες; Τόσο μεγάλη δύναμη έχουμε εμείς; Τους χειραγωγούμε; Τόσο χαζός είναι ο ελληνικός λαός που δεν ακούει εσάς, τους προκομμένους, τους νοικοκυραίους, που διοικείτε τη χώρα τόσο καλά, και ακούει εμάς; Πώς πιστεύει ένας στους δύο πολίτες ότι πρέπει να μπει στο «κάδρο» και ο Μητσοτάκης; Πείτε μας εσείς. Πώς το 33% των πολιτών από τις δημοσκοπήσεις που εσείς πιστεύετε θεωρεί ότι η καλύτερη πρόταση είναι η πρόταση που κατέθεσαν τα τέσσερα κόμματα, η Ελληνική Λύση, η Νίκη, η κ. Κωνσταντοπούλου και οι ανεξάρτητοι Βουλευτές; Γιατί; Χαζός είναι ο κόσμος;

Κλείνω.

Υπάρχουν δύο δρόμοι. Δύο είναι οι δρόμοι. Δύο δρόμοι υπάρχουν. Επιλέγεις ποιον δρόμο θα ακολουθήσεις. Ο ένας ο δρόμος είναι το φως. Ο άλλος είναι το σκοτάδι. Εσάς!

Για εμάς το δίλημμα είναι πολύ απλό, δεν υπάρχει καν δίλημμα. Ο ένας ο δρόμος είναι με τις ψυχές των παιδιών και τους γονείς των θυμάτων. Ο άλλος ο δρόμος είναι της Νέας Δημοκρατίας και της Κυβέρνησης. Εννοείται ότι θα ακολουθήσουμε τον δρόμο των γονέων και των θυμάτων.

Ο ένας δρόμος είναι αυτός που λέει απονομή δικαιοσύνης. Ο άλλος δρόμος είναι αυτός που λέει «μπάζωμα». Εννοείται ότι επιλέγουμε τον δρόμο της απονομής της δικαιοσύνης. Είμαστε με τις ψυχές των αδικοχαμένων παιδιών. Είμαστε με τη δική τους σωτηρία των ψυχών και όχι με τη δική σας σωτηρία την πολιτική.

Σας ευχαριστώ πάρα πολύ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Λαμπρούλης):** Επόμενος ομιλητής είναι ο κ. Παναγής Καππάτος από τη Νέα Δημοκρατία, μετά είναι ο Κοινοβουλευτικός Εκπρόσωπος του Κομμουνιστικού Κόμματος, κ. Καραθανασόπουλος, θα ακολουθήσει ο κ. Δελβερούδης και μετά ο κ. Μηταράκης, Κοινοβουλευτικός Εκπρόσωπος από τη Νέα Δημοκρατία.

Κύριε Καππάτε, έχετε τον λόγο.

**ΠΑΝΑΓΗΣ ΚΑΠΠΑΤΟΣ:** Ευχαριστώ, κύριε Πρόεδρε.

Κύριοι Υπουργοί, κυρίες και κύριοι συνάδελφοι, στεκόμαστε ενώπιον ενός κοινοβουλευτικού καθήκοντος που δεν επιτρέπει υπεκφυγές ή δημαγωγία. Η τραγωδία των Τεμπών δεν ήταν απλώς ένα δυστύχημα. Ήταν πλήγμα που συγκλόνισε τη συνείδηση του έθνους και διέρρηξε την εμπιστοσύνη των πολιτών προς το κράτος, τις υποδομές και τους θεσμούς. Το αίτημα για δικαιοσύνη είναι δίκαιο και συλλογικό.

Και όμως εκεί που η δημοκρατία οφείλει να σταθεί με σεμνότητα, βλέπουμε τον πόνο να μετατρέπεται σε όπλο. Ο δημόσιος διάλογος παρασύρεται σε μια δίνη εύκολης στοχοποίησης, νομικής αυθαιρεσίας και λαϊκισμού. Αντί για θεσμική λογοδοσία, καλλιεργείται ένα τοξικό μείγμα ανορθολογισμού και αυτοϋπονόμευσης και αυτή η εξέλιξη δεν είναι απλώς λανθασμένη, είναι επικίνδυνη.

Η δημοκρατία δεν λειτουργεί υπό συναισθηματικό εκβιασμό ούτε αντλεί κύρος από τον όχλο. Βασίζεται στους θεσμούς, στις διακριτές αρμοδιότητες και στην πίστη στο κράτος δικαίου. Ο μόνος αρμόδιος να αποδώσει ποινικές ευθύνες είναι ο φυσικός δικαστής όχι τα τηλεπαράθυρα, ούτε οι επίδοξοι εισαγγελείς της πολιτικής πιάτσας. Αντί να μιλάμε με νηφαλιότητα για ενδεχόμενη διοικητική αμέλεια, βλέπουμε να κατατίθενται προτάσεις που βαφτίζουν την ανεπάρκεια ως προδοσία. Αυτό δεν είναι διερεύνηση. Είναι πολιτική χρήση του Ποινικού Κώδικα ως μαχαίρι. Η ιστορία μάς έχει δείξει τι σημαίνει να παίζει κανείς με τα μαχαίρια της δικαιοσύνης.

Ας δούμε την κατηγορία που αιωρείται με εντυπωσιακή επιπολαιότητα. Το άρθρο 291 του Ποινικού Κώδικα, «Διατάραξη της ασφάλειας των συγκοινωνιών», ένα κακούργημα με βαρύτατες ποινές όταν κάποιος παρεμβαίνει άμεσα στη λειτουργία μέσου μεταφοράς και προκαλεί θανάτους ή σοβαρές βλάβες. Το κρίσιμο: Απαιτείται άμεση φυσική ή λειτουργική επέμβαση, όχι διοικητική ευθύνη ή πολιτική εποπτεία. Δεν ποινικοποιείται η πολιτική κρίση ούτε η ανικανότητα. Ποινικοποιούνται πράξεις όπως η παραβίαση συστήματος ασφαλείας ή η σκοπούμενη παράλειψη τεχνικού ελέγχου. Κανένα από αυτά δεν αποδίδεται στον πρώην Υπουργό. Κι όμως κάποιοι ζητούν να ερευνηθεί ως κακούργημα, όχι επειδή υπάρχουν νομικά στοιχεία αλλά επειδή εξυπηρετείται το αφήγημά τους. Αυτό δεν είναι ποινική προσέγγιση είναι θεσμική μυθοπλασία.

Ακόμη πιο ανησυχητική είναι η επίκληση του άρθρου 134, «Εσχάτη προδοσία», το βαρύτερο αδίκημα της ελληνικής έννομης τάξης. Προϋποθέτει ανατροπή του πολιτεύματος, διασάλευση της εθνικής ακεραιότητας ή βοήθεια προς εχθρικές δυνάμεις. Δεν αφορά ούτε διοικητικά σφάλματα ούτε πολιτικές επιλογές ούτε την τραγική έκβαση ενός ανθρώπινου λάθους. Είναι η κατηγορία για την οποία καταδικάστηκαν και φυλακίστηκαν οι Παπαδόπουλος, Παττακός και Μακαρέζος γιατί διέλυσαν με τα τανκς το Σύνταγμα, φίμωσαν τον τύπο, εξόρισαν και βασάνισαν αντιφρονούντες. Είναι η κατηγορία που βαραίνει τον Ιωαννίδη που οργάνωσε το πραξικόπημα κατά του Μακαρίου στην Κύπρο, δίνοντας το πρόσχημα στην τουρκική εισβολή. Είναι η κατηγορία για την οποία καταδικάστηκαν και εκτελέστηκαν οι έξι του 1922 επειδή εγκατέλειψαν τον Ελληνισμό στη Μικρά Ασία και οδήγησαν στην καταστροφή.

Και όμως σήμερα κάποιοι ζητούν να αποδοθεί αυτή η κατηγορία στον εκλεγμένο Πρωθυπουργό, όχι για στρατιωτική ανταρσία αλλά για ένα τραγικό σιδηροδρομικό δυστύχημα. Αυτή η σύγκριση δεν είναι απλώς εξοργιστική, είναι ιερόσυλη, είναι η απόλυτη εργαλειοποίηση του πόνου, η πιο χυδαία προσβολή απέναντι στη μνήμη και τα διδάγματα της ιστορίας μας. Αυτό δεν είναι ούτε πολιτική ούτε δικαιοσύνη. Είναι ποινικός λαϊκισμός η συνήθεια να βαφτίζουμε το τραγικό ως εγκληματικό και να μετατρέπουμε τη δικαιοσύνη σε χειροκροτητή της κοινωνικής αγανάκτησης.

Η δικαιοσύνη δεν απονέμεται με βάση το θυμικό ή τις δημοσκοπήσεις. Η απόδοση ευθυνών απαιτεί θεσμική ακρίβεια. Ο εισαγγελέας, ο δικαστής λειτουργεί για να αποδώσει το δίκαιο όχι για να εκτονώσει την οργή. Το ελληνικό ποινικό δίκαιο είναι αυστηρό, σαφές και απαιτεί στοιχεία, όχι εντυπώσεις, όχι τηλεοπτικές ριπές που δικάζουν πριν δικαστεί κανείς.

Η σύγχυση πολιτικής ευθύνης και ποινικής δίωξης είναι θεσμικά προβληματική. Το να βαφτίζεις μία τραγωδία ως προδοσία είναι ιστορικά ανήθικο.

Και ενώ συμβαίνουν αυτά, κάποιοι παριστάνουν τους υπερασπιστές της δημοκρατίας ενώ τη διασύρουν. Υψώνουν τη φωνή υπέρ των θεσμών την ώρα που επιχειρούν να τους εργαλειοποιήσουν, όχι για την πατρίδα αλλά για να μετατρέψουν την οργή σε ψήφο, την αγωνία σε πολιτικό κεφάλαιο σε καιρούς κρίσης όπου απαιτείται νηφαλιότητα και εθνική ενότητα. Κλείνονται αυτοί, λοιπόν, στο καβούκι της ιδεοληψίας και της ψηφοθηρίας. Δεν διστάζουν να χτίσουν αφήγημα πάνω στον θρήνο. Δεν αναζητούν την αλήθεια αλλά τον ένοχο. Δεν σέβονται τη μνήμη των θυμάτων παρά μόνο αν μπορεί να εργαλειοποιηθεί.

Αυτή δεν είναι δημοκρατία, είναι δημαγωγία με θεσμικό προσωπείο, είναι εσχάτη ανευθυνότητα και μάλιστα από ανθρώπους που ορκίστηκαν πίστη στο Σύνταγμα.

Η ευθύνη απέναντι στους θεσμούς δεν αποδεικνύεται με μεγάλα λόγια αλλά με σοβαρό λόγο. Σε τέτοια γεγονότα το μέτρο της ρητορικής είναι ένδειξη σεβασμού προς τους πολίτες και τις οικογένειες των θυμάτων. Τίποτα πιο προσβλητικό για μια δημοκρατική κοινωνία από το να γίνεται μια εθνική τραγωδία εργαλείο πολιτικής σκοπιμότητας. Το πιο επικίνδυνο είναι η ευκολία με την οποία εκστομίζεται η λέξη προδοσία, σα να πρόκειται για όρο πάνελ.

Στη δημοκρατία το ήθος κρίνεται όταν η χώρα δοκιμάζεται. Τότε φαίνεται ποιος υπερασπίζεται το κράτος δικαίου και ποιος αναζητά λύτρωση μέσα από τη σπίλωση των αντιπάλων του. Εμείς δεν θα επιτρέψουμε να δηλητηριαστεί ο δημόσιος διάλογος από τον ιό της θεσμικής απαξίωσης.

Κυρίες και κύριοι συνάδελφοι, όσο βαριά κι αν είναι μνήμη, όσο βαθύ κι αν είναι το τραύμα, η δημοκρατία δεν εκδικείται αλλά λογοδοτεί θεσμικά, δεν μετατρέπει την οργή σε δίωξη αλλά σε ώριμη αυτογνωσία. Χρέος μας δεν είναι να αναζητούμε ενόχους για να ικανοποιήσουμε το θυμικό, αλλά να διασφαλίσουμε ότι αυτός ο πόνος θα γεννήσει ένα κράτος πιο ασφαλές, δικαιότερο και ανθρώπινο.

Η Νέα Δημοκρατία επέδειξε αυτήν τη στάση. Δεν υπεκφεύγει, δεν συγκαλύπτει, δεν παρεμβαίνει. Στέκεται με υπευθυνότητα απέναντι στη δικαιοσύνη, αναλαμβάνει το κόστος και δεσμεύεται σε ριζική αναμόρφωση των υποδομών και της λειτουργίας του κράτους. Αυτή είναι η αποστολή μιας υπεύθυνης πολιτείας, αυτοκριτική με πράξεις, όχι κραυγές.

Ας μην ξεχνάμε ότι στη δημοκρατία η συλλογική ενοχή είναι αυθαιρεσία. Οι θεσμοί υπάρχουν για να ξεχωρίζουν το δίκαιο από το άδικο. Η αλήθεια δεν υπηρετείται με εύκολες κατηγορίες αλλά με δύσκολες αρετές, νηφαλιότητα τεκμηρίωση, εντιμότητα. Από αυτήν την τραγωδία δεν πρέπει να γεννηθεί μόνο τιμωρία. Πρέπει να γεννηθεί και η ευθύνη να αναμετρηθούμε με το παρελθόν και να χτίσουμε ένα μέλλον ασφαλές θεσμικά, τεχνοκρατικά και ανθρώπινα.

Η δικαιοσύνη για όσους χάθηκαν είναι ιερό καθήκον. Η ασφάλεια για όσους έρχονται είναι πατριωτική επιταγή. Αυτή είναι η τιμή της δημοκρατίας, αυτήν οφείλουμε να υπηρετήσουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει ο Κοινοβουλευτικός Εκπρόσωπος του Κομμουνιστικού Κόμματος Ελλάδας κ. Νίκος Καραθανασόπουλος, μετά ο κ. Δελβερούδης και μετά ο κ. Μηταράκης.

Ορίστε, κύριε συνάδελφε, έχετε τον λόγο.

**ΝΙΚΟΛΑΟΣ ΚΑΡΑΘΑΝΑΣΟΠΟΥΛΟΣ:** Ευχαριστώ, κύριε Πρόεδρε.

Το Κομμουνιστικό Κόμμα Ελλάδας καταγγέλλει το γεγονός της σύλληψης των δεκαεννέα ναυτεργατών στο λιμάνι της Πάτρας που απεργούσαν στην ακτοπλοϊκή σύνδεση Πάτρα - Ιταλία. Το εφοπλιστικό κεφάλαιο, η Κυβέρνηση, αλλά και ένα αντιδραστικό νομικό πλαίσιο το οποίο έχουν συνδιαμορφώσει όλες οι κυβερνήσεις, ποινικοποιεί τους αγώνες των εργαζομένων και των ναυτεργατών. Το αδίκημα ποιο ήταν; Ότι διεκδικούσαν τέτοιες οργανικές συνθέσεις μέσα στα πληρώματα που να στηρίζουν και να αναβαθμίζουν την ασφάλεια της ναυσιπλοΐας αλλά και την προστασία της ανθρώπινης ζωής. Αυτό είναι το αδίκημα για το οποίο διώκονται οι δεκαεννέα απεργοί ναυτεργάτες.

Το ΚΚΕ θα σταθεί στην πρώτη γραμμή της πάλης του αγώνα του Εργατικού Λαϊκού Κινήματος για τα δικαιώματα, και αυτές οι αυταρχικές μεθοδεύσεις της Κυβέρνησης δεν πρόκειται να μείνουν αναπάντητες.

Ερχόμενοι στη σημερινή συζήτηση, κατ’ αρχάς, πρέπει να αναδείξουμε την προκλητικότητα με την οποία ο κύριος Πρωθυπουργός υπερασπίστηκε όχι μόνο την Κυβέρνησή του αλλά και συνολικά το αστικό πολιτικό σύστημα, συγκαλύπτοντας τις τεράστιες ευθύνες που αυτό έχει για τα προβλήματα που καθημερινά αντιμετωπίζει ο λαός και η νεολαία.

Όπως απροκάλυπτα ανέφερε, «το κλειδί» λέει «για τη βιωσιμότητα του αστικού συστήματος είναι ο διαχωρισμός της ποινικής από την πολιτική ευθύνη». Δηλαδή, επί της ουσίας, κανένας Υπουργός να μην παραπεμφθεί ούτε να εξεταστούν και οι δικές του ευθύνες, γιατί –τάχα- η Κυβέρνηση ανέλαβε στα λόγια την πολιτική ευθύνη και ξεμπερδέψαμε.

Είπε ο κύριος Πρωθυπουργός: «Δεν μπορεί κάθε αστοχία» -αστοχία το έγκλημα στα Τέμπη- «σε οποιονδήποτε τομέα της διοίκησης να ενοχοποιεί αυτόματα και μάλιστα για κακούργημα τον πολιτικό προϊστάμενο», δίνοντας με άλλα λόγια ένα ρεσιτάλ κυνισμού γι’ αυτήν την πολύνεκρη τραγωδία.

Από την πρώτη στιγμή το ΚΚΕ μίλησε για προδιαγεγραμμένο έγκλημα με διαχρονικά χαρακτηριστικά. Μάλιστα, είχε πολύ σημαντική συμβολή το Κομμουνιστικό Κόμμα Ελλάδας τόσο στην οργάνωση της πάλης του λαού και της νεολαίας για το έγκλημα στα Τέμπη, με σύνθημα «το έγκλημα αυτό δεν θα ξεχαστεί».

Και, βεβαίως, αυτή η οργανωμένη λαϊκή παρέμβαση, αποτέλεσε και τον καθοριστικό παράγοντα για να δυσκολέψει και να φέρει σε δύσκολη θέση την ίδια την Κυβέρνηση στην προσπάθεια συγκάλυψης την οποία έκανε από την πρώτη στιγμή.

Και μέσα στη Βουλή, όμως, πρωτοστατήσαμε. Και στην εξεταστική επιτροπή αλλά και σε μία σειρά άλλων πρωτοβουλιών που πήραμε για το συγκεκριμένο ζήτημα. Στο επίκεντρο του προβληματισμού ήταν το κύριο έγκλημα, δηλαδή, το γεγονός ότι δύο τρένα επί δώδεκα λεπτά κινούνταν σε αντίθετη κατεύθυνση στην ίδια γραμμή χωρίς κανένας να μπορέσει να παρέμβει.

Γιατί φτάσαμε σε αυτό το έγκλημα; Οι λόγοι είναι συγκεκριμένοι και οι αιτίες έχουν αναδειχθεί:

Πρώτον, δεν υπήρχε κανένα σύστημα ασφάλειας που να λειτουργεί, ούτε η φωτοσήμανση ούτε καν η τηλεδιοίκηση. Γιατί όλα αυτά τα έργα και οι συμβάσεις από το 2006 καρκινοβατούσαν στη λογική των ανταγωνιστικών σχέσεων των επιχειρηματικών ομίλων που ήθελαν να πάρουν κομμάτι από την πίτα, γι’ αυτό και ποτέ δεν ολοκληρώθηκαν. Ούτε μέχρι σήμερα δεν έχουν ολοκληρωθεί.

Δεύτερον, στην υποχρηματοδότηση του σιδηροδρόμου και βέβαια στη λειψή συντήρηση της σιδηροδρομικής υποδομής στο όνομα της μείωσης του κόστους. Στην τεράστια μείωση του προσωπικού, των εργαζομένων δηλαδή στους σιδηροδρόμους, στην εντατικοποίηση της εργασίας και στη λειψή εκπαίδευση. Κι αυτό στο όνομα του κόστους. Άλλωστε το 2009 - 2010, επί κυβέρνησης ΠΑΣΟΚ, μειώθηκε κατά 50% ο αριθμός των εργαζομένων στον ΟΣΕ με τις υποχρεωτικές μετατάξεις.

Διότι κυκλοφορούσαν τρένα, με την άδεια της Ευρωπαϊκής Ένωσης, χωρίς να αντλούν καμία προδιαγραφή ασφάλειας και αυτό στην λογική του κόστους - οφέλους. Γιατί αν αντικατασταθούν από σύγχρονα τρένα -που καλύπτουν τις προδιαγραφές- αυτό έχει ένα τεράστιο κόστος που δεν μπορούν να το αντέξουν οι εταιρείες.

Διότι προχώρησαν στον διαχωρισμό του σιδηροδρόμου, στην ιδιωτικοποίηση της ΤΡΑΙΝΟΣΕ, στο πλαίσιο της πολιτικής απελευθέρωσης της Ευρωπαϊκής Ένωσης.

Γι’ αυτό μιλάμε για διαχρονικές ευθύνες των κυβερνήσεων όλο αυτό το διάστημα.

Και, βεβαίως, αυτές οι ευθύνες είναι καταγεγραμμένες και μας κάνει εντύπωση το γεγονός ότι ο κ. Σπίρτζης για όλα αυτά δεν γνώριζε τίποτα, παίζοντας και πάλι έναν σύγχρονο ρόλο Πόντιου Πιλάτου.

Δεν είναι, όμως, μόνο οι ευθύνες των κυβερνήσεων. Είναι ευθύνες και της Ευρωπαϊκής Ένωσης, που όλα αυτά γίνονταν με τη «βούλα» της Ευρωπαϊκής Ένωσης κι έχουν τη σφραγίδα και την υπογραφή της.

Και από αυτή την άποψη αποτελεί πρόκληση για το λαϊκό αίσθημα η αναφορά την οποία κάνουν τα τέσσερα κόμματα στην πρότασή τους –το θ σημείο- «της απάτης» λέει «σε βάρος των οικονομικών συμφερόντων της Ευρωπαϊκής Ένωσης». Σοβαρά; Πω, πω! Τι λέτε! Μεγάλο αδίκημα! Κακούργημα! Ποια; Η Ευρωπαϊκή Ένωση που είναι θύτης και όχι το θύμα, βεβαίως, όπως προσπαθούν όλα τα άλλα κόμματα να την παρουσιάσουν και να την εξωραΐσουν.

Βεβαίως, φτάσαμε στην έκρηξη μετά τη σύγκρουση και εδώ πέρα παραμένει ακόμη ζητούμενο το τι μετέφερε η εμπορική αμαξοστοιχία, αλλά και στην αλλοίωση του χώρου για να μην υπάρχουν πειστήρια για το τι μετέφερε.

Αυτή, λοιπόν, τη προσπάθεια συγκάλυψης που γίνεται από τη Νέα Δημοκρατία διαχρονικά -αλλά και σε αυτήν συνέβαλαν και άλλα κόμματα δεν ήταν μόνη της σε αυτό το έργο- απέκρουσε τεκμηριωμένα το ΚΚΕ με τα πορίσματά του και στην εξεταστική επιτροπή και αυτό που καταθέσαμε στην προανακριτική επιτροπή μιλώντας για κακουργηματικού χαρακτήρα πράξεις των Υπουργών Μεταφορών, ιδιαίτερα του κ. Καραμανλή και του κ. Σπίρτζη, αλλά και άλλων πολιτικών προσώπων για τα οποία πρέπει να διερευνηθούν οι ευθύνες, καθώς και για τον επικεφαλής των κυβερνήσεων. Ιδιαίτερα, δε, για τον κ. Μητσοτάκη τόνιζαν ότι πρέπει να διερευνηθούν και οι ευθύνες οι οποίες όχι για τη συγκάλυψη και την αλλοίωση του χώρου του εγκλήματος και της υπόθαλψης και της προσπάθειας συγκάλυψης της δικαιοσύνης.

Αυτή η προσπάθεια συγκάλυψης συνεχίζεται και ολοκληρώνεται και σήμερα. Παρακολουθούμε ένα νέο επεισόδιο με αυτήν τη διαβλητή και αυθαίρετη διαδικασία για τον τρόπο ψηφοφορίας, που επί της ουσίας ήταν μια προαποφασισμένη απόφαση της κυβερνητικής πλειοψηφίας με τη σύμπλευση και του ΠΑΣΟΚ, τη διευκόλυνση του ΠΑΣΟΚ, ούτως ώστε και να ελέγξει τους Βουλευτές για να μην υπάρχουν διαρροές και να προχωρήσει σε εκβιασμό Βουλευτών –αποφασίστε τι θα ψηφίσετε- αλλά και για να προχωρήσει στο ξέπλυμα του εγκλήματος, των ευθυνών και των υπευθύνων.

Ως ΚΚΕ το δηλώσαμε ρητά και κατηγορηματικά: Δεν θα νομιμοποιήσουμε μια τέτοια διαδικασία. Θα κάνουμε ό,τι περνάει από το χέρι μας, ιδιαίτερα στο μαζικό λαϊκό κίνημα, να κλιμακώσει την πάλη του για να αποκαλυφθούν οι υπεύθυνοι, να τιμωρηθούν, αλλά πάνω απ’ όλα για να μην υπάρξουν νέα Τέμπη και στον σιδηρόδρομο αλλά και σε άλλες πτυχές της ζωής.

Από αυτήν την άποψη, κύριε Πρόεδρε, το Κομμουνιστικό Κόμμα Ελλάδας, στα πλαίσια αυτά, δηλώνει ότι η μη νομιμοποίηση αυτής της διαδικασίας σημαίνει και αποχώρηση από τη διαδικασία αυτήν και από την ψηφοφορία.

(Στο σημείο αυτό η Κοινοβουλευτική Ομάδα του Κομμουνιστικού Κόμματος Ελλάδας αποχωρεί από την Αίθουσα)

**ΠΡΟΕΔΡΕΥΩΝ (Γεώργιος Λαμπρούλης):** Συνεχίζουμε και καλούμε στο Βήμα τον κ. Δελβερούδη Κομνηνό από το Δημοκρατικό, Πατριωτικό Κίνημα – ΝΙΚΗ. Μετά έχει τον λόγο ο κ. Μηταράκης, Κοινοβουλευτικός Εκπρόσωπος, στη συνέχεια η κ. Κεφαλά και μετά ο κ. Μάντζος ως Κοινοβουλευτικός Εκπρόσωπος του ΠΑΣΟΚ.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, κυρίες και κύριοι συνάδελφοι, βρισκόμαστε σήμερα εδώ για να συζητήσουμε, όχι απλώς ένα νομικό ζήτημα, αλλά για μια ανοιχτή πληγή που αιμορραγεί ακόμα στο σώμα της ελληνικής κοινωνίας. Γιατί στις 28 Φεβρουαρίου του 2023 δεν θρηνήσαμε μόνο πενήντα επτά ανθρώπινες ζωές. Θρηνήσαμε την κατάρρευση κάθε έννοιας του κράτους ευθύνης. Θρηνήσαμε την προδοσία της εμπιστοσύνης ενός ολόκληρου λαού που πίστεψε ότι το κράτος θα τον προστατεύει, τουλάχιστον, στα στοιχειώδη.

Στεκόμαστε εδώ για να πούμε, καθαρά και ξάστερα, ότι αυτή η τραγωδία δεν ήταν ατύχημα. Ήταν ένα προαναγγελθέν έγκλημα με θύτη την πολιτική εξουσία και θύματα πενήντα επτά ψυχές και εκατοντάδες τραυματίες που θυσιάστηκαν στον βωμό του κέρδους, του ρουσφετιού και της πλήρους αδιαφορίας.

Η πρόταση για προανακριτική του Συλλόγου των Συγγενών, που προσυπέγραψε η Νίκη μαζί με άλλες τρεις παρατάξεις της Αντιπολίτευσης, είναι γεγονός ότι τρόμαξε το επιτελείο του Μαξίμου.

Και αυτό δεν είναι καθόλου τυχαίο, διότι είναι η μόνη πρόταση που επιδιώκει, πραγματικά, την αποκάλυψη της αλήθειας και την απόδοση δικαιοσύνης, δεδομένου ότι περιλαμβάνει όλα τα εμπλεκόμενα πρόσωπα και για όλα τα αδικήματα.

Έσπευσαν, βέβαια, όπως αναμενόταν άλλωστε, οι αυλοκόλακες της εξουσίας να μας κατηγορήσουν εμάς ότι δήθεν φτιάξαμε μια ετερόκλητη συμμαχία. Αλήθεια. Πώς μπορούν να καταλάβουν όσοι έχουν κομματικές παρωπίδες ότι εμείς αφήσαμε στην άκρη διαφορετικές ιδεολογίες μπροστά σε ένα έγκλημα που άφησε πίσω του συντρίμμια, νεκρούς και συνειδήσεις σε μόνιμο πένθος; Εμείς ακούσαμε με σεβασμό τη φωνή των οικογενειών των θυμάτων. Εσείς, όσοι δηλαδή κρύβεστε πίσω από κομματικές πλειοψηφίες, θα κριθείτε για τη ντροπιαστική συγκάλυψη που ετοιμάζετε.

Να ξέρετε ότι ο ελληνικός λαός και βλέπει και κρίνει και το σίγουρο είναι ότι δεν αντέχει άλλες κούφιες κομματικές φιέστες. Θέλει πραγματική και δίκαιη τιμωρία. Σήμερα ο ελληνικός λαός ξέρει ποιοι έφταιξαν. Σίγουρα όχι μόνο ένας ακατάλληλος σταθμάρχης. Ούτε η κακιά η στιγμή ούτε και η ατυχία. Έφταιξαν όλοι όσοι κυβέρνησαν και κυβερνούν σαν να είναι ιδιοκτήτες αυτού του τόπου. Κύριοι, δεν είμαστε ιδιοκτήτες όταν κυβερνούμε, είμαστε υπηρέτες. Έφταιξαν όσοι πούλησαν και ξεπούλησαν τον σιδηρόδρομο για να θησαυρίσουν. Όσοι αδιαφόρησαν και έθαψαν τις προειδοποιήσεις των εργαζομένων και των υπηρεσιακών στελεχών και τα έγγραφα που φώναζαν ότι οι γραμμές είναι παγίδες θανάτου. Έφταιξαν όσοι έβλεπαν τον θάνατο να πλησιάζει και σιωπούσαν. Έφταιξε ο ίδιος ο Πρωθυπουργός και οι Υπουργοί του που είχαν πλήρη και λεπτομερή ενημέρωση για τον θανάσιμο κίνδυνο που πλανιόταν πάνω από τις ράγες και όμως δεν έκαναν τίποτα. Αυτή είναι και η μεγαλύτερη ντροπή. Να ξέρεις πως αύριο κινδυνεύει να σκοτωθεί κόσμος και να κάνεις τον ανήξερο. Να κρατάς στο συρτάρι σου την προειδοποίηση πως το επόμενο δυστύχημα είναι ζήτημα χρόνου, και να μένεις απαθής. Να σου ζητούν εξηγήσεις κι εσύ να κουνάς επιτακτικά και επικριτικά και αλαζονικά το δάχτυλό σου, ζητώντας και τα ρέστα. Αυτό δεν είναι μόνο ανικανότητα, δεν είναι απλή αμέλεια. Είναι έγκλημα και όχι μόνο απέναντι στον νόμο αλλά και απέναντι στους πολίτες που σας εμπιστεύτηκαν, απέναντι σε κάθε μάνα που αποχαιρέτησε το παιδί της και αυτό δεν γύρισε ποτέ.

Γιατί, κυρίες και κύριοι της Κυβέρνησης, μπορεί το σκάνδαλο του σιδηροδρόμου να μην ξεκίνησε με εσάς, μα επί των δικών σας ημερών κορυφώθηκε και δυστυχώς βάφτηκε με αίμα. Πείτε στον ελληνικό λαό γιατί αυτή η περίφημη σύμβαση 717 δεν ολοκληρώθηκε ποτέ, παρά τις αλλεπάλληλες παρατάσεις, και τα τρένα κινούνταν και εξακολουθούν να κινούνται ακόμα και σήμερα χωρίς τηλεδιοίκηση πλήρη, χωρίς αυτόματο σύστημα πέδησης, χωρίς φωτοσήμανση και σύγχρονο σύστημα ενδοεπικοινωνίας.

Δεν ευθύνεστε εσείς για τους κομματικούς διορισμούς ανθρώπων ακατάλληλων που βρέθηκαν να καθορίζουν τις ζωές τις δικές μας αλλά και των παιδιών μας; Δεν ευθύνεται κανένας από εσάς για την αλλοίωση του τόπου του εγκλήματος, ενέργεια με την οποία κάνατε ευθεία παρέμβαση στο έργο της δικαιοσύνης αφού δεν σας δόθηκε καμία σχετική άδεια από τις αρμόδιες εισαγγελικές και ανακριτικές αρχές; Δεν ευθύνεται κανείς για την αλλοίωση των συνομιλιών, για την εξαφάνιση και τη διαγραφή σημαντικών βίντεο, όπως επίσης και για τη μαγική επανεμφάνιση των άλλων;

Στη δημοκρατία κανείς δεν είναι ή τουλάχιστον δεν πρέπει να είναι υπεράνω της δικαιοσύνης, ούτε ο Πρωθυπουργός ούτε οι Υπουργοί ούτε καλοπληρωμένοι εργολάβοι. Και για το έγκλημα στα Τέμπη όλοι οι υπεύθυνοι πρέπει να λογοδοτήσουν, ούτε ένας παραπάνω ούτε ένας λιγότερος. Πολλοί μιλούν για πολιτική ευθύνη. Όχι, εδώ έχουμε συγκεκριμένες ποινικά κολάσιμες πράξεις, οι περισσότερες εκ των οποίων είναι σε βαθμό κακουργήματος. Και όλα αυτά δεν είναι νομικές φαντασιώσεις δικές μας είναι γεγονότα που καταγράφονται σε έγγραφα, σε καταγγελίες υπηρεσιακών παραγόντων που φιμώθηκαν ή απομακρύνθηκαν, σε συμβάσεις που ποτέ δεν εκτελέστηκαν.

Μετά την αρχική αμηχανία η Κυβέρνηση πέρασε στην αντεπίθεση, λοιδορώντας την αναφορά στο αδίκημα της εσχάτης προδοσίας για το πρόσωπο του Πρωθυπουργού, επιστρατεύοντας για άλλη μια φορά τους πάντα πρόθυμους νομικούς παντογνώστες. Μάταιος κόπος. Σε όσους νομικούς σωτήρες και να καταφύγουν, όλος ο ελληνικός λαός είδε τον Πρωθυπουργό να σπεύδει λίγες ώρες μετά την τραγωδία να βγάζει πόρισμα και να μιλάει για ανθρώπινο λάθος και πολύ αργότερα να δηλώνει παραπλανημένος, να παρεμβαίνει στη δικαιοσύνη ζητώντας άρον-άρον την αντικατάσταση της τακτικής ανακρίτριας με τρόπο που στοιχειοθετεί την κατάχρηση εξουσίας η οποία περιλαμβάνεται πλέον στον ορισμό της εσχάτης προδοσίας.

Κυρίες και κύριοι συνάδελφοι, ως πότε θα ανεχόμαστε τα εγκλήματα που θάβονται κάτω από ασυλίες και παραγραφές; Έως πότε θα δεχόμαστε το θράσος να βαπτίζεται ανάληψη πολιτικής ευθύνης; Για πόσο ακόμα θα ανεχόμαστε τον φαύλο κύκλο της ατιμωρησίας, της πελατειακής κάλυψης και της συνενοχής; Σήμερα βρισκόμαστε εδώ όχι για εκδίκηση αλλά για δικαιοσύνη. Και αυτή δεν αποδίδεται με κροκοδείλια δάκρυα αλλά με συγκεκριμένες ενέργειες και πράξεις.

Η αποδοχή του κινήματος της Νίκης της πρότασης για την προανακριτική επιτροπή των συγγενών των θυμάτων είναι πράξη σεβασμού προς τους νεκρούς και τους ζωντανούς αλλά και πράξη αυτοσεβασμού του ίδιου του Κοινοβουλίου. Όποιος αφουγκράζεται τη βούληση του λαού στην πολιτική του πράξη, αποτυπώνει και την πραγματική πολιτική του ταυτότητα με αυτόν τον τρόπο. Οι οικογένειες των θυμάτων και οι Έλληνες πολίτες μάς παρακολουθούν. Ο χρόνος δεν γυρίζει πίσω, αλλά οι αποφάσεις μας σήμερα μπορούν και πρέπει να εμποδίσουν να θρηνήσουμε ξανά ανθρώπινες ζωές τόσο φθηνά και τόσο άδικα.

Τελειώνοντας, κυρίες και κύριοι συνάδελφοι κυρίως της Νέας Δημοκρατίας, αν επιλέξετε για ακόμη μια φορά τη συγκάλυψη, τότε να ξέρετε ότι το έγκλημα δεν θα έχει τελειώσει στα Τέμπη. Θα συνεχίζεται κάθε μέρα που κάποιος θα επιβιβάζεται στα τρένα και με την ευχή του πατέρα του ή της μάνας του να φτάσει ζωντανός. Σπάστε αυτό το τείχος της ασυλίας, έτσι ώστε να λογοδοτήσουν στη δικαιοσύνη οι υπεύθυνοι, όποιοι κι αν είναι αυτοί, για όσα κι αν έκαναν ή δεν έκαναν και για όσα αλλοίωσαν ή απέκρυψαν. Εμείς στο πολιτικό κίνημα της Νίκης θα επιμείνουμε και θα συνεχίσουμε αυτόν τον αγώνα μέχρι την τελική δικαίωση, μέχρι τη νίκη της δικαιοσύνης και της αληθείας, γιατί το χρωστάμε στους γονείς που δεν κοιμούνται τα βράδια, στα αδέρφια και στους φίλους που έμειναν πίσω να σηκώνουν το βάρος μιας απώλειας που δεν θα γιατρευτεί ποτέ.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος της Νέας Δημοκρατίας, ο κ. Μηταράκης.

**ΝΟΤΗΣ ΜΗΤΑΡΑΚΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, συζητάμε σήμερα ένα τραγικό δυστύχημα, ένα δυστύχημα που κόστισε τη ζωή σε πενήντα επτά νέα παιδιά, ένα δυστύχημα που θα μας πληγώνει για πολλά ακόμα χρόνια. Η δικαστική διαλεύκανση της υπόθεσης αποτελεί κοινή απαίτηση όλων μας, ειδικά της ελληνικής κοινωνίας. Σήμερα στη Βουλή αυτό που κάνουμε είναι μια ειδική διαδικασία. Είναι μια νομική διαδικασία που αφορά την ποινική διάσταση της υπόθεσης αναφορικά με πολιτικά πρόσωπα βάσει συγκεκριμένων προτάσεων. Η διαδικασία που ακολουθούμε είναι η διαδικασία που προβλέπει το Σύνταγμα και ο Κανονισμός της Βουλής και προφανώς οι ομιλητές της Νέας Δημοκρατίας επικεντρώθηκαν σε νομικά επιχειρήματα, όπως αρμόζει σε αυτήν τη συζήτηση.

Κυρίες και κύριοι συνάδελφοι, ο συνταγματικός νομοθέτης από τις αρχές του σύγχρονου ελληνικού κράτους, από το 1864, αναγνώρισε ιδιαίτερες συνθήκες άσκησης της εκτελεστικής εξουσίας σε μια χώρα με έντονα πάθη, με τη διχόνοια να έχει χαρακτηρίσει και χαράξει βαθιές πληγές στην πολιτική μας ζωή, με την ανάγκη να είναι σαφώς υπόλογα τα πολιτικά πρόσωπα για πιθανές ποινικές ευθύνες κατά την άσκηση των καθηκόντων τους, αλλά παράλληλα να αποσυνδέει το πολιτικό μίσος από την ποινική διάσταση. Ακούσαμε σε αυτήν την Αίθουσα αυτό το πολιτικό μίσος να κυριαρχεί σε προτάσεις κομμάτων, ένα θέμα -το άρθρο 86- που γενικότερα, όπως είπε ο Πρωθυπουργός, πρέπει να αντιμετωπίσουμε στην επικείμενη συνταγματική Αναθεώρηση.

Σήμερα συζητάμε τρεις συγκεκριμένες προτάσεις. Η πρόταση της ήσσονος Αντιπολίτευσης αποτελεί όχι μόνο μια νομική ακροβασία, αλλά μια ηθική και πολιτική ακρότητα στα όρια προσπάθειας αλλοίωσης της αρχής της λαϊκής κυριαρχίας. Μου έκανε ιδιαίτερη εντύπωση που άκουσα Βουλευτές οι οποίοι στηρίζουν αυτή την πρόταση να προσπαθούν να αποποιηθούν την ευθύνη αυτής λέγοντας: «δεν είναι δικιά μας πρόταση, μας τη δώσανε. Είναι η πρόταση των συγγενών. Εμείς απλώς την υπογράψαμε». Ή ακούσαμε Βουλευτές που στηρίζουν αυτήν την πρόταση να λένε: «εντάξει, αν θέλετε, να τη δεχτείτε μερικώς. Ο καθένας να μπορεί να διαλέξει από την πρότασή μας ό,τι κρίνει κατάλληλο».

Δεν είναι η πρώτη φορά που βλέπουμε αυτόν τον ακραίο λαϊκισμό. Τον είδαμε επί της διακυβέρνησης της λαϊκιστικής Αριστεράς αγκαζέ με τη λαϊκιστική Δεξιά την περίοδο 2015 - 2019. Και πολλά κόμματα που είναι σήμερα στη Βουλή, είστε ο ΣΥΡΙΖΑ του 2015 όσο και να προσπαθείτε να το ξεχάσετε. Τότε προσπαθήσατε να εξαφανίσετε την Αντιπολίτευση από αυτόν τον τόπο στεγνά και απροκάλυπτα. Σήμερα πάλι η λαϊκιστική Αριστερά αγκαζέ με τη λαϊκιστική Δεξιά ξεπερνά κάθε προηγούμενο σε πολιτική υπερβολή και ποινική επιθετικότητα. Πρόκειται για μια προεκλογική ρητορική μίσους και θεσμικής αποσταθεροποίησης. Από τις δέκα κάλπες τότε της «Novartis», σε δεκατέσσερις κάλπες σήμερα, στο ίδιο πνεύμα τοξικότητας, σαν να μην καταλάβατε τίποτα, άνευ καμίας ουσίας.

Η πρόταση του ΠΑΣΟΚ - ΚΙΝΑΛ, σαφώς σε πολύ ήπιους τόνους, υιοθετεί επίσης πολιτικά φορτισμένη ρητορική ζητώντας τη δίωξη πρώην Υπουργών και του ΣΥΡΙΖΑ και της Νέας Δημοκρατίας, για το βαρύ αδίκημα της επικίνδυνης έκθεσης σιδηροδρομικής τροχιάς, παραποιώντας ουσιαστικά το άρθρο 291 του Ποινικού Κώδικα. Αξίζει, κυρίες και κύριοι συνάδελφοι, να διαβάσετε στο άρθρο 291 του Ποινικού Κώδικα τι ακριβώς προβλέπει ως ορισμό της αντικειμενικής υπόστασης αυτού του αδικήματος. Η πρόταση του ΠΑΣΟΚ προσπαθεί να συγκαλύψει και να υποβαθμίσει τις άμεσες και ενεργές αιτίες που οδήγησαν σε αυτό το τραγικό συμβάν, καθώς ο σταθμάρχης της Λάρισας έστειλε τη μοιραία αμαξοστοιχία στη γραμμή καθόδου. Παραλείπει η πρόταση να πει ότι το δυστύχημα θα είχε αποτραπεί αν δεν είχε παραβιαστεί ο Γενικός Κανονισμός Κυκλοφορίας, αν δεν είχε παραβιαστεί η υπ’ αριθμ. 9055036 έγγραφη εντολή της Διεύθυνσης Κυκλοφορίας του ΟΣΕ με ημερομηνία 23 Δεκεμβρίου του 2022. Αν είχε εφαρμοστεί το σύστημα, δεν θα επέτρεπε την κίνηση της επιβατικής αμαξοστοιχίας σε γραμμή καθόδου. Υπήρχε πίνακας τηλεδιοίκησης, ο οποίος, όμως, κατέστη αδρανής από σφάλμα του σταθμάρχη, γεγονός που αποδεικνύει ότι οποιοδήποτε σύστημα ασφαλείας μπορεί να αχρηστευθεί από ανθρώπινη παρέμβαση και λάθος.

Αντίθετα, η πρόταση της Νέας Δημοκρατίας εστιάζει σε μια θεσμικά σοβαρή και συγκεκριμένη νομική προσέγγιση, που οδηγεί την υπόθεση στο Δικαστικό Συμβούλιο. Την πρόταση αυτή θα στηρίξει σύσσωμη η Κοινοβουλευτική Ομάδα της Νέας Δημοκρατίας, ζητώντας τη διερεύνηση για πιθανή παράβαση καθήκοντος του άρθρου 259 του Ποινικού Κώδικα από τον πρώην Υπουργό Υποδομών και Μεταφορών.

Κυρίες και κύριοι συνάδελφοι, αρμοδιότητα της Βουλής είναι σήμερα να κρίνει αν ανιχνεύονται απλές ενδείξεις τέλεσης αδικήματος, στηριζόμενη όχι στο συναίσθημα, όχι σε πολιτικές επιδιώξεις, αλλά στα γεγονότα, στη δικογραφία, στα στοιχεία που έχουμε στη διάθεσή μας. Είναι μια δικογραφία στην οποία κάνει δύο συγκεκριμένες αναφορές για τον Κώστα Καραμανλή αναφορικά με την ενημέρωση που είχε λάβει από υπηρεσιακούς παράγοντες.

Ακούσαμε τις απαντήσεις του αρμόδιου Υπουργού. Πώς για το προσωπικό του ΟΣΕ το ένα ζήτημα που τέθηκε καταγράφει ανάγκη για διακόσιες ενενήντα προσλήψεις και ο τότε Υπουργός προχώρησε ενέργειες για την πρόσληψη τετρακοσίων δέκα επτά υπαλλήλων. Και αναφορικά με τη χρηματοδότηση το δεύτερο ζητούμενο των ενημερώσεων που έλαβε ο Υπουργός: Ενώ επί ΣΥΡΙΖΑ η ετήσια επιχορήγηση ήταν 45.000.000, αυτή αυξήθηκε από τον Κώστα Καραμανλή στα 75.000.000. Ενώ στο Πρόγραμμα Δημοσίων Επενδύσεων, επί ΣΥΡΙΖΑ, ο ΟΣΕ λάμβανε 12.000.000 ευρώ, επί Νέας Δημοκρατίας αυτό πενταπλασιάστηκε στα 60.000.000 ευρώ και επίσης εντάχθηκε το σιδηροδρομικό δίκτυο σε επενδυτικά έργα 400.000.000 ευρώ από ταμειακά προγράμματα και από το Ευρωπαϊκό Ταμείο Ανάπτυξης.

Είναι πολύ σημαντικό να τονίσουμε πρώτον, ότι σαφώς πουθενά δεν στοιχειοθετείται το στοιχείο του δόλου σε κυβερνητικές πράξεις. Το αντίθετο μάλιστα, προκύπτει η προσπάθεια του αρμόδιου Υπουργείου να λύσει χρονίζοντα ζητήματα δυνητικά με κόστος -όπως είπε η Ευρωπαϊκή Εισαγγελία- αλλά τελικά το Ελεγκτικό Συνέδριο τοποθετήθηκε. Δεύτερον, αποκλειστικά αρμόδια για θέματα ασφαλείας είναι η Ρυθμιστική Αρχή Σιδηροδρόμων. Τρίτον, ο σιδηρόδρομος ήταν πιστοποιημένος και από τη ΡΑΣ και από την Ευρωπαϊκή Αρχή Σιδηροδρόμων. Στις 6-2-2023 η Hellenic Train είχε λάβει το ενιαίο πιστοποιητικό ασφαλείας. Η ΡΑΣ τον Οκτώβριο του 2021 έδωσε στον ΟΣΕ πιστοποιητικό ασφάλειας διάρκειας μέχρι τον Οκτώβριο του 2026.

Κλείνοντας, να τονίσω ότι ο σιδηρόδρομος είναι νομικά ρυθμιζόμενη δραστηριότητα. Το τι συστήματα είναι υποχρεωτικά να υπάρχουν καθορίζονται σαφώς από τις ευρωπαϊκές Οδηγίες. Η υποχρέωση της Ελλάδος να ενεργοποιήσει το European Rail Traffic Management System, το European Train Control System, και άλλα συστήματα διοίκησης ήταν το 2030. Άρα, νομικά την ώρα του ατυχήματος ο ελληνικός σιδηρόδρομος ήταν και πιστοποιημένος και είχε όλα τα συστήματα ασφαλείας που καλώς ή κακώς η ευρωπαϊκή νομοθεσία απαιτούσε.

Κυρίες και κύριοι συνάδελφοι, ο σεβασμός στη μνήμη των θυμάτων επιβάλλει να μη γίνουν τα Τέμπη εργαλείο κομματικής αντιπαράθεσης. Επιβάλλει να σταθούμε όλοι στο ύψος των περιστάσεων. Η Νέα Δημοκρατία επέλεξε τον δρόμο της ευθύνης να οδηγήσει αυτήν την υπόθεση στο Δικαστικό Συμβούλιο δίνοντας την ευκαιρία στη δικαιοσύνη να μιλήσει. Να αναδείξουμε την αλήθεια. Να υπερασπιστούμε την τιμή του πολιτικού κόσμου.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Εσείς θα υπερασπιστείτε την τιμή του πολιτικού κόσμου;

**ΝΟΤΗΣ ΜΗΤΑΡΑΚΗΣ:** Ακριβώς εμείς, ναι!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα πέσουν τα ταβάνια να μας πλακώσουν!

**ΝΟΤΗΣ ΜΗΤΑΡΑΚΗΣ:** Δεν τα βλέπω να πέφτουν.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο Κοινοβουλευτικός Εκπρόσωπος του ΠΑΣΟΚ – Κινήματος Αλλαγής κ. Μάντζος. Θα ακολουθήσει η κ. Καραμπατζώλη, μετά η κ. Κουρουπάκη, ο κ. Μουλκιώτης.

Ορίστε, κύριε Μάντζο, έχετε τον λόγο.

**ΔΗΜΗΤΡΙΟΣ ΜΑΝΤΖΟΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, βρισκόμαστε στο τέλος μιας ολοήμερης και πολύ κρίσιμης συζήτησης. Έχουν ειπωθεί σχεδόν όλα. Ορισμένες μόνο σκέψεις σε σχέση με τα όσα κατέθεσαν από αυτό εδώ το Βήμα οι εμπλεκόμενοι, οι ερευνώμενοι, οι αναφερόμενοι, που έχουν, φυσικά, το δικαίωμα να υπερασπίσουν τον εαυτό τους και αυτό είναι θεμελιώδης δικονομική εγγύηση. Πρέπει όμως να υπάρξουν ορισμένες σκέψεις ως πρώτη απάντηση, ως πρώτο σχόλιο.

Όλα όσα είπε ο κ. Καραμανλής -τις δικές του αλήθειες, όπως τις χαρακτήρισε ο ίδιος- πρέπει να τα πει στην επιτροπή και στη συνέχεια στη δικαιοσύνη και να τα πει διά ζώσης, όχι μέσω υπομνήματος, όπως ο κ. Τριαντόπουλος. Αν θέλει τη δικαιοσύνη, όπως ο ίδιος ισχυρίζεται, έπρεπε απόψε να ζητήσει από το κόμμα του να ψηφίσει όχι απλώς μια προκατασκευασμένη πρόταση που έγραψε το κόμμα του και υπέγραψε, με το ζόρι, ένας αριθμός τριάντα και μόνο Βουλευτών του κόμματός του, πάνω στις δικές του ανάγκες προστασίας. Αν δεν έχει πράγματι τίποτε να φοβηθεί, όπως λέει, τι τον εμπόδισε να ζητήσει από τους συναδέλφους του από τη Νέα Δημοκρατία να αποδεχθούν σήμερα και τη δική μας πρόταση για διερεύνηση της ενδεχόμενης κακουργηματικής διατάραξης ασφάλειας των συγκοινωνιών;

Σας κάλεσε, κυρίες και κύριοι συνάδελφοι της Νέας Δημοκρατίας, ο κ. Καραμανλής, ο συνάδελφός σας και συνάδελφός μας Βουλευτής να στηρίξετε την πρότασή σας ακόμα και αν δεν πιστεύετε στην ενοχή του. Το ίδιο μπορείτε και οφείλετε να κάνετε, μετά την πρόσκλησή του, και για τη δική μας πρόταση. Μπορείτε και οφείλετε να στηρίξετε την πρότασή μας ακόμη κι αν δεν πιστεύετε την ενοχή του, γιατί δεν έχετε -και δεν έχει- τίποτα να φοβηθείτε από την δικαιοσύνη. Ιδού η Ρόδος, σε λίγη ώρα.

Εξάλλου δεν στέκομαι καθόλου στα πολιτικά σχόλια του κ. Σπίρτζη ως «πρώην συντρόφου» όπως αυτό-αποκλήθηκε. Έχει καταστήσει και τη γνώμη του για το ΠΑΣΟΚ και την ιστορία του «πρώην γνώμη». Στα νομικά του όμως επιχειρήματα έχουμε απαντήσει ήδη με το αίτημά μας που δίνει το δικαίωμα να ενεργοποιηθεί η παράγραφος 5 του άρθρου 86 του Συντάγματος και να ειπωθούν όλα πέρα και πάνω από την παραγραφή.

Θα ήθελα όμως στα λίγα λεπτά που έχω στη διάθεσή μου στη λήξη αυτής της συνεδρίασης να ασχοληθώ και να σχολιάσω, να σχολιάσουμε, τη θλιβερή εμφάνιση του Πρωθυπουργού ο οποίος δεν είπε ούτε λέξη από αυτό εδώ το Βήμα, σε αυτή την τόσο κρίσιμη ιστορικών διαστάσεων συνεδρίαση, για την εξεταστική επιτροπή διάχυσης των ευθυνών που προηγήθηκε, για την αθώωση εν χορώ του κ. Καραμανλή τον Νοέμβριο του 2023, για μια δικογραφία που είχε έρθει από την ευρωπαϊκή εισαγγελία, για τη fast track προανακριτική επιτροπή του κ. Τριαντόπουλου, υπόδειγμα καταστρατήγησης του Συντάγματος. Το μόνο σχόλιο που είχε να πει ο Πρωθυπουργός γι’ αυτήν ακριβώς την καταστρατήγηση του Συντάγματος είναι πόσο γενναίος δήθεν ήταν ο κ. Τριαντόπουλος.

Ο κύριος Πρωθυπουργός πανηγύριζε από αυτό εδώ το Βήμα σχεδόν προκλητικά με δεδομένο ότι μιλάμε για ένα εγκληματικό δυστύχημα πενήντα επτά νεκρών. Δεν χωρεί κανένας πανηγυρισμός σε μια τέτοια υπόθεση. Οπαδικά σχεδόν για το κόμμα του, τη Νέα Δημοκρατία, πανηγύριζε ότι δήθεν το μπάζωμα αποτελεί παρελθόν την ώρα που η υπόθεση της αλλοίωσης του τόπου του εγκληματικού δυστυχήματος βρίσκεται στη δικαιοσύνη. Ο κ. Τριαντόπουλος είναι στην ίδια δικαστική διερεύνηση μετά από αίτημα του ΠΑΣΟΚ - Κινήματος Αλλαγής την ώρα που ο ίδιος ο στενός πυρήνας του Μεγάρου Μαξίμου εμπλέκεται στην ίδια αυτή υπόθεση για την υλοποίηση και τη χρηματοδότηση της επιχείρησης αλλοίωσης του τόπου του εγκλήματος, όπως αποδείχθηκε από email το οποίο δημοσιεύθηκε και πιστοποιήθηκε η γνησιότητά του. Δεν είπε λέξη ο κ. Μητσοτάκης για το ρουσφέτι για τον σταθμάρχη αλλά και για τα «γαλάζια παιδιά» των οργανισμών και των εταιρειών που διαχειρίστηκαν και διαχειρίζονται τον σιδηρόδρομο στην πατρίδα μας. Δεν είπε μία λέξη για το δόγμα των δήθεν ανεύθυνων Υπουργών που ενώ είχαν ανακοινώσει, όπως ο κ. Καραμανλής, ότι το επόμενο πρωί θα έκοβαν κορδέλες για την τηλεδιοίκηση στη Θεσσαλονίκη, τελικά, αφού έγινε το δυστύχημα έλεγαν πως ήταν ανεύθυνοι, είχαν μόνο διοικητική εποπτεία και καμία ευθύνη. Η αλήθεια είναι ότι πάντοτε η ευθύνη για τις δομές ασφάλειας στον σιδηρόδρομο ανήκε και ανήκει και τότε και τώρα και πριν και μετά το εγκληματικό δυστύχημα στο Υπουργείο Υποδομών και Μεταφορών.

Ο ίδιος ο κ. Καραμανλής άλλωστε σήμερα μας είπε ότι «έκανε τα πάντα για την 717». Μα πώς τα έκανε αυτά τα πάντα αν ήταν τελικά ανεύθυνος και δεν είχε καμία ευθύνη για τα συστήματα τηλεδιοίκησης και σηματοδότησης; Πώς έλεγε στην Αντιπολίτευση να ντρέπεται όταν ήγειρε ενστάσεις για την ασφάλεια των σιδηροδρόμων και πως εγγυόταν τελικά την ασφάλεια των σιδηροδρόμων, αν ήταν όντως ανεύθυνος όπως λέει σήμερα; Και σήμερα μίλησε για τη Ρυθμιστική Αρχή Σιδηροδρόμων και για τον ERA. Ναι, αλλά οι πιστοποιήσεις αφορούν στον κανονισμό ασφάλειας και όχι στα μέτρα και στις εφαρμογές και τις δομές ασφαλείας που έπρεπε να λειτουργούν κατ’ εφαρμογή αυτού του κανονισμού που ήταν πιστοποιημένος. Μιλάει σήμερα ξανά για τη Ρυθμιστική Αρχή Σιδηροδρόμων όταν το 2021 η Ρυθμιστική Αρχή Σιδηροδρόμων –που, ναι, ελέγχει την ασφάλεια στους σιδηροδρόμους αλλά δεν μπορεί να την εγγυηθεί- έχει στείλει έγγραφο στον ίδιο και στο γραφείο του που μιλάει για τους κινδύνους στη σιδηροδρομική γραμμή. Είναι η Κυβέρνηση αυτή που πρέπει να εγγυηθεί την ασφάλεια. Αλλά για τη Νέα Δημοκρατία και τους συναδέλφους που υπέγραψαν την πρόταση, όχι, ο εκάστοτε Υπουργός δεν έχει ποτέ ευθύνη για τους σιδηροδρόμους. Αυτό μας λέει η έωλη και προκατασκευασμένη πρόταση της Νέας Δημοκρατίας. Ένα κείμενο το οποίο επαναλαμβάνει ότι ο κ. Καραμανλής δεν είχε καμία αρμοδιότητα για την ασφάλεια του σιδηροδρόμου την ώρα που όλοι οι διάδοχοί του, ο κ. Σταϊκούρας, ο κ. Κυρανάκης σήμερα, όλοι διαφημίζουν ως δικές τους -δική τους ευθύνη και δική τους πολιτική πρωτοβουλία- τις εφαρμογές ασφάλειας τις οποίες αν είχε υλοποιήσει ο κ. Καραμανλής θα ζούσαν οι πενήντα επτά συμπολίτες μας.

Είναι μια Κυβέρνηση που λέει ότι παρέλαβε το τίποτα, λέει και ομολογεί ότι δεν έκανε τίποτα, λέει σήμερα ότι θα κάνει τα πάντα και δεν κάνει πάλι τίποτα. Μια Κυβέρνηση του «απολύτως τίποτα» για τον ελληνικό σιδηρόδρομο. Απέναντι σ’ αυτό το θέαμα εμείς στεκόμαστε με μόνο εφόδιο την εντολή των πολιτών να φέρουμε την υπόθεση στο φως για όλα και όλους χωρίς διαδικαστικά αδιέξοδα, μένοντας στην ουσία.

Άκουσα τον Πρόεδρο του ΣΥΡΙΖΑ να ζητά απαντήσεις κοιτώντας μας. Δεν θα έκανα νέα αναφορά. Νόμιζα ότι αυτό εξαντλήθηκε στην επί της διαδικασίας συζήτηση. Εμείς, αγαπητοί συνάδελφοι, του ΣΥΡΙΖΑ τις απαντήσεις μας τις δίνουμε μέσα από την πρότασή μας. Ο κ. Φάμελλος δεν ήταν Πρόεδρος του ΣΥΡΙΖΑ τον Νοέμβριο του 2023. Ήταν ο κ. Κασσελάκης τότε Πρόεδρος του ΣΥΡΙΖΑ. Μπορεί να ρωτήσει τον κ. Κασσελάκη ποια ήταν η θέση του κόμματός σας τότε επί της διαδικασίας και τι ψήφισε μάλιστα και στις κάλπες. Ελπίζω την απάντηση που θα του δώσει ο κ. Κασσελάκης να μην την πάρει πίσω όπως έκανε με τις υπογραφές των Βουλευτών του. Και τώρα προκλήθηκε αυτός ο εγκλωβισμός σας που εγείρει και τη διαδικαστική σας ένσταση.

Αφήστε, λοιπόν, τη διαδικασία κι ας πάμε τώρα έστω και στο τέλος στην ουσία όλοι μας. Εμείς προτείναμε και ζητούμε από αυτήν εδώ τη Βουλή να διερευνήσει μια απολύτως τεκμηριωμένη, δεμένη πάνω στη δικογραφία κατηγορία για κακουργηματική διατάραξη της ασφάλειας του σιδηροδρόμου διότι αποδεικνύεται ότι η πολιτική ηγεσία του Υπουργείου προτίμησε επί σειρά ετών να μην πάρει κανένα μέτρο, για να μην έχει πολιτικό κόστος αποδεχόμενη πλήρως το κόστος κινδύνου σε ανθρώπινες ζωές. Μια αποκρουστική στάθμιση.

Παραλείφθηκαν όλες οι δικλίδες ασφαλείας, όλες οι πρόνοιες που έπρεπε να έχουν ληφθεί δεν ήταν εκεί, οι πρόνοιες που θα αντιστάθμιζαν το ανθρώπινο λάθος. Με αποτέλεσμα κάθε λάθος, να οδηγεί κατά πολύ μεγάλη πιθανότητα σε δυστύχημα αργά η γρήγορα. Και όσοι παρέλειψαν αυτές τις πρόνοιες το γνώριζαν αυτό. Το γνώριζαν αυτό το ενδεχόμενο του κινδύνου και το αποδέχτηκαν παρά τις προειδοποιήσεις, παρά τα δημόσια έγγραφα παρά τις εκθέσεις παρά τα ατυχήματα που είχαν προηγηθεί. Διότι όπως όλοι έχουν αποδεχθεί, αν υπήρχαν οι εφαρμογές ασφαλείας, η τηλεδιοίκηση, η σηματοδότηση, το GSMR, αν είχε μειωθεί η ταχύτητα στο επίμαχο τμήμα, αν είχε επιβληθεί εθνικός κανόνας εξαίρεσης, όπως προβλέπει ο νόμος, αν είχαν γίνει όλα αυτά, οι πενήντα επτά των Τεμπών σήμερα θα ζούσαν μαζί με τους αγαπημένους τους.

Αγαπητές και αγαπητοί συνάδελφοι, κύριε Πρόεδρε, ολοκληρώνω. Απόψε είναι η πιο μεγάλη ώρα για τη διερεύνηση της τραγωδίας των Τεμπών στο κοινοβουλευτικό και όχι μόνο σκέλος της. Η Βουλή οφείλει να εξασφαλίσει απόψε, σε λίγη ώρα, ότι η δικαιοσύνη θα κάνει το έργο της απερίσπαστη χωρίς περιορισμούς. Απευθυνόμαστε για μία τελευταία φορά στη συνείδηση των Ελλήνων Βουλευτών και ιδίως στους Βουλευτές της Πλειοψηφίας. Οφείλουμε, κυρίες και κύριοι συνάδελφοι, να κάνουμε όσα μας αναλογούν, όσα ακριβώς η εντολή του λαού, ο όρκος μας και η ιστορία μάς επιτάσσουν. Να αρθούμε πάνω από κομματικές ιδιότητες και κομματικές πειθαρχίες. Να συμβάλουμε κάθε μία και καθένας από εμάς για να έρθει επιτέλους η αλήθεια, το φως, η δικαιοσύνη.

Σας ευχαριστώ πολύ.

**ΠΡΟΕΔΡΕΥΩΝ (Γεώργιος Λαμπρούλης):** Τον λόγο έχει τώρα ο κ. Γιαννούλης για μια παρέμβαση.

**ΧΡΗΣΤΟΣ ΓΙΑΝΝΟΥΛΗΣ:** Κύριε Πρόεδρε, κυρίες και κύριοι συνάδελφοι, φεύγουμε απόψε το βράδυ από την Αίθουσα του Κοινοβουλίου με έναν κόμπο στο στομάχι γιατί από το πρωί ξεκίνησε μία προσπάθεια -έστω μέσα σε ένα στρεβλό πολιτικής πρακτικής Φλωρίδη πολιτικό περιβάλλον- να διορθώσουμε διαδικαστικά κάποια πράγματα που ίσως θα βοηθούσαν, αγαπητέ κ. Μάντζο. Δεν θα ανοίξουμε τη διαδικαστική διαφωνία γιατί σίγουρα δεν είναι το μείζον. Αποδεικνύεται όμως από τη διαδικασία, από τον τρόπο που τοποθετήθηκαν, είτε οι υπό διερεύνηση ομιλητές είτε οι συνάδελφοι με τα στοιχεία που κατέθεσαν στη δημόσια συζήτηση, ότι θα ήταν πολύ χρήσιμο αν αυτή η διαδικασία που θα ακολουθήσει σε λίγο θα αφορούσε την πρόταση του ΣΥΡΙΖΑ - Προοδευτική Συμμαχία και άλλων κομματικών σχηματισμών, θα αφορούσε το πρόσωπο, τον πολιτικό και τα αδικήματα.

(Στο σημείο αυτό την Προεδρική Έδρα καταλαμβάνει ο Η΄ Αντιπρόεδρος της Βουλής κ. **ΒΑΣΙΛΕΙΟΣ ΒΙΛΙΑΡΔΟΣ**)

Εν πάση περιπτώσει, ρητορικά το θέτω. Ο χρόνος εκπνέει. Έχει τελειώσει. Φαντάζομαι η απάντηση του Προεδρείου είναι ότι δεν υπάρχει η δυνατότητα να αναφερθεί ως θέμα.

Εκείνο, όμως, που επαναφέρεται συνέχεια στο προσκήνιο και δημιουργεί τον κόμπο στο στομάχι είναι η αμετανόητη κυβερνητική πλειοψηφία, η οποία επιμένει σε ένα αφήγημα που δεν μπορεί να σταθεί ούτε λίγα μέτρα έξω από αυτήν την Αίθουσα. Μπορεί να σταθεί σε δημοσκοπήσεις. Μπορεί να είναι αυτή η ηδονή σας στην πολιτική, να βλέπετε δημοσκοπικά ευρήματα κατά μισή ή μία μονάδα να ανεβαίνουν. Δεν είναι η ζωή αυτό, δεν είναι η κοινωνία αυτό, δεν είναι η καθημερινότητα αυτό.

Εμείς από την πρώτη στιγμή καταθέσαμε δημόσια, αταλάντευτα με συνέπεια μία πρόταση, που με τεχνική νομοτεχνική πολιτική συνέπεια χαράσσει μία ευθεία γραμμή. Γιατί λέμε το «έγκλημα» των Τεμπών; Κανένας μας δεν ισχυρίστηκε ότι ξύπνησε το πρωί κάποιος Πρωθυπουργός, καλώς ή κακώς, και αποφάσισε να δολοφονήσει πενήντα επτά ανθρώπους. Λέμε όμως ότι αυτή η ευθεία γραμμή της αδράνειας, της αναποτελεσματικότητας, της έγκαιρης γνώσης και της αδιαφορίας καταλήγει στον Πρωθυπουργό. Με λίγα λόγια είναι έγκλημα, γιατί ήξεραν πολλοί και ήξεραν πολλοί που μπορούσαν να δράσουν και ήξεραν πολλοί που μπορούσαν να αποτρέψουν έστω με μέτρα ταχείας αντιμετώπισης ή χρονικού ορίζοντα το έγκλημα των Τεμπών και δεν το έκαναν. Και όχι δεν το έκαναν μόνο αλλά βρήκαν τη διαδικασία της συγκάλυψης να αλλάξουν την ατζέντα της δημόσιας συζήτησης, να ζήσουμε τραγέλαφους με πορίσματα τα οποία από ευαγγέλια γίνονταν κουρελόχαρτα και να προσβάλλεται με βάναυσο τρόπο και η αξιοπιστία του πολιτικού κόσμου και το Κοινοβούλιο και να πλήττεται η δημοκρατία αλλά και η δικαιοσύνη. Σκεφτείτε το ως γονείς, ως πολίτες. Θα θέλατε να πάρετε το παιδί σας σε σακούλα και να μην υπάρχει μια συντεταγμένη πολιτεία που θα αποδώσει δικαιοσύνη με διαφάνεια, εντιμότητα και γενναιότητα; Και θα παίζουμε παιχνίδια εσχάτης υποκριτικής και αισθητικά ατελούς αποτελεσματικότητας;

Όταν υπήρχαν ευνοϊκές συνθήκες επικοινωνιακές -και δεν έχω κάτι προσωπικό- δεν έκλεινε το μικρόφωνο του Υπουργού Δικαιοσύνης. Ήταν μονίμως στο κόκκινο, ήταν συνέχεια αναμμένο. Παρενέβαινε, σχολίαζε, ειρωνευόταν, παρενέβαινε όποτε ήθελε και όσο ήθελε, έλεγε ό,τι ήθελε, έβριζε όποιον ήθελε. Σήμερα, ένοχη σιωπή. Γιατί τώρα φτάνουμε στο τέλος ή στην αρχή, όπως θέλετε ερμηνεύστε το. Ό,τι και να κάνετε, όσες αλήθειες και να μπαζώσετε, όσους μύθους και να εφεύρετε, όσες ύβρεις και να εκτοξεύσετε, όση χολή και αν βγάλετε κατά της Αντιπολίτευσης, ναι, αυτό που τώρα σας είναι ένα εύκολο επιχείρημα, επικοινωνιακά χρήσιμο περί φυσικής δικαιοσύνης, δικαστών και απόδοσης δικαιοσύνης, θα το βρείτε μπροστά σας όχι απλά ως υπό διερεύνηση αλλά φοβάμαι ότι θα το βρείτε ως ένοχοι.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ ολοκληρώστε.

**ΧΡΗΣΤΟΣ ΓΙΑΝΝΟΥΛΗΣ:** Το «ένοχοι» είναι το μεγάλο συμπέρασμα που απεύχομαι να μην είναι το συμπέρασμα της δικαιοσύνης, αλλά ο τρόπος που πολιτεύεστε οδηγεί τη σκέψη μας ότι εκεί θα καταλήξουμε. Και η ενοχή έχει σχέση με την αλαζονεία σας. Δεν έχει σχέση μόνο με τα νομικά χαρακτηριστικά αυτού του εγκλήματος. Έχει σχέση με αυτό που είπα και νωρίτερα, πως είστε αδιόρθωτα αλαζόνες για να σας αξίζει αυτός ο τόπος, η μοίρα και το μέλλον του στα χέρια σας.

Κύριε Πρόεδρε, αποχωρούμε από τη διαδικασία, απέχουμε από την ψηφοφορία. Το διατυπώσαμε το πρωί, το διατύπωσε και ο Πρόεδρος του ΣΥΡΙΖΑ - Προοδευτική Συμμαχία, κ. Φάμελλος και ειλικρινά στην Κυβέρνηση της Νέας Δημοκρατίας εύχομαι ο Θεός βοηθός.

Σας ευχαριστώ πολύ.

(Στο σημείο αυτό η Κοινοβουλευτική Ομάδα του ΣΥΡΙΖΑ - Προοδευτική Συμμαχία αποχωρεί από την Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Γιαννούλη.

Καλείται στο Βήμα η κ. Κωνσταντίνα Καραμπατσώλη, Βουλευτής της Νέας Δημοκρατίας.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Κύριοι Υπουργοί, κυρίες και κύριοι συνάδελφοι, η σημερινή συνεδρίαση δεν είναι μια ακόμη κοινοβουλευτική διαδικασία. Είναι μια στιγμή ευθύνης. Όπως όλοι γνωρίζετε η θέση του Βουλευτή είναι μία θέση ευθύνης. Καλούμαστε συχνά με την ψήφο μας να λάβουμε δύσκολες αποφάσεις για κρίσιμα ζητήματα.

Σήμερα, λοιπόν, είναι μια ακόμα δύσκολη στιγμή καθώς καλούμαστε με αίσθημα ευθύνης απέναντι στην αλήθεια, ευθύνης απέναντι στις οικογένειες των θυμάτων, ευθύνης απέναντι σε μια κοινωνία που δεν ζητά εκδίκηση αλλά δικαιοσύνη, μια κοινωνία που δεν θέλει άλλα μεγάλα λόγια αλλά ξεκάθαρες απαντήσεις. Και εμείς σήμερα έχουμε καθήκον να δώσουμε αυτήν την απάντηση.

Η Νέα Δημοκρατία έχει έμπρακτα αποδείξει, στην περίπτωση του κ. Τριαντόπουλου, ότι είναι η παράταξη που πρώτα εκείνη επιθυμεί την εύρεση της αλήθειας μέσα από την πλήρη διερεύνηση των γεγονότων. Πάγια θέση μας είναι να μη σταθούμε εμπόδιο στη δικαιοσύνη, να την συνεπικουρήσουμε, να συνταχθούμε με την ελληνική κοινωνία την οποία και υπηρετούμε. Άλλωστε, πρώτη φορά βλέπουμε στη χώρα μας κυβέρνηση να επιθυμεί η ίδια να εξεταστούν τυχόν ευθύνες στελεχών της. Και αν αυτό για εσάς δεν σημαίνει πολλά, σίγουρα σημαίνει πολλά για τον Έλληνα πολίτη.

Κυρίες και κύριοι, δεν είναι εύκολο να μιλά κανείς για τα Τέμπη. Δεν είναι εύκολο να αρθρώνει λέξεις για έναν πόνο που ακόμη αιμορραγεί. Και εγώ ως γυναίκα, ως μητέρα αλλά και ως πολιτικός νιώθω βαθιά την ανάγκη να σταθώ πρώτα απ’ όλα με σεβασμό όχι μόνο απέναντι σε αυτούς που χάθηκαν αλλά και απέναντι σε όσους έμειναν πίσω και κάθε μέρα παλεύουν, καθημερινά παλεύουν με το αναπάντητο γιατί.

Κυρίες και κύριοι, η Νέα Δημοκρατία δεν κρύφτηκε και δεν θα κρυφτεί. Από την πρώτη στιγμή στάθηκε στο πλευρό της ανάγκης για διαλεύκανση. Όχι με κραυγές, όχι με εντυπωσιασμούς αλλά με πράξεις. Και πράξη είναι αυτό που φέρνουμε σήμερα τη στήριξη της πρότασης για τη σύσταση προανακριτικής επιτροπής, ώστε ο Κώστας Καραμανλής, ο τότε Υπουργός Υποδομών και Μεταφορών να κριθεί από τη δικαιοσύνη. Όχι από εμάς, όχι από τηλεοπτικά πάνελ, όχι από τη φημολογία αλλά από τους φυσικούς δικαστές όπως προβλέπει το Σύνταγμα. Και ας είμαστε ξεκάθαροι, αυτή η κίνηση δεν σημαίνει ενοχή. Σημαίνει εμπιστοσύνη. Εμπιστοσύνη στους θεσμούς, εμπιστοσύνη στη δικαιοσύνη, εμπιστοσύνη στην ανάγκη να μη μείνει τίποτα αδιευκρίνιστο. Το ίδιο κάναμε και στην περίπτωση Τριαντόπουλου. Γιατί εμείς δεν αφήνουμε σκιές, δεν φοβόμαστε τη διαφάνεια.

Ακούσαμε πάρα πολλά το τελευταίο διάστημα. Πάρα πολλά. Από θεωρίες για χαμένα βαγόνια, για ξυλόλια, μέχρι και συνωμοσίες για στρατιωτικό υλικό. Δυστυχώς, υπήρξαν πολιτικές δυνάμεις που θεώρησαν ότι μπορούν να χτίσουν πολιτική επιβίωση πάνω στον ανθρώπινο πόνο. Και σήμερα που όλα αυτά έχουν καταρρεύσει, μέσα από επίσημες δικογραφίες και πορίσματα, εξακολουθούν να μη ζητούν συγγνώμη. Συνεχίζουν.

Η πρόταση της Νέας Δημοκρατίας είναι συγκεκριμένη. Δεν βασίζεται σε φήμες, αλλά σε στοιχεία. Βασίζεται στα στοιχεία που διαβιβάστηκαν στη Βουλή από τον εισαγγελέα, ήτοι την απολογία και τα υπομνήματα των δύο διευθυντών του Υπουργείου, οι οποίοι μιλούν για θέματα χρηματοδότησης και στελέχωσης του ΟΣΕ.

Ειδικότερα, ζητούμε να διερευνηθεί ενδεχόμενη παράλειψη του κ. Καραμανλή να καθορίσει επαρκές πλαίσιο χρηματοδότησης για τον τομέα των σιδηροδρόμων και τη στελέχωση του ΟΣΕ με επαρκές προσωπικό. Αυτό και μόνο. Όχι υποθέσεις αλλά ούτε και μεταφυσική. Αντίθετα, η πρόταση του ΠΑΣΟΚ φθάνει στο άλλο άκρο. Κατηγορεί τον πρώην Υπουργό για παρακώλυση συγκοινωνιών, ωσάν να αποδέχτηκε τη δυνατότητα δυστυχήματος και εκείνος να αδιαφόρησε. Όμως, δεν υπάρχουν τέτοια στοιχεία.

Επιπλέον, υπήρξαν δύο πιστοποιητικά ασφάλειας, ένα από τη Ρυθμιστική Αρχή Σιδηροδρόμων με ισχύ μέχρι το 2026 κι ένα δεύτερο από τον Ευρωπαϊκό Οργανισμό Σιδηροδρόμων, εκδοθέν μόλις είκοσι δύο μέρες πριν το τραγικό συμβάν. Ποιο είναι δηλαδή το μήνυμα κατ’ εσάς; Ότι πρέπει να αγνοούμε τις θεσμικές αρχές; Ότι φταίει ο Υπουργός επειδή οι αρμόδιοι επιβεβαίωναν πως όλα είναι εντάξει;

Κι ας μην μπερδεύουμε, κυρίες και κύριοι, την ποινική με την πολιτική ευθύνη. Άλλο το ένα, άλλο το άλλο. Η ποινική ευθύνη είναι προσωπική και η Βουλή δεν είναι χώρος για συμψηφισμούς ή για πολιτικές δίκες. Είναι χώρος ευθύνης και λογικής.

Ακόμη χειρότερη, όμως, είναι η πρόταση των κομμάτων των άκρων. Προτείνουν παραπομπή του Πρωθυπουργού για εσχάτη προδοσία. Τι να πει κανείς, πώς να το σχολιάσει χωρίς να προσβάλλει το ίδιο το Κοινοβούλιο. Όταν χάνεται η σοβαρότητα, κυρίες και κύριοι, χάνεται και η εμπιστοσύνη των πολιτών, της κοινωνίας. Το επιχείρημα είναι νομικά διάτρητο, συνταγματικά έωλο και πολιτικά αυτοαναιρούμενο. Η πρόταση αποτελεί μια νομικά αβάσιμη και θεσμικά επικίνδυνη ενέργεια.

Η εσχάτη προδοσία, σύμφωνα με τον Ποινικό Κώδικα, αφορά ενέργειες κατάλυσης του πολιτεύματος ή του Συντάγματος. Τίποτα, όμως, απ’ όλα αυτά δεν στοιχειοθετείται στις πράξεις του κ. Κυριάκου Μητσοτάκη. Η πρόταση παραβιάζει ξεκάθαρα το άρθρο 86 του Συντάγματος το οποίο προβλέπει παραπομπή μόνο όταν υπάρχουν συγκεκριμένα στοιχεία, σαφής αιτιολόγηση και τεκμηριωμένη σύνδεση του περιστατικού με το πρόσωπο. Τίποτα απ’ όλα αυτά δεν υπάρχει.

Η αναφορά δε στον μισό Ποινικό Κώδικα αποκαλύπτει την πρόθεση να μετατραπεί μια πολιτική διαφωνία σε ποινική κατηγορία, κάτι που το Σύνταγμα μας ρητά αποκλείει. Θυμίζουμε ότι ακόμη και στην τραγωδία στο Μάτι όπου υπήρξαν καταδίκες στελεχών δεν υπήρξε ποτέ πρόταση παραπομπής του τότε Πρωθυπουργού.

Η σημερινή πρόταση δεν έχει νομική βάση, δεν έχει ηθικό έρεισμα και δεν έχει πολιτική σοβαρότητα. Είναι μια προσπάθεια επικοινωνιακής εργαλειοποίησης του πόνου, με στόχο μικροκομματικά οφέλη. Κι αυτό, δυστυχώς, δεν τιμά κανέναν.

Όταν μάλιστα νομικοί με βαρύγδουπους τίτλους καταφεύγουν σε προτάσεις χωρίς στοιχειώδη νομική τεκμηρίωση, τότε δεν τίθεται μόνο ζήτημα πολιτικής σκοπιμότητας αλλά κυρίως σοβαρό ερώτημα για το πώς αντιλαμβάνονται το Σύνταγμα το οποίο ορκίστηκαν να υπηρετούν. Εκτός αν κι εκείνοι λειτουργούν αλά καρτ.

Δεν είμαστε, όμως, όλοι ίδιοι και σήμερα έχουμε την ευκαιρία να το αποδείξουμε. Ποιο άλλο κόμμα θα υπέγραφε αντίστοιχες προτάσεις για τα στελέχη του; Θυμάστε άραγε τι ψηφίσατε όταν κληθήκατε να αναλάβετε ευθύνη για τις περιπτώσεις Παππά και Παπαγγελόπουλου; Εμείς, όμως, και ο ελληνικός λαός θυμόμαστε.

Αλήθεια, πόσο τραγικό είναι να ζούμε σήμερα αυτές τις καταστάσεις, να βγαίνουν πολιτικές δυνάμεις και να φωνάζουν «προδότης» επειδή δεν συμφωνούν, επειδή δεν τους βγήκε το αφήγημα, επειδή δεν κατάφεραν να κερδίσουν την εμπιστοσύνη του λαού με ιδέες και προτάσεις. Αυτό δεν είναι πολιτική. Είναι θεατρινισμός. Είναι μια δηλητηριώδης συνταγή που έχει λίγη συνωμοσία, μπόλικο μίσος και μόνιμο το αίσθημα ότι κάποιος τους χρωστάει.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε ολοκληρώστε.

**ΚΩΝΣΤΑΝΤΙΝΑ ΚΑΡΑΜΠΑΤΣΩΛΗ:** Και μια αναφορά στον Πασκάλ Μπρυκνέρ που λέει με απλά λόγια: «Η Αριστερά πολλές φορές δεν υπερασπίζεται το μέλλον αλλά εμπορεύεται το παρελθόν. Ζει μέσα από τη μεταμέλεια όχι για να κάνει αυτοκριτική αλλά για να καταδικάζει τους άλλους».

Κυρίες και κύριοι, καλώ τους συναδέλφους μου να υπερψηφίσουν την πρόταση της Νέας Δημοκρατίας. Γιατί αυτή η πρόταση δεν προσβάλλει κανέναν, δεν πατά πάνω στον πόνο, δεν υπεκφεύγει. Είναι ξεκάθαρη, είναι θεσμική, είναι έντιμη. Η κοινωνία απαιτεί φως. Εμείς οφείλουμε να διασφαλίσουμε. Όχι με εντυπωσιασμούς αλλά με σεβασμό, με σιωπή όπου χρειάζεται και με φωνές όπου απαιτείται. Για τα παιδιά που χάθηκαν. Για τους γονείς που θρηνούν. Για τις μητέρες που δεν ξαναείδαν τα παιδιά τους να επιστρέφουν στο σπίτι τους. Για τη δημοκρατία που δεν ανέχεται ούτε σκιές ούτε εκφοβισμό ούτε φθηνό λαϊκισμό. Αυτό είναι το χρέος μας κι αυτό θα πράξουμε.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε την κ. Καραμπατσώλη.

Καλείται στο Βήμα η κ. Ασπασία Κουρουπάκη, Κοινοβουλευτική Εκπρόσωπος της Νίκης.

**ΑΣΠΑΣΙΑ ΚΟΥΡΟΥΠΑΚΗ:** Ευχαριστώ, κύριε Πρόεδρε.

«Μαμά, κοιμήσου. Θ’ αργήσω». Κυρίες και κύριοι Βουλευτές, πρόκειται για ένα μήνυμα τρυφερότητας και στοργής από ένα παλικάρι προς τη μητέρα του για να μην ανησυχεί, ενώ εκείνος είχε ήδη επιβιβαστεί στο τελευταίο ταξίδι της ζωής του. Είναι ένα μήνυμα που στα χέρια της Κυβέρνησης μετουσιώθηκε σε «Κοιμηθείτε. Η δικαιοσύνη θ’ αργήσει». Και αργεί πολύ η δικαιοσύνη λόγω των προσκομμάτων που αντιμετωπίζει να επιτελέσει το έργο της.

Όμως, οι πενήντα επτά ψυχές και οι οικογένειές τους, που τις εκτέλεσε η κρατική αδιαφορία, περιμένουν τη δικαίωση, δηλαδή το αυτονόητο. Στην Ελλάδα, όμως, το αυτονόητο έχει καταντήσει ζητούμενο και το ζητούμενο με το μπάζωμα μετατρέπεται σε αγνοούμενο και καθυστερεί με κάθε τρόπο ώστε να περάσει στη λήθη.

Μα, η ίδια η Κυβέρνηση δεν ήταν που διεκήρυσσε πως «καθαρός ουρανός αστραπές δεν φοβάται»; Ο κ. Τριαντόπουλος που οδηγήθηκε σε παραίτηση ανήκε στην ίδια Κυβέρνηση. Και παραιτείται ο Υφυπουργός χωρίς να υπάρχει καμία επίπτωση για τον Πρωθυπουργό που ανέλαβε σε τηλεοπτική του συνέντευξη την πολιτική ευθύνη; Κι αφού οι διαδικασίες είναι κρυστάλλινες, γιατί κάποιοι εκφοβίζουν με απειλές για τη ζωή των μελών της οικογένειας της κ. Καρυστιανού; Μήπως δεν είναι τελικά τόσο καθαρός ο ουρανός;

Στις 28 Φεβρουαρίου 2025 συμπληρώθηκαν δύο χρόνια από την πολύνεκρη τραγωδία που συντάραξε ολόκληρη την κοινωνία μας, από τη σύγκρουση των δύο τρένων που κινούνταν αντίθετα στην ίδια γραμμή για δεκατρία ολόκληρα λεπτά και πενήντα επτά άνθρωποι έχασαν τη ζωή τους. Το εν λόγω δυστύχημα συνδέεται με πράξεις και παραλείψεις που τελέστηκαν εξαιτίας της μη εκτέλεσης της υπ' αριθμόν 717 του 2014 σύμβασης.

Δύο χρόνια μετά το σιδηροδρομικό δυστύχημα το έγκλημα των Τεμπών παραμένει ανεξιχνίαστο και ατιμώρητο με συγκεκριμένες ευθύνες συγκάλυψης που βγαίνουν στο φως της δημοσιότητας καθημερινά. Η σύγκρουση των δύο τρένων δεν ήταν αποτέλεσμα μόνο ενός ανθρώπινου λάθους, όπως συντονισμένα επιχειρήθηκε αρχικώς να παρουσιαστεί. Η τραγωδία των Τεμπών δεν προέκυψε από μια κακή στιγμή.

Αντίθετα, ήταν το αποτέλεσμα της πολιτικής αδιαφορίας, της απαξίωσης των σιδηροδρομικών υποδομών και της χρόνιας υποβάθμισης της ποιότητας υπηρεσιών και της ασφάλειας των σιδηροδρόμων, μιας υποβάθμισης που ήταν πολιτική επιλογή των ιθυνόντων. Ανέδειξε τις αμέτρητες παθογένειες της κρατικής οργάνωσης της χώρας μας, τις δραματικές ελλείψεις και τα κενά στις υποδομές και τις λειτουργίες ασφαλείας των ελληνικών σιδηροδρόμων, την αδιαφάνεια και τη διαπλοκή στη διαχείριση των έργων, την απουσία αξιοκρατικών επιλογών στις κρίσιμες θέσεις και πολλές άλλες στρεβλώσεις.

Η προσπάθεια συγκάλυψης των ευθυνών για την τραγωδία των Τεμπών δεν είναι η μόνη σοβαρή παραβίαση του κράτους δικαίου που στιγματίζει τη σημερινή Κυβέρνηση. Θα προσθέσουμε σε αυτήν τη δεδομένη χειραγώγηση των μέσων μαζικής ενημέρωσης, τις υποκλοπές και την υπονόμευση των ανεξάρτητων αρχών. Και μέχρι σήμερα, όμως, η Κυβέρνηση εξακολουθεί να κλυδωνίζεται μετά από αλλεπάλληλες καταδίκες από το Ευρωπαϊκό Κοινοβούλιο, το Συμβούλιο της Ευρώπης και την Ευρωπαϊκή Εισαγγελία για την κατάσταση του κράτους δικαίου στη χώρα μας και τις ανησυχητικές πρακτικές των ελληνικών αρχών.

Στην υπόθεση των Τεμπών εξαιτίας της γενναίας στάσης των οικείων των τραγικών θυμάτων, αλλά και της πλειονότητας των Ελλήνων πολιτών που συστρατεύτηκαν μαζί τους, εμπόδισαν τελικά τους μηχανισμούς συγκάλυψης και παραπλάνησης να λειτουργήσουν.

Επισημαίνεται ότι το σιδηροδρομικό δυστύχημα των Τεμπών στο οποίο έχασαν τη ζωή τους πενήντα επτά συνάνθρωποί μας θα είχε με βεβαιότητα αποφευχθεί εάν είχε ολοκληρωθεί το αντικείμενο της σύμβασης 717 με το σύστημα ETCS σε λειτουργία.

Στο κρίσιμο θέμα της ασφάλειας τα αναφερόμενα στην πρόταση για διερεύνηση των ποινικών ευθυνών πρόσωπα όχι μόνο δεν μερίμνησαν για τη θέση σε λειτουργία του Ευρωπαϊκού Συστήματος Ασφαλείας στους σιδηροδρόμους, αλλά δεν ενίσχυσαν καν τις παραδοσιακές δικλίδες ασφαλείας. Η μη αποτροπή μιας μετωπικής σύγκρουσης τρένων που κινούνταν σε διπλή γραμμή και μπορούν να αναπτύσσουν ταχύτητα διακόσια χιλιόμετρα ανά ώρα στη σημερινή εποχή είναι εγκληματική.

Θα φάνταζε αυτονόητο ότι στην κορύφωση της ψηφιακής επανάστασης που επικαλείται η Κυβέρνηση ότι έχει φέρει στη χώρα μας θα ήταν πρωτίστως η υποχρέωσή της να μην εναποθέτει χωρίς πανίσχυρες ασφαλιστικές δικλίδες τη διαχείριση της σιδηροδρομικής κυκλοφορίας και τη ρύθμιση σοβαρών θεμάτων ασφαλείας αποκλειστικά στα χέρια ενός σταθμάρχη.

Πρόκειται για μία εγκληματική απρονοησία που λαμβάνει χώρα διαχρονικά στους ελληνικούς σιδηροδρόμους.

Είναι χαρακτηριστικό ότι όπως προέκυψε από τις εργασίες της εξεταστικής επιτροπής, αλλά σύμφωνα και με το ίδιο το πόρισμα της Επιτροπής Εμπειρογνωμόνων, τα έργα τα οποία ήταν αναγκαία για την εγκατάσταση των συστημάτων ασφαλείας στον ελληνικό σιδηρόδρομο, αντί να είναι ενιαία -όπως θα έπρεπε- τελικώς επιλέχθηκε να κατατμηθούν με σκοπό να ικανοποιηθούν όσο το δυνατό περισσότεροι επιχειρηματικοί όμιλοι, με αποτέλεσμα να προκληθούν σοβαρά προβλήματα λειτουργικότητας και συμβατότητας.

Λίγες μόλις ώρες μετά το τραγικό δυστύχημα έλαβε χώρα και η πράξη του εγκληματικού μπαζώματος του πεδίου του εγκλήματος και δυστυχήματος των Τεμπών. Πριν από το μπάζωμα, υπήρξε αφαίρεση τουλάχιστον τριακοσίων κυβικών μέτρων από χώμα με υλικά προς διερεύνηση και ανθρώπινα μέλη, αποδεικτικά στοιχεία που ποτέ δεν αποτέλεσαν αντικείμενο έρευνας.

Το ερώτημα εδώ είναι αν ο ίδιος ο Πρωθυπουργός γνώριζε τι έγινε εκείνο το βράδυ στα Τέμπη. Ήταν ενήμερος, ναι ή όχι; Συμμετείχε και ο ίδιος στη διαδικασία μπαζώματος και ξεμπαζώματος, ναι ή όχι; Ό,τι και να απαντήσει, είναι αρκετό για να τεθεί ενώπιον της δικαιοσύνης.

Κατά παράβαση του νόμου και των πρωτοκόλλων, ο τόπος του δυστυχήματος δεν σφραγίστηκε, προκειμένου να εξασφαλιστεί το αποδεικτικό υλικό. Τα όσα αδιανόητα ακολούθησαν με στοχευμένες και μεθοδευμένες ενέργειες απόκρυψης στοιχείων τα έφεραν στο φως οι επίμονες και δραματικές προσπάθειες των συγγενών των θυμάτων να μάθουν την αλήθεια. Την αλήθεια που θέλατε να θάψετε. Η πλήρης ισοπέδωση του τόπου του εγκλήματος και η εξαφάνιση κρίσιμων αποδεικτικών στοιχείων, πριν ακόμα ολοκληρωθούν οι έρευνες, έγινε με ασυνήθιστη σπουδή από την πλευρά της περιφέρειας, με κυβερνητικές εντολές, πριν καν υπάρξει οποιαδήποτε παρέμβαση των αρμόδιων δικαστικών και αστυνομικών αρχών και μάλιστα με την κατασπατάληση δημοσίου χρήματος και την υιοθέτηση fast track διαδικασίας με απευθείας ανάθεση.

Το πιο σκανδαλώδες είναι ότι οι εν λόγω συμβάσεις ανάθεσης φέρονταν να υπεγράφησαν δυόμισι μήνες μετά την ολοκλήρωση των έργων του μπαζώματος, δηλαδή σε μία ανύπαρκτη τότε νομικά εταιρεία. Αυτήν την ανόσια πράξη του μπαζώματος προσπάθησαν ανεπιτυχώς τα μέλη της Κυβέρνησής σας να υποβαθμίσουν και να την παρουσιάσουν ως μία απλή τεχνική παρέμβαση, ενώ στην πραγματικότητα ήταν μία ενσυνείδητη ενέργεια συγκάλυψης των ευθυνών τους.

Και ενώ από την πρώτη στιγμή οι συγγενείς των θυμάτων φωνάζουν για τη δικαίωση της μνήμης των θυμάτων, για τις εγκληματικές παραλείψεις κατά τη διερεύνηση του εγκλήματος, η Κυβέρνηση και ο ίδιος ο Πρωθυπουργός απέκλειε κατηγορηματικά οποιαδήποτε καταγγελία ως θεωρία συνωμοσίας, όπως την ύπαρξη δρομολογίου «θανάτου» με παράνομο και επικίνδυνο φορτίο.

Όταν η αλήθεια ήταν πια αδύνατο να κρυφτεί από την κοινή γνώμη, γιατί τα στοιχεία ήταν αδιάσειστα, τότε αναγκάστηκε να παραδεχτεί την ύπαρξη αυτού του φορτίου και να κρυφτεί πίσω από την αστεία δικαιολογία της ανεπαρκούς πληροφόρησης. Φταίει το βαθύ κράτος, έλεγε ο Πρωθυπουργός, απεκδυόμενος την ευθύνη για τα χρονίζοντα κακώς κείμενα, λες και το κράτος αυτό συγκροτήθηκε ερήμην της δεύτερης κυβερνητικής του θητείας και των προηγούμενων κυβερνήσεων.

Με την ίδια άλλωστε αλαζονεία και ο Υπουργός Δικαιοσύνης της Κυβέρνησης μαινόταν στη Βουλή, γιατί τον έπνιγε το άδικο, αποκαλώντας «μπάζα» όσους μιλούσαν για μπάζωμα. Άλλωστε, ποιος μπορεί να ξεχάσει την αξιοθρήνητη λειτουργία της εξεταστικής επιτροπής της Βουλής, δύο μέλη της οποίας ανταμείφθηκαν με υπουργικό αξίωμα και τη σημαντική συνεισφορά τους στην εξεύρεση της αλήθειας ή την οβιδιακή μεταμόρφωση του αφηγήματος της Κυβέρνησης, που μοναδικός στόχος ήταν εξαρχής -και παραμένει- η αυτοαπαλλαγή, σε πείσμα των αδιάσειστων στοιχείων της βαριάς ευθύνης της;

Η προσπάθεια αυτή, όμως, έπεσε στο κενό, γιατί αποκαλύφθηκαν τελικά οι ευθύνες όλων. Το ζήτημα δεν πρόκειται να μπαζωθεί και να τελειώσει. Και δεν μπαζώνεται για πολλούς λόγους. Ο κυριότερος είναι ότι η συντριπτική πλειοψηφία των πολιτών θέλει να μάθει την αλήθεια. Γι’ αυτό άλλωστε χιλιάδες Έλληνες βγήκαν στους δρόμους, στα πρωτοφανή μαζικά συλλαλητήρια σε όλη τη χώρα που είχαν ένα μοναδικό αίτημα, τη δικαίωση.

Ο κ. Μητσοτάκης στη σημερινή του ομιλία απέφυγε να απαντήσει σε όλα τα ουσιαστικά ερωτήματα. Έκανε την ομιλία του και έφυγε, περιφρονώντας τη σημαντική αυτή κοινοβουλευτική διαδικασία. Έριξε ένα προπέτασμα καπνού, μιλώντας γενικά για συνωμοσιολογίες, τοξικότητες, για τυμβωρυχία, επιδιώκοντας να αποπροσανατολίσει και να μην αποκαλυφθούν οι δικές του βέβαιες ευθύνες για αυτό το έγκλημα.

Δεν έχει εξηγήσει κανείς στον Πρωθυπουργό πως η κατηγορία περί εσχάτης προδοσίας δεν αφορά την κατάλυση του πολιτεύματος; Γιατί αποφάσισε στη σημερινή του ομιλία να συγκριθεί με τους χουντικούς και τους έξι της μικρασιατικής καταστροφής;

Στη δική μας πρόταση, που καταθέσαμε, ζητάμε να διερευνηθούν τα πρόσωπα, που αναφέρουμε, μεταξύ των οποίων και ο Πρωθυπουργός για το αδίκημα της εσχάτης προδοσίας, που προβλέπεται από το άρθρο 134 του Ποινικού Κώδικα και κυρίως για τις περιπτώσεις ε΄ και στ΄ αυτού, καθώς επίσης και για την περίπτωση ζ΄, δηλαδή την παραβίαση της αρχής της ανεξαρτησίας της δικαιοσύνης.

Συγκεκριμένα, αμέσως μετά την τραγωδία των Τεμπών και δη τον Μάρτιο του 2023 υπήρξε παρέμβαση του Πρωθυπουργού, η οποία οδήγησε επαγωγικά στην αντικατάσταση της αρχικής ανακρίτριας, της κ. Σούρλα, από τον νυν μοναδικό επιληφθέντα ανακριτή της τραγωδίας των Τεμπών, τον κ. Σωτήριο Μπακαΐμη, παρέμβαση η οποία στηλιτεύθηκε και με ανακοίνωση της Ένωσης Δικαστών και Εισαγγελέων. Ο κ. Μητσοτάκης στις 6-3-2023 ζήτησε ο ίδιος από τον Εισαγγελέα του Αρείου Πάγου, κ. Ντογιάκο, να αναβαθμιστεί η υπόθεση των Τεμπών στο υψηλότερο ανακριτικό επίπεδο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, σας παρακαλώ, να ολοκληρώσετε.

**ΑΣΠΑΣΙΑ ΚΟΥΡΟΥΠΑΚΗ:** Κύριε Πρόεδρε θα ήθελα να εξαντλήσω το χρόνο των ομιλιών μου.

**ΠΡΟΕΔΡΕΥΩΝ (Βασίλειος Βιλιάρδος):** Έχετε πάρει όλον το χρόνο.

**ΑΣΠΑΣΙΑ ΚΟΥΡΟΥΠΑΚΗ:** Δεν έχω μιλήσει καθόλου.

**ΠΡΟΕΔΡΕΥΩΝ (Βασίλειος Βιλιάρδος):** Δεν έχει σημασία. Έχει μιλήσει ο Πρόεδρός σας. Έχετε έξι λεπτά και είστε ήδη στα δέκα και μισό.

**ΑΣΠΑΣΙΑ ΚΟΥΡΟΥΠΑΚΗ:** Ωραία, θα πάρω και το τρίλεπτο.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, σύμφωνα με τη Διάσκεψη των Προέδρων δόθηκε σε όλους η δευτερομιλία συν άλλα τρία λεπτά.

**ΠΡΟΕΔΡΕΥΩΝ (Βασίλειος Βιλιάρδος):** Έχει πάρει, κύριε συνάδελφε. Ευχαριστώ πολύ για την υπόδειξη. Βλέπετε ότι έχει πάρει ήδη δέκα και μισό λεπτά. Ευχαριστώ πολύ.

Συνεχίστε, κυρία Κουρουπάκη και αν θέλετε ολοκληρώστε.

**ΑΣΠΑΣΙΑ ΚΟΥΡΟΥΠΑΚΗ:** Σε τρία λεπτά θα ολοκληρώσω, κύριε Πρόεδρε.

Ζήτησε, λοιπόν, να αναβαθμιστεί η υπόθεση των Τεμπών στο υψηλότερο ανακριτικό επίπεδο, άρα επί της ουσίας να αλλάξει η κατά νόμον ορισθείσα φυσικός δικαστής κ. Σούρλα. Η πράξη αυτή αποτελεί ή όχι παρέμβαση της εκτελεστικής εξουσίας στη δικαστική, όταν ο Πρωθυπουργός της χώρας ζητάει από τον εισαγγελέα του Αρείου Πάγου να αλλάξει ο ανακριτής των Τεμπών;

Διαπιστώνουμε ότι σας πέφτει βαρύς ο χαρακτηρισμός της πράξης ως εσχάτης προδοσίας, όμως γι’ αυτό δεν ευθυνόμαστε εμείς, αλλά το αναφέρει η επικεφαλίδα της εν λόγω διάταξης.

Ο Πρωθυπουργός στη σημερινή του ομιλία ρώτησε ποια είναι τα όρια πολιτικής και ποινικής ευθύνης. Στο Μάτι είχε πει πως θα έπρεπε να είχε παραιτηθεί ο κ. Τσίπρας, γιατί ανάληψη πολιτικής ευθύνης χωρίς παραίτηση δεν νοείται. Για τα Τέμπη ανέλαβε ο ίδιος την πολιτική ευθύνη. Μα, αν δεν έχει νόημα αυτή η ανάληψη και δεν έχει και ποινική ευθύνη, θέτουμε ένα ερώτημα. Έχει ποτέ ευθύνη αυτός ο Πρωθυπουργός ή δεν είναι υπόλογος ποτέ και για τίποτα;

Μίλησε για ακραία ετερόκλητη συμμαχία και πολλά ψέματα που συνοδεύουν την πρόταση. Οι συγγενείς των θυμάτων είναι ακραίοι ή παρακινούνται από κάποιο κόμμα; Την πρόταση των χαροκαμένων οικογενειών στηρίξαμε και πού είναι τα ψέματα και που στηρίχθηκε η πρόταση; Το μπάζωμα είναι ψέμα; Ανθρώπινα μέλη που πετάχτηκαν στη χωματερή είναι ψέμα; Η απώλεια των βίντεο φόρτωσης, αλλά και των εξακοσίων ενενήντα χιλιάδων στοιχείων της δικογραφίας είναι ψέμα;

Ρώτησε ο Πρωθυπουργός ειρωνικά πού είναι το ξυλόλιο. Η Επιτροπή του ΕΟΔΑΣΑΑΜ το αναγνώρισε, που ορίστηκε από την ίδια την Κυβέρνηση.

Είναι χυδαία η προσπάθεια των τεσσάρων μικρότερων κομμάτων; Είναι χυδαίο να υποστηρίζεις τους συγγενείς των πενήντα επτά θυμάτων και το παλλαϊκό αίτημα για απονομή δικαιοσύνης όσο ψηλά και αν φτάνουν οι ευθύνες;

Αναφέρετε στα μικρότερα κόμματα απαξιωτικά και με ειρωνεία, ενώ είναι η Κυβέρνηση που αν κάνουμε αναγωγή επί του συνολικού αριθμού των ψηφοφόρων που απείχαν κυβερνάει με τη στήριξη του 1/5 του ελληνικού λαού.

**ΠΡΟΕΔΡΕΥΩΝ (Βασίλειος Βιλιάρδος):** Κυρία συνάδελφε, δεν έχετε άλλον χρόνο.

**ΑΣΠΑΣΙΑ ΚΟΥΡΟΥΠΑΚΗ:** Σε ένα λεπτό τελειώνω.

Υποστήριξε ο κ. Μητσοτάκης ότι πρόκειται για συμμαχία των ακραίων δυνάμεων του Ελληνικού Κοινοβουλίου. Καταρρίπτεται το επιχείρημά του από τη στιγμή που δυνάμεις χωρίς ιδεολογική συνάφεια διεκδικούν μόνο τη διερεύνηση της αλήθειας και την απόδοση της δικαιοσύνης.

Τέλος, η παράταξη της Νέας Δημοκρατίας είχε καθοριστικό ρόλο στην εγκαθίδρυση της δημοκρατίας στην Ελλάδα, αλλά αυτό δεν δίνει στη σημερινή ηγεσία το δικαίωμα να το επικαλείται ως λόγο ασυλίας για κάθε κατηγορία. Η Νέα Δημοκρατία του Κωνσταντίνου Καραμανλή στα δικά σας χέρια μεταλλάχθηκε σε κόμμα, που δεν θα το αναγνώριζε ούτε ο ιδρυτής της.

Σας ευχαριστώ.

(Χειροκροτήματα από την πτέρυγα του Δημοκρατικού Πατριωτικού Κινήματος - ΝΙΚΗ)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την κ. Κουρουπάκη.

Καλείται στο Βήμα ο κ. Γεώργιος Μουλκιώτης, Βουλευτής του ΠΑΣΟΚ - Κινήματος Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, από το πρωί, από την έναρξη της συζήτησης παρακολούθησα τους συναδέλφους της Πλειοψηφίας να προσπαθούν με κάθε τρόπο, αλλά και με έντονη την αμηχανία, να αποδείξουν ότι υπάρχει μια κατηγορία. Δεν μπόρεσαν να την αποδείξουν. Και για κάτι που ακούστηκε, δυστυχώς έχουν μπερδεμένα όλα όσα αναφέρουν προκειμένου να πουν ότι ήταν μια κατηγορία τόσο μεθοδευμένη για να υπάρχει απαλλαγή από εδώ μέσα ήδη, χωρίς να έχουν κανένα άλλο πρόβλημα. Είναι κατασκευασμένη, λοιπόν, η κατηγορία για να καταρρεύσει και να μην αφήσει καμία επιλογή στους δικαστές που θα επιληφθούν για να απαλλάξουν και μάλιστα με βούλευμα τον κ. Καραμανλή, χωρίς καν να γίνει δίκη. Δεν θα υπάρξει, είναι απίθανο να υπάρξει ειδικό δικαστήριο για τον κ. Καραμανλή.

Η Κυβερνητική Πλειοψηφία κατέθεσε ουσιαστικά μια πρόταση αμνήστευσης για τον πρώην Υπουργό της, όχι επειδή αφορά το πλημμέλημα της παράβασης καθήκοντος, αλλά επειδή η συγκεκριμένη παράβαση καθήκοντος, που προσχηματικά αποδίδει η Νέα Δημοκρατία στον Υπουργό της, δεν στέκεται ούτε νομικά ούτε πραγματικά, κύριοι Υπουργοί της Δικαιοσύνης.

Ζητάτε να ερευνηθεί ο κ. Καραμανλής για το αν παραβίασε καθήκοντα διοικητικής εποπτείας του ΟΣΕ άσχετα με την ασφάλεια των συγκοινωνιών και εάν δεν εξασφάλισε χρηματοδότηση και προσλήψεις προσωπικού με σκοπό –τάχα- να προκαλέσει βλάβη στον ΟΣΕ. Για παράβαση καθήκοντος; Σοβαρολογούμε οι νομικοί; Είναι κάτι που δεν στέκεται, όχι μόνο στη λογική, αλλά δεν έχει αποδώσει κανένας, μα κανένας τέτοια ευθύνη στον κ. Καραμανλή, ούτε οι συγγενείς των θυμάτων, ούτε η Αντιπολίτευση και η κατηγορία θα καταρρεύσει στο Δικαστικό Συμβούλιο. Είναι, δηλαδή, μια κατηγορία -και το λέμε ευθέως- κομμένη και ραμμένη ακριβώς για να καταρρεύσει και να μην αφήσει καμία επιλογή στους δικαστές που θα επιληφθούν παρά μόνο να απαλλάξουν και μάλιστα με βούλευμα τον κ. Καραμανλή, χωρίς δίκη.

Στη χειρότερη των περιπτώσεων ξέρετε τι θα γίνει; Θα πάει ο κ. Καραμανλής στο ειδικό δικαστήριο και θα αθωωθεί. Η χειρότερη των περιπτώσεων θα είναι γι’ αυτόν. Τέτοια μεθόδευση της Δεξιάς!

Για ποιον λόγο –αν πράγματι υπάρχει- ήθελε να βλάψει ο κ. Καραμανλής τον ΟΣΕ; Πέστε μου για ποιον λόγο ο Καραμανλής ήθελε να βλάψει τον ΟΣΕ. Ποιος το λέει; Πώς αποδεικνύεται; Πώς μπορεί αυτό να σταθεί σε μια απλή λογική;

Φυσικά φέρει ευθύνη ο κ. Καραμανλής. Οι Υπουργοί δεν είναι μόνο να κόβουν κορδέλες, ούτε απλώς να προεδρεύουν, ούτε επίσης να παρευρίσκονται και να χαιρετίζουν. Η Κυβέρνηση επιχειρεί να πλάσει ένα αφήγημα ότι η ασφάλεια των τρένων αποτελεί ευθύνη μιας Ανεξάρτητης Αρχής, της ΡΑΣ, η οποία είναι παρεμπιπτόντως οικτρά χρηματοδοτούμενη και παρατημένη στη μοίρα της. Όμως η ασφάλεια της κοινωνίας είναι πρωτίστως ευθύνη της εκλεγμένης Κυβέρνησης, άσχετα αν διάφοροι φορείς ασκούν παράλληλες αρμοδιότητες.

Άλλωστε, σας ενημερώνω, γιατί δεν το γνωρίζετε, ότι ο εφέτης ειδικός ανακριτής στις σελίδες 60 και 61 του κατηγορητηρίου κατά των υψηλόβαθμων στελεχών του Υπουργείου Μεταφορών αναφέρει επί λέξει ότι «από τις αναφερόμενες διατάξεις του νόμου προκύπτει ευθεία εκ του νόμου ειδική εποπτική λειτουργία και έλεγχος από το Υπουργείο Υποδομών και Μεταφορών επί του διαχειριστή της σιδηροδρομικής υποδομής, ΟΣΕ, ως προς την ασφάλεια της σιδηροδρομικής κυκλοφορίας, παράλληλη και ανεξάρτητη με τις αρμοδιότητές της ΡΑΣ». Αυτό το λέει ο εφέτης ανακριτής κι αυτό το λέμε κι εμείς στην πρόταση που έχουμε καταθέσει.

Αυτό κάνει το ΠΑΣΟΚ. Δεν λέει λόγια του αέρα, όπως πάτε και μεθοδεύσατε με αυτόν τον τρόπο σήμερα εσείς εδώ προκειμένου να απαλλάξετε τον κ. Καραμανλή, γιατί με τον τρόπο που έχει τεθεί η πρότασή σας καθιστά απίθανο το ενδεχόμενο να αναβαθμιστεί. Και αυτό διότι έχει σκοπίμως οριοθετηθεί τόσο στενά ώστε ο ανακριτής ο οποίος θα οριστεί στο Συμβούλιο, κυρίες και κύριοι συνάδελφοι, να μην έχει τη δυνατότητα από τον νόμο και το άρθρο 86 του Συντάγματος να διερευνήσει τίποτα σχετικό με τις πράξεις και παραλείψεις Καραμανλή ως προς την ασφάλεια των τρένων. Δεν έχει δικαίωμα από το Σύνταγμα και τον νόμο περί Υπουργών.

Επομένως, δεν μπορούν να προκύψουν οποιαδήποτε νέα στοιχεία που λέτε και ισχυρίζεστε, που δεν έχει λάβει υπ’ όψιν η Βουλή ώστε η υπόθεση να σταλεί πίσω, εδώ, για να στηθεί νέα, αναβαθμισμένη δίωξη, κάτι που από μόνο του δεν έχει την εξουσία να πράξει το Δικαστικό Συμβούλιο. Δεν έχει εξουσία και εμπαίζετε τον κόσμο.

Κι ας μην ξεχνάμε ότι μέχρι να γίνουν όλα αυτά, ούτως η άλλως η Ολομέλεια θα έχει διαλυθεί για καλοκαίρι, οπότε θα έχει συμπληρωθεί κατά την ορθότερη γνώμη που τη λέει και ο Βαγγέλης ο Βενιζέλος, και η αποσβεστική προθεσμία του Συντάγματος, με αποτέλεσμα να θαφτούν οριστικά οι όποιες ευθύνες της πολιτικής ηγεσίας.

Θα επικαλεστώ και θα σας φέρω κάτι στη μνήμη, γιατί ακούσαμε χίλια δυο πράγματα και από τον κ. Καραμανλή εδώ. Είπε ο κ. Καραμανλής ότι φταίει που δεν τα έκανε αυτά; Είπε τίποτα για αυτό το οποίο τον κατηγορεί η Νέα Δημοκρατία; Είπε «Ψηφίστε την πρότασή της». Τι είπε γι’ αυτό; Τι ήταν αυτό που έκανε ή δεν έκανε, που έφταιξε; Ακούσατε εσείς κάτι;

Και θα σας πω και κάτι ακόμα. Θυμάστε όταν είχαμε εδώ τη συζήτηση για την εξεταστική επιτροπή; Θυμάστε τι είχε εκτοξευθεί εναντίον της πρότασής μας για τη σύσταση εξεταστικής επιτροπής για παράβαση καθήκοντος του κ. Καραμανλή που απηλλάγη από τη Νέα Δημοκρατία πάλι, όταν μας λέγανε για το πώς στοιχειοθετείται η αντικειμενική υπόσταση του αδικήματος; Που λέγανε για την υποκειμενική υπόσταση και την αντικειμενική υπόσταση. Θυμάστε τον κ. Βορίδη εδώ που μιλούσε για υπερχειλή υποκειμενική υπόσταση; Πού ακούστηκε σήμερα; Πώς, λοιπόν, στοιχειοθετείται αυτό το πράγμα; Για να καταλάβουμε ποια είναι η βαρύτητα της πρότασης. Είναι μια αστεία πρόταση! Λυπάμαι που το λέω, αλλά είναι μια αστεία πρόταση.

Και με αυτά τα δεδομένα η πρόταση της Πλειοψηφίας πιστεύετε και είναι σίγουρο και είστε βέβαιοι και το γνωρίζετε και σας το έχουν πει, ότι ο πρώην Υπουργός Μεταφορών δεν θα αντιμετωπίσει καμία άλλη δίωξη. Γι’ αυτόν τον λόγο το ΠΑΣΟΚ λέει ότι υπάρχει ουσιαστικά αμνήστευση με αυτό που γίνεται. Είναι πρόταση της Νέας Δημοκρατίας περί αμνήστευσης του κ. Καραμανλή. Ο οδικός χάρτης πλέον για το ειδικό δικαστήριο είναι γνωστός. Ήδη από τα αποδυτήρια ο κ. Καραμανλής έχει αθωωθεί ή έχει απαλλαγεί.

Το ΠΑΣΟΚ έχει υπηρετήσει τρεις αρχές που είναι συγκεκριμένες. Να λάμψει η αλήθεια, να αποδοθεί η δικαιοσύνη και να μην εξαιρεθεί κανένας από την έρευνα. Τρεις αρχές που είναι η πυξίδα σε όλες τις προοδευτικές πρωτοβουλίες του κόμματός μας.

Γιατί είναι μια πρόταση σοβαρή και στέρεα νομικά; Διότι η πρόταση για σύσταση εξεταστικής επιτροπής για Καραμανλή, Σπίρτζη και όλους τους Υφυπουργούς τους αποκλειστικά αναφέρεται στη δικογραφία του κ. Μπακαΐμη όχι με επινοήσεις του ΠΑΣΟΚ, αλλά στη δικογραφία του δικαστή. Γιατί εμείς έτσι εμπιστευόμαστε την ελληνική δικαιοσύνη. Δεν παίζουμε! Τα λέμε και τα κάνουμε με πράξεις και όχι απλώς με λόγια του αέρα.

Ασκεί διώξεις ο κ. Μπακαΐμης βάσει του άρθρου 299 του Ποινικού Κώδικα στα ανώτερα στελέχη του Υπουργείου Μεταφορών για τη διακινδύνευση της ασφάλειας συγκοινωνιών. Δεν τα διώκει γιατί έκλεβαν, κυρίες και κύριοι συνάδελφοι. Φτάσατε μέχρι και τον Πρωθυπουργό να πει τέτοια πράγματα, ότι έκλεβαν ράγες ή καλώδια, όπως παραπλανητικά αναφέρεται. Δεν διώκεται γι’ αυτόν τον λόγο. Ποτέ δεν το είπε αυτό. Τον διώκει γιατί στο συγκεκριμένο τμήμα της σιδηροδρομικής γραμμής υπήρχαν σοβαρά προβλήματα ασφάλειας. Τα γνώριζαν, αλλά τα αποδέχτηκαν, δηλαδή την επισφάλεια της σιδηροδρομικής γραμμής.

Αυτή η ουσία και είναι αυτό που λέμε ότι δεν ποινικοποιεί το ΠΑΣΟΚ την άσκηση υπουργικών καθηκόντων. Για τη Νέα Δημοκρατία οι Υπουργοί είναι ανεύθυνοι. Είναι μόνο για να κόβουν κορδέλες και να παρευρίσκονται και να χαιρετίζουν. Τα νεότερα, όμως, στελέχη του Υπουργείου Μεταφορών προσκόμισαν σειρά εγγράφων με αριθμό πρωτοκόλλου -δεν τα λέτε εδώ, τα κρύβετε-, τα οποία έχουν δώσει στα χέρια του κ. Καραμανλή και ο πρώην Υπουργός δεν προχώρησε σε καμία κίνηση για να αναβαθμίσει την ασφάλεια των σιδηροδρομικών μεταφορών. Αυτό είναι το πρόβλημα για τον κ. Καραμανλή. Ψηφίστε τον να κριθεί, αλλά θέλει τόλμη και θέλει και αρετή να ψηφίσεις αυτήν την πρόταση.

Ποια είναι η πρόταση του ΠΑΣΟΚ; Το 291 μόνο; Όχι, κυρίες και κύριοι συνάδελφοι. Και αναφέρομαι στους νομικούς εξ ημών. Υπάρχει και ένα άρθρο του Ποινικού Κώδικα, το άρθρο 15, για έγκλημα που τελείται με παράλειψη. Τι λέει; «Όπου ο νόμος για ύπαρξη αξιόποινης πράξης απαιτεί να έχει επέλθει ορισμένο αποτέλεσμα, η μη αποτροπή του τιμωρείται όπως η πρόκλησή του με ενέργεια». Αυτή είναι, λοιπόν, η παράλειψη. Αυτό το άρθρο το ξεχάσατε. Οι συντάκτες της πρότασης που έκαναν για παράβαση καθήκοντος, το ξέχασαν αυτό το άρθρο.

Εμείς τι λέμε; Ότι γνώριζε το πρόβλημα, γνώριζε την επικινδυνότητα, επέτρεψε τη λειτουργία της γραμμής, γνωρίζοντας τους κινδύνους λειτουργίας της.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Καταλήγω, κύριε Πρόεδρε, σε ένα λεπτό.

Μάλιστα τι άλλο έγινε; Το κατηγορητήριο το αναφέρω όπως το αναφέρω και για τα υπηρεσιακά στελέχη. Αποδέχτηκε την επικινδυνότητα ο κ. Καραμανλής. Ήλπιζε ότι δεν θα γίνει τίποτα και για δικούς του λόγους, δεν έκανε τίποτα. σερνόταν η γραμμή και δεν έκανε τίποτα ο Καραμανλής.

Γνωρίζετε, λοιπόν, ότι ως αποτέλεσμα ενεργειών ή παραλείψεων μπορεί να προκληθεί κίνδυνος για την ασφάλεια και αυτόν τον κίνδυνο, τον αποδέχεται ο κ. Καραμανλής. Και μάλιστα, όχι μόνο τον αποδέχεται, αλλά φτάνει στο σημείο να αδιαφορεί για τον κίνδυνο. Ενδεχόμενος δόλος, λοιπόν, ως προς τον κίνδυνο και το αποδέχτηκε! Να γιατί πάμε σε αυτήν την πράξη. Να γιατί είναι στέρεη πράξη και γι’ αυτό είναι στοχευμένη. Και να γιατί εμείς δεν κατηγορούμε, αλλά κάνουμε πρόταση και ζητάμε να διερευνηθεί. Αυτό προτείνουμε σε σας. Δεν ασκούμε ποινική δίωξη.

Η πρόταση του ΠΑΣΟΚ, κατά το άρθρο 291 αφορά έγκλημα καθαρά διακινδύνευσης και όχι έγκλημα βλάβης. Ο Καραμανλής γνωρίζει και αποδέχεται και με αυτόν τον τρόπο, κυρίες και κύριοι συνάδελφοι, έχει τελεστεί ούτως η άλλως το έγκλημα. Μόνο με αυτόν τον τρόπο!

(Στο σημείο αυτό κτυπάει επαναληπτικά το κουδούνι λήξεως του χρόνου ομιλίας του κυρίου Βουλευτή)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε, κύριε συνάδελφε.

**ΓΕΩΡΓΙΟΣ ΜΟΥΛΚΙΩΤΗΣ:** Γραμμή επικίνδυνη; Αποδέχεται και θα γίνει και ατύχημα. Δεν λαμβάνει μέτρα. Τι κάνει; Αναλαμβάνει ρίσκο. Να, λοιπόν, ποια είναι η διακινδύνευση με ενδεχόμενο δόλο.

Αυτά λέει η πρότασή μας, γιατί εδώ πρέπει να μιλάμε και νομικά, γιατί νομική είναι η πρόταση την οποία έχουμε και νομικά πρέπει να αποφανθούμε για να πάει, αν αποφασίσει η Βουλή, στην προανακριτική για το Δικαστικό Συμβούλιο.

Ο ανακριτής θα συνέτασσε άρα το ίδιο κατηγορητήριο αν δεν υπήρχε το άρθρο 86 του Συντάγματος…

**ΠΡΟΕΔΡΕΥΩΝ (Βασίλειος Βιλιάρδος):** Κλείστε, κύριε συνάδελφε.

**ΓΕΩΡΓΙΟΣ ΜΟΥΛΚΙΩΤΗΣ:** Καταλήγω, κύριε Πρόεδρε.

…και ο νόμος «περί ευθύνης Υπουργών»;

Ερωτάσθε το εξής. Εάν ο ανακριτής έβλεπε τον Καραμανλή ως πρόσωπο, έστω και Υπουργό, χωρίς να το λέει το Σύνταγμα και να τον προστατεύει ούτε ο νόμος «περί ευθύνης Υπουργών», τι θα έκανε; Θα τον άφηνε έξω ή θα συνέτασσε γι’ αυτόν το ίδιο κατηγορητήριο όπως κάνει για τα μη πολιτικά πρόσωπα που έχει συντάξει;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ευχαριστούμε.

**ΓΕΩΡΓΙΟΣ ΜΟΥΛΚΙΩΤΗΣ:** Έτσι λοιπόν ακούσαμε το κατηγορητήριο και το κατηγορητήριο το αυτούσιο, κύριε Πρόεδρε, το έχουμε ως πρόταση και ευθαρσώς ζητάμε από τη Βουλή, ζητάμε από όλους τους συναδέλφους να ψηφίσουν την πρότασή μας.

Ξέρετε γιατί, κύριε Πρόεδρε και καταλήγω; Γιατί σε κάθε περίπτωση ο βαθμός κακουργήματος της πρότασης…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, ακούτε; Έχετε υπερδιπλασιάσει τον χρόνο σας.

**ΓΕΩΡΓΙΟΣ ΜΟΥΛΚΙΩΤΗΣ:** …αν τυχόν κριθεί διαφορετικά από το Συμβούλιο Πλημμελειοδικών, θα είναι πλημμέλημα, αλλά θα κριθεί, ενώ στην πρόταση που κάνει Νέα Δημοκρατία θα μείνει εδώ. Δεν θα πάει πουθενά, γιατί δεν μπορεί να προχωρήσει.

Ευχαριστώ πολύ, κύριε Πρόεδρε.

(Χειροκροτήματα από την πτέρυγα του ΠΑΣΟΚ - Κινήματος Αλλαγής)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Μουλκιώτη.

Καλείται στο Βήμα ο κ. Αθανάσιος Ηλιόπουλος, Κοινοβουλευτικός Εκπρόσωπος της Νέας Αριστεράς. Θα ακολουθήσουν ο κ. Δημητροκάλλης, ο κ. Καιρίδης, ο κ. Καζαμίας και θα κλείσει ο Υπουργός, ο κ. Φλωρίδης.

Ορίστε, κύριε Ηλιόπουλε.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Παρατήρηση πρώτη. Αναφέρω γρήγορα τα τρία βασικά ψέματα που έχουμε ακούσει από τη Νέα Δημοκρατία από την πρώτη μέρα. Η Νέα Δημοκρατία ήταν η πρώτη η οποία βγήκε και έβγαλε πόρισμα όταν ο Κυριάκος Μητσοτάκης τη δεύτερη μέρα μίλησε για ανθρώπινο λάθος.

Λέγατε ψέματα από την πρώτη μέρα, όταν λέγατε ότι ο σταθμάρχης θα μπορούσε να πατήσει ένα κουμπί και να σταματήσει τις αμαξοστοιχίες και ότι λειτουργούσε η τηλεδιοίκηση, με εκείνο το φτηνό σόου που είχατε στήσει στη Λάρισα.

Και τρίτον λέγατε ψέματα για το αν έγινε παρέμβαση ή όχι στον χώρο η οποία κατέστρεψε στοιχεία και αλλοίωσε στοιχεία, αυτό το οποίο λέμε και όλοι έχουν καταλάβει ως «μπάζωμα». Μια μικρή υπενθύμιση για το ποιοι έλεγαν ψέματα από την πρώτη μέρα, ποιοι έχουν πει ψέματα στα πάντα.

Έρχομαι τώρα λίγο συγκεκριμένα στην πρόταση που έχει καταθέσει η Νέα Δημοκρατία, για να μιλήσουμε συγκεκριμένα, γιατί ο κ. Μηταράκης μάς κατηγόρησε ότι δεν μιλάμε συγκεκριμένα.

Το πιο εξοργιστικό της πρότασης είναι στη σελίδα 7 που λέτε: «το μόνο αδίκημα που μπορούσε να συνδεθεί με την άσκηση των υπουργικών καθηκόντων, όταν δεν υπάρχει οικονομική κακοδιαχείριση ή διαφθορά και διάπραξη αδικημάτων απιστίας και δωροδοκίας, είναι αυτό της παράβασης καθήκοντος του άρθρου 259». Τι λέτε; Όταν δεν υπάρχει διάπραξη αδικημάτων απιστίας. Συγγνώμη, η Νέα Δημοκρατία δεν ήταν αυτή η οποία καταψήφισε πρόταση για προανακριτική για την 717 που είχε και το ζήτημα της απιστίας; Θα μας τρελάνετε τελείως;

Ήρθε η Ευρωπαία Εισαγγελέας, μίλησε για απιστία στην 717, το καταψηφίζετε, κλείνετε την υπόθεση και τώρα λέτε ότι στην πραγματικότητα, αφού έχουμε κλείσει την απιστία, μας μένει μόνο η παράβαση καθήκοντος; Πρώτο ζήτημα.

Δεύτερο εξοργιστικό. Λέτε μέσα ότι από τη στιγμή που δεν έγιναν οι απαιτούμενες, κατά τον κύριο εφέτη ανακριτή, εισηγήσεις από τους δύο κατηγορούμενους διευθυντές προς τον κ. Καραμανλή, είναι σαφές ότι δεν μπορεί να έχει ποινική ευθύνη. Δικιά σας ερμηνεία. Και το συμπληρώνετε με το ότι οι κατηγορηθέντες διευθυντές τεκμηρίωσαν πλήρως ότι η εποπτεία του Υπουργείου Υποδομών και Μεταφορών επί των εταιρειών ΟΣΕ και ΕΡΓΟΣΕ είναι αποκλειστικά διοικητική και σε καμία περίπτωση δεν αφορά θέματα ασφαλείας, τα οποία ανήκουν στην αρμοδιότητα της ΡΑΣ. Αναφέρθηκε και πριν ότι ο εφέτης λέει ότι προφανώς και το Υπουργείο έχει ευθύνη για τα ζητήματα ασφάλειας.

Δεύτερο ερώτημα. Η Κομισιόν και ο Ευρωπαϊκός Οργανισμός Σιδηροδρόμων συμφωνεί με την εκτίμησή σας, αυτή που γράφετε εδώ μέσα, ότι δεν υπάρχει ευθύνη για τα ζητήματα ασφαλείας στο Υπουργείο; Ξέρετε πολύ καλά ότι δεν συμφωνεί, γιατί στις 16 Μαρτίου του 2024 λάβατε επιστολή από την Κομισιόν με υπογραφή Τζιτζικώστα που εντοπίζει όλα τα κενά που αναφέρει ο Ευρωπαϊκός Οργανισμός Σιδηροδρόμων, όπου λέει ότι δεν ευθυγραμμίζεται η Ελλάδα με τις απαιτήσεις της νομοθεσίας της Ευρωπαϊκής Ένωσης για την ασφάλεια των σιδηροδρόμων. Η χώρα. Είναι επιστολή προς την Ελληνική Δημοκρατία.

Διαβάζω μόνο το πρώτο από τα συμπεράσματα της επιτροπής στη σελίδα 19: «Κατά συνέπεια η Ευρωπαϊκή Επιτροπή θεωρεί ότι η Ελληνική Δημοκρατία, μη διασφαλίζοντας ότι οι σιδηροδρομικές επιχειρήσεις και ο διαχειριστής υποδομής στην Ελλάδα θεσπίζουν τα οικεία συστήματα διαχείρισης της ασφάλειας και εφαρμόζουν σχετικές κοινές μεθόδους ασφάλειας…». Το πρώτο συμπέρασμα που σας λέει η Ευρωπαϊκή Επιτροπή και καταλήγει με την οδηγία και τους κανονισμούς που παραβιάζει η χώρα.

Καταθέτω για τα Πρακτικά ένα μέρος της έκθεσης.

(Στο σημείο αυτό ο κ. Αθανάσιος (Νάσος) Ηλιόπουλος καταθέτει για τα Πρακτικά την προαναφερθείσα έκθεση, η οποία βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Άρα, μέχρι στιγμής τι έχουμε; Έχουμε δύο τεράστιες λαθροχειρίες, δύο τεράστια ψέματα σε αυτό που εσείς λέτε να μιλήσουμε για τα συγκεκριμένα της υπόθεσης.

Τρίτο ζήτημα. Λέτε μέσα στην πρότασή σας ότι το βασικό πρόβλημα είναι ότι φταίει ο Γενικός Κανονισμός Κίνησης. Αυτό είναι. Μετά από πενήντα επτά νεκρούς, φταίει απλά ο Γενικός Κανονισμός Κίνησης. Ξέρετε ποια ήταν η βασική παράβαση του Γενικού Κανονισμού Κίνησης; Το ρουσφέτι που κάνατε με τον σταθμάρχη. Αυτή ήταν η βασική παράβαση του Γενικού Κανονισμού Κίνησης. Και υπάρχουν ευθύνες γιατί ακόμα και με τη δικιά σας Επιτροπή Γεραπετρίτη, η μετάθεση του σταθμάρχη ήταν προδήλως παράνομη, αλλά θεωρείτε ότι το έχουμε ξεχάσει.

Σε τι ζητάτε διερεύνηση και γιατί αυτό το οποίο έχετε φέρει είναι μία πρόταση αθώωσης; Καταλήγει η πρότασή σας με το να διερευνηθεί αν υπήρχε επαρκές πλαίσιο χρηματοδότησης και αν μερίμνησε ο Υπουργός για τους απαραίτητους πόρους στον ΟΣΕ. Μα δεν το έχετε ήδη απαντήσει; Στην εξεταστική παρωδία που κάνατε δεν έχετε ήδη καταλήξει; Έχετε ήδη καταλήξει. Έχετε ήδη απαντήσει σε αυτά τα ερωτήματα. Άρα κοροϊδεύετε το Κοινοβούλιο, κοροϊδεύετε όλον τον κόσμο.

Η πιο τίμια τοποθέτηση θα ήταν -θεωρούμε και συνεχίζουμε να πιστεύουμε- εσείς να πείτε ότι δεν έχει καμία ευθύνη ο Καραμανλής, ότι οι Υπουργοί σε αυτήν τη χώρα είναι απλά γλάστρες. Πώς λέγατε για το μπάζωμα ότι έγινε όντως, καταστράφηκαν στοιχεία, αλλά δεν είχαμε δόλο; Δηλαδή ζητούσατε απαλλαγή λόγω βλακείας! Πρωτοτυπία. Όμως αυτό ζητήσατε.

Τώρα να πείτε ότι ζητάμε απαλλαγή για τον Καραμανλή γιατί είναι γλάστρα και δεν είχε καμία ευθύνη. Ό,τι και αν λέει ο εφέτης ανακριτής, ό,τι και αν λέει ο Ευρωπαϊκός Οργανισμός Σιδηροδρόμων, ό,τι και αν λέει η Κομισιόν, μπορείτε να λέτε το ψέμα σας και να μην υπάρχει κανένα πρόβλημα.

Τόσα εκατομμύρια έδωσε ο κ. Καραμανλής, τετρακόσια. Τα λεφτά για να φτιάξει την καμένη τηλεδιοίκηση στη Λάρισα του 2019 ήταν τόσο δύσκολο, η οποία θα σας κόστιζε ούτε τα μισά από τις 600.000 που δώσατε για να κάνετε το μπάζωμα; Θα ήταν ίσως η μοναδική απευθείας ανάθεση που, αν την είχατε κάνει, κανένας δεν θα είχε παραπονεθεί σε αυτήν τη χώρα, γιατί γενικά με τις απευθείας αναθέσεις δεν έχετε προβλήματα.

Έρχομαι στο κλείσιμο. Μία πρώτη παρατήρηση για την ομιλία του κ. Καραμανλή σήμερα εδώ. Έρχεσαι αυτήν τη στιγμή σε αυτήν τη διαδικασία και να θεωρείς ότι μπορείς να κάνεις λογοπαίγνιο με τα Τέμπη, λογοπαίγνιο! Δυσκολεύομαι πάρα πολύ να φανταστώ χαρακτηρισμό που θα μπορούσε να βοηθήσει στη συζήτηση. Ας πω απλά ότι είναι μνημείο χυδαιότητας και απανθρωπιάς και κυνισμού να έρχεσαι σε αυτήν την Αίθουσα ως Πρωθυπουργός και να κάνεις λογοπαίγνιο με τα Τέμπη με πενήντα επτά νεκρούς.

Ο κ. Μητσοτάκης αναφέρθηκε στα ζητήματα του ποιος έφερε τη δημοκρατία σε αυτήν τη χώρα. Έκανε και μία ιστορική αναφορά για μία ομιλία του Κωνσταντίνου Μητσοτάκη, αν δεν κάνω λάθος του 1994. Μια μικρή υπενθύμιση. Σε λίγες μέρες συμπληρώνονται εξήντα χρόνια από τα Ιουλιανά του 1965, αφού θέλετε να μιλήσουμε για δημοκρατία. Απλά αφήνω εδώ ως ιστορική υπενθύμιση ότι ένα από τα κεντρικά συνθήματα, τα οποία τότε δονούσαν τους δρόμους της Αθήνας, με τους οικοδόμους, με τη νεολαία, με όλο τον ελληνικό λαό, ήταν το «Μητσοτάκη κάθαρμα». Το αφήνω απλά σαν μια ιστορική υπενθύμιση.

Κλείνω, κύριε Πρόεδρε, με το εξής. Η πρόταση που έχει φέρει σήμερα η Νέα Δημοκρατία είναι μια πρόταση- πλυντήριο, πλυντήριο ευθυνών, ποινικών ευθυνών για όλα τα εμπλεκόμενα πρόσωπα. Σήμερα όμως δεν έχει σημασία μόνο το τι θα ψηφιστεί. Έχει σημασία και το τι θα καταψηφιστεί. Και η Κυβέρνηση έχει δηλώσει ξεκάθαρα ότι θα καταψηφίσει κάθε άλλη πρόταση.

Υπενθυμίζω ότι τα κακουργήματα -γιατί εδώ έχουμε πολιτικά πρόσωπα τα οποία πρέπει να ελεγχθούν για κακουργήματα- πλέον έχουν χρόνο παραγραφής τα είκοσι χρόνια. Πρόταση η οποία σήμερα καταψηφίζεται, δυστυχώς -αλλά αυτό είναι το πλαίσιο- κλείνει την υπόθεση. Είναι σίγουρο ότι δεν θα υπάρχουν κοινοβουλευτικές πλειοψηφίες για τα επόμενα είκοσι χρόνια, που θα θέλουν να προστατεύσουν είτε τον κ. Μητσοτάκη είτε τον κ. Καραμανλή είτε οποιοδήποτε άλλο πολιτικό εμπλεκόμενο πρόσωπο.

Γι’ αυτόν τον λόγο εμείς, ως Νέα Αριστερά, είπαμε ότι οι δυνάμεις της Αντιπολίτευσης δεν πρέπει να κάνουν το χατίρι στη Νέα Δημοκρατία να καταθέσουν προτάσεις οι οποίες θα καταψηφιστούν και θα κλείσουν αυτήν την πρόταση. Ό,τι και να γίνει σήμερα όμως, να ξέρετε ότι το ρήγμα που υπάρχει με την κοινωνία, το τεράστιο ρήγμα που έχει ανοίξει από τις μεγάλες κινητοποιήσεις δεν θα το κλείσετε.

Σε κάθε περίπτωση εμείς, ως Νέα Αριστερά, δεν θα βάλουμε πλάτη στο πλυντήριο που στήνει η Κυβέρνηση. Δεν θα πάρουμε μέρος σε αυτό το πλυντήριο. Το καταγγέλλουμε ξεκάθαρα. Είναι μια στημένη διαδικασία από την αρχή ως το τέλος και νομίζουμε ότι αυτή θα ήταν η ορθή πρακτική για όλες τις δυνάμεις της Αντιπολίτευσης.

(Χειροκροτήματα από την πτέρυγα της Νέας Αριστεράς)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Ηλιόπουλο.

Επόμενος ομιλητής είναι ο κ. Ιωάννης Δημητροκάλλης, ανεξάρτητος Βουλευτής.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Κύριε Πρόεδρε, κυρίες και κύριοι συνάδελφοι, σήμερα η Βουλή των Ελλήνων δεν καλείται απλώς να ψηφίσει για μία ακόμη επιτροπή. Σήμερα η Βουλή καλείται να δείξει αν μπορεί να σταθεί στο ύψος της ιστορίας, αν μπορεί να τιμήσει τον όρκο της, να σταθεί στο πλευρό του λαού, να υπηρετήσει την αλήθεια και όχι τα συμφέροντα και τις σκοπιμότητες.

Το έγκλημα των Τεμπών είναι η πιο φριχτή απόδειξη της κατάρρευσης του κράτους και της παρακμής του πολιτικού συστήματος. Δεν ήταν ατύχημα, δεν ήταν η κακιά στιγμή. Ήταν το αποτέλεσμα δεκαετιών διαφθοράς, αδιαφορίας, ανευθυνότητας και ξεπουλήματος εθνικής περιουσίας και της δημόσιας ασφάλειας.

Καλούμαστε σήμερα να αποφασίσουμε αν θα συνεχίσουμε να συγκαλύπτουμε ή αν θα ανοίξουμε τον δρόμο για την αλήθεια και τη δικαιοσύνη, αν θα τιμήσουμε τα αδικοχαμένα παιδιά των Τεμπών ή αν θα τα προδώσουμε για δεύτερη φορά. Το έγκλημα του Τεμπών δεν ήταν κεραυνός εν αιθρία. Ήταν προδιαγεγραμμένο έγκλημα. Από το 2019 έως το 2023 οι εργαζόμενοι στον ΟΣΕ είχαν στείλει δεκάδες έγγραφα προειδοποιήσεων. Στις 7 Φεβρουαρίου μόλις τρεις εβδομάδες πριν τη φονική σύγκρουση, το σωματείο καθαριότητας σταθμών ΟΣΕ δήλωνε δημόσια «εργαζόμαστε σε τρένα φέρετρα». Το 2021 η Ρυθμιστική Αρχή Σιδηροδρόμων ΡΑΣ είχε επιβάλει πρόστιμο για σοβαρές παραλείψεις ασφάλειας και είχε εκδώσει πόρισμα που προειδοποιούσε για τον κίνδυνο ατυχήματος. Και φυσικά το πόρισμα θάφτηκε.

Είχαν εγκριθεί 700 εκατομμύρια ευρώ από ευρωπαϊκά κονδύλια για την αναβάθμιση των συστημάτων ασφαλείας. Πού πήγαν; Πάντως σίγουρο είναι ότι δεν πήγαν στα συστήματα που θα έσωζαν τα παιδιά μας. Πήγαν σε εργολάβους, σε αναθέσεις, σε κολλητούς. Ο κ. Καραμανλής, ο άνθρωπος που έπρεπε να προστατεύσει το δίκτυο, ο Υπουργός που σήμερα κάποιοι εδώ μέσα είχαν το θράσος να παρουσιάζουν ως παραιτηθέντα για λόγους ευθιξίας, επί τέσσερα χρόνια υποσχόταν ότι το έργο 717 -το έργο που αφορούσε την εγκατάσταση συστημάτων τηλεδιοίκησης και σηματοδότησης σε όλο το δίκτυο- προχωρά. Το έργο αυτό παρέμενε καθηλωμένο στο 33%, υλοποίηση με εργολαβίες που άλλαζαν, με απευθείας αναθέσεις και με συνεχείς παρατάσεις.

Στις 28 Φεβρουαρίου του 2023 το βράδυ του εγκλήματος, στη Λάρισα δεν υπήρχε τηλεδιοίκηση. Κι όμως μόλις μία εβδομάδα πριν ο κ. Καραμανλής με το θράσος χιλίων πιθήκων και την αλαζονεία που γεννά η εξουσία χωρίς λογοδοσία, δήλωνε μέσα σε αυτήν εδώ την Αίθουσα, κουνώντας το δάχτυλο, ότι η Νέα Δημοκρατία διασφαλίζει την ασφάλεια των τρένων. Την ώρα που οι εργαζόμενοι προειδοποιούσαν, την ώρα που τα συστήματα ασφαλείας ήταν ανύπαρκτα, εκείνος μιλούσε για ασφάλεια. Αυτή δεν είναι απλώς πολιτική απάτη, είναι πρόκληση, είναι συγκάλυψη εκ προμελέτης, είναι συνενοχή. Και όταν έγινε το κακό, τι έκανε ο κ. Καραμανλής; Παραιτήθηκε για το θεαθήναι και εξαφανίστηκε. Κανένα απολύτως ίχνος ευθύνης! Και μετά ζήτησε ξανά την ψήφο του ελληνικού λαού. Και για να ακούσουν όσοι μας παρακολουθούν, έτσι λειτουργεί το σάπιο σύστημα. Πρώτα καταστρέφουν, μετά ζητούν νέα εντολή για να μας σώσουν.

Θέλω στο σημείο αυτό να πω ένα ερώτημα που θέτει ο ίδιος ο κ. Πλακιάς προς τον Πρωθυπουργό της χώρας και ας μας απαντήσει με ένα ναι ή με ένα όχι. Γνώριζε ο ίδιος τι έγινε εκείνο το βράδυ στο πεδίο των Τεμπών; Ήταν ενήμερος και συμμετείχε σε όλη τη διαδικασία ξεμπαζώματος και του μπαζώματος και τη μεταφορά όλων των στοιχείων του εγκλήματος μαζί και τα απομεινάρια των ανθρώπων τους; Ναι ή όχι; Ό,τι και από τα δύο να απαντήσει ο Πρωθυπουργός, είναι αρκετό για να τεθεί ενώπιον της δικαιοσύνης.

Ακούστε επιτέλους τη φωνή των οικογενειών. Ποιος κυβέρνησε; Ποιος φταίει γι’ αυτό το έγκλημα; Μα φυσικά η Νέα Δημοκρατία, που από τότε, από το 2019 δηλαδή που κυβέρνησε ως σήμερα, διέλυσε ό,τι είχε απομείνει. Ξεπούλησε τον ΟΣΕ, διόρισε ημετέρους και μοίρασε τα έργα σε κολλητούς. Ο ΣΥΡΙΖΑ, που μετέτρεψε τον ΟΣΕ σε κουφάρι και παρέδωσε τα κλειδιά στους Ιταλούς με το ξεπούλημα της ΤΡΑΙΝΟΣΕ και φυσικά εγκατέλειψε και το έργο στα 717. Το ΠΑΣΟΚ, που έστησε το κομματικό κράτος στους σιδηροδρόμους και το μετέτρεψε σε φέουδο εργολάβων και ημετέρων.

Και εσείς τι κάνετε; Ακόμα και σήμερα οι συγγενείς των θυμάτων βρίσκονται στο στόχαστρο. Δέχονται απειλές, λάσπη, χυδαία υπονοούμενα. Πληρωμένες πένες τρολ του διαδικτύου και υπόγειοι μηχανισμοί επιχειρούν να τους τρομοκρατήσουν, να τους κάνουν να σιωπήσουν. Η κ. Καρυστιανού, μητέρα θύματος, έχει καταγγείλει δημόσια απειλές κατά της ίδιας και του γιου της. Αυτοί είναι οι ηθικοί αυτουργοί της δεύτερης δολοφονίας, της δολοφονίας της αλήθειας.

Και έρχεται σήμερα η Νέα Δημοκρατία να στήσει με την πρότασή της μια φιέστα δήθεν διαφάνειας με στόχο να μείνουν έξω οι πολιτικές ευθύνες. Επιχειρείτε να θυσιάσετε μόνο τον σταθμάρχη, τον τελευταίο τροχό της αμάξης, για να σώσετε τους Υπουργούς και τους εργολάβους. Φοβάστε την αλήθεια. Γιατί, η αλήθεια θα κάψει πολλούς από εσάς.

Η θέση της συμμαχίας ανεξάρτητων Βουλευτών είναι καθαρή και ανυποχώρητη. Στηρίζουμε την πρόταση των συγγενών των θυμάτων. Θέλουμε προανακριτική, που θα τα εξετάσει όλα, συμβάσεις, αναθέσεις, πορίσματα, πολιτικές αποφάσεις. Θέλουμε ευθύνες, όχι συγκαλύψεις, όχι πλυντήρια.

Και απευθύνομαι στον ελληνικό λαό. Μην ελπίζετε σ’ αυτούς που κυβέρνησαν μέχρι σήμερα, όλους αυτούς που σκότωσαν τα παιδιά σας και μετά ζητούν την ψήφο σας. Η μόνη ελπίδα είναι η αφύπνιση, η εθνική ανάταση, η οργή που θα γίνει δημιουργία και νέα πορεία για την πατρίδα μας. Το αίμα των Τεμπών δεν θα ξεπλυθεί με υποσχέσεις, θα ξεπλυθεί μόνο με δικαιοσύνη. Σήμερα οι μάσκες πέφτουν. Θα τιμήσουμε τους νεκρούς ή θα γίνουμε συνένοχοι στη συγκάλυψη. Η συμμαχία ανεξάρτητων Βουλευτών λέμε ναι στην πρόταση των συγγενών, όχι στο ψέμα, όχι στη σιωπή.

(Χειροκροτήματα)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Δημητροκάλλη.

Ο επόμενος ομιλητής είναι ο κ. Δημήτριος Καιρίδης. Δεν είναι εδώ.

Καλείται στο Βήμα ο Κοινοβουλευτικός Εκπρόσωπος της Πλεύσης Ελευθερίας ο κ. Αλέξανδρος Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρίες και κύριοι Βουλευτές, η σημερινή συνεδρίαση της Βουλής για τη σύσταση προκαταρκτικής επιτροπής για το έγκλημα των Τεμπών έχει ιστορική σημασία. Αφενός είναι η πρώτη φορά που τίθεται σε ψηφοφορία μια πρόταση που προέρχεται από τους ίδιους τους πολίτες και συγκεκριμένα από τους συγγενείς των θυμάτων. Ποτέ στο παρελθόν η Βουλή δεν έχει κληθεί να ψηφίσει πρόταση για την παραπομπή πολιτικών προσώπων σε έρευνα για ποινικές ευθύνες, η οποία να προέρχεται απευθείας από την κοινωνία. Αυτή είναι η πρόταση που υπογράφουμε οι Βουλευτές της Πλεύσης Ελευθερίας.

Παράλληλα σήμερα είναι και μία από τις σπάνιες περιπτώσεις όπου το κυβερνών κόμμα, η Νέα Δημοκρατία, καταθέτει και αυτό πρόταση παραπομπής δικού της πρώην Υπουργού, του κ. Καραμανλή σε επιτροπή προκαταρκτικής εξέτασης, έστω και αν το κάνει για τα μάτια του κόσμου, με σκοπό να εξαπατήσει τους πολίτες, προσπαθώντας να δώσει την ψευδαίσθηση ότι η Νέα Δημοκρατία δήθεν έπαψε να συγκαλύπτει το έγκλημα.

Έχει όμως πολιτική και ιστορική σημασία ότι σήμερα το κυβερνών κόμμα ψηφίζει υπέρ της σύστασης προανακριτικής επιτροπής για τον κ. Καραμανλή, ενώ πριν από ενάμιση χρόνο, τον Νοέμβριο του 2023, όταν είχε ξανά προταθεί η σύσταση προανακριτικής επιτροπής για την περιβόητη σύμβαση 717, σύσσωμη τότε η Νέα Δημοκρατία αρνήθηκε να τον παραπέμψει σε προανακριτική και όλοι οι Βουλευτές της όρθιοι τον καταχειροκροτούσαν σαν Πρωθυπουργό.

Σήμερα όμως τα πράγματα έχουν κάπως αλλάξει. Δυστυχώς, δεν έχουν αλλάξει αρκετά και γι’ αυτό εμείς στην Πλεύση Ελευθερίας συνεχίζουμε να αγωνιζόμαστε με το ίδιο σθένος κατά της κυβερνητικής συγκάλυψης του εγκλήματος. Όμως τα πράγματα έχουν κάπως αλλάξει, διότι οι πολίτες βγήκαν στους δρόμους στις 26 Ιανουαρίου και στις 28 Φεβρουαρίου, υποχρεώνοντας την Κυβέρνηση σε αυτήν την τακτική υποχώρηση.

Η κυβερνώσα παράταξη παραπέμπει σήμερα τον κ. Καραμανλή, έστω και μόνο για πλημμέλημα, με αυτόν τον υποκριτικό τρόπο, διότι ανάμεσα στον Νοέμβριο του 2023 και στο 2025 βρέθηκε αντιμέτωπη με κάτι που αρχικά δεν υπολόγιζε, το πανίσχυρο ρεύμα της λαϊκής οργής κατά της προνομιακής μεταχείρισης των Υπουργών της Κυβέρνησης και της αδυναμίας του κράτους να απονείμει δικαιοσύνη. Εδώ και έναν χρόνο όλες οι έρευνες της κοινής γνώμης δείχνουν ότι τα τρία τέταρτα της κοινωνίας, επτά με οκτώ στους δέκα Έλληνες, πιστεύουν σταθερά ότι η Κυβέρνηση Μητσοτάκη επιδίδεται σε μια επιχείρηση συστηματικής συγκάλυψης των εγκληματικών ευθυνών της για την υπόθεση των Τεμπών.

Σήμερα έχουμε μπροστά μας, τυπικά τουλάχιστον, τρεις προτάσεις σύστασης επιτροπής προκαταρκτικής εξέτασης. Στην ουσία όμως έχουμε δύο βασικές προτάσεις, που είναι απολύτως αντίθετες και συγκρουόμενες μεταξύ τους. Από τη μία πλευρά είναι η πρόταση-πλυντήριο της Νέας Δημοκρατίας, που είναι στην πράξη μια πρόταση συνέχισης της συγκάλυψης και η οποία περιορίζεται μόνο στον κ. Καραμανλή και ερευνά μόνο πλημμελήματα. Απέναντι σε αυτήν υπάρχει η πρόταση των συγγενών των θυμάτων, την οποία συνυπογράφει η Πλεύση Ελευθερίας και η οποία ζητά να διερευνηθούν οι ευθύνες όχι μόνο του κ. Καραμανλή, αλλά συνολικά έντεκα Υπουργών και Υφυπουργών, καθώς και του ιδίου του Πρωθυπουργού, για κακουργηματικές πράξεις που αφορούν αδικήματα κατά της ζωής.

Μπροστά στις δύο αυτές επιλογές η Πλεύση Ελευθερίας δεν έχει διλήμματα. Από την πρώτη στιγμή είπαμε πως βρισκόμαστε στο πλευρό των θυμάτων και των συγγενών τους και παραμένουμε απολύτως συνεπείς και προσηλωμένοι σε αυτήν τη στάση αρχής. Βεβαίως, θα θέλαμε και άλλα κόμματα της Αντιπολίτευσης να συνυπογράψουν την πρόταση των συγγενών των θυμάτων. Από την πρώτη στιγμή η Ζωή Κωνσταντοπούλου κάλεσε όλους τους Αρχηγούς της Αντιπολίτευσης πλην των Σπαρτιατών να συνεργαστούμε στην κατάθεση κοινής πρότασης. Καθόρισε μάλιστα και πιθανές ημερομηνίες συνάντησης. Δυστυχώς όμως, δεν υπήρξε σχεδόν καμία ανταπόκριση από κόμματα που είτε είχαν είτε νόμισαν τότε πως είχαν τον απαιτούμενο αριθμό Βουλευτών.

Κυρία Μπακογιάννη, σας παρακαλώ. Με ενοχλεί η συζήτηση που έχετε ανοίξει. Σας παρακαλώ.

**ΝΤΟΡΑ ΜΠΑΚΟΓΙΑΝΝΗ:** Καλά, μην θυμώνετε.

**ΑΛΕΞΑΝΔΡΟΣ ΚΑΖΑΜΙΑΣ:** Δεν θυμώνω. Σας παρακαλώ θερμά να κάνετε ησυχία.

**ΝΤΟΡΑ ΜΠΑΚΟΓΙΑΝΝΗ:** Ψυχραιμία.

**ΑΛΕΞΑΝΔΡΟΣ ΚΑΖΑΜΙΑΣ:** Κύριε Πρόεδρε, προστατεύστε με. Δεν μπορώ να συνεχίσω έτσι.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν είναι το μαγαζάκι σας εδώ, κυρία Μπακογιάννη.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καζαμία, συνεχίστε.

**ΑΛΕΞΑΝΔΡΟΣ ΚΑΖΑΜΙΑΣ:** Όποιος θέλει να μιλήσει, παρακαλώ, να βγει έξω από την Αίθουσα.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καζαμία, σας παρακαλώ, συνεχίστε.

**ΑΛΕΞΑΝΔΡΟΣ ΚΑΖΑΜΙΑΣ:** Η συζήτηση αυτή συνεχίζεται περίπου τρία-τέσσερα λεπτά.

**ΠΡΟΕΔΡΕΥΩΝ (Βασίλειος Βιλιάρδος):** Κύριε Καζαμία, συνεχίστε, παρακαλώ.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Δυστυχώς όμως, δεν υπήρξε ανταπόκριση από κόμματα που είτε είχαν είτε νόμισαν πως είχαν τον απαιτούμενο αριθμό των τριάντα Βουλευτών και μέσα από μία μικροκομματική λογική αγνόησαν την έκκληση ενός κόμματος έξι Βουλευτών, παρόλο που η επικεφαλής μας είναι συνήγορος συγγενών και οικογενειών των θυμάτων και γνωρίζει καλά τη δικογραφία.

Η πρόταση της Νέας Δημοκρατίας, η οποία σημειωτέον υπεγράφη μόνο από τριάντα Βουλευτές της, είναι ένα μνημείο υποκρισίας, που προσβάλλει τη νοημοσύνη των πολιτών και το περί δικαίου αίσθημα του ελληνικού λαού. Πρόκειται για μία πρόταση καθαρά επικοινωνιακή, που συνιστά ξεδιάντροπο ξέπλυμα ευθυνών και απροκάλυπτη μεθόδευση υπόθαλψης των υπαιτίων του εγκλήματος.

Χθες στη συζήτηση του Ευρωπαϊκού Κοινοβουλίου ακούσαμε Ευρωβουλευτές της Νέας Δημοκρατίας να λένε χωρίς ντροπή ότι υπήρχαν και άλλες πολύνεκρες συγκρούσεις τρένων σε διάφορες ευρωπαϊκές χώρες δίχως όμως η Ευρωβουλή να ασχοληθεί ποτέ με αυτά τα θέματα. Σύμφωνα με την κ. Βόζεμπεργκ, η Ευρωβουλή ασχολήθηκε χθες με το έγκλημα των Τεμπών γιατί, λέει, υπάρχει μία Αντιπολίτευση στην Ελλάδα που θέλει να ρίξει την Κυβέρνηση. Μόνο γι’ αυτό ασχολήθηκε η Ευρωβουλή με το έγκλημα των Τεμπών χθες!

Κατ’ αρχάς πρέπει να πω ότι μας δίνει μεγάλη αυτοπεποίθηση ότι αποδίδονται τέτοιες φοβερές δυνάμεις στην Πλεύση Ελευθερίας. Ότι δηλαδή μπορούμε να ορίζουμε εμείς την ατζέντα ολόκληρης της Ευρωβουλής! Αλλά, βεβαίως, όταν η Νέα Δημοκρατία διατείνεται, όπως έκανε και σήμερα σε αυτήν την Αίθουσα ο ίδιος ο Πρωθυπουργός, ότι όλη η ελληνική κοινωνία και η Ευρωπαϊκή Ένωση ασχολούνται με το έγκλημα των Τεμπών όχι επειδή υπάρχει ένα διαρκές έγκλημα, όχι επειδή οι οικογένειες των θυμάτων βρίσκονται για δύο χρόνια αντιμέτωπες με μια Κυβέρνηση που παρεμβαίνει και χειραγωγεί τη δικαιοσύνη, αλλά επειδή η Πλεύση Ελευθερίας θέλει να ρίξει την Κυβέρνηση, τότε είναι φυσικό να μας αποδίδονται, σε εμάς, τους έξι Βουλευτές, αυτές οι κολοσσιαίες, σχεδόν κοσμικές, πολιτικές δυνάμεις. Αυτά, βεβαίως, για να ξέρουμε ποιοι είναι τελικά οι πραγματικοί συνωμοσιολόγοι. Ο κ. Φλωρίδης μάλιστα είχε ισχυριστεί ότι η υπόθεση των Τεμπών δεν κλείνει, διότι υπάρχει «ξένος δάκτυλος», -είχατε πει-, αποσταθεροποίησης της Κυβέρνησης Μητσοτάκη.

Η αλήθεια όμως είναι ότι η Πλεύση Ελευθερίας αντλεί τη δύναμή της από κάτι πολύ απλό, αλλά δυστυχώς δυσνόητο για τη διεφθαρμένη Κυβέρνηση Μητσοτάκη. Όλη η δύναμη που έχουμε οφείλεται στην επιμονή μας να συστρατευόμαστε σταθερά με το πλευρό της αλήθειας, της δικαιοσύνης και της κοινωνικής οργής απέναντι στην κοροϊδία της Κυβέρνησης.

Κλείνοντας, κύριε Πρόεδρε, θα ήθελα να καλέσω ξανά όλους τους Βουλευτές να στηρίξουν με την ψήφο τους την πρόταση των συγγενών των θυμάτων που συνυπογράφει η Πλεύση Ελευθερίας. Είναι η μόνη πρόταση που διευρύνει την έρευνα της προκαταρκτικής επιτροπής σε έντεκα πολιτικά πρόσωπα και σε ποινικά αδικήματα κατά της ζωής. Είναι η μόνη πρόταση που περιλαμβάνει και τον Πρωθυπουργό.

Σήμερα η Βουλή ούτε δικάζει ούτε, βεβαίως, καταδικάζει. Ψηφίζει τη σύσταση μιας προκαταρκτικής επιτροπής που ερευνά τυχόν ποινικές ευθύνες Υπουργών που όλοι οφείλουμε να συμβάλουμε, ώστε να διερευνηθούν διεξοδικά. Όσοι Βουλευτές ψηφίσουν σήμερα την υποκριτική πρόταση της Νέας Δημοκρατίας ή μόνο την περιορισμένη πρόταση του ΠΑΣΟΚ επιλέγουν να βάλουν όρια στην προανακριτική έρευνα.

Εμείς στην Πλεύση Ελευθερίας επιλέγουμε τον αντίθετο δρόμο. Υποστηρίζουμε την πρόταση των συγγενών των θυμάτων, ακριβώς διότι αυτή δεν περιορίζει την έρευνα των πολιτικών ευθυνών. Όποιος αναζητά πραγματικά την αποκάλυψη όλης της αλήθειας και όχι μέρος αυτής, όποιος επιδιώκει πραγματικά την πλήρη και όχι τη μερική απονομή δικαιοσύνης δεν μπορεί να ξεκινά περιορίζοντας την έρευνα. Ξεκινά με πρόθεση να ερευνήσει τις ευθύνες σε όλο το εύρος και όλο το βάθος, όσο ψηλά και αν βρίσκονται αυτές.

Ευχαριστώ.

(Χειροκροτήματα από την πτέρυγα της Πλεύσης Ελευθερίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καζαμία.

Επόμενος ομιλητής είναι ο κ. Δημήτριος Καιρίδης, Βουλευτής της Νέας Δημοκρατίας.

**ΔΗΜΗΤΡΙΟΣ ΚΑΙΡΙΔΗΣ:** Ευχαριστώ, κύριε Πρόεδρε.

Κυρίες και κύριοι συνάδελφοι, καθώς πλησιάζει η συνεδρίασή μας στο τέλος της, εύχομαι πραγματικά η σημερινή συζήτηση να βάλει τέλος στην τοξική πολιτική αντιπαράθεση και εκμετάλλευση και να ανοίξει τον δρόμο διάπλατα στη δικαιοσύνη απερίσπαστη να αποδώσει ευθύνες σε κάθε ένοχο. Για πρώτη φορά, άλλωστε, η Κυβερνητική Πλειοψηφία προτείνει την παραπομπή Υπουργού της, του Κώστα Καραμανλή, σε συνέχεια της παραπομπής του Υφυπουργού Χρήστου Τριαντόπουλου.

Επιτρέψτε μου να επικεντρωθώ στο πρόσωπο του τότε Υπουργού Υποδομών και Μεταφορών Κώστα Καραμανλή. Δεν θα ασχοληθώ με την τρίτη πρόταση των μικρότερων κομμάτων, που, όπως είπαμε και άλλη φορά, αποτελεί όνειδος για τον κοινοβουλευτισμό και τη δημοκρατία μας.

Θα ήθελα να επικεντρωθώ, αντίθετα, στην πρόταση του ΠΑΣΟΚ για την παραπομπή του Κώστα Καραμανλή σε βαθμό κακουργήματος με βάση το άρθρο 291 του Ποινικού Κώδικα για παρακώλυση των σιδηροδρομικών συγκοινωνιών με ενδεχόμενο δόλο. Ενδεχόμενος δόλος υπάρχει όταν ο δράστης προβλέπει ότι από την πράξη του θα προέλθει ένα αξιόποινο αποτέλεσμα, δηλαδή στη συγκεκριμένη περίπτωση ο θάνατος δεκάδων συνανθρώπων μας και δεν απέχει από αυτήν, αποδεχόμενος έτσι το αποτέλεσμα. Έχουμε να κάνουμε με κάτι τέτοιο εδώ; Προφανώς όχι.

Η πρόταση του ΠΑΣΟΚ βασίζεται σε δύο έγγραφα υπηρεσιακών παραγόντων του Υπουργείου, τα οποία απευθύνονται στον Υπουργό και αναφέρονται στην πάγια υποστελέχωση και υποχρηματοδότηση του ΟΣΕ. Σημειωτέον ότι αυτές είναι και οι μόνες αναφορές στον Κώστα Καραμανλή μέσα στην πολυσέλιδη και ογκώδη δικογραφία που διαβίβασε ο εισαγγελέας αμελλητί, δηλαδή χωρίς αξιολόγηση, στη Βουλή. Ακόμα και αν ήταν έτσι και ο Υπουργός να αδιαφόρησε για τις επισημάνσεις των στελεχών του Υπουργείου του, δεν στοιχειοθετείται ο ενδεχόμενος δόλος, καθώς από πουθενά δεν προκύπτει ότι είχε αποδεχθεί ένα πολύνεκρο δυστύχημα.

Όμως, η πραγματικότητα είναι ότι συγκεκριμένος Υπουργός όχι μόνο δεν αδιαφόρησε, αλλά προέβη σε όλες τις δέουσες ενέργειες για την πρόσληψη μόνιμου προσωπικού με την προκήρυξη σχετικού διαγωνισμού, αλλά και τη σύναψη συμβάσεων ορισμένου χρόνου για την άμεση πρόσληψη προσωπικού. Παράλληλα. πολλαπλασίασε –υπερπενταπλασιάζοντας- τη χρηματοδότηση του ΟΣΕ ως υπεύθυνου για τη λειτουργία του σιδηροδρομικού δικτύου. Η ασφάλεια των σιδηροδρόμων έχει ανατεθεί -αν δεν το ξέρατε, επιτέλους να ακουστεί- εδώ και χρόνια κατόπιν οδηγιών της Ευρωπαϊκής Ένωσης σε μια ανεξάρτητη αρχή, η οποία ακριβώς επειδή είναι ανεξάρτητη, δεν υπόκειται στον έλεγχο του Υπουργείου. Η ανεξάρτητη αυτή αρχή, όπως και η αντίστοιχη ευρωπαϊκή, πιστοποίησαν κατ’ επανάληψη την ασφάλεια του ελληνικού σιδηροδρόμου. Στη βάση αυτών των πιστοποιήσεων και του Γενικού Κανονισμού Κυκλοφορίας διεξήχθησαν χιλιάδες δρομολόγια, επιβατικά και εμπορικά, χωρίς πρόβλημα. Άλλωστε, δεν υπάρχει κανένα έγγραφο και καμία αναφορά που να ζητά τη διακοπή των δρομολογίων λόγω ελλιπών συνθηκών ασφάλειας.

Η αιτία του δυστυχήματος ήταν η παραβίαση αυτού του κανονισμού, ενδεχομένως από τον σταθμάρχη της Λάρισας και τους μηχανοδηγούς των δύο αμαξοστοιχιών. Αυτή η απλή αλήθεια της παραβίασης των πιο στοιχειωδών διατάξεων του Γενικού Κανονισμού Κυκλοφορίας, καθώς και η αγνόηση του τοπικού συστήματος τηλεδιοίκησης και η μη επικοινωνία μεταξύ μηχανοδηγού και σταθμάρχη αποσιωπάται από την πρόταση του ΠΑΣΟΚ, προκειμένου να διαχυθεί η ποινική ευθύνη σε πολιτικά πρόσωπα και να δημιουργηθεί πολιτικό πρόβλημα στην Κυβέρνηση.

Όμως, ο Κώστας Καραμανλής όχι μόνο δεν αποδέχτηκε τον κίνδυνο, όχι μόνο δεν αδιαφόρησε ή αδράνησε, αλλά ενήργησε συστηματικά για την ολοκλήρωση όλων των συμβάσεων εκείνων, όπως η 717, για την εισαγωγή προηγμένων συστημάτων ασφαλείας κατά το ευρωπαϊκό πρότυπο, με στόχο να αφήσει πίσω του ο ελληνικός σιδηρόδρομος τη χρόνια απαξίωσή του. Για τη σύμβαση αυτή σας θυμίζω ότι το ΠΑΣΟΚ ζήτησε τη σύσταση προανακριτικής επιτροπής και μας εγκαλεί έκτοτε για την απόρριψη του αιτήματος αυτού. Προσπερνώ το παράλογο του επιχειρήματος να εγκαλείς τον Καραμανλή για τη μη έγκαιρη ολοκλήρωση του έργου και ταυτόχρονα να τον εγκαλείς γιατί έδωσε παράταση χωρίς την οποία το έργο δεν θα ολοκληρωνόταν ποτέ. Μένω μόνο στην πρόσφατη απόφαση 539/2024 του Ελεγκτικού Συνεδρίου, δηλαδή του Ανωτάτου Δικαστηρίου Δημοσιονομικού Ελέγχου της χώρας, η οποία έκρινε ότι καλώς δόθηκε η παράταση από τον Καραμανλή.

Όμως, είναι λάθος να πιστεύει κανείς ότι η έλλειψη αυτών των συστημάτων οδηγεί σε διακινδύνευση την κυκλοφορία των τρένων. Τα συστήματα αυτά έχουν εγκατασταθεί σε μικρό μόνο μέρος του ευρωπαϊκού δικτύου, το οποίο παραμένει ασφαλές, όπως και το ελληνικό, στον βαθμό που τηρείται ο Γενικός Κανονισμός Κυκλοφορίας. Αλλά ακόμα και μετά την εγκατάστασή τους, ο ανθρώπινος παράγοντας παραμένει κρίσιμος, όπως σε κάθε συγκοινωνία, αεροπορική, χερσαία ή θαλάσσια, και όπως αποδεικνύουν αντίστοιχα δυστυχήματα σε χώρες όπως η Ισπανία και η Γερμανία πρόσφατα.

Κυρίες και κύριοι συνάδελφοι, δεν υπάρχει καμία αμφιβολία στο δικό μου τουλάχιστον μυαλό ότι ο ελληνικός σιδηρόδρομος υπήρξε για δεκαετίες μια από τις πιο προβληματικές πλευρές της δημόσιας ζωής μας και ότι, παρά τα δισεκατομμύρια που επενδύθηκαν για τον εκσυγχρονισμό του, παρέμεινε καχεκτικός, δυσλειτουργικός και ανίκανος να συνεισφέρει στην ανάπτυξη των λιμανιών μας και στην ανάδειξη της χώρας μας σε διεθνή κόμβο μεταφορών και logistics. Η αντίστιξη με την ολοκλήρωση κατασκευής ενός άρτιου δικτύου αυτοκινητοδρόμων πανελλαδικά είναι εντυπωσιακή.

Δυστυχώς, η συζήτηση για το τι έχει φταίξει και ποιος είναι πολιτικά υπεύθυνος γι’ αυτό το χάλι δεν έγινε. Αντιθέτως, η συζήτηση εξετράπη με ευθύνη μεγάλου μέρους της Αντιπολίτευσης σε θεωρίες συνωμοσίας πάνω στις οποίες το σοβαροφανές –υποτίθεται- ΠΑΣΟΚ βάσισε όχι μία, αλλά δύο προτάσεις δυσπιστίας εναντίον της Κυβέρνησης -να σας θυμίσω την πρόσφατη για το ξυλόλιο- και σε μια λυσσαλέα προσπάθεια διάχυσης ποινικών ευθυνών σε πολιτικά πρόσωπα και διαρκούς διόγκωσης του φακέλου της δικογραφίας με πρόσθετο ανακριτικό υλικό. Το αποτέλεσμα ήταν να καθυστερεί και να έχει περιπλεχθεί η απονομή της δικαιοσύνης, καθώς συγκεκριμένες πολιτικές δυνάμεις επιδιώκουν πάση θυσία να κρατήσουν ενεργή τη δικαστική εκκρεμότητα και να αποπροσανατολίσουν την κοινή γνώμη μακριά από τους πραγματικά ποινικά υπεύθυνους της τραγωδίας.

Απέναντι σε αυτήν τη ζοφερή πραγματικότητα η Κυβερνητική Πλειοψηφία της Νέας Δημοκρατίας έχει δεσμευθεί ότι δεν θα σταθεί εμπόδιο στην πλήρη και εξονυχιστική διερεύνηση της αλήθειας όσον αφορά τους Υπουργούς της. Για τον λόγο αυτό και προκειμένου ο εν λόγω Υπουργός να έχει τη δυνατότητα να λογοδοτήσει και να αποδείξει την αθωότητά του στον φυσικό του δικαστή, συναινούμε στην παραπομπή του για παράβαση καθήκοντος σε βαθμό πλημμελήματος, αναγνωρίζοντας ότι εν τέλει το Δικαστικό Συμβούλιο μπορεί να διευρύνει το κατηγορητήριο και να το αναπέμψει στη Βουλή, αν χρειαστεί. Είναι πραγματικά μια δύσκολη απόφαση για όλους τους συναδέλφους, η οποία ωστόσο εξυπηρετεί καλύτερα το δημόσιο συμφέρον.

Κλείνοντας, θα ήθελα να απευθυνθώ στους γονείς και στους συγγενείς των θυμάτων. Και μόνο η σκέψη μιας τέτοιας απώλειας είναι αβάσταχτη. Όμως, και ως πατέρας δύο μικρών παιδιών, που μπήκα στην πολιτική το 2019 για να προσφέρω στον τόπο μου, θέλω να σας διαβεβαιώσω ότι όλοι εμείς στην Κοινοβουλευτική Ομάδα της Νέας Δημοκρατίας δεν θέλουμε τίποτα περισσότερο από το να λάμψει η αλήθεια και να αποδοθεί δικαιοσύνη. Δικιά μας δουλειά είναι, έχοντας μελετήσει όλα τα στοιχεία, να ψηφίσουμε σε λίγο κατά συνείδηση. Δικιά μας δουλειά είναι να δουλέψουμε σκληρά για να μην συμβεί ποτέ ξανά μια τέτοια τραγωδία. Δικιά μας δουλειά είναι να μετατρέψουμε τον πόνο σας και την εθνική μας θλίψη σε δημιουργική πνοή για μια καλύτερη Ελλάδα που θα προστατεύει τα παιδιά της και δεν θα τα εκθέτει στην τυραννία και τη διακινδύνευση του «έλα μωρέ» και του «ωχαδερφισμού». Ο πόνος σας είναι ιερός και του αξίζει ο σεβασμός όλων μας, μακριά από πολιτικά τερτίπια και μικροκομματικούς ανταγωνισμούς. Ολόκληρο το έθνος, συγκλονισμένο από τη βαριά απώλεια, στέκεται δίπλα σας και διά των Αντιπροσώπων του σήμερα εδώ παραπέμπει έναν Υπουργό, διατρανώνοντας ότι κανείς σε αυτήν τη χώρα δεν είναι υπεράνω του νόμου, αλλά και κανείς δεν μπορεί να διαπομπεύεται χωρίς το δικαίωμα να υπερασπιστεί την τιμή και την υπόληψή του ενώπιον του φυσικού δικαστή.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Καιρίδη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, θέλετε παρέμβαση; Έχετε κάνει μία παρέμβαση επτά λεπτών. Δικαιούστε ακόμη μία τεσσάρων λεπτών.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δικαιούμαι ακόμα δύο και όσες θέλω.

**ΠΡΟΕΔΡΕΥΩΝ (Βασίλειος Βιλιάρδος):** Ακόμη μία, κυρία Πρόεδρε, μπορώ να σας διαβάσω τη συμφωνία σήμερα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Όχι, καμία συμφωνία. Εμείς δεν συμφωνήσαμε.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, μία παρέμβαση δικαιούστε ακόμη τεσσάρων λεπτών.

Ευχαριστώ πολύ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να δούμε τι άλλο θα επινοήσετε για να αποφύγετε να ακούγονται εδώ μέσα στη Βουλή αυτά τα οποία δικαιούνται οι πολίτες να ξέρουν. Έχω δικαίωμα να κάνω ως Αρχηγός Κόμματος παρεμβάσεις χωρίς περιορισμό και έχω δικαίωμα, κύριε Πρόεδρε, και ως πρώην Πρόεδρος…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, να σας διαβάσω…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Μην με διακόπτετε, σας παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** …την εισήγηση του Προέδρου της Βουλής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν θέλω να μου διαβάσετε. Αφήστε με, παρακαλώ, να μιλήσω.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Αυτή είναι η παρέμβαση, αυτή που σας είπα. Ευχαριστώ πολύ.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου αποχωρεί από το Βήμα της Βουλής)

Κυρία Πρόεδρε…

**ΣΤΑΥΡΟΣ ΚΑΛΑΦΑΤΗΣ (Υφυπουργός Ανάπτυξης):** Ωραία σας προσέβαλε. Ωραία πρόσβαλε το Προεδρείο της Βουλής!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, δεν θα κάνετε παρέμβαση;

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ναι, όταν μου δώσετε τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Παρακαλώ, έχετε τον λόγο. Ήσασταν εδώ.

**ΣΤΑΥΡΟΣ ΚΑΛΑΦΑΤΗΣ (Υφυπουργός Ανάπτυξης):** Είναι προσβολή στο Προεδρείο αυτό που έκανε. Τι είναι αυτό; Θεατρική παράσταση;

**ΠΡΟΕΔΡΕΥΩΝ (Βασίλειος Βιλιάρδος):** Έχετε τον λόγο.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ξέρετε, είναι μεγάλη κατάντια να χρειάζεστε τέτοιες επικουρίες, κυρία Μπακογιάννη, για να αποφύγετε τις ευθύνες σας και είναι και μεγάλη κατάντια να γελάτε με αυτό το χαμόγελο αυταρέσκειας εσείς που έχετε κάνει τη Βουλή «μαγαζάκι» σας, εσείς που το αυτοκίνητό σας σκότωσε άνθρωπο…

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, αν θέλετε, στο Προεδρείο να απευθύνεστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …μπροστά στη Βουλή, τον Ιάσονα…

(Θόρυβος στην Αίθουσα)

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, σας παρακαλώ, κάντε την ομιλία σας.

Κύριοι συνάδελφοι, σας παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** …και πάλι κάνατε αναρτήσεις αποπροσανατολισμού και συγκάλυψης.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ, συνεχίστε την παρέμβασή σας.

**ΝΤΟΡΑ ΜΠΑΚΟΓΙΑΝΝΗ:** …ό,τι και να κάνετε!

**ΠΡΟΕΔΡΕΥΩΝ (Βασίλειος Βιλιάρδος):** Κυρία Μπακογιάννη, σας παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κυρία Μπακογιάννη, θα έπρεπε να ξέρετε την έννοια του συνομιλητή.

**ΝΤΟΡΑ ΜΠΑΚΟΓΙΑΝΝΗ:** Κάτι παραπάνω από εσάς ξέρω.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Μπακογιάννη, σας παρακαλώ! Μη διακόπτετε!

Κυρία Πρόεδρε, συνεχίστε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Θα έπρεπε να ξέρετε ποιοι ήταν οι συνομιλητές. Οπότε χαίρομαι πάρα πολύ που δεν γίνομαι συνομιλητής σας και συνομιλήτριά σας.

**ΝΤΟΡΑ ΜΠΑΚΟΓΙΑΝΝΗ:** Μπράβο. Σταματήστε και να μου απευθύνετε τον λόγο.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Μπακογιάννη, σας παρακαλώ!

Κυρία Πρόεδρε, στο Προεδρείο, αν θέλετε, απευθύνεστε. Κάντε την παρέμβασή σας.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, απευθύνομαι στο Σώμα. Μη μου κάνετε υποδείξεις, σας παρακαλώ.

**ΠΡΟΕΔΡΕΥΩΝ (Βασίλειος Βιλιάρδος):** Κάντε την παρέμβασή σας.

**ΣΤΑΥΡΟΣ ΚΑΛΑΦΑΤΗΣ (Υφυπουργός Ανάπτυξης):** Δεν είστε Πρόεδρος της Βουλής.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Να κατέβω κάτω;

**ΠΡΟΕΔΡΕΥΩΝ (Βασίλειος Βιλιάρδος):** Σας παρακαλώ! Δεν σας βλέπω κιόλας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τι πανικός!

**ΣΤΑΥΡΟΣ ΚΑΛΑΦΑΤΗΣ (Υφυπουργός Ανάπτυξης):** Δεν μίλησα. Κανείς δεν μίλησε.

**ΝΤΟΡΑ ΜΠΑΚΟΓΙΑΝΝΗ:** Δεν μίλησα.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Δεν μιλήσατε, κύριε Καλαφάτη, μόλις τώρα;

**ΠΡΟΕΔΡΕΥΩΝ (Βασίλειος Βιλιάρδος):** Κύριοι συνάδελφοι, θέλετε να καθυστερήσουμε και άλλο τη διαδικασία; Δεν το θέλετε.

Συνεχίστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι πράγματι μεγάλη κατάντια. Ακόμη πιο μεγάλη κατάντια όταν για τη δική σας υπεράσπιση κ. Μπακογιάννη, για να αρθεί η ασυλία του Κοτζιά που τον μηνύσατε, προσφύγατε στο Ευρωπαϊκό Δικαστήριο και βγήκε καταδίκη της χώρας, γιατί δεν διώχθηκε ο Υπουργός. Για τη συκοφαντική δυσφήμιση την προσωπική σας είναι άξια διαδικασίας η Βουλή για να γίνει προκαταρκτική εξέταση. Για πενήντα επτά νεκρούς, που προφανώς δεν αγγίζουν τη δική σας αξία, δεν κάνει να γίνει προκαταρκτική εξέταση. Νομίζετε ότι το κράτος σας ανήκει. Νομίζετε ότι η Βουλή είναι μαγαζάκι σας. Το είπατε κιόλας, έχουμε πολλά χρόνια σε αυτό το μαγαζί. Νομίζει ο Πρωθυπουργός ο κ. Μητσοτάκης ότι μπορεί εσαεί να φαλκιδεύει τις δημοκρατικές διαδικασίες και χωρίς απολογία να πορεύεται. Ξέρετε, η Ιστορία τα έχει όλα αποδείξει.

Όμως, μιας και όπως κατάλαβα δεν θα μου δοθεί ο λόγος μετά -αν και δικαιούμαι- επί σκοπώ να μιλήσει τελευταίος ο κ. Φλωρίδης, ο Υπουργός που απέδειξε πόσο χρήσιμος είναι στη θέση αυτή, θα ήθελα να απευθύνω στον Φλωρίδη κάποια ερωτήματα. Κύριε Φλωρίδη, πριν από λίγο κατέθεσε ο κ. Καραμανλής εδώ προς υπεράσπισή του μία απόφαση που έβγαλε το Ελεγκτικό Συνέδριο τον κρίσιμο χρόνο που η Ευρωπαϊκή Εισαγγελία ζητούσε να ελεγχθούν ποινικά και να διωχθούν ο κ. Καραμανλής και οι αντίστοιχοί του. Εκείνη, λοιπόν, ακριβώς την περίοδο το Ελεγκτικό Συνέδριο συνεδρίαζε από τον Οκτώβριο του 2023 μέχρι τον Μάρτιο του 2024 -και συνεδρίασε μάλιστα και με τηλεδιάσκεψη 30 Απριλίου του 2024- και έβγαλε, λέει, απόφαση ότι ακυρώνει το πρόστιμο στην ΕΡΓΟΣΕ, στην ΕΡΓΟΣΕ, που εσείς είχατε διορίσει τον πρόεδρό της τον κ. Βίνη που είναι κατηγορούμενος για την κακουργηματική του δράση στο έγκλημα των Τεμπών. Έτσι δεν είναι, κύριε Φλωρίδη; Και έχει δικηγόρο του το μέλος του Επιστημονικού Συμβουλίου της Βουλής τον κ. Μυλωνόπουλο και σύμβουλό του το άλλο μέλος του Επιστημονικού Συμβουλίου της Βουλής τον κ. Χρυσανθάκη.

Αποφάσισε, λοιπόν, το Ελεγκτικό Συνέδριο ότι ακυρώνει το πρόστιμο που του έβαλε το Υπουργείο Οικονομικών. Μικρή λεπτομέρεια. Στο Ελεγκτικό Συνέδριο δεν παρέστη ούτε η ΕΡΓΟΣΕ επί των ημερών σας ούτε το Ελληνικό Δημόσιο επί των ημερών σας, παρά μόνο κατέθεσε ένα υπόμνημα. Στην Διάσκεψη των Προέδρων όπου έρχονταν οι υποψήφιοι, για να τους προαγάγετε στο Ελεγκτικό Συνέδριο, ειπώθηκε τότε από δικαστή ότι είχαν ενοχλήσεις από υπαλλήλους του Υπουργείου Ανάπτυξης στο Ελεγκτικό Συνέδριο. Αυτό το έγγραφο που κατέθεσε ο κ. Καραμανλής αποδεικνύει την πλήρη διαπλοκή σας, κύριοι υπό τη διορισμένη από εσάς Πρόεδρο του Ελεγκτικού Συνεδρίου. Την ώρα που διώκεστε και εσείς ως Κυβέρνηση και οι δοτοί εκπρόσωποί σας, βγαίνει απόφαση ξεπλύματος της ποινικής ευθύνης και δεν παρίσταται ούτε το Δημόσιο ούτε η ΕΡΓΟΣΕ.

Το καταθέτω, λοιπόν, και εγώ στα Πρακτικά αυτό που κατέθεσε ο κ. Καραμανλής. Για την υπεράσπισή του καταθέτει απόφαση που ακυρώνει την απόφαση του Ελληνικού Δημοσίου. Για να καταλάβετε ποιοι είστε, κύριε Φλωρίδη.

(Στο σημείο αυτό η Πρόεδρος της Πλεύσης Ελευθερίας κ. Ζωή Κωνσταντοπούλου καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

Και κάτι άλλο. Η πρόταση της Νέας Δημοκρατίας στηρίζεται στην επινόηση ότι δεν ασκούσε αρμοδιότητα ο Υπουργός για τον σιδηρόδρομο, αλλά η ΡΑΣ. Με συγχωρείτε, αγνοείτε το γεγονός ότι υπάρχει η ευρωπαϊκή Οδηγία 4632 του 2019 που λέει ότι δεν επιτρέπεται τέτοιου είδους ανάθεση αρμοδιοτήτων; Ή μήπως αγνοείτε ότι για την παραβίαση αυτής της Οδηγίας έγινε ερώτημα από την επιτροπή. Ή μήπως αγνοείτε ότι ο κ. Σταϊκούρας υποσχέθηκε στην επιτροπή ότι θα κάνουμε νέο νόμο και δεν θα υπάρχει τέτοια ανάθεση αρμοδιοτήτων. Ή μήπως αγνοείτε ότι ο ίδιος ο Επίτροπος που εσείς προτείνατε και διορίσατε, ο κ. Τζιτζικώστας, στέλνει διωκτικό, παραπεμπτικό έγγραφο στην Ελλάδα, στην Ελληνική Κυβέρνηση δηλαδή, για την παραβίαση αυτής της Οδηγίας; Τι πιστεύετε ότι θα πει η Ευρωπαϊκή Επιτροπή και τα όργανά της γι’ αυτή την πρόταση που έχετε καταθέσει που είναι μία επιχειρηματολογία σε ευθεία παραβίαση και της Οδηγίας και των δεσμεύσεών σας, σε σχέση με την Οδηγία;

Αλλά και δύο ακόμη θέματα, κύριε Υπουργέ, για να τα απαντήσετε, μιας και θέλετε να κλείσετε. Δεν θέλετε τον αντίλογο. Και εντάξει, και η θέση του κατηγορουμένου δικαιολογεί το να μιλήσει η Κυβέρνηση τελευταία.

Γιατί παρασιωπήσατε και στη συνέντευξη που δώσατε επί μία ώρα την περασμένη Τετάρτη στον κ. Κουβαρά ότι είστε κατηγορούμενοι, στο Πλημμελειοδικείο της Λάρισας ότι είναι κατηγορούμενος ο κ. Νικόλαος Τσατσαράκης, ο εκλεκτός σας πρόεδρος της εταιρείας INTERSTAR, αυτής που έφτιαξε τα φανταστικά βίντεο που παρήγγειλε με ευχές ο κ. Μητσοτάκης στη συνέντευξή του στον κ. Σρόιτερ; Αυτός ο κύριος, λοιπόν, είναι κατηγορούμενος για υπεξαγωγή εγγράφων κατ’ εξακολούθηση, απείθεια, ηθική αυτουργία σε υπεξαγωγή εγγράφων… Δεν είναι αυτός, είναι άλλοι δύο εκλεκτοί σας, ο κ. Παναγιώτης Τερεζάκης και ο κ. Σπυρίδων - Κλέαρχος Πατέρας, οι διευθύνοντες, δηλαδή, τον ΟΣΕ, διορισμένοι από εσάς. Κατηγορούμενοι! Κατηγορούμενοι, κύριοι! Και ξέρετε γιατί; Όχι για τα ψευδοβίντεο που προσκόμισαν, επειδή τα παρήγγειλε ο Πρωθυπουργός τον Φεβρουάριο του 2025, αλλά για το βίντεο και τα βίντεο που μέχρι σήμερα αγνοούνται και δεν προσκομίζονται, δηλαδή, για τα βίντεο της φόρτωσης της εμπορικής αμαξοστοιχίας! Κατηγορούνται ειδικότερα -και είναι πολυσέλιδο το κατηγορητήριο- ότι ενώ ο ανακριτής ζητούσε τα βίντεο της φόρτωσης της εμπορικής αμαξοστοιχίας, εκείνη έστελναν άλλα βίντεο της επιβατικής, μετά στείλανε κατεστραμμένα βίντεο, μετά έλεγαν ότι τα βίντεο γράφτηκαν από πάνω και δεν υπάρχουν βίντεο και μέχρι σήμερα έχουν εξαφανίσει, κύριοι, τα βίντεο της φόρτωσης της εμπορικής αμαξοστοιχίας.

Αφού είστε τόσο σίγουροι ότι δεν είχε παράνομο φορτίο, όπως εμείς λέμε -εγώ είμαι σίγουρη γιατί αποδεικνύεται και επιστημονικά το παράνομο φορτίο- πώς εξηγείτε ότι δεν υπάρχει ούτε ένα βίντεο της φόρτωσης της εμπορικής αμαξοστοιχίας παρά τις παραγγελίες του ανακριτή από την πρώτη στιγμή, κύριε Φλωρίδη; Πώς εξηγείτε ότι οι κατηγορούμενοι δικοί σας άνθρωποι ήρθαν στο μονομελές πλημμελειοδικείο; Σκεφτείτε φόβος. Εσείς φοβάστε την προκαταρκτική, εκείνοι φοβούνται το μονομελές. Ήρθαν, λοιπόν, στο μονομελές πλημμελειοδικείο και ζήτησαν αναβολή. Δεν ήρθαν για την ακρίβεια. Ο ένας είπε «θα εκπροσωπηθώ από τον Καπερνάρο». Ο Καπερνάρος δεν εμφανίστηκε. Πρόεδρος του περιφερειακού συμβουλίου Χαρδαλιά. Δικός σας άνθρωπος, δηλαδή. Δεν εμφανίστηκε. Είπε «ξέρω ότι θα ζητήσει αναβολή ο Τερεζάκης» διευθύνων τον ΟΣΕ. Δικός σας άνθρωπος. Και ο Τερεζάκης τι έκανε; Έστειλε ένα έγγραφο του «Ευαγγελισμού» -που σωστά ρωτάνε οι συγγενείς ποιος γιατρός το έδωσε- ότι έπαθε οσφυαλγία, χωρίς νευρολογικά συμπτώματα. Και με αυτές τις οικτρές δικαιολογίες αναβλήθηκε, κύριε Φλωρίδη, η δίκη για το βίντεο της εμπορικής αμαξοστοιχίας.

**ΠΡΟΕΔΡΕΥΩΝ (Βασίλειος Βιλιάρδος):** Ολοκληρώστε, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ολοκληρώνω, κύριε Πρόεδρε.

Εσείς δεν λέγατε και γυρνάτε λαλίστατος ότι οι συγγενείς δεν θέλουν να γίνει η δίκη; «Οι συγγενείς δεν θέλουν να γίνει δίκη και εμείς θέλουμε τη δικαιοσύνη». Πού πήγε η δικαιοσύνη τώρα; Και γιατί δεν ήσασταν εκεί ως Ελληνικό Δημόσιο να υποστηρίξετε την κατηγορία; Ή έστω ως αστικώς υπεύθυνοι να υπερασπιστείτε τους δικούς σας; Καταθέτω το κατηγορητήριο στα Πρακτικά και περιμένω τις απαντήσεις σας γιατί στον κ. Κουβαρά είπατε «Δίκη; Δεν ξέρω για δίκη». Δεν ξέρω για δίκη είπε την προηγούμενη Τετάρτη ο κ. Φλωρίδης.

Και δύο τελευταίες παρατηρήσεις. Η πρώτη. Έχετε οργανώσει το ποιοι θα δικάσουν και πώς θα δικαστεί το έγκλημα των Τεμπών κατά παραγγελία. Έχετε αλλάξει τη δικονομία. Έχετε περιορίσει τους αρμοδίους έχετε θέσει εκποδών αρμοδίους. Έχετε χτίσει δικαστήρια. Έχετε βάλει και συρματοπλέγματα στα δικαστήρια. Αλλά μεταθέσατε στη Λάρισα τη σύζυγο του διευθυντή του γραφείου του κ. Οικονόμου. Πού είναι ο κ. Οικονόμου; Του Γιάννη Οικονόμου, του Κυβερνητικού Εκπροσώπου του κ. Μητσοτάκη στις ημέρες του εγκλήματος των Τεμπών, ο οποίος έδινε και εξηγήσεις. Ο διευθυντής του γραφείου του λοιπόν, ο κ. Θάνος Τσαντήλας, όπως με πληροφορούν -αν είναι κάτι ανακριβές θα τα διαψεύσετε, εγώ έχω αυτήν την πληροφόρηση- έχει μία σύζυγο την κ. Ειρήνη Καραγιαννάκη η οποία δικαστής Λαμίας τοποθετήθηκε ως η πιο νέα και πρωτοπροαγόμενη στη Λάρισα, στο εφετείο που θα δικάσει το έγκλημα των Τεμπών. Θα μας τα απαντήσετε αυτά;

**ΚΩΝΣΤΑΝΤΙΝΟΣ ΦΛΩΡΟΣ:** …(Δεν ακούστηκε)

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Και μία τελευταία παρατήρηση, κύριε Φλωρίδη.

Ασφαλώς γνωρίζετε -και περιμένω να το πείτε στον Πρωθυπουργό- ότι οι παραβιάσεις του άρθρου 134 για τις οποίες ζητείται η προκαταρκτική διερεύνηση δεν είναι οι παραβιάσεις του Ποινικού Κώδικα που ίσχυαν για τους χουντικούς. Έχει αλλάξει ο Ποινικός Κώδικας. Φαντάζομαι ότι αυτό θα το πείτε στον Πρωθυπουργό και μαζί με αυτό θα του πείτε να μας απαντήσει, πρώτον, αν ήξερε και συμμετείχε στο μπάζωμα από την πρώτη στιγμή ή όχι. Και δεύτερον για τις ανθρώπινες ζωές που αφαιρέσατε πότε υπολογίζει ότι θα δεχθεί να δώσει εξηγήσεις; Θα εμφανιστεί στην επιτροπή προκαταρκτικής εξέτασης; Θα δεχθεί την άρση του απορρήτου των επικοινωνιών του ή θα περιμένει όλα αυτά να προσπαθήσει να τα αποκρούσει επικαλούμενος μία παραγραφή που ξέρετε πολύ καλά ότι δεν θα έχει επέλθει; Θα περιμένω τις απαντήσεις σας.

Ευχαριστώ.

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ την Πρόεδρο της Πλεύσης Ελευθερίας.

Τη συνεδρίαση θα κλείσει ο Υπουργός Δικαιοσύνης, ο κ. Φλωρίδης.

Έχετε τον λόγο, κύριε Υπουργέ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ευχαριστώ, κύριε Πρόεδρε.

Κυρίες και κύριοι Βουλευτές, μετά από δύο χρόνια μιας απίστευτης τοξικότητας η οποία κυριάρχησε στην ελληνική κοινωνία εξαιτίας συντονισμένης πολιτικής δράσης απίστευτων δυνάμεων εντός και εκτός της χώρας φτάσαμε σε μια οριακή στιγμή σήμερα

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Bots.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η οριακή στιγμή όμως έδειξε ότι εν τω μεταξύ έχουν παραχθεί και σοβαρά πολιτικά αποτελέσματα. Αυτή η τοξικότητα που κυριάρχησε αυτά τα δύο χρόνια δηλητηρίασε την ψυχή των ανθρώπων γιατί είχε τεράστια ψέματα τα οποία πατούσαν πάνω στο συναίσθημα των ανθρώπων και αφορούσαν την πολιτική εκμετάλλευση μιας εθνικής τραγωδίας. Επειδή σας αρέσει να αναφέρεστε στις μετρήσεις φαντάζομαι θα έχετε δει ότι περίπου το 85% του ελληνικού λαού πιστεύει ότι τα κόμματα της Αντιπολίτευσης επιχειρούν την πολιτική εκμετάλλευση της ελληνικής τραγωδίας. Το 85%. Στην πραγματικότητα όλοι.

Ποια ήταν τα πολιτικά αποτελέσματα τα οποία παρήχθησαν ειδικά το τελευταίο χρονικό διάστημα μετά την αποκάλυψη αυτής της τοξικής συνωμοσιολογίας που κυριάρχησε και την αποκάλυψη της αλήθειας; Το πρώτο αποτέλεσμα είναι ότι διελύθη η λεγόμενη «προοδευτική συμμαχία του ξυλολίου». Η «προοδευτική συμμαχία του ξυλολίου» η οποία απαρτίστηκε σε κάποια χρονική στιγμή από το ΠΑΣΟΚ, τον ΣΥΡΙΖΑ, την Πλεύση Ελευθερίας και τη Νέα Αριστερά, ήταν αυτή που κατέθεσε πρόταση μομφής κατά της Κυβέρνησης, δηλαδή επιχείρησε να ρίξει την Κυβέρνηση ακριβώς πατώντας πάνω σε ένα ψέμα, στην ύπαρξη δηλαδή μεταφοράς ενός παράνομου φορτίου εξαιτίας του οποίου έγινε η έκρηξη και εξαιτίας της έκρηξης αυτής χάθηκαν ανθρώπινες ζωές. Και επειδή είχε παράνομο φορτίο, αυτό το παράνομο φορτίο επιχειρήθηκε να καλυφθεί μέσα από το υποτιθέμενο μπάζωμα. Αποκαλύφθηκε λοιπόν ότι αυτό ήταν ένα τεράστιο ψέμα, ένα ψέμα στη σειρά πολλών ψεμάτων, με τους πενήντα τρεις που είχαν αγνοούμενους και δεν τους έβρισκαν, με τα τρία βαγόνια που χάθηκαν, με το ένα βαγόνι που εξαερώθηκε, με τους 25 τόνους του ξυλολίου που είχαν βρεθεί στον Προμαχώνα και τα πήρε μία άγνωστη εταιρεία και αυτή τα έβαλε πάνω στο τρένο και τελικά όσο περνούσε ο καιρός οι 25 τόνοι έγιναν 15 τόνοι, έγιναν 10 τόνοι, έγιναν 4 τόνοι, έγιναν 2,5 τόνοι και τελικά αποδείχτηκε ότι δεν υπήρχε τίποτα. Αυτή η συμμαχία του ξυλολίου λοιπόν που επιχείρησε να ρίξει την Κυβέρνηση διελύθη και σήμερα είδαμε και τις αψιμαχίες μεταξύ τους.

Το ΠΑΣΟΚ δέχτηκε την επίθεση από τον ΣΥΡΙΖΑ. Το ΠΑΣΟΚ δέχτηκε επιθέσεις από όλους τους άλλους γιατί δεν συντονίστηκε μαζί τους σε μία απίστευτη διαδικαστική πρόταση η οποία δεν εφαρμόστηκε ποτέ στα πενήντα χρόνια της Μεταπολίτευσης.

**ΔΗΜΗΤΡΙΟΣ ΜΠΙΑΓΚΗΣ:** Δημοσιογράφος είστε, κύριε Υπουργέ;

**ΝΟΤΗΣ ΜΗΤΑΡΑΚΗΣ:** Όχι. Βγάζει πολιτικά συμπεράσματα.

**ΔΗΜΗΤΡΙΟΣ ΜΠΙΑΓΚΗΣ:** Από έναν Υπουργό Δικαιοσύνης άλλα περιμένουμε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κάνω έναν πολιτικό απολογισμό.

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, παρακαλώ μη διακόπτετε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η Βουλή είναι πολιτικό Σώμα και συζητά πολιτικά. Και ό,τι συμβαίνει εδώ, ό,τι γίνεται εδώ είναι πολιτικό γεγονός. Για το γεγονός ότι το ΠΑΣΟΚ δέχτηκε επίθεση από τον ΣΥΡΙΖΑ δεν υπάρχει καμία αμφισβήτηση. Το γεγονός ότι ο ΣΥΡΙΖΑ επετέθη στην κ. Κωνσταντοπούλου λέγοντας ο κ. Φάμελλος ότι ουδέποτε θα πήγαινε με ακροδεξιούς, δεν είναι κάτι που θα το περάσουμε έτσι. Άρα, λοιπόν, φτάσαμε σήμερα και η «προοδευτική συμμαχία του ξυλολίου» έχει αντικατασταθεί από τη συμμαχία των απελπισμένων του ξυλολίου.

Οι απελπισμένοι του ξυλολίου που έδωσαν αυτήν τη μάχη αυτά τα δυο χρόνια και παραπλάνησαν επιτυχώς και συνειδητά τον ελληνικό λαό και δημιούργησαν μεγάλα τραύματα στην ψυχή του ελληνικού λαού, αυτοί συμμάχησαν σήμερα. Και προσέξτε, μιλώντας στο πολιτικό επίπεδο, επειδή όσες φορές έτυχε να βρεθώ στη Βουλή έχω δει τις αντιπαραθέσεις τους, οι αυτοαποκαλούμενοι αριστεροί αντιφασίστες, έχουν συμμαχήσει με αυτούς που οι ίδιοι αποκαλούν ακροδεξιούς φασίστες. Αυτοί τους αποκαλούν. Αυτοί που αποκαλούν τους άλλους ακροδεξιούς φασίστες, οι αριστεροί αντιφασίστες έχουν συμμαχήσει στη συμμαχία των απελπισμένων του ξυλολίου.

(Χειροκροτήματα από την πτέρυγα της Νέας Δημοκρατίας)

Άρα, δεν πρόκειται για πρόταση…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πιο πολύ από τον Μητσοτάκη σας χειροκρότησαν πάντως.

**ΠΡΟΕΔΡΕΥΩΝ (Βασίλειος Βιλιάρδος):** Κυρία Πρόεδρε, παρακαλώ.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Δεν πρόκειται για πρόταση παραπομπής του Πρωθυπουργού για εσχάτη προδοσία. Πρόκειται για πρόταση εσχάτης απελπισίας, διότι τώρα αποκαλύφθηκαν όλα, κατέρρευσαν όλα και κόμματα τα οποία στήριξαν την ύπαρξή τους στην παραπλάνηση του ελληνικού λαού σε μια σειρά ψεμάτων, βλέπουν ότι έρχεται η ώρα της κατάρρευσης.

Και πρέπει να σας πω ότι είδα με πάρα πολύ μεγάλο ενδιαφέρον εκείνη την ωραία στιγμή όπου ο Πρόεδρος της Βουλής ζήτησε να γίνει η ψηφοφορία επί της διαδικαστικής προτάσεως, με το να εγερθούν οι Βουλευτές. Ήταν καταπληκτικό να βλέπει κανείς τους αντιφασίστες τους αριστερούς να σηκώνονται μαζί με τους φασίστες ακροδεξιούς πάνω σε μία πρόταση, η οποία δεν έχει κανένα έρεισμα στην κοινοβουλευτική ιστορία της χώρας τα τελευταία πενήντα χρόνια. Είναι ωραία φωτογραφία αυτή. Ας μείνει για τον ιστορικό του μέλλοντος. Εμένα πάντως που προξένησε μια ωραία έκπληξη.

Κυρίες και κύριοι Βουλευτές, στην πολιτική υπάρχει ένας κανόνας, ότι η ιστορία πρέπει να μας διδάσκει. Ας αναφερθούμε λίγο, λοιπόν, στην πρόσφατη ιστορία του τόπου.

Στις 26 Σεπτεμβρίου του 2000 έγινε το φοβερό ναυάγιο του «ΣΑΜΙΝΑ». Ογδόντα δύο νεκροί. Ογδόντα δύο νεκροί. Κάποιοι που έπρεπε να είναι στις θέσεις τους, ο πλοίαρχος, ο υποπλοίαρχος, οι μηχανικοί δεν ήταν σύμφωνα με το κατηγορητήριο. Αντί να είναι στο τιμόνι, έβλεπαν έναν αγώνα μπάσκετ. Το πλοίο προσέκρουσε χίλια μέτρα έξω από το λιμάνι πάνω σε κάτι βράχια. Βυθίστηκε. Ογδόντα δύο νεκροί. Η Νέα Δημοκρατία τότε ήταν Αντιπολίτευση και έναν μήνα μετά έφερε μία πρόταση στη Βουλή, προκειμένου να συσταθεί –προσέξτε- εξεταστική επιτροπή για να διερευνηθούν, τι λέτε; Τα μεγάλα προβλήματα που αντιμετωπίζει η ακτοπλοΐα, δηλαδή αν υπάρχει μονοπωλιακό σύστημα, αν υπάρχει ανταγωνισμός ή όχι, αν τα πλοία έχουν την ηλικία που πρέπει, αν ο ελληνικός νηογνώμονας λειτουργεί σωστά ή όχι. Αυτό έφερε. Έφερε αυτήν την πρόταση για να συσταθεί με αφορμή αυτό το πολύνεκρο ναυάγιο, μία εξεταστική επιτροπή για να δει τα κενά στην ασφάλεια της ναυσιπλοΐας. Αυτό ζητούσε.

**ΣΤΑΥΡΟΣ ΜΙΧΑΗΛΙΔΗΣ:** Η Επιτροπή Διερεύνησης συστάθηκε αμέσως! Στο σιδηρόδρομο δεκατέσσερις μήνες πήρε. Υπάρχει μια μεγάλη διαφορά.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Μάλιστα.

Γι’ αυτό λέω, λοιπόν…

**ΣΤΑΥΡΟΣ ΜΙΧΑΗΛΙΔΗΣ:** Συνεστήθη αμέσως η επιτροπή…

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, μην διακόπτετε. Σας παρακαλώ!

Όταν μιλούσε ο Πρόεδρός σας, τον διέκοψε κανείς;

Σας παρακαλώ!

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Πρόεδρος μιλάει; Πρόεδρος είναι ο Φλωρίδης;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ξέρετε τι γίνεται; Είναι σημαντικό να ξέρετε την ιστορία και δυστυχώς δεν την ξέρετε.

Πάω τώρα στα Πρακτικά.

Εισηγητής από την πλευρά του ΠΑΣΟΚ ήταν ένας εξαίρετος Βουλευτής, φίλος μου τότε, δεν ζει πια, ο Ευάγγελος Βλασσόπουλος. Καταλήγει: «Για τους λόγους αυτούς το ΠΑΣΟΚ δεν δέχεται τη σύσταση εξεταστικής επιτροπής και δεν συγκατατίθεται και δεν συναινεί στην ψήφισή της. Μια εξεταστική επιτροπή.

**ΔΗΜΗΤΡΙΟΣ ΜΠΙΑΓΚΗΣ:** Εσείς με ποιον ήσασταν τότε;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Θα σας πω, θα σας πω.

**ΔΗΜΗΤΡΙΟΣ ΜΠΙΑΓΚΗΣ:** ΠΑΣΟΚ ήσασταν τότε ή Νέα Δημοκρατία;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, συνεχίζετε το ίδιο; Είναι ντροπή αυτό που κάνετε. Δεν είναι σωστό αυτό που κάνετε. Όποιος Βουλευτής σας μίλησε δεν διεκόπη από κανέναν.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Ήταν λοιπόν, μια πρόταση, η οποία στην πραγματικότητα ήθελε να διερευνηθούν τυχόν πολιτικές ευθύνες, προκειμένου να δούμε τα κενά στην ασφάλεια των θαλασσίων συγκοινωνιών. Η Κυβέρνηση την απέρριψε. Όμως, και αυτή είναι η καλύτερη στιγμή στην ομιλία μου, έχει πάρα πολύ ενδιαφέρον να δούμε τι ψήφισε τότε ο ΣΥΡΙΖΑ. Ο ΣΥΡΙΖΑ τότε είχε Πρόεδρο τον κ. Νίκο Κωνσταντόπουλο. Εισηγητής από πλευράς του ΣΥΡΙΖΑ σε αυτήν τη συζήτηση ήταν ο κ. Παναγιώτης Λαφαζάνης. Διαβάζω: «Κυρίες και κύριοι Βουλευτές, θέλω να καταλήξω με το τι κάνουμε σχετικά με την πρόταση για εξεταστική επιτροπή. Είναι αναμφισβήτητες και πελώριες οι πολιτικές ευθύνες της Κυβέρνησης. Θεωρούμε, όμως, ότι εφόσον έχει ξεκινήσει μια δικαστική διαδικασία, η οποία προχωράει και προχωράει από ό,τι φαίνεται, τουλάχιστον από ό,τι ενημερωνόμαστε, αρκετά καλά δεν θα ήταν σκόπιμο ταυτόχρονα και παράλληλα να υπάρξει και μία Εξεταστική Επιτροπή της Βουλής, η οποία ίσως να μην αφήσει απερίσπαστη τη δικαιοσύνη να προχωρήσει σε βάθος την υπόθεση της έρευνας σε όλα τα επίπεδα». Αυτά είπε ο ΣΥΡΙΖΑ του κ. Νίκου Κωνσταντόπουλου, με εισηγητή τον κ. Παναγιώτη Λαφαζάνη τότε. Και κλείνοντας, ο κ. Φώτης Κουβέλης, Κοινοβουλευτικός Εκπρόσωπος του ΣΥΡΙΖΑ, είπε τα εξής: «Τελειώνοντας, κύριε Πρόεδρε, οφείλουμε μια εξήγηση. Την έδωσε ο κ. Λαφαζάνης στην Εθνική Αντιπροσωπεία. Εμείς δεν θα ψηφίσουμε τη σύσταση εξεταστικής επιτροπής. Και δεν θα το πράξουμε, κύριοι συνάδελφοι, όχι γιατί δεν πιστεύουμε στις τεράστιες πολιτικές ευθύνες που έχει η Κυβέρνηση για όλα αυτά, αλλά γιατί αυτήν την ώρα βρίσκεται σε κρίσιμη φάση η δικαστική έρευνα. Έχουν επιληφθεί εφέτες.

(Χειροκροτήματα από την πτέρυγα της Νέας Δημοκρατίας)

Δείτε τώρα. Η κ. Κωνσταντοπούλου κατέθεσε πρόταση εσχάτης προδοσίας για τον Πρωθυπουργό, επειδή παρενέβη, λέει, στη δικαιοσύνη προκειμένου να οριστεί εφέτης ανακριτής. Ο ΣΥΡΙΖΑ του κ. Νίκου Κωνσταντόπουλου επαινεί την κυβέρνηση τότε, διότι ανέλαβαν εφέτες ανακριτές στο πολύνεκρο δυστύχημα του «ΣΑΜΙΝΑ». Και στα μεγάλα εγκλήματα της χώρας, στα μεγάλα ατυχήματα, στα μεγάλα δυστυχήματα, σε ό,τι συγκλονίζουν την ελληνική κοινωνία πάντα η συνέλευση, η ολομέλεια των εφετών με πρόταση του εισαγγελέα εφετών βάζει εφέτη ή εφέτες ανακριτές. Και προσέξτε, αυτό το οποίο είναι κατάκτηση του ελληνικού ποινικού δικονομικού συστήματος, η κ. Κωνσταντοπούλου το θεωρεί εσχάτη προδοσία για τον Έλληνα Πρωθυπουργό.

(Χειροκροτήματα από την πτέρυγα της Νέας Δημοκρατίας)

Και τώρα ας έρθω σε κάτι, το οποίο θα ξεκαθαρίσει επιτέλους αυτήν την υποκρισία και αυτό το κούνημα του δαχτύλου από την πλευρά της ηθικής απέναντι σε αντίπαλες πολιτικές δυνάμεις, απέναντι στην Κυβέρνηση, η οποία πριν από λίγο κατηγορήθηκε. «Σε αυτούς που τους αφαιρέσατε τη ζωή», είπε. Δολοφόνοι, δηλαδή. Αυτή ήταν η τελευταία φράση της εδώ προς την Κυβέρνηση. «Σε αυτούς που τους αφαιρέσατε τη ζωή». Μάλιστα.

Στην πρωτομιλία της η κ. Κωνσταντοπούλου ξεκίνησε με αυτόν τον θεατρικό της τρόπο, με τα ερωτήματα «Τι χρώμα έχει η δικαιοσύνη; Τι γεύση; Πώς μυρίζει;». Ας το δούμε. Κυρίες και κύριοι Βουλευτές, ακούστε κάποια ονόματα: Αν Μακάλαν από την Αυστραλία, Μαρί Σαΐντ από την Αυστραλία, Άντζελα Κάρνιφ από τον Καναδά, Σάντρα Κρούτσνεκ από τη Δανία. Τι είναι αυτές οι γυναίκες; Είχαν επισκεφτεί την Ελλάδα. Αυτές οι γυναίκες είναι άγνωστες μεταξύ τους και αυτές υπέστησαν βιασμό από κάποιον εδώ, Έλληνα, αφού προηγουμένως ναρκώθηκαν. Την υπεράσπιση του βιαστή αυτών των γυναικών που βιάστηκαν ναρκωμένες ανέλαβε η κ. Κωνσταντοπούλου.

(Χειροκροτήματα από την πτέρυγα της Νέας Δημοκρατίας)

Δεν είναι αυτό όμως. Όταν πήγε να ξεκινήσει η δίκη, δεν υπήρχε μεθόδευση της κ. Κωνσταντοπούλου η οποία δεν εξαντλήθηκε προκειμένου να γίνονται διαρκείς αναβολές. Δηλαδή, οι γυναίκες να έρχονται από την Αυστραλία, από τον Καναδά και από τη Δανία και οι αναβολές πήγαιναν…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Είναι ψέματα αυτό που λέτε!

(Θόρυβος - διαμαρτυρίες από την πτέρυγα της Νέας Δημοκρατίας)

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Κυρία Κωνσταντοπούλου, υπάρχουν οι καταγγελίες.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Υπάρχουν διαψεύσεις από συνηγόρους.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Υπάρχουν καταγγελίες της περιόδου εκείνης από τις γυναικείες οργανώσεις της χώρας…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Ποιας περιόδου;

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** … γι’ αυτά που κάνατε, για τα βασανιστήρια που κάνατε στις βιασθείσες.

(Χειροκροτήματα από την πτέρυγα της Νέας Δημοκρατίας)

Επτά χρόνια κράτησαν αυτές οι δίκες. Επτά χρόνια να πηγαινοέρχονται οι γυναίκες. Βασανιστήρια κανονικά.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Λέτε ψέματα!

(Θόρυβος – διαμαρτυρίες από την πτέρυγα της Νέας Δημοκρατίας)

**ΔΗΜΗΤΡΙΟΣ ΜΑΡΚΟΠΟΥΛΟΣ:** Γελάς για τις γυναίκες που βιάστηκαν; Δεν ντρέπεσαι;

**ΠΡΟΕΔΡΕΥΩΝ (Βασίλειος Βιλιάρδος):** Κύριε συνάδελφε, σας παρακαλώ

Κύριε Υπουργέ, αν θέλετε ολοκληρώστε.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η κατ’ έφεση δίκη της Δανέζας που έπρεπε να κρατήσει τρεις ώρες, κράτησε δέκα μήνες. Μπρος πίσω, μπρος πίσω, μπρος πίσω.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο επί προσωπικού.

**ΓΕΩΡΓΙΟΣ ΦΛΩΡΙΔΗΣ (Υπουργός Δικαιοσύνης):** Η ποινή που επιβλήθηκε τελικά ήταν δώδεκα χρόνια κάθειρξη.

Όμως, η κ. Κωνσταντοπούλου δεν ξέχασε τον καλό της βιαστή-πελάτη. Όταν ήρθε ο ΣΥΡΙΖΑ το 2015, τρεις μήνες μετά, με Πρόεδρο την κ. Κωνσταντοπούλου, ήρθε ο περίφημος νόμος του κ. Παρασκευόπουλου για την αποφυλάκιση όλων των μεγάλων εγκληματιών της χώρας. Ήταν Απρίλιος του 2015. Η κυβέρνηση του ΣΥΡΙΖΑ δύο πράγματα έκανε στο πρώτο πεντάμηνο. Αποφυλάκισε όλο το βαρύ έγκλημα της χώρας, δολοφόνους, βιαστές, ληστές, εμπόρους ναρκωτικών, εκατοντάδες και έκλεισε και τις τράπεζες. Αυτοί ήταν οι πρώτοι πέντε μήνες της κυβέρνησης ΣΥΡΙΖΑ με την κ. Κωνσταντοπούλου Πρόεδρο.

Δείτε λίγο. Σπάνια γίνεται αυτό στο Κοινοβούλιο να παίρνει ο Πρόεδρος της Βουλής τον λόγο. Η κ. Κωνσταντοπούλου πήρε τον λόγο σε εκείνο το νομοσχέδιο και είπε τα εξής: «Το νομοσχέδιο αυτό, κύριε Υπουργέ, κυρίες και κύριοι συνάδελφοι, αποτελεί ένα μίνιμουμ θωράκισης δικαιωμάτων και ελευθεριών, αποκατάστασης του κοινωνικού κράτους δικαίου και δικαίωσης αγώνων εκείνων οι οποίοι έχουν παραμείνει πιστοί στις βασικές αρχές και ελευθερίες οι οποίες διαπνέουν όχι μόνο την Αριστερά, αλλά και τις δημοκρατικές, κοινωνικές δυνάμεις, τα κοινωνικά κινήματα, τη ριζοσπαστική κινηματική εγρήγορση των πολιτών που αυτήν τη στιγμή θεριεύει και στην οποία πρωτοπορεί η ελληνική πραγματικότητα».

(Χειροκροτήματα από την πτέρυγα της Νέας Δημοκρατία)

Και κατέληξε: «Με πραγματική ανακούφιση ψηφίζω αυτό το νομοσχέδιο».

(Χειροκροτήματα από την πτέρυγα της Νέας Δημοκρατίας)

Φαντάζομαι τι ανακούφιση ένιωσαν οι δολοφόνοι, οι ληστές, οι βιαστές και οι έμποροι ναρκωτικών που αποφυλακίζονταν με αυτήν τη ζητωκραυγή της κ. Κωνσταντοπούλου ότι ψηφίζει με ενθουσιασμό και πραγματική ανακούφιση αυτόν τον νόμο που έβγαλε όλο το βαρύ έγκλημα. Τώρα, κατά τύχη, και ο βιαστής είναι σε αυτούς.

(Χειροκροτήματα από την πτέρυγα της Νέας Δημοκρατίας)

Αυτά, λοιπόν, τα υποκριτικά περί προστασίας των γυναικών, περί γυναικοκτονιών τα οποία μας λέγατε όλον αυτόν τον καιρό -και βλέπω στις δημοσκοπήσεις σας προτιμούν οι γυναίκες, ελπίζω οι γυναίκες να τα άκουσαν αυτά- δεν είναι τίποτα άλλο παρά μία απάτη. Είναι ένα ψέμα. Είναι μια υποκρισία. Δεν νιώθετε τίποτα απολύτως για τα θύματα των Τεμπών. Δεν νιώθετε τίποτα απολύτως για τους συγγενείς και για τους γονείς. Το μόνο που θέλετε είναι μια εκμετάλλευση άγρια αυτής της εθνικής τραγωδίας, μέσα από ψέματα και τοξικότητες.

(Χειροκροτήματα από την πτέρυγα της Νέας Δημοκρατίας)

Στις δημοκρατίες, όμως, τις οποίες δεν θέλετε, η αλήθεια δεν κρύβεται, δεν μπορεί να κρυφτεί. Γιατί; Γιατί υπάρχουν πάρα πολλές πηγές πληροφόρησης. Κι αν κάτι σας ενώνει σε αυτήν τη συμμαχία «των απελπισμένων του ξυλολίου» είναι ένα μίσος για τη Δύση, ένα μίσος για την αντιπροσωπευτική δημοκρατία και μία μη υποκρυπτόμενη αγάπη για μια ανατολική χώρα.

Σας ευχαριστώ.

(Χειροκροτήματα από την πτέρυγα της Νέας Δημοκρατία

**ΠΡΟΕΔΡΕΥΩΝ (Βασίλειος Βιλιάρδος):** Ευχαριστούμε πολύ τον κ. Φλωρίδη.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Κύριε Πρόεδρε, θα ήθελα τον λόγο επί προσωπικού.

**ΠΡΟΕΔΡΕΥΩΝ (Βασίλειος Βιλιάρδος):** Κυρίες και κύριοι συνάδελφοι κηρύσσεται περαιωμένη η συζήτηση επί των προτάσεων για τη σύσταση Ειδικής Κοινοβουλευτικής Επιτροπής προς διενέργεια προκαταρκτικής εξέτασης, σύμφωνα με το άρθρο 86 παρ. 3 του Συντάγματος, τα άρθρα 153 επ. του Κανονισμού της Βουλής και το άρθρο 5 του ν. 3126/2003 περί της «Ποινικής Ευθύνης των Υπουργών», όπως ισχύουν, επί των υπ’ αριθμ. πρωτ. 3288/19.05.2025, 3418/27.05.2025 και 3703/05.06.2025 προτάσεων που κατέθεσαν, αντίστοιχα:

Α) ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας «ΠΑΣΟΚ-ΚΙΝΗΜΑ ΑΛΛΑΓΗΣ» κ. Νικόλαος Ανδρουλάκης και τριάντα δύο (32) Βουλευτές της Κοινοβουλευτικής του Ομάδας σχετικά με «την εθνική τραγωδία των Τεμπών», για την ενδεχόμενη τέλεση του αδικήματος «Επικίνδυνες παρεμβάσεις στη συγκοινωνία μέσων σταθερής τροχιάς, πλοίων και αεροσκαφών (291ΠΚ)», κατά την άσκηση των καθηκόντων τους και σύμφωνα με τα διαλαμβανόμενα στην πρόταση «κατά των πρώην Υπουργών Μεταφορών και Υποδομών Κωνσταντίνου Αχ. Καραμανλή και Χρήστου Σπίρτζη, καθώς και κατά των πρώην Υφυπουργών Μιχαήλ Παπαδόπουλου, Ιωάννη Κεφαλογιάννη, Γεωργίου Καραγιάννη, Μαρίνας Χρυσοβελώνη, Νικόλαου Μαυραγάνη και Αθανάσιου Μωραΐτη».

Β) τριάντα (30) Βουλευτές της Κοινοβουλευτικής Ομάδας «ΝΕΑ ΔΗΜΟΚΡΑΤΙΑ» σχετικά με «το τραγικό δυστύχημα, που έλαβε χώρα στις 28/02/2023 στην περιοχή Ευαγγελισμός Τεμπών Λάρισας» για την ενδεχόμενη τέλεση του αδικήματος «της παράβασης καθήκοντος (259 ΠΚ) και ειδικότερα της κατά το χρονικό διάστημα από τον Σεπτέμβριο 2021 έως και τις 28.2.2023, κατά παράβαση του άρθρου 40 παρ.3 του νόμου 4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία «Οργανισμός Σιδηροδρόμων Ελλάδος ΑΕ», εκ προθέσεως παράλειψής του,

α. να καθορίσει ένα επαρκές πλαίσιο χρηματοδότησης για τον τομέα των σιδηροδρόμων,

β. να μεριμνήσει για τη διασφάλιση διάθεσης προς τον ΟΣΕ των δημόσιων πόρων που ήταν απαραίτητοι για τη συντήρηση, επισκευή, επέκταση και ανακαίνιση του σιδηροδρομικού δικτύου και την ορθή κατάρτιση του προϋπολογισμού με βάση ένα πολυετές Στρατηγικό Πρόγραμμα Σιδηροδρομικών Επενδύσεων που χρηματοδοτείται από το συγχρηματοδοτούμενο ή το εθνικό Πρόγραμμα Δημοσίων Επενδύσεων ή από πόρους του Ταμείου Ανάκαμψης και Ανθεκτικότητας χάριν και της στελέχωσης της εταιρείας ΟΣΕ ΑΕ με το αναγκαίο για την εύρυθμη λειτουργία του προσωπικό», κατά την άσκηση των καθηκόντων του και σύμφωνα με τα διαλαμβανόμενα στην πρόταση, «από τον κ. Κωνσταντίνο Καραμανλή του Αχιλλέως, πρώην Υπουργό Υποδομών και Μεταφορών» και

Γ) ο Πρόεδρος της Κοινοβουλευτικής Ομάδας «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ» κ. Κυριάκος Βελόπουλος και δέκα (10) Βουλευτές της Κοινοβουλευτικής του Ομάδας, ο Πρόεδρος της Κοινοβουλευτικής Ομάδας «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”» κ. Δημήτριος Νατσιός και οκτώ (8) Βουλευτές της Κοινοβουλευτικής του Ομάδας, η Πρόεδρος της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» κ. Ζωή Κωνσταντοπούλου και πέντε (5) Βουλευτές της Κοινοβουλευτικής της Ομάδας, καθώς και έξι (6) Ανεξάρτητοι Βουλευτές σχετικά με την «πλήρη διερεύνηση όλων των πτυχών του Εγκλήματος των Τεμπών» για την ενδεχόμενη τέλεση των αδικημάτων «α) της ανθρωποκτονίας κατά συρροή με ενδεχόμενο δόλο (299 και 27 παρ.1β’ ΠΚ), β) της βαριάς και της επικίνδυνης σωματικής βλάβης κατά συρροή με ενδεχόμενο δόλο (309 και 310 παρ.2 ΠΚ), γ) της κακουργηματικής έκθεσης κατά συρροή με αποτέλεσμα τον θάνατο και της έκθεσης κατά συρροή με αποτέλεσμα τη βαριά σωματική βλάβη (306 παρ.2 ΠΚ) και της έκθεσης με αποτέλεσμα την επικίνδυνη σωματική βλάβη κατά συρροή, δ) της κακουργηματικής πράξης των επικίνδυνων παρεμβάσεων στη συγκοινωνία μέσων σταθερής τροχιάς με αποτέλεσμα τον θάνατο μεγάλου αριθμού προσώπων (διατάραξη της ασφάλειας των συγκοινωνιών) (291 παρ. 1 περ. δ’ ΠΚ), ε) της κακουργηματικής απιστίας σε βάρος του Ελληνικού Δημοσίου (390 παρ. 2 ΠΚ), στ) της παράβασης καθήκοντος (259 ΠΚ), ζ) της παρασιώπησης εγκλημάτων (232 ΠΚ), η) της υπόθαλψης- παρεμπόδισης της δικαιοσύνης (231 ΠΚ), θ) της απάτης σε βάρος των οικονομικών συμφερόντων της Ευρωπαϊκής Ένωσης κατά τον Κανονισμό 1939/2017 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (««Ευρωπαϊκή Εισαγγελία»») και τον νόμο Ν. 4689/2020, ι) της εσχάτης προδοσίας (134ΠΚ)», κατά την άσκηση των καθηκόντων τους και σύμφωνα με τα διαλαμβανόμενα στην πρόταση «κατά: 1) του Κυριάκου Μητσοτάκη του Κωνσταντίνου, Πρωθυπουργού, 2) του Κωνσταντίνου Καραμανλή του Αχιλλέα, πρώην Υπουργού Υποδομών και Μεταφορών και νυν βουλευτή, 3) του Ιωάννη Κεφαλογιάννη, πρώην Υφυπουργού Μεταφορών και Υποδομών και νυν Υπουργού Κλιματικής Κρίσης και Πολιτικής Προστασίας, 4) του Γεωργίου Καραγιάννη, πρώην Υφυπουργού Υποδομών και Μεταφορών, 5) του Μιχάλη Παπαδόπουλου, πρώην Υφυπουργού Υποδομών και Μεταφορών, 6) του Γεώργιου Γεραπετρίτη, πρώην Υπουργού Υποδομών και Μεταφορών και νυν Υπουργού Εξωτερικών, 7) του Ιωάννη Τσακίρη, πρώην Υφυπουργού Ανάπτυξης και Επενδύσεων, 8) της Ζωής Ράπτη, πρώην Υφυπουργού Υγείας και πρώην Υφυπουργού Ανάπτυξης και Επενδύσεων, 9) του Αθανάσιου Πλεύρη, πρώην Υπουργού Υγείας και νυν κοινοβουλευτικού εκπροσώπου της Νέας Δημοκρατίας, 10) του Νικολάου Παπαθανάση, πρώην Αναπληρωτή Υπουργού Ανάπτυξης και νυν Αναπληρωτή Υπουργού Εθνικής Οικονομίας και Οικονομικών και 11) του Χρήστου Σπίρτζη, πρώην Υπουργού Υποδομών και Μεταφορών».

Διακόπτουμε τη συνεδρίαση για πέντε λεπτά για να ξεκινήσει η ψηφοφορία.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

(Κατά τη διάρκεια της διακοπής την Προεδρική Έδρα καταλαμβάνει ο Α΄ Αντιπρόεδρος της Βουλής κ**. ΙΩΑΝΝΗΣ ΠΛΑΚΙΩΤΑΚΗΣ**)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, επαναλαμβάνεται η διακοπείσα συνεδρίαση.

Καλούνται ως ψηφολέκτες στην πρώτη κάλπη ο Βουλευτής κ. Κωνσταντίνος Κεφαλογιάννης από τη Νέα Δημοκρατία και ο Βουλευτής κ. Παύλος Χρηστίδης από το ΠΑΣΟΚ.

Στην δεύτερη κάλπη ο Βουλευτής κ. Σπυρίδων Κυριακής από τη Νέα Δημοκρατία και η Βουλευτής κ. Κωνσταντίνα Γιαννακοπούλου από το ΠΑΣΟΚ.

Στην τρίτη κάλπη ο Βουλευτής κ. Μάρκος Καφούρος από τη Νέα Δημοκρατία ο Βουλευτής κ. Απόστολος Πάνας από το ΠΑΣΟΚ.

Στην τέταρτη κάλπη ο Βουλευτής κ. Γεώργιος Βρεττάκος από τη Νέα Δημοκρατία και ο Βουλευτής κ. Ιωάννης Τσίμαρης από το ΠΑΣΟΚ.

Στην πέμπτη κάλπη ο Βουλευτής κ. Σπυρίδων Κουλκουδίνας από τη Νέα Δημοκρατία και ο Βουλευτής κ. Εμμανουήλ Χνάρης από το ΠΑΣΟΚ.

Στην έκτη κάλπη ο Βουλευτής κ. Μιχαήλ Λιβανός από τη Νέα Δημοκρατία και ο Βουλευτής κ. Αχμέτ Ιλχάν από το ΠΑΣΟΚ.

Στην έβδομη κάλπη η Βουλευτής κ. Ιωάννα Λυτρίβη από τη Νέα Δημοκρατία και η Βουλευτής κ. Παναγιώτα Γρηγοράκου από το ΠΑΣΟΚ.

Στην όγδοη κάλπη ο Βουλευτής κ. Αλέξανδρος Μαρκογιαννάκης από τη Νέα Δημοκρατία και η Βουλευτής κ. Αικατερίνη Σπυριδάκη από το ΠΑΣΟΚ.

Στην ένατη κάλπη ο Βουλευτής ο κ. Ιωάννης Γιώργος από τη Νέα Δημοκρατία και η Βουλευτής κ. Χριστίνα Σταρακά από το ΠΑΣΟΚ.

Στην δέκατη κάλπη ο Βουλευτής κ. Αθανάσιος Παπαθανάσης από τη Νέα Δημοκρατία και ο Βουλευτής κ. Φραγκίσκος Παρασύρης από το ΠΑΣΟΚ.

Στην εντέκατη κάλπη ο Βουλευτής κ. Φάνης Παπάς από τη Νέα Δημοκρατία και η Βουλευτής κ. Ελένη Βατσινά από το ΠΑΣΟΚ.

Στην δωδέκατη κάλπη ο κ. Αριστοτέλης Σπάνιας από τη Νέα Δημοκρατία και ο Βουλευτής κ. Στέφανος Παραστατίδης από το ΠΑΣΟΚ.

Στην δέκατη τρίτη κάλπη ο Βουλευτής κ. Αθανάσιος Σταυρόπουλος από τη Νέα Δημοκρατία και ο Βουλευτής Γεώργιος Μουλκιώτης από το ΠΑΣΟΚ.

Και τέλος στην δέκατη τέταρτη κάλπη ο Βουλευτής κ. Ευάγγελος Λιάκος από τη Νέα Δημοκρατία ο κ. Πέτρος Παππάς από το ΠΑΣΟΚ .

Κυρίες και κύριοι συνάδελφοι, όπως κατά πλειοψηφία αποφασίσαμε στην έναρξη της συνεδρίασης και σύμφωνα με την παράγραφο 3 του άρθρου 86 του Συντάγματος, της παραγράφου 8 και 9 του άρθρου 155 και του άρθρου 73 του Κανονισμού της Βουλής, η Ολομέλεια της Βουλής αποφασίζει με μυστική ψηφοφορία για τη συγκρότηση ή μη ειδικής κοινοβουλευτικής επιτροπής για τη διεξαγωγή προκαταρκτικής εξέτασης. Η σχετική απόφαση λαμβάνεται με την απόλυτη πλειοψηφία του όλου αριθμού των Βουλευτών, άλλως η πρόταση απορρίπτεται.

Σας υπενθυμίζω ότι σύμφωνα με το άρθρο 155 παράγραφος 8 εδάφιο β΄ του Κανονισμού της Βουλής στην ψηφοφορία που τους αφορά, δεν μετέχουν εκείνοι κατά των οποίων στρέφεται η πρόταση άσκησης δίωξης αν είναι Βουλευτές. Δηλαδή τα επτά πρόσωπα εκ των δεκατεσσάρων που είναι Βουλευτές, δεν ψηφίζουν στην κάλπη που φέρει το ονοματεπώνυμό τους. Παρακαλώ τους κυρίους ψηφολέκτες να επιδείξουν μεγάλη προσοχή σε αυτό.

Η διεξαγωγή της ψηφοφορίας θα γίνει με μία ανάγνωση του καταλόγου, ήτοι με την εκφώνηση του ονόματός του κάθε Βουλευτής καλείται να ψηφίσει σε όλες τις κάλπες. Η ψηφοφορία θα είναι αυτοτελής για κάθε πρόσωπο, δηλαδή, θα πραγματοποιηθεί με ξεχωριστές ψηφοδόχους ανά πρόσωπο. Θα υπάρχουν δεκατέσσερις χωριστές ψηφοδόχοι, ώστε να τηρήσουμε το άρθρο 155 παράγραφος 8, εδάφιο β΄ του Κανονισμού της Βουλής που αναφέρει ότι στη ψηφοφορία δεν μετέχει εκείνος κατά του οποίου στρέφεται η πρόταση άσκησης δίωξης αν είναι Βουλευτής.

Κάθε ένα από τα δεκατέσσερα ψηφοδέλτια αντιστοιχεί σε μία από τις δεκατέσσερις ψηφοδόχους. Οι κάλπες είναι διατεταγμένες με τη σειρά που αναγράφονται τα πρόσωπα στις προτάσεις που καλούμαστε να ψηφίσουμε και φέρουν εμφανώς το ονοματεπώνυμο του προσώπου που αφορά εκάστη, καθώς και τον αντίστοιχο αύξοντα αριθμό σύμφωνα με την εν λόγω σειρά. Μαζί με τα ψηφοδέλτια που σας έχουν διανεμηθεί, έχετε λάβει και συνοδευτική κατάσταση στην οποία αναγράφονται τα ονόματα των προσώπων με τη σειρά που προαναφέραμε και τον σχετικό αύξοντα αριθμό προς διευκόλυνσή σας κατά τη διαδικασία.

Αναφορικά με τις κατατεθείσες προτάσεις υπενθυμίζω τα εξής: Για εννέα από τα δεκατέσσερα πρόσωπα έχει υποβληθεί μία πρόταση. Για τέσσερα πρόσωπα έχουν κατατεθεί δύο προτάσεις. Για ένα πρόσωπο, συγκεκριμένα τον κ. Κωνσταντίνο Αχ. Καραμανλή, έχουν υποβληθεί τρεις προτάσεις. Στις περιπτώσεις προσώπων για τα οποία έχουν υποβληθεί περισσότερες από μία προτάσεις, οι εν λόγω προτάσεις παρουσιάζονται διακριτικά εντός του αντίστοιχου ψηφοδελτίου. Οι κυρίες και κύριοι συνάδελφοι Βουλευτές έχουν τη δυνατότητα να ψηφίσουν ελεύθερα επί όλων των προτάσεων, που αναγράφονται σε κάθε ψηφοδέλτιο. Τέλος σημειώνεται ότι οποιαδήποτε πρόταση συγκεντρώσει τουλάχιστον 151 θετικές ψήφους, είναι αποδεκτή.

Επάνω στην ψηφοδόχο θα αναγράφεται, όπως προαναφέραμε, το όνομα του προσώπου και ο αριθμός της ψηφοδόχου. Οι ψηφοδόχοι έχουν τοποθετηθεί ως εξής: Ειδικότερα η ψηφοδόχος νούμερο 1 αφορά στον κ. Καραμανλή Κωνσταντίνο. Η ψηφοδόχος νούμερο 2 αφορά στον κ. Σπίρτζη Χρήστο. Η ψηφοδόχος νούμερο 3 αφορά στον κ. Παπαδόπουλο Μιχαήλ. Η ψηφοδόχος νούμερο 4 αφορά στον κ. Κεφαλογιάννη Ιωάννη. Η ψηφοδόχος νούμερο 5 αφορά στον κ. Καραγιάννη Γεώργιο. Η ψηφοδόχος νούμερο 6 αφορά στην κ. Χρυσοβελώνη Μαρίνα. Η ψηφοδόχος νούμερο 7 αφορά στον κ. Μαυραγάνη Νικόλαο. Η ψηφοδόχος νούμερο 8 αφορά στον κ. Μωραΐτη Αθανάσιο. Η ψηφοδόχος νούμερο 9 αφορά στον κ. Μητσοτάκη Κυριάκο. Η ψηφοδόχος νούμερο 10 αφορά στον κ. Γεραπετρίτη Γεώργιο. Η ψηφοδόχος νούμερο 11 αφορά στον κ. Τσακίρη Ιωάννη. Η ψηφοδόχος νούμερο 12 αφορά στην κ. Ράπτη Ζωή. Η ψηφοδόχος νούμερο 13 αφορά στον κ. Πλεύρη Αθανάσιο. Και η ψηφοδόχος νούμερο 14 αφορά στον κ. Παπαθανάση Νικόλαο.

Για τη διεξαγωγή της μυστικής ψηφοφορίας σας έχουν διανεμηθεί δεκατέσσερα ψηφοδέλτια με το όνομα των προαναφερόμενων προσώπων, καθώς και ισάριθμοι λευκοί φάκελοι. Σας έχουν διανεμηθεί επίσης ισάριθμα λευκά ψηφοδέλτια. Η ψήφος εκφράζεται με σταυρό κάτω από μία από τις τρεις λέξεις: ΝΑΙ,ΟΧΙ, ΠΑΡΩΝ. Σε περίπτωση που δεν υπάρχει σημειούμενη ψήφος με σταυρό ή άλλο σύμβολο για το σύνολο των προτάσεων που αναγράφονται σε κάθε ψηφοδέλτιο, δηλαδή, δεν φέρει απολύτως καμία ένδειξη στο σύνολο των προτάσεων του ψηφοδελτίου, το ψηφοδέλτιο είναι άκυρο. Επίσης, κατά την καταμέτρηση τα ψηφοδέλτια που θα βρεθούν σε λάθος κάλπη, είναι άκυρα. Οποιοδήποτε άλλο σύμβολο το οποίο δεν περιλαμβάνει αλφαβητικούς χαρακτήρες, εφόσον έχει σημειωθεί ως ψήφος κάτω από τις τρεις ανωτέρω λέξεις που αναγράφονται στο ψηφοδέλτιο, γίνεται επίσης αποδεκτό.

Σύμφωνα με την παράγραφο 10 του άρθρου 73 του Κανονισμού της Βουλής σε περίπτωση ασυμφωνίας μεταξύ του αριθμού των ψηφοδελτίων και του αριθμού των ψηφισάντων, επαναλαμβάνεται η καταμέτρηση. Αν και μετά τη νέα αυτή καταμέτρηση διαπιστωθεί ότι ο αριθμός των ψηφοδελτίων είναι μεγαλύτερος από τον αριθμό των ψηφισάντων, καταστρέφεται πριν από τη διαλογή αριθμός ψηφοδελτίων ίσος με τον αριθμό των επιπλέον ψηφοδελτίων.

Μετά την ολοκλήρωση της ψηφοφορίας η εφορευτική επιτροπή θα προχωρήσει στη διαλογή και καταμέτρηση των ψήφων.

Τα ψηφοδέλτια καθώς και οι κατατεθείσες προτάσεις θα καταχωριστούν στα Πρακτικά της σημερινής συνεδρίασης.

(Τα δείγματα των ψηφοδελτίων και οι κατατεθείσες προτάσεις καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν οι σελ.582-765)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Με την εκφώνηση του ονόματος του κάθε Βουλευτής θα προσέρχεται στην ψηφοδόχο όπου θα εναποθέτει τον φάκελο με την ψήφο του στην κάλπη και οι επί της ψηφοδόχου συνάδελφοι θα ανακοινώνουν το όνομα του συναδέλφου που ψήφισε και προς διευκόλυνση της διαδικασίας να σημειώνει το όνομα του συναδέλφου στον ονομαστικό κατάλογο που τους έχει χορηγηθεί.

Υπενθυμίζω ότι θα δίνεται επαρκής χρόνος στους συναδέλφους Βουλευτές για να ψηφίσουν και μετά βέβαια το πέρας της ψηφοφορίας θα ανακοινώνουν το όνομα κάθε συνάδελφου που ολοκλήρωσε την ψηφοφορία. Η εκφώνηση του ονόματος των επί των καταλόγων Βουλευτών και ψηφολεκτών θα πραγματοποιηθεί ασχέτως αλφαβητικής σειράς στο τέλος της εκφώνησης των ονομάτων των Βουλευτών για λόγους εύρυθμης λειτουργίας της διαδικασίας.

Επαναλαμβάνω, στην ψηφοφορία που τον αφορά δεν μετέχει εκείνος κατά του οποίου στρέφεται η πρόταση άσκησης δίωξης αν είναι Βουλευτής, σύμφωνα με το άρθρο 155 παράγραφος 8 του Κανονισμού της Βουλής.

Σας γνωστοποιώ, επίσης, ότι στο Προεδρείο έχουν αποσταλεί σφραγισμένες επιστολές από συναδέλφους Βουλευτές που δεν μπορούν να μετέχουν με φυσική παρουσία στην ψηφοφορία σύμφωνα με το άρθρο 70Α του Κανονισμού της Βουλής, όπως ισχύει. Οι ψήφοι αυτές θα συνυπολογιστούν στην καταμέτρηση που θα ακολουθήσει. Τα ψηφοδέλτιά τους βρίσκονται μέσα σε σφραγισμένους φακέλους. Ο κάθε φάκελος εσωκλείεται σε έναν μεγαλύτερο φάκελο, επίσης κλειστό, ο οποίος αναγράφει το ονοματεπώνυμο εκείνου κατά του οποίου στρέφεται η πρόταση άσκησης δίωξης. Ο δεύτερος φάκελος εσωκλείεται σε έναν μεγαλύτερο τρίτο φάκελο, επίσης κλειστό, ο οποίος αναγράφει το όνομα του Βουλευτή ή του μέλους της Κυβέρνησης που ψηφίζει με επιστολική ψήφο. Ο φάκελος συνοδεύεται από διαβιβαστικό έγγραφο που απευθύνεται προς τον Πρόεδρο της Βουλής και αντίγραφό τους θα κατατεθεί στα Πρακτικά της σημερινής συνεδρίασης.

(Τα διαβιβαστικά έγγραφα των προαναφερθεισών επιστολών καταχωρίζονται στα Πρακτικά και έχουν ως εξής:

ΑΛΛΑΓΗ ΣΕΛΙΔΑΣ

(Να μπουν τα έγγραφα σελ.767 α)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Ιωάννης Πλακιωτάκης):** Καλούνται επί του καταλόγου ο Βουλευτής Βοιωτίας, κ. Κτιστάκης Ελευθέριος από τη Νέα Δημοκρατία, η Βουλευτής Ευβοίας, Καζάνη Αικατερίνη από το ΠΑΣΟΚ - Κίνημα Αλλαγής.

Καλούνται επίσης ως ψηφολέκτες για την πρώτη κάλπη που αφορά τη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον πρώην Υπουργό κ. Καραμανλή Κωνσταντίνο, ο Βουλευτής Ηρακλείου κ. Κεφαλογιάννης Κωνσταντίνος από τη Νέα Δημοκρατία, ο Βουλευτής Β3 Νοτίου Τομέα Αθηνών κ. Χρηστίδης Παύλος από το ΠΑΣΟΚ - Κίνημα Αλλαγής.

Για τη δεύτερη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον πρώην Υπουργό κ. Σπίρτζη Χρήστο, ο Βουλευτής Πρέβεζας κ. Κυριάκης Σπυρίδων από τη Νέα Δημοκρατία και η Βουλευτής Β2 Δυτικού Τομέα Αθηνών, κυρία Γιαννακοπούλου Κωνσταντίνα από το ΠΑΣΟΚ - Κίνημα Αλλαγής.

Για την τρίτη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον πρώην Υφυπουργό κ. Παπαδόπουλο Μιχαήλ, ο Βουλευτής Κυκλάδων, κ. Καφούρος Μάρκος από τη Νέα Δημοκρατία και ο Βουλευτής Χαλκιδικής κ. Πανάς Απόστολος από το ΠΑΣΟΚ - Κίνημα Αλλαγής.

Για την τέταρτη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον πρώην Υφυπουργό κ. Κεφαλογιάννη Ιωάννη, ο Βουλευτής Β΄ Πειραιώς κ. Βρεττάκος Γεώργιος από τη Νέα Δημοκρατία και ο Βουλευτής Ιωαννίνων κ. Τσίμαρης Ιωάννης από το ΠΑΣΟΚ - Κίνημα Αλλαγής.

Για την πέμπτη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον πρώην Υφυπουργό κ. Καραγιάννη Γεώργιο, ο Βουλευτής Πιερίας κ. Κουλκουδίνας Σπυρίδων από τη Νέα Δημοκρατία και ο Βουλευτής Ρεθύμνης κ. Χνάρης Εμμανουήλ από το ΠΑΣΟΚ - Κίνημα Αλλαγής.

Για την έκτη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για την πρώην Υφυπουργό κ. Χρυσοβελώνη Μαρίνα, ο Βουλευτής Β΄ Πειραιώς κ. Λιβανός Μιχαήλ από τη Νέα Δημοκρατία και ο Βουλευτής Ροδόπης κ. Αχμέτ Ιλχάν από το ΠΑΣΟΚ - Κίνημα Αλλαγής.

Για την έβδομη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον πρώην Υφυπουργό κ. Μαυραγάνη Νικόλαο, η Βουλευτής Επικρατείας κ. Λυτρίβη Ιωάννα από τη Νέα Δημοκρατία και η Βουλευτής Λακωνίας κ. Γρηγοράκου Παναγιώτα από το ΠΑΣΟΚ - Κίνημα Αλλαγής.

Για την όγδοη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον πρώην Υφυπουργό κ. Μωραΐτη Αθανάσιο, ο Βουλευτής Χανίων κ. Μαρκογιαννάκης Αλέξανδρος από τη Νέα Δημοκρατία και η Βουλευτής Λασιθίου κυρία Σπυριδάκη Αικατερίνη από ΠΑΣΟΚ - Κίνημα Αλλαγής.

Για την ένατη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον Πρωθυπουργό κ. Μητσοτάκη Κυριάκο, ο Βουλευτής Χαλκιδικής κ. Γιώργος Ιωάννης από τη Νέα Δημοκρατία και η Βουλευτής Αιτωλοακαρνανίας κ. Σταρακά Χριστίνα από ΠΑΣΟΚ - Κίνημα Αλλαγής.

Για την δέκατη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον πρώην Υπουργό κ. Γεραπετρίτη Γεώργιο, ο Βουλευτής Αιτωλοακαρνανίας κ. Παπαθανάσης Αθανάσιος από τη Νέα Δημοκρατία και ο Βουλευτής Ηρακλείου κ. Παρασύρης Φραγκίσκος από το ΠΑΣΟΚ - Κίνημα Αλλαγής.

Για την ενδέκατη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον πρώην Υφυπουργό κ. Τσακίρη Ιωάννη, ο Βουλευτής Β΄ Θεσσαλονίκης κ. Παπάς Θεοφάνης από τη Νέα Δημοκρατία και η Βουλευτής Ηρακλείου κ. Βατσινά Ελένη από το ΠΑΣΟΚ - Κίνημα Αλλαγής.

Για τη δωδέκατη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για την πρώην Υφυπουργό κ. Ράπτη Ζωή, ο Βουλευτής Καρδίτσας κ. Σπάνιας Αριστοτέλης από τη Νέα Δημοκρατία και ο Βουλευτής Κιλκίς κ. Παραστατίδης Στέφανος από το ΠΑΣΟΚ - Κίνημα Αλλαγής.

Για τη δέκατη τρίτη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον πρώην Υπουργό κ. Πλεύρη Αθανάσιο, ο Βουλευτής Γρεβενών κ. Σταυρόπουλος Αθανάσιος από τη Νέα Δημοκρατία και ο Βουλευτής Βοιωτίας κ. Μουλκιώτης Γεώργιος από το ΠΑΣΟΚ - Κίνημα Αλλαγής.

Για τη δέκατη τέταρτη κάλπη που αφορά στη σύσταση ή μη της ειδικής κοινοβουλευτικής επιτροπής για τη διεξαγωγή προκαταρκτικής εξέτασης για τον πρώην Υφυπουργό κ. Παπαθανάση Νικόλαο, ο Βουλευτής Δυτικής Αττικής κ. Λιάκος Ευάγγελος από τη Νέα Δημοκρατία και ο Βουλευτής Κιλκίς κ. Παππάς Πέτρος από το ΠΑΣΟΚ-Κίνημα Αλλαγής.

Πρόεδροι της εφορευτικής επιτροπής θα είναι, σύμφωνα με την παράγραφο 6 του άρθρου 73 του Κανονισμού της Βουλής, για την πρώτη κάλπη ο κ. Γεωργαντάς Γεώργιος, Β΄ Αντιπρόεδρος της Βουλής και Βουλευτής Κιλκίς, για τη δεύτερη κάλπη η κ. Όλγα Γεροβασίλη, Δ΄ Αντιπρόεδρος της Βουλής και Βουλευτής Άρτας, για την τρίτη κάλπη επίσης η κ. Όλγα Γεροβασίλη, για την τέταρτη κάλπη ο κ. Γεωργαντάς Γεώργιος, για την πέμπτη κάλπη ο κ. Βιλιάρδος Βασίλειος, Η΄ Αντιπρόεδρος της Βουλής και Βουλευτής Βορείου Τομέα Αθηνών, για την έκτη κάλπη, για την έβδομη και για την όγδοη ο κ. Κωνσταντινόπουλος Οδυσσέας, Ε΄ Αντιπρόεδρος της Βουλής και Βουλευτής Αρκαδίας, για την ένατη κάλπη ο κ. Μπούρας Αθανάσιος, Γ΄ Αντιπρόεδρος της Βουλής και Βουλευτής Δυτικής Αττικής, για τη δέκατη κάλπη επίσης ο κ. Μπούρας, για την ενδέκατη κάλπη ο κ. Υψηλάντης Βασίλειος-Νικόλαος Κοσμήτορας και Βουλευτής Δωδεκανήσου, για τη δωδέκατη κάλπη επίσης ο κ. Υψηλάντης Βασίλειος - Νικόλαος Κοσμήτορας και Βουλευτής Δωδεκανήσου, για τη δέκατη τρίτη κάλπη ο κ. Βιλιάρδος Βασίλειος, Η΄ Αντιπρόεδρος της Βουλής και Βουλευτής Βορείου Τομέα Αθηνών και για τη δέκατη τέταρτη κάλπη επίσης ο κ. Βασίλειος Βιλιάρδος.

Παρακαλώ τις κυρίες και τους κυρίους ψηφολέκτες να προσέλθουν στις κάλπες. Επαναλαμβάνω ότι οι επί της ψηφοδόχου συνάδελφοι θα επιβεβαιώνουν, ανακοινώνοντας το όνομα κάθε συναδέλφου που ψηφίζει.

Στην ψηφοφορία, επαναλαμβάνω, που τον αφορά δεν μετέχει εκείνος κατά του οποίου στρέφεται η πρόταση άσκησης δίωξης αν είναι Βουλευτής σύμφωνα με το άρθρο 155 παράγραφος 8 του Κανονισμού της Βουλής.

Υπενθυμίζω προς διευκόλυνση της όλης διαδικασίας οι ψηφολέκτες να σημειώνουν στον ονομαστικό κατάλογο που τους έχει χορηγηθεί το όνομα του κάθε Βουλευτή που ψήφισε στη συγκεκριμένη κάλπη.

Παρακαλώ, να αρχίσει η ανάγνωση του καταλόγου.

(ΨΗΦΟΦΟΡΙΑ)

(ΜΕΤΑ ΚΑΙ ΤΗ ΔΕΥΤΕΡΗ ΑΝΑΓΝΩΣΗ ΤΟΥ ΚΑΤΑΛΟΓΟΥ)

**ΠΡΟΕΔΡΕΥΩΝ (Ιωάννης Πλακιωτάκης):** Υπάρχει συνάδελφος, ο οποίος δεν άκουσε το όνομά του; Κανείς.

Κυρίες και κύριοι συνάδελφοι, κηρύσσεται περαιωμένη η ψηφοφορία και παρακαλώ τους κυρίους ψηφολέκτες να προβούν στην καταμέτρηση και διαλογή των ψηφοδελτίων και την εξαγωγή του αποτελέσματος.

(ΚΑΤΑΜΕΤΡΗΣΗ-ΔΙΑΛΟΓΗ)

(ΜΕΤΑ ΤΗ ΔΙΑΛΟΓΗ)

**ΠΡΟΕΔΡΕΥΩΝ (Ιωάννης Πλακιωτάκης):** Κυρίες και κύριοι συνάδελφοι, πριν ανακοινώσω το τελικό αποτέλεσμα, θα ήθελα να κάνω κάποιες ανακοινώσεις προς το Σώμα.

Η Διαρκής Επιτροπή Δημόσιας Διοίκησης, Δημόσιας Τάξης και Δικαιοσύνης καταθέτει την έκθεσή της στο σχέδιο νόμου του Υφυπουργού στον Πρωθυπουργό: «Ενίσχυση της δημοσιότητας και της διαφάνειας στον έντυπο και ηλεκτρονικό τύπο –Τροποποιήσεις ν. 5005/2022 και ν. 3548/2007 και λοιπές διατάξεις».

Επίσης, υπάρχουν αιτήματα συναδέλφων για χορήγηση άδειας απουσίας στο εξωτερικό.

Ο Βουλευτής κ. Ευάγγελος Αποστολάκης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Ο Βουλευτής κ. Νικόλαος Βρεττός ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Ο Βουλευτής κ. Χρήστος Στυλιανίδης ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Και τέλος, ο πρώην Πρωθυπουργός και Βουλευτής κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Η Βουλή ενέκρινε τη ζητηθείσα άδεια.

Κυρίες και κύριοι συνάδελφοι, έχω την τιμή να ανακοινώσω στο Σώμα το αποτέλεσμα της διεξαχθείσης μυστικής ψηφοφορίας:

Για τον πρώην Υπουργό κ. Καραμανλή Κωνσταντίνο του Αχιλλέα:

Ψήφισαν συνολικά 235 Βουλευτές.

Ευρέθησαν στην κάλπη 235 ψηφοδέλτια.

Έγκυρα 231 ψηφοδέλτια.

Άκυρα 3 ψηφοδέλτια.

Λευκά 1 ψηφοδέλτιο.

Υπέρ της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 47.

Κατά της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 156.

ΠΑΡΩΝ ψήφισε ουδείς.

Υπέρ της πρότασης της Κοινοβουλευτικής Ομάδας της Νέας Δημοκρατίας ψήφισαν 154.

Κατά της πρότασης της Κοινοβουλευτικής Ομάδας της Νέας Δημοκρατίας ψήφισαν 13.

ΠΑΡΩΝ ψήφισε 1.

Υπέρ της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 40.

Κατά της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 150.

ΠΑΡΩΝ ψήφισε ουδείς.

Για τον πρώην Υπουργό κ. Σπίρτζη Χρήστο:

Ψήφισαν συνολικά 236 Βουλευτές.

Ευρέθησαν στην κάλπη 236 ψηφοδέλτια.

Έγκυρα 229 ψηφοδέλτια.

Άκυρα 6 ψηφοδέλτια.

Λευκά 1 ψηφοδέλτιο.

Υπέρ της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 46.

Κατά της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 157.

ΠΑΡΩΝ ψήφισε ουδείς.

Υπέρ της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 39.

Κατά της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 154.

ΠΑΡΩΝ ψήφισε ουδείς.

Για τον πρώην Υφυπουργό κ. Παπαδόπουλο Μιχαήλ:

Ψήφισαν συνολικά 235 Βουλευτές.

Ευρέθησαν στην κάλπη 235 ψηφοδέλτια.

Έγκυρα 230 ψηφοδέλτια.

Άκυρα 3 ψηφοδέλτια.

Λευκά 2 ψηφοδέλτια.

Υπέρ της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 46.

Κατά της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 156.

ΠΑΡΩΝ ψήφισε ουδείς.

Υπέρ της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 39.

Κατά της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 153.

ΠΑΡΩΝ ψήφισε ουδείς.

Για τον πρώην Υφυπουργό κ. Κεφαλογιάννη Ιωάννη:

Ψήφισαν συνολικά 235 Βουλευτές.

Ευρέθησαν στην κάλπη 235 ψηφοδέλτια.

Έγκυρα 232 ψηφοδέλτια.

Άκυρα 2 ψηφοδέλτια.

Λευκά 1 ψηφοδέλτιο.

Υπέρ της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 45.

Κατά της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 158.

ΠΑΡΩΝ ψήφισαν 2.

Υπέρ της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 38.

Κατά της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 152.

ΠΑΡΩΝ ψήφισε 1.

Για τον πρώην Υφυπουργό κ. Καραγιάννη Γεώργιο:

Ψήφισαν συνολικά 236 Βουλευτές.

Ευρέθησαν στην κάλπη 236 ψηφοδέλτια.

Έγκυρα 233 ψηφοδέλτια.

Άκυρα 2 ψηφοδέλτια.

Λευκά 1 ψηφοδέλτιο.

Υπέρ της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 46.

Κατά της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 159.

ΠΑΡΩΝ ψήφισε ουδείς.

Υπέρ της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 39.

Κατά της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 155.

ΠΑΡΩΝ ψήφισε ουδείς.

Για την πρώην Υφυπουργό κ. Χρυσοβελώνη Μαρίνα:

Ψήφισαν συνολικά 236 Βουλευτές.

Ευρέθησαν στην κάλπη 236 ψηφοδέλτια.

Έγκυρα 217 ψηφοδέλτια.

Άκυρα 3 ψηφοδέλτια.

Λευκά 16 ψηφοδέλτια.

Υπέρ της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 55.

Κατά της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 160.

ΠΑΡΩΝ ψήφισαν 2.

Για τον πρώην Υφυπουργό κ. Μαυραγάνη Νικόλαο:

Ψήφισαν συνολικά 236 Βουλευτές.

Ευρέθησαν στην κάλπη 236 ψηφοδέλτια.

Έγκυρα 217 ψηφοδέλτια.

Άκυρα 4 ψηφοδέλτια.

Λευκά 15 ψηφοδέλτια.

Υπέρ της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 56.

Κατά της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 160.

ΠΑΡΩΝ ψήφισε 1.

Για τον πρώην Υφυπουργό κ. Μωραΐτη Αθανάσιο:

Ψήφισαν συνολικά 236 Βουλευτές.

Ευρέθησαν στην κάλπη 236 ψηφοδέλτια.

Έγκυρα 214 ψηφοδέλτια.

Άκυρα 6 ψηφοδέλτια.

Λευκά 16 ψηφοδέλτια.

Υπέρ της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 50.

Κατά της πρότασης της Κοινοβουλευτικής Ομάδας του ΠΑΣΟΚ – Κινήματος Αλλαγής ψήφισαν 163.

ΠΑΡΩΝ ψήφισε 1.

Για τον Πρωθυπουργό κ. Μητσοτάκη Κυριάκο:

Ψήφισαν συνολικά 201 Βουλευτές.

Ευρέθησαν στην κάλπη 201 ψηφοδέλτια.

Έγκυρα 197 ψηφοδέλτια.

Άκυρα 3 ψηφοδέλτια.

Λευκά 1 ψηφοδέλτιο.

Υπέρ της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 38.

Κατά της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 159.

ΠΑΡΩΝ ψήφισε ουδείς.

Για τον πρώην Υπουργό κ. Γεραπετρίτη Γεώργιο:

Ψήφισαν συνολικά 202 Βουλευτές.

Ευρέθησαν στην κάλπη 202 ψηφοδέλτια.

Έγκυρα 196 ψηφοδέλτια.

Άκυρα 5 ψηφοδέλτια.

Λευκά 1 ψηφοδέλτιο.

Υπέρ της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 40.

Κατά της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 155.

ΠΑΡΩΝ ψήφισε 1.

Για τον πρώην Υφυπουργό κ. Τσακίρη Ιωάννη:

Ψήφισαν συνολικά 202 Βουλευτές.

Ευρέθησαν στην κάλπη 202 ψηφοδέλτια.

Έγκυρα 199 ψηφοδέλτια.

Άκυρα 2 ψηφοδέλτια.

Λευκά 1 ψηφοδέλτιο.

Υπέρ της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 41.

Κατά της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 157.

ΠΑΡΩΝ ψήφισε 1.

Για την πρώην Υφυπουργό κ. Ράπτη Ζωή:

Ψήφισαν συνολικά 201 Βουλευτές.

Ευρέθησαν στην κάλπη 201 ψηφοδέλτια.

Έγκυρα 198 ψηφοδέλτια.

Άκυρα 1 ψηφοδέλτιο.

Λευκά 2 ψηφοδέλτια.

Υπέρ της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 40.

Κατά της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 157.

ΠΑΡΩΝ ψήφισε 1.

Για τον πρώην Υπουργό κ. Πλεύρη Αθανάσιο:

Ψήφισαν συνολικά 201 Βουλευτές.

Ευρέθησαν στην κάλπη 201 ψηφοδέλτια.

Έγκυρα 198 ψηφοδέλτια.

Άκυρα 2 ψηφοδέλτια.

Λευκά 1 ψηφοδέλτιο.

Υπέρ της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 38.

Κατά της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 159.

ΠΑΡΩΝ ψήφισε 1.

Για τον πρώην Αναπληρωτή Υπουργό κ. Παπαθανάση Νικόλαο:

Ψήφισαν συνολικά 201 Βουλευτές.

Ευρέθησαν στην κάλπη 201 ψηφοδέλτια.

Έγκυρα 198 ψηφοδέλτια.

Άκυρα 2 ψηφοδέλτια.

Λευκά 1 ψηφοδέλτιο.

Υπέρ της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 39.

Κατά της πρότασης των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και 6 Ανεξαρτήτων Βουλευτών ψήφισαν 157.

ΠΑΡΩΝ ψήφισαν 2.

Θα ανακοινώσω τώρα ποιες προτάσεις έγιναν αποδεκτές ή απορρίφθησαν και για ποια πρόσωπα.

Κατόπιν των αποτελεσμάτων της διεξαχθείσης μυστικής ψηφοφορίας η πρόταση που κατέθεσαν ο Αρχηγός της Αξιωματικής Αντιπολίτευσης και Πρόεδρος της Κοινοβουλευτικής Ομάδας «ΠΑΣΟΚ-ΚΙΝΗΜΑ ΑΛΛΑΓΗΣ» κ. Νικόλαος Ανδρουλάκης και τριάντα δύο (32) Βουλευτές της Κοινοβουλευτικής του Ομάδας σχετικά με «την εθνική τραγωδία των Τεμπών», για την ενδεχόμενη τέλεση του αδικήματος «Επικίνδυνες παρεμβάσεις στη συγκοινωνία μέσων σταθερής τροχιάς, πλοίων και αεροσκαφών (291ΠΚ)», κατά την άσκηση των καθηκόντων τους και σύμφωνα με τα διαλαμβανόμενα στην πρόταση «κατά των πρώην Υπουργών Υποδομών και Μεταφορών Κωνσταντίνου Αχ. Καραμανλή και Χρήστου Σπίρτζη, καθώς και κατά των πρώην Υφυπουργών Μιχαήλ Παπαδόπουλου, Ιωάννη Κεφαλογιάννη, Γεωργίου Καραγιάννη, Μαρίνας Χρυσοβελώνη, Νικόλαου Μαυραγάνη και Αθανάσιου Μωραΐτη» απορρίπτεται και για τα οκτώ αναφερόμενα πρόσωπα, εφόσον δεν συγκέντρωσε την απόλυτη πλειοψηφία του όλου αριθμού των Βουλευτών, σύμφωνα με το άρθρο 155 παράγραφος 9 του Κανονισμού της Βουλής.

Κατόπιν των αποτελεσμάτων της διεξαχθείσης μυστικής ψηφοφορίας η πρόταση που κατέθεσαν τριάντα (30) Βουλευτές της Κοινοβουλευτικής Ομάδας «ΝΕΑ ΔΗΜΟΚΡΑΤΙΑ» σχετικά με «το τραγικό δυστύχημα, που έλαβε χώρα στις 28-02-2023 στην περιοχή Ευαγγελισμός Τεμπών Λάρισας» για την ενδεχόμενη τέλεση του αδικήματος «της παράβασης καθήκοντος (259 ΠΚ) και ειδικότερα της κατά το χρονικό διάστημα από τον Σεπτέμβριο 2021 έως και τις 28.2.2023, κατά παράβαση του άρθρου 40 παρ.3 του νόμου 4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία «Οργανισμός Σιδηροδρόμων Ελλάδος ΑΕ», εκ προθέσεως παράλειψής του,

α. να καθορίσει ένα επαρκές πλαίσιο χρηματοδότησης για τον τομέα των σιδηροδρόμων,

β. να μεριμνήσει για τη διασφάλιση διάθεσης προς τον ΟΣΕ των δημόσιων πόρων που ήταν απαραίτητοι για τη συντήρηση, επισκευή, επέκταση και ανακαίνιση του σιδηροδρομικού δικτύου και την ορθή κατάρτιση του προϋπολογισμού με βάση ένα πολυετές Στρατηγικό Πρόγραμμα Σιδηροδρομικών Επενδύσεων που χρηματοδοτείται από το συγχρηματοδοτούμενο ή το Εθνικό Πρόγραμμα Δημοσίων Επενδύσεων ή από πόρους του Ταμείου Ανάκαμψης και Ανθεκτικότητας χάριν και της στελέχωσης της εταιρείας ΟΣΕ ΑΕ με το αναγκαίο για την εύρυθμη λειτουργία του προσωπικό», κατά την άσκηση των καθηκόντων του και σύμφωνα με τα διαλαμβανόμενα στην πρόταση, «από τον κ. Κωνσταντίνο Καραμανλή του Αχιλλέως, πρώην Υπουργό Υποδομών και Μεταφορών», γίνεται δεκτή εφόσον συγκέντρωσε την απόλυτη πλειοψηφία του όλου αριθμού των Βουλευτών, σύμφωνα με το άρθρο 155 παράγραφος 9 του Κανονισμού της Βουλής για τον Κωνσταντίνο Καραμανλή.

Και τέλος η πρόταση των Κοινοβουλευτικών Ομάδων «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”», «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» και έξι Ανεξαρτήτων Βουλευτών, κατόπιν των αποτελεσμάτων της διεξαχθείσας μυστικής ψηφοφορίας η πρόταση που κατέθεσαν ο Πρόεδρος της Κοινοβουλευτικής Ομάδας «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ», κ. Κυριάκος Βελόπουλος και δέκα (10) Βουλευτές της Κοινοβουλευτικής του Ομάδας, ο Πρόεδρος της Κοινοβουλευτικής Ομάδας «ΔΗΜΟΚΡΑΤΙΚΟ ΠΑΤΡΙΩΤΙΚΟ ΚΙΝΗΜΑ “ΝΙΚΗ”» κ. Δημήτριος Νατσιός και οκτώ (8) Βουλευτές της Κοινοβουλευτικής του Ομάδας, η Πρόεδρος της Κοινοβουλευτικής Ομάδας «ΠΛΕΥΣΗ ΕΛΕΥΘΕΡΙΑΣ – ΖΩΗ ΚΩΝΣΤΑΝΤΟΠΟΥΛΟΥ» κ. Ζωή Κωνσταντοπούλου και πέντε (5) Βουλευτές της Κοινοβουλευτικής της Ομάδας, καθώς και έξι (6) Ανεξάρτητοι Βουλευτές σχετικά με την «πλήρη διερεύνηση όλων των πτυχών του Εγκλήματος των Τεμπών» για την ενδεχόμενη τέλεση των αδικημάτων «α) της ανθρωποκτονίας κατά συρροή με ενδεχόμενο δόλο (299 και 27 παρ.1β’ ΠΚ), β) της βαριάς και της επικίνδυνης σωματικής βλάβης κατά συρροή με ενδεχόμενο δόλο (309 και 310 παρ.2 ΠΚ), γ) της κακουργηματικής έκθεσης κατά συρροή με αποτέλεσμα τον θάνατο και της έκθεσης κατά συρροή με αποτέλεσμα τη βαριά σωματική βλάβη (306 παρ.2 ΠΚ) και της έκθεσης με αποτέλεσμα την επικίνδυνη σωματική βλάβη κατά συρροή, δ) της κακουργηματικής πράξης των επικίνδυνων παρεμβάσεων στη συγκοινωνία μέσων σταθερής τροχιάς με αποτέλεσμα τον θάνατο μεγάλου αριθμού προσώπων (διατάραξη της ασφάλειας των συγκοινωνιών) (291 παρ. 1 περ. δ’ ΠΚ), ε) της κακουργηματικής απιστίας σε βάρος του Ελληνικού Δημοσίου (390 παρ. 2 ΠΚ), στ) της παράβασης καθήκοντος (259 ΠΚ), ζ) της παρασιώπησης εγκλημάτων (232 ΠΚ), η) της υπόθαλψης- παρεμπόδισης της δικαιοσύνης (231 ΠΚ), θ) της απάτης σε βάρος των οικονομικών συμφερόντων της Ευρωπαϊκής Ένωσης κατά τον Κανονισμό 1939/2017 του Συμβουλίου, της 12ης Οκτωβρίου 2017, σχετικά με την εφαρμογή ενισχυμένης συνεργασίας για τη σύσταση της Ευρωπαϊκής Εισαγγελίας (««Ευρωπαϊκή Εισαγγελία»») και τον νόμο Ν. 4689/2020, ι) της εσχάτης προδοσίας (134ΠΚ)», κατά την άσκηση των καθηκόντων τους και σύμφωνα με τα διαλαμβανόμενα στην πρόταση «κατά: 1) του Κυριάκου Μητσοτάκη του Κωνσταντίνου, Πρωθυπουργού, 2) του Κωνσταντίνου Καραμανλή του Αχιλλέα, πρώην Υπουργού Υποδομών και Μεταφορών και νυν βουλευτή, 3) του Ιωάννη Κεφαλογιάννη, πρώην Υφυπουργού Μεταφορών και Υποδομών και νυν Υπουργού Κλιματικής Κρίσης και Πολιτικής Προστασίας, 4) του Γεωργίου Καραγιάννη, πρώην Υφυπουργού Υποδομών και Μεταφορών, 5) του Μιχάλη Παπαδόπουλου, πρώην Υφυπουργού Υποδομών και Μεταφορών, 6) του Γεώργιου Γεραπετρίτη, πρώην Υπουργού Υποδομών και Μεταφορών και νυν Υπουργού Εξωτερικών, 7) του Ιωάννη Τσακίρη, πρώην Υφυπουργού Ανάπτυξης και Επενδύσεων, 8) της Ζωής Ράπτη, πρώην Υφυπουργού Υγείας και πρώην Υφυπουργού Ανάπτυξης και Επενδύσεων, 9) του Αθανάσιου Πλεύρη, πρώην Υπουργού Υγείας και νυν Κοινοβουλευτικού Εκπροσώπου της Νέας Δημοκρατίας, 10) του Νικολάου Παπαθανάση, πρώην Αναπληρωτή Υπουργού Ανάπτυξης και νυν Αναπληρωτή Υπουργού Εθνικής Οικονομίας και Οικονομικών και 11) του Χρήστου Σπίρτζη, πρώην Υπουργού Υποδομών και Μεταφορών», απορρίπτεται και για τα έντεκα αναφερόμενα πρόσωπα, εφόσον δεν συγκέντρωσε την απόλυτη πλειοψηφία του όλου αριθμού Βουλευτών σύμφωνα με το άρθρο 155 παράγραφος 9 του Κανονισμού της Βουλής.

Η ειδική κοινοβουλευτική επιτροπή προς διενέργεια προκαταρκτικής εξέτασης σύμφωνα με το άρθρο 86 παρ. 3 του Συντάγματος, τα άρθρα 153 επί του Κανονισμού της Βουλής και το άρθρο 5 του ν.3126/2003 περί της «Ποινικής Ευθύνης των Υπουργών», όπως ισχύουν, σχετικά με το τραγικό δυστύχημα που έλαβε χώρα στις 28-02-2023 στην περιοχή Ευαγγελισμός Τεμπών Λάρισας, για την ενδεχόμενη τέλεση από τον κ. Καραμανλή Κωνσταντίνο του Αχιλλέως, πρώην Υπουργού Υποδομών και Μεταφορών, του αδικήματος της παράβασης καθήκοντος (259ΠΚ) και ειδικότερα κατά χρονικό διάστημα από τον Σεπτέμβριο 2021 έως και τις 28-2-2023, κατά παράβαση του άρθρου 40 παρ.3 του ν. 4974/2022 και προς τον σκοπό πρόκλησης οικονομικής βλάβης στην ανώνυμη εταιρεία με την επωνυμία «Οργανισμός Σιδηροδρόμων Ελλάδος ΑΕ» και σύμφωνα με τα διαλαμβανόμενα στην πρόταση, προτείνω να αποτελείται από είκοσι έξι μέλη και η προθεσμία για την ολοκλήρωση των εργασιών της επιτροπής, η υποβολή του πορίσματος και του αποδεικτικού υλικού της, να είναι σε δύο μήνες από τη συγκρότηση της επιτροπής.

Συμφωνείτε μ’ αυτή την πρόταση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Το Σώμα συνεφώνησε ομοφώνως.

Παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών της σημερινής συνεδρίασης.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Συνεπώς, το Σώμα παρέσχε τη ζητηθείσα εξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Ιωάννης Πλακιωτάκης):** Με τη συναίνεση του Σώματος και ώρα 3.34΄ λύεται η συνεδρίαση για σήμερα Πέμπτη 19 Ιουνίου 2025 και ώρα 10.00΄, με αντικείμενο εργασιών του Σώματος νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**